
Mulţumiri 


Robert L. Wolke este profesor de chimie la 
Universitatea din Pittsburgh şi a semnat, mai bine de 
un deceniu, până în 2007, rubrica „Food 101” din 
cotidianul The Washington Post. Este unul dintre cei 
mai iubiţi autori de cărţi de popularizare a ştiinţei, 
distins cu Premiul Societăţii Americane de Chimie în 
2005 şi Premiul James T. Grady - James H. Stack 
pentru aducerea chimiei în atenţia publicului larg. 

I s-a acordat Premiul Fundaţiei James Beard pentru 
cea mai bună rubrică de ziar şi Premiul Bert Greene 
oferit de International Association of Culinary 
Professionals’ (IACP) pentru articole despre 
proprietatea alimentelor şi arta culinară. 

Ce i-a spus Einstein bucătarului său, o carte în care 
explicaţiile ştiinţifice sunt dublate de reţete delicioase 
propuse de soţia autorului, Marlene Parrish, a fost 
nominalizată atât de Fundaţia James Beard, cât şi de 
IACP la categoria Cartea de referinţă a anului. 


Îi dedic această carte sotiei mele, 
Marlene Parrish, parteneră şi colegă 
care mă motivează în permanență. 


Introducere 


În ultimii ani, s-a înregistrat o creştere bruscă a 
interesului faţă de mâncare şi de gătit, odată cu ea 
manifestându-se şi o dorinţă tot mai mare de a înţelege 
principiile chimice şi fizice ce determină proprietăţile şi 
comportamentul alimentelor noastre. 

Această carte explică noţiunile ştiinţifice aflate atât în 
spatele hranei propriu-zise, cât şi al ustensilelor folosite 
pentru prepararea ei. Organizarea capitolelor a fost 
concepută astfel încât să vă ajute să găsiţi uşor amănuntele 
ori explicaţiile căutate. 

Gospodinele şi bucătarii profesionişti nu se rezumă doar 
la pregătirea mâncării, ci, în primul rând, trebuie să 
cumpere ingredientele. lar tehnologia din ziua de astăzi ne 
furnizează o varietate atât de mare de produse alimentare, 
încât problemele gătitului încep de la piaţă. De aceea, am 
inclus şi comentarii privitoare atât la crudităţi, cât şi la 
preparate, specificând proveniența, componența şi 
posibilele lor efecte asupra celui care le pregăteşte şi celui 
care le consumă. 

Predând prin tot felul de universități deja de prea mulți 
ani pentru a-i mai putea număra, din care zece am activat 
ca director fondator al departamentului de dezvoltare a 
unei facultăți, post care mi-a permis să-i ajut pe profesori 
să-şi îmbunătăţească sistemul de predare, am ajuns să 
identific două căi posibile de abordare a „ştiinţei 
bucătăriei”. Am să mă refer la ele numindu-le metoda 

universitară şi metoda experimentală. 

Pentru a aplica metoda universitară, aş preda toată 
teoria din manual, apoi mi-aş îndemna studenţii să iasă în 
lume ca să se folosească de cunoştinţele dobândite în 
rezolvarea unor probleme practice apărute ulterior. Acest 
sistem de abordare presupune ca întregul curs să fie 
perfect stăpânit, aşa încât noţiunile să revină în minte ori 
de câte ori este nevoie de ele. Insă atât experienţa mea de 
profesor, cât şi, fără nicio îndoială, a voastră, de foşti elevi, 
ne-a revelat zădărnicia unei astfel de metode. (Ziceţi 
repede: Cine a luptat în Bătălia de la Hastings?) 

Pe scurt, metoda universitară încearcă să furnizeze 
răspunsuri înainte de a fi puse întrebările, iar în viaţa reală, 
de dincolo de zidurile şcolii, întrebările se ivesc pe nepusă 
masă şi trebuie să le găseşti răspunsurile pe loc. 

Dar cum v-aţi simţi dacă n-aţi mai fi nevoiţi să vă 
confruntaţi cu mulţimea de teorii ştiinţifice de prin 
manuale, ci aţi putea apela la explicaţiile clare ale unui om 
de ştiinţă doar atunci când vă simţiţi derutat de o anumită 
problemă? Şi cum nu puteţi avea mereu la îndemână un om 
de ştiinţă (cu atât mai puţin un Einstein), soluţia ar fi să 
dispuneţi de o culegere de răspunsuri la întrebările pe care 
vi le-aţi putea pune, însoţite de explicaţii simple, la obiect, 
ale fenomenelor ce se petrec. Aceasta este metoda 
experimentală. Pentru cartea de faţă, am selectat peste o 
sută dintre întrebările ce mi-au fost puse de oameni care se 
confruntă zilnic cu probleme culinare, toţi cititori ai rubricii 
mele „Food 101” din The Washington Post şi din alte ziare. 

Pe lângă explicaţii ale unor date ştiinţifice ce stau la baza 
artei culinare, veţi descoperi nişte reţete neobişnuite, 
produse ale imaginaţiei soţiei mele, Marlene Parrish, o 
profesionistă în domeniu. Ele au fost concepute special 
pentru a ilustra principiile explicate. Le puteţi considera 
drept rezultate „comestibile” ale unor ore de laborator la 
care aţi participat. 

Fiecare structură întrebare-răspuns, formând câte un 
subcapitol, este de sine stătătoare. Instigaţi de cuprins ori 

10 


îndemnați de vreo întrebare ce vă chinuie, puteţi deschide 
cartea ca să citiţi doar subcapitolul respectiv, fără a fi 
nevoiţi să treceţi prin toată seria de noţiuni anterioare. 

Pentru a mă asigura că fiecare subcapitol este complet 
din punct de vedere conceptual şi din cauza faptului că 
multe subiecte au legătură unele cu altele, am fost deseori 
nevoit să repet pe scurt o teorie dezvoltată pe larg în alt 
subcapitol. Dar câte o mică recapitulare, din când în când, 
nu face decât să ne ajute să înţelegem mai bine. 

Deşi am fost atent să nu folosesc niciun termen ştiinţific 
fără să-l definesc încă de la început, la sfârşitul cărţii veţi 
găsi un scurt glosar, pentru a vă reîmprospăta memoria ori 
de câte ori este necesari. 

Fie ca înţelegerea „fenomenelor” legate de mâncare să 
vă facă la fel de mare plăcere ca mâncarea însăşi. 


1 Enumerăm mai jos principalele unităţi de volum folosite în carte [n. 
tr.]: 

1 cană = 16 linguri = 240 mililitri 

1 lingură = 3 linguriţe = 1/16 cană = 15 mililitri 

1 linguriţă = 5 mililitri 

1 livră = 453 grame 

1 uncie = 28,35 grame. 

CAPITOLUL I. 
Dulci palavre 


Dintre cele cinci simţuri umane general recunoscute - cel 
tactil, auditiv, vizual, olfactiv şi gustativ -, numai ultimele 
două sunt de natură pur chimică, adică pot detecta 
moleculele din compoziţia substanţelor chimice. Prin 
intermediul remarcabilelor simţuri ale mirosului şi gustului 
experimentăm diferite senzaţii olfactive şi gustative, ca 
urmare a contactului cu moleculele dintr-o mare varietate 
de compuşi chimici. 

(Veţi pătrunde frecvent în lumea moleculelor pe 
parcursul acestei cărţi. Nu intraţi în panică. Nu trebuie să 
ştiţi decât că molecula este - în cuvintele unei cunoştinţe 
de-ale mele, novice în domeniu - „una dintre chestiile alea 
minuscule care compun toată materia”. Definiţia asta, 
laolaltă cu un corolar care spune că o materie diferită este 
diferită pentru că-i făcută din diferite tipuri de molecule, vă 
va fi de mare folos.) 

Simţul olfactiv poate detecta numai moleculele gazoase 
care plutesc prin aer. Simţul gustativ poate detecta numai 
moleculele dizolvate în apă, fie în lichidul în care se 
„scaldă” mâncarea, fie în salivă. (Nu poţi mirosi sau gusta o 
rocă.) Ca şi în cazul multor specii de animale, mirosul este 
cel care ne ademeneşte spre mâncare, iar gustul este cel 
care ne ajută să găsim alimentele comestibile şi apetisante. 

Prin cuvântul „savoare” denumim combinaţia de arome 
detectate de nas şi de gusturi detectate de papilele 

gustative, aici contribuții suplimentare  aducându-şi 
temperatura, iuțeala („pişcăturile” condimentelor) și 
calitatea (textura mâncării şi senzația produsă de ea în 
gură). Receptorii olfactivi ai nasului nostru pot face 
diferenţa dintre mii de miresme, contribuind astfel în 
proporție de 80 la stabilirea gradului de savoare. Dacă 
această cifră vi se pare mare, amintiţi-vă că gura şi nasul 
au legătură, motiv pentru care moleculele gazoase 
eliberate în gură în timpul procesului de masticaţie pot 
„călători” în sus, spre cavitatea nazală. În plus, actul de 
înghiţire creează un vacuum parţial în cavitatea nazală şi 
face ca aerul să fie aspirat din gură înspre nas. 

Comparativ cu simţul mirosului, cel al gustului este 
relativ slab dezvoltat. Papilele noastre gustative sunt 
dispuse cu precădere pe limbă, deşi mai avem unele atât 
pe palatul dur (partea osoasă, din faţă, a cerului gurii), cât 
şi pe vălul palatin (un strat de ţesut moale finalizat cu uvula 
- omuşorul acea chestie minusculă ce atârnă exact la 
intrarea în gât). 

In mod tradiţional, se consideră că există numai patru 
gusturi de bază - dulce, acru, sărat şi amar - şi că avem 
papile specializate pentru fiecare gust în parte. În ziua de 
azi însă, toată lumea pare de acord că ar mai exista cel 
puţin un gust primar suplimentar, cunoscut sub denumirea 
lui japoneză, de umanii. El este asociat cu glutamatul 
monosodic (sarea de sodiu a acidului glutamic) şi cu alţi 
compuşi ai acidului glutamic, unul dintre aminoacizii 
comuni pe baza cărora sunt constituite majoritatea 
proteinelor. Umami este aşadar un gen apetisant de gust 
asociat cu alimentele bogate în proteine, cum ar fi carnea şi 
brânza. Mai mult decât atât, nu se mai consideră că fiecare 
papilă gustativă reacţionează exclusiv la un singur tip de 
stimul, ci la mai mulţi, dar într-o proporţie mai mică. 

Drept urmare, acea „hartă standard a limbii” din 
manualele şcolare, conform căreia papilele „dulci” sunt în 
vârf, cele „sărate” - de o parte şi de alta a acestuia, cele 
„acre” - în lungul marginii, iar cele „amare” - în partea ei 

posterioară, este supersimplificată. Ea indică doar care 
dintre zonele limbii sunt cele mai sensibile la gusturile 
primare. Dar, de fapt, noi ne formăm o impresie gustativă 
generală, obţinută datorită stimulilor ce acţionează asupra 
tuturor receptorilor noştri gustativi, acele celule ale 
papilelor care detectează diferitele gusturi. Recentul succes 
repurtat în domeniul stabilirii secvenţelor genomului uman 
le-a permis cercetătorilor să identifice genele probabile ce 
duc la formarea receptorilor pentru gusturile amar şi dulce, 
dar deocamdată nu şi a celorlalţi. 

In momentul în care mesajul cumulat al stimulilor 
gustativi, olfactivi şi de textură ajunge la creier, el trebuie 
să fie interpretat. Sentimentul de ansamblu format, de 
plăcere, de repulsie sau intermediar, depinde de diferenţele 
psihologice individuale, de experienţa anterioară („e exact 
cum o făcea şi mama”) şi de tradiţiile locurilor în care 
trăieşti (vrea careva drob de miel?). 

Una dintre senzațiile gustative este, fără tăgadă, favorita 
speciei noastre, dar şi a multor altora, începând de la 
păsările colibri până la cai: cea dulce. Pentru a parafraza un 
slogan publicitar faimos de agramat, „Nobody doesn't like 
sweetness”? („Lui nimeni nu-i place dulceaţa”). Categoric, 
datorită naturii suntem aşa, ea oferindu-ne atât alimente 
bune, ca fructele dulci, cât şi produse otrăvitoare, aşa cum 
sunt cele care conţin alcaloizi şi au gust amar. (Familia 
alcaloidică din categoria substanţelor naturale provenite 
din plante include „făptaşi” răi în adevăratul sens al 
cuvântului, printre care se numără morfina, stricnina şi 
nicotină, ca să nu mai menţionez cofeina.) 

În meniurile noastre, există un singur gust căruia îi este 
dedicat în totalitate un anumit fel de mâncare: dulcele la 
desert. Aperitivele pot fi savuroase, felurile principale de 
mâncare se pot baza pe orice combinaţie complexă de 
arome, însă desertul este inevitabil dulce - uneori 


2 Sloganul la care face referire autorul este: „Everybody doesn't like 
something but nobody doesn't like Sara Lee” - „Tuturor nu le place 
ceva, dar lui nimeni nu-i place Sara Lee”. 

copleşitor de dulce. Ne place atât de mult acest gust, încât 
asociem termenul cu diferite cuvinte de alint (dulceaţa 
mea, bomboană scumpă) şi descriem cu ajutorul lui orice 
lucru, fiinţă sau stare ce ne face o deosebită plăcere 
(muzică dulce, dulce dispoziţie). 

Când ne gândim la dulce, mintea ne zboară imediat la 
zahăr. Dar zahărul este o specie de zaharoză, cuvântul 
nedesemnând o singură substanţă; este un termen generic, 
pentru o întreagă familie de compuşi chimici naturali, care, 
împreună cu amidonul, aparţine unei familii mai mari, a 
carbohidraţilor. Ca atare, înainte de a tânji după vreun 
desert - şi de a ne începe „ospăţul” ştiinţific cu această 
categorie -, trebuie să vedem unde anume se încadrează 
zahărul în schema generală a carbohidraţilor. 


ALIMENTEAZĂ! 


Știu că şi amidonul, şi zahărul sunt carbohidrați, deşi 
diferă complet. De ce îi băgati în aceeaşi categorie 
când vorbim despre nutriție? 


Pe scurt, răspunsul e: pentru că sunt surse de 
combustibil. Când un alergător îşi „încarcă bateriile” înainte 
de cursă, el este ca o maşină alimentată la o staţie de 
benzină. 

Carbohidraţii formează o clasă de elemente chimice 
naturale ce joacă roluri esenţiale în vieţile tuturor fiinţelor şi 
plantelor. Atât plantele, cât şi animalele produc, 
înmagazinează şi consumă amidon şi zahăr pentru a se 
energiza. Din celuloză, un carbohidrat complex, sunt 
formaţi pereţii celulelor vegetale şi scheletul lor structural - 
osatura lor, dacă-mi permiteţi termenul. 

Aceşti compuşi au fost numiţi carbohidrați la începutul 
secolului al XVIII-lea, când s-a observat că multe dintre 

formulele lor chimice ar putea fi scrise ca şi cum ar fi 
constituiți, cu toţii, doar din atomi de carbon (C), plus un 
număr oarecare de molecule de apă (H20). De acolo a 
provenit denumirea de hidrocarbonat, carbohidrat sau 
„carbon hidratat”. Acum ştim că această formulă simplă nu 
este valabilă pentru orice carbohidrat, dar nu renunţăm la 
denumire. 

Substanţa chimică similară care unifică toţi carbohidrați 
este glucoza (concentraţia de glucoză în sânge este 
cunoscută sub denumirea de glicemie), aceasta aflându-se 
în toate moleculele lor. Datorită  omniprezenţei 
carbohidraţilor în structurile vegetale şi animale, glucoza 
este, probabil, cel mai răspândit constituent biologic de pe 
pământ. Prin intermediul proceselor noastre metabolice, 
toţi carbohidraţii sunt descompuşi în molecule de glucoză, o 
„Zaharidă simplă” (o monozaharidă, pentru a ne exprima în 
termeni ştiinţifici) care circulă prin sânge, furnizând energie 
fiecărei celule din corp. O altă zaharidă simplă este 
fructoza, existentă în miere şi o serie întreagă de fructe. 

Din unirea a două molecule de zaharide simple se 
formează o „zaharidă dublă” sau o dizaharidă. Zaharoza, 
adică zahărul din zaharniţa ta şi nectarul florilor din vază, 
este o dizaharidă compusă din glucoză şi fructoză. Alte 
dizaharide sunt maltoza (sau zahărul de malţ) şi lactoza 
(sau zahărul de lapte), aceasta din urmă găsindu-se doar în 
organismele mamiferelor şi niciodată în structura plantelor. 

Hidrocarbonaţii (carbohidraţii) complecşi sau 
polizaharidele sunt compuse din multe zaharide simple - 
deseori din sute de zaharide. In această categorie intră 
celuloza şi amidonul. Mazărea, fasolea, cerealele şi cartofii 
conţin atât amidon, cât şi celuloză. Celuloza nu este 
digerabilă în cazul oamenilor (termitele o pot digera), însă 
prezintă importanţă, ca fibră, în dietele noastre. Amidonul 
reprezintă sursa principală de energie a omului, deoarece 
se descompune gradat în sute de molecule de glucoză. De 
asta am spus că „încărcarea bateriilor” omului cu 
carbohidrați este similară alimentării unui rezervor cu 

benzină. 

Oricât de diferiţi ar fi carbohidraţii din punctul de vedere 
al structurii moleculare, toţi asigură aceeaşi cantitate de 
energie procesului nostru metabolic: cam 4 calorii per 
gram. Şi asta pentru că, dacă stai să te gândeşti bine, 
reprezintă, în esenţă, doar nişte forme diferite de 
prezentare a glucozei. 

Două tipuri pure de amidon, pe care le aveţi probabil în 
cămară, sunt cel de porumb şi cel de arorut. Nu trebuie să 
vi se spună de unde provine primul, dar ştiţi cum arată 
arorutul? Acesta este o plantă perenă cultivată în Indiile de 
Vest, în sud-estul Asiei, în Australia şi în Africa de Sud 
pentru tuberculii ei rotofei, ce conţin aproape numai 
amidon pur. Aceştia sunt curăţaţi de pământ, spălaţi, uscați 
şi măcinaţi. Pudra rezultată este folosită pentru a da 
consistenţă  sosurilor,  budincilor şi  deserturilor. Dar 
amidonul de arorut îşi îndeplineşte sarcina, aceea de 
îngroşare, la o temperatură mai joasă decât cel de porumb, 
aşa că-i indicat pentru cremele şi budincile cu ou, deoarece 
ele se pot „prinde” uşor la temperaturi ridicate. 


MATERIA BRUTĂ 


Într-un magazin alimentar cu produse naturiste, am 
văzut mai multe tipuri de zahăr nerafinat. In ce fel 
diferă acesta de zahărul rafinat? 


Nu atât de mult pe cât aţi fi dispuşi să credeţi. Ceea ce în 
magazinele naturiste poartă denumirea de „zahăr brut” nu 
e brut în sensul că ar fi complet nerafinat. Este rafinat într-o 
proporţie mai mică. 

Încă de la începuturile istoriei, mierea a fost practic 
singurul îndulcitor cunoscut de oameni. Trestia de zahăr se 
cultiva în India cu vreo 3000 de ani în urmă, dar şi-a găsit 

drumul spre nordul Africii şi spre sudul Europei abia prin 
secolul al VIll-lea d.Cr. 

Norocul nostru. Soacra lui Cristofor Columb a moştenit o 
plantație de trestie de zahăr (nu-i o scorneală de-a mea) şi, 
încă dinainte de a se căsători, Columb îşi făcea de lucru 
transportând spre Genova, pe cale maritimă, zahărul 
provenit de pe plantaţia din Madeira. De aici i-a venit, 
probabil, ideea de a duce nişte trestie de zahăr în Insulele 
Caraibe, în 1493, când a făcut cea de-a doua călătorie spre 
Lumea Nouă. Restul nu este decât istorie „dulce”. În ziua 
de astăzi, un american consumă anual, în medie, 20 kg de 
zahăr. la gândiţi-vă: să goleşti 20 de pungi a câte 1 kg de 
zahăr în străchinile din bucătărie şi să te mai şi înscrii în 
tiparele corporale propuse pentru anul respectiv! Deşi, 
evident, nu totul provine din zaharniţă; zahărul este doar 
un ingredient folosit într-o uluitor de mare varietate de 
preparate culinare. 

Se vehiculează deseori ipoteza că zahărul „brun” sau 
zahărul nerafinat, în toate formele lui de comercializare, 
este mai sănătos datorită conţinutului mai ridicat de 
substanţe naturale. Adevărat, printre respectivele 
substanţe sunt incluse şi diferite minerale - la fel cum sunt 
incluse şi printre mizeriile pur naturale de pe o plantație de 
trestie -, dar ele nu au nimic deosebit, aşa că le puteţi 
obţine consumând zeci de alte tipuri de produse 
alimentare. Pentru a fi satisfăcute, doar pe această cale, 
cerinţele raţiei zilnice de minerale, ar trebui să mâncaţi 
zahăr nerafinat într-o cantitate de-a dreptul nesănătoasă. 

Hai să trecem repede în revistă etapele procesului 
tehnologic dintr-o fabrică de zahăr, amplasată de regulă 
lângă plantație, apoi pe cele dintr-o staţie de rafinare, 
localizată ceva mai departe. 

Trestia de zahăr creşte în regiunile tropicale şi seamănă 
cu bambusul, având o tulpină groasă de aproximativ 2,5 cm 
şi înălţimea de 3 m, adică exact cât trebuie pentru a fi 
doborâtă cu maceta. În fabrică, trestia tăiată este 
transformată în „tăiţei”, fiind apoi presată mecanic. Lichidul 

(zeama de difuzie) rezultat e limpezit prin adăugare de var, 
lăsat un timp pentru a se precipita o parte din elementele 
străine zahărului, după care este fiert în atmosferă parţial 
vidată (datorită căreia punctul termic de fierbere scade) 
până când se îngroaşă, devenind ca un sirop de culoare 
brună din cauza impurităților concentrate. Pe măsură ce 
apa se evaporă, soluţia ajunge să fie suprasaturată, aşa că 
zahărul nu mai poate rămâne în stare dizolvată şi se 
transformă în cristale. Cristalele umede sunt apoi învârtite 
într-o centrifugă - un cilindru perforat, asemănător cu cel 
din maşinile voastre de spălat, care vă zvântă rufele, 
evacuând apa pe parcursul unui ciclu de rotaţie. Dar, în 
acest caz, un reziduu siropos, numit melasă, este cel 
azvârlit din centrifugă, lăsând înăuntru zahărul brun, încă 
umed, ce conţine şi fermenţi, mucegaiuri, bacterii, ţărână, 
fibre şi tot felul de alte rămăşiţe de plante şi insecte. Acesta 
este adevăratul „zahăr brut”. FDA (U.S. Food and Drug 
Administration) îl declară impropriu consumului uman. 

Zahărul brut este ulterior expediat la o staţie de rafinare, 
unde e purificat prin spălare, redizolvare, fierbere pentru 
recristalizare şi încă două centrifugări, care îl clarifică 
progresiv şi-l determină să lase în urmă melasă tot mai 
concentrată, a cărei culoare închisă şi miros intens se 
datorează tuturor elementelor nezaharoase - cunoscute şi 
sub denumirea generică de „nămol de carbonatare” - din 
zeama de difuzie a trestiei. 

În magazinele naturiste care pretind că vând zahăr 
„brut” sau „nerafinat”, se vinde de obicei zahăr Turbinado, 
acesta fiind un zahăr brun de culoare mai deschisă, obţinut 
prin spălarea în aburi, recristalizarea şi încă o centrifugare 
a zahărului brut. În cartea mea, asta se numeşte rafinare. 
În Europa, este servit la masă un zahăr similar, tot brun-pal 
şi cu cristale mari, denumit Demerara. El provine din 
Mauritius, o insulă situată în Oceanul Indian, pe lângă 
Madagascar, şi e făcut din trestie de zahăr crescută pe 
terenuri cu sol vulcanic, foarte fertil. 

Zahărul de palmier produs în India, de nuanţă brun-închis 

şi asemănător la aspect cu Turbinado, este obţinut prin 
fierberea sevei anumitor tipuri de palmieri într-un container 
deschis, unde dă în clocot la o temperatură mai ridicată 
decât cea atinsă în atmosfera parţial vidată din procesul 
uzual de rafinare a trestiei de zahăr. Şi pentru că 
temperatura este mai ridicată, el capătă un miros puternic, 
ca de bomboană de ciocolată. De asemenea, prin fierbere, 
o parte din zaharoză se descompune în glucoză şi fructoză, 
motiv pentru care produsul final devine mai dulce decât 
zahărul obişnuit. Deseori acest tip de zahăr, de palmier, 
este vândut sub formă de blocuri presate, la fel ca şi alte 
tipuri de zahăr brun, comercializate în multe părţi ale lumii. 

Aroma unică a melasei a fost descrisă ca fiind dulceagă, 
cu iz de pământ şi chiar de fum. Melasa rezultată de pe 
urma primei cristalizări a zahărului are o nuanţă deschisă şi 
un miros abia perceptibil; este utilizată deseori ca sirop, 
servit la masă. Cea rezultată de pe urma celei de-a doua 
cristalizări e mai închisă la culoare şi mai concentrată, fiind 
folosită de regulă la gătit. lar ultima, cea mai colorată 
(aproape neagră) şi mai concentrată, are un gust puternic 
amărui, dobândit prin influenţă. 

Apropo, o tulpină bine spălată de trestie de zahăr poate fi 
un adevărat deliciu. Multor locuitori din zonele în care 
creşte aceasta, şi în special copiilor, le place să mestece 
câte o bucată de trestie. Ea este fibroasă, însă seva e, 
desigur, delicioasă. 


CE RAFINATĂ EŞTI, DULCINEEA! 


De ce spun oamenii că zahărul alb, rafinat, nu-i bun? 


Din punctul meu de vedere, afirmaţia asta fără sens 
rămâne un mister. Se pare că unii inşi interpretează 
cuvântul rafinat ca fiind o indicație a faptului că noi, 

oamenii, am definit un fel de lege a naturii având cutezanţa 
să îndepărtăm anumite elemente indezirabile din alimente 
înainte de a le consuma. Zahărul alb nu este decât zahăr 
brut, cu acele elemente suplimentare îndepărtate. 

Atunci când zahărul este rafinat prin trei cristalizări 
succesive, totul în afară de zaharoză rămâne în urmă, în 
melasă. De orice tip ar fi, zahărul brun rezultat în etapele 
intermediare ale procesului, fiind ca atare ceva mai puţin 
rafinat, este mai aromat datorită urmelor de melasă pe 
care le conţine. Dacă folosiţi într-o reţetă din cel brun- 
deschis sau brun-închis, ceva mai aromat, este o chestiune 
care ţine doar de gust. 

Multe dintre tipurile de zahăr brun comercializate în ziua 
de azi în supermaketuri sunt obţinute mai degrabă prin 
stropirea zahărului alb cu melasă, decât prin oprirea 
procesului de rafinare într-o etapă intermediară de-a sa. 
Oricum, zahărul brun Domino şi cel C&H continuă să fie 
fabricate prin metode tradiţionale. 

lată ce vreau să subliniez: în zeama rezultată prin 
presarea trestiei de zahăr, numită zeamă de difuzie, aveţi o 
combinaţie de zaharoză şi alte elemente constituente ale 
trestiei, care ajung în final în compoziţia melasei. Când 
aceste din urmă elemente sunt îndepărtate, poate să-mi 
explice cineva cum de zaharoza pură rămasă devine brusc 
dăunătoare, complet nesănătoasă? Mâncând zahăr brun, 
mai „sănătos”, consumăm aceeaşi cantitate de zaharoză, 
plus reziduurile din componenţa melasei. De ce zaharoza 
nu este dăunătoare şi sub această formă? 


Rafinat, divin şi superfin 
Bezele 
Produsele astea crocante sunt compuse aproape 


doar din zahăr alb, pur, complet rafinat, a cărui 
granulaţie superfină îl ajută să se dizolve repede în 

albuşul de ou. Bezelele sunt cunoscute pentru faptul 
că absorb cu uşurinţă umiditatea din aer, aşa că 
preparaţi-le numai în zilele în care atmosfera e uscată. 

De unde asocierea cu... sărutul? E drept că au forma 
bomboanelor Kisses Chocolate ale mărcii Hershey, dar 
cei de acolo recunosc că nici ei nu prea ştiu de unde 
provine denumirea. _ 

Reţeta aceasta este pentru trei albuşuri. Insă, dacă 
aveţi la dispoziţie mai multe ouă, apelaţi la următoarea 
formulă: pentru fiecare albuş, presăraţi tartar? cât 
încape între trei degete, apoi bateţi-l cu 3 linguri de 
zahăr superfin şi cu 1/2 linguriţă de esenţă de vanilie. 
După aceea, adăugaţi | lingură de zahăr superfin, 
introducând-o în compoziţie printr-o uşoară rotire a 
încheieturii mâinii. Apoi continuaţi cu pasul 3. 


3 albuşuri de ouă mari, la temperatura 
camerei 

1/4 linguriţă de tartar 

12 linguri zahăr superfin 

1 1/2 linguriţe de esenţă de vanilie 


1. Preîncălziţi cuptorul la 120°C. Tapetaţi cu hârtie 
de pergament două tăvi dreptunghiulare cu 
margini joase. 

2. Într-un bol mic, dar adânc, bateţi albuşurile 
împreună cu tartarul, folosindu-vă de un tel sau 
de un mixer electric, până când se formează o 
spumă tare. Treptat, adăugaţi 9 linguri de zahăr, 
continuând să bateţi amestecul până ce devine 
lucios şi se formează mici ridicături atunci când 
scoateţi telul ori mixerul din el (adică atunci când 
compoziţia nu se mai „ţine” de tel sau mixer). 


3 Denumire comercială a bitartratului de potasiu, o sare acidă 
rezultată în timpul procesului de fermentare a strugurilor folosiţi pentru 
obţinerea vinului. In lipsa ei, unii recomandă să fie înlocuită cu 1/8 
linguriţă de oţet de vin alb pentru fiecare albuş de ou.. 

Adăugaţi şi esenţa de vanilie, bătând în 
continuare. Cu o spatulă, introduceţi în amestec 
ultimele 3 linguri de zahăr. 

3. Puneţi câte 1/2 de linguriţă de amestec în fiecare 
dintre cele patru colţuri ale hârtiei de pergament, 
pentru a nu-i permite să alunece. Apoi umpleţi 
ambele tăvi. Dacă ţineţi la prezentare, folosiţi-vă 
de un şpriţ cu vârf în formă de stea şi modelaţi 
toate bezelele. 

4. Coaceţi timp de 60 de minute. Apoi stingeţi focul, 
lăsând bezelele acolo încă 30 de minute, să se 
răcească odată cu incinta cuptorului. Scoateţi-le 
din cuptor, lăsaţi-le să se răcorească 5 minute şi 
depozitaţi-le în cutii închise ermetic, unde pot 
rămâne crocante destul de mult timp. 


PENTRU APROXIMATIV 40 DE BUCĂȚI 


UN PAHAR SUPERFIN DE CEAI 


Pentru a-mi îndulci repede ceaiul cu gheață, folosesc 
Zahăr pudră. Insă devine cleios. Din ce cauză? 


Încercarea-i bună, dar ai folosit alt tip de zahăr decât ar fi 
trebuit. 

De regulă, zahărul de masă este „granulat”, ceea ce 
înseamnă că e format din granule sau grăunţi individuali, 
fiecare reprezentând un singur cristal de zaharoză pură. 
Când este transformat în pulbere fină, zahărul are tendinţa 
să absoarbă umiditatea din aer şi din prăjitură. (Pentru o 
exprimare ştiinţifică: zahărul e  higroscopic.) Ca să 
preîntâmpine producerea unui astfel de fenomen, 
producătorii de zahăr pudră îi adaugă aproximativ 3% 

amidon de porumb. Amidonul este cel care vă face ceaiul 
cleios, deoarece nu se dizolvă în apă rece. 

Îndulcitorul folosit ar fi trebuit să fie de tip superfin sau 
ultrafin, acesta nefiind o pudră în adevăratul înţeles al 
cuvântului. El este format din cristale mai mici decât cele 
obişnuite, ale zahărului granulat, şi, de aceea, se dizolvă 
mai uşor. Barmanii îl folosesc, întrucât se dizolvă repede în 
cocktailurile reci, şi cofetarii (uneori este denumit „zahărul 
cofetarului”), deoarece se topeşte şi se amestecă într-un 
timp mult mai scurt decât zahărul granulat obişnuit. 


BOLOVAN DE SARE, S/, BOLOVAN DE 
ZAHAR, NO! 


Zahărul meu brun s-a pietrificat. Cum îl pot înmuia? 


Depinde dacă trebuie să-l foloseşti imediat sau nu. Există 
două metode, una care dă rezultate temporare - atât cât să 
ai posibilitatea să măsori micuța cantitate ce-ţi este 
necesară pentru o reţetă -, alta, ceva mai laborioasă, dar 
mai durabilă, ce-ţi va readuce tot zahărul la forma iniţială, 
uşor de utilizat. 

Dar, înainte de toate, ce anume determină zahărul brun 
să se întărească? Pierderea de apă. Nu închizi bine pachetul 
după ce l-ai desigilat, aşa că zahărul se usucă într-o 
oarecare măsură. Nu-i vina ta: e aproape imposibil să 
închizi perfect un pachet deschis de zahăr brun. Ca atare, 
după ce foloseşti o parte din el, depozitează întotdeauna 
restul într-un recipient etanş, în care nu pătrunde aerul 
(mai exact, vaporii), cum ar fi un borcan prevăzut cu un 
capac filetat sau o casoletă de plastic bună, specială pentru 
alimente, care să n-aibă probleme cu închiderea. 

Zahărul brun comercializat pe piaţă este format din 
cristale albe de zahăr acoperite de o peliculă de melasă, 

acea substanţă lichidă vâscoasă şi închisă la culoare 
formată la evaporarea zemii de difuzie a trestiei şi 
separarea cristalelor de zahăr - zaharoză sau sucroză - pur. 
Deoarece stratul de melasă are tendinţa să absoarbă vapori 
de apă, zahărul brun proaspăt este întotdeauna foarte 
moale. Dar când îl expunem la aer, umiditatea melasei 
scade, iar aceasta se întăreşte, cimentând practic cristalele 
de zahăr, care se grupează astfel în grămezi. Intr-o 
asemenea situaţie, aveţi de ales: ori îi restabiliţi conţinutul 
pierdut de apă, ori încercaţi, într-un fel sau altul, să înmuiaţi 
melasa întărită. 

Restabilirea conţinutului de apă se face uşor, dar cere 
timp. Nu trebuie decât să băgaţi zahărul într-un recipient 
etanş şi să-l lăsaţi acolo peste noapte, împreună cu un 
obiect care degajă vapori. Lumea recomandă tot felul de 
lucruri, începând de la o felie de măr, de cartof sau de 
pâine proaspătă, până la prosoape umede ori, pentru 
persoanele care nu se-ncurcă cu asemenea prostioare, o 
cană cu apă. Cea mai eficientă metodă este, probabil, cea 
de a pune zahăr într-un recipient prevăzut cu un capac 
etanş, pe care să-l acoperiţi cu o folie de plastic, peste 
aceasta punând un şervet umed de hârtie şi băgând totul 
într-un loc uscat. După aproximativ o zi, când zahărul se 
înmoaie suficient de mult, renuntati la şervet şi la folie, 
păstrând recipientul închis etanş. 

Multe cărţi şi reviste gastronomice vă informează că 
zahărul brun se întăreşte din cauza pierderii conţinutului de 
apă, lucru perfect adevărat, dar după aceea continuă 
spunându-vă să-l încălziţi în cuptor pentru a-l înmuia, de 
parcă un cuptor ar putea să-i restabilească gradul de 
umiditate. Un astfel de fenomen nu se produce, evident. 
Fenomenul e altul: căldura înmoaie, sau „subţiază”, melasa 
practic cimentată, care apoi, pe măsură ce se răceşte, se 
reîntăreşte. 

Pe unele pachete de zahăr brun, ni se recomandă să le 
băgăm conţinutul într-un cuptor cu microunde, alături de o 
cană cu apă. Apa nu se pune totuşi acolo pentru a hidrata 

zahărul, deoarece în cele câteva minute necesare pentru 
încălzirea incintei, vaporii degajaţi din cană nu au timp să 
se răspândească prin masa de zahăr şi s-o hidrateze. Apa 
se află acolo numai pentru a absorbi o parte din microunde, 
acest tip de cuptoare neavând voie să funcţioneze goale 
sau aproape goale (vezi p. 225). Dacă supuneţi radiaţiilor 
lor cel puţin o cană cu zahăr, probabil că nu veţi avea 
nevoie de apă. 

O cunoştinţă de-a mea, bucătar de meserie, scoate zilnic 
la aer zahărul brun din restaurantul său, iar el se usucă 
rapid. Când se întăreşte prea tare, îl stropeşte cu câteva 
picături de apă fierbinte şi îl frământă până când revine la 
starea iniţială. Metoda-i perfectă pentru profesionişti, însă 
ideea de a frământa zahărul nu-i probabil extrem de 
distractivă din punctul de vedere al unei gospodine. 

Apropo de melasă, un fost voluntar din Peace Corps* mi-a 
zis odată că, în urmă cu mulţi ani, pe când se aflau în 
Mhlume, Swaziland, obişnuiau să „paveze” drumurile 
prăfuite de ţară stropindu-le cu melasa obţinută de la o 
staţie locală de rafinare a zahărului. Ea se usca şi se întărea 
foarte repede, trebuindu-i apoi câteva luni pentru a se 
fărâmiţa, ca mai apoi să se transforme la rândul ei în praf. 
(Notă către Departamentul de Lucrări Publice din oraşul 
meu: Poate că dacă ati folosi melasă în loc de asfalt licitat 
la preț dubios, străzile noastre ar fi mai durabile.) 

In încheiere, în cazul în care nimic altceva nu dă 
rezultate, aveți întotdeauna la îndemână marca 
Brownulated de la Domino sau zahărul „liber-curgător”, 
care cade ca o ploaie de vis şi nu se solidifică niciodată. 
Trucul de fabricaţie la care recurg cei de la Domino constă 
în descompunerea unei părţi din zaharoză (termen ştiinţific: 
hidrolizarea ei) în cele două componente ale sale: glucoza 
(cunoscută şi sub denumirea de dextroză) şi fructoza 
(sinonim:  levuloză). (Unele zaharide poartă denumiri 


4 Agenţie independentă şi program al guvernului SUA care trimite 
voluntari în statele aflate în curs de dezvoltare pentru calificarea forţei 
de muncă. 

multiple.) Acest amestec, cunoscut sub denumirea de zahăr 
invertit, face atât de bine corp comun cu moleculele de 
apă, încât hidrolizarea granulelor de zahăr brun nu duce la 
evaporare şi întărire. Totuşi, zahărul Brownulated are 
menirea de a fi presărat peste păsatul de ovăz sau alte 
feluri de mâncare de acest gen, nu de a fi folosit la gătit, 
deoarece greutatea lui diferă de cea a tipurilor obişnuite de 
zahăr brun, măsurarea neputându-se face aşa cum 
recomandă cărţile de bucate. 


____ Dacă aveţi nevoie să înmuiaţi cât mai repede 
Zahărul brun întărit, prietenul vostru de încredere, 
cuptorul cu microunde, vă va veni în ajutor cu o soluţie 
rapidă, dar temporară. Nu trebuie decât să încălzit 
Zahărul timp de un minut sau două cel mult, testându-l 
cu degetul la fiecare aproximativ 30 de secunde, 
pentru a vedea dacă s-a înmuiat Din cauza marii 
varietăți de cuptoare de pe piață, nu poate fi stabilită o 
durată exactă de încălzire. Apoi grăbiţi-vă să măsurați 
cantitatea ce vă este necesară, pentru că se va reîntări 
în numai câteva minute. Zahărul poate fi înmuiat şi 
într-un cuptor obişnuit, unde-l veţi pune la 120°C, timp 
de 10-20 de minute. ____ 


SFECLĂ VERSUS TRESTIE 


Care-i diferența dintre zahărul obținut din trestie şi cel 
obținut din sfeclă? 


Mai mult de o jumătate din zahărul fabricat în Statele 
Unite este produsul acelor rădăcini diforme, albicioase- 
cafenii, de sfeclă de zahăr, asemănătoare unor morcovi 
pitici şi îndesaţi. Sfecla de acest gen creşte în regiuni cu 

climat temperat, cum ar fi, în SUA, cele din statele 
Minnesota, Dakota de Nord şi Idaho, iar în Europa, în 
aproape toate zonele, în timp ce trestia de zahăr este o 
plantă tropicală, cultivată în SUA cu precădere în Louisiana 
şi Florida. 

Stațiile de rafinare a zahărului a căror materie primă este 
sfecla au o sarcină mai grea, deoarece aceasta conţine 
foarte multe impurități cu gust neplăcut şi miros 
respingător, care trebuie să fie îndepărtate. Ele ajung în 
melasă, motiv pentru care aceasta-i necomestibilă, fiind 
folosită numai ca hrană pentru animale. De aceea nu există 
zahăr brun produs din sfeclă. 

După rafinare, zahărul din trestie şi zahărul din sfeclă au 
compoziţii chimice identice, ambele produse fiind compuse 
din zaharoză pură. Ca atare, nu ar trebui să se poată face 
distincţie între ele. Cei de la rafinării nu au de ce să 
specifice pe pachete proveniența zahărului comercializat, 
aşa că s-ar putea să consumaţi zahăr din sfeclă fără ca 
măcar s-o ştiţi. Dacă pe etichetă nu este scris „zahăr pur 
din trestie”, el a fost făcut probabil din sfeclă. 

Dar persoanele cu mare experienţă în pregătirea 
gemurilor şi marmeladelor susţin cu insistenţă că cele două 
tipuri de zahăr nu se comportă la fel. Alan Davidson afirmă, 
în lucrarea sa enciclopedică Oxford Companion to Food 
(Oxford University Press, 1999), că acest lucru „ar trebui 
să-i facă pe chimişti să se gândească, umili, că nu sunt 
atotştiutori în asemenea chestiuni”. 

Touche! 

O sfeclă de zahăr 

(Prin amabilitatea celor de la 
American Sugarbeet Growers 
Association) 


FIECARE MELASĂ CU CÂTE O CLASĂ 


Bunica obişnuia să vorbească despre  melasă 
sulfuroasă. Ce-i aia? 


„Sulful” din melasa sulfuroasă reprezintă un bun punct 
de pornire în înţelegerea câtorva aspecte interesante ale 
chimiei alimentare. 

Acesta este un element chimic galben, compus de regulă 
din bioxid de sulf şi sulfiţi. Gazul cunoscut sub denumirea 
de bioxid de sulf este cel care degajă, la arderea sulfului 
(pucioasei), acel miros înecăcios, iritant, ce are reputaţia de 
a polua atmosfera din infern, probabil din cauza faptului că 
vulcanii de dedesubt, din adâncurile planetei noastre, 
emană nori sulfuraşi. 

Sulfiţii degajă bioxid de sulf în prezenţa acizilor, aşa că 
efectul lor este acelaşi cu al gazului însuşi. Mai exact, sunt 
agenţi de înălbire şi antimicrobieni. Ambele proprietăţi au 
fost folosite în procesul de rafinare a zahărului. 

Bioxidul de sulf a fost utilizat pentru obţinerea unei 

nuanţe mai deschise a acelui produs secundar de rafinare, 
dulce şi închis la culoare, care poartă denumirea de melasă 
şi pentru nimicirea ciupercilor şi bacteriilor din ea. Ca atare, 
s-a spus că melasa este sulfuroasă. Dar, în ziua de azi, 
practic toate tipurile de melasă sunt nesulfuroase. Melasa 
sulfuroasă nu trebuie confundată cu acea „pucioasă şi 
melasă” a străbunicii, care era o băutură tonică de 
primăvară, teoretic destinată „purificării sângelui” după o 
iarnă grea şi tare geroasă. Străbunica amesteca două 
lingurite de pucioasă nisipoasă în puţină melasă şi o 
administra tuturor copiilor pe care-i putea prinde. Pucioasa 
nu este dăunătoare, dat fiind că organismul n-o 
sintetizează. 

În gazul pe care îl numim bioxid de sulf sunt înălbite şi 
cireşele, care apoi sunt colorate în roşu sau verde, aromate 
cu ulei de migdale amare, rostogolite prin sirop şi botezate 
maraschino, după lichiorul a cărui savoare tânjesc s-o imite 
aceste creaţii tare „împopoţonate”. 

Sulfiţii au efect antioxidant. (Exprimare ştiinţifică: sulfiţii 
reduc agenţii chimici.) „Oxidarea” se referă de regulă la 
reacţia în care intră o substanţă oarecare cu oxigenul din 
aer, ea putând fi uneori de-a dreptul distructivă. Gândiţi-vă 
la rugina ce acoperă fierul - iată un exemplu relevant, care 
arată clar ce rezultat are un asemenea proces chiar şi în 
cazul metalelor. În bucătărie, reacţia de oxidare este una 
dintre cele care fac grăsimile să devină râncede. Şi tot ea, 
asistată de enzime, determină feliile de cartofi, mere şi 
piersici să capete nuanţe maronii. Pentru preîntâmpinarea 
acestui fenomen, fructele uscate sunt tratate deseori cu 
bioxid de sulf. 

Dar oxidarea reprezintă un proces chimic mai general, nu 
doar o simplă reacţie dintre o substanţă şi oxigen. Pentru 
un chimist, ea indică orice reacţie care face ca un electron 
să fie dislocat dintr-un atom sau dintr-o moleculă. 

Atunci se spune că „tâlhărită”, adică particula lăsată fără 
electron, s-a oxidat. În corpul uman, pot fi oxidate molecule 
vitale, precum cele ale lipidelor, proteinelor, chiar şi ADN- 

ul, lucru care le face incapabile să-şi mai ducă la bun sfârşit 
sarcinile esenţiale pe care le au în desfăşurarea proceselor 
organice normale din vieţile noastre. Electronii asigură 
integritatea moleculelor, aşa că, atunci când un electron 
este „furat”, o moleculă „bună” se transformă într-una 
„proastă”, mai mică şi incompletă. 

Printre cei mai voraci „hoţi” de electroni se numără aşa- 
numiții radicali liberi, nişte atomi ori molecule care au 
nevoie disperată de încă un electron şi vor face tomli să-l 
obţină practic de la orice le iese în cale. (Electronilor le 
place să coexiste în perechi, iar radicalul liber este un atom 
sau o moleculă cu electron desperecheat, ce năzuieşte 
după un partener.) Drept urmare, radicalii liberi pot oxida 
moleculele organice vitale, încetinind procesele din corp, 
ducând la o îmbătrânire prematură şi, posibil, chiar 
provocând boli de inimă şi cancer. Problema este că 
anumiţi radicali liberi apar în mod natural în organism, din 
diferite cauze. 

Chemaţi antioxidanţii pentru a vă salva! Antioxidantul 
este un atom sau o moleculă care poate neutraliza un 
radical liber, dându-i electronul pe care-l doreşte înainte ca 
acesta să-l fure de la o particulă vitală. Printre antioxidanţii 
pe care ni-i procurăm din alimente se numără vitaminele C 
şi E, beta-carotenul (care se transformă în vitamina A în 
organism) şi acele adevărate răsucitoare de limbi, formate 
din opt silabe, pe care le vedeţi pe etichetele multor 
produse cu un conţinut ridicat de grăsimi, fiind menite să le 
protejeze pe acestea de râncezeală prin oxidare: 
butilhidroxianisolul (BHA) şi butilhidroxitoluenul (BHT). 

să ne întoarcem un moment la sulfiţi. Trebuie să 
observăm că unele persoane, în special cele astmatice, 
sunt foarte sensibile la sulfiţi, care pot cauza, în numai 
câteva minute de la ingurgitarea lor, migrene, urticarii, 
amețeli şi probleme respiratorii. FDA pretinde un anumit 
gen de etichetare a produselor ce conţin sulfiţi - şi sunt 
multe, începând de la bere şi vin până la aluaturi coapte, 
fructe confiate, carne procesată de peşte, siropuri şi tot 

felul de tipuri de oţet. Uitaţi-vă pe etichete după bioxid de 
sulf sau orice altă substanţă chimică a cărei denumire se 
încheie cu sufixul „sulfit”. 


TERIAC, TERIAC DE SUB CAPACE, 
CU CINE OARE AM DE-A FACE? 


Ce-i cu siropurile alea dulci cărora li se spune teriac şi 
sorg, şi prin ce diferă ele de siropul de trestiei 


Siropul de trestie este, pur şi simplu, zeamă de difuzie 
(lichidul rezultat prin presarea trestiei) purificată, îngroşată 
ca urmare a fierberii, la fel cum se întâmplă la prepararea 
siropului de arțar, obţinut prin fierberea sevei subţiri, 
bogată în zaharoză, a arţarului nord-american de zahăr şi a 
arţarului negru. Şi mestecenii negri au sevă dulce, din ea 
putându-se face, de asemenea, tot prin fierbere, un sirop. 

Termenul de teriac (treacle/ este folosit cu precădere în 
Marea Britanie. Teriacul închis la culoare, asemănător cu 
melasa cea mai concentrată, rezultată după a treia 
cristalizare, are un gust şi mai amar decât aceasta. Teriacul 
„uşor”, cunoscut şi sub denumirea de sirop auriu (o 
ameliorare semnificativă a terminologiei), este, în esenţă, 
un sirop de trestie. Cea mai populară marcă, Lyle's Golden 
Symp, poate fi găsită în magazinele americane de 
specialităţi. 

Sorgul nu este obţinut nici din trestie, nici din sfeclă de 
zahăr, ci dintr-o plantă graminee cu lujere înalte, puternice. 
Ea e cultivată în zone cu climat cald şi uscat, de regulă 
pentru a fi folosită pe post de fân şi nutreţ. Dar prin 


5În Marea Britanie, termenul desemnează chiar melasa, fiind 
totodată folosit şi în celălalt sens al său, de remediu împotriva 
otrăvurilor, sens preluat şi în limba română. Acest al doilea sens îl avea 
atât latinescul theriaca, cât şi grecescul (antidosis) theriake. 
2 


măduva lujerilor unor varietăţi de sorg curge o sevă dulce, 
care, prin fierbere, poate fi transformată în sirop. Produsul 
rezultat se numeşte fie melasă de sorg, fie sirop de sorg, iar 
uneori simplu, sorg. 


Melasă şi ghimbir: o combinaţie clasică 
Turtă dulce cu melasă 


Încă din perioada colonială, americanii au combinat 
aroma dulce-amăruie a melasei cu ghimbirul şi alte 
mirodenii. Această prăjitură consistentă, închisă la 
culoare, oarecum umedă aş putea zice, se poate 
consuma fie simplă, fie acoperită cu frişcă. 
Gospodinele care evită produsele lactate pot înlocui 
sfertul de cană de unt cu 2 linguri de ulei de măsline, 
dar nu dintr-acela foarte aromat. Aromele puternice 
ale ghimbirului şi melasei vor face ca substituţia să 
treacă neobservată. 


2 1/2 căni făină de uz general 

1 linguriţă cu vârf bicarbonat de sodiu 
1 linguriţă scorţişoară măcinată 

1 linguriţă ghimbir măcinat 

1/2 linguriţă cuişoare măcinate 

1/2 linguriţă sare 

1/2 cană unt, topit şi semirăcit 

1/2 cană zahăr 

1 ou mare 

1 cană melasă concentrată nesulfuroasă 
1 cană apă fierbinte (nu clocotită) 


1. Reglaţi butonul cuptorului la jumătatea cursei. 
Ungeţi o tavă de 20 pe 20 cm sau, în caz că aveţi la 
dispoziţie un spray antiaderent de gătit, pulverizaţi 
ulei. Preîncălziţi cuptorul la 175°C dacă folosiţi o tavă 

metalică sau la 160°C pentru un vas din sticlă 
termorezistentă. 

2. Intr-un bol de mărime medie, amestecați, cu o 
lingură de lemn, făina, bicarbonatul de sodiu, 
scorţişoara, ghimbirul. cuişoarele şi sarea. Intr-un bol 
mare, bateţi repede untul topit, zahărul şi oul. Într-un 
bol mic sau într-un pahar gradat de măsurare, agitaţi 
melasa prin apa fierbinte până când obţineţi o mixtură 
omogenă. 

3. Combinaţi aproximativ o treime din amestecul pe 
bază de făină cu amestecul unt-zahăr-ou şi bateţi totul 
doar atât cât să se umezească toate ingredientele. 
Apoi adăugaţi, rotind încontinuu telul, aproximativ o 
jumătate din mixtura obţinută din melasă. Continuaţi 
adăugând încă o treime din amestecul pe bază de 
făină, apoi cealaltă jumătate a mixturii obţinută din 
melasă şi, în final, ultima treime din amestecul pe bază 
de făină. Bateţi până când dispar toate punctele şi 
dârele albe lăsate de făină. Nu exageraţi amestecând. 

4. Turnaţi pasta în tava dinainte pregătită şi coaceţi 
timp de 50-55 de minute sau până când scobitoarea 
introdusă în prăjitură iese curată, iar prăjitura se 
desprinde puţin de pereţii tăvii. Lăsaţi-o să se răcească 
5 minute. 

5. Serviţi-o caldă, direct din tavă, ori răsturnaţi-o pe 
un grătar, să se răcească. Aşa va rezista bine, 
rămânând proaspătă mai multe zile, dacă o ţineţi 
acoperită, la temperatura camerei. 


PENTRU APROXIMATIV 9-12 PERSOANE 


LA ÎNGRĂMĂDEALĂ? 


Reţeta mea de bomboane fondante îmi indică să dizolv 

două căni de zahăr într-una de apă. Va fi imposibil, nu-i 
aşa? 


Păi ia încearcă? 

Intr-o cratiţă, combină două căni de zahăr cu una de apă 
şi, amestecând continuu, încălzeşte puţin ingredientele. Vei 
vedea că tot zahărul se va dizolva. 

Motivul este foarte simplu: moleculele de zahăr se pot 
„înghesui” în zonele goale aflate între moleculele de apă, 
aşa că, la drept vorbind, nu prea ocupă un spaţiu 
excedentar. judecând la nivel submicroscopic, apa nu-i 
formată dintr-o masă compactă de molecule. E, într-o 
oarecare măsură, ca o plasă, având moleculele conectate 
între ele în noduri. „Ochiurile” acestei plase pot găzdui un 
număr surprinzător de mare de particule dizolvate. Lucru 
adevărat în special pentru zahăr, deoarece moleculele lui 
au fost făcute în aşa fel încât să adore asocierea (ştiinţific 
vorbind: punte de hidrogen) cu moleculele de apă, motiv 
pentru care el poate fi considerat un „partener” perfect 
pentru apă. Fie vorba între noi, folosindu-vă de ceva 
căldură, puteţi îndupleca chiar şi mai mult de un kilogram 
(5 căni!) de zahăr să se dizolve într-o singură cană de apă. 
Dar, desigur, când veţi ajunge în acest punct, nu va fi clar 
dacă veţi avea de-a face cu o soluţie clocotită de zahăr în 
apă ori cu băşicile unui zahăr topit ce conţine şi ceva apă. 

OXIGEN Q HIDROGEN 


Aranjamentul moleculelor H,O ale apei. Liniile punctate 
reprezintă punţile de hidrogen dintre molecule, 
care se pot rupe și regenera încontinuu. 


Aşa a luat naştere zahărul candel. 

Totuşi, îţi pot spune că două căni de zahăr conţin 
considerabil mai puţin zahăr decât am crede. Moleculele lui 
sunt totodată şi mai grele, şi mai masive decât cele de apă, 
aşa că, dacă am lua aceste ingrediente în cantităţi egale, 
că e un litru, că e o cană, vor fi mai puţine molecule de 
zahăr decât de apă. Totodată, zahărul se prezintă mai 
degrabă în formă granulată decât lichidă, iar granulele lui 
nu se aşază perfect în cană unele peste altele, ca să 
formeze o masă compactă. Cercetările au dus la un rezultat 
surprinzător, care spune că o cană de zahăr conţine numai 
o fracțiune de aproximativ 1/25 din numărul moleculelor de 
apă cuprinse în aceeaşi cană. Asta înseamnă că în 
amestecul vostru de două căni de zahăr cu una de apă 
există doar o moleculă de zahăr la fiecare 12 molecule de 
apă. Aşa că îngrămădeala nu-i chiar aşa mare, în definitiv. 

DOUĂ TIPURI DE CARAMELIZARE 


Retetele îmi spun uneori să „caramelizez” ceapa 
tăiată, adică s-o prăjesc până când se inmoaie şi 
capătă o nuanță uşor maronie. Caramelizarea 
înseamnă de fapt doar să dai o nuanță brună? şi, 
oricum, ce legătură are, până la urmă, cu o caramelă? 


Verbul a carameliza se referă la rumenirea a tot felul de 
alimente, dar, în sensul strict, presupune doar arămirea, 
prin intermediul unei surse de căldură, a produselor care au 
conţinut de zahăr, nu de proteine. 

Atunci când este încălzit la aproximativ 185*C, zahărul 
de masă pur (zaharoza) se topeşte, transformându-se într- 
un lichid incolor. Dacă temperatura creşte, devine galben, 
apoi cafeniu şi, cu rapiditate, capătă nuanţe maronii tot mai 
închise. Pe parcursul procesului, degajă un miros dulceag 
deosebit, aproape deranjant de pătrunzător. Aceasta este 
caramelizarea. Se face uz de ea pentru producerea unei 
mari varietăţi de dulciuri, începând de la siropuri până la 
caramele şi nuci glazurate. 

Caramelizarea presupune o serie de reacţii chimice 
complexe, rămase încă incomplet înţelese de către chimişti. 
Dar se ştie că ele încep în momentul în care zahărul se 
deshidratează şi se sfârşesc odată cu formarea polimerilor - 
molecule mari, compuse din multe molecule mici, legate 
între ele în lungi lanţuri moleculare. Unele dintre aceste 
molecule mari au arome amărui şi sunt responsabile pentru 
colorarea în maro a zahărului. Dacă procesul de încălzire 
este prelungit prea mult, zahărul se descompune în vapori 
de apă şi cărbune negru, exact ca atunci când eşti prea 
nerăbdător să frigi cât mai iute o bucată de marshmallow®. 


€ Produs alimentar cu o consistenţă spongioasă, făcut în prezent din 

zahăr sau sirop de porumb, apă, gelatină, dextroză şi arome. Reţeta 

tradiţională indica, în loc de gelatină, un extract din rădăcina 

(Hei, copii, fiţi atenţi: n-o băgaţi chiar în foc!) 

Pe de altă parte, atunci când încălziţi mici cantităţi de 
zaharuri sau amidon (care, după cum vă amintiţi, este 
compus din grupări de zaharuri) laolaltă cu nişte proteine 
ori aminoacizi (blocuri constructive ale proteinelor), au loc, 
la temperaturi înalte, alte tipuri de reacţii chimice: reacţiile 
Maillard, denumite astfel după biochimistul francez Louis 
Camille Maillard (1878-1936), care a descris prima etapă a 
procesului. O parte din molecula zaharozei (ştiinţific 
vorbind: gruparea ei aldehidică) intră în reacţie cu azotul 
din molecula proteică (ştiinţific vorbind: cu gruparea 
amino), după care urmează o serie de reacţii complexe ce 
conduc la formarea polimerilor maro şi a multor altor 
elemente chimice puternic aromate, dar încă neidentificate. 
Oamenii de ştiinţă care se ocupă de astfel de probleme de 
nutriţie, continuă să organizeze tot felul de conferinţe 
internaţionale, în speranţa că vor ajunge să descifreze 
misterele reacţiilor Maillard. 

Reacţiilor Maillard li se datorează mirosul îmbietor al unor 
produse alimentare rumenite, conţinând carbohidrați şi 
proteine, cum ar fi carnea friptă la grătar sau prăjită (da, în 
carne există zaharuri), crusta pâinii şi ceapa. Ceapa 
„caramelizată” are gust dulce deoarece, pe lângă reacţiile 
Maillard, temperatura de încălzire face ca o parte din 
amidonul ei să se descompună în zaharoze libere, care apoi 
chiar că se pot carameliza. In multe reţete veţi găsi 
indicaţia ca ceapa să fie prăjită împreună cu o linguriţă de 
zahăr, pentru accentuarea senzaţiei de ceapă caramelizată. 

Morala acestei poveşti este următoarea: cuvântul 
caramelizare ar trebui rezervat procesului de rumenire a 
zahărului - a oricărui tip de zaharoză, de fapt - în absenţa 
proteinelor. Când zaharurile şi amidonul apar în combinaţie 
cu proteinele, ca în cazul cepei, pâinii şi cărnii, rumenirea 


gelatinoasă a nalbei mari (marshmallow, în lb. engleză). Produsul, 
inventat la sfârşitul secolului al XIX-lea, este foarte popular în SUA, 
Canada, Australia şi Marea Britanie, fiind consumat de preferinţă la 
iarbă verde, fript pe o vergea ţinută deasupra focului. 

se datorează mai degrabă domnului Maillard decât 
fenomenului de caramelizare. 

„Culoarea caramel” care defineşte băuturile răcoritoare 
de tip Cola, sosurile de soia de proastă calitate şi multe alte 
produse alimentare se obţine prin încălzirea unor soluţii 
zaharoase împreună cu un compus de amoniu. Compuşii de 
amoniu acţionează exact ca grupările amino din proteine. 
Deci, într-un fel, „culoarea caramel” chiar că este un tip de 
brun Maillard. 


DULCELE CUCURUZ 


Printre ingredientele de pe etichetele multor preparate 
alimentare găsesc adesea „Îndulcitorii de porumb” sau 
„siropul de porumb”. De unde atâta dulceaţă în 
porumb? 


Ştiu ce ziceţi. Porumbul pe care l-aţi cumpărat zilele 
trecute din piaţă nu a fost nici pe departe „dulce ca 
zahărul”, aşa cum se lăuda vânzătorul, nu? 

Acel porumb cunoscut sub denumirea de sweet corn 
(porumb dulce) conţine, într-adevăr, mai multă zaharoză 
decât cel furajer, dar nici măcar varietățile noi, superdulci, 
îmbunătăţite cu zaharuri, nu se pot compara cu trestia sau 
sfecla de zahăr. Atunci de ce, în America, zahărul obţinut 
din porumb este mai des folosit decât zahărul obţinut din 
trestie şi sfeclă? 

Există două motive, unul de ordin economic şi altul 
derivat din raţiuni chimice. 

Statele Unite n-au o producţie suficient de mare de 
trestie şi sfeclă pentru a satisface 275 de milioane de 
pofticioşi, aşa că recurg la importuri. Mai exact, importăm 
de vreo 60 de ori mai mult zahăr decât exportăm. Numai că 
o mare parte din zahărul importat provine din ţări care n-au 

fost niciodată  medaliate pentru siguranţa culturilor, 
stabilitate politică ori dragoste manifestată faţă de Unchiul 
Sam, aşa că importatorii par a fi angajaţi în permanenţă 
într-un joc de noroc. Pe de altă parte, aici, acasă, noi 
producem cantităţi imense de porumb - tonă după tonă, de 
peste 6000 de ori mai mult porumb decât trestie de zahăr. 
Deci, dacă am putea să obţinem zahărul din porumbul 
indigen, ne-am rezolva problema. 

Şi putem. Nu suntem împiedicaţi de slabul conţinut de 
zaharoză al porumbului. Prin magiile chimiei, avem 
posibilitatea să obţinem zahăr din amidon de porumb. 
Porumbul conţine mult mai mult amidon decât zaharoză. 

Ce anume găsim în interiorul unui bob de porumb? Dacă 
îndepărtăm apa din el, ne rămâne un conţinut de 
aproximativ 84% de carbohidrați, o familie de substanţe 
biochimice în care sunt incluse zaharurile, amidonul şi 
celuloza. Celuloza se găseşte în coaja bobului. Dar 
amidonul reprezintă componenta principală a tuturor 
boabelor crescute pe ştiuleţi. 

Amidonul şi zaharurile sunt foarte strâns înrudite. De 
fapt, o moleculă de amidon este formată din sute de 
molecule mai mici, legate între ele, de glucoză - aceasta 
fiind o monozaharidă simplă (vezi p. 16). Ca atare, în 
principiu, dacă am putea reduce moleculele de amidon la 
componentele lor, am obţine sute de molecule de glucoză. 
În cazul unei reduceri incomplete, ar rezulta şi maltoză, altă 
zaharidă, compusă din două molecule de glucoză rămase 
legate între ele (o dizaharidă). Şi ar mai fi şi unele 
fragmente relativ mari, formate din câteva zeci de molecule 
de glucoză, încă legate între ele (polizaharide). Fiindcă 
aceste molecule mari nu pot aluneca unele pe lângă altele 
cu uşurinţa moleculelor mici, amestecul final va fi gros şi 
siropos. Acesta este siropul de porumb. Şi aşa ceva conţine 
aşa-zisul sirop de porumb îmbuteliat, din magazine. Cel 
închis la culoare are o aromă mai intensă, similară cu a 
melasei, decât cel deschis la culoare, deoarece conţine 
printre ingrediente şi adevăratul sirop de rafinărie, care 

este, în definitiv, chiar... melasă. 

La fel ca o mare varietate de enzime din structura 
plantelor şi din organismele animalelor, aproape orice acid 
se poate transforma într-un mare magician, descompunând 
moleculele de amidon pentru a le reduce la textura unui 
sirop de zaharuri mixte. (Enzima este un element biochimic 
ce favorizează desfăşurarea rapidă şi eficientă a unei 
reacţii. Ştiinţific vorbind, e un catalizator natural. Fără 
enzime, multe dintre procesele organice vitale ar fi inutil de 
lente sau, pur şi simplu, nu s-ar desfăşura deloc.) 

O varietate de zaharuri comună şi trestiei, şi sfeclei, şi 
siropului de arțar este zaharoza. Există însă şi zaharuri, 
altfel numite, care nu sunt la fel de dulci. 

Mai exact, glucoza şi maltoza din siropul de porumb au o 
dulceaţă de 56%, respectiv 40% din cea a zaharozei. Ca 
atare, prin descompunerea amidonului de porumb, s-ar 
putea să obţineţi un produs cu aproximativ 40% mai puţin 
dulce decât zahărul propriu-zis. 

Producătorii din industria alimentară corectează această 
deficiență folosindu-se de încă o enzimă pentru a 
transforma o parte din glucoză în forma ei moleculară 
alternativă, fructoza, o substanţă din clasa zaharurilor cu 
30% mai dulce decât zaharoza. Acesta este motivul pentru 
care pe etichetele unor produse care trebuie să fie într- 
adevăr foarte dulci, cum ar fi sucurile, gemurile şi jeleurile, 
apare printre ingrediente „siropul de porumb cu un conţinut 
mare de fructoză”. 

Îndulcitorii din porumb nu sunt la fel de buni ca măreţul 
zahăr, deoarece clasa zaharurilor cuprinde substanţe al 
căror gust dulce diferă puţin de la una la alta. Aromele de 
fructe, de pildă, conservă gustul şi domolesc tăria 
băuturilor, dar efectiv nu seamănă cu cele de dinainte ca 
producătorii să fi „trădat” trestia de zahăr în favoarea 
îndulcitorilor din porumb. Ca simplu consumator cititor de 
etichete nu puteţi face altceva decât să alegeţi produsele 
îndulcite cu cel mai mare procent de zaharoză, aceasta 
figurând în lista ingredientelor sub denumirea de „zahăr”. 

(Dacă produsul conţine şi alte ingrediente dulci, ele vor fi 
menţionate ca fiind „zaharuri”.) 

Data viitoare când călătoriţi într-o ţară tropicală, 
producătoare de trestie de zahăr, cumpăraţi Coca-Cola. 
Categoric, acolo este fabricată tot cu zahăr obţinut din 
trestie, nu cu îndulcitorii din porumb folosiţi, de peste o 
decadă, de majoritatea îmbuteliatorilor din SUA. Aduceţi din 
aceea acasă şi comparaţi-i aroma cu cea a sortimentului 
„Clasic” american contemporan. 

Dar când agentul vamal vă va întreba ce aveţi în geantă, 
pentru numele lui Dumnezeu, nu spuneţi „coca”! 


AMBROZIA BRUNĂ 


Exceptând cantitatea de zahăr, există vreo diferență 
între ciocolata amăruie, cea semidulce şi cea dulce? 


Da. Hai să vedem cum se face ciocolata. 

Boabele de cacao, care sunt de fapt seminţe, stau 
cuibărite într-un fel de păstăi de forma pepenilor galbeni, 
care sunt prinse ori direct de trunchiul tropicalului arbore 
de cacao, ori de crengile lui cele mai groase. Boabele sunt 
întâi separate de pulpa din interiorul păstăii, fiind lăsate 
apoi să fermenteze, de regulă strânse într-o grămadă şi 
acoperite cu frunze. Microbii şi enzimele le atacă miezul, 
ucid embrionii seminţelor (acele mici formaţiuni care ar 
germina sau s-ar dezvolta), le atenuează puţin gustul 
astringent şi le întunecă oarecum culoarea, de la un alb- 
cenuşiu la un maroniu spălăcit. 

Boabele uscate îi sunt apoi expediate lui Willy Wonka’, la 


7 Personaj din volumele clasice pentru copii Charlie şi fabrica de 
ciocolată şi Charlie şi marele lift de sticlă, scrise de Roald Dahl. El este 
proprietarul companiei Wonka Candy, de unde incredibilele sale 
produse pleacă în întreaga lume. 

fabrica de ciocolată, unde se pun la prăjit pentru a li se 
îmbunătăţi şi mai mult aroma şi culoarea, după care 
urmează separarea de coji şi, în final, operaţiunea de 
măcinare sau pisare. Căldura produsă prin frecare în timpul 
pisării topeşte grăsimea vegetală solidă din boabe, ce 
reprezintă cam 55 din conţinutul lor şi, eufemistic, este 
cunoscută sub denumirea de unt de cacao. Rezultă un 
lichid vâscos, maro, amar, numit lichior de ciocolată: o 
suspensie în care elemente solide pisate sunt dispersate 
prin grăsime topită. Aceasta este materia primă a tuturor 
tipurilor de ciocolată. 

Când se răceşte, lichiorul se  solidifică, formând 
familiarele plachete de ciocolată neîndulcită (sau amămie), 
vândute vrac în „pătrate” de 30 g, pentru a fi folosite la 
prepararea diferitelor reţete. FDA cere ca ciocolata 
neîndulcită primară să aibă un conţinut de 50-58 grăsime. 

Dar grăsimea poate fi separată de elementele solide din 
ea şi amestecată în diferite proporţii cu zahăr şi alte 
ingrediente, pentru a se obţine sute de sortimente de 
ciocolată, ale căror arome şi proprietăţi variază într-o gamă 
foarte largă. 

Una dintre calităţile minunate ale ciocolatei este că 
grăsimea din ea se topeşte la aproximativ 30-36*C, cu 
puţin sub temperatura corpului, aşa că ţinută în cameră e 
relativ tare şi casantă, dar în gură se înmoaie pur şi simplu, 
degajându-şi toate aromele şi creând o senzaţie plăcută, 
catifelată. 

Ciocolata semidulce ori dulce-amăruie reprezintă un 
preparat obţinut prin amestecarea lichiorului de ciocolată 
cu unt de cacao, zahăr, un emulgator şi, uneori, cu aromă 
de vanilie. Topită, este mai fluidă decât ciocolata 
neîndulcită şi are un luciu de satin, ambele calităţi făcând-o 
ideală pentru dizolvare în alte substanţe. Ea se vinde în 
„pătrate” sau batoane pentru prepararea altor produse, 
deoarece conţine numai 35 grăsime (prezenţa zahărului 
reduce procentajul de grăsime), caracteristicile manifestate 
în timpul procesului fiind diferite de cele ale ciocolatei mai 

grase, neîndulcite. 

Ca atare, nu puteţi înlocui ciocolata semidulce ori dulce- 
amăruie dintr-o reţetă cu un amestec de ciocolată 
neîndulcită şi zahăr. Pentru ca lucrurile să fie şi mai 
complicate, între mărci există diferenţe semnificative, fiind 
posibil ca o ciocolată a cărei etichetă anunţă că ar fi dulce- 
amăruie să fie caracterizată de un raport lichior de 
ciocolată/zahăr mai mare decât cel folosit pentru 
producerea ciocolatei semidulci. 

Deplasându-ne mai sus pe scala gradului de dulceaţă a 
ciocolatei, întâlnim sute de produse semidulci şi dulci, al 
căror conţinut de lichior de ciocolată este de minimum 
15%, deseori depăşind cu mult această cifră. În general, 
ciocolata cu lapte conţine mai puţin lichior de ciocolată (10- 
35%) decât cea amăruie (30-80%), procentajul fiind redus 
de adaosul de substanţă uscată din lapte. Acesta este şi 
motivul pentru care ea are o aromă mai slabă, mai puţin 
amară decât ciocolata neagră. FDA stabileşte conţinutul 
standard de ingrediente al tuturor produselor de acest gen 
fabricate în Statele Unite. Clasele mari sunt: ciocolată 
dulce, ciocolată semidulce sau dulce-amăruie şi ciocolată 
cu lapte. 

Inainte de a fi pregătită pentru turnare în forme sau 
glazurare (învelire) a altor produse, orice ciocolată de înaltă 
calitate trece prin două procese importante: malaxarea şi 
stabilizarea. Malaxarea presupune amestecarea ciocolatei 
în instalaţii încălzite la temperaturi controlate, cuprinse 
între 55 şi 90*C (variază), şi durează nu mai puţin de cinci 
zile. Ea este astfel aerată, iar umiditatea şi acizii volatili 
sunt eliminaţi, îmbunătăţindu-se în acest fel şi aroma, şi 
fineţea texturii. Apoi structura îi e stabilizată, prin răcire la 
temperaturi bine controlate, aşa încât cristalizarea grăsimii 
să se facă în structuri foarte mici (de vreo 100 de milionimi 
de centimetru diametru), nu dintr-acelea mari (de 5 miimi 
de centimetru), care i-ar conferi o textură granuloasă. 

Astăzi, pentru prepararea diferitelor produse sunt 
disponibile multe tipuri excelente de ciocolată. Calitatea 

depinde de numeroşi factori, printre care sunt incluşi: 
amestecul de boabe utilizate (există vreo 20 de clase de 
calitate); modalitatea de prăjire şi durata ei; gradul de 
malaxare, de stabilizare, de procesare în general; şi, 
evident, de cantităţile folosite, atât în ceea ce priveşte 
untul de cacao, cât şi alte ingrediente. 


Ciocolată cu ulei de măsline? 


Spumă de ciocolată 


Din cauza conţinutului său de unt de cacao, 
ciocolata se amestecă uşor cu diverse grăsimi, cum ar 
fi untul obişnuit şi grăsimea naturală a laptelui. Aşa s-a 
ajuns la inventarea a zeci de deserturi consistente, 
cremoase, pe bază de ciocolată. Dar iată aici o spumă 
de ciocolată ieşită din comun, care, dintre toate 
ingredientele posibile, foloseşte tocmai ulei de 
măsline. 

Buna noastră prietenă bască Teresa Barrenechea, 
bucătar-şef la Marichu, restaurantul ei din Manhattan, 
le oferă această cremă fină clienţilor săi. „Tot mai 
mulţi oameni s-au cam săturat de grăsimile lactate”, 
spune ea. „Nu le zic clienţilor că desertul ăsta conţine 
ulei de măsline atunci când îi servesc. Aştept să-i aud 
murmurând «Mmmm, mmmm!»” Aroma ciocolatei este 
intensă, dar totodată subtilă, în ciuda cantităţii 
generoase de ulei de măsline extravirgin. Ornarea nu 
este necesară, dar noi servim desertul cu zmeură 
proaspătă. 


170g ciocolată neagră semidulce, de calitate 
foarte bună (cum ar fi Lindt, Callebaut sau 
Ghirardelli), mărunţită 

3 ouă mari, cu gălbenuşul separat de albuş 

2/3 cană zahăr pudră, cernut după măsurare 

1/4 cană de cafea tare (doză dublă de cafea) la 
temperatura camerei 

sau 1 lingură de praf espresso instant 

2 linguri de lichior, Chambord ori Cointreau 

3/4 cană de ulei de măsline extravirgin zmeură 


1. Topiţi ciocolata fie în cuptorul cu microunde, 
punând-o într-un mic bol, fie pe aragaz, într-o 
cratiţă, la foc foarte mic. Lăsaţi-o să se răcească. 

2. Într-un bol de mărime mijlocie,  frecaţi 
gălbenuşurile cu zahărul pudră, folosindu-vă de un 
mixer reglat la viteză medie. Turnaţi cafeaua şi 
lichiorul, amestecând până se incorporează. Apoi 
introduceţi încet ciocolata topită. Adăugaţi uleiul 
de măsline şi amestecați bine. 

3. Spălaţi bine mixerul, pentru a nu mai rămâne pe 
el niciun pic de ulei. În alt bol de mărime mijlocie, 
bateţi albuşurile până când se întăresc. Cu o 
spatulă, introduceţi în amestecul obţinut anterior 
o treime din cantitatea de albuş, incorporând-o 
încet, cu o mişcare de jos în sus, până când 
dispare orice pată albă. Adăugaţi şi restul de 
albuş, în trei reprize de câte 1/3 din cantitate, 
amestecând de fiecare dată până la dispariţia 
petelor albe. Nu amestecați mai mult decât 
trebuie. 

4. Răsturnaţi spuma de ciocolată într-un bol frumos 
sau în mai multe cupe pentru desert, acoperiţi-o şi 
tineti-o în frigider până ce se răceşte bine. Serviţi- 
o aşa, rece, ornată cu zmeură. 

Nu, nu se va lăsa spuma! Şi nu, gustul nu-i uleios. 


PENTRU 6 PORŢII 

METODA OLANDEZĂ 


Ce presupune procesarea olandeză a boabelor de 
cacao? Şi prin ce diferă de felul în care este folosită 
cacaua obişnuită în retetei 


Pentru a fi produsă cacaua, ciocolata neîndulcită 
(lichiorul solidificat de ciocolată) este presată în vederea 
extragerii unei părţi cât mai mari de grăsime, după care 
turta rezultată urmează a fi transformată în pudră, prin 
măcinare. Există mai multe tipuri de cacao „obişnuită”, ele 
diferind prin cantitatea de grăsime rămasă. De exemplu, 
„cacaua pentru micul dejun” sau „cacaua foarte grasă”, 
după cum o defineşte FDA, trebuie să conţină cel puţin 22% 
unt de cacao. Dacă pe etichetă nu scrie decât „cacao”, 
conţinutul de grăsime se poate situa oriunde între limitele 
de 10 şi 22%. Cacaua săracă în grăsimi are sub 10% 
grăsime. 

Procedeul de procesare olandez, inventat în 1828 de 
către Conrad J. van Houten - ghiciţi în ce ţară -, presupune 
folosirea unui alcaliu (de regulă, carbonat de potasiu) 
pentru tratarea fie a boabelor prăjite, fie a _ lichiorului 
solidificat de ciocolată. Respectivul alcaliu întunecă nuanţa, 
spre un brun-roşiatic intens, şi slăbeşte aroma. Cei de la 
Compania Hershey numesc cacaua procesată în acest fel 
cacao europeană. 

În mod natural, cacaua este acidă, iar alcaliul folosit în 
procesarea olandeză o neutralizează. Ca atare, într-o reţetă 
de prăjitură, acest lucru poate crea o diferenţă, deoarece 
cacaua acidă reacţionează cu eventualul bicarbonat de 
sodiu adăugat, rezultând bioxid de carbon şi accelerându- 
se astfel procesul de fermentare, pe când cacaua olandeză 
neutralizată n-o face. 

Prăjitura Hrana Diavolului e un caz interesant, fiindcă în 
majoritatea reţetelor ni se spune să folosim cacao 

obişnuită, şi totuşi prăjitura capătă o culoare roşie absolut 
drăcească, de parcă ar fi folosită cacao olandeză. lar asta 
se întâmplă deoarece procesul de fermentare este iniţiat de 
bicarbonatul de sodiu, care este alcalin, „olandizând” 
cacaua. 

In Statele Unite, cuvântul cacao îi face pe oameni să se 
gândească la o băutură fierbinte, ciocolatie. Dar o ceaşcă 
de cacao sau de ciocolată fierbinte este, comparativ cu o 
ceaşcă de ciocolată mexicană fierbinte, ca laptele degresat 
faţă de smântână grasă, deoarece americanii scot toată 
grăsimea din pudra de cacao. Ciocolata mexicană e 
vâscoasă, inimaginabil de consistentă, fiindcă-i obţinută din 
lichiorul de ciocolată pur, aşa cum rezultă el în prima fază 
de procesare, cu grăsimea şi toate celelalte ingrediente ale 
lui. 

Acum câţiva ani, în Oaxaca, în sudul Mexicului, am 
asistat la măcinarea boabelor fermentate şi prăjite de 
cacao. Măcinarea se făcea adăugându-se boabelor şi zahăr, 
migdale şi scorţişoară, iar din utilaj ieşea o pastă maronie 
groasă, lucioasă - un lichior de ciocolată îndulcit şi aromat. 
El era apoi turnat în nişte „matriţe” circulare ori cilindrice, 
răcit şi vândut sub formă de discuri sau beţigaşe. 

In bucătărie, una ori două „turte” de acest gen sunt 
înmuiate şi mărunţite în apă sau lapte clocotit, rezultând un 
fel de nectar consistent şi spumos. La Oaxaca, el este servit 
în cupe cu gură largă, făcute special pentru a fi cufundate 
în ele bucăţi de pâine mexicană, din aceea făcută cu multe 
ouă, cunoscută sub denumirea de pan deyema (pâine din 
gălbenuşuri). In Spania, am cufundat în aceeaşi licoare 
consistentă de ciocolată nişte churros, adică un fel de 
gogoşi tubulare puternic rumenite. 

Dintre toate comorile aduse de conchistadori din Lumea 
Nouă, mulţi ar recunoaşte că, judecând pe termen lung, 
ciocolata a fost mai valoroasă decât aurul. În Statele Unite, 
cea mexicană este disponibilă de la firmele Ibarra şi 
Abuelita. 

Bicarbonatul de sodiu îl face pe diavol să 
roşească 


Prăjitura Hrana Diavolului (tip brioşă cu 
cremă) 


Culoarea intensă a desertului diavolului apare atunci 
când  cacaua obişnuită este  „olandizată” de 
bicarbonatul alcalin. Puteţi substitui astfel uşor 
procesul tehnologic de obţinere a produsului olandez, 
observând chiar o culoare mai intensă şi o aromă mai 
slabă. Din punctul de vedere al texturii, nu veţi sesiza 
nicio diferenţă. 


1/2 cană de cacao neîndulcită 

1 cană apă clocotită 

2 căni făină de uz general 

1 linguriţă bicarbonat de sodiu 

1/2 linguriţă sare 

1/2 cană unt nesărat, frecat bine pentru 
înmuiere 

1 cană zahăr 

2 ouă mari 

1 linguriţă vanilie 


1. Preîncălziţi cuptorul la 180°C. Utilizaţi spray 
antiaderent de gătit pentru tapetarea a 18 forme 
de brioşe sau acoperiţi-le cu foaie de copt. 

2. Turnaţi cacaua într-un bol mic. Adăugaţi încet apa 
clocotită, agitând încontinuu cu o lingură până 
când se amestecă bine, până obţineţi o pastă 
omogenă. Lăsaţi-o deoparte să se răcească puţin. 
Să ajungă să fie doar câlduţă. 

3. In alt bol mic, amestecați făina, bicarbonatul de 
sodiu şi sarea. lar într-un bol de mărime mijlocie, 
frecaţi untul şi zahărul, folosindu-vă de un mixer 

electric, reglat la viteză medie, până când devine 
o pastă pufoasă. Introduceţi în ea ouăle, pe rând, 
mixând până când s-au încorporat bine. Adăugaţi 
tot amestecul de ciocolată răcit dintr-odată, 
amestecând încontinuu până ce compoziţia e 
omogenă. 

4. Adăugaţi compoziţia pe bază de făină tot dintr- 
odată şi amestecați până ce se omogenizează şi 
dispar toate petele albe. Nu amestecați exagerat 
de mult. 

5. Folosindu-vă de o măsură echivalentă cu o treime 
de cană, luaţi din pastă şi turnaţi în forme. 
Acestea trebuie să fie umplute doar trei sferturi. 
Coaceţi timp de 15 minute ori până când 
scobitoarea iese curată din mijlocul unei brioşe. 


PENTRU 18 BRIOŞE DE 6 CM DIAMETRU 
Glazură din cacao moca 


3 căni zahăr pudră 

1/2 cană de cacao neîndulcită 

1/3 cană unt nesărat, la temperatura camerei 
1/2 linguriţă vanilie un praf de sare cam 

1/3 cană de cafea tare, rece 


1. Sfărâmaţi toate cocoloaşele din zahărul pudră şi 
din cacao trecând aceste ingrediente, după 
măsurare, printr-o sită aşezată deasupra unui bol; 
apăsaţi şi frecaţi cu o lingură sau o spatulă. 
Amestecaţi zahărul şi cacaua cu ajutorul spatulei. 

2. Folosindu-vă de un mixer electric, bateţi untul 
până ce se înmoaie. Adăugaţi vanilia şi sarea. 
Apoi, dintr-odată, tot amestecul de zahăr şi cacao. 
Folosiţi din nou mixerul şi nu vă opriţi până când 
ingredientele nu s-au omogenizat. Turnaţi câtă 

cafea este nevoie, amestecând continuu, pentru a 
obţine o glazură fără cocoloaşe, uşor de turnat. 


PENTRU APROAPE 2 CĂNI SAU PENTRU O CANTITATE 
SUFICIENTA GLAZURARII ___ 


CIOCOLATA NECIOCOLATIE 


Ciocolata albă n-are cofeină? 


Aşa-i. Şi n-are nici ciocolată. 

Ciocolata albă nu reprezintă decât grăsimea din boaba 
de cacao (untul de cacao), amestecată cu elementele 
proteice din lapte şi cu zahăr. Nu conţine niciuna dintre 
minunatele, dar de-un maro rău prevestitor, substanţe 
solide care-i dau ciocolatei acel caracter unic şi acea aromă 
bogată. Dacă alegeţi un desert glazurat cu ciocolată albă 
pentru a evita cofeina, nu uitaţi că untul de cacao este o 
grăsime suprasaturată. Nu puteţi ieşi câştigători chiar pe 
toate planurile! 

Şi pentru a adăuga culpa de inducere în eroare, unele 
aşa-numite ciocolate albe nici măcar nu sunt obţinute din 
unt de cacao: sunt făcute din uleiuri vegetale hidrogenate. 
Prin urmare, citiţi cu mare grijă lista de ingrediente de pe 
etichetă. 


Ciocolata cea palidă 
Batoane de ciocolată albă 


Dacă ciocolata poate fi albă, ce ne opreşte să facem 
din ea nişte foarte albe batoane dulci şi gustoase, din 
acelea care ţi se lipesc de cerul gurii? Greu masticabile 

din cauza nucii de cocos şi crocante datorită nucilor, 
aceste batoane vor tenta orice amator de ciocolată, în 
ciuda culorii şterse, alb-gălbuie. 


2 căni făină de uz general 

1/2 linguriţă bicarbonat de sodiu 

1/4 linguriţă sare 

3/4 cană (11/2 cubuleţ) unt nesărat, la 
temperatura camerei 

1 cană zahăr brun-închis, îndesat 

2 ouă mari 

1/2 cană fulgi de cocos îndulciţi 

2 linguriţe esenţă de vanilie 300 g ciocolată 
albă, tăiată în bucăţi nu foarte mici 

1 cană nuci măruntite 

zahăr pudră 


1. Preîncălziţi cuptorul la 150°C. Stropiţi o tavă de 
25/35 cm cu un spray antiaderent. 

2. Într-un bol de dimensiuni medii, amestecați făina, 
bicarbonatul de sodiu şi sarea. Într-altul, 
folosindu-vă de un mixer electric, frecaţi untul cu 
zahărul. Adăugaţi ouăle pe rând, amestecând 
până când sunt bine încorporate, apoi nuca de 
cocos şi esenţa de vanilie. Turnaţi amestecul pe 
bază de făină şi, folosindu-vă de o lingură de 
lemn, omogenizaţi până ce nu se mai vede nicio 
pată albă. Introduceţi şi ciocolata tăiată, împreună 
cu nucile, învârtind lingura până când bucăţelele 
sunt dispersate uniform. Pasta va avea textura 
unui aluat tare. 

3. Vărsaţi aluatul, desprinzând resturile lipite de 
pereţi, în tava dinainte pregătită. Împingeţi-l 
înspre colţurile acesteia şi nivelaţi-i suprafaţa cu o 
spatulă. Coaceţi timp de 40-45 de minute ori până 
când partea din centru se întăreşte, suprafaţa se 
rumeneşte, iar scobitoarea iese curată din 

prăjitură. Scoateţi tava din cuptor şi puneţi-o pe 
un grătar, să se răcească la temperatura camerei. 
Presăraţi zahăr pudră, apoi tăiaţi prăjitura în 
dreptunghiuri de aproximativ 5 pe 8 cm. 
Batoanele vor rezista câteva zile la temperatura 
camerei. Sau le puteţi refrigera. 


CÂT DE DULCI MAI SUNT! 


Of pliculeţele alea cu îndulcitori artificiali de pe mesele 
restaurantelor... 
Prin ce diferă ele de la o marcă la alta? 


Eu nu folosesc niciodată aşa ceva, deoarece nu cred că 
cele 15 calorii dintr-o linguriţă de zahăr reprezintă o 
ameninţare la adresa existenţei mele. Însă îndulcitorii 
artificiali sunt bineveniţi în cazul diabeticilor şi celor care 
vor să-şi limiteze raţia de zahăr. 

Îndulcitorii artificiali, numiţi şi substituenţi de zahăr, 
trebuie să fie aprobaţi de FDA înainte de a putea fi 
comercializaţi în Statele Unite. Cei patru aprobaţi în mod 
curent pentru utilizare în pregătirea diferitelor feluri de 
mâncare sunt aspartamul, zaharina, acesulfamul de potasiu 
şi sucraloza. Sunt evaluaţi şi alţii. Aspartamul este un 
îndulcitor nutritiv, ceea ce înseamnă că furnizează energie 
corpului sub formă de calorii, în timp ce alţi îndulcitori sunt 
nenutritivi, adică fără calorii. 

Aspartamul, de 100-200 de ori mai dulce decât zaharoza, 
este  ingredientul principal al  cunoscutelor produse 
Nutrasweet şi Equal. S-a format ca o combinaţie de două 
proteine, acidul asparagic şi fenilalanina, ca atare 
conţinând aceleaşi patru calorii per gram, ca orice proteină 
şi ca orice tip de zahăr de altfel. Dar, fiind atât de dulce în 

comparaţie cu zaharoza, e suficientă doar o cantitate 
minusculă pentru a obţine efectul scontat. 

Deoarece s-a estimat că unul din 16.000 de oameni 
suferă de boala genetică cunoscută sub denumirea de 
fenilcetonurie (PKU), ce presupune că organismul nu poate 
produce enzima necesară neutralizării fenilalaninei, pe 
etichetele îndulcitorilor care conţin aspartam trebuie să 
figureze avertismentul: „Fenilcetonuric: conţine 
fenilalanină”. Dar, exceptându-i pe suferinzii de PKU, în 
ciuda campaniilor online al căror scop este cel de a găsi tot 
felul de legături între aspartam şi o serie întreagă de boli 
grave, începând de la scleroza multiplă la diverse afecţiuni 
cerebrale, FDA aprobă această substanţă, cu o singură 
restricţie: să nu fie folosită în doze exagerat de mari. 

Zaharina, descoperită de peste 120 de ani, este de 
aproximativ 300 de ori mai dulce decât zaharoza şi 
constituie agentul îndulcitor artificial pe baza căruia se 
fabrică Sweet'n Low. 

De-a lungul anilor, ea a avut o istorie de repetate intrări 
şi ieşiri din scenă, dictate de admiterile şi interdicțiile 
guvernamentale. Ultimul circuit de acest gen a început în 
1977, când FDA a propus interzicerea ei din pricina unui 
studiu canadian, realizat pe şobolani, din care a rezultat că 
ar cauza cancer la vezica urinară. Dar având în vedere că 
niciodată nu s-a demonstrat că, la oameni, cancerul este 
declanşat de zaharină, oprobriul i-a determinat pe cei din 
Congres să  neglijeze un moratoriu înaintat pentru 
scoaterea ei de pe piaţă. 

Moratoriul respectiv a fost reînnoit de câteva ori, însă 
produse pe bază de zaharină au continuat să existe, pe 
etichetele lor trebuind să fie înscris avertismentul: 
„Utilizarea acestui produs poate fi primejdioasă pentru 
sănătatea dumneavoastră. Conține zaharină şi s-a 
determinat că ea cauzează cancer animalelor de laborator”. 
Apoi, la începutul anului 2001, ca urmare a unor studii de 
mari proporţii conduse de U.S. Department of Health and 
Human Services (Departamentul de Sănătate şi Servicii 

Umane al Statelor Unite), care n-au furnizat suficiente 
dovezi că zaharina ar fi agent cancerigen în cazul 
oamenilor, preşedintele Bush a revocat decretul privitor la 
obligativitatea înscrierii unui astfel de avertisment pe 
etichete. 

Acesulfamuldepotasiu, scris uneori sub forma acesu/lfam 
K, este de 130-200 de ori mai dulce decât zaharoza şi 
reprezintă ingredientul îndulcitor al mărcilor Sunett şi 
Sweet One. Utilizat în combinaţie cu alţi îndulcitori, el stă la 
baza compoziţiei a mii de produse, răspândite pe întreg 
mapamondul. Deşi aprobat încă din 1988, a fost atacat în 
permanenţă de cei de la Protecţia Consumatorului, 
deoarece, din punctul de vedere al structurii chimice, este 
similar zaharinei. 

Sucraloza, cunoscută şi după denumirea comercială 
Splenda, este de 600 de ori mai dulce decât zaharoza şi a 
fost aprobată de FDA în 1999, ca îndulcitor de uz general, 
pentru orice fel de preparat. Ea e un derivat clorurat al 
sucrozei înseşi (ştiinţific explicat, trei grupări hidroxil din 
molecula sucrozei au fost înlocuite cu trei atomi de clor), 
dar, din cauza faptului că nu prea e sintetizată de 
organism, nu furnizează calorii. Şi, fiind atât de dulce, 
cantitatea infimă de sucraloză necesară este „înmulţită” de 
regulă cu maltodextrină, o pudră pe bază de amidon. 

Toţi aceşti îndulcitori artificiali pot fi dăunători sănătăţii 
dacă sunt consumaţi în doze prea mari. Ca atare, în ciuda 
faptului că o astfel de afirmaţie este valabilă practic pentru 
orice substanţă de pe pământ, inclusiv pentru mâncare 
(vrea careva patru kilograme de floricele?), fiecare dintre 
aceste elemente chimice dulci „cară” în spate, ca bagaj, 
câte un grup vociferant de oponenți. 

Inainte de a ne despărţi de substituenţii zahărului, mai 
trebuie spus ceva: probabil că aţi observat (dacă citiţi 
etichetele aşa cum o fac eu) prezenţa ingredientului 
sorbitol în compoziţia bomboanelor şi altor produse fără 
zahăr. Acesta nu este niciun tip anume de zahăr, niciun 
substituent artificial, ci un alcool dulceag obţinut pe cale 

55 


naturală din afine, sâmbovine americane, fragi şi alte 
fructe. Are cam jumătate din dulceaţa zaharozei. 

Sorbitolul prezintă proprietatea de a reţine apă, fiind 
utilizat, ca atare, pentru stabilizarea alimentelor procesate, 
produselor cosmetice şi pastelor de dinţi, el păstrându-le 
umede şi moi. Dar, din cauza aceleiaşi proprietăţi, 
sorbitolul, ingerat în cantitate prea mare, poate acţiona şi 
ca laxativ, reţinând apa în intestin. Cei care s-au dat în vânt 
exagerat de mult după bomboane fără zahăr trebuie să fi 
avut motive să-şi regrete necumpătarea. 

CAPITOLUL II. 
Sarea pământului 


În Hutchinson, Kansas, sub pământ, pe o suprafaţă de mii 
de kilometri pătraţi în jurul acestei localităţi, se află un 
depozit enorm de minerale. E vorba, mai exact, de un 
mineral asemănător cu roca, numit halit. Cele câteva 
exploatări miniere de acolo au o producţie de aproape un 
milion de tone pe an, ceea ce înseamnă mai puţin de 1,5 
din producţia de halit a întregii omeniri. 

Ce facem cu atâta halit? Printre altele, îl mâncăm: el este 
unica rocă naturală consumată de oameni. Cealaltă 
denumire sub care-i cunoscut e cea de sare gemă. Şi, spre 
deosebire de cristalele pe care unele persoane le poartă 
doar pentru presupusele lor puteri vindecătoare, aceasta-i 
formată din cristale care chiar că ne întreţin viaţa şi 
sănătatea. 

Sarea obişnuită - clorura de sodiu - constituie, probabil, 
cel mai valoros aliment al nostru. Nu-i vorba doar de 
valoarea nutritivă a sodiului şi clorurii, cele două elemente 
(ştiinţific vorbind: tipuri de ioni) fără de care nu putem trăi, 
dar sărătura este una dintre senzațiile noastre gustative 
fundamentale. Pe lângă savoarea sa inerentă, sarea are 
aparent magica abilitate de a accentua savoarea altor 
alimente. 

Cuvântul sare nu se referă la un sigur tip de substanţă. În 
chimie, acesta este un termen generic pentru o întreagă 
familie de substanţe chimice. (Din punct de vedere 

ştiinţific, sarea este produsul reacției dintre un acid şi o 
bază. Clorura de sodiu, de exemplu, rezultă din reacţia 
acidului clorhidric cu hidroxidul de sodiu, care este o bază.) 
Printre alte tipuri de sare de importanţă gastronomică sunt 
incluse clorura de potasiu, utilizată ca înlocuitor în dietele 
ce urmăresc reducerea aportului de sodiu; iodura de 
potasiu, adăugată sării obişnuite pentru sporirea 
procentajului de iod din dietă, şi nitratul, respectiv nitritul 
de sodiu, recomandate în alimentaţiile curative. În cartea 
de faţă, în lipsa altor specificaţii, voi proceda precum orice 
om care nu are tangenţe cu laboratoarele de chimie: mă 
voi folosi de cuvântul sare pentru a desemna clorura de 
sodiu. 

Existând atâtea tipuri diferite de sare, putem oare afirma 
că „sărătura” este un gust specific doar clorurii de sodiu? 
Fără niciun dubiu, răspunsul este negativ. Gustaţi una 
dintre „sărurile înlocuitoare” ale clorurii de sodiu şi veţi 
constata că-i sărată, dar că sărătura ei diferă de cea atât de 
familiară pe care o are clorura de sodiu, exact cum senzaţia 
de dulceaţă variază puţin de la un tip la altul de zahăr şi de 
îndulcitor artificial. 

Pe lângă rolurile de element nutritiv şi de condiment, 
sarea a fost utilizată timp de mii de ani pentru conservarea 
cărnii, peştelui şi legumelor, în vederea consumării 
acestora la mult timp după încheierea sezonului de 
vânătoare sau de cules. 

In acest capitol, deşi nu pot soluţiona misterele calităţilor 
nutritive şi gustative ale sării, pot totuşi vorbi despre 
rolurile fizice şi chimice pe care le joacă ea în alimentaţia 
noastră, inclusiv în conservarea alimentelor. 


TIPURI DE SARE 


Ce e aşa deosebit la „sarea de floricele” sau la „sarea 

de mărgărită” pe care le găsesc în supermarket? 


Din punct de vedere chimic, absolut nimic. E vorba doar 
de clorură de sodiu, vechea şi obişnuita noastră sare. Dar 
din punct de vedere fizic, sunt ori mai grunjoase, ori mai 
puţin grunjoase decât uzuala sare de masă. Asta-i tot. 

Tipurile de sare „specializată” de pe piaţa angrosiştilor se 
ridică la un număr uluitor de mare. Cargill Salt Inc., una 
dintre cele mai mari companii producătoare din lume, 
furnizează industriei alimentare şi consumatorilor vreo 60 
de categorii, printre care figurează şi „fulgii”, „fulgii fini”, 
grunjoasă, extrafină, superfină, pudră şi cel puţin două 
sortimente de sare pentru covrigi. Chimic judecând, toate 
aceste tipuri au un conţinut de peste 99% clorură de sodiu, 
însă posedă caracteristici fizice specifice, care le fac 
adecvate tuturor genurilor de alimente, începând de la 
chipsuri, floricele şi alune prăjite până la prăjituri, pâine, 
brânzeturi, biscuiţi, margarină, unt de arahide şi murături. 

Pentru mărgărită, doriţi cristale mari, care să se lipească 
de sucul de lime de pe buza paharului. (Doar îi umeziţi buza 
cu suc, nu-i aşa? Sau nu? Doamne fereşte, cu apă o faceţi?) 
Granulele fine de sare se dizolvă în suc. Pe de altă parte, 
pentru floricele, doriţi cu totul altceva: particule fine, 
aproape pudră, care să se „cuibărească” în crăpăturile 
grăunţelor şi să rămână acolo. Sarea comună, de solniţă, 
nu se lipeşte de alimentele uscate: se desprinde brusc, 
exact ca avalanşa de bolovani falşi a lui Indiana Jones€. 

Dar de ce să plătim mai mult pentru o clorură de sodiu 
obişnuită cu etichetă atrăgătoare? Sarea cuşer este 
suficient de grunjoasă pentru a acoperi buza paharului cu 
mărgărită şi dă rezultate bune, în ciuda nepotrivirilor 
etnice. lar pentru floricele, eu o pisez cu ajutorul unui mojar 
şi al unui pisălog, transformând-o în pudră. 


8 Referire la una dintre distracţiile oferite de Disneyland: Temple of 
the Forbidden Eye. Turiştii, transportaţi cu un vehicul militar, se 
întâlnesc brusc cu faimosul personaj cinematografic Indiana Jones, 
care-i vesteşte că vor fi îngropaţi sub nişte bolovani. 

O nespusă uluire îmi provoacă în special eticheta unei 
mărci de „sare pentru floricele” vândute la aproape 5$ 
jumătatea de kilogram. (Sarea de masă se comercializează 
cu aproximativ 30 de cenți jumătatea.) Acea etichetă 
declară deschis: „Ingrediente: Sare”. Ei, bine, producătorii 
sunt destul de sinceri. Dar continuă lăudându-se că 
produsul lor „accentuează savoarea cartofilor prăjiţi şi a 
ştiuleţilor de porumb”. Mare surpriză! 


Pisarea sării 
Migdale aperitiv (tapas) 


În Spania, prin baruri, găsiţi pe mese, fiindu-vă 
oferite gratuit, farfurii cu migdale prăjite în ulei de 
măsline, apoi sărate. E o gustare tradiţională. O puteţi 
pregăti şi acasă, prin prăjire, sau, pentru a evita 
grăsimea, prin coacerea migdalelor în cuptor. Prezint 
în continuare ambele metode de pregătire. Pentru 
oricare dintre ele aţi opta, sarea aderă cel mai bine la 
migdale dacă folosiţi din aceea specială pentru 
mâncare cuşer, transformată în pudră prin pisare într- 
un mojar. Ori puteţi utiliza o  râşniţă pentru 
condimente, dar numai dacă o curăţaţi bine înainte de 
a introduce din nou condimente în ea. 


1 linguriţă de sare cuşer 

2 căni cu migdale întregi, curățate de coajă 
(350 g) 

1/2 cană ulei de măsline extravirgin 


METODA PRĂJIRII PE OCHIUL ARAGAZULUI 


1. Pisaţi sarea cu un pisălog într-un mojar sau 
măcinaţi-o în  râşniţă, până când este fină. 
(Pulverizarea sării nu se poate face bine cu 

blenderul.) 

. Turnaţi 1/2 de cană cu ulei de măsline într-o tigaie 
de dimensiuni medii şi adăugaţi migdalele. Puneţi 
tigaia rece pe ochiul de aragaz, reglând flacăra la 
jumătate. Prăjiţi amestecând încontinuu, până când 
uleiul începe să sfârâie, iar migdalele să se 
rumenească. 

. Când migdalele devin cafenii, scoateţi-le din tigaie 
cu o lingură sau o paletă perforată şi puneţi-le pe 
şervete de hârtie, să se zvânte. Nu le lăsaţi să 
capete o nuanţă prea maro. Când sunt încă destul 
de călduţe, transferaţi-le într-un bol, presăraţi sarea 
mărunţită şi amestecaţi-le uşor. 

Nu aruncaţi uleiul de măsline; nu l-aţi încălzit 
suficient pentru a se deteriora substanţial. Lăsaţi-l 
să se răcească, turnaţi-l într-un borcan şi păstraţi-l 
într-un loc răcoros şi întunecos. Utilizaţi-l la soteuri. 


PENTRU APROXIMATIV 2 CĂNI SAU 8 PORŢII___ 
METODA COACERII ÎN CUPTOR 


. Preîncălziţi cuptorul la 180°C. Puneţi migdalele într-o 
tavă pentru copt cu margini înalte. Stropiţi-o cu 
aproximativ | lingură de ulei de măsline, 
uniformizând apoi stratul. 

. Coaceţi până când migdalele capătă nuanţa cafenie, 
adică 12-14 minute, amestecându-le o dată la 
jumătatea acestui interval de timp. 

„ Scoateţi migdalele din cuptor, puneţi-le într-un bol, 
presăraţi peste ele sarea măcinată şi amestecaţi-le 
uşor, pentru distribuirea ei uniformă. 

UN PIC DE FRĂGEZIME 


M-am uitat pe eticheta unui borcan care conținea un aşa- 
zis „frăgezitor” de carne şi am constatat că ingredientul 
principal era sarea. Sarea frăgezeşte carnea? 

Doar puţin. Dar dacă veţi continua să citiţi lista 
ingredientelor, veţi descoperi papaină, o enzimă ce se 
găseşte în fructele necoapte de papaia. Ea este cea care 
face, de fapt, întreaga treabă. Sarea se află acolo în special 
pentru a „subţia” şi împrăştia cantitatea relativ redusă de 
papaină, admițând că astfel va fi mai uşor de înghiţit decât 
nisipul. 

Există mai multe metode de frăgezire a cărnii. O bucată 
de carne crudă devine mai fragedă în săptămânile ce 
urmează imediat după momentul transformării ei în carne 
crudă - ca să mă exprim pe cât de delicat se poate. Acesta 
este motivul pentru care carnea este supusă unui proces de 
maturare - bucăţile sunt atârnate într-o încăpere cu 
umiditate controlată, pentru 2-4 săptămâni, la o 
temperatură de aproximativ 2*C. Unele tipuri de carne sunt 
maturate rapid, la 20°C, timp de doar 48 de ore. Însă este 
clar că orice gen de maturare implică o pierdere de timp, 
iar timpul înseamnă bani, aşa că nu toate pachetele de 
carne sunt maturate, nici măcar în regim rapid, înainte de a 
fi expediate de la compania care se ocupă de ambalarea 
lor. Mare păcat, deoarece maturarea nu are drept efect 
doar frăgezirea cărnii, ci şi accentuarea savorii ei. 

Mai există o posibilitate: fructele conţin diferite enzime 
care au proprietatea de a descompune proteinele, putând 
fi, de aceea, utilizate pentru frăgezirea cărnii. Printre 
acestea se numără bromelina din ananas, ficina smochinilor 
şi papaina proprie papaiei. Dar acestea nu penetrează 

carnea în adâncime şi îi frăgezesc numai suprafaţa, aşa că 
nu ne sunt de mare ajutor în cazul unui biftec. Totodată, ele 
sunt distruse de temperaturi de peste 80*C, ca atare fiind 
eficace doar înainte de începerea efectivă a procesului de 
gătire. 

Care-i soluţia? Găsiţi un măcelar care comercializează 
carne bine maturată (greu de descoperit în vremurile 
noastre) sau cumpăraţi numai bucăţi provenite din părţile 
cele mai fragede. Însă desigur, ele vor fi mai scumpe. 

lar când vă aflaţi pe culoarul mărginit de rafturi cu 
produse pentru  condimentam şi  asezonare din 
supermarket, citiţi etichetele tuturor amestecurilor de 
condimente pentru hamburger, fripturi şi pentru alte chestii 
asemănătoare. Veţi descoperi că primul ingredient 
specificat pe etichete este sarea. Continuaţi să citiţi listele, 
cumpăraţi separat unul sau două dintre ingredientele 
enumerate pe ele şi asezonaţi-vă mâncărurile singuri. Nu 
este nevoie să achitaţi contravaloarea unui amestec bazat 
în special pe sare. 


CÂND NU-I SAREA SARE? 


Ce-i cu toți substituenții ăştia de sare pe care-i văd pe 
piață? Sunt mai sănătoşi ca sarea adevărată? 


Sarea  „adevărată” e clorura de sodiu. Problema 
referitoare la cât de sănătoasă e are ca punct de plecare 
conţinutul de sodiu; nimeni n-a blamat, pentru absolut 
nimic, clorura. Ţelul principal al tuturor substituenţilor este 
să micşoreze sau să elimine sodiul. 

De când mă ştiu, sodiul din dietă e considerat o posibilă 
cauză a tensiunii arteriale, deşi cercetătorii n-au ajuns la un 
consens. Unii cred că sodiul ridică tensiunea, alţii nu. Arma 
de luptă împotriva lui n-a fost descoperită, însă majoritatea 

opiniilor par să atârne balanţa în sensul defavorabil, al 
respingerii sodiului. 

Ca în tot ceea ce înseamnă cercetare medicală, cel mai 
rău lucru ce poate fi spus în privinţa unei diete este că 
aceasta creşte riscurile într-o privinţă sau alta. Asta nu 
înseamnă că „dacă pui gura şi mori”. Riscul reprezintă 
numai o probabilitate, nu o certitudine. Oricum, reducerea 
consumului de sodiu poate fi un act de prudenţă. 

Incertitudinile medicale nu au împiedicat imensa „moară” 
americană să macine produse care să conţină acest foarte 
de temut sodiu. Substituenţii sării se bazează, de regulă, pe 
clorura de potasiu, o substanţă chimică geamănă cu clorura 
de sodiu. Aceasta-i sărată la gust, dar sărătura ei e un pic 
altfel. Ambele substanţe aparţin unei mari familii, de săruri; 
noi îi spunem clorurii de sodiu „sare”, de parcă ar fi singura 
de acest gen, doar pentru că e cea mai comună. Dar 
chimiştii râd de se prăpădesc când trec pe lângă rafturile cu 
produse „fără sare” ale supermarketurilor; acolo domneşte 
clorura de potasiu, o sare autentic artificială, deşi etichetele 
pretind că respectivele produse sunt No Salt. Asta pentru 
că FDA le permite producătorilor să folosească pe etichete 
cuvântul sare numai referitor la clorura de sodiu, şi la nimic 
altceva. 

Produsul Morton's Lite Salt Mixture reprezintă un 
amestec de 50 clorură de sodiu, 50 potasiu, destinat celor 
care vor să reducă sodiul din dietă, fără a renunţa complet 
la savoarea unică a clorurii de sodiu. 

Şi, în final, mai există şi Salt Sense, care zice că ar fi 
100% „sare adevărată” (cu alte cuvinte, clorură pură de 
sodiu), deşi susţine, în acelaşi timp, că ar conţine „cu 33% 
mai puţin sodiu per linguriţă”. O asemenea afirmaţie este 
derutantă pentru un chimist, deoarece clorura de sodiu 
este formată dintr-un atom de sodiu plus unul de clor, ceea 
ce înseamnă că ea trebuie întotdeauna să conţină acelaşi 
procentaj de sodiu per unitate de greutate: 39,3%. (Se 
situează sub 50% pentru că atomul de clor este mai greu 
decât cel de sodiu.) Nu se poate pune problema unei 

păcăleli în privinţa conţinutului de sodiu al „sării 
adevărate”. Ar fi ca şi cum ai pretinde că un dolar este egal 
cu mai puţin de 100 de cenți. 

Deci, care-i şmecheria? Şmecheria e în cuvântul /inguriță. 
O linguriţă de Salt Sense conţine, într-adevăr, cu 33% mai 
puţin sodiu, deoarece conţine cu 33% mai puţină sare. Salt 
Sense este un produs format din cristale solzuroase şi 
afânate de sare, care nu se „aşază” în lingură la fel ca 
sarea grunjoasă, comună. Deci la acelaşi volum de Salt 
Sense şi sare obişnuită, primul cântăreşte mai puţin şi 
conţine, ca atare, mai puţin sodiu. Este exact la fel ca în 
cazul îngheţatelor care au, cică, cu 33% mai puţine calorii 
per înghiţitură, deoarece sunt spumuite cu mai mult aer 
(da, aşa se procedează), la o înghiţitură consumatorul 
ingurgitând drept urmare mai puţină îngheţată. 

Jos, pe eticheta de la Salt Sense, se află o inscripţie 
minusculă, scrisă sub forma unei note de subsol: „*100 g 
de produs, indiferent de denumire Salt Sense sau sare 
normală, conţin 39.100 miligrame de sodiu”. Corect. Luând 
cantităţi egale, mai degrabă decât un număr egal de 
linguriţe, Salt Sense nu reprezintă decât o sare completată 
cu un aditiv: ce marketing creativ! (Da, da, Ochi-de-vultur, 
ştiu că aţi observat că 39,1 nu-i totuna cu 39,3. Dare 
pentru că puritatea produsului Salt Sense se ridică doar 
până la 99,5%.) 


PASTE LA MINUT 


De ce trebuie să punem sare în apă înainte de a fierbe 
pastele făinoasei le face să fiarbă mai repede? 


Aproape orice autor de cărţi de bucate ne sfătuieşte să 
punem sare în apa în care vom fierbe pastele făinoase sau 
cartofii, iar noi îl ascultăm supuşi, fără să ne punem 

întrebări. 

Există o explicaţie foarte simplă pentru adăugarea sării: 
accentuează savoarea pastelor, ca în cazul oricărui alt fel 
de mâncare. Asta-i tot. 

În momentul ăsta, orice cititor familiarizat oarecum cu 
chimia va protesta: „Dar adăugarea sării în apă ridică 
temperatura de fierbere, aceasta ajungând să clocotească 
la mai multe grade Celsius şi, ca atare, gătitul va dura mai 
mult”. 

Acestor cititori le dau nota 10 la chimie, dar 4 la cursul 
de specializare în artă culinară. Este adevărat că dizolvarea 
sării - sau a oricărei alte substanţe, de altfel (vă voi explica) 
- în apă o va determina pe aceasta din urmă să clocotească 
la peste 100°C. Insă, în bucătărie, ridicarea punctului de 
fierbere este prea mică în cazul în care nu folosiţi o 
cantitate atât de mare de sare încât apa în care o dizolvaţi 
să vă topească gheaţa de pe aleea de acces din faţa casei. 

După calculele pe care ar fi dispus să le facă orice 
chimist pentru dumneavoastră, adăugarea unei linguri (20 
g) de sare de masă la 5 litri de apă clocotită pentru a găti 
500 g de paste va ridica punctul de fierbere cu aproximativ 
patru sutimi de grad Celsius. lar asta înseamnă că timpul 
de pregătire s-ar putea reduce cu aproximativ o jumătate 
de secundă. Oricine este chiar atât de grăbit să-şi vadă 
spaghetele pe masă ar trebui să ia în considerare şi ideea 
de a se sui pe role pentru a le transporta mai iute din 
bucătărie în sufragerie. 

Desigur, vă daţi seama că, fiind un profesor incorigibil, 
mă simt acum obligat să vă spun de ce sarea ridică punctul 
de fierbere a apei, oricât de puţin ar face-o. Nu vă cer mai 
mult de un paragraf. 

Pentru a ajunge în stare de clocot, adică pentru a se 
transforma în vapori ori abur, moleculele de apă trebuie să 
scape de legăturile care le ţin ancorate de suratele lor 
lichide. Sarcina de a se zbate întru eliberare cu ajutorul 
căldurii este suficient de grea, deoarece moleculele de apă 
sunt destul de strâns legate între ele, dar dacă se întâmplă 

ca printre ele să mai existe şi particule străine care să le 
strice ordinea, misiunea devine de-a dreptul îngrozitoare. Şi 
asta pentru că, pur şi simplu, particulele sării (ştiinţific 
spus: ionii de sodiu şi de clorură) şi ale altor substanţe 
dizolvate în apă li se opun. De aceea, moleculele de apă au 
nevoie de un surplus de energie, dat sub forma unei 
temperaturi ceva mai mari, care le va ajuta să-şi 
regăsească libertatea în aer. (Pentru lămuriri suplimentare, 
întrebaţi-l pe  prietenosul chimist de prin vecini de 
„coeficienţii de activare”.) 

Şi acum, înapoi în bucătărie. 

Din nefericire, ideea de a adăuga sare în apa în care veţi 
prepara mâncarea nu este susţinută doar de aberaţia 
privitoare la temperatura de fierbere, ci şi de multe alte 
gogoriţe. Fabulaţiile cel mai des citate, chiar şi în cărţile 
scrise de autori respectabili, ne indică momentul exact în 
care trebuie să băgăm sarea în apă. 

Într-o carte de bucate recentă, cu reţete bazate pe paste 
făinoase, se face următoarea observaţie: „se obişnuieşte ca 
sarea să fie adăugată în apa clocotită înaintea pastelor”. 
După care autorul continuă, avertizându-ne că „adăugarea 
sării înainte ca apa să ajungă la punctul de fierbere poate 
duce la obţinerea, în final, a unui gust neplăcut”. Ca atare, 
rutina recomandată presupune: (1) fierbere; (2) adăugare 
sare; (3) adăugare paste. 

În acelaşi timp o altă carte consacrată pastelor făinoase 
ne sfătuieşte să „dăm apa în clocot înainte de a adăuga 
sarea şi pastele”, dar lasă nesoluţionată cruciala problemă 
a priorităţii sării sau pastelor. 

Adevărul e că, atâta timp cât fierberi pastele în apă 
sărată, nu contează dacă apa clocotea sau nu în momentul 
în care aţi adăugat sarea. Sarea se dizolvă relativ uşor în 
apă, fie că aceasta este fierbinte, fie că-i doar călduţă. ŞI 
chiar dacă n-o face, turbulenţa provocată de clocot o 
dizolvă imediat. Şi, odată dizolvată, sarea nu memorează 
timpul sau temperatura - nu ştie exact când a ajuns în apă 
şi nici dacă a plonjat acolo la 100°C ori la 37°C. Drept 

urmare, nu poate afecta pastele făinoase în mod diferit, în 
funcţie de condiţii. 

Una dintre teoriile pe care le-am auzit de la un bucătar- 
şef spune că, în momentul dizolvării în apă, sarea degajă 
căldură şi că, adăugând-o în oală după începerea fierberii, 
există riscul ca apa să dea în foc. Scuze, maestre, dar sarea 
nu degajă căldură când se dizolvă; din contră, absoarbe un 
pic. Matale ai observat fără niciun dubiu următorul 
fenomen: atunci când pui sare, apa începe brusc să 
clocotească mai vânjos. Lucrul acesta se întâmplă din 
cauza faptului că sarea - sau aproape orice alt tip de 
particule solide - le dă şansa băşicilor abia înmugurite să se 
dezvolte complet pe un mare număr de noi „suporturi” 
(ştiinţific exprimat: de centre de nucleaţie). 

O altă teorie (se pare că toată lumea are câte una; o fi 
fierberea pastelor chiar aşa o provocare pentru întreaga 
omenire?) spune că sarea nu se adaugă doar pentru 
savoare, că ea întăreşte pastele făinoase, nelăsându-le să 
devină exagerat de moi. Am auzit câteva justificări 
plauzibile, dar prea ştiinţifice, ale acestei afirmaţii, şi nu vă 
mai necăjesc cu ele. Hai să nu facem altceva decât să 
adăugăm sarea când vrem şi din ce motiv vrem. Doar s-o 
adăugăm, că altfel pastele vor fi insipide. 


O, RĂSPUNDE, POŢI TU OARE, MARE? 


Vă rog spuneti-mi câte ceva despre sarea de mare. De 
ce este folosită în prezent de atâţia bucătari şi 
recomandată de atâtea retete? E mai bună decât sarea 
obişnuită? 


Termenii sare de mare şi sare obişnuită, cunoscută sub 
denumirea de sare de masă, sunt utilizaţi deseori de parcă 
ar face referire la două substanţe fundamental diferite, cu 

proprietăţi clar distincte. Dar treburile nu sunt chiar atât de 
simple. 

Într-adevăr, sursele respectivelor tipuri de sare nu sunt 
aceleaşi: exploatări miniere şi apă de mare. Dar acest fapt, 
luat de unul singur, nu le face intrinsec diferite, aşa cum 
nici apa provenită din puțuri nu diferă de cea de izvor doar 
din cauză că e din altă sursă. 

Depozitele de sare de sub pământ s-au format ca urmare 
a secării mărilor din vechime, în diverse epoci din istoria 
planetei noastre, cuprinse între câteva milioane şi câteva 
sute de milioane de ani în urmă. Unele depozite au fost 
ulterior împinse în sus de forţele geologice, ajungând să 
formeze, în proximitatea suprafeţei pământului, nişte 
„domuri”. Alte depozite de sare se află în adâncuri, la zeci 
de metri dedesubt, exploatarea lor reprezentând o 
provocare şi mai mare pentru cei din industria minieră. 

Sarea gemă este extrasă cu nişte utilaje imense, din 
grote săpate în inima depozitului. Dar această sare, gemă, 
nu-i destinată consumului deoarece, pe măsura secării, 
vechile mări şi-au lăsat glodul şi aluviunile în ea. Toate 
categoriile de sare alimentară sunt extrase pompând apă în 
puţul de mină, pentru dizolvarea sării, apoi prin ridicarea 
(sub presiune) la suprafaţă a apei sărate (saramurii), 
sedimentarea impurităților şi evaporarea în vid a saramurii 
pure. Aşa rezultă cristalele minuscule, ce vă sunt atât de 
familiare, ale sării de masă din solniţele voastre. 

În regiunile însorite, pe litoral, sarea poate fi obţinută 
prin evaporare naturală, sub influenţa soarelui şi vântului, a 
apei din mările „contemporane”, strânsă în nişte bazine 
puţin adânci numite şi „evaporimetre”. Există multe tipuri 
de sare de mare, obţinute din diferite zone ale globului, 
fiecare având alt grad de purificare. 

Cele cenuşii şi rozalii-cenuşii provin din Coreea şi Franţa, 
cea neagră, din India. Acestea îşi datorează culoarea 
pământului şi algelor din bazinele de evaporare, ele fiind 
caracteristice locului de provenienţă, nu conţinutului 
propriu-zis de sare (de clorură de sodiu). În schimb, 

nuanțele negricioase şi roşietice ale sării din Hawaii rezultă 
ca urmare a adaosului deliberat de praf de lavă neagră şi 
de teracotă roşie. Asemenea tipuri rare şi exotice de sare 
de lux sunt utilizate doar de bucătarii aventuroşi. Ele au, 
fără tăgadă, savori absolut unice; gustul lor e de sare 
combinată cu diferite feluri de pământ şi alge. Şi fiecare se 
bucură de propriii săi admiratori. 

In cele ce vor urma, nu voi scrie despre aceste tipuri 
multicolore de sare, care sunt rare şi foarte scumpe (cel 
puţin 33$ jumătatea de kilogram), fiind greu accesibile 
gospodinei de rând. Voi vorbi doar despre marea gamă de 
sare relativ albă obţinută pe o cale sau alta din apa de 
mare, care este venerată pentru simplul fapt că provine de 
acolo, crezându-se că, de aceea, este plină de minerale şi 
are o savoare în general superioară. 


Mineralele 


Dacă lăsaţi să se evapore toată apa de mare dintr-o 
găleată (după ce aţi scos peştii din ea), rămâneţi cu un 
sediment cleios, cenuşiu şi amar la gust, ce conţine cam 
78% clorură de sodiu: sare obişnuită. 99% din restul de 
22% de substanţă este reprezentat de compuşi de 
magneziu şi calciu, aceştia fiind în principal responsabili 
pentru amăreală. In afară de ei, sedimentul conţine cel 
puţin 75% de alte elemente, dar în cantităţi foarte mici. 
Acest ultim fapt stă la baza mult răspânditei convingeri că 
sarea de mare ar fi „plină de minerale nutritive”. 

Insă numai o analiză chimică riguroasă şi nepărtinitoare 
poate scoate la lumină adevărul: chiar şi în acest sediment 
brut, complet neprelucrat, cantităţile de minerale nutritive 
sunt absolut neglijabile. De exemplu, ar trebui să 
consumaţi două linguri de sediment pentru a-i furniza 
organismului fierul conţinut într-o singură boabă de 
strugure. Deşi unii locuitori din regiunile marine ale 
anumitor ţări folosesc această materie primă drept 
condiment, FDA cere ca sarea alimentară din Statele Unite 

să aibă o puritate de cel puţin 97,5%. lar în practică, ea 
iese de pe liniile de fabricaţie, invariabil, mult mai pură. 

Asta-i numai începutul Marii Decepţii a Mineralelor. Sarea 
de mare care ajunge în magazine conţine numai o zecime 
din mineralele prezente în sedimentul cenuşiu din bazinul 
de evaporare. Motivul este că, pe parcursul procesului de 
transformare în produs alimentar, soarelui i se permite să 
evapore o mare parte a apei din bazin, dar sub nicio formă 
a întregii cantităţi - de aici rezultă diferenţele fundamentale 
dintre tipurile de sare. Pe măsura procesului de evaporare, 
concentraţia de clorură de sodiu din apa rămasă creşte tot 
mai mult. Când ea ajunge să fie de aproximativ nouă ori 
mai mare decât cea din apa oceanului, sarea începe să se 
separe sub formă de cristale, deoarece nu mai există 
suficientă apă pentru a o menţine în stare dizolvată. 
Cristalele sunt apoi strânse în grămezi şi scoase din bazin 
pentru a fi spălate, după care sunt uscate şi ambalate. 
(Cum spălaţi sarea fără s-o dizolvaţi? Folosindu-vă de o 
soluţie care este atât de sărată, încât nu mai are 
posibilitatea să dizolve ceva. Ştiinţific vorbind, o soluţie 
saturată.) 

Aici trebuie scoasă în evidenţă o idee esenţială: procesul 
„natural” de cristalizare reprezintă, el însuşi, un pas extrem 
de eficient făcut pe calea purificării. Evaporarea şi 
cristalizarea induse de soare determină clorură de sodiu să 
fie de vreo 10 ori mai pură - curățată de alte minerale - 
decât cea din ocean. 

Asta-i explicaţia. 

Ori de câte ori aveţi o soluţie apoasă în care are 
preponderență o substanţă chimică (în acest caz, clorură de 
sodiu), aflată pe lângă multe alte elemente chimice 
prezente în cantităţi mult mai mici (în acest caz, celelalte 
minerale), pe măsura evaporării apei, substanța 
preponderentă se va cristaliza într-o formă relativ pură, 
lăsându-şi toate „însoţitoarele” în urmă. Acest sistem de 
purificare este utilizat de chimişti mai tot timpul. Doamna 
Curie s-a folosit de el în mod repetat, pentru a izola radiul 

pur din minereul de uraniu. 

Sarea obţinută prin evaporare solară din apa oceanului, 
cunoscută sub denumirea de sare solară, are ca atare un 
conţinut de 99% clorură de sodiu, rezultat direct, fără o 
procesare suplimentară. Restul de un procent este 
constituit aproape integral din compuşi de magneziu şi 
calciu. Acele alte aproximativ 75 de „valoroase minerale 
nutritive” sunt practic pierdute. Pentru a face rost de 
preţiosul fier dintr-o singură boabă de strugure, ar trebui să 
consumaţi aproximativ 100 g de sare solară. (Un kilogram 
v-ar putea fi fatal.) 

Apropo, ideea că sarea de mare ar fi iodată natural este 
un mit. Doar din cauza faptului că anumite plante marine 
conţin mult iod, unii oameni cred că oceanele sunt nişte 
imense oale cu supă iodată. Raportându-ne la numărul de 
elemente chimice din apa de mare, acolo există de 100 de 
ori mai mult bor, de exemplu, decât iod. Şi n-am auzit pe 
nimeni, absolut niciodată, să pretindă că sarea de mare ar 
fi o sursă de bor. Sortimentele comerciale de sare de mare 
neiodată conţin mai puţin de 2% din cantitatea de iod a 
sării iodate. 


O fi „sarea de mare” chiar sare de mare? 


Adevărul e că „sarea de mare” comercializată în 
magazine poate să nu provină din mare, deoarece, atâta 
timp cât satisfac cerinţele de puritate ale FDA, producătorii 
nu trebuie să specifice sursa materiei prime. In afară de 
asta, potrivit unor persoane cu care am discutat, bune 
cunoscătoare ale tuturor dedesubturilor acestor probleme, 
în industria respectivă se practică vânzarea de „gogoşi”. 
Două baxuri de sare pot fi luate de la aceeaşi exploatare 
minieră, dar unul dintre ele iese pe piaţă cu o etichetă pe 
care scrie „sare de mare”. Şi evident că asta conţine. Doar 
că sarea respectivă s-a cristalizat cu milioane de ani în 
urmă. Invers, pe coasta de vest a Statelor Unite, sarea de 
masă obişnuită, din solniţă, provine mai degrabă din mare 

decât dintr-o mină. 

Ideea esenţială este că, în cazul sării, caracteristicile 
depind mai degrabă de modul de prelucrare a materiei 
prime, decât de locul ei de proveniență. Nu poţi generaliza. 
Drept urmare, atunci când o reţetă specifică doar „sare de 
mare”, specificaţia aceasta este lipsită de sens. Putea la fel 
de bine să spună „carne”. 


Aditivii 


Se spune adeseori că în sarea de mare se evită „aditivii 
puternic aromaţi” din sarea de masă. Fie că provine din 
mină sau din mare, sarea de masă conţine, într-adevăr, 
agenţi antiagreganţi, care îi conferă calitatea de a se 
scurge frumos, deoarece minusculele ei cristale cubice tind 
să se lipească unele de altele în zona suprafeţelor lor plane. 
Dar FDA limitează cantitatea totală de aditivi la maximum 
2%, şi, invariabil, produsele comercializate au mult mai 
puţin de atât. Sarea de masă a firmei Morton, de exemplu, 
are o puritate de peste 99,1%, conţinând numai 0,2-0,7% 
silicat de calciu, un agent antiagregant. Deoarece silicatul 
de sodiu (şi toţi ceilalţi agenţi antiagreganţi) sunt insolubili 
în apă, sarea de masă dizolvată în apă duce la obţinerea 
unei soluţii uşor opace. 

Ceilalţi agenţi antiagreganţi obişnuiţi sunt carbonatul de 
magneziu, carbonatul de calciu, fosfaţii de calciu şi 
aluminosilicaţii de sodiu. Toți sunt complet inodori şi 
inSipizi. 

Dar chiar dacă n-ar fi fost aşa, chiar dacă experţii 
degustători ar fi în stare să detecteze diferenţele subtile de 
savoare date de aditivii adăugaţi într-o proporţie de mai 
puţin de 1% în diversele tipuri de sare, acestea ar putea fi 
contracarate cu siguranţă de factorul de diluţie, egal cu 
50.000, ce apare în momentul utilizării sării într-o reţetă. 
Nu vă rog decât să faceţi un simplu calcul matematic: 1% 
din 6 grame de sare, cât intră într-o linguriţă, înseamnă 
0,06 g de aditiv în minimum 3000 g de mâncare cu sos, iar 

3000-0,06=50.000. 
Savoarea 


Nu se poate nega faptul că unele tipuri superioare (citiţi 
scumpe) de sare de mare - chiar dacă nu sunt dintr-acelea 
„de lux” - au caracteristici interesante. Dar asta depinde de 
modul în care sunt folosite şi de definiţia pe care o daţi 
cuvântului „savoare”. 

Savoarea unui fel de mâncare are trei componente: 
gustul, mirosul şi textura. În cazul sării, putem elimina 
mirosul, deoarece nu se poate vorbi despre aşa ceva nici în 
privinţa clorurii de sodiu, nici în cea a sulfaţilor de calciu şi 
magneziu care ar putea fi prezenţi în sortimentele mai 
puţin pure de sare. (Ştiinţific vorbind: aceste substanţe sunt 
caracterizate de presiuni de evaporare extrem de joase.) 
Cu toate acestea, noi avem un simţ al mirosului bine 
dezvoltat, aşa că e posibil să detectăm un miros de alge în 
cazul unei sări mai puţin purificate. In acelaşi timp, când 
orice tip de sare este inhalat pe nas sub forma unui praf fin, 
unii oameni spun că simt o uşoară senzaţie metalică în 
camerele nazale superioare. 

Aşadar, ne rămân gustul şi textura: adică ceea ce 
detectează, de fapt, papilele gustative şi senzaţia pe care o 
produce sarea în gură. 

In funcţie de modul în care sunt recoltate şi prelucrate, 
cristalele diferitelor mărci de sare de mare pot varia mult 
ca formă, începând de la fulgi şi piramide, până la 
aglomerări neregulate, zimţate, alcătuite din tot felul de 
fragmente. (Studiaţi-le cu ajutorul unei lupe.) Şi mărimile 
cristalelor se încadrează într-o gamă largă, cuprinsă între 
categoriile fină şi brută, deşi practic toate sunt mai mari 
decât cele ale sării de masă. 

Atunci când sunt presărate exact înainte de servire pe un 
aliment relativ nezemos, cum ar fi o felie de roşie, cristalele 
mai mari, mai predispuse la exfoliere în fulgi, produc mici 
„explozii” de sărătură în momentul contactului cu limba şi a 

dizolvării sau atunci când sunt zdrobite între dinţi. Acesta 
este motivul pentru care bucătarii pricepuţi le preţuiesc 
atât de mult: pentru minusculele lor rafale de sărătură. 
Sarea de masă nu reuşeşte să facă aşa ceva, deoarece este 
formată din cubuleţe compacte, care se dizolvă pe limbă 
mult mai lent. Ca atare, formele complexe ale cristalelor, 
nu originea lor marină, le conferă multor sortimente de sare 
de mare proprietăţile lor senzoriale. 

Majoritatea sortimentelor de sare de mare au cristale 
voluminoase, de forme neregulate, din cauza procesului 
lent de evaporare, în timp ce metoda rapidă de evaporare 
în vid utilizată în cazul sării de masă duce la obţinerea de 
granule mici, regulate, ce pot trece uşor prin orificiile 
solniţei. Acesta este un fenomen bine cunoscut de chimişti: 
cristalele, cu cât cresc mai repede, cu atât vor fi mai mici. 


La gătit 


Mărimea şi forma cristalelor sunt irelevante în cazul 
utilizării sării la gătit, deoarece ele se dizolvă, dispărând 
complet în zeamă. Şi, odată dizolvate, dispar şi toate 
diferenţele de textură. Mâncarea nu ştie ce formă aveau 
cristalele înainte de dizolvare. Acesta-i un alt motiv pentru 
care este stupid ca reţetele mâncărurilor cu sos să specifice 
sarea de mare. Dar care n-o face? lar utilizarea ei pentru 
sărarea apei în care vom fierbe legume sau paste făinoase 
pare şi mai lipsită de sens. 

Totuşi, poate că sortimentele de sare de mare pot fi 
diferenţiate din punct de vedere al savorii, chiar dacă sunt 
dizolvate în apă, nu? Într-o serie de teste atent controlate, 
raportate a se fi desfăşurat în 2001, în Anglia, sub 
patronajul Leatherhead Food Research Association, mai 
multe grupuri de degustători au încercat să facă distincţie 
între diferite tipuri de sare dizolvată în apă. Rezultatele, 
apărute în revista Vogue, au fost total neconcludente. 

Una dintre afirmaţiile cel mai des făcute este că sarea de 
mare ar fi mai sărată decât sarea de masă. Dar, din 

moment ce ambele conţin cam 99% clorură de sodiu pură, 
lucrul acesta nu poate fi adevărat. Ideea provine, fără 
niciun dubiu, de la testele gustative care demonstrează că, 
odată puse pe limbă, cristalele neregulate sub formă de 
fulgi ale multor săruri de mare se dizolvă instantaneu, 
creând mai repede senzaţia de sărătură decât minusculele 
cuburi compacte, greu dizolvabile, ale sării de masă. Insă, 
din nou, nu oceanul face diferenţa, ci forma cristalelor. 

Convingerea că sarea de mare este mai sărată a dus la 
vehicularea teoriei că ar trebui folosită într-o cantitate mai 
mică la gătit. („E bună pentru cei care îşi ţin sub observaţie 
raţia de sodiu”, trâmbiţează un producător de sare de 
mare.) Este clar că, ea având în general cristale 
voluminoase, cu forme complexe, care nu se aşază 
compact unele peste altele, o linguriţă cu sare de mare va 
conţine mai puţină clorură de sodiu decât o linguriţă cu 
granule minuscule şi compacte de sare de masă. Deci, 
raportându-ne la linguriţă, sarea de mare chiar este ma; 
puțin sărată decât sarea de masă. Dar raportându-ne la 
greutate, aceste două tipuri de sare sunt, desigur, identice, 
fiindcă orice gram de clorură de sodiu este la fel de sărat ca 
oricare altul. Nu-ţi poţi reduce raţia de sodiu consumând un 
alt sortiment de sare, în aceeaşi cantitate. 


Cum să ne folosim cât mai bine de sarea de mare 


Acasă, în bucătăria voastră, ce sare de mare cu granule 
brute, complexe ca formă, ar trebui să presăraţi exact 
înainte de servire pe un foie gras sau pe un carpaccio 
vânătoresc? Sortimentele cel mai frecvent ridicate în slăvi 
de bucătarii profesionişti sunt (surpriză!) cele franţuzeşti 
provenite de pe litoralul provinciei Bretagne, din zona 
Guerande, ori din insulele Noirmoutier şi Re. Veţi găsi 
aceste tipuri de sare sub mai multe forme. Gros sel (un fel 
de sare grunjoasă) şi se/gris (sarea gri) sunt formate din 
cristale grele căzute pe fundul bazinelor de evaporare, 
putând avea nuanţe cenușii din cauza lutului sau algelor de 

acolo. 

În bătălia sărurilor de mare, majoritatea specialiştilor 
sunt de acord că fleur de sel (floarea sării) ar fi campioana, 
acea crustă delicată de cristale ce se formează la suprafaţa 
bazinelor franceze atunci când soarele şi vântul bat exact 
cum trebuie. Deoarece cantitatea este limitată şi 
strângerea acestor cristale se face cu mare grijă, prin 
trecerea razantă a mâinii peste suprafaţa apei, fleur de sel 
domină listele de preţuri şi (drept consecinţă, probabil?) e 
sortimentul de sare cel mai apreciat de către marii experţi 
bucătari. Intr-adevăr, cristalele fiind fragile, de formă 
piramidală, când presari o astfel de sare pe alimente relativ 
uscate, exact înainte de servire, senzaţia-i minunată: e 
crocantă şi, la spargere, produce mici explozii de sărătură. 

Dar nu are niciun sens s-o foloseşti la gătit. 


NU TREBUIE SĂ FII EVREU 


Mulți bucătari şi multe rețete specifică utilizarea sării 
cuşer. Are ea ceva aparte? 


Aceasta nu-i o denumire corectă. Ar fi trebuit să se 
numească sare de purificare, deoarece este folosită în 
procesul de purificare, ce presupune acoperirea integrală a 
cărnii crude, inclusiv a celei de pui, cu un strat de sare. 

Sarea cuşer provine fie din mină, fie din mare: aparent, 
nimănui nu-i pasă de unde anume. Dar cristalele ei trebuie 
să fie neapărat mari şi neregulate, pentru a rămâne lipite 
de carne pe toată durata purificării. Sarea de masă 
granulată, cea obişnuită, s-ar desprinde imediat. Exceptând 
supervizarea rabinică a procesului de fabricaţie, doar 
dimensiunile cristalelor fac distincţia dintre sarea cuşer şi 
celelalte tipuri de sare. 

Având cristale mari, e mai uşor să presari sarea cuşer 

direct din palmă, nu cu solniţa. Aşa, ai posibilitatea să vezi 
şi să simţi cât anume trebuie să foloseşti. Acesta-i motivul 
pentru care majoritatea bucătarilor optează pentru sare 
cuşer. Eu o păstrez întotdeauna la îndemână, într-un bol 
ceramic smălţuit, nu numai în bucătărie, ci chiar pe masa 
din sufragerie. La solniţă apelez în special atunci când 
vreau să presar sare în vreun păhărel cu cocktail. 

Unii oameni cred că sarea cuşer conţine mai puţin sodiu 
decât sarea granulată de masă. E o prostie. Ambele sunt 
cloruri practic pure de sodiu, iar clorura de sodiu conţine 
întotdeauna 39,3% sodiu. Orice sortiment de sare 
alimentară am alege, un gram dintr-un anumit tip este 
exact la fel de sărat ca un gram din oricare alt tip. 

O diferenţă reală constă însă în cantitatea de sare cuşer 
ce trebuie utilizată la gătit. Când într-o reţetă se specifică 
simplu „sare”, se face referire aproape întotdeauna la sarea 
de masă granulată: la acea sare ale cărei cristale sunt 
suficient de mici pentru a trece prin orificiile solniţei. Sarea 
cuşer, având granule mai mari şi neregulate, nu se aşază în 
linguriţă la fel de compact ca sarea de masă. Ca atare, o 
linguriţă de sare cuşer va conţine mai puţină clorură de 
sodiu şi va trebui să folosiţi un volum mai mare pentru a 
săra mâncarea la fel de mult. Asta se ascunde în spatele 
mitului „conţinutului redus de sodiu”: cu acelaşi număr de 
linguriţe, săraţi mâncarea mai puţin decât dacă aţi folosi 
sare granulată şi, drept urmare, reduceţi consumul de 
sodiu. 

Cântărind cu atenţie câte o cană cu sare cuşer de două 
tipuri, am determinat următorii factori de conversie: dacă 
optaţi pentru Morton's Coarse Kosher Salt, folosiţi un volum 
de 1 1/4 ori mai mare decât cel de sare granulată de masă 
specificat în reţetă; în cazul produsului Diamond Crystal 
Kosher Salt, volumul utilizat va fi de exact două ori mai 
mare. 

Se face deseori afirmaţia că sarea cuşer n-ar conţine 
aditivi. Şi, într-adevăr, nefiind de forma unor cubuleţe 
minuscule, ca cele ale sării de masă, cristalele nu au 

tendinţa să adere unele la suprafaţa altora şi nu necesită în 
general adăugarea unor agenţi antiagreganţi. Dar uitaţi-vă 
pe etichete. Diamond Crystal Kosher Salt nu conţine aditivi, 
însă Morton's Coarse Kosher Salt înglobează o _ infimă 
cantitate - limitată de FDA la mai puţin de 0,0013% - de 
ferocianură de sodiu. 

Fero-ce? Cu toate că ferocianura este o substanţă 
chimică total diferită de otrăvitoarea cianură, pe etichete 
figurează sub denumirea ei mai puţin alarmantă de prusiat 
galben de sodiu. 

Orice tip de sare, indiferent dacă provine din mină sau 
din mare şi indiferent dacă e ritual sau mirean, poate fi 
iodat. | se adaugă maximum 0,01% iodură de potasiu, ca 
protecţie împotriva distrofiei endemice tireopate, o boală 
cauzată de deficitul de iod. Dar sarea iodată necesită 
utilizarea unui aditiv special, deoarece iodura de potasiu 
este oarecum instabilă, în atmosferă caldă, umedă sau 
acidă descompunându-se şi iodul din ea eliberându-se în 
aer. (Ştiinţific vorbind: iodura e supusă unui proces de 
oxidare din care rezultă iod liber.) Pentru a fi prevenită 
producerea acestui fenomen, se adaugă deseori o micuță 
cantitate - 0,04% - de dextroză. 

Zahăr în sare? Cunoaştem dextroză ca fiind o zaharidă 
reducătoare. Ea preîntâmpină oxidarea iodurii şi eliberarea 
iodului. Dar la temperaturile ridicate din cuptor o parte din 
iodură se oxidează oricum, iar iodul liber degajat are un 
gust acru. Acesta este motivul pentru care mulţi patiseri nu 
folosesc sare iodată în aluaturi dospite sau cele nedospite. 


VECHEA PRACTICĂ A MĂCINĂRII 


De ce se presupune că sarea proaspăt măcinată ar fi 
mai bună decât cea granulată? 

E mai bună pentru comercianții care vă vând prin aşa- 
zisele magazine „gourmet” fantezistele râşniţe de sare sau, 
combinate, de sare şi piper. Ei par a fi pornit de la ideea că, 
din moment ce piperul proaspăt măcinat este mult mai bun 
decât cel praf pe care-l găsiţi prin pliculeţele şi borcănaşele 
de pe rafturi, şi sarea proaspăt măcinată ar trebui să fie la 
fel, nu? 

Dar asta-i pură amăgire. Spre deosebire de piper, sarea 
nu conţine uleiuri aromatice volatile care să fie eliberate în 
momentul măcinării. Ea este compusă practic pe de-a- 
ntregul din clorură de sodiu solidă, aşa că, din punct de 
vedere chimic, un cristal minuscul va fi absolut identic cu 
unul mare. Doar dimensiunile şi formele lor nu vor 
corespunde. Frumuseţea râşniţelor de sare constă în faptul 
că, datorită acestora, nu ne presărăm mâncarea cu nişte 
cristale granulare mici, ci cu unele sparte, complet 
neregulate ca formă, care, odată zdrobite între dinţi, ne 
furnizează o plăcută senzaţie de sărătură. Însă nu contează 
cât de „proaspăt” sunt ele măcinate. 


UPS! 


Făcând supă, am pus din greşeală prea multă sare. Aş 
fi putut să-mi remediez greşeala în vreun fel? Am auzit 
că un cartof crud ar fi absorbit excesul de sare. 


Cred că toată lumea a auzit de asta: aruncaţi în oală 
câteva bucăţi de cartof când, fierbeţi la foc mic, şi bucăţile 
de cartof vor absorbi excesul de sare. Numai că, exact cum 
se întâmplă şi în cazul altor convingeri larg răspândite, din 
câte ştiu nici aceasta n-a fost vreodată probată ştiinţific. Ca 
atare, mi-am propus să fac un experiment controlat, care a 
constituit o provocare pentru mine. Am fiert cartofi cruzi în 
apă sărată şi, cu ajutorul asistentului de laborator al unui 

profesor de chimie care-mi este coleg, am măsurat 
cantitatea de sare din apă, atât înainte, cât şi după 
„tratarea” ei cu felii de cartof. 

lată cum am procedat: 

Am făcut două aşa-zise supe - de fapt, era vorba doar de 
apă sărată, pentru a nu exista alte ingrediente care să 
afecteze măsurătorile de salinitate din cadrul 
experimentului. Dar cât de sărate trebuiau să fie probele? 
Numeroase reţete indică la început aproximativ o linguriţă 
de sare la patru kilograme de supă sau de mâncare 
înăbuşită, la sfârşit urmând să mai fie adăugată nişte sare, 
pentru „gust”. Aşa că proba mea nr. 1 de supă a fost 
obţinută cu o linguriţă de sare dizolvată în fiecare litru de 
lichid, în timp ce proba nr. 2 a conţinut o lingură de sare 
per litru. Asta înseamnă un conţinut de sare de patru, 
respectiv douăsprezece ori mai mare decât cel recomandat 
de reţete şi, probabil, de două, respectiv şase ori mai mare 
decât cel al unei supe deja sărate „pentru gust”. 

Am încălzit ambele probe până la punctul de fierbere, am 
adăugat şase felii de cartof crud, de aproximativ o jumătate 
de centimetru grosime, am lăsat totul să clocotească la foc 
mic timp de 20 de minute într-o oală etanş închisă, am scos 
cartofii şi am lăsat lichidul să se răcească. 

De ce m-am folosit de felii, nu de bucăţi de cartof? 
Deoarece am dorit să expun „supei” o suprafaţă cât mai 
mare de cartof, lăsându-i acestuia posibilitatea să se ridice 
la nivelul reputației lui, de mare „absorbant” de sare. Şi m- 
am folosit de aceeaşi suprafaţă totală de cartof (300 cm?, 
dacă vreţi neapărat să ştiţi) pentru ambele probe. Desigur, 
am fiert aceleaşi cantităţi de lichide, în aceeaşi oală 
acoperită, pe acelaşi ochi de aragaz. Oamenii de ştiinţă, 
după cum trebuie să vă fi dat seama până acum, sunt 
absolut maniaci în ceea ce priveşte controlul tuturor 
variabilelor imaginabile (şi chiar inimaginabile), cu excepţia 
celei în funcţie de care fac comparaţia. Altfel, nu şi-ar da 
seama de unde au rezultat eventualele diferenţe observate. 
Intotdeauna sunt agasat când cineva încearcă să facă un 

experiment în circumstanţe necontrolate, pentru ca apoi să 
declare: „Am încercat şi merge”. 

Concentraţiile de sare din cele patru probe - din cele 
două lichide sărate, luate în considerare înainte şi după 
fierberea feliilor de cartof în ele - au fost determinate prin 
măsurarea conductivităţilor lor electrice. Ideea este că apa 
sărată este bună conductoare de electricitate, aşa că 
putem face o legătură directă între conductivitate şi 
conţinutul de sare. 

Care au fost rezultatele? Oare cartofii chiar reduc 
concentraţia de sare? Ei, bine... 

Întâi lăsaţi-mă să vă vorbesc despre testele gustative. 
Am păstrat feliile de cartof fierte în apă sărată. Am fiert felii 
de cartof şi în apă simplă (utilizând aceleaşi cantităţi de 
cartofi şi de apă). Împreună cu soţia mea, Marlene, am 
gustat apoi toţi cartofii. Ea nu ştia de unde anume 
provenea fiecare „probă”. Categoric, cartofii fierţi în apă 
chioară erau nesăraţi, cei scoşi din apa sărată cu o linguriţă 
de sare per litru erau săraţi, iar cei proveniţi din apa în care 
adăugasem o lingură de sare erau potroacă. Asta chiar o 
însemna că un cartof are capacitatea de a absorbi sarea din 
supă? 

Nu. Nu înseamnă decât că feliile de cartof absorb o parte 
din apa sărată; nu extrag selectiv doar sarea din apă. Aţi fi 
surprinşi să constataţi că un burete introdus în apă sărată 
are, după aceea, gust sărat? Evident că nu. Concentrația de 
sare din apă - cantitatea de sare per litru - nu este 
afectată. Aşa că gustul sărat al cartofilor nu dovedeşte 
nimic; doar savoarea lor deosebită ne spune că trebuie 
întotdeauna să ne fierbem cartofii - şi pastele făinoase, de 
altfel - mai degrabă în apă sărată, decât chioară. 

Bun! Dar ia să vedem care sunt rezultatele obţinute în 
urma măsurării conductivității. Sunteţi pregătiţi? Wu există 
nicio diferență detectabilă a concentrațiilor de sare ale 
soluţiilor fierte cu şi fără cartof. Asta înseamnă că feliile de 
cartof nu reuşesc să reducă deloc concentraţia de sare, 
indiferent dacă aceasta este de o linguriţă sau o lingură per 

litru de „supă”. Pur şi simplu, trucul ăsta cu cartoful nu dă 
roade. 

Aţi auzit cu siguranţă şi de alte procedee de reducere a 
sărăturii, cum ar fi adăugarea unei mici cantităţi de zahăr, 
de suc de lămâie sau oţet, dar ele reduc numai senzația de 
sărătură. In acest caz, între sărătură şi aciditate, de 
exemplu, intervine oare vreo reacţie care ne poate 
determina să nu mai percepem sărătură ca de obicei? In 
definitiv, gustul sărat este cel pe care dorim să-l diminuăm, 
chiar dacă sarea este prezentă în aceeaşi cantitate. 

Odată ajuns în acest punct, venise vremea să mă prezint 
în faţa unor experţi în probleme gustative - oameni de 
ştiinţă de la Monell Chemical Senses Center, din 
Philadelphia, o instituţie devotată cercetării în complexul 
domeniu al gustului şi mirosului uman. 

In primul rând, în ceea ce priveşte efectele cartofului, 
niciuna dintre persoanele cu care am discutat nu şi-a putut 
închipui vreun motiv pentru care această legumă ori 
amidonul din ea ar reduce senzaţia de sărătură. Dar dr. 
Leslie Stein mi-a fost de ajutor dându-mi un articol de 
analiză critică apărut în 1996 în revista Trenas in Food 
Science Technology. Articolul fusese scris de Paul A.S. 
Breslin, de la Monell Center, şi se referea la interacţiunea 
gusturilor. 

Poate oare un gust să-l anuleze pe altul? Da şi nu. 
Depinde atât de cantităţile absolute, cât şi de cantităţile 
relative ale alimentelor care conferă gusturile ce 
interacționează. „În general”, scria dr. Breslin, „sărurile şi 
acizii gusturi acre îşi accentuează reciproc efectele în caz 
de concentraţie moderată, dar se anulează reciproc la 
concentraţii mari”. Asta înseamnă că, adăugând o cantitate 
acceptabilă de suc de lămâie sau de oţet într-o supă cam 
sărată, aceasta din urmă ne-ar părea, într-adevăr, mai 
puţin sărată. Insă Breslin subliniază că „există şi excepţii în 
ceea ce priveşte... aceste reguli generale”. In cazul 
particular al sării şi acidului citric (acidul din sucul de 
lămâie), el citează rezultatele unui studiu care a 

demonstrat că acidul citric reduce sărătură percepută, apoi 
ale altuia, în care sărătură nu a fost afectată, şi în final a 
încă două, ce au scos în evidenţă chiar sporirea senzaţiei 
de sărătură. 

Deci ce trebuie să facem? Să adăugăm suc de lămâie? 
Sau oţet? Sau zahăr? Nu există practic nicio cale de a 
prevedea cum vor reacţiona ele în supa voastră, cu un 
anume conţinut de sare şi alte ingrediente. Dar vă rog 
neapărat ca, înainte de a vă hrăni câinele cu minunata 
voastră creaţie, să încercaţi să luaţi măcar una dintre 
măsurile sugerate. 

Se pare că există o singură metodă de salvare a unei 
supe sau a unei mâncări înăbuşite exagerat de sărate: 
diluaţi-o folosindu-vă de o cantitate suplimentară de 
ingrediente - nesărate, evident. Ele vor înclina balanţa 
savorilor în favoarea lor, însă un gust natural pur poate fi 
corectat. 


Epilog 


Experimentul meu a furnizat câteva informaţii colaterale 
interesante, pe care am să le pomenesc pentru amatorii de 
ştiinţă. (Restul cititorilor pot să treacă la întrebarea 
următoare.) 

In primul rând, s-a demonstrat că apa sărată în care au 
fost fierţi cartofi are conductivitatea ceva mai mare - nu 
mai mică - decât apa în care n-au fost introduşi cartofi. 
Deci cartoful trebuie să contribuie la creşterea 
conductivității electrice a apei în care fierbe. Constatarea 
aceasta m-a luat prin surprindere, deoarece la prima 
vedere ai crede că din cartof nu se răspândeşte în apă 
decât amidon, iar amidonul nu este un bun conductor de 
electricitate. În schimb, cartofii conţin şi mult potasiu 
(aproximativ 0,2), şi compuşii pe bază de potasiu sunt buni 
conductori de electricitate, exact la fel ca toţi compuşii pe 
bază de sodiu. În orice caz, am corectat acest efect 
scăzând contribuţia cartofilor din conductivitatea generală 

a apei sărate în care au fiert. 

In al doilea rând, în ciuda închiderii etanşe a oalelor şi a 
focului mic pe care le-am pus, dacă prin evaporare s-ar fi 
pierdut o cantitate substanţială de apă în timpul fierberii 
cartofilor, conductivitatea lichidului rămas ar fi crescut, nu 
ar fi scăzut, or, eu nu am făcut o asemenea constatare 
după ce am redus din ecuaţie conductivitatea datorată 
cartofilor înşişi. 

Ei, cum vi se pare demonstraţia, ermetică? 


NU RENUNŢAŢI LA SARE 


De ce unele reţete îmi recomandă untul nesărat, 
pentru ca apoi să-mi spună să adaug sare? 


Pare stupid, dar o motivaţie există. 

Un pacheţel obişnuit de unt sărat, de 100 de grame, 
poate conţine între 1,5 şi 3 grame, sau chiar şi o jumătate 
de linguriţă de sare. Cantitatea de sare folosită diferă mult 
de la o marcă la alta şi de la o regiune la alta. Când vreţi să 
respectaţi întru totul o reţetă, în special una care 
presupune folosirea unei cantităţi mari de unt, nu vă puteţi 
permite să jucaţi ruleta rusească cu un ingredient atât de 
important precum sarea. Acesta-i motivul pentru care în 
reţetele serioase, cu mari pretenţii, este specificat untul 
nesărat ori „dulce”, sarea fiind lăsată pentru o etapă 
ulterioară de asezonare. 

Mulţi bucătari preferă untul nesărat şi din cauza faptului 
că deseori este de calitate mai bună. Sarea este adăugată 
parţial pentru conservare, iar de conservare nu aveţi nevoie 
dacă utilizaţi untul imediat, în stare foarte proaspătă, aşa 
cum se face în bucătăria unui restaurant. Totodată, folosind 
unt nesărat, veţi detecta mai repede orice miros „de 
expirat”, cum ar fi cel de râncezeală incipientă. 

Nu te juca niciodată cu un fursec 
Stelute din unt 


Nu veţi dori să vă jucaţi când va veni vorba despre 
cantitatea de sare din aceste fursecuri, aşa că vom 
folosi unt  nesărat, adăugând apoi în amestec 
cantitatea exactă de sare necesară. Fursecurile sunt 
crocante şi se obţin cu ajutorul formelor diverse. 

Ele pot fi simple, presărate cu zahăr sau decorate cu 
diferite bomboane viu colorate. Vă veţi descurca mai 
uşor dacă întindeţi cu sucitorul aluatul după ce-l puneţi 
între două foi de hârtie cerată. 


2 1/4 căni de făină de uz general, plus nişte 
făină pentru presărarea aluatului 

1 linguriţă cremă de tartar 

1/2 linguriţă bicarbonat de sodiu 

1/4 linguriţă sare 

1/2 cană (1 pacheţel) unt nesărat 

1 cană zahăr 

2 ouă mari, bătute uşor 

1/2 linguriţă esenţă de vanilie 

1 gălbenuş de ou amestecat cu 1 linguriţă apă 
zahăr pentru ornare 


1. Într-un bol mediu, amestecați făina, crema de tartar, 
bicarbonatul de sodiu şi sarea. Intr-un bol mare, 
frecaţi bine untul cu zahărul, folosindu-vă de un 
mixer electric. Apoi încorporaţi ouăle şi vanilia. 
Adăugaţi ingredientele uscate şi, utilizând o lingură 
din lemn, amestecați până ce se formează aluatul. 

2. împărţiţi aluatul în 3. O treime puneţi-o între două 
foi de hârtie cerată, pe o suprafaţă plană. Cu un 
sucitor, neteziţi până ce grosimea aluatului ajunge 
să fie uniformă, de vreo 3 mm. Mutaţi „sandviciul” 

de aluat pe un raft al frigiderului, fără să-l rulaţi. 
Repetaţi operaţiunea în cazul celorlalte două treimi 
de aluat, punându-le între foi de hârtie cerată şi 
depozitându-le una peste alta, în frigider. Aluatul 
poate fi refrigerat timp de maximum două zile 
înainte de a fi copt. 

3. Preîncălziţi cuptorul la 180°C. Scoateţi o foaie de 
aluat din frigider. Desprindeţi-i hârtia cerată de 
deasupra, dar n-o aruncaţi. Presăraţi puţină făină 
deasupra aluatului, apoi împrăştiaţi-o cu podul 
palmei pe toată suprafaţa. Puneţi la loc hârtia 
cerată, fără s-o presaţi cu mâna, şi întoarceţi 
„sandviciul” invers. Desprindeţi-i cealaltă hârtie 
cerată şi aruncaţi-o. Presăraţi puţină făină şi pe 
această faţă a aluatului şi împrăştiaţi-o cu podul 
palmei. 

4. Cu ajutorul formelor speciale de fursecuri care vi se 
par cele mai atrăgătoare, tăiaţi aluatul şi puneţi 
bucăţelele rezultate într-o tavă stropită cu spray 
antiaderent de gătit. Ungeţi-le cu amestecul de 
apă/gălbenuş şi presăraţi deasupra lor zahăr sau 
bombonelele colorate. Există şi posibilitatea ca 
fursecurile să fie simple ori decorate abia după 
coacere. 

5. Coaceţi-le timp de 10-12 minute, ori până când se 
rumenesc puţin. Lăsaţi-le să se răcorească 2 minute 
în tavă, apoi, folosindu-vă de o spatulă metalică lată, 
transferaţi-le într-un coşuleţ, pentru a se răci de tot. 
Fursecurile vor rezista timp de câteva săptămâni 
dacă le păstraţi în recipiente etanşe. Sau depozitaţi- 
le în congelator, în caz că vreţi să dureze mai mult. 


PENTRU APROXIMATIV 40 DE BUCĂȚI, ÎN FUNCŢIE DE 


GROSIMEA FOILOR DEALUAT ŞI DE DIMENSIUNILE 
FORMELOR 

CAPITOLUL III. 
Grăsimea noastră, a tuturor? 


Cele trei componente principale ale alimentelor sunt 
proteinele,  carbohidraţii şi  grăsimile (lipidele). Dar, 
judecând după cantitatea de cerneală consumată pentru 
scrierea a tot felul de articole despre grăsimi în ziare, 
reviste şi ghiduri dietetice oficiale, ai putea crede că 
grăsimea este singura care ne dă bătăi de cap - şi nu din 
cauza consumului adecvat al acestui element nutritiv 
esenţial, ci din pricina unuia exagerat şi/sau a optării pentru 
tipurile nepotrivite de grăsimi. 

Există două motive principale de nelinişte: conţinutul 
caloric al grăsimilor, care este de aproximativ 9 calorii per 
gram (în comparaţie cu cele numai 4 calorii per gram în 
cazul proteinelor sau al carbohidraţilor), şi efectele nocive 
ale consumului anumitor tipuri de grăsimi. 

Nu sunt nutriţionist, nefiind ca atare calificat să ţin 
discursuri despre impactul pe care-l au diversele grăsimi 
asupra sănătăţii - nici măcar experţii nu sunt în stare să 
cadă de acord în anumite privinţe. Îmi voi concentra atenţia 
asupra noţiunii de grăsime şi a felului în care folosim 
substanţele din această categorie. Înţelegând aceste 
noţiuni de bază, veţi putea interpreta şi aprecia altfel 
sensul irosirii unor cantităţi aşa de mari de cerneală. 


? Titlul original al capitolului este „The Fat of the Land”, trimitere la 
un album al formaţiei The Prodigy. 

DESPRE GRĂSIMI ŞI ACIZI 


Ori de câte ori citesc despre grăsimi saturate şi 
nesaturate, articolul incepe prin a-mi vorbi despre 
„Qrăsimi”, ca apoi să-mi pomenească pe nepusă masă 
despre „acizi graşi”. Şi continuă folosind alternativ aceşti 
doi termeni, de parcă ar desemna acelaşi lucru. Chiar aşa 
să fie? Dacă nu, care-i diferența dintre ei? 


Am dat peste asemenea texte inexacte cu mult timp 
înaintea dumneavoastră. De fapt, chimist fiind, nu pot 
decât să am bănuiala că numeroşi autori efectiv nu ştiu 
care este diferenţa. Şi o diferenţă chiar există. 

Fiecare moleculă de grăsime încorporează trei molecule 
de acizi graşi. Acizii graşi pot fi ori saturați, ori nesaturaţi, 
conferind aceste calităţi întregii grăsimi. 

Înainte de toate, să vedem ce este un acid gras. 

Acizii graşi sunt acizii care fac parte din structura unei 
grăsimi. Ei aparţin unei familii mai mari, pe care chimiştii o 
consideră a fi cea a acizilor carboxilici. Acizii organici sunt 
foarte slabi - spre deosebire de acidul sulfuric, de exemplu, 
adică acel acid deosebit de coroziv din bateria de la 
maşină. 

O moleculă de acid gras este compusă dintr-o catenă 
lungă, de 16, 18 sau chiar mai mulţi atomi de carbon, 
fiecăruia dintre aceştia corespunzându-i câte o pereche de 
atomi de hidrogen. (Ştiinţific vorbind, catena este formată 
din grupări CH2) în cazul în care catena are întregul 
complement de atomi de hidrogen, se spune că acidul gras 
este saturat (cu hidrogen). Dar dacă pe undeva, de-a lungul 
catenei, lipseşte o pereche de atomi de hidrogen, acidul 
devine mononesaturat. lar dacă lipsesc două sau mai multe 
perechi de atomi de hidrogen, se spune că el este 
polinesaturat. (De fapt, lipseşte doar câte un atom de 
hidrogen de la fiecare doi atomi de carbon alăturaţi, dar hai 

să dăm explicaţii cât mai limpezi.) 

Printre acizii graşi cei mai comuni se numără acidul 
stearic (saturat), acidul oleic (mononesaturat) şi acizii 
linoleic şi linolenic (polinesaturaţi). 

Pentru chimişti - şi, se pare, şi pentru organismele 
noastre -, contează poziţiile exacte ale părţilor nesaturate 
(ale dublelor legături, ştiinţific spus) din moleculele acizilor 
graşi. Aţi auzit că acizii graşi Omega 3 din peştii graşi pot 
juca un rol în prevenirea bolilor coronariene şi a 
accidentelor vasculare cerebrale? Ei bine, această 
denumire, Omega 3, a fost scornită de chimişti. E felul lor 
de a spune exact cât de departe de „coada” moleculei 
polinesaturate se află prima pereche lipsă de atomi de 
hidrogen (prima dublă legătură): la trei paşi distanță de 
sfârşitul catenei. (Omega este ultima literă - sfârşitul - 
alfabetului grecesc.) 

Acizii graşi au, în general, gust prost şi miros respingător. 
Dar, din fericire, de regulă nu se găsesc în alimente în 
starea lor liberă, complet neapetisantă. Sunt „domoliţi”, 
dacă putem spune aşa, fiind legaţi chimic de o substanţă 
numită glicerol, într-un raport de trei molecule de acizi graşi 
la fiecare moleculă de glicerol. Trei molecule de acizi graşi 
legate de o moleculă de glicerol formează o moleculă de 
grăsime. Chimiştii reprezintă schematic structura moleculei 
de grăsime sub forma unui scurt catarg (molecula de 
glicerol), pe care fâlfâie trei flamuri lungi (acizii graşi). Şi 
denumesc molecula rezultată trigliceridă (prefixul tri 
indicând că aceasta conţine trei acizi graşi), deşi i se spune 
simplu  „grăsime”, deoarece majoritatea moleculelor 
grăsimilor naturale sunt trigliceride. 

[@ CARBON O OXIGEN 


Reprezentarea moleculei de grăsime (a trigliceridei), arătând trei catene de acizi 
grași ataşate unei molecule de glicerol (în stânga). Atomii de hidrogen nu sunt 
reprezentați. Primele două catene, de sus, sunt saturate; cea de jos este 
mononesaturată — cu alte cuvinte, conţine o dublă legătură. 


Acizii graşi dintr-o moleculă de grăsime pot fi ori de 
acelaşi tip, ori obţinuţi din variate combinaţii ale diverselor 
tipuri. De exemplu, pot fi doi acizi graşi saturați şi unul 
polinesaturat, sau unul mononesaturat alături de unul 
polinesaturat şi de unul saturat, sau toţi trei pot fi 
polinesaturaţi. 

Orice grăsime animală ori vegetală se prezintă sub forma 
unei combinaţii a numeroase molecule diferite de grăsime, 
fiecare dintre acestea conţinând variate combinaţii de acizi 
graşi. În general, catenele mai scurte şi gradul mai mic de 
saturare ale unui acid gras fac ca grăsimea să fie mai 
moale, în timp ce catenele mai lungi şi gradul mai mare de 
saturare ale lor duc la formarea de grăsimi mai consistente. 
Asta se întâmplă din cauza faptului că, într-un acid gras 
nesaturat, acolo unde lipseşte o pereche de atomi de 
hidrogen (ştiinţific vorbind: acolo unde există o dublă 
legătură), molecula lui prezintă un gol. Drept urmare, 
moleculele de grăsime nu se pot îmbina la fel de strâns, 
pentru a da naştere unei structuri compacte, consistente, 
grăsimea respectivă având şanse să fie mai degrabă lichidă 
decât solidă. Acesta este motivul pentru care grăsimile 

animale, care sunt predominant saturate, au tendinţa să fie 
solide, în timp ce grăsimile vegetale, predominant 
nesaturate, au tendinţa să fie lichide. Când citiţi că un 
anumit ulei de măsline, de pildă, este 70 mononesaturat, 
15 saturat şi 15 polinesaturat, trebuie să înţelegeţi că 
acestea sunt procentajele corespunzătoare celor trei tipuri 
de acizi graşi, ce caracterizează toate moleculele de 
grăsime din ulei. Nu ne pasă cum sunt distribuiţi acizii graşi 
în moleculele de grăsime, deoarece numai cantitățile 
relative ale celor trei tipuri de acizi graşi, caracteristice 
întregului amestec de molecule de grăsime, determină 
rațiile sănătoase sau nesănătoase în care poate fi consumat 
uleiul.  Glicerolul din moleculele de grăsime nu este 
important din punct de vedere nutritiv, aşa că nu-l luăm în 
seamă în această discuţie. Aşa-numiţii acizi graşi esenţiali 
sunt acei acizi graşi de care organismul are nevoie pentru a 
produce importanţii hormoni numiţi prostaglandine. 

Dacă tot vorbim despre acizi graşi şi trigliceride, hai să 
lămurim şi alţi termeni referitori la grăsimi, despre care 
este posibil să fi auzit. 

Monogliceridele şi  bigliceridele sunt exact ca 
trigliceridele, numai că - după cum bănuiţi, probabil - au 
doar una (mono-), respectiv două (bi) molecule de acid gras 
ataşate la molecula de glicerol. În absolut toate grăsimile 
naturale, ele coexistă în cantităţi infime alături de 
trigliceride, iar acizii lor graşi sunt luaţi în considerare în 
descrierea  caracteristicilor de  saturare/nesaturare ale 
acestora. Totodată, sunt utilizate ca emulgatori (substanţe 
care ajută uleiul să se combine cu apa) la prepararea a 
numeroase feluri de mâncare. Dar sunt oare considerate a 
fi chiar grăsimi? Un fel de. Trigliceridele se descompun în 
monogliceride şi bigliceride în timpul procesului de digestie, 
aşa că efectele lor nutritive sunt, în esenţă, identice. 

Şi, în sfârşit, mai există şi cuvântul /ipidă, provenit din 
grecescul /ipos, care înseamnă grăsime. Insă noi îl utilizăm 
într-un sens mult mai larg. Acesta este un termen 
atotcuprinzător, ce înglobează orice materie organică 

uleioasă, grasă sau „nerăbdătoare” să intre în interacţiune 
cu grăsimile, incluzând nu numai mono-, bi şi trigliceridele, 
dar şi alte substanţe chimice, cum ar fi fosfatidele, sterolii 
sau vitaminele liposolubile. Când laboratoarele medicale vă 
dau rezultatele analizelor de sânge, este posibil să 
descoperiţi printre ele şi un tablou al lipidelor, ce nu indică 
doar cantitatea de trigliceride (sângele gras nu este bun), ci 
şi valorile la care se ridică diferitele forme de colesterol, 
acesta fiind un alcool gras. 


CE SE POATE FACE pentru a reduce confuzia creată de 
termenii „grăsimi” şi „acizi graşi” utilizaţi în literatura 
gastronomică? 

Inainte de toate, trebuie să recunoaştem că, deşi 
cuvântul grăsime desemnează doar un anumit tip de 
substanţă chimică - o trigliceridă, spre a fi distinsă de o 
proteină sau un carbohidrat -, el este folosit în limbajul 
comun când se face referire la amestecuri de grăsimi, de 
genul untului, unturii, uleiului de arahide şi aşa mai 
departe. (Fiecare dintre aceste produse este considerat 
„grăsime” în dietă.) Ambiguitatea nu prea poate fi lămurită 
de cititor. El nu are decât posibilitatea să încerce să-şi dea 
seama de context, judecând dacă termenul are legătură cu 
vreo anumită substanţă chimică sau o categorie clară de 
alimente. 

In al doilea rând, i-am putea ruga pe autori să fie mai 
atenţi când sar haotic de la „grăsime” la „acid gras” şi 
invers. lată câteva sugestii: 

Relativa saturare şi nesaturare a unui aliment gras pot fi 
exprimate fără a se face apel la vreunul dintre aceşti doi 
termeni. De exemplu, putem spune doar că el este x 
saturat, y mononesaturat şi z polinesaturat, evitând să 
desemnăm subiectul (acidul gras), care este, de fapt, direct 
afectat de modificarea acestor caracteristici. 

In loc de a ne exprima, cum mi s-a întâmplat să aud de 
multe ori, sub forma „o grăsime saturată (sau nesaturată)”, 
ceea ce este complet lipsit de sens, ar trebui să spunem ori 

„O grăsime cu un procent mare de saturare (sau 
nesaturare)”, ori „o grăsime puternic saturată (sau puternic 
nesaturată)”. Acestea sunt modurile cele mai succinte de 
exprimare a ideii că este vorba despre „o grăsime cu un 
conţinut mare de acizi graşi saturați (sau nesaturaţi)”. 

În general, cu cât utilizăm mai rar termenul de acid gras, 
cu atât mai bine, deoarece oamenii îl înţeleg deja pe cel de 
grăsime (sau cred că-l înţeleg), iar acesta nu-i intimidează 
chiar aşa de tare. Dacă însă este necesar să fie făcute 
referiri clare la anumiţi acizi graşi, termenul ar trebui definit 
în momentul primei lui utilizări, spunându-se că 
desemnează un fel de „blocuri constructive ale grăsimilor”. 


CÂND GRĂSIMILE BUNE DEVIN RELE 


De ce se râncezesc grăsimile? 


Acizii graşi liberi sunt de vină. Mai exact, acizii graşi care 
s-au desprins de moleculele lor de grăsime. Majoritatea 
acizilor graşi au un gust rău şi miros respingător, aşa că nici 
nu trebuie să fie prea mulţi pentru ca o mâncare grasă să 
capete un iz de stricat. 

Desprinderea lor se poate produce, în principal, în două 
moduri: ca urmare a reacției dintre grăsime şi apă (de 
hidroliză) sau dintre grăsime şi oxigen (de oxidare). 

Aţi putea gândi că grăsimile şi uleiurile nu reacţionează 
cu apa, fiindcă detestă ideea de a intra într-o asemenea 
combinaţie. Dar, în timp, enzimele prezente în mod natural 
în numeroase mâncăruri grase fac ca reacţia să se producă. 
(Ştiinţific exprimat: catalizează hidroliză.) Aşa că alimente 
precum untul sau nucile devin râncede ca urmare a reacției 
de hidroliză, doar din cauza faptului că le-aţi ţinut la 
păstrare prea multă vreme. Untul, în special, este deosebit 
de vulnerabil, deoarece e format din catene scurte de acizi 

graşi, iar aceste molecule mai mici pot fi eliberate în aer 
mai uşor (ştiinţific spus: sunt mai volatile) şi emană un 
miros urât. În cazul untului rânced, acidul butiric este 
vinovatul principal. 

Şi temperaturile ridicate accelerează procesul de 
râncezire a uleiurilor, tot prin hidroliză, de exemplu, atunci 
când în ele sunt prăjite alimente umede. Acesta este unul 
dintre motivele pentru care uleiul folosit de prea multe ori 
la prăjit începe să aibă un iz respingător. 

Cea de-a doua cauză majoră a râncezirii, oxidarea, se 
produce uşor în special în cazul grăsimilor ce conţin acizi 
graşi nesaturaţi, iar, în cadrul acestora, mai uşor în cazul 
celor cu acizi graşi polinesaturaţi decât mononesaturaţi. 
Oxidarea este accelerată (catalizată) de căldură, lumină şi 
cantităţile infime de metal ce pot fi prezente din pricina 
ustensilelor, vaselor şi instalaţiilor cu care a fost procesat 
respectivul produs alimentar. Substanțele conservante de 
tipul acidului etilendiaminotetraacetic - slavă Domnului, 
abreviat EDTA - previn oxidarea metalo-catalizată, prin 
reținerea („sechestrarea”) atomilor metalici. 

Morala: Deoarece reacţiile de râncezire sunt catalizate de 
căldură şi lumină, atât uleiurile pentru gătit, cât şi alte 
alimente grase ar trebui păstrate într-un loc răcoros şi 
întunecat. Acum ştiţi de ce daţi întotdeauna peste această 
recomandare pe etichete. 


DESTUL, CĂ-I CHIAR PREA DESTUL! 


Etichetele alimentelor îmi spun deseori că s-a folosit ulei 
vegetal „parțial hidrogenat”. Ce-i hidrogenarea? Şi, dacă 
tot e aşa de bună, de ce n-o fac pe de-a-ntregul ca să fie 
„totală“? 


Uleiurile sunt hidrogenate, adică în moleculele lor sunt 

forţaţi, sub presiune, să intre nişte atomi de hidrogen 
pentru a le face mai saturate, fiindcă o grăsime saturată 
este mai consistentă - mai solidă şi, implicit, mai puţin 
lichidă - decât una nesaturată. Atomii de hidrogen umplu 
golurile din catenele moleculelor de ulei (ştiinţific spus: 
dublele legături, care sunt mai rigide decât cele simple) şi, 
astfel, ele devin mai flexibile. lar după aceea se pot 
„Împreuna” mai bine, formând legături strânse între ele, 
astfel încât uleiul nu va mai curge la fel de uşor. Rezultatul: 
grăsimea devine mai groasă, mai puţin lichidă şi mai solidă. 

Dacă uleiurile din margarină n-ar fi parţial hidrogenate, 
aţi turna-o, n-aţi întinde-o cu un cuţit. Dar hidrogenarea 
parţială nu poate duce decât la furnizarea a aproximativ 20 
din totalul de atomi de hidrogen ce lipsesc din molecule. 
Dacă margarina ar fi fost hidrogenată în proporţie de 100, 
aţi fi avut senzaţia că încercaţi să vă ungeţi pâinea cu ceară 
de lumânare. 

Din nefericire, grăsimile saturate sunt mai nesănătoase 
decât cele nesaturate. Ca atare, producătorii din cadrul 
industriei alimentare fac adevărate exhibiţii pe sârmă între 
cele două extreme: o hidrogenare minimă, de dragul 
sănătăţii, dar o hidrogenare suficient de intensă pentru 
obţinerea texturii dorite. 


MATEMATICA GRĂSIMILOR 


Cum se face că, adunând cantitățile de grăsimi de pe 
etichetele produselor alimentare, nu ne iese suma 
înscrisă acolo? Adică, însumând gramele de grăsimi 
saturate, polinesaturate şi mononesaturate, obținem o 
cifră mai mică decât cea trecută la rubrica „grăsimi 
totale Mai există şi alte tipuri de grăsime care nu sunt 
trecute pe listă? 

Nu, toate grăsimile se înscriu în cele trei categorii 
menţionate. 

N-am sesizat niciodată amuzanta eroare aritmetică 
pomenită de dumneavoastră, dar, imediat ce v-am citit 
întrebarea, m-am repezit la cămară şi am luat un pachet de 
Nabisco Wheat Thins!. Şi iată ce am descoperit în căsuţa 
cu informaţii nutriţionale, pe coloana cantităților de grăsime 
corespunzătoare unei porţii: „Grăsimi totale 6 g. Grăsimi 
saturate 1 g. Grăsimi polinesaturate 0 g. Grăsimi 
mononesaturate 2 g”. 

Mi-am scos calculatorul. Deci, să vedem: un gram de 
grăsimi saturate plus zero grame de grăsimi polinesaturate 
plus două grame de grăsimi mononesaturate dau un total 
de trei, nu de şase grame de grăsimi. Ce s-a întâmplat cu 
celelalte trei grame lipsă? 

Am mai luat din cămară un pachet, de data asta de 
Premium Original Saltine Crackers!!. Şi mai rău! Cele două 
grame de grăsimi totale sunt, cică, obţinute din zero grame 
de grăsimi saturate, zero grame de grăsimi polinesaturate 
şi zero grame de grăsimi mononesaturate. De când zero 
plus zero plus zero este egal cu doi? Nici măcar nu mi-a mai 
trebuit calculatorul pentru a-mi da seama că ceva nu-i în 
regulă. La mijloc era, într-adevăr, o mare ciudăţenie. M-am 
repezit la computer şi am intrat pe site-ul FDA, agenţia care 
stabileşte regulile etichetării produselor alimentare. Ei au o 
pagină de răspunsuri la întrebări frecvente puse pe 
marginea acestui subiect. lată ce am găsit: 

„Întrebare: Suma acizilor graşi saturați, mononesaturaţi 
şi polinesaturaţi trebuie să fie egală cu valoarea totală a 
grăsimilor? 

Răspuns: Nu. În general, suma cantităților de acizi graşi 
este mai mică decât cantitatea totală de grăsimi, deoarece 
nu sunt incluse masele unor componenți ai grăsimii, cum ar 
fi acizii graşi de tip trans şi glicerolul.” 

Aha! Deci asta-i! 

10 Un tip de biscuiţi crocanţi, foarte subţiri, făcuţi din făină de grâu. 

1 Biscuiţi crocanţi, săraţi. 

Tot nu-i clar? Să vă explic: 

O moleculă de grăsime este compusă din două părţi, una 
reprezentată de glicerol, cealaltă, de acidul gras. Deşi 
numărul de grame trecut pe etichetă la categoria „Grăsimi 
totale” indică, într-adevăr, masa tuturor moleculelor de 
grăsime, cu întregul lor conţinut de glicerol şi de alte 
elemente, rubricile „Grăsimi saturate”, „Grăsimi 
polinesaturate” şi „Grăsimi mononesaturate” indică numai 
masele acizilor graşi. Cantitatea care ne iese în minus 
reprezintă masele combinate ale părţilor de glicerol din 
toate moleculele de grăsime. (Voi vorbi mai târziu de acizii 
graşi trans.) 

Atunci, de ce etichetele ne spun că respectivele mase 
aparţin unor „grăsimi”, evitând denumirea corectă, de acizi 
graşi? Conform Virginiei Wilkening, director adjunct al 
Biroului de Produse Alimentare, Etichetare şi Suplimente 
Nutritive din cadrul FDA, există două motive: (1) pe 
cumpărători nu-i interesează în general decât cantităţile 
relative de elemente saturate şi nesaturate din grăsimile 
consumate, iar acestea sunt determinate doar de acele 
părţi ale moleculelor ce corespund acizilor graşi; (2) spaţiul 
de pe etichete se află la mare căutare, iar cuvintele „acizii 
graşi” ocupă mai mult spaţiu decât cuvântul „grăsimi”. 

Explicaţia e bună, bănuiesc, dar formularea neadecvată 
tot îi supără pe chiţibuşarii de genul meu. ` 

După cum se admite în pagina de „Intrebări şi 
Răspunsuri” a FDA, căsuţa cu informaţii nutriţionale conţine 
şi alte nonsensuri, deoarece masele acizilor graşi trans nu 
sunt incluse în el. lar aceştia au de regulă o preponderență 
mai mare decât glicerolii când se pune problema 
determinării cantităţii ce ne iese lipsă la adunare. 

Acizii graşi trans sunt ultimii ticăloşi apăruţi în lumea 
nebună a înspăimântătoarelor grăsimi; se pare că ei cresc 
nivelul colesterolului LDL!? (denumit de obicei colesterol 


1? Fracţiune a colesterolului sangvin. Prescurtarea LDL provine de la 
„low density lipoproteins”, ceea ce înseamnă „lipoproteine cu densitate 
mică”. 

„rău”) din sânge exact la fel de mult ca acizii graşi natural 
saturați. Acizii trans nu se găsesc în mod normal în uleiurile 
vegetale, dar se formează în momentul hidrogenării lor. 
Când se adaugă doi atomi de hidrogen, ei se pot ataşa pe 
laturi opuse ale catenei de carbon (ştiinţific vorbind: în 
configuraţie trans), în loc de a ajunge ambii pe aceeaşi 
latură (ştiinţific vorbind: în configuraţie cis). Astfel se 
modifică forma moleculară a acidului gras, din curbată în 
dreaptă, şi, drept urmare, el va semăna şi se va comporta 
ca un acid gras saturat. 

Uleiurile vegetale parţial hidrogenate pot conţine 
cantităţi substanţiale de acizi graşi trans, însă, în mare 
măsură din cauza dificultăţilor ridicate de determinarea 
acestor cantităţi, ei nu figurează într-o rubrică separată a 
tabelelor de pe etichete. 

In încercările voastre de prelungire a vieţii, veţi dori 
totuşi să daţi atenţie cantităţii de „grăsimi totale” de pe 
etichete. Dar este important să învăţaţi să realizaţi când e 
vorba de „grăsimi bune” sau de „grăsimi rele”, indiferent 
de numărul lor exact de grame, şi să luaţi în considerare 
cantităţile relative de acizi graşi saturați, polinesaturaţi şi 
mononesaturaţi. Asta contează. Şi nu uitaţi că infamii acizi 
graşi trans stau la pândă pe undeva, dincolo de marginile 
etichetei. FDA tocmai ia în considerare ideea de a-i trece pe 
listele de ingrediente, alături de acizii graşi saturați. 

O, şi cum vine asta cu „zero grame de grăsimi (acizi 
graşi)” din pachetul meu de Premium Crackers care, în mod 
miraculos, au dat un total de două grame de grăsime? 
Există vreun tip de grăsime care nu conţine deloc acizi 
graşi? Nu. Dac-ar fi aşa, n-ar mai fi grăsime. Dar FDA le 
permite producătorilor să scrie „zero grame” de grăsime 
sau de acizi graşi în cazul în care masa lor nu depăşeşte 0,5 
g per porţie. 

Regulile aritmetice pe care le-am învăţat în şcoala 
generală nu-s în pericol. 

S-A CLARIFICAT? 


Am o reţetă care imi cere să folosesc unt clarificat. Cum 
să fac? Şi, în afară de asta, procesul de clarificare ce 
rezultat dă în afară de... mă rog... un unt clar? 


Asta depinde de cum priveşti lucrurile. Untul clar sau 
clarificat nu mai are nimic în componenţă în afara acelei 
delicioase grăsimi naturale a laptelui, care este puternic 
saturată şi are mari şanse să ne înfunde arterele. Dar 
utilizând acest tip de unt la prăjit în locul celui obişnuit, 
obţinut din lapte integral, evităm să consumăm proteine 
arse, şi acestea putând fi nesănătoase din cauza posibilului 
lor efect cancerigen. Deci hotărâți voi pentru ce otravă 
optati. 

Unii oameni cred că untul este un mic, dar foarte vinovat 
bloc de grăsime. O fi vinovat sau nevinovat, dar nu-i 
constituit doar din grăsime. Este format din trei 
componente: grăsime, apă şi substanță uscată negrasă. 
Atunci când clarificăm untul, separăm grăsimea, aruncând 
restul. Şi, folosindu-ne de grăsimea pură, putem prăji 
alimentele la temperaturi mai ridicate, fără a ne teme de 
arsură şi fum. Explicaţia e că, în cazul untului obişnuit, din 
lapte integral, apa din componenţa lui menține 
temperatura la nivel relativ scăzut şi, astfel, substanţa 
uscată are, într-adevăr, tendinţa să se ardă şi să fumege. 

Când sunt încălzite într-o tigaie, proteinele din untul 
obişnuit încep să capete nuanţe maronii şi să degaje fum la 
aproximativ 120°C. O metodă de minimizare a acestui efect 
presupune „protejarea” untului din tigaie prin folosirea unui 
strop de ulei, a cărui temperatură de fumegare se poate 
situa şi la 220*C. Dar proteinele din unt tot vor căpăta 
nuanţe uşor maronii. 

Sau aveţi posibilitatea să utilizaţi unt clarificat. Acesta 
este constituit din grăsime pură, fără proteine, şi nu vă va 

declanşa alarma de incendiu decât pe la 180*C. 

Untul clarificat durează mult mai mult decât untul 
obişnuit, deoarece bacteriile atacă proteinele, nu grăsimea 
pură. În India, unde este greu să refrigerezi produsele 
alimentare, oamenii fac unt clarificat (us/ighee) topind încet 
untul, apoi continuând să-l fiarbă până se evaporă apa, 
proces în timpul căruia proteinele şi zaharurile din el se ard 
puţin, degajând o aromă plăcută, de nucă. 

Oricum, până la urmă, şi untul clarificat râncezeşte. Dar 
râncezeala nu presupune o contaminare bacteriană, ci doar 
căpătarea unui gust amărui. Tibetanii chiar preferă ca untul 
lor clarificat de iac să fie rânced. Chacun à son goût. 


Pentru a clarifica untul, indiferent dacă este sărat 
sau nesărat, nu trebuie decât să-l topiti încet la o 
temperatură pe cât se poate de mică, neuitând că se 
pârleşte uşor. Grăsimea, apa şi substanța uscată se 
vor separa, dispunându-se pe trei straturi: o spumă de 
cazeină, deasupra; grăsime limpede, galbenă, la 
mijloc; o suspensie de substanță uscată în apă, pe 
fund. Dacă utilizaţi unt sărat, sarea se va distribui în 
straturile marginale, de sus şi de jos. 

Luaţi uşor spuma de deasupra, apoi, prin turnare 
sau folosindu-vă de un polonic, transferați grăsimea 
lichidă - untul clarificat - într-un alt vas, lăsând în 
primul doar apa şi sedimentele. Ori vă puteţi dispensa 
întâi de stratul apos, cu ajutorul unei site. Ori, şi mai 
bine, băgati totul în frigider, pentru ca după aceea să 
răzuiți spuma de cazeină de pe grăsimea solidificată, 
care, la rândul ei, poate fi strânsă cu uşurinţă de pe 
suprafața stratului apos. 

Nu aruncați spuma de cazeină; ea a absorbit o mare 
parte din aromele untului, aşa că o puteți folosi pentru 
a aroma legumele fierte. Este minunată în special în 
cazul floricelelor de porumb, mai cu seamă dacă 
pentru pregătirea lor ați utilizat unt sărat. Eu 
obişnuiesc să clarific din când în când câte un kilogram 

de unt şi să torn untul clarificat în tăvițe din acelea de 
plastic pentru gheață, ale căror locaşuri îmi furnizează 
porții de aproximativ două linguri de unt După ce 
îngheață, scot „cuburile de unt”, le bag într-o pungă de 
plastic, le pun în congelator şi mă folosesc de ele doar 
când am nevoie, în cantitatea de care am nevoie. 

Dintr-o cană (200 g) de unt obişnuit, făcut din lapte 
integral, se obțin trei sferturi de cană de unt clarificat. 
Puteţi însă înlocui untul obişnuit din rețete cu aceeaşi 
cantitate de unt clarificat. 

Și apropo, stratul apos înglobează toată cantitatea 
de zaharuri din lapte sau, cu alte cuvinte, toată 
lactoza. Persoanele care nu pot consuma unt deoarece 
nu tolerează lactoza au posibilitatea să mănânce unt 
clarificat. Acesta poate fi unul dintre motivele majore 
ce justifică procesul de clarificare. 


Fără fumuri 
Cartofi copti Anna 


Utilizând unt clarificat în prepararea acestui fel clasic 
de mâncare, obţineţi nişte cartofi crocanţi, de o 
frumoasă nuanţă brun-aurie. Chiar dacă temperatura 
din cuptor este ridicată, grăsimea nu se va arde şi nu 
va degaja fum, deoarece substanţa uscată din lapte a 
fost eliminată. E mai bine să utilizaţi un vas din fontă. 


4 cartofi de dimensiune medie, preferabil albi 
2-4 linguri de unt clarificat sare grunjoasă piper 
proaspăt măcinat 


1. Preîncălziţi cuptorul la 230*C.Alegeţi un vas din 
fontă cu diametrul de 22 cm, dotat cu un capac 
potrivit, apoi ungeţi-l generos cu unt. Spălaţi cartofii, 
uscaţi-i prin tamponare cu un şervet şi tăiaţi-i în felii 
de aproximativ 3 mm grosime; voi alegeţi dacă-i 

curăţaţi de coajă sau nu. 

2. Puneţi un strat de felii de cartof pe fundul vasului, 
aranjându-le circular sau în spirală, începând din 
mijlocul vasului spre marginile lui. Feliile se vor 
suprapune puţin unele peste altele. Când terminaţi, 
ungeţi stratul de cartofi cu unt şi presăraţi pe 
deasupra sare şi piper. Continuaţi cu alte straturi, 
ungându-le cu unt pe fiecare dintre ele, până când vi 
se termină toate feliile de cartof. 

3. Turnaţi untul rămas pe deasupra. Punând vasul pe 
un ochi al aragazului, reglat la foc mediu, aşteptaţi 
până când mâncarea începe să sfârâie. Puneţi apoi 
capacul, mutaţi vasul în cuptor şi coaceţi timp de 
30-35 de minute, sau până în momentul în care 
cartofii sunt brun-aurii pe deasupra şi moi în interior, 
atunci când îi încercaţi cu o furculiţă ori cu o 
scobitoare. Pe fundul vasului trebuie să vedeţi că s-a 
format o crustă subţire dacă ridicaţi cartofii de pe 
margine cu ajutorul furculiţei sau al unui cuţit. Dacă 
nu s-a format, mai coaceţi puţin. 

4. Scuturaţi bine vasul, pentru a desprinde de fund 
eventualele felii de cartof lipite. Băgaţi pe dedesubt 
şi o spatulă metalică lată, în caz că e nevoie. 
Răsturnaţi conţinutul vasului deasupra unui platou 
ori a unei farfurii mari, pentru a servi cartofii cu 
crusta rumenă de dedesubt la vedere. 


PENTRU 4 PORŢII 


UN UNT MAI BUN 


În Franța, am dat peste cel mai minunat unt aromat - 
mai minunat decât orice mi-a fost dat să găsesc în 

State. Ce-l face atât de diferit? 


Conţinutul mai mare de grăsime. 

Untul comercial este compus din 80-82% grăsime 
naturală provenită din lapte, 16-17% apă şi 1-2% 
substanţă uscată negrasă, provenită tot din lapte (plus 
aproximativ 2% sare, dacă este sărat). Departamentul de 
Agricultură al Statelor Unite (USDA - United States 
Department of Agriculture) stabileşte limita minimă a 
conţinutului de grăsime la 80%, în timp ce toate 
sortimentele de unt din Europa au un minimum de 82% sau 
chiar 84%. 

Diferenţa poate să nu vă pară mare, dar mai multă 
grăsime presupune mai puţină apă şi, ca atare, rezultă un 
produs mai consistent şi mai cremos. Deseori patiserii 
folosesc expresia „unt uscat” când se referă la cel 
european. Mai mult decât atât, utilizând un unt foarte gras, 
se obţin sosuri mai onctuoase şi foitaje mai gustoase şi mai 
„înfoiate”. (Comparaţi un croissant mâncat în Franţa cu 
orice imitație americană, din aceea care se turteşte la 
mijloc.) 

Untul, după cum ştiţi, se obţine prin baterea smântânii 
sau a laptelui integral neomogenizat. Agitarea mecanică 
din cadrul procesului de batere duce la descompunerea 
smântânii, care este o emulsie de grăsime (mici globule de 
grăsime aflate în suspensie în apă), şi, drept urmare, 
globulele capătă libertatea de a se uni în granule de 
dimensiunile bobului de orez. Acestea se aglomerează apoi 
într-o masă compactă, separându-se astfel de componenta 
apoasă a laptelui pe care o numim zer. (în ziua de azi, 
produsele de înaltă calitate obţinute din zer necesită un 
grad mai înalt de procesare.) Grăsimea este ulterior spălată 
cu apă şi „exploatată”, pentru a se stoarce şi mai multă zer 
din ea. Untul european este în general obţinut printr-un 
procedeu discontinuu de fabricaţie, în putineie care permit 
o eliminare mai bună a zerului. 

Printre mărcile americane de unt fabricat în stil european 

se numără Keller's, anterior cunoscută sub denumirea de 
Plugră - cuvânt derivat din franţuzescul plus gras, 
însemnând „mai gras”; Land O'Lakes Ultra Creamy; şi 
Challenge. Sortimentele europene de unt importate din 
Franţa şi Danemarca sunt disponibile numai în magazinele 
cu specialităţi. Să intraţi în ele cu mulţi bani. 


MAREA STORCEALĂ 


Consider că porumbul nu este un aliment prea uleios. 
Cum se face că fabricanţii pot scoate atâta ulei din el? 


Se folosesc de mult porumb. 

Într-adevăr, porumbul nu este un aliment prea uleios - 
boabele de pe un întreg ştiulete conţin doar cam 1 g de 
grăsime. Dar, în SUA, culturile de porumb sunt, de departe, 
cele mai întinse dintre toate. Le întâlniți în 42 de state şi 
dau o producţie de peste 230 de milioane de tone anual. lar 
230 de milioane de tone furnizează cam 11 miliarde de litri 
de ulei, această cantitate fiind suficientă pentru a prăji 
întreg statul Delaware. 

Uleiul se găseşte în germenele grăuntelui, adică acolo 
unde Mama Natură l-a depozitat sub forma unei surse 
energetice concentrate - 9 calorii per gram -, menite să 
iniţieze miracolul zilnic al creaţiei noilor plante din nişte 
simple seminţe. La porumb, germenele reprezintă numai 
8% din volumul bobului şi doar aproximativ o jumătate din 
el conţine ulei, aşa că ştiuletele de porumb nu poate fi 
considerat chiar o mină de aur. 

După cum vă puteţi imagina, scoaterea uleiului de acolo 
presupune ceva efort. La moară, boabele sunt înmuiate în 
apă fierbinte timp de o zi sau două, apoi urmează o 
măcinare brută, ce are drept scop doar eliberarea 
germenilor. Aceştia sunt ulterior separați, fie printr-un 

proces de decantare, fie printr-unul de centrifugare, uscați 
şi striviţi, până când iese tot uleiul din ei. 


SUS, ÎN ROTOCOALELE DE FUM 


În ce măsură diferă variatele uleiuri de gătit în ceea ce 
priveşte punctele de fierbere şi ce consecințe au 
aceste diferențe pentru bucătar? 


Nu cred că vă referiţi la puncte de fierbere, deoarece, în 
ciuda atracției poetice şi sadice a expresiei „fiert în ulei”, 
uleiul nu fierbe. 

Cu mult înainte de a ajunge să fie suficient de încins 
pentru a apuca să se gândească la clocoteală, uleiul de 
gătit se descompune în elemente chimice dezagreabile şi 
particule carbonizate, care vă asaltează papilele cu un gust 
de ars, nările cu un miros înţepător şi urechile cu ţiuitul 
strident al unei alarme de incendiu. Vă puteţi referi, în 
schimb, la temperatura cea mai ridicată până la care poate 
fi încins practic, nu teoretic, uleiul. Ea nu este limitată de 
punctul de fierbere, ci de punctul din care uleiul începe să 
fumege. 

Punctele de fumegare a uleiurilor vegetale uzuale, 
obţinute de regulă din seminţe de plante, se pot situa între 
120 şi 230°C. Dar, în ciuda pretinselor valori precise 
indicate de unele cărţi, temperaturile exacte de fumegare 
nu pot fi stabilite, deoarece orice tip de ulei poate suferi 
mici diferenţe datorate gradului de rafinare, varietăţi 
seminţelor folosite şi chiar climei sau vremii din timpul 
sezonului de dezvoltare a plantei. 

Cu toate acestea, în conformitate cu datele furnizate de 
Institutul pentru Grăsimi şi Uleiuri Comestibile (doar există 
câte unul pentru orice, nu-i aşa?), intervalele temperaturilor 
de fumegare, date în grade Fahrenheit, a unor uleiuri 

alimentare uzuale sunt următoarele: ulei de şofrănaş 325- 
350*F (163-177*C), ulei de porumb 400-415*F (204- 
213°C), ulei de arahide 420-430*F (205-221*C), ulei din 
seminţe de bumbac 425-440*F (215-227*C), ulei canola”? 
435-445*F (224-229*C), uleiurile de floarea-soarelui şi de 
soia 440-450*F (227-232*C). Temperaturile de fumegare a 
uleiurilor de măsline pot fi cuprinse între 210 şi 238*C, în 
funcţie de sortiment; uleiurile extravirgine au temperaturile 
de fumegare în general mai joase, în timp ce uleiul de 
măsline uşor o are mai ridicată decât oricare altul, datorită 
procesului de filtrare la care este supus. Grăsimile animale 
fumegă de regulă la temperaturi mai joase decât uleiurile 
vegetale, fiindcă acizii graşi saturați se descompun mai 
repede. 


SEI BEZE SEINI) EE 
lunt CLARIRCAD | 
orans | 
UNT (NECLARIFICAT) 
250 300 350 400 450 500 
Intervalele aproximative ale temperaturilor de fumegare pentru câteva uleiuri 
alimentare proaspete, plus pentru untură. Punctele exacte de fumegare depind 
de modul de rafinare și pot fi mult mai scăzute în cazul unui ulei refolosit. 
Sursa (cu excepţia unturii): Institute of Shortening and Edible Oils 
(Institutul pentru Grăsimi și Uleiuri Comestibile). 


Încălzite până pe la 315*C, majoritatea sortimentelor de 
ulei pentru gătit ajung la punctele lor de inflamabilitate, la 


13 Tip de ulei comestibil produs pentru prima dată în anii 1970 de 
către canadienii Richard Keith Downey şi Baldur Rosmund Stefansson. 
Cuvântul este derivat din „Canadian oil, low acid”. Produsul se obţine 
din seminţele anumitor tipuri de rapiţă. 

care vaporii pe care îi degajă se pot aprinde în prezenţa 
unei flăcări. La o temperatură şi mai ridicată, situată în jur 
de 370°C, aproape toate uleiurile ajung la punctul de 
combustie şi se aprind spontan. 

Exceptând câteva sortimente aparte, majoritatea 
uleiurilor sunt apreciate de bucătarii americani pentru 
caracterul lor insipid, adică pentru lipsa oricărei arome 
sâcâitoare, care să afecteze gustul preparatelor. Uleiul de 
măsline, pe de altă parte, este prețuit pentru variata 
savoare conferită alimentelor, Începând cu aroma de nucă 
şi piper până la cea de ierburi şi fructe, în funcție de ţara şi 
regiunea de provenienţă, de măslinele din care este extras 
şi de condiţiile de cultivare. Bucătăriile mediteraneene îşi 
datorează specificitatea în mare parte utilizării aproape 
exclusive a uleiului de măsline, care acolo nu este doar un 
produs auxiliar, necesar gătirii celorlalte ingrediente, ci un 
element a cărui aromă e esenţială pentru reuşita reţetei. El 
este utilizat practic la orice, de la coacere până la prăjire. Şi 
n-am auzit încă vreun spaniol sau vreun italian să se plângă 
de fumul din bucătărie. 

Din fericire, punctele de fumegare ale mai multor uleiuri 
uzuale de gătit depăşesc intervalul de temperaturi indicat 
pentru prăjire, care este cuprins între 177 şi 190°C. Dar 
dacă nu aveţi grijă să ţineţi sub control temperatura, uleiul 
folosit la prăjit se poate apropia de 205*C şi, din momentul 
acela, nu prea mai aveţi cale de întoarcere. Exceptând 
untul neclarificat, care are cel mai coborât punct de 
fumegare dintre toate, situat pe la 121-149*C, fumul n-ar 
trebui să constituie o problemă a operaţiunii de prăjire, 
decât dacă nu aveţi o mână fină atunci când reglaţi butonul 
aragazului. 

Este important de observat că toate punctele de 
fumegare specificate anterior sunt valabile pentru uleiuri 
proaspete. Prin încălzire sau oxidare, ele se descompun în 
acizi graşi liberi, iar aceştia coboară punctul de fumegare 
şi, totodată, dau un gust înţepător. Atât uleiul refolosit la 
prăjit, cât şi cel expus mult la căldură ori aer vor începe mai 

repede să degaje fum şi să capete un gust dezagreabil. Mai 
mult decât atât, uleiul fierbinte, de orice tip ar fi, are 
tendinţa să se polimerizeze - moleculele lui se unesc, 
formând molecule mult mai mari, care îi conferă uleiului o 
consistenţă groasă, cleioasă şi îl întunecă la culoare. Şi, în 
final, trebuie spus că uleiurile fierbinţi se pot descompune 
în elemente chimice nesănătoase, cum ar fi acele 
fragmente moleculare puternic reactive, cunoscute sub 
denumirea de radicali liberi. 

Trecând deci în revistă toate problemele, cea mai bună 
idee ar fi să ne protejăm sănătatea şi gusturile plăcute din 
farfurie aruncând uleiul din tigaia de prăjit după una sau cel 
mult două utilizări - sau imediat, dacă i-aţi permis să 
fumege considerabil de mult. 


Desert prăjit 
Clătite cu brânză ricotta 


Mâncarea prăjită nu trebuie neapărat să fie „grea”, 
iar bucătăria poate rămâne, chiar şi atunci când 
găteşti în ulei încins, o încăpere neafumată. Aceste 
clătite-desert sunt uşoare şi frumos rumenite. Nu se 
simte nicio aromă de ulei de măsline, nu au aspect 
uleios dacă temperatura de prăjire se încadrează între 
180 şi 185°C. Tradițional, se acoperă la final cu un strat 
subţire de miere, dar este bun orice sirop de fructe, în 
special cel de căpşuni. 


1 cană şi 2 linguri (o cutie de 230 g) de brânză 
ricotta 

2 ouă mari, bătute uşor 

1 1/2 linguri unt nesărat, topit 

1 lingură zahăr zeama de la o lămâie 

1/8 linguriţă nucşoară, proaspăt măcinată 

1/8 linguriţă sare 

1/3 cană făină de uz general ulei de măsline 
sirop de fructe sau miere 


Puneţi brânza ricotta într-un bol de dimensiuni 
medii. Cu un tel, amestecaţi-o cu ouăle bătute, până 
când se formează o pastă omogenă. Adăugaţi untul, 
zahărul, zeama de lămâie, nucşoara şi sarea; 
amestecați din nou, foarte bine. Apoi, rotind 
încontinuu telul, puneţi făină şi nu vă opriţi până nu 
se combină perfect cu restul ingredientelor. Lăsaţi 
amestecul să se „odihnească” timp de 2 ore. 

. Turnaţi uleiul de măsline într-o tigaie cu o adâncime 
de aproximativ 2,5 cm, şi reglaţi butonul aragazului 
la jumătatea cursei. (Noi ne folosim de o tigaie grea, 
cu diametrul de 18 cm.) încingeţi uleiul la 
temperatura de 185°C,  măsurând-o cu un 
termometru special, pentru prăjeli. În cazul în care 
nu dispuneţi de un astfel de termometru, lăsaţi să 
cadă în ulei un strop de aluat. Dacă el se ridică 
imediat la suprafaţă, temperatura se situează în 
jurul celei pe care am indicat-o. 

. Cufundaţi uşor o lingură în aluat şi folosiţi-vă de încă 
una pentru a împinge aluatul de pe prima direct în 
cratiţă. Nu luaţi o cantitate exagerat de mare de 
aluat. Clătita se va umfla şi se va rumeni. Cu o 
pereche de beţişoare chinezeşti sau chiar cu ajutorul 
cozii unei linguri de lemn, întoarceţi clătita, pentru a 
se rumeni şi pe cealaltă parte. Imediat ce prima este 
gata, scoateţi-o din ulei cu o paletă perforată şi 
puneţi-o pe un şervet de hârtie, să se zvânte. 
Repetaţi operaţiunile până la terminarea aluatului. 

„ Serviţi clătitele fierbinţi, trecute prin sirop de fructe 
sau prin miere. 


PENTRU APROXIMATIV 30 DE BUCĂȚI, CÂTE 4 PÂNĂ 

LA 6 PER PORŢIE, DOAR DACĂ AJUTORULUI DE 

BUCĂTAR NU ÎNCEPE SĂ-I PLACĂ PREA MULT SĂ 

GUSTE 


DESCOTOROSIŢI-VĂ DE SCÂRBOASELE 
GRASIMI 


Cum să scap de uleiul folosit la prăjit. Din punctul de 
vedere al protecției mediului înconjurător, acesta este un 
reziduu nedorit, nu? 


Da. Grăsimile şi uleiurile alimentare sunt, până la urmă, 
biodegradabile, însă pot îngreuna timp de ani de zile 
activităţile desfăşurate în incintele gropilor de gunoi. Totuşi, 
nu sunt la fel de distructive ca produsele petroliere, pe care 
le pot asimila doar una sau două specii de bacterii, ele 
dăinuind practic veşnic. 

Cantităţile mici de grăsime pot fi absorbite cu şervetele 
de hârtie şi aruncate, odată cu acestea, în găleata de 
gunoi. Când cantitatea este ceva mai mare, eu o tom într- 
un recipient gol, pe care îl păstrez în frigider, pentru ca 
grăsimea să se solidifice. În momentul în care recipientul se 
umple, îl bag într-o pungă de plastic, o etanşez şi o arunc în 
găleată, sperând că grăsimea nu se va lichefia şi nu se va 
scurge de acolo până când nu ajunge cât mai departe de 
mine. Sunt lipsit de scrupule, ştiu, dar este preferabil să 
procedez aşa decât să vărs grăsimea topită în canalizare. 
Mai mult decât atât, când ajunge în recipient la groapa de 
gunoi, iar gunoiul este incinerat, ea produce o flacără 
absolut încântătoare. 

Marea problemă o constituie cantităţile mari de grăsimi 
reziduale. Deseori restaurantele încheie contracte cu câte o 
firmă de colectare a deşeurilor, care le scapă de zecile de 
litri de „unsori”, pentru a le vinde combinatelor chimice şi 
companiilor producătoare de săpun. Dar ce puteţi face cu 
grăsimea de acasă, în afară de a o împacheta frumos, ca pe 

un cadou, şi de a o lăsa în maşina neîncuiată, într-o 
vecinătate mai necivilizată a casei, în speranţa că va fi 
furată? 

M-am consultat cu un hidrogeolog (care studiază 
infiltrarea lichidelor în sol) de la Departamentul de Protecţie 
a Mediului înconjurător, iar el vă dă următorul sfat: în cazul 
în care locuinţa voastră nu este situată într-o zonă de 
protecţie sanitară, puneţi peste ulei o cantitate generoasă 
de detergent lichid de vase, acesta având un „apetit” 
deosebit pentru grăsime, amestecați apoi totul cu mare 
vioiciune, în vederea omogenizării, şi vărsaţi încet soluţia 
obţinută prin conducte, însoţită de un jet puternic de apă 
rece, pentru a se împrăştia prin conductele de scurgere şi, 
în final, pentru a-i putea veni de hac staţia de epurare a 
apelor uzate. Dar eu nu recomand o asemenea soluţie, aşa 
că, dacă vă înfundaţi conductele sau scoateţi din funcţiune 
staţia de epurare, nu daţi vina pe mine. 

Mai bine ar fi să vă dovediţi responsabilitatea civică 
apelând la reciclare: utilizaţi uleiul drept carburant 
alternativ, pentru motorul diesel al  Volkswagenului, 
Mercedesului sau camionetei voastre. În definitiv, în anul 
1900, la Expoziţia Universală de la Paris, când a demonstrat 
cum funcţionează noul său motor, Rudolf Diesel s-a folosit 
de ulei de arahide. Dar nu încercaţi să faceţi aşa ceva până 
când nu citiţi cartea lui Joshua Tickell, From the Fryer to the 
Fuel Tank (Din tigaie în rezervor, Greenteach Publications, 
2000), care vă spune cum să procedaţi. 

Dacă doriţi să ţineţi cont de această sugestie, vă 
sfătuiesc să încetaţi să vă mai alimentati maşina cu 
grăsime când observați că ia proporţii prea mari pentru a 
mai reuşi să intre în garaj. 

CÂND NU-I ULEIUL ULEI? 


Care e faza cu sprayurile antiaderente de gătit? Pe 
etichetă zice că nu conțin grăsimi şi că au puține calorii, 
dar când le pulverizez pe tigaie parcă o ung cu ulei. 
Există ulei fără grăsimi? Sau acestea conțin vreun 
substituent chimic care seamănă cu uleiul? 


Nu, nu există niciun ulei comestibil fără grăsimi. 
Grăsimile formează o familie de compuşi chimici specifici, 
din care face parte şi uleiul, care nu este decât un 
sortiment de grăsime lichidă. lar sprayurile nu au de ce să 
conţină vreun substituent al uleiului, deoarece - sunteţi 
pregătiţi pentru o astfel de explicaţie? - ele însele sunt 
uleiuri. 

Aceste recipiente uşor de mânuit, atât de minunate 
pentru protejarea vaselor folosite la copt şi a formelor din 
tablă pentru brioşe fiindcă ne scutesc de ungerea lor, 
conţin un amestec al cărui element principal este uleiul 
vegetal, alături de care se mai află nişte lecitină şi puţin 
alcool. Lecitina e o substanţă din familia uleiurilor (ştiinţific 
vorbind: o fosfolipidă), ce se găseşte în gălbenuşuri şi 
boabe de soia, şi nu numai, având rolul de a nu le permite 
alimentelor să se lipească. Dar constituentul de bază al 
sprayurilor este tot uleiul. 

Principalul atu al acestora e că vă permit să vă ţineţi mai 
bine sub control numărul de calorii şi cantitatea de grăsime 
consumată. In loc de a turna în cratiţă o cantitate zdravănă 
de ulei, nu faceţi decât să pulverizaţi un strat fin. Alcoolul 
se evaporă, iar uleiul şi lecitina rămân, acoperind perfect 
suprafaţa cratiţei. Tot în ulei veţi găti, însă stratul va fi 
subţire şi, ca atare, şi caloriile vor fi puţine. 

In efortul de a satisface pretenţiile consumatorilor de 
produse  „non-lipidice”  fabricanţii inventează pentru 
sprayurile antiaderente etichete de-a dreptul bizare din 

punct de vedere aritmetic. Eticheta mărcii Pam, de 
exemplu, se laudă că respectivul recipient conţine „doar 
două calorii per porţie”. Dar ce înseamnă o „porţie”? 
Eticheta o defineşte ca fiind echivalentă cu o pulverizare de 
o treime de secundă, adică - tot conform unei indicaţii de 
pe etichetă - echivalentă acoperirii unei treimi din 
suprafaţa unei tigăi cu diametrul de 25 de centimetri. 
(Perfect, ar trebui să presupunem, pentru pregătirea unei 
treimi de omletă.) În cursa nebună a declarării a cât mai 
puţine calorii, eticheta unui al spray antiaderent uleios 
spune că „porţia” este echivalentă cu o pulverizare d numai 
un sfert de secundă. 

Dacă degetul vostru nu este perfect stăpân pe „trăgaci”, 
ca cel al lui Bill the Kid, sau dacă lăsaţi complet la o parte 
precauţia şi, provocator, pulverizat cu sprayul timp de o 
secundă, stratul antiaderent tot va avea sub şase calorii. 
Dar, chiar şi aşa, puţina grăsime utilizată pare a însemna 
niciun pic de grăsime. Deci cât de mică trebuie să fie 
cantitatea de grăsime pentru ca o etichetă să pretindă că 
nu ar exista? 

Conform celor de la FDA, orice produs cu un conţinut mai 
mic de 0,5 g de grăsime per porţie poate purta o etichetă 
pe care să fie scris „zero grame de grăsime”. O „porţie” de 
ulei pulverizată într-o treime de secundă de spray de gătit 
este echivalentă cu 0,2 g de grăsime; drept urmare, din 
punct de vedere legal, e „nelipidică”. Dacă porţia ar fi fost 
definită ca fiind egală cu o pulverizări de o secundă, 
producătorii ar fi depăşit limita admisă, de 0,5 g de 
grăsime, şi n-a fi putut afirma că produsul lor este nelipidic. 
Mari isteţi şmecherii ăştia, nu? 

Apropo, dacă sunteţi peste măsură de precauţi, 
pulverizaţi puţin cu spray antiaderent şi pe tigaia de teflon. 
Alimentele din ea se vor rumeni mai frumos decât în lipsa 
lipidelor. Scuzaţi-mă - voiam să spun în lipsa nelipidelor. 


Turnarea uleiului de măsline dintr-o sticlă într-un jet 
continuu poate ridica probleme. Fiecare marcă pare a 

avea sisteme diferite de scurgere. lar acele 
dispersoare speciale pentru „bidoanele de ulei” nu 
permit reumplerea lor cu prea mare uşurinţă. Eu îmi 
las uleiul în sticla originală, dar îi schimb dopul cu unul 
dintre acele ciocuri de scurgere vândute pentru 
lichioruri. Tipul acesta de dop se potriveşte aproape 
oricărei sticle de ulei şi îi permite conținutului să curgă 
într-un jet continuu, întotdeauna la fel de fin, fără să 
împrăştie picături răzlețe. 


Dop cu cioc de scurgere 
pentru uleiul de măsline. 


ATENŢIE: TĂIEŢEI GRAŞI LA BABORD! 


Îmi place să mănânc paste făinoase de tip ramen!*, dar 
am observat că ele conțin prea mult sodiu şi grăsime per 
portie. Grăsimea unde se află: în paste, sau în amestecul 
de arome ce le este adăugat? 


14 Paste făinoase foarte subţiri, asemănătoare tăieţeilor, folosite în 
bucătăria japoneză, dar de provenienţă chinezească. De regulă, ele 
sunt servite în supă condimentată cu sos de soia, iar deasupra lor se 
pun bucățele de carne de porc sau de peşte şi diverse legume. 

Ingredientele pastelor şi cele ale amestecului de arome 
sunt specificate separat, ca să puteţi vedea uşor ce conţine 
fiecare. Sarea (folosită de regulă cu prisosinţă) este inclusă 
în arome. V-aţi putea aştepta ca nişte paste făinoase să nu 
conţină grăsime, însă, surprinzător, exact acolo se ascunde 
ea, în cea mai mare parte. 

Ştiu că v-aţi întrebat întotdeauna cum fac japonezii acele 
blocuri rectangulare compacte, cu modele florale, de tăieţei 
perfect îmbinaţi. Şi iată ce m-a stimulat întrebarea voastră 
nerostită să aflu: 

Aluatul este întâi împins printr-o serie de orificii, pentru a 
rezulta un mănunchi de tăieţei lungi şi ondulaţi, aşezaţi în 
paralel. Mănunchiul este apoi tăiat la lungimea dorită şi 
pliat în două, după care e ţinut într-un bazin cu ulei 
fierbinte, ca să se întărească şi să-şi menţină veşnic forma 
convolută. Evident, ca urmare a procesului de prăjire, 
tăieţeii absorb grăsime. Chiar dacă o micuță cantitate de 
ulei se datorează amestecului de arome, practic aşa se 
justifică toată grăsimea din tăieţei. 

Câteva tipuri de tăieţei ramen nu sunt prăjite, ci uscate 
prin expunere la aer, dar, în caz că acest fapt nu este 
specificat pe pachet, nu putem preciza metoda folosită 
decât observând dacă de pe etichetă lipsesc sau nu 
grăsimile. Folosindu-ne de puţină aritmetică pentru a 
descifra caseta cu valori nutriţionale de pe etichetele a 
patru produse de marcă din această categorie, observăm 
că, exceptând apa fierbinte, ingredientele dintr-un bol de 
supă „ramen” conţin între 17 şi 24 grăsimi. Aşa că, dacă aţi 
crezut că pastele ramen sunt „doar nişte paste”, poate că 
ar fi necesar să reconsideraţi problema. 

UN RĂMĂŞAG CU MARI ŞANSE DE CÂŞTIG 


O prietenă a vrut să pun rămăşag că smântână 
„integrală”!”  cântăreşte mai putin decât cea 
degresată, sau „uşoară”. Ar fi trebuit să accept 
provocarea? 


Nu. Aţi fi pierdut rămăşagul. 

Procentual vorbind, aşa-numita smântână „grea” sau 
integrală conţine mai multă grăsime decât cea „uşoară”: 
36-40% în cazul celei dintâi, comparativ cu numai 18-30% 
în cazul celei de-a doua. (Şi, dacă vă interesează, conţinutul 
de colesterol al smântânii integrale poate ajunge să fie 
chiar dublu faţă de cel al smântânii „degresate”.) Dar 
raportat la volume egale, grăsimile cântăresc mai puţin 
decât apa; sunt mai puţin dense. Deci, într-o soluţie pe 
bază de apă, cu cât este mai ridicat procentul de grăsime, 
cu atât mai uşor va fi întregul amestec. 

Diferenţa nu-i mare. În bucătăria-laborator din casa mea, 
o pintă de smântână „grea” cântăreşte 475,0 g, în timp ce 
o pintă de smântână „uşoară” cântăreşte 476,4 g: e cu 0,3 
mai grea. 

În cazul smântânii, termenii „greu” şi „uşor” nu au făcut 
niciodată referire la greutate; ei indică mai degrabă 
consistenţa sau densitatea produsului. Substanțele mai 
grase sunt şi mai groase - mai vâscoase - şi, de aceea, 
senzaţia creată pe limbă este mai pregnantă, de „greutate” 
mai mare. 


15 În ambele variante, de smântână dulce „grea” şi „uşoară” (heavy 
whipping cream şi light whipping cream, în engleză), este vorba despre 
smântână subţire, aproape lichidă, prin baterea căreia se obţine frişca. 
Ambele mai poartă şi denumirea de frişcă nebătută. Diferenţa dintre 
ele constă doar în conţinutul de grăsime. 

JOS GRĂSIMEA! 


Cum se omogenizează laptele? 


Unii dintre cititorii mei ceva mai vârstnici s-ar putea să-şi 
amintească de laptele care, altădată, ne era lăsat în sticle 
în faţa uşii. (A, nu, eu am aflat de el din cărţile de istorie!) 
Acel lapte avea un strat separat, de caimac, pe deasupra. 
De ce? Deoarece caimacul nu este decât tot lapte, cu un 
conţinut mai mare de grăsime, iar grăsimea este mai 
uşoară (mai puţin densă) decât apa, aşa că pluteşte la 
suprafaţă. Noi - vreau să zic acei oameni de altădată - 
trebuia să scuturăm sticla viguros pentru a distribui uniform 
caimacul. 

Dacă globulele de grăsime ar putea fi fărâmiţate în 
„globuluţe” suficient de mici, de vreo 200 de milionimi de 
centimetru diametru, nu s-ar mai ridica la suprafaţă; ar 
rămâne suspendate în locurile lor, fiindcă moleculele de 
apă le-ar „bombarda” din toate direcţiile. 

Pentru a se obţine un astfel de rezultat, laptele este 
„fărâmiţat” într-o conductă, fiind împins cu presiunea de 
aproximativ 445 kg/cm? printr-o sită metalică şi ieşind prin 
capătul celălalt sub forma unui jet fin, ale cărui particule 
sunt suficient de mici pentru a rămâne în suspensie. 

laurtul şi îngheţata sunt făcute de obicei din lapte 
omogenizat, însă untul şi brânza nu, fiindcă dorim ca 
globulele de grăsime din lapte să se unească şi să formeze 
o fracțiune. 


PASTEUR REVIZUIT 


Tot laptele şi toată smântână de la supermarket pretind 
în ziua de azi că ar fi „ultrapasteurizate”. Ce s-a 

întâmplat cu produsele  pasteurizate de altădată? 
Procesul ăsta, de simplăpasteurizare, nu ucide suficiente 
bacterii? 


Primesc cu plăcere o astfel de întrebare, deoarece mă 
ajută să soluţionez o veche problemă. 

In 1986, într-o perioadă de şase luni pe care am petrecut- 
o în sudul Franţei, am văzut ceva... ceva ce nu mai 
văzusem niciodată în Statele Unite. Supermarketurile îşi 
păstrau laptele pe rafturi, nu în lăzi frigorifice. lar el nu se 
afla nici în ambalaje de sticlă, nici de carton, ci în nişte cutii 
de forma unor cărămizi, doar în aparenţă făcute din carton. 

Cum pot face aşa ceva? m-am întrebat. Categoric, laptele 
nu este băutura preferată a francezilor, dar cum este 
posibil să-l desconsidere într-o asemenea măsură? Nu se 
strică? Mi-am luat angajamentul de a afla secretul imediat 
ce mă întorc în State, însă se pare că am amânat cam mult 
rezolvarea problemei. 

Recipientul pentru lapte făcut din sticlă, inventat în 1884, 
a început să fie înlocuit după cel de-al Doilea Război 
Mondial cu nişte cutii din mucava cerată. De atunci, 
procesului de ceruire i-a luat locul plastifierea, iar în ziua de 
azi cutia asta căptuşită se află în plină competiţie cu toate 
tipurile de recipiente translucide din plastic, în special când 
este vorba despre cantităţi mari. Acele „cărămizi” 
nerefrigerate sunt considerate a fi ambalaje aseptice, cu 
alte cuvinte ambalaje sterile, fără microbi. 

Dar oare tot laptele pe care-l cumpărăm din ţara asta o fi 
chiar fără microbi? În mod surprinzător, răspunsul este 
negativ, chiar dacă, de orice tip ar fi, el e pasteurizat într- 
un fel sau altul. Există o diferenţă între uciderea tuturor 
microbilor şi păstrarea câtorva, cu o singură condiţie: de a 
nu se mai multiplica. 

Obiectivul pasteurizării este cel de a omori sau de a 
inhiba, prin „gătire”, acţiunea oricărui microorganism 
generator de boli. Exact cum puteţi frige un pui lao 
temperatură relativ joasă timp ceva mai îndelungat sau la o 

temperatură mai ridicată, dar într-o perioadă mai scurtă de 
timp, pasteurizarea eficace presupune diferite combinaţii 
temperatură-timp. Cea clasică, care a avut iniţial doar 
scopul de a neutraliza bacilii tuberculozei, presupunea 
încălzirea laptelui la 63-66*C şi menţinerea lui la această 
temperatură timp de 30 de minute. Dar nu se mai apelează 
la procedeul clasic de pasteurizare, deoarece nu inhibă şi 
nu ucide bacteriile rezistente la căldură, de genul 
lactobacililor şi streptococilor. Acesta-i motivul pentru care 
laptele simplu pasteurizat trebuie refrigerat. 

Urmează pasteurizarea-fulger, care presupune încălzirea 
laptelui până la 72°C, timp de 15 secunde. Dar astăzi, 
instalaţiile moderne de procesare a laptelui îl sterilizează în 
numai două secunde, la temperatura de 138*C. Rezultatul 
acesta se obţine prin trecerea lui prin interstiţiul îngust 
dintre două plăci paralele fierbinţi, apoi prin răcirea lui 
bruscă până la aproximativ 3°C. Aceasta este 
ultrapasteurizarea. Tot trebuie să refrigerăm laptele şi 
smântână ultrapasteurizate, dar „viaţa” lor pe raft creşte 
de la 14-18 zile până la 50-60 de zile, în funcţie de 
temperatura de refrigerare. (Ea ar trebui să nu depăşească 
niciodată 4°C.) 

Am zis cumva că ultrapasteurizarea presupune încălzirea 
laptelui la 138°C? Da. Dar, până atunci, el nu începe oare 
să clocotească? Ba da, începe, însă numai dacă se află într- 
un vas deschis. Exact cum o oală sub presiune ridică 
punctul de fierbere a apei, în pasteurizator laptele se 
încălzeşte sub un strat de gaz care acționează asupra lui cu 
o mare presiune, împiedicându-l să clocotească atunci când 
trebuie. 

Europa a luat-o înaintea Americii în ceea ce priveşte 
adoptarea ultrapasteurizării şi rămâne înaintea noastră 
datorită adoptării ambalajelor aseptice - a acelor 
„cărămizi” cu lapte pe care le-am văzut în Franţa. Pentru 
ambalarea  aseptică, laptele este sterilizat, o scurtă 
perioadă de timp, la temperaturi înalte, aşa cum se 
întâmplă în cazul ultrapasteurizării, apoi e expediat spre 

instalaţiile de turnare şi ambalare, ambele fiind sterilizate 
separat, ori cu aburi, ori cu peroxid de hidrogen. Ca atare, 
umplerea şi etanşarea se fac în condiţii sterile. Produsul 
care rezultă are o „viaţă de raft nerefrigerată” de câteva 
luni sau chiar de un an. Mai mult decât atât, deoarece cutia 
este ermetic închisă şi n-are niciun strop de aer în interior, 
grăsimea din lapte nu se va râncezi ca urmare a procesului 
de oxidare. 

Pe piaţa de desfacere americană, vedem rar lapte sau 
smântână aseptic ambalate. Întâlnim astfel de ambalaje în 
special prin raioanele cu „alimente sănătoase” ale 
magazinelor, în cazul produselor din lapte de soia, inclusiv 
al brânzei tofu, făcută din el, şi al acelor „cutiuţe” cu suc. În 
Europa, ambalarea aseptică este utilizată pentru o gamă 
mai largă de produse, probabil deoarece e mai eficientă din 
punctul de vedere al consumului de energie. Alimentele nu 
trebuie refrigerate în timpul transportului, iar cutiile acelea 
sunt mai uşoare decât recipientele din metal şi sticlă. Un alt 
motiv, am aflat de la sursele mele din domeniul industriei, 
este că americanul nu are încredere în laptele nerefrigerat. 
lar mulţi consumatori mi-au spus că, atunci când este 
pasteurizat la temperaturi ridicate, laptele capătă o aromă 
neplăcută, de produs deja gătit. 

Indiferent cum au fost pasteurizate şi ambalate, laptele şi 
smântână au o dată de expirare, exact cum aveţi voi, şi 
cum am şi eu. Verificaţi întotdeauna ce dată este înscrisă 
pe pachet. 

Capitolul IV. 
Substanțele chimice din bucătărie 


E chiar un clişeu să spui că bucătăria e un laborator de 
chimie. Adevărat, căldura la care sunt expuse alimentele 
duce la producerea unor reacţii chimice şi, ca atare, 
intervin modificări chimice, iar noi sperăm cu ardoare că 
datorită acestora vor fi accentuate aromele şi îmbunătăţite 
textura şi digestibilitatea. Dar arta pregătirii mâncărurilor - 
a se face distincţie între aceasta şi măiestria marilor 
bucătari profesionişti - se bazează pe cunoaşterea modului 
în care pot fi combinate ingredientele „reactive”, aşa încât 
să rezulte modificări chimice cât mai mulţumitoare. 

Dacă, pe deasupra, am caracteriza mâncarea ca fiind una 
dintre cele mai mari plăceri ale vieţii, ar fi prea puţin 
romantic? Desigur. Însă un fapt rămâne cert: toate 
alimentele sunt substanţe chimice. Carbohidraţii, grăsimile, 
proteinele, vitaminele şi mineralele sunt constituite, toate, 
din acele minuscule elemente chimice unitare care poartă 
denumirile de molecule şi ioni. O mare varietate de 
molecule diferite joacă roluri la fel de diferite în melanjul 
aproape infinit de complex al reacţiilor chimice pe care le 
desemnăm cu ajutorul termenilor generici de „gătit”, 
„metabolism” şi chiar „viaţă”. 

Pe lângă produsele nutritive de bază, în bucătărie 
întâlnim numeroase alte substanţe (chimice). Capitolul de 
faţă ne ajută să aruncăm o privire la unele dintre 
„Cchimicalele din mâncarea noastră”, dar nu pentru a ne 


122 


gândi la implicaţiile înspăimântătoare sugerate uneori de 
adversarii aditivilor prin aceste cuvinte, ci doar pentru a ne 
da seama că, în definitiv, alimentele consumate de noi nu 
sunt decât nişte substanţe chimice. lar cea mai importantă 
dintre ele este, evident, apa pură - H20. 


CURĂȚAREA FILTRELOR DE APĂ 


Care este mai exact menirea filtrelor de apă? Am 
cumpărat o cană Brita şi producătorii pretind că ea 
elimină tot felul de chestii, de genul plumbului şi 
cuprului, cu ajutorul unor aşa-numite „răşini care 
schimbă ionii”. Nu ştiu ce sunt astea, dar elimină 
cumva şi substanțele chimice folositoare, precum 
fluorurile? 


Denumirea de „filtru de apă” induce în eroare. Ad 
litteram, cuvântul filtrat presupune doar trecerea apei 
printr-un element prevăzut cu orificii sau canale minuscule, 
destinate reţinerii particulelor aflate în suspensie. 
Călătorind printr-o ţară străină ale cărei rezerve de apă 
sunt dubioase şi întrebându-l pe ospătar dacă v-a filtrat-o 
pe cea din pahar, un răspuns afirmativ poate însemna că 
omul şi-a făcut treaba, însă numai atât cât să vedeţi prin 
ea. 

Aici, la noi acasă, în America, cuvântul filtru este folosit 
ca termen generic pentru un dispozitiv care n-are menirea 
doar să limpezească apa; el o purifică, eliminând orice gust, 
miros, element chimic toxic şi microorganism patogen. 
Ideea este să fie luate toate măsurile de siguranţă pentru 
ca apa să placă şi să nu prezinte riscuri. 

Nasul şi gura vă vor spune dacă doriţi să scăpaţi de 
mirosurile şi gustul suspect al apei. In ceea ce priveşte 
substanţele toxice şi microbii, există numeroase centre - ori 


123 


companii locale de distribuţie şi tratare a apei, ori 
laboratoare independente - care vă pot face analizele 
necesare. In funcţie de gradul de paranoia la care aţi ajuns, 
puteţi simţi nevoia să căutaţi şi un filtru care să vă scape 
de absolut tot din apă, numai de umiditatea ei nu. Nu uitaţi 
totuşi că vă aruncaţi banii aiurea cumpărând un dispozitiv 
menit să elimine până şi elemente inexistente în apă. Chiar 
şi schimbarea permanentă a pastilei filtrante propriu-zise 
poate fi costisitoare. 

Ce tipuri de „materii rele” pot contamina apa? Produsele 
chimice industriale şi agricole, clorul şi derivații lui, ionii 
metalici şi chisturile, adică acele mici capsule rezistente la 
clor, secretate de paraziţii din clasa protozoarelor, de genul 
criptosporidiumului şi giardiei, cea care generează crampe 
abdominale, diaree şi chiar simptome mai grave în cazul 
persoanelor cu sistem imunitar deficitar. 

Chisturile criptosporidiumului şi giardiei au de regulă 
dimensiuni de sub un micron, aşa că vor fi reţinute de orice 
„barieră” cu orificii mai mici de atât. Dar nu toate 
dispozitivele de filtrare sunt prevăzute cu asemenea filtre 
de particule. Ca atare, în cazul în care vă neliniştesc aceşti 
agenţi contaminanti, citiţi prospectul produsului, să vedeţi 
dacă printre performanţele lui este inclusă şi reducerea 
riscului de infectare cu chisturi. 

Filtrele comercializate pe piaţă, fie de forma unor simple 
câni menite purificării unor cantităţi limitate de apă, fie a 
unor elemente ce se ataşează ţevii de scurgere de la 
chiuvetă sau conductelor de alimentare, îndepărtează alţi 
agenţi contaminanţi, pe trei căi diferite: cu ajutorul 
cărbunelui, al răşinilor schimbătoare de ioni şi al filtrelor 
propriu-zise de particule. 

„Calul de bătaie” al majorităţii filtrelor de apă este 
cărbunele activ, un material care prezintă un „apetit” 
extraordinar şi nediscriminatoriu pentru substanţe chimice, 
în general, şi pentru gaze (inclusiv pentru clor), în 
particular. Acest cărbune se obţine prin încălzirea unor 
materii organice, cum ar fi lemnul, într-o incintă nu prea 

aerată, pentru ca respectiva materie să se descompună în 
carbon poros, fără să ajungă în stadiul de ardere. In funcţie 
de procedeul de fabricare, aria totală a suprafeţelor 
microscopice libere din interiorul cărbunelui poate fi 
enormă. Intr-o uncie (28,35 g) de aşa-numit cărbune activ - 
cărbunele de cea mai bună calitate este cel obţinut din 
cojile nucilor de cocos -, această arie poate ajunge la 600 
m?. Şi o asemenea suprafaţă liberă reprezintă un foarte 
atrăgător „teren de aterizare” pentru moleculele 
impurităților ce rătăcesc prin apă sau prin aer, care acolo 
se vor lipi. 

Cărbunele activ este utilizat pentru  adsorbirea 
impurităților colorate din soluţiile zaharoase ori a gazelor 
otrăvitoare, când îl folosim pentru măşti de gaze. (Asta n-a 
fost o greşeală de tipar. Adsorbirea, cu „d”, se referă la 
fixarea pe o suprafaţă a unor molecule individuale dintr-o 
substanţă, în timp ce absorbirea, cu „b”, presupune 
încorporarea totală a respectivei substanţe. Cărbunele 
adsoarbe; buretele absoarbe.) Folosit în componenţa 
filtrelor de apă, cărbunele îndepărtează clorul şi alte gaze 
mirositoare, precum şi tot felul de substanţe chimice, 
precum erbicidele şi pesticidele. 

Şi acum să trecem la acele răşini care schimbă ionii. Ele 
se prezintă sub forma unor granule mici, aparent făcute din 
plastic, şi au menirea de a elimina diverse metale, de genul 
plumbului, cuprului, mercurului, zincului şi cadmiului. 
Evident, în apă nu se găsesc bucăţi de metal, ci numai nişte 
ioni. 

În momentul în care compusul chimic al unui metal se 
dizolvă în apă, metalul respectiv se răspândeşte prin soluţie 
sub forma ionilor: atomi încărcaţi pozitiv. Şi aceşti ioni, pur 
şi simplu, nu pot fi culeşi de prin apă cu ajutorul cărbunelui, 
de pildă, deoarece îndepărtarea sarcinilor pozitive ar lăsa 
apa cu un surplus de sarcini negative, iar Mama Natură 
face ca o asemenea operaţiune să fie foarte costisitoare din 
cauza energiei risipite, ea preferând ca lumea să rămână 
neutră din punct de vedere electric. 

Singurul lucru pe care îl putem face este să schimbăm 
ionii pozitivi cu alţii, tot pozitivi, dar mai inofensivi: cu ioni 
de sodiu sau de hidrogen, de exemplu. Asta este menirea 
răşinii schimbătoare de ioni. Ea conţine nişte ioni de sodiu 
şi de hidrogen ale căror legături sunt slabe, lăsându-i să 
facă schimb de locuri cu ionii metalici din apă, aceştia din 
urmă rămânând captivi în răşină. Drept urmare, răşina (la 
fel ca şi cărbunele) ajunge până la urmă să se umple de 
agenţi  contaminanţi şi trebuie înlocuită. Durata de 
funcţionare a unui asemenea filtru depinde de gradul de 
contaminare a apei. lar dacă apa este „dură”, răşina va 
elimina şi ionii de calciu şi de magneziu, aşa că veţi fi 
nevoiţi să înlocuiţi mai repede filtrul. 

Majoritatea filtrelor de uz casnic conţin şi cărbune activ, 
şi răşină schimbătoare de ioni, de regulă combinate în 
aceeaşi pastilă filtrantă. De aceea îndepărtează atât 
metalele, cât şi alte elemente chimice, dar nu neapărat şi 
chisturile patogene. După cum v-am sfătuit, vedeţi ce se 
spune despre chisturi în prospectele produselor. 

Dar oare filtrele de purificare elimină fluorurile? În 
general, nu. lonul de fluorură are sarcină negativă, nu 
pozitivă. Ca atare, este ignorat de răşina care schimbă ionii, 
pornită să „vâneze” doar ioni pozitivi. Totuşi, în cazul unei 
pastile filtrante noi, o parte din fluoruri pot dispărea din 
primii litri de apă, se pare că din cauza adsorbţiei pe 
cărbune. După aceea însă, filtrul nu mai îndepărtează 
fluorurile. 


ALBELE PRAFURI ÎNGEMĂNATE 


Unele reţete îmi recomandă praful de copt, altele 
bicarbonatul de sodiu alimentar, şi sunt şi unele care le 
recomandă pe ambele. Care-i diferența dintre ele? 

Diferenţa constă în elementele chimice componente. 

Pliculeţul de bicarbonat de sodiu alimentar conţine un 
singur element chimic: bicarbonat de sodiu, pur; în cel de 
praf de copt, găsiţi bicarbonat de sodiu combinat cu una 
sau mai multe săruri acide, de genul fosfatului monocalcic 
monohidrat, fosfatului dicalcic dihidrat, aluminosulfatului de 
sodiu (alaunului sodic) şi aluminofosfatului de sodiu. 

lar acum, când am încălzit inimile fanilor chimiei şi i-am 
derutat pe restul cititorilor, lăsaţi-mă să încerc să-i 
recuceresc pe aceştia din urmă. 

Atât bicarbonatul de sodiu, cât şi praful de copt sunt 
folosite la plămădirea aluatului. Aceste ingrediente îl 
afânează, îl fac să crească; şi el mai creşte şi la coacere, 
datorită a milioane de bule minuscule de bioxid de carbon. 
Bulele de gaz se formează în aluatul umed; apoi căldura 
cuptorului le face să se mărească până în momentul în care 
tot ea solidifică aluatul, prinzându-le în capcană, în 
interiorul lui. Drept rezultat, obţinem (spre bucuria noastră) 
o prăjitură uşoară, spongioasă, nu o chestie nedefinită, 
densă şi cleioasă. 

lată cum „lucrează” cei doi agenţi de plămădire cu 
denumiri atât de confuze: Bicarbonatul de sodiu degajă 
bioxid de carbon imediat ce intră în contact cu orice soluţie 
acidă, cum ar fi zerul, smântână sau chiar acidul sulfuric 
(nerecomandat), dacă tot vorbim despre asta. Toţi 
carbonarii şi bicarbonaţii fac aşa ceva. 

Praful de copt, pe de altă parte, este compus din 
bicarbonat de sodiu amestecat de la bun început cu o 
substanţă acidă uscată. El este utilizat atunci când reţeta 
nu recomandă alte ingrediente acide. Din momentul în care 
pudra se umezeşte, cei doi compuşi chimici încep să se 
dizolve şi să reacționeze unul cu altul, ducând la 
producerea de bioxid de carbon. Pentru a nu le permite să- 
şi „desfăşoare forţele” prematur, trebuie să-i protejăm cu 
multă râvnă de umezeala atmosferică, păstrându-i într-un 
recipient închis ermetic. 

Bicarbonatul de sodiu are termen de garanție practic 
infinit deşi poate căpăta mirosuri şi un gust acid; 
acesta-i motivul pentru care unii il păstrează în 
frigider, într-o cutie deschisă. Praful de copt pe de altă 
parte, işi poate pierde puterea de acţiune după câteva 
luni, deoarece substanțele chimice din componența lui 
reacţionează treptat unele cu altele, în special în 
atmosferă umedă. Testaţi-l, presărând puțin praf în 
apă. Dacă nu spumegă viguros, nu mai este eficient şi 
nu va mai avea efectul scontat asupra aluatului. 
Aruncați-l şi cumpăraţi un nou pliculeţ. 


În majoritatea cazurilor, nu vrem ca praful de copt să 
degaje absolut tot gazul imediat ce-l amestecăm cu aluatul 
- adică înainte ca acesta din urmă să fie suficient de mult 
copt pentru ca „bulele” să rămână fixate în locurile lor. Ca 
atare, cumpărăm prafuri de copt „cu dublă acţiune” (cum 
sunt, în ziua de azi, majoritatea lor, chiar dacă etichetele 
specifică sau nu acest amănunt), ele emanând numai o 
parte din gaz în momentul în care se înmoaie, restul 
urmând să fie degajat la temperaturile ridicate din cuptor. 
In general, cele două tipuri de reacţie sunt declanşate de 
două substanţe chimice diferite din componenţa prafului. 

Dar de ce o reţetă ar putea recomanda ambele 
ingrediente: şi bicarbonatul de sodiu, şi praful de copt? În 
acest caz, aluatul de prăjitură sau de fursec este, de fapt, 
plămădit de praful de copt, în componenţa căruia intră, în 
proporţii corespunzătoare, bicarbonatul şi o substanţă 
acidă, între care poate avea loc o reacţie chimică completă. 
Insă dacă printre ingredientele reţetei se mai numără vreo 
substanţă acidă, cum ar fi zerul, aceasta strică echilibrul, şi 
este necesară o cantitate suplimentară de bicarbonat, 
adăugată sub forma bicarbonatului de sodiu alimentar, 
pentru a neutraliza excesul de acid. (Puteţi să descoaseţi 
orice chimist despre această problemă, dar fugiţi imediat 
de el dacă pronunţă cuvântul titrare). 

Brutarii şi plăcintării îşi pregătesc singuri amestecurile 

„Vrăjitoreşti” de plămădire, astfel încât ele să degaje 
cantităţile potrivite de gaz, numai în momentul potrivit şi la 
temperatura potrivită. Acasă la voi, metoda cea mai sigură 
este să nu faceţi inovaţii pe marginea unei reţete 
ultratestate; efectiv, utilizaţi cantitatea sau cantităţile 
recomandate de agent sau agenţi de plămădire. 


ALUMINIUL CHIAR PROVOACĂ BOALA 
AIA... 
CUM I-O ZICE? 


Pe ambalajul prafului de copt spune că el conține 
aluminosulfat de sodiu. 
Aluminiul se mănâncă? Nu e periculos? 


Aluminosulfatul de sodiu şi alţi câţiva compuşi ai 
aluminiului sunt catalogaţi de FDA în categoria GRAS: 
alimente general recunoscute ca nepunând în pericol 
sănătatea. 

Cu vreo 20 de ani în urmă, un studiu a stabilit că în urma 
autopsiei, în encefalul victimelor bolii Alzheimer se găsea o 
cantitate mai mare de aluminiu. De atunci s-au răspândit 
suspiciunile, oamenii crezând că, indiferent dacă provine 
din mâncare, din apă sau din pereţii vaselor de aluminiu, 
fiind dizolvat de alimente acide, precum roşiile, el ar fi 
cauza principală a bolilor Alzheimer, Parkinson şi/sau Lou 
Gehrig. 

Ulterior s-au făcut multe alte cercetări, dar rezultatele au 
fost contradictorii. La ora asta, Alzheimer's Association, FDA 
şi Health Canada, Departamentul Federal al Sănătăţii din 
Canada, au ajuns la un acord: că nu există încă nicio 
dovadă ştiinţifică verificabilă pentru relaţia dintre ingerarea 
de aluminiu şi Alzheimer, aşa că oamenii nu au de ce să-l 
evite. După spusele celor de la Asociaţia Alzheimer, „rolul 

exact (dacă o avea vreunul) al aluminiului în boala 
Alzheimer este încă în curs de cercetare şi dezbatere. 
Oricum, majoritatea cercetătorilor cred că nu există 
suficiente dovezi pentru ca aluminiul să fie considerat un 
factor de risc pentru această boală sau o cauză a 
demenţei”. 

Fiind una dintre milioanele de persoane afectate de 
arsuri cronice la stomac, am înghiţit ani la rând mari doze 
de Maalox (ALtgnesium A/uminum hydroxide; combinaţie 
de hidroxizi de magneziu şi aluminiu) şi de alţi antiacizi 
similari, pe bază de aluminiu, înainte de inventarea noilor 
medicamente antireflux. Şi până acum nu dau semne că aş 
suferi de Alzheimer. 

Deci, ce anume m-ati întrebat? 


Folia de aluminiu (staniolul) are o faţă lucioasă şi una 
mată. Unele persoane cred că fiecare dintre ele ar 
trebui utilizată intr-un anumit fel. Nu-i adevărat. Nu 
contează care faţă este întoarsă în sus. Singurul motiv 
pentru care cele două fete arată altfel este că, în 
etapele finale ale procesului tehnologic de laminare a 
metalului, se economiseşte timp introducânadu-se între 
valțuri câte două foi puse una peste alta, ca feliile unui 
sandvici. Suprafeţele care intră în contact cu valțurile 
lustruite ies din laminor lucioase; celelalte, lipite una 
de alta, rămân ceva mai mate. 


AMONIACULE, ABIA AM APUCAT SĂ TE 
CUNOAŞTEM... 


Am o rețetă veche, care îmi cere să folosesc la copt 
amoniac alimentar. Ce-i ăla? 


Amoniacul, ca element chimic, este un gaz cu miros 

înţepător, care se foloseşte de regulă dizolvat în apă, la 
spălarea rufelor şi, în general, la curăţenie. Dar amoniacul 
pentru copt e de fapt bicarbonat de amoniu, un agent ce 
iniţiază procesul de fermentare a aluatului şi care, la 
încălzire, se descompune în trei gaze: vapori de apă, bioxid 
de carbon şi amoniac. În prezent, nu prea mai este utilizat - 
chiar dacă, întâmplător, aveţi şansa să-l găsiţi pe piaţă -, 
pentru că, sub formă de gaz, amoniacul poate da un gust 
amar prăjiturii dacă nu a reuşit să iasă complet din aluat în 
timpul coacerii. Doar cofetarii îl mai folosesc la fursecuri, 
deoarece acestea, fiind plate, au o suprafaţă suficient de 
mare pentru a-i permite gazului să iasă prin ea. 


SAREA ACI DĂ CHIX 


În rețeta mamei de sarmale apare şi sarea acidă. În 
niciun magazin în care am intrat nu se ştia ce-i aia. Şi, 
dacă mă gândesc bine, nici eu nu ştiu. Ce este şi de unde 
mi-o pot procura? 


Denumirea de sare acidă e greşită. Ea nu are nicio 
legătură cu sarea de masă sau cu clorura de sodiu. De fapt, 
nici măcar nu este o sare, ci un acid. lar acestea sunt două 
clase complet diferite de elemente chimice. 

Fiecare acid e o substanţă chimică unică, cu proprietăţi 
care îl diferenţiază de toţi ceilalţi acizi. Dar el poate avea 
zeci de derivați, cunoscuţi sub denumirea de săruri; orice 
acid este „părintele” unei întregi liote de săruri. Aşa-numita 
sare acidă nu se numără printre „progenituri”, ci mai 
degrabă este un „părinte” în adevăratul sens al cuvântului, 
cu toate drepturile sale, şi poartă denumirea de acid citric. 
El are un gust extrem de acru şi se adaugă în sute de feluri 
de preparate culinare, începând de la băuturi răcoritoare 
până la gemuri şi fructe congelate. 

Pe lângă acrimea conferită, acidul citric - şi nu numai el, 
ci şi alţi acizi - întârzie procesul de maronire a fructelor, 
declanşat de enzime şi de fenomenul de oxidare. El se 
obţine din citrice sau din melasă fermentată şi este utilizat 
în Orientul Mijlociu şi în Europa de Est în special pentru 
acrirea ciorbelor. Îl puteţi găsi sub denumirea de sare acidă 
pe pieţele agroalimentare cuşer sau în departamentele cu 
specific etnic din supermaketurile mai mari, şi sub 
denumirea de sare de lămăie în Europa şi Orientul Mijlociu. 

Acrimea acidului citric nu este unică, sub nicio formă. 
Toţi acizii sunt acri. De fapt, numai acizii sunt acri, 
deoarece doar ei au proprietatea de a da naştere aşa-zişilor 
ioni de hidrogen, care ne fac papilele gustative să ţipe tare 
„acru”, de ne răsună creierii. Cei mai puternici acizi din 
bucătăriile americanilor sunt oţetul şi sucul de lămâie. 
Sarea acidă, fiind acid citric 100% comercializat în formă 
cristalină, este mult mai acră decât oţetul, care-i o soluţie 
cu concentraţia de 5% de acid acetic în apă, sau decât 
sucul de lămâie, care conţine acid citric doar în proporţie de 
aproximativ 7%. 

Acidul citric e, în felul lui, un unicat prin aceea că 
amplifică senzaţia de acru fără a contribui practic în niciun 
alt fel la ameliorarea gustului, pe când aromele 
pretenţioase ale sucului de lămâie şi oţetului trebuie luate 
în calcul în stabilirea unui echilibru general al influențelor 
gustative din componenţa oricărui fel de mâncare. Bucătarii 
profesionişti americani ar putea avea de beneficiat de pe 
urma folosirii sării acide la pregătirea mâncărurilor care 
necesită doar o fină „patină” de acreală, nu şi de aromele 
complexe date de lămâie sau oţet. 


O LOVITURĂ LA ADRESA TĂTARILOR 


Ce este crema de tartar? Are vreo legătură cu sosul 

tartar sau cu muşchiul tartar? 


Deloc. În ultimele două cazuri, termenul „tartar” provine 
dintr-o sursă total diferită. 

Utilizând cuvintele tartar sau talar, persanii se refereau la 
soldaţii din hoardele mongole ale lui Genghis-Han, care 
luau cu asalt Asia şi Europa de Est în Evul Mediu. Europenii 
îi considerau pe tătari ca fiind, să zicem, fiinţe cu oarecare 
probleme de dezvoltare culturală sau, în cel mai bun caz, 
doar incorecţi în planul relaţiilor politice, având în vedere că 
purtau blănuri de animale şi deseori mâncau carne crudă. 
Acesta este motivul pentru care uneia dintre delicatesele 
noastre contemporane semibarbare i s-a dat denumirea de 
muşchi „tartar”: e un muşchi crud, în sânge, tocat mai 
mare sau foarte mărunt şi amestecat cu ceapă crudă, 
gălbenuş nefiert, sare şi piper, apoi, dacă se doreşte, şi cu 
sos Tabasco, de ardei iuți, cu sos Worcestershire, din soia, 
oţet şi tot felul de condimente, cu muştar Dijon!$, cu pastă 
de anşoa şi cu nişte capere. (James Beard!” a îndrăznit să 
„Civilizeze” amestecul adăugând şi puţin coniac.) 

Sosul tartar este o maioneză amestecată cu murături, 
măsline, arpagic, capere şi altele, toate mărunţite. In mod 
tradiţional, se serveşte sub formă de garnitură la peşte 
prăjit. Sosul tartar clasic poate conţine oţet, vin alb, muştar 
şi diferite ierburi, aşa că este posibil să fi fost poreclit 
„tartar” datorită gustului său puternic, foarte picant. 
Francezii chiar folosesc termenul a /a tartare pentru tot 
felul de mâncăruri deosebit de condimentate. In aparenţă, 
tătarii trag ponoasele de pe urma a tot ce este crud, picant 
şi nerafinat. 


16 în Franţa, oraşul Dijon din Burgundia a deţinut monopolul în 
producţia de muştar. Aceasta este o specialitate de muştar iute, care se 
prepara cu must în loc de oţet, iar muştarul era cultivat în sol fertilizat 
cu cărbune de lemn. Acum, Franţa se bazează în special pe importuri, 
dar denumirea a rămas, ea referindu-se la procesul de fabricare, nu la 
locul de origine. 

17 Maestru bucătar american (1903-1985), autor a numeroase cărți. 
Este considerat de mulţi ca fiind părintele artei culinare din SUA. 

În schimb, „tartarul” din denumirea cremei de tartar are 
o cu totul altă poveste. Ne-a parvenit, prin intermediul 
anticei latine, din  arăbescul durd, un cuvânt ce 
desemnează drojdiile sau sedimentele dintr-un butoi cu vin 
aflat în plin proces de fermentare. Producătorii de vin din 
ziua de azi folosesc termenul de tartru pentru depozitele 
cristaline roşii-maronii rămase pe fundul butoaielor după 
distilarea vinului. Din punct de vedere chimic, este vorba 
despre hidrogenotartrat acid de potasiu impur (cunoscut şi 
sub denumirea de bitartrat de potasiu sau tartrat acid de 
potasiu), o sare a acidului tartric. Termenul de „cremă de 
tartar”, la care s-a ajuns dintr-o simplă fantezie a modei, 
desemnează tartratul de potasiu alb, ultrapurificat, din 
magazinele alimentare. 

Tartrul format în butoaiele cu vin este un produs al 
acidului tartric provenit din zeama lăsată de struguri. Acidul 
tartric este cel care conferă vinului cam o jumătate din 
aciditatea lui totală (în rest, contribuind în special acizii 
malic şi citric). Sarea pe care o numim tartru era cunoscută 
cu mult înainte de descoperirea „părintelui” ei acid, iar 
atunci când chimiştii au izbutit, în sfârşit, să-şi dea seama 
de existenţa acidului tartric, i-au dat denumirea după 
tartrul din butoaiele cu vin. Acesta-i unul dintre cazurile în 
care substanţa chimică „părinte” şi-a luat numele după 
„progenitura” sa. 

În bucătărie, crema de tartar este folosită în special 
pentru stabilizarea albuşurilor bătute. Reuşeşte să facă 
acest lucru deoarece este oarecum acidă, chiar dacă 
aparţine familiei sărurilor. (Ştiinţific vorbind, micşorează 
pH-ul amestecului.) Stabilitatea albuşului bătut depinde de 
gradul de coagulare al celor câteva tipuri de proteine care 
intră în componenţa sa, cele mai eficiente din punctul de 
vedere al  coagulării fiind  globulinele. În condiții 
corespunzătoare de aciditate, ele îşi pierd capacitatea de 
respingere reciprocă a sarcinilor electrice, fiindu-le astfel 
mai uşor să formeze pereţi solizi pentru bulele de albuş, să 
se întărească, exact ca nişte baloane fabricate dintr-un 

cauciuc mai rezistent. 

În unele cărţi, puţine la număr, se afirmă, greşit, că 
această cremă de tartar ar fi acid tartric, nu acea sare a sa, 
numită tartrat de potasiu. Eroarea este uşor de făcut 
deoarece, după cum am spus, crema de tartar e uşor acidă, 
chiar dacă face parte din familia sărurilor. 


Fără cremă de tartar, ar fi doar o simplă supă. 


Mereng portughez la bain-marie 


Acest desert portughez neobişnuit, pregătit cu mare 
grijă la căldura focului, poate părea un adevărat înger 
păzitor pentru noi, având în vedere că nu necesită 
folosirea făinii. Numai că el este îngeresc într-un alt 
sens al cuvântului şi, cu toate că se pregăteşte într-o 
tavă Bundt!$, nu-i tocmai o prăjitură, în adevăratul 
sens al cuvântului. E un mereng spongios, cu o textură 
deosebit de uşoară şi aerată, care vă va surprinde. Dar 
fără o jumătate de linguriţă de cremă de tartar, 
albuşurile şi-ar pierde consistenţa, redevenind lichide. 

Portughezii sunt faimoşi pentru aşa-numitele ovos 
moles, nişte dulciuri făcute doar din gălbenuşuri şi 
zahăr, practic în mii de variante. Acest mereng trebuie 
să fi fost inventat de un bucătar mai chibzuit, care a 
vrut să se folosească şi de „hoarda” de albuşuri 
rămase neutilizate. După ce-l veţi pregăti şi voi, 
conform reţetei de mai jos, vă veţi confrunta cu 
problema exact contrară: ce să faceţi cu 10 
gălbenuşuri? Şi care-i soluţia? Pregătiţi două porţii de 
cremă de lămâie (vezi pp. 248-249). 


Aproximativ 2 linguri de zahăr, pentru tapetare 


18 Tavă cu pereţi înalţi, de formă inelară. A fost creată de H. David 
Dalquist, fondatorul firmei Nordic Ware, special pentru populara 
prăjitură germană Bundkuchen (într-o traducere aproximativă: colacul 
întrunirilor), dar este folosită şi la pregătirea altor dulciuri. 

10 albuşuri (11/2 căni), la temperatura camerei 
1/2 linguriţă cremă de tartar 

1 cană zahăr 

1/2 linguriţă esenţă de vanilie 

1/4 linguriţă esenţă de migdale (opţional) 

felii îndulcite de fructe proaspete, fructe de 
pădure sau sirop de fructe 


1. Daţi în clocot 2 litri de apă şi lăsaţi-o să fiarbă la foc 
mic, pentru a o utiliza mai târziu. Ungeţi cu spray 
antiaderent o tavă Bundt cu 12 mici adâncituri, 
ştergând apoi cu un şervet de hârtie excesul de 
grăsime. Presăraţi zahăr şi clătinaţi tava, pentru ca 
el să acopere uniform toate suprafeţele interioare. 
Scuturaţi apoi tava, pentru ca zahărul în exces să 
cadă. După ce fixaţi grătarul din cuptor în poziţia 
cea mai joasă, preîncălziţi cuptorul la 175°C. 

2. Intr-un bol mare, bateţi albuşurile şi crema de tartar 
cu un mixer, reglat la viteză medie, până când 
obţineţi o spumă. Adăugaţi zahărul treptat, lingură 
cu lingură, şi continuaţi să amestecați până ce 
paletele mixerului lasă în urmă un şanţ adânc şi 
două culmi pufoase. Adăugaţi apoi vanilia şi esenţa 
de migdale, dacă folosiţi aşa ceva. Nu amestecați 
excesiv de mult, deoarece, în cuptor, compoziţia se 
va „umfla” ca un sufleu. 

3. Transferaţi amestecul în tavă, nivelându-l încetişor 
cu un cuţit sau cu o spatulă metalică, pentru „a 
sparge” orice bulă mai mare de aer din el. Puneţi 
tava Bundt într-o alta, obişnuită, de friptură, pe acel 
grătar al cuptorului pe care l-aţi fixat mai devreme 
în poziţia cea mai apropiată de foc. In tava normală, 
turnaţi apă clocotită până la nivelul de 2-3 cm, ca să 
creaţi efectul de bain-marie sau de cazan de fierbere 
cu perete dublu. Coaceţi până când merengul se 
întăreşte şi suprafaţa lui capătă o nuanţă brun-aurie, 
adică vreo 45 de minute. In cazul în care „creşte” 

prea mult, nu vă speriaţi; se va „lăsa” la înălţimea 
normală. 

4. Scoateţi merengul din cuptor şi, dacă vi se pare că 
s-a lipit de pereţi, dezlipiţi-l imediat cu ajutorul unei 
spatule. Dar dacă nu se întâmplă nimic neobişnuit, 
el alunecă uşor afară din tavă. Răsturnaţi-l cu fundul 
în sus pe un platou mare, viu colorat. Lăsaţi-l să 
ajungă la temperatura camerei înainte de a-l tăia. El 
poate fi servit la temperatura camerei sau rece. 
Păstraţi-l în frigider, însă, pentru a nu-şi pierde 
aroma, consumaţi-l în decurs de maximum 24 de 
ore. Pentru a-l servi, tăiaţi-l în porţii triunghiulare şi 
ornaţi-le cu felii îndulcite de fructe proaspete, fructe 
de pădure sau sirop de fructe. 


PENTRU APROXIMATIV 12 PORŢII 


PARTEA BUNĂ ŞI CEA REA A UNEI 
STICLUŢE 


De ce esenţa de vanilie are un miros atât de atrăgător 
şi face preparatele să aibă un gust aşa de bun, dar 
dacă o guşti direct din sticluță este groaznică? 


Esenţa de vanilie este constituită în proporţie de 35 din 
alcool etilic, iar acesta are un gust astringent, înţepător. 
Toate tipurile de whisky, dar şi alte băuturi distilate, conţin 
mai mult alcool, evident (de regulă, 40), însă ele sunt 
tratate cu mare grijă, ca nişte adevărate comori, prin 
procese de îmbătrânire şi aromare treptată, care le 
diminuează astringenţa. 

„Esenţa pură de vanilie”, pentru a putea figura pe 
etichetă sub acestă denumire, trebuie să provină direct din 
boabele de vanilie. Insă substanţa căreia i se datorează cu 

precădere gustul şi aroma boabelor este vanilina, iar 
chimiştii o pot produce mult mai ieftin decât planta în sine 
(o specie de orhidee). Vanilina sintetică e destinată 
consumatorului de rând şi se foloseşte pentru aromarea 
aluaturilor, bomboanelor, îngheţatei şi a altor produse de 
acest gen. Absolut identică cu substanţa naturală, ea 
constituie ingredientul principal al tuturor substituenţilor 
vaniliei. 

Esenţa adevărată de vanilie este mult mai complexă, 
neconţinând doar banala vanilină, aşa că nu rentează să vă 
aruncaţi banii pe imitații, mai ales că folosiţi atât de puţin, 
încât vă ţine o veşnicie. În esenţa de vanilie naturală au 
fost identificaţi peste 130 de compuşi chimici distincţi. 

lar pentru unele utilizări, chiar mai bun decât aceasta 
poate fi un singur bob întreg de vanilie, procurabil la preţ 
de câţiva dolari într-un fel de eprubetă bine etanşată, din 
sticlă sau plastic. Bobul trebuie să aibă o consistenţă mai 
degrabă de piele elastică, decât să fie uscat şi dur. (Apropo, 
„bobul” de vanilie nu este un bob în adevăratul sens al 
cuvântului, ci o păstaie. Boabele sunt seminţe, în timp ce 
păstăile sunt fructe ce conţin seminţe.) Gustul şi aroma 
vaniliei sunt concentrate cu precădere în seminţele păstăii 
şi în special în lichidul uleios care le înconjoară, aşa că, 
pentru a obţine un efect maxim de la acest ingredient, 
crestaţi păstaia pe de-a lungul şi folosiţi doar seminţele, 
răzuindu-le din locaşurile lor cu muchia neascuţită a lamei 
unui cuţit. 

Nici păstăile propriu-zise n-ar trebui aruncate, oricum, 
deoarece şi ele dau gust şi miros plăcut. Ţineţi-le îngropate 
timp de câteva săptămâni în zahăr tos, într-un borcan bine 
închis, pe care să-l scuturaţi periodic. Zahărul va căpăta 
aromă de vanilie, şi este minunat să foloseşti aşa ceva la 
îndulcirea cafelei sau la prepararea aluaturilor. 

PUR ÎNTÂMPLĂTOR, ESTE 
INTENSIFICATOR 


Ce este MSG-ul? Şi încă ceva: chiar „accentuează 
aromele”? 


Pare, într-adevăr, ciudat ca aceste cristale albe şi fine, cu 
aspect atât de neprihănit şi gust propriu absolut 
nedistinctiv să fie capabile să accentueze aromele unei 
varietăţi aşa de mari de alimente. Misterul nu constă în 
efectul real avut de MSG, adică glutamatul monosodic!* - 
deoarece nimeni nu se îndoieşte că-l are -, ci în modul în 
care produce un astfel de efect. Ca în cazul atâtor practici 
străvechi la care s-a ajuns din pură întâmplare, lipsa 
explicaţiilor ştiinţifice nu i-a împiedicat pe oameni să se 
bucure de beneficiile glutamatului monosodic timp de peste 
două mii de ani. 

Doar terminologia oarecum înşelătoare face ca reputaţia 
acestui MSG, de intensificator de arome, să fie aşa de greu 
de acceptat. Intensificatorii de arome nu au drept efect o 
îmbunătăţire a aromelor produselor alimentare; cu alte 
cuvinte, nu este neapărat necesar ca mâncărurile la 
pregătirea cărora îi folosim să aibă un gust mai bun. Mai 
degrabă, ei par să intensifice (sau să accentueze) numai 
anumite arome, deja prezente. Cei din industria alimentară 
preferă să-i numească potenţiatori de aromă; eu îi numesc 
intensificatori de aromă. 

Odată ajuns în acest punct, mă simt obligat să vă 
vorbesc despre dezbaterile purtate pe marginea efectelor 
acestora asupra indivizilor sensibili. 

Toată lumea a auzit despre sindromul restaurantului 
chinezesc, o denumire incorectă, nefericit aleasă în 1968 


19 MSG este prescurtarea din englezescul monosodium glutamate, 
preluată şi în limba română. Este un aditiv ce apare pe etichete sub 
indicativul E621. 

pentru o gamă largă de simptome diferite, inclusiv pentru 
dureri de cap şi senzaţia de arsuri, de care s-au plâns unele 
persoane care şi-au selectat meniul din coloanele A şi B”, 
Cel ce pare a fi vinovat de producerea acestui sindrom este 
glutamatul monosodic. Şi aşa a început un război de 
treizeci de ani, declanşat din cauza controverselor pe tema 
riscurilor pe care le poate prezenta el sau nu. 

Într-un colţ, stă National Organization Mobilized to Stop 
Glutamate (Organizația Națională  Mobilizată pentru 
Stoparea Folosirii  Glutamatului), care soluţionează 
problema dându-i o soluţie necomplicată, exprimată prin 
acronimul acestei organizații. Conform  NOMSG?, 
glutamaţii, sub numeroasele lor forme (vezi în continuare), 
sunt responsabili pentru cel puţin 23 de afecţiuni, începând 
de la scurgeri nazale şi pungi sub ochi, până la atacuri de 
panică şi paralizii parţiale. 

În celelalte trei colţuri, cum era şi de presupus, se află 
toţi industriaşii din domeniul alimentar, care consideră că 
MSG-ul şi compuşii similari lui sunt extraordinar de valoroşi 
pentru acţiunea de atragere a clienţilor către produsele lor. 

Arbitrul oficial este FDA, care, după mulţi ani de evaluare 
a datelor, rămâne convins că „Glutamatul monosodic şi 
substanţele înrudite sunt ingrediente sigure pentru 
majoritatea oamenilor, atunci când sunt consumate în raţii 
obişnuite”. Problema constă în faptul că expresiile „toţi 
oamenii” şi „majoritatea oamenilor” nu sunt echivalente, şi 
FDA continuă să se zbată pentru etichetarea corectă a 
alimentelor care conţin glutamat, aşa încât ele să-i 
satisfacă pe toţi clienţii. 

Iniţial, glutamatul monosodic a fost izolat din alga 
cunoscută sub denumirea de himinaria de către un chimist 
japonez în anul 1908. Japonezii o numesc ajj;-no-moto, ceea 


% În restaurantele chinezeşti americane, alimentele din meniu sunt 
de mult timp grupate pe categorii: coloanele A, B, C etc. Clientul poate 
alege un produs din coloana A, compatibil cu două produse din coloana 
B ş.a.m.d. 

21 Fără MSG. 

ce înseamnă „esenţa gustului” sau „originea aromei”. În 
ziua de azi, 200.000 de tone de MSG pur sunt produse 
anual în 15 ţări. El este vândut cu „vagoanele” 
producătorilor din domeniul industriei alimentare, şi la 
gramaj unor consumatori ca Ac'cent şi Zest??. 

Glutamatul monosodic este o sare a acidului glutamic, 
unul dintre cei mai comuni aminoacizi din care sunt 
constituite proteinele. Proprietatea de accentuare a aromei 
rezidă în partea glutamică a moleculei, aşa încât orice 
compus care eliberează glutamat poate avea acelaşi efect. 
Versiunea monosodică reprezintă doar cea mai concentrată 
şi cea mai convenabilă formă de glutamat. 

Surse bogate în glutamat liber sunt parmezanul, roşiile, 
ciupercile şi algele. lată de ce o cantitate mică din aceste 
ingrediente poate accentua considerabil aroma 
mâncărurilor. In mod tradițional, japonezii valorifică 
glutamatul algelor în supe cu o aromă subtilă, fină. 

Simţul gustului presupune producerea unor reacţii 
chimice şi fiziologice foarte complexe. Este greu de precizat 
ce rol au glutamaţii în acestea. Dar iată câteva idei care au 
fost vehiculate: 

Se ştie că diferitele molecule aromate au efecte de mai 
lungă sau mai scurtă durată asupra receptorilor din papilele 
noastre gustative. De aceea, este posibil ca glutamaţii să 
determine anumite molecule să mai întârzie puţin prin 
preajma papilelor, dându-ne astfel ocazia să le „gustăm” 
mai mult. Totodată, există posibilitatea ca glutamaţilor să 
le corespundă o grupare distinctă de papile gustative, total 
separată de cvartetul tradiţional citat, al receptorilor 
corespunzători gusturilor dulce, acru, sărat şi amar. Pentru 
a complica şi mai mult problema, în afară de glutamaţi, 
există relativ puţine substanţe care au proprietatea de a 
„accentua aromele”. 

Cu mult timp în urmă, japonezii au inventat un termen 


*2 Firme de mare notorietate în SUA. Prima este producătoare de 
potenţiatori alimentari, cea de-a doua are un lanţ de magazine cu 
produse pentru sănătate şi frumuseţe. 

care să definească efectele unice pe care le au glutamaţii 
de provenienţă marină asupra gustului: umami. In ziua de 
astăzi, cuvântul umemi desemnează toată familia de 
gusturi aparte stimulate de glutamaţi, similară cu familia de 
gusturi dulci stimulate de zahăr, de aspartam şi de „rudele” 
lor din gruparea zaharinei. 

Multe proteine conţin acid glutamic, care poate fi 
descompus în glutamat liber în mai multe feluri, inclusiv 
prin fermentare bacteriologică şi prin procesul nostru de 
digestie. (Există aproximativ două kilograme de glutamat în 
proteinele din organismul uman.) Reacţia de descompunere 
se numeşte hidroliză, aşa încât, ori de câte ori vedeţi pe o 
etichetă vreo „proteină hidrolizată” de orice tip - provenită 
din legume, soia sau drojdie -, există posibilitatea ca ea să 
conţină glutamat liber. In cazul preparatelor culinare, 
proteinele hidrolizate sunt utilizate cel mai des pe post de 
intensificatori de arome. 

Deşi este posibil ca un produs alimentar să nu conţină 
vreun element care să poată purta clar denumirea de MSG, 
eticheta chiar specificând că e „FARA MSG”, el poate avea 
în componenţă alţi glutamaţi. Ca atare, dacă vă temeţi că 
v-aţi număra printre puţinele persoane hipersensibile la 
glutamaţi, urmăriţi pe etichetele supelor, legumelor şi 
gustărilor reci şi nişte eufemisme de genul: proteine 
vegetale hidrolizate, proteine autorizate de drojdie, extract 
de drojdie, drojdie cu valoare nutritivă ridicată şi aromă sau 
aromatizare naturală. 

Ce este „aroma naturală”, vă întrebaţi? E o substanţă 
provenită mai degrabă de la Mama Natură, decât făcută de 
la început până la sfârşit într-un laborator sau într-o fabrică. 
Pentru a purta calificativul de „naturală”, nu contează cât 
de complexe sau de labirintice sunt procesele chimice ce 
conduc în final la izolarea aromei, dacă toate aceste 
procese au avut drept punct de plecare o substanţă 
neatinsă de mâna omului. 

Conform definiției din The U.S. Code of Federal 
Regulations (Codul reglementărilor federale din Statele 

Unite), secţiunea 101.22(a)(3): „Termenul de «aromă 
naturală» sau «aromatizare naturală» se referă la orice ulei 
volatil, oleorăşină, esenţă sau extract, produs proteic 
hidrolizat, distilat ori rezultat de pe urma frigerii, tratării 
termice sau enzimolizei, ce are în structură constituenți 
aromatici derivați din mirodenii, fructe ori suc de fructe, 
legume ori zeamă de legume, ciuperci, ierburi, coji, muguri, 
rădăcini, frunze ori alte materii vegetale consumabile 
similare, carne de origine animală, de peşte ori de pasăre, 
ouă, produse lactate ori de fermentare obţinute din ele, a 
căror funcţie alimentară principală este mai degrabă cea de 
a aroma decât de a hrăni. Printre aromele naturale sunt 
incluse esenţele şi extractele naturale obţinute din plantele 
menţionate în secţiunile 182.10, 182.20, 182.40 şi 182.50 
şi în partea 184 a acestui capitol, precum şi substanţele din 
secţiunea 172.510 a acestui capitol”. 
Aţi înţeles? 


O NOUĂ MATEMATICĂ: ZERO z 0 


De ce eticheta de pe pachetul meu cu brânza topită 
spune că produsul nu conține niciun pic de calciu? In 
definitiv, este făcut din lapte, nu? 


Scuze, dar brânza topită conţine ceva calciu. În limbajul 
anormal al scriitorilor de etichete, zero nu este echivalent 
cu niciun pic. 

Dacă e s-o luăm aşa, nicăieri nu se găseşte o cantitate 
nulă de ceva anume. Nu se poate spune decât că 
respectiva cantitate este prea mică pentru a fi detectată 
printr-o metodă sau alta. În cazul în care nu constataţi 
prezenţa unei anumite substanţe, nu înseamnă că pe sub 
pragul vostru de sensibilitate nu bântuie vreun număr 
nedeterminat de molecule de-ale ei. 

Având acest principiu fundamental bine întipărit în minte, 
cei de la FDA s-au confruntat cu problema stabilirii limitelor 
superioare până la care pot merge producătorii înainte de a 
înscrie pe coloana cantităților din tabelul cu informaţii 
nutriţionale menţiunile  „deloc”, „O” sau „sursă 
nesemnificativă”. Sarcina nu a fost uşoară, în special în 
cazul alimentelor „delicate”, care pretind că nu ar conţine 
grăsimi. (Mă amuz întotdeauna atunci când o etichetă mă 
anunţă că produsul „nu conţine grăsimi în proporţie de 
97%, în loc să-mi spună că ar conţine un procent de „3% 
grăsimi”.) 

Brânza topită constituie un caz deosebit de interesant, 
deoarece conţinutul ei de calciu cade direct pe linia de 
zero. 

Înainte de toate, fiind obţinută din smântână sau dintr-un 
amestec de lapte şi smântână, ea are un conţinut mai mic 
de calciu decât v-aţi putea închipui. Motivul pare 
surprinzător: în smântână există mai puţin calciu decât într- 
o cantitate echivalentă de lapte. Considerând câte 100 g 
din fiecare, laptele integral conţine 119 mg de calciu, în 
timp ce smântână grasă numai 65 mg. Asta se întâmplă din 
cauza faptului că laptele este mai puţin gras şi, totodată, 
mai apos decât smântână, şi că cea mai mare parte a 
calciului este reţinută în aşa-zisa „apă”. Ca atare, atunci 
când se formează prin coagulare cheagurile de brânză, el 
rămâne, în cea mai mare parte, în aposul zer. Lucru 
adevărat în special pentru brânza topită, al cărei zer, pe 
care-l lasă-n urmă, este relativ acid (ştiinţific vorbind, are 
pH-ul egal cu 4,64,7) şi, de aceea, reţine mai mult calciu. 

Drept urmare, uncia (28,35 g) de brânză topită ajunge să 
conţină numai 23 mg de calciu, comparativ, de pildă, cu 
cele 147 mg din uncia de mozzarella. Dar, evident, chiar şi 
aceste 23 mg reprezintă o oarecare cantitate. Deci cum se 
poate ca, în tabelul cu informaţii nutriţionale, în dreptul 
calciului să figureze „0"? 

Fiţi atenţi, deoarece, de aici, problema începe să se 
complice. Procentajul de elemente nutritive din tabel nu 

reprezintă procentajul de elemente nutritive din produs, ci 
procentajul de elemente nutritive din RDI (Reference Daily 
Intake - Cantitatea zilnică de referinţă). Valorile din RDI - 
numit altădată RDA (Recommended Daily Allowance - 
Cantitatea zilnică recomandată), iar pe etichetele de astăzi, 
Percent Daily Value (Procent din Cantitatea zilnică 
estimată) ori % CZE (vă prindeţi de unde vine?) - reprezintă 
rațiile procentuale zilnice per porţie recomandate unei 
persoane. 

De exemplu, aşa cum zice pe etichetă, două linguri (32 
g) de unt de arahide Jif Creamy vă asigură 25% din 
necesarul zilnic de grăsimi. Dar o porţie de 32 g conţine 16 
g de grăsimi, deci produsul de fapt e gras în proporţie de 
50%. 

Şi acum să ne întoarcem la brânza topită. RDI recomandă 
o cantitate imensă de calciu, de 1000 mg, aşa încât cele 23 
mg de calciu din uncia de brânză topită reprezintă numai 
aproximativ 2% din necesarul zilnic. Şi ghiciţi ce urmează... 
FDA permite ca porţia de 2% (sau mai puţin) să figureze pe 
etichete ca fiind egală cu „0”. 

Morala poveştii: 


Dacă domnişorica Muffet, când şedea pe taburet, 
Ar fi păpat doar brânză, nu şi zer, 

Azi ar fi fost o hoaşcă bătrână, 

Cu oase fârâmicioase sau ca de gumă, 

lar calciul din trupu-i, cu totul absent.” 


23 Replică la nişte versuri englezeşti pentru copii, cu origine foarte 
controversată. Varianta cea mai credibilă spune că ar fi fost compuse 
de un oarecare dr. Thomas Muffet, entomolog din secolul al XVI-lea, 
pentru fiicele lui vitrege. Poezia este următoarea: Little Miss Muffet / 
Sat on a tuffet, | Eating her curds and whey. | Along came a spider | 
Who sat down beside her | And frightened Miss Muffet away. („Micuța 
domnişoară Muffet / Pe un taburet stătea, / Mâncând brânză de vacă şi 
zer. / Dar la ea un păianjen veni / Şi alături i se aşeză, / Speriind-o pe 
mica domnişoară Mulffet.”). 

DIN NOU DESPRE FOLOASELE FOLIILOR 


Ultima dată când, am pregătit lasagna, am lăsat resturile 
în frigider, acoperite cu o folie de aluminiu. Când le-am 
scos de acolo, am observat că folia era perforată în 
locurile în care s-a lipit de mâncare. O fi avut loc vreun 
proces chimic? Că, dacă da, nici nu vreau să mă gândesc 
ce e în stare lasagna să facă în stomacurile noastre... 


După cum v-aţi temut, este adevărat, pastele /asagna 
chiar perforează metalul. (Dar nu ca urmare a modului în 
care le-aţi gătit.) Chimiştii spun că aluminiul face parte din 
clasa metalelor active, el fiind uşor atacat de acizi, precum 
cel citric şi alţii, de natură organică, prezenţi în tomate. Nici 
n-ar trebui să pregătiţi în vase de aluminiu sosul de roşii 
sau alte alimente acide, deoarece acestea pot dizolva 
suficient metal pentru ca întreaga mâncare să capete un 
gust metalic. Sucurile gastrice din stomac, pe de altă parte, 
conţin un acid (pe cel clorhidric) mult mai puternic decât 
acizii prezenţi în orice fel de aliment, ele fiind de aceea 
imune până şi la... cafeaua de la serviciu. 

Dar, în cazul dumneavoastră, s-a mai întâmplat ceva pe 
lângă simplul fenomen de dizolvare a metalului sub 
acţiunea unui acid. S-a demonstrat că sosul de tomate 
poate perfora folia de aluminiu ce acoperă un vas cu 
mâncare numai dacă respectivul vas este făcut din metal, 
nu din sticlă sau plastic. Ca atare, chiar şi fără să vă întreb, 
ştiu că resturile dumneavoastră de /asagna trebuie să fi 
stat într-o tigaie sau într-un bol din oţel inoxidabil, corect? 
(Chestiune elementară, dragul meu Watson.) 

Atunci când aluminiul se află, simultan, în contact cu un 
alt metal, diferit, şi cu un material bun conductor de 
electricitate, cum este sosul de roşii (doar ştiţi, evident, că 
sosul de roşii poate juca rol de conductor electric, nu?), 
combinaţia celor trei elemente formează practic o baterie 

electrică. Da, chiar una veritabilă. Staniolul este, ca atare, 
„mâncat” nu ca urmare a desfăşurării unui simplu proces 
chimic, ci a unuia electric (mai exact, a unuia electrolitic). 
Ar fi dificil, ca să nu spun că şi „mozolitor”, să vă alimentaţi 
CD playerul cu o baterie pe bază de /asagna, dar, în 
principiu, este posibil. 

lată care-i fenomenul: 

Bolul dumneavoastră de inox are în structură, desigur, 
mai mult fier decât alte elemente. lar legăturile dintre 
atomii de fier şi electronii lor sunt mai puternice decât cele 
dintre atomii de aluminiu şi electronii acestora. Ca atare, 
dacă li se dă ocazia, atomii de fier din structura bolului 
„fură” electronii atomilor de aluminiu ai staniolului. Sosul 
este cel care le dă această ocazie, asigurându-le o cale 
bună conductoare de electricitate, pe care electronii se vor 
scurge dinspre aluminiu spre fier. Dar un atom de aluminiu 
care a pierdut electroni nu mai este un atom de aluminiu 
metalic; el devine atomul unui compus de aluminiu, capabil 
să se dizolve în sos. (Ştiinţific vorbind, aluminiul a fost 
oxidat şi transformat într-un compus solubil în soluţie 
acidă.) Deci dumneavoastră aţi observat dizolvarea foliei de 
aluminiu numai în locurile în care sosul a făcut posibil 
transferul de electroni dinspre aluminiu spre fier. 

Dacă aţi fi pus resturile de /asagna într-un bol nemetalic, 
nu s-ar fi întâmplat aşa ceva, deoarece sticla şi plasticul, de 
orice natură ar fi el, nu simt nevoia să preia electroni de la 
alte substanţe. Ori trebuie să mă credeţi pe cuvânt în 
această privinţă, ori, dacă nu, înscrieţi-vă la un curs mai 
avansat de chimie. 

Dar puteţi testa cele afirmate de mine. Luaţi trei boluri - 
unul de inox, unul de sticlă şi unul de plastic - şi puneţi în 
fiecare dintre ele cam o lingură de sos de tomate (merge şi 
ketchup). Apoi întindeţi câte o bucăţică de staniol peste 
cele trei grămăjoare de sos, având grijă ca staniolul să facă 
un bun contact şi cu pereţii bolurilor. După câteva zile, veţi 
observa că folia din bolul de inox a fost perforată în toate 
punctele în care a atins sosul, în timp ce celelalte două au 

rămas neschimbate ca aspect. 

Şi iată care sunt concluziile practice ale acestei poveşti: 
în primul rând, şi cel mai important, puteţi păstra sosul 
rămas - indiferent dacă este de tomate sau alt sos acid, 
cum ar fi unul dres cu vin, suc de lămâie sau oţet - în orice 
fel de vas, acoperit cu absolut orice doriţi. Doar în cazul în 
care folosiţi un bol metalic acoperit cu staniol, aveţi grijă ca 
staniolul să nu intre în contact cu sosul. 

În al doilea rând, nu ezitaţi să vă folosiţi de acele tăviţe 
din aluminiu vândute prin supermarketuri special pentru 
lasagna. Sunt ieftine, larg disponibile şi foarte practice. 
Chiar dacă le acoperiţi cu staniol, este perfect, că nu-i decât 
aluminiu contra aluminiu, nu două metale diferite, care să 
declanşeze fenomenul de coroziune electrolitică. 


HOCUS-POCUS, OŢETATUS! 


Am citit multe lucruri despre eficacitatea oţetului. E bun 
la toate, începând de la curățarea ibricelor de cafea până 
la domolirea durerilor generate de artrită şi înlesnirea 
eforturilor de slăbire. Ce are el atât de deosebit? 


Oţetul ne este cunoscut de mii de ani. Nici măcar n-a 
trebuit să fie făcut de noi, pentru că se face singur. Pe 
oriunde se întâmplă să existe vreun strop de zahăr sau de 
alcool, este pe cale să apară şi oţetul. 

Orice chimist vă va spune fără ezitare că reprezintă o 
soluţie de acid acetic în apă. Dar la fel putem defini şi vinul: 
ca fiind o soluţie de alcool în apă. Oţetul nu se rezumă la 
atât. Varietăţile cele mai populare sunt obţinute din struguri 
(oţetul de vin roşu sau alb), din mere (oţetul de cidru), din 
malt de orz sau de ovăz (oţetul de malţ) şi din orez (... ăă, 
păi, care să fie? - oţetul de orez, evident). Toate acestea 
rețin elemente chimice din componenţa surselor lor de 

provenienţă, iar ele le conferă gusturi şi arome unice. În 
afară de acestea, există diferite alte tipuri de oţet, aromate 
în mod deliberat cu zmeură, usturoi, tarhon şi practic orice 
alt produs comestibil care poate fi îndesat în sticlă şi lăsat 
acolo, la înmuiat, timp de câteva săptămâni. 

La capătul superior al spectrului de puritate se află 
familiarul oţet alb distilat, care, într-adevăr, nu este altceva 
decât o soluţie de acid acetic în apă, având concentraţia de 
5%, ce îşi poate găsi locul, la fel de bine, şi în spălătorie, şi 
în bucătărie. Fiind obţinut din alcool industrial şi purificat 
prin distilare, oţetul alb nu conţine nici suc de fructe, nici 
esențe de cereale, nici alte arome. 

Şi, în final, mai este şi oţetul balsamic. Adevăratul oţet 
balsamic a fost produs timp de aproape o mie de ani în 
regiunea italiană Emilia-Romagna, mai ales în şi pe lângă 
oraşul Modena din zona Reggio nell'Emilia. Acolo, din soiul 
de struguri trebbiano se obținea, prin presare, un must 
(constituit din zeamă şi coji de struguri), care era apoi 
supus unui proces de fermentare, urmat de unul de 
îmbătrânire, realizat în mai multe butoaie, în care produsul 
era ţinut timp de minimum 12 ani şi maximum 100, 
probabil. Rezulta o licoare groasă, maronie, cu un gust 
complex, dulce-acrişor, cu tente de stejar. Ea era folosită în 
cantităţi mici, pe post de condiment, nu aşa cum obişnuim 
să utilizăm astăzi oţetul obişnuit. 

Din nefericire, nimeni nu reglementează înscrierea 
cuvântului ba/samic pe etichete, termenul fiind uneori 
destinat numai unor sticluţe mici şi foarte fanteziste cu oţet 
îndulcit, de nuanţă caramel, ce sunt vândute la preţurile 
maxime pe care le suportă piaţa. Chiar dacă eticheta de pe 
sticlă anunţă că ar fi vorba despre Aceto Balsamico di 
Modena, nu prea ai cum să ştii ce conţine ea în realitate. 
După cum afirmă Lynne Rossetto Kasper în cartea sa, The 
Splendid Table (William Morrow, 1992), „cumpărarea 
oţetului balsamic e la fel de riscantă ca ruleta rusească” 
(mă rog, poate că nu chiar aşa de riscantă) şi „preţul nu 
este un indicator al calităţii”. Sfatul ei este următorul: 

pentru a găsi un produs originar, făcut în Italia prin lenta 
metodă tradiţională, uitaţi-vă pe etichete după cuvintele 
Aceto Balsamico Tradizionale di Modena sau după curioasa 
combinaţie bilingvă Consortium of Producers of Aceto 
Balsamico Tradizionale di Reggio-Emdia. Şi luaţi-vă carnetul 
de cecuri la voi. 

Dar, totuşi, dacă găsiţi un aşa-numit oţet „balsamic” ce 
vă e pe plac, indiferent cât de modest i-ar fi preţul, 
rămâneţi-i credincioşi şi utilizaţi-l cum credeţi de cuviinţă. 

lată cum „apar” toate oţeturile, fie spontan, în natură, fie 
printr-un proces deliberat indus de către oameni: 

Are loc o secvenţă de reacţii chimice, formată din două 
etape: (1) zahărul se descompune în alcool etilic şi bioxid 
de carbon; (2) alcoolul etilic este oxidat, dând naştere 
acidului acetic. Prima transformare, numită fermentare, 
presupune prezenţa anumitor enzime, provenite din drojdie 
sau generate de bacterii, şi duce la obţinerea vinului, din 
zaharurile strugurilor, şi a nenumărate alte băuturi 
alcoolice, din nenumărați alţi carbohidrați. Pe parcursul 
celei de-a doua transformări, bacteria cunoscută sub 
denumirea de Acetobacter aceti ajută alcoolul să 
reacționeze cu oxigenul din aer, pentru a da naştere 
acidului acetic. Fără Acetobacter, vinurile pot oxida, 
devenind de aceea acre, dar acest proces este mai lent. De 
fapt, echivalentul franțuzesc al cuvântului oţet este 
vinaigre, pro venit din vin aigre, adică vin acru. 

Puteţi face oţet şi acasă, din vin sau alt produs alcoolic, 
adăugându-i e cantitate mică de oţet deja făcut, pentru ca 
reacţiile să fie declanşate de bacteria despre care am 
vorbit, supranumită „mama oţetului”. Pentru orice altă 
informaţie privitoare la modalitatea de producere a 
oţetului, vizitaţi pagina de internet a Vinegar Connoisseurs 
International, la adresa www.vinegarman.com. Tipurile de 
oţet existente pe piaţă au concentraţia de acid acetic 
cuprinşi între 4,5% şi 9%, majoritatea celor obişnuite 
având-o de 5%. Aceasta este concentraţia minimă necesară 
pentru conservarea alimentelor prin marinare iar marinarea 

reprezintă cel mai respectabil mod de utilizare a oţetului, 
din moment ce majoritatea bacteriilor nu se pot dezvolta în 
acizi de o asemenea tărie (sau mai tari). 

Câteva cuvinte despre acizi, dacă tot sunt aici... Unii au 
tendinţa să creadă că termenii acid şi coroziv sunt aproape 
sinonimi. Cu siguranţă, ei se gândesc la acizii minerali, cum 
ar fi cel sulfuric şi cel azotic, care, într-adevăr, ar putea 
dizolva un Volkswagen. Dar acidul acetic poate fi consumat, 
fără risc, din două motive: unu - e un acid slab; doi - oţetul 
nu-i decât o soluţie destul de diluată a acestui acid. Acidul 
acetic în concentraţie de 100% este coroziv, şi credeţi-mă 
că n-aţi vrea să vă pice nici măcar o picătură din aşa ceva 
pe piele, darămite să mai puneţi şi în salată. Chiar şi la o 
concentraţie de 5%, oţetul se situează pe locul doi, ca tărie, 
în bucătărie, imediat după zeama de lămâie. 

Ce face oţetul? Sau ce nu face, măcar în mod evident? 
Medicina populară pretinde că ar face o groază de lucruri: 
că te-ar scăpa de dureri de cap, sughiţuri şi mătreaţă; că ar 
calma durerile provocate de arsuri de soare şi înţepături de 
albine; şi, pentru a cita o reclamă găsită de mine pe 
internet pentru oţetul chinezesc din vin de orez, că ar fi 
„secretul longevităţii, liniştii, echilibrului şi puterii”. Cei care 
cred în asemenea lucruri şi în alte remedii populare similare 
vă vor informa, desigur, că ştiinţa a fost incapabilă să 
demonstreze că toate acestea nu dau rezultate. Dar 
evident, incapacitatea ei se justifică prin faptul că 
cercetătorii îşi pot consuma mai eficient timpul decât 
umblând după himere. 


După ce ați tăiat carne pe un fund de lemn sau un 
butuc din acela folosit de regulă de măcelari, ar fi o 
idee bună să-l ştergeţi cu o soluție dezinfectantă, de 
exemplu, cu una-două linguri de hipoclorit de sodiu, 
dizolvate în aproximativ un litru de apă. Dar 
hipocloritul impregnează lemnul pentru mult timp cu 
un miros de clor, de care este greu să scapi. 

Numai cu oțet puteți scăpa de el. Clătiţi lemnul cu 

orice tip de oțet; acidul lui acetic neutralizează 
alcalinul hipoclorit de sodiu, practic ucigându-i mirosul. 

Nu intentionez să încalc teritoriul Eloizei, dar, dacă 
adăugați puțin oțet alb distilat în ultima apă în care vă 
clătiţi rufele înălbite cu hipoclorit de sodiu, batistele nu 
o să mai degaje acel miros de laborator de chimie. 


CÂND ÎNCOLŢEŞTE RĂUL 


Cartoful cu coajă verde ajunge până la urmă să se coacă? 


Nu, nu, nu! Nu este verde pentru că ar fi necopt; cartofii 
pot fi mâncaţi în orice fază de dezvoltare. Şi nu se fălesc cu 
acel verde din cauza faptului că ar intra în componenţa 
meniurilor tradiţionale irlandeze. Verdele provine de la un 
fel de etichetă Mr. Yuk2 a Mamei Naturi, care ne 
avertizează că respectivul cartof este otrăvitor. 

Planta care dă naştere cartofilor conţine solanină, o 
membră amară la gust din familia cu o faimă destul de 
proastă a alcaloizilor, acele substanţe puternic toxice, în 
care sunt incluse nicotină, chinina, cocaina şi morfina. 
Solanina se găseşte în special în frunzele şi tulpinile 
cartofului, dar, în cantităţi mai mici, există şi în/sub coaja 
tuberculilor şi, totodată, în cantităţi şi mai mici, în mugurii 
lor. 

Dacă un tubercul subteran ajunge în mod accidental la 
suprafaţă în timpul dezvoltării sale, sau chiar dacă este 
expus la lumină după dezgropare, el crede că a sosit timpul 
să se trezească şi declanşează procesul de fotosinteză. Ca 
atare, produce clorofilă şi capătă o nuanţă verde la 
suprafaţă. In aceeaşi zonă, este „fabricată” şi nişte 


24 „Domnul Bleah” - logo al cărui Copyright îl deţine Spitalul de copii 
din Pittsburgh. Se foloseşte pe scară largă în SUA pentru etichetarea 
substanţelor otrăvitoare. 

solanină. 

Deşi solanina nu vă va face rău decât dacă o consumati 
în cantităţi mari, este mai prudent să tăiaţi şi să aruncaţi 
bucăţile verzi ale cartofului; în rest, el nu vă va face niciun 
fel de probleme. Sau, având în vedere că solanina este 
concentrată pe lângă coajă, puteţi scăpa de ea decojind 
cartoful mai adânc. Dar nu cumpăraţi un sac de cartofi în 
care vedeţi prea multe pete verzi, că e neplăcut să le 
îndepărtezi pe toate. 

Cantitatea de solanină este mai mare în cazul cartofilor 
„trecuţi”, care au ajuns să se încreţească sau să se 
înmoaie. Ca atare, descotorosiţi-vă de toate chestiile pe 
care le-aţi păstrat prea mult prin cămară. În ceea ce-i 
priveşte pe cei încolţiţi, trebuie să ştiţi că mugurii lor conţin 
deosebit de multă solanină, în special când încep să se 
înverzească. 

Este preferabil să păstraţi cartofii într-un loc întunecos, 
uscat şi rece, dar nu prea rece. La temperatura din frigider, 
ei tind să producă solanină. Totodată, îşi transformă o parte 
de amidon în zahăr şi, din cauza asta, la prăjire, capătă un 
gust ciudat de dulce şi o tentă maro. 


CU „VOLĂNAŞE” VERZI 


De ce unele chipsuri de cartofi sunt verzi pe margini? Pot 
fi mâncate? 


Chipsurile cu pricina au fost tăiate din zona de suprafaţă, 
verde, a cartofilor şi, ca atare, conţin mici cantităţi de 
solanină toxică, iar aceasta nu este distrusă în timpul 
procesului de prăjire. Dar nu aveţi probleme dacă le 
consumati, deoarece, pentru a vă îmbolnăvi, ar trebui să 
goliţi atâtea pungi de chipsuri, că v-aţi înverzi în obrăjori şi 
mai şi decât s-au înverzit ele pe la „volănaşe”. 

Of, şi dacă sunteţi tentaţi să credeţi că puteţi verifica 
chipsurile în magazin, înainte de a le cumpăra, pentru a 
vedea câte au marginile verzui, eu zic că aveţi voinţă. Aţi 
observat poate că toate pachetele cu chipsuri sunt opace, 
spre deosebire de cele cu covrigi sau alte gustări reci, pe 
care le puteţi deseori vedea. Ideea nu este de a ţine 
departe privirile indiscrete, ci de a crea un ecran în faţa 
luminii ultraviolete, care măreşte viteza de oxidare a 
grăsimii din chipsuri, facându-le să râncezească. De fapt, 
toate grăsimile şi uleiurile de gătit ar trebui ferite de o 
lumină prea intensă. 

Pungile cu chipsuri sunt, totodată, umplute cu azot 
gazos, care dislocă aerul oxigenat. De aceea sunt umflate 
ca nişte baloane. Desigur, cârcotaş cum sunt, trebuie să 
subliniez că aceste pachete opace şi umflate ocupă, pe raft, 
mai mult spaţiu de expunere decât ar trebui şi nu ne permit 
să vedem că ele de fapt sunt umplute doar (aproximativ) 
pe jumătate. 


FEREŞTE-TE CA DE OCHIUL DRACULUI 


Ori ce câte ori decojesc cartofii, am senzația că mă joc cu 
Moartea însăşi, de când un prieten bine intenţionat mi-a 
spus că mugurii lor (sau ochii, cum li se mai zice) sunt 
otrăvitori şi că aş face bine să-i îndepărtez pe toți. Cât de 
periculoşi sunt ei în realitate? 


Nu atât de periculoşi ca unii prieteni bine intenţionaţi, 
care răspândesc zvonuri false. Dar e şi aici un sâmbure de 
adevăr. 

În a doua jumătate a secolului al XVI-lea, când au fost 
aduşi cartofii în Europa, s-a născut bănuiala că ar fi ba 
otrăvitori, ba afrodiziaci, ba - na provocare! - şi otrăvitori, 
şi afrodiziaci, deopotrivă. (Ce mod de a muri!) Europenii au 

fost tentaţi să gândească în acest fel despre orice aliment 
adus din Lumea Nouă, inclusiv despre roşii. (Culoarea lor a 
fost cea care i-a determinat pe francezi să le denumească 
pommes d'amour, adică merele dragostei.). 

Dar trebuie să fim indulgenţi cu suspicioasa Lume Veche, 
deoarece cartofii şi roşiile fac parte, într-adevăr, din aceeaşi 
familie, a  solanaceelor, a cărei cea mai infamă şi 
otrăvitoare membră este mătrăguna (Atropa belladonna). 

Nu mă pot abţine să nu subliniez că, în limba italiană, 
bella donna înseamnă „drăguţă” sau „femeie frumoasă”. 
De ce o fi primit mătrăguna această denumire? Fiindcă ea 
conţine atropină, un alcaloid care dilată pupilele ochilor. 
Mătărguna era utilizată (spune povestea) de italiencele din 
secolul al XVI-lea pe post de produs cosmetic, cu rol de 
simulare a excitaţiei sexuale. 

Dar să revenim în secolul XX, la prietenul dumneavoastră 
bine intenţionat. Alcaloidul toxic numit solanină, prezent în 
mod normal în cantităţi mici în cartofi, se adună în mugurii 
(ochii) lor în momentul încolţirii acestora. Drept urmare, 
mugurii aflaţi în proces de dezvoltare trebuie să fie, cu 
siguranţă, scoşi, mai ales dacă au început să capete nuanţe 
verzui. Dar chiar şi dacă ajung să fie verzi, solanina se 
acumulează la suprafaţă, aşa încât poate fi îndepărtată 
uşor, făcând o scobitură obişnuită, cu un cuţit cu vârf 
ascuţit. 


CRUPELE DE PORUMB ŢIN DE 
DEPRINDERILE YANKEULUI? 


Aici, în sud, amidonul din farfuriile noastre provine mai 
degrabă din crupe de porumb, decât din cartofi sau orez. 
Dar înțeleg că în procesul de obţinere a crupelor se 
foloseşte şi leşia. Leşia nu este o substanță foarte 
corozivă, utilizată în spălătoriile chimice? 

Ba da, însă a fost temeinic dizolvată înainte ca porumbul 
să ajungă prin preajma farfuriei pe care vi-o puneţi în faţă 
la micul dejun. 

Cuvântul /eșie este înrudit cu echivalentul latinesc al 
verbului a spăla, iniţial el referindu-se la soluţia puternic 
alcalină obţinută prin cufundarea, sau spălarea, în apă a 
cenuşii de lemn. (Elementul alcalin din cenuşa de lemn e 
carbonatul de potasiu şi, fiindcă alcalii şi grăsimile 
reacţionează pentru a forma nişte compuşi chimici 
cunoscuţi sub denumirea de săpunuri, primele săpunuri 
erau făcute dintr-o combinaţie de cenuşă de lemn şi 
grăsime animală.) 

Astăzi, prin leşie înţelegem în special sodă caustică, o 
substanţă pe care chimiştii o numesc hidroxid de sodiu. Cu 
siguranţă, ea este detestabilă. Nu numai că-i otrăvitoare, 
dar, dacă îi permiteţi, vă poate arde pielea. E capabilă de 
unele ravagii: să ne transforme grăsimea în săpun şi, 
concomitent, să ne dizolve părul. 

Cufundând boabe de porumb într-o soluţie slabă de leşie, 
ea le determină pe încăpăţânatele coji, bogate în celuloză, 
să se desprindă. Şi totodată separă germenii uleioşi, lăsând 
doar materia cu conţinut mare de amidon, care este apoi 
spălată şi uscată. Pasul liniştitor făcut pe parcursul acestui 
proces îl reprezintă acea spălare temeinică, datorită căreia 
e îndepărtat orice surplus de leşie. Boabele sunt apoi 
măcinate brut, obținându-se astfel crupele, care sunt fierte 
şi apoi consumate în zonele sudice ale Statelor Unite, de 
sub linia Mason-Dixon. 

Un alcaliu ceva mai puţin puternic decât soda caustică e 
varul (oxidul de calciu), care e folosit în procesul de 
prelucrare a boabelor de porumb, în vederea obţinerii 
crupelor. Vămi se produce extrem de uşor, doar prin 
încălzirea calcarului sau a cochiliilor moluştelor marine 
(deci a carbonatului de calciu), materii cunoscute şi 
utilizate de mii de ani. Băştinaşii din cele două Americi l-au 
folosit secole întregi la tratarea şi prepararea porumbului. 

Astăzi, în Mexic şi în America Centrală porumbul este fiert 
în apă de var, apoi spălat, scurs, uscat şi măcinat, astfel 
obținându-se masa, faina din care-i făcută tortiua. 

Fără să-şi dea seama, americanii din trecut au 
îmbunătăţit atât gustul, cât şi valoarea nutritivă a 
porumbului tratându-l cu var. El este deficitar în ceea ce 
priveşte anumiţi aminoacizi esenţiali, iar alcalii ne ajută să 
avem mai uşor acces la ei. Varul reacţionează cu 
triptofanul, un aminoacid, dând naştere unei substanţe 
chimice foarte aromate (2-aminoacetofenonă), care îi 
conferă tortillei acel gust absolut unic. Totodată, varul ne 
îmbogăţeşte raţia de calciu consumată şi - poate că acesta 
este lucrul cel mai important - ne creşte puterea de 
absorbţie a niacinei, o vitamină B esenţială. 

Deficitul de niacină din dietă cauzează pelagra, o boală 
debilitantă, caracterizată de trei D: dermatite, diaree şi 
demenţă. Ea a făcut ravagii în societăţile care îşi bazau 
alimentaţia în primul rând pe porumb, cum ar fi Italia 
polentei şi zonele americane sudiste rurale, dar numai până 
în 1937, când s-a constatat că lipsa de niacină este 
vinovata. Datorită tratării cu var a porumbului, mexicanii şi 
central-americanii n-au avut niciodată probleme cu pelagra. 

Dar să revenim la detalii despre crupe: am crescut în 
total necerealierul Nord, dar fiind perfect conştient că 
această carte va fi difuzată şi pe piaţa din Sud, mă grăbesc 
să ridic în slăvi o gustare memorabilă de ora 10 ce mi-a fost 
servită în regiunea francezilor romano-catolici cajun din 
vestul New Orleansului. 

Ea a constat în suc de portocale, ouă prăjite, terci, câmat 
din carne de porc, terci, biscuiţi, terci şi cafe au lait. Am 
fost convertit. 

Vreţi să ştiţi mai multe lucruri despre terciul din crupe? 
Mergeţi (unde altundeva?) decât pe www.grits.com. O să 
urlaţi uluiţi şi încântați! 


Albăstrele cu bicarbonat de sodiu 


157 


Clătite din faină de porumb albastru, cu afine 


Porumbul albastru este larg răspândit în sud-vestul 
Statelor Unite, iar gustul lui pregnant seamănă cu cel 
de nucă. Este tratat cu cenuşă de lemn şi, aceasta fiind 
alcalină, exact ca varul şi leşia, ne ajută să avem acces 
mai larg la anumiţi aminoacizi. Mulţi oameni preţuiesc 
făina de porumb albastru pentru ridicata ei valoare 
nutritivă. Tratamentul alcalin îi intensifică şi culoarea 
albastră, la fel ca bicarbonatul din această reţetă. 

Veţi constata că făina are o dezamăgitoare nuanţă 
cenuşie. Nu disperaţi. Pe măsura pregătirii clătitelor, 
va apărea şi tenta albastră, care se va intensifica 
datorită reacției dintre făină şi bicarbonat. lar afinele, 
desigur, vor influenţa şi ele culoarea. 

Din moment ce făina de porumb albastru nu este un 
produs standardizat, există posibilitatea să descoperiţi 
că a fost măcinată ori prea fin, ori prea brut. Nu 
contează. Datorită celei brute, aceste clătite vor fi mai 
crocante. 

Puteţi găsi făină de porumb albastru mai ales în 
băcăniile cu specialități, care comercializează 
ingrediente mexicane sau sud-vestic americane. Dacă 
nu reuşiţi, simţiţi-vă liberi s-o înlocuiţi cu făină de 
porumb galben ori alb, însă culoarea şi consistenţa 
clătitelor pot diferi. 


1 cană făină de porumb albastru 

1 lingură zahăr 

2 linguriţe praf de copt 

1 linguriţă bicarbonat 

1/2 linguriţă sare 

1 cană lapte 

2 ouă mari, bătute uşor 

3 linguri unt topit, nesărat 

1/2 cană făină de uz general 

1 cană afine proaspete unt sau ulei pentru 

ungerea tigăii unt şi sirop 


1. 


4. 


Amestecaţi făina de porumb, zahărul, praful de copt, 
bicarbonatul şi sarea într-un bol mare. În altul, mic, 
amestecați bine laptele, ouăle şi untul. Turnaţi apoi 
ingredientele lichide peste cele solide şi amestecați 
numai atât cât trebuie pentru a se forma un aluat 
subţire şi omogen. Lăsaţi-l să se „odihnească” timp 
de 10 minute. 

Turnaţi în acest aluat faina de uz general şi 
omogenizaţi cu ajutorul unui tel până când dispar 
toate punctele albe. Nu amestecați exagerat de 
mult. Uşor, introduceţi în aluat şi afinele. 


. Încingeţi tigaia. Trebuie s-o simţiţi fierbinte dacă 


ţineţi palma la câţiva centimetri deasupra ei. Apoi 
ungeţi-o cu puţin unt sau ulei. Cu ajutorul unei 
măsuri echivalente cu un sfert de cană, turnaţi aluat 
în ea. 

Când încep să se formeze bule pe deasupra clătitei, 
marginea ei e dură, iar partea de dedesubt uşor 
maronie (1-2 minute), întoarceţi-o, ca să capete 
aceeaşi nuanţă şi pe partea cealaltă. Serviţi-o unsă 
cu unt şi stropită cu sirop. 


PENTRU 14-16 CLĂTITE CU DIAMETRUL DE 10 CM 

CAPITOLUL V. 
Turf şi surf 


Noi, reprezentanţii speciei Homo sapiens, suntem 
omnivori, avem dinţi şi sisteme digestive bine adaptate 
consumului de alimente vegetale şi animale. Dar, în ciuda 
tuturor celor care luptă pentru drepturile animalelor, carnea 
se află de regulă în centrul farfuriilor noastre, ea este 
„stârni” principalelor feluri de mâncare ale omului. 

Din numărul practic nelimitat de specii de animale de pe 
pământ, probabil că numai câteva sute au fost vânate, 
prinse în capcane şi pescuite în mod sistematic în scopuri 
alimentare, iar, dintre acestea, mult prea puţine au fost 
domesticite. În societatea occidentală contemporană, 
numărul tipurilor de carne destinate consumului a ajuns să 
fie chiar şi mai mic ca în trecut. Plimbaţi-vă prin raioanele 
de carne din supermarket. Rareori se va întâmpla să vedeţi 
că vi se oferă mai mult de patru categorii generale de 
carne: de vacă sau vițel, de miel, de porc şi de pasăre. 

Pe de altă parte, în Statele Unite sunt disponibile vreo 
cinci sute de specii de peşti şi crustacee, iar în restul lumii, 
de peste două ori mai mult de atât. În mări şi oceane, 
există o varietate inimaginabilă de fiinţe ce pot fi 
consumate. Cu toate acestea, am făcut abia primii paşi în 
„domesticirea” lor, cu alte cuvinte, în creşterea lor în cadrul 
unor ferme, în nişte cantităţi semnificative din punct de 
vedere comercial. Când vom face ceilalţi paşi? 

Deci restrânsele noastre posibilităţi de alegere nu pot fi 

explicate prin lipsa de diversitate a naturii, ci prin 
autoimpunerea unor restricţii culturale şi economice. Mulţi 
dintre noi au gustat din delicatesele altor culturi 
gastronomice, cum ar fi lăcusta, şarpele cu clopoței, 
aligatorul, moluscă, ariciul şi castravetele de mare, în timp 
ce alţii au început să aprecieze preparatele din iepure, 
bizon, cerb, struţ şi emu doar datorită faptului că devin tot 
mai accesibile. 

Cu toate acestea, avem încă posibilitatea să clasificăm 
acele alimente de origine animală pe care le consumăm în 
mod obişnuit în două mari categorii: carne de provenienţă 
terestră şi carne de provenienţă marină. Sau, după 
exprimarea preferată în unele restaurante pentru clienţii 
care-şi decontează cheltuielile şi nu se pot hotărî pentru 
care feluri de mâncare ultrascumpe să opteze, în „surf” şi 
„turf”25 - o combinaţie de cozi de homar şi cotlete, la fel de 
„reuşită” ca cea dintre pasta de anşoa şi îngheţată. 

In acest capitol, vom vedea de ce proteinele de origine 
animală provenite din mediul terestru şi marin arată şi se 
gătesc diferit. 


PE PĂMÂNT 


ROŞIE, ALBĂ ŞI ALBASTRĂ 


Îmi place la nebunie carnea de vită, că e prăjită sau la 
grătar, un pic mai crudă. Insă deseori se întâmplă ca la 
masă să mai fie şi un ins care să facă tot felul de 


25 Surp and Turf este un fel de mâncare renumit în special în America 
de Nord, de prin anii '60, al cărui nume trimite la sporturile nautice şi 
golf. În Encyclopedia of Bad Taste („Enciclopedia prostului-gust”, 
Harpercollins, 1990), Jane şi Michael Stern afirmă că „Surf and Turf” (ori 
„Surf'n' Turf”) e însuşi simbolul kitsch-ului culinar: „Ideea... este să 
accentuezi extravaganţa hedonistă” comandând două dintre cele mai 
scumpe produse de pe lista de meniuri. 

161 


comentarii răuvoitoare, cum că mănânc carne „în 
sânge”. Ce pot spune în apărarea mea? 


Nimic. Zâmbiţi şi continuaţi să tăiaţi din ea, deoarece 
toate afirmaţiile făcute de asemenea oameni sunt greşite. 
Carnea roşie nu conţine practic niciun pic de sânge. Cea 
mai mare parte a sângelui care circulă prin venele şi 
arterele vitelor nu ajunge nici măcar în măcelării, darămite 
pe mesele voastre. 

Fără a face o descriere prea emoţionantă, trebuie să 
spun că, imediat după asasinarea făpturii în abator, cea mai 
mare parte a sângelui se scurge, cu excepţia celui rămas în 
inimă şi plămâni, care, trebuie să fiţi de acord cu mine, 
prezintă un oarecare interes gastronomic. 

Sângele are culoare roşie deoarece în componenţa lui 
intră hemoglobina, o proteină ce conţine fier şi transportă 
oxigenul din plămâni în țesuturile musculare, unde acesta 
este necesar pentru mişcare. Dar culoarea cărnii roşii nu se 
datorează în primul rând hemoglobinei, ci altei proteine 
roşii, care conţine fier şi transportă oxigen, denumită 
mioglobină. Sarcina ei este de a depozita oxigenul în 
muşchi, pentru ca acesta să fie disponibil de îndată ce 
respectivul muşchi primeşte comanda de a intra în acţiune. 
În lipsa mioglobinei, capabile să acţioneze instantaneu, 
muşchiul ar rămâne repede fără oxigen şi ar trebui să 
aştepte ca la el să mai ajungă nişte sânge. Desfăşurarea 
unei activităţi susţinute pe timp îndelungat ar fi, de aceea, 
imposibilă. 

În timpul procesului de gătire, mioglobina capătă o 
nuanţă maronie, exact ca hemoglobina. Carnea de vită bine 
pătrunsă va fi, de aceea, brun-închisă, în timp ce aceea nu 
prea friptă rămâne roşie. Dar în Franţa, dacă doriţi ca 
friptura să fie foarte în sânge, cereţi s-o facă bleu. Da, asta 
înseamnă c-o vreţi albăstruie, ce pretenţie aveţi de la 
francezi să fie logici? 

(Bine, ca să fim sinceri, carnea crudă, foarte proaspătă, 
de vită are, oarecum, culoarea vineţie a mioglobinei.) 

Țesutul muscular al diferitelor animale conţine diferite 
cantităţi de mioglobină, deoarece fiecare dintre ele are 
nevoie într-o altă măsură de oxigen, care să-i asigure 
energia necesară depunerii unui efort mai mult sau mai 
puţin susţinut. Carnea leneşilor porci e mai săracă în 
mioglobină decât cea a vitelor, permițându-le promotorilor 
ei să anunţe prin reclame că ar fi „cel de-al doilea tip de 
carne albă”, deşi ea este roz de-a binelea. 

lar peştii au şi mai puţină mioglobină. Deci carnea 
animalelor e intrinsec roşie, roz sau albă în funcţie de 
necesarul de activitate susţinută apărut pe parcursul 
evoluţiei speciilor. Tonul, de pildă, are carnea foarte roşie, 
fiindcă este un înotător puternic şi rapid, ce migrează la 
distanţe mari prin oceanele lumii. 

Acum trebuie să ştiţi de ce pieptul de pui este alb, în 
timp ce gâtul, picioarele şi pulpele lui au nuanţe ceva mai 
închise. El îşi supune la efort gâtul, ciugulind, şi picioarele, 
mergând, iar imensul piept nu-i decât un „bagaj” 
excedentar. Acesta a fost forţat să se dezvolte, în mod 
artificial, deoarece, în comparaţie cu restul lumii, americanii 
manifestă o preferinţă mult mai accentuată pentru carnea 
albă. De fapt, exceptând păsările cărora li se dă o libertate 
totală de mişcare, găinile americane din ziua de astăzi sunt 
atât de răsfăţate, că până şi carnea lor mai „sângerie” 
devine la fel de albă ca pieptul. 


Când mi se întâmplă să-mi rămână de la masă 
resturi de carne în sânge, ca de pildă cotlete de porc, 
friptură de vită sau miel, a doua zi vreau să le 
încălzesc, dar fără să le usuc. Dacă le pn în cuptorul cu 
microunde, chiar şi pentru foarte scurt timp, sângele 
dispare, deoarece microundele penetrează carnea 
adânc. În schimb, o pun într-o pungă de plastic cu 
închidere etanşă, trag „fermoarul” după ce am scos tot 
aerul din ea şi o cufund într-un bol cu apă fierbinte de 
la robinet. Apa va încălzi carnea, dar temperatura ei nu 
este suficient de ridicată pentru a o pătrunde. 

CUM ADICĂ „VITO-BURGER” MARO? 


Carnea tocată de vită din supermarketul unde-mi fac 
cumpărăturile are o nuanță roşu-aprins la suprafață, 
dar în interior culoarea ei este spălăcită. Se 
obişnuieşte să fie pulverizată cu vreo vopsea, ca să 
pară proaspătă? 


Nu, cei de acolo probabil că nu se joacă. 

Secţiunea unei bucăţi de carne proaspăt tăiată nu este 
roşu-aprins; în mod natural, e un pic vineţie, deoarece 
conţine mioglobină, proteina movuliu-roşiatică din muşchi. 
Dar atunci când mioglobină intră în contact cu oxigenul din 
aer, se transformă repede în oximioglobină, iar aceasta are 
nuanţa aprinsă de roşu a cireşelor. Asta este motivul pentru 
care suprafaţa exterioară a unei grămezi de carne tocată 
are acea culoare atrăgătoare, pe care o asociem în general 
cu prospeţimea. Masa dinăuntru însă nu este expusă unei 
cantităţi suficiente de aer. 

Abia tranşată, vineţia carne de vită este expediată din 
secţiile de ambalare direct la magazine, în containere 
etanşe. lar în magazine e tocată, apoi învelită de regulă în 
nişte ţiple care permit trecerea oxigenului şi expun în faţa 
clienţilor nişte pachete cu suprafeţe frumos „imbujorate” 
de roşul oximioglobinei. Dar în cazul în care perioada de 
expunere la aer este mai îndelungată, roşia oximioglobină 
începe gradat să se oxideze, transformându-se în maronia 
metamioglobină, care, în afară de faptul că are un aspect 
respingător, conferă produsului şi un miros de „expirat”. 
Exact această culoare maronie a metamioglobinei ne spune 
că o bucată de carne este pe cale să se strice. Deşi, în 
realitate, transformarea are loc cu mult timp înainte ca 
respectiva bucată de carne să devină periculoasă pentru 
sănătate. 

Vânzătorii cu amănuntul se folosesc de ambalaje de 

plastic (din polietilenă sau din clorură de polivinil de mică 
densitate), care să permită pătrunderea unei cantităţi de 
oxigen nici prea mari, nici prea mici, aşa încât suprafaţa 
cărnii să rămână cât mai mult timp în stadiul de roşu-aprins 
al oximioglobinei. 

Pentru a rezuma: în cazul în care carnea de vită, tranşată 
sau tocată, are o nuanţă vineţie, ea este chiar foarte 
proaspătă. Dar chiar dacă a căpătat tente maronii din 
pricina metamioglobinei, mai poate fi bună timp de câteva 
zile. Nasul, nu ochii, este în definitiv cel mai bun organ al 
simțului care vă va anunţa când hamburgerul a ajuns să fie 
prea maro. 


E ANTRICOT A-NTÂIA, SINCER 


La ce se referă, de fapt, cuvântul „întâia” din sintagma 
„antricot a-ntâia”? 

M-am gândit că inseamnă cea mai bună şi cea mai 
scumpă „bucăţică” de vită, dar în unele restaurante 
antricotul a-ntâia e chiar mizerabil 


Calitatea  „întâi” din normele Departamentului de 
Agricultură al Statelor Unite (USDA) se referă, într-adevăr, 
la carnea cea mai fină şi mai scumpă de vită. Dar, într-un 
moment sau altul, toţi ne-am confruntat cu câte o felie 
subţire, tare şi uscată dintr-un „antricot a-ntâia” vândut la 
5,95 (cu salată cu tot), care mai era şi mărginit de o 
grăsime asemănătoare unui cauciuc vulcanizat, numai bun 
să fie etichetat drept „necomestibil” după normele USDA. 
Prezint cumva într-un mod greşit problema? 

Nu neapărat. Este adevărat că, în engleză, cuvântul 
prime se referă la o calitate excepţională, de prim rang. 
Dar, în acest caz, nu are deloc de-a face cu aşa ceva, ci cu 
zona de corp din care a fost tranşat produsul. Un antricot a- 

ntâia se poate încadra în absolut orice categorie de calitate 
din normele USDA. 

Înainte de tranşare, carcasele de vită sunt împărţite de 
Departamentul de Agricultură în opt clase de calitate, 
bazate pe caracteristici cum ar fi maturitatea, textura, 
culoarea şi distribuţia grăsimii - caracteristici care se 
reflectă în frăgezimea, suculenţa şi gustul mâncărurilor din 
farfurie. In ordinea descendentă a atracției exercitate 
asupra noastră, aceste clase sunt: Prime, Choice, Select, 
Standard, Commercial, Utility, Cutter şi Canner (întăi, 
Aleasă, Selectă, Standard, Comercială, Utilitară, 
Măcelărească şi De conserve). (Cea Selectă s-a numit Bună 
până în 1987.) 

Atunci când o carcasă este tranşată - indiferent de 
calitatea ei după normele USDA -, se urmăresc în primul 
rând opt părţi anatomice de categoria „întâi”: ceafa, 
antricoate, vrăbioare anterioare, vrăbioare posterioare cu 
os, pulpă, spata împreună cu rasolul din faţă, piept şi fleică. 
In ceea ce priveşte antricoatele, pachetul „întâi” sau 
principal de tranşare reuneşte zonele cuprinse între 
coastele 6 şi 12 ale vitei, dintre cele 13 perechi pe care le 
are în total. După îndepărtarea celor flotante, rămâne ceea 
ce, în limbajul prescurtat al măcelarilor, se numeşte 
„antricot a-ntâia”. Repet, denumirea nu are nicio legătură 
cu acea calitate „întâi” din normele USDA, aşa că nu vă 
lăsaţi amăgiţi de cuvintele pe care le găsiţi prin meniuri. 
Judecaţi calitatea probabilă a fripturii numai după calitatea 
restaurantului. 


OASE GOALE 


Ce contribuţie au oasele în prepararea unei mâncări? Pot 
pricepe cum gustul ei este conferit de carne şi grăsime, 
însă oasele se descompun în vreun fel? 


166 


Ori le punem acolo doar de dragul măduvei? 


Ciolanele descărnate sunt importante în prepararea 
supelor, sosurilor, stufaturilor şi tocanelor - la fel de 
importante ca legumele, carnea şi condimentele. Totuşi, 
contribuţia lor s-ar putea să nu ne fie prea clară dacă le 
considerăm doar nişte bucăţi dure de materie minerală 
nereactivă. Pentru că da, sunt substanţe minerale: fosfaţi 
de calciu, ca să fiu mai exact. Dar fosfaţii de calciu nu se 
dizolvă şi nici nu se descompun în apă clocotită, aşa că, 
dacă oasele n-ar fi făcute decât din aşa ceva, în locul lor am 
putea băga în fiertură, foarte bine, nişte simpli bolovani. 

Numai că oasele au în structură şi materie organică, 
aflată într-un total contrast cu cea minerală, şi în această 
categorie se remarcă în special cartilajul (zgârciul) şi 
colagenul. La mamiferele tinere, oasele sunt făcute, de 
fapt, mai mult din cartilaje decât din substanţe minerale, iar 
cartilajul conţine colagen, o proteină care, în procesul de 
gătire, se descompune într-o gelatină moale. Ca atare, 
oasele contribuie la crearea unei senzaţii plăcute în gură, 
de mâncare consistentă şi onctuoasă. 

Tibiile şi femururile, în special, împreună cu articulațiile 
de la capetele lor, sunt deosebit de bogate în colagen. lar în 
cazul în care chiar vreţi o supă sau un sos care să se 
închege ca jeleul în momentul răcirii, adăugaţi în fiertură un 
picior de vițel sau două de porc, acestea fiind furnizoare de 
mult colagen. Picioarele de porc lăsate la răcit, după gătire, 
în propriul lor suc gelatinos sunt nişte delicatese de modă 
veche. Dacă pregătiţi aşa ceva, spuneţi-le musafirilor că 
acela este un fel de mâncare fantezist de origine franceză, 
numit Pied de Cochon. 

Deşi părţile dure ale oaselor par a fi solide, ele conţin 
cantităţi surprinzător de mari de apă, fibre nervoase, vase 
de sânge şi alte materii care v-ar transforma instantaneu în 
vegetarieni în cazul în care vi le-aş detalia. La un curs de 
anatomie aţi învăţa că un os obişnuit are de regulă trei 
straturi. Cel interior, format din materie spongioasă, 

conţine o mulţime de elemente organice delicioase, alături 
de care se află, în spaţiul gol din centrul oaselor lungi, şi 
mai delicioasa măduvă. Acesta este motivul - lucru 
important de reţinut - pentru care tăiem sau spargem 
oasele înainte de a le introduce în fiertură. În afara stratului 
spongios se află un altul, dur, de origine predominant 
minerală, care este urmat de o membrană exterioară 
fibroasă, foarte rezistentă, numită periost. 

Dar oasele pe care le aruncăm prin fierturi sunt însoţite şi 
de nişte „accesorii”. Exceptând scheletele scoase pe străzi 
cu ocazia Halloweenului sau pe cele din laboratoarele de 
anatomie, aţi văzut vreodată vreun os perfect curat, fără 
niciun pic de carne, grăsime, zgârci ori alte ţesuturi 
conjunctive? Nu prea cred. Toate aceste mici elemente 
complementare contribuie din plin la obţinerea savorii unui 
preparat culinar. Mai mult decât atât, ele se mmenesc 
frumos atunci când prăjim oasele de vițel înainte de a le 
pune în oala în care urmează să pregătim vreun sortiment 
de sos brun. 

Drept urmare, păstraţi-vă toate oasele în frigider, pentru 
ziua dedicată gătitului. Ori profitaţi de cele mai însemnate 
lucruri din lume, inclusiv de afişul care vă anunţă că le 
puteţi obţine gratuit sau aproape gratuit de la măcelarul din 
cartier. 


Piei şi gelatine fine 
Rasol grecesc de miel 


Osul din partea inferioară a piciorului unui mamifer 
tânăr, cum ar fi mielul, este înconjurat de un cartilaj 
plin de colagen, care, pe parcursul procesului de 
gătire, se transformă într-o gelatină după care efectiv 
îţi lasă gura apă şi care contribuie, împreună cu zeama 
de carne, grăsimea şi măduva, la obţinerea unui sos 
brun foarte consistent. (Este posibil să nu puteţi scoate 
măduva din aceste osişoare cam subţiri - cum se 

întâmplă şi în cazul reţetei de osso buco?’ -, însă, la 
temperatura înaltă de gătire, grăsimea ei savuroasă se 
scurge în sos.) 

Aici succesul depinde în mare măsură de alegerea 
corectă a vasului de gătit. Pentru obţinerea unui 
rezultat bun, folosiţi o oală emailată din fontă, aceasta 
păstrându-şi temperatura şi asigurând astfel o gătire şi 
o rumenire uniforme. Odată făcută, carnea se va ivi 
rumenă şi lucioasă dintre fărâmele de plante 
aromatice şi va fi atât de fragedă, încât aproape se va 
desprinde de pe os. 

Puteţi pregăti acest fel de mâncare cu o zi înainte de 
a-l servi. Păstraţi în frigider rasolurile şi legumele, 
separate de sos, ca să puteţi îndepărta uşor grăsimea 
solidificată la suprafaţa sosului. 


4 rasoluri de miel, de aproximativ 300-450 g 
fiecare 

2 linguri ulei de măsline sare şi piper proaspăt 
măcinat 

2 morcovi mari, tăiaţi în bucăţi mari (sau 12 
baby-carrots) 

2 tulpini de ţelină, tăiate în bucăţi mari 

1 ceapă mare, tocată mare 

4-6 căţei de usturoi, tocaţi mare 

1/2 cană vin roşu sec 

1/2 cană apă 

1 cană (225 g) sos de tomate 

1 linguriţă oregano uscat, preferabil de 
provenienţă grecească 

1/2 linguriţă frunze uscate de cimbru sau 

1 lingură frunze proaspete 


1. Preîncălziţi cuptorul la 175°C. Îndepărtaţi excesul de 
grăsime de pe rasoluri. Turnaţi uleiul de măsline în 


26 Reţetă italienească de rasol de vițel foarte mic, servit de regulă în 
combinaţie cu risotto. 

oala de fontă şi puneţi-o pe aragaz, la foc mediu. 
Prăjind în două tranşe dacă este necesar, rumeniţi bine 
rasolurile de miel, pe toate părţile. Săraţi-le şi piperaţi- 
le cu generozitate. Folosindu-vă de un cleşte de 
bucătărie, scoateţi-le de acolo şi puneţi-le pe o tavă. 

2. In aceeaşi oală, încălzită tot la foc mediu, căliţi 
morcovii, ţelina şi ceapa până când se înmoaie, fără să 
se rumenească - vreo 5 minute. Adăugaţi usturoiul şi 
mai prăjiţi timp de 2 minute. Puneţi rasolurile în oală, 
pe acest „pat” de legume. 

3. Intr-un pahar gradat, amestecați vinul cu apa şi 
turnaţi-l peste rasol. Adăugaţi sosul de tomate. 
Presăraţi pe deasupra oregano şi cimbru. Incălziţi până 
ce sosul începe să clocotească. 

4. Acoperiţi oala cu un capac pe măsură, care s-o închidă 
perfect, sau cu o folie de aluminiu, prinsă de buza ei, şi 
coaceţi mâncarea în cuptor timp de 2 ore sau până în 
momentul în care carnea se frăgezeşte şi tinde să se 
desprindă de os. 

5. Cu ajutorul unui cleşte de bucătărie, puneţi rasolurile 
într-o tavă şi acoperiţi-le cu folie, pentru a le păstra 
calde. Scoateţi legumele cu o spumieră şi aranjaţi-le 
frumos în jurul cărnii. Turnaţi sosul într-un pahar 
gradat, culegeţi excesul de grăsime de la suprafaţa lui 
(vezi p. 124) şi aruncaţi-l. Ar trebui să obţineţi 
aproximativ 1 pahar de sos. Dregeţi-l puţin la gust 
dacă este necesar, apoi serviţi-l turnat peste carnea de 
miel sau într-o sosieră. 


CÂND NU SE UITĂ NIMENI... 


De ce spun oamenii că întotdeauna cea mai dulce ar fi 
carnea de pe lângă os? 

Putem „înghiţi” remarca asta cu un grăunte de... zahăr, 
deoarece în limbajul gastronomic cuvântul dulce este 
utilizat excesiv şi, pe deasupra, şi greşit. Deseori se referă 
doar la gustul bun al unei mâncări, netrebuind să fie 
judecat în sensul lui pur literal. Şi asta se întâmplă, 
probabil, deoarece, dintre toate gusturile de bază 
identificate în cazul speciei umane, cel dulce pare să ne 
ofere cele mai mari satisfacţii. 

Oricum, carnea de pe os este, într-adevăr, mai gustoasă, 
din mai multe motive. 

In primul rând, fiind ascunse printre fibrele de carne, osul 
şi elementele lui conexe nu se înfierbântă la fel de tare şi 
nu se gătesc la fel de repede ca zonele exterioare. De pildă, 
dacă frigeţi la grătar o vrăbioară cu os, carnea de lângă os 
rămâne mai crudă decât restul bucății, şi, cu cât e mai 
crudă, cu atât e mai suculentă şi mai gustoasă. 

Un alt efect se datorează abundenței de tendoane şi alte 
ţesuturi conjunctive, care „ancorează” carnea de os. 
Colagenul, complexa proteină din aceste ţesuturi, se 
descompune prin încălzire, transformându-se în gelatină, o 
proteină mult mai maleabilă. Ea are, în plus, şi proprietatea 
de a fi capabilă să reţină cantităţi imense de apă - de vreo 
zece ori mai mari decât ar încăpea în volumul propriu. Deci, 
în general, pe oriunde se află colagenul - şi, de obicei, îl 
găsim în special prin preajma oaselor -, carnea va fi mai 
fragedă şi mai suculentă. 

Cel de-al treilea efect al apropierii cărnii de os este ceva 
mai evident. Unele dintre secţiunile obţinute prin tranşare, 
dintre care se remarcă în primul rând antricoatele şi 
coastele, au multă grăsime pe lângă os. Ca atare, când nu 
se uită nimeni şi ronţăiţi exact ca Hernie VIII vreun os din 
acela, nu aveţi nicio şansă să evitaţi ridicarea nivelului de 
colesterol. Şi, spre regretul vostru şi al arterelor voastre, 
grăsimea animală puternic saturată este delicioasă. 

UN GEOMETRU CU TERMOMETRU 


Cărțile de bucate imi atrag atenţia că, atunci când 
folosesc termometrul de carne pentru a constata dacă 
friptura este gata, trebuie să am întotdeauna grijă ca el 
să nu atingă osul. Nicăieri nu am găsit vreo explicație. 
Ce, îmi explodează friptura? Sau se întâmplă altceva de 
genul ăsta? 


Urăsc sfaturile astea lipsite de explicaţii. Voi nu? Nu fac 

decât să-ţi înfiripeze teama în suflet, fără să te informeze. 
Ori de câte ori văd pe o cutie indicaţia „deschide-o la 
celălalt capăt”, o deschid exact pe unde nu trebuie, ca să 
văd ce se întâmplă. Şi sunt încă viu. 
__ Osul nu-i un atât de bun conductor termic pe cât carnea. 
In primul rând, el este poros, iar bulele de aer sunt 
izolatoare de căldură. Totodată, oasele au particularitatea 
de a fi relativ uscate, iar transferul de căldură printr-o 
bucată de friptură se datorează în special conţinutului de 
apă al cărnii. Ca atare, atunci când cea mai mare parte a 
cărnii dintr-o friptură va ajunge la o anumită temperatură, 
zonele din preajma osului vor fi, foarte probabil, încă relativ 
reci. Din cauza lor, indicaţia termometmlui se va situa mult 
sub nivelul real, determinându-vă să ţineţi prea mult pe foc 
respectiva bunătate de pui, curcan sau vită. 


ODĂ LA O URNĂ SOIOASĂ? 


Ori de câte ori fac vreo ciorbă, supă sau tocană, mă 
trezesc că deasupra se formează un strat de ulei: 


2 Aluzie la Ode on a Grecian Urn (Odă la o urnă grecească), poem 
scris de John Keats în 1819 şi publicat în 1920. 

grăsime topită, provenită din carne. Vreau să scap de el, 
dar se împrăştie şi niciodată nu reuşesc să scap de tot. 
Există vreo cale simplă de a mă debarasa de acea 
grăsime? 


Reţetele vă indică să îndepărtați grăsimea din supe şi 
mâncăruri, de parcă chestia asta ar fi la fel de simplă 
precum cojirea unei banane. Să presupunem că luaţi o 
lingură şi cu ea „săltaţi” stratul de grăsime, fără a vă atinge 
nici de elementele solide, nici de lichidul de sub el. Dar 
verbul a îndepărta este, în acest caz, foarte înşelător. 

Înainte de toate, este foarte greu să ştii cât de adânc să 
scufunzi lingura fără a lua în ea şi o cantitate prea mare din 
lichidul aflat sub stratul de grăsime. In cazul în care oala 
sau tigaia are gură largă, grăsimea se poate răspândi într- 
un strat atât de subţire, încât să nu poată fi îndepărtat cu 
ajutorul unei linguri. Mai mult decât atât, este posibil ca 
procesul dumneavoastră de curăţare să fie împiedicat de 
micile „forme de relief” proiectate de bucăţelele de carne şi 
legume care se iţesc dinăuntru. Şi, în final, mai există şi 
posibilitatea ca o mare cantitate de substanţă grasă să fie 
„cufundată” printre elementele solide din supă sau sos. 

Dacă în cratiţă nu aveţi prea mult lichid, îl puteţi turna pe 
tot într-un separator de sosuri - adică într-unul dintre 
paharele acelea din sticlă sau plastic cu aspect de 
stropitoare  miniaturală, de conţinutul căruia să vă 
dispensaţi începând de la fund, ca un foarte agil dealer de 
cărţi de joc. Lichidul apos se scurge în afară, lăsând în urmă 
stratul de la suprafaţă, de grăsime. 

Sau puteţi turna toată zeama într-un recipient înalt şi 
îngust făcut din sticlă termorezistentă, aşa încât stratul de 
grăsime să se îngroaşe şi să poată fi absorbit de la 
suprafaţă cu o pipetă cu pompiţă de cauciuc. 

Cea mai tentantă metodă este cea a refrigerării întregii 
oale, pentru ca stratul de grăsime să se solidifice şi să-l 
puteţi apoi „sălta” pe bucățele, exact ca pe nişte sloiuri 
formate pe suprafaţa unui lac îngheţat. Dar metoda e 

173 


periculoasă, deoarece oala vă poate încălzi conţinutul 
frigiderului până la o temperatură propice dezvoltării 
bacteriilor.  Mâncărurile fierbinți trebuie  răcite prin 
distribuire în mai multe vase mici înainte de a fi băgate în 
frigider. 

O metodă minunat de rapidă şi de lesnicioasă presupune 
utilizarea unui mop în miniatură - da, a unui mop, care 
efectiv „spală” toată grăsimea. Il treceţi iute peste 
suprafaţa fierturii (a supei sau mâncării cu sos) şi el 
absoarbe selectiv uleiul, dar nu şi lichidul apos de 
dedesubt. E cunoscut sub diferite denumiri comerciale 
neatrăgătoare, inclusiv sub cele de Oil Mop (Mop pentru 
ulei), Fat Mop (Mop pentru grăsimi solide) şi Grease Mop 
(Mop pentru untură), şi îl puteţi găsi în magazinele care 
comercializează vase de bucătărie. 

Cum este posibil, vă puteţi întreba, ca un mop să facă 
distincţie între lichidele uleioase şi cele apoase? 

Un mop obişnuit absoarbe apa deoarece apa umezeşte - 
cu alte cuvinte, aderă la - fibrele din care e confecţionat 
mopul. Există o oarecare putere de atracţie între 
moleculele de apă şi cele ale bumbacului sau, mă rog, ale 
materialului din care sunt obţinute fibrele. Mai mult decât 
atât, apa chiar urcă prin fibre datorită unui efect de 
capilaritate. Astfel, atunci când cufundaţi în apă un mop 
obişnuit, la scoaterea lui veţi disloca o mare cantitate de 
apă. 

Insă apa nu umezeşte nici pe departe orice material; 
forţa de atracţie exercitată între moleculele ei şi anumite 
alte molecule este efectiv prea mică. Cufundaţi în apă o 
lumânare, de pildă, şi ea va ieşi de acolo perfect uscată. 
Apa nu aderă nici la ceară, nici la o mulţime de materiale 
plastice, în schimb la ele aderând - şi aici e chichiţa - 
substanţele uleioase. Mopul pe care vă sfatuiam să-l folosiţi 
la gătit este făcut dintr-un plastic care se poate îmbiba de 
ulei, dar nu şi de apă. Şi aşa aţi scăpat de surplusul de 
grăsime. 

lar când mopul vă este plin de ulei şi nu mai poate 

absorbi niciun strop, iată cum puteţi scăpa de ulei înainte 
de a mai plimba o dată mopul peste suprafaţa fierturii. 

Aveţi posibilitatea să-l ţineţi sub un jet de apă fierbinte, 
lăsând uleiul să se scurgă în conducte, dar în cele din urmă 
el poate da peste un punct rece şi se poate solidifica, 
înfundându-vă conductele într-o zonă în care nu ajunge 
niciun instalator fără să vă dărâme practic întreaga 
locuinţă. In schimb, aveţi şi posibilitatea să ieşiţi pe uşa din 
spate a casei şi să scuturaţi energic mopul. Un mic duş de 
ulei nu afectează iarba, iar uleiul este biodegradabil. 
Furnicile chiar vă vor mulţumi pentru el. Apoi, înapoi în 
bucătărie cu voi, pentru a mai da o dată cu mopul şi a-l 
scutura din nou, până când aţi scăpat de toată grăsimea 
din oală. 


Mop pentru grăsimi lichide și solide. 


O ADÂNCĂ PROBLEMĂ DE ŞUNCĂ 


De când m-am mutat în Virginia, mă tot mir că „şuncile 
de Virginia” nu sunt niciodată păstrate în instalații 
frigorifice, ci sunt vândute direct la tarabă pe stradă sau 
pe rafturile normale din supermarket. Ce le face să nu se 
altereze? 


Nu se alterează fiindcă sunt „tratate” - termen generic 
pentru orice proces care inhibă dezvoltarea bacteriană 
chiar şi la temperatura camerei. Dar şunca, în general, de 

orice tip ar fi ea, poate stârni nedumeriri. Cum este oare 
tratată? Sunt toate sortimentele sărate? Sau afumate? 
Trebuie oare să le macerăm? Să le gătim? 

Acestor întrebări nu li se poate da nici măcar un set de 
răspunsuri clare, deoarece există prea multe tipuri de 
şuncă, preparate în prea multe feluri. Puţine dintre 
provocările la care a fost supusă specia umană par să fi 
necesitat atâta inventivitate ca descoperirea modului în 
care poate fi mâncat „posteriorul” unui porc. 

În termeni de măcelărie, puteţi găsi şuncă integrală, 
„semişuncă” (combinată cu carne din partea superioară sau 
inferioară a articulaţiilor picioarelor anterioare), şuncă cu 
şorici sau fără, şi şuncă rulată şi legată, ca să nu mai 
pomenim şi specialităţile cu os, fără os sau doar „parţial 
fără os” (mai degrabă cunoscute ca „semidezosate”). 

Şi mai sunt şi tipuri de şuncă a căror denumire nu 
provine de la procedurile „chirurgicale” suferite de 
mamifer, ci de la firma producătoare sau de la locul de 
provenienţă. Fiecare regiune şi cultură din afara graniţelor 
Israelului şi Islamului pare a avea un stil propriu de tratare 
a „posteriorului” domnului dodoloţ. Unele dintre cele mai 
cunoscute tipuri regionale de şuncă ne vin din Anglia, 
Franţa, Germania, Polonia, Italia şi Spania. lar dintre 
producătorii din Statele Unite sunt deosebit de mult 
apreciate cele produse în Kentucky, Vermont, Georgia, 
Carolina de Nord şi... da, Virginia. (întotdeauna am dorit să 
dau de o întrebare la care să pot răspunde „Da, Virginia”?8.) 

Acum vă rog să nu-mi scrieţi ca să-mi spuneţi că am omis 
„cele mai bune şunci din lume”. Nu combat nici opinii 
politice şi religioase, nici păreri privitoare la şunculiţe. 

Clasificarea sub o unică denumire, de „şuncă”, a întregii 
game de produse de acest fel se datorează faptului că 
toate specialităţile se obţin din picioarele din spate ale 
porcului, care sunt tratate - exceptând şunca „proaspătă”, 
ce rămâne netratată - printr-unul sau mai multe dintre 


2% Aluzie la un faimos editorial şi la un film, ambele intitulate Yes, 
Virginia, there is a Santa Claus. 

următoarele procese: de  sărare, afumare, uscare, 
condimentare şi maturare. Practic, numărul mare al 
tipurilor de şuncă este comparabil cu cel al combinațiilor şi 
permutărilor acestor cinci proceduri. De observat numai că 
sărarea este un pas comun tuturor specialităţilor şi deseori 
ea însăşi poartă denumirea de „tratare”. 

Sărarea, afumarea şi uscarea contribuie, fiecare în parte, 
la anihilarea bacteriilor care alterează alimentele. lată cum 
anume: 


Sărarea 


De mii de ani sărarea e folosită ca metodă de conservare 
a cărnii. Sarea conservă alimentele deoarece ucide sau 
dezactivează bacteriile prin osmoză. 

O bacterie este, în esenţă, o picătură de protoplasmă 
aflată în interiorul unei membrane celulare, semănând cu o 
faţă de pernă umplută cu jeleu. Protoplasma conţine tot 
felul de materii dizolvate într-o masă de apă - proteine, 
carbohidrați, săruri şi o mulţime de alte elemente chimice 
de o importanţă vitală pentru bacterie, dar, momentan, 
complet neinteresante pentru noi. 

lar acum hai să cufundăm o bacterie nenorocoasă în apă 
foarte sărată, puternică din punctul de vedere al 
concentraţiei chimice, pentru ca mediul din exteriorul 
membranei sale celulare să fie mai sărat decât conţinutul 
său, din interiorul membranei celulare. Ori de câte ori apare 
un asemenea dezechilibru pe feţele opuse ale unui perete 
despărțitor permeabil la apă (ale membranei celulare, în 
situaţia noastră), Mama Natură, care urăşte dezechilibrele, 
încearcă să reinstaureze echilibrul. Şi o face, în cazul 
acesta, forțând apa să se deplaseze dinspre partea în care 
domină o concentraţie mai mică (dinspre „măruntaiele” 
bacteriei) înspre cea în care concentraţia e mai mare 
(înspre apa sărată din exterior). Efectul este de diminuare a 
dezechilibrului, prin slăbirea soluţiei puternice şi întărirea 
soluţiei slabe. Deshidratarea, stafidirea şi, în final, moartea 

sunt nefericitele consecinţe suportate de bacterie. În cel 
mai bun caz, ea ajunge să nu mai constituie o ameninţare 
pentru noi datorită simplului fapt că i se anulează şansele 
de reproducere. („Nu în seara asta, dragă - sunt 
deshidratată.”) 

Această mişcare spontană a apei printr-o membrană, 
determinată de inegalitatea concentraţiilor soluţiilor aflate 
de o parte şi de alta a ei, se numeşte osmoză. Fenomenul 
se produce şi în cazul marinării cărnii, procedeu aplicat 
pentru îmbunătăţirea gustului şi proprietăţilor pe care le 
prezintă în timpul procesului de gătire (vezi p. 129). 

Şi apropo, o soluţie puternică de zahăr în apă poate avea 
acelaşi efect ca o soluţie puternică de sare în apă. Acesta 
este motivul pentru care, la pregătirea dulceţurilor, putem 
folosi o cantitate mare de zahăr pentru conservarea 
fructelor. In principiu, atunci când vă preparaţi gemul de 
căpşuni, aveţi posibilitatea să înlocuiţi cu succes zahărul cu 
sarea. Doar să nu mă invitaţi la micul dejun. 

In zilele noastre, atât şunca, de orice tip ar fi ea, cât şi 
alte produse din carne de porc pot fi tratate cu sare 
amestecată cu substanţe adiţionale, inclusiv cu zahăr, 
condimente şi nitrit de sodiu. Nitriţii au trei efecte: inhibă 
dezvoltarea bacteriilor din genul Cbstridium botulinum, 
notoriile surse ale toxinei botulinice, contribuie la 
îmbunătăţirea gustului şi reacţionează cu mioglobina, 
proteina roşie din carnea proaspătă, dând naştere unui 
element chimic numit azoximioglobină, datorită căruia 
preparatul capătă o culoare roz-aprins în timpul lentei 
încălziri la care este supus pe parcursul procesului de 
tratare. 

În stomac, nitriţii sunt transformați în nitrosamine, 
compuşi chimici declanşatori de cancer. De aceea, FDA 
stabileşte o limită pentru cantitatea reziduală de nitriţi care 
poate fi prezentă în produsele din carne tratate. 


Afumarea 

Tratarea unei şunci nu este echivalentă cu gătirea, aşa 
că, de regulă, după cumpărare, ea vă mai dă bătăi de cap. 
Şi afumarea deasupra unei foc din lemne duce la uciderea 
bacteriilor, parţial din cauza uscării cărnii, parţial datorită 
faptului că acesta este un gen de gătire la temperatură 
scăzută, şi parţial datorită faptului că în fum se găsesc tot 
felul de elemente chimice primejdioase. (Sigur nu vreţi să le 
ştiţi.) Însă, totodată, ea poate conferi cărnii o serie întreagă 
de arome minunate, care depind de tipul de lemn folosit, de 
temperatură, de durata de afirmare şi aşa mai departe. 

În general, nu este necesar ca şunca afumată - şi trebuie 
să ştiţi că majoritatea specialităţilor de şuncă sunt afumate 
- să fie gătită înainte de a fi consumată. Cea pe care o 
găsiţi în supermarket este fie parţial, fie în întregime gata 
pregătită de consum. Întrebaţi-l pe măcelar ori uitaţi-vă pe 
etichete: pe ele veţi găsi precizat ceva de genul „gătită”, 
„numai bună de mâncat” sau „nu necesită preparare 
înainte de servire”. 

Deci să vă răspund, în sfârşit, la întrebare: „şuncile de 
Virginia”, inclusiv cele care poartă vestita marcă 
Smithfields, sunt tratate temeinic atât prin sărare, cât şi 
prin afumare, aşa că nu trebuie să fie nici refrigerate, nici 
gătite. Dar asta nu-i împiedică pe mulţi să le marineze, să 
le fiarbă, să le frigă, să le glazureze şi, în general, să se 
agite fără rost în privinţa lor imediat ce le aduc acasă. 


Uscarea 


Şi perioadele lungi de expunere a şuncii la aer uscat pot 
duce la deshidratarea şi uciderea bacteriilor. Specialitatea 
italienească prosciutto şi cea spaniolă serrano sunt tratate 
cu sare grunjoasă, apoi sunt atârnate pentru a fi uscate, în 
mod tradiţional, în pivnițe sau poduri bine aerisite. Nefiind 
afumate la temperaturi ridicate, ele sunt practic crude şi se 
consumă ca atare, tăiate în felii extrem de subţiri. 
Consumul cărnii crude nu-i dăunător atâta timp cât nu mai 
este infestată cu bacterii. 

Condimentarea şi maturarea 


Abia aici intră în scenă adevărata individualitate. Pe orice 
tip de şuncă pot fi depuse straturi succesive de sare, piper, 
zahăr şi tot felul de amestecuri secrete de condimente, 
fiind ulterior supusă ani de-a rândul unui proces de 
maturare. Dacă o asemenea şuncă este tratată cu sare, 
apoi uscată, nu va fi infestată de bacterii. In schimb, de-a 
lungul anilor, se va acoperi cu mucegai, acesta trebuind să 
fie răzuit înainte de servire. Din această categorie fac parte, 
de regulă, specialităţile ţărăneşti de şuncă. Mucegaiul o fi 
având un aspect odios, dar carnea de sub el poate fi 
minunată. Oricum, repet, consumarea lui nu dăunează. 

La capătul din urmă al întregii game de şunculiţe se află 
acele felii roz de formă pătrată sau rotundă pe care le 
vedeţi în caserolele cu delicatese de prin supermarketuri şi 
alimentare. Acelea pot fi integrate în categoria „şuncă” 
deoarece conţin carne tratată de porc, însă aici se întrerupe 
orice legătură dintre ele şi şunca adevărată. (Aţi văzut 
vreodată vreun picior perfect pătrat de porc?) Se obţin prin 
presarea bucăţelelor de carne „de lucru” în forme 
geometrice de pâine, pentru a se potrivi perfect cu feliile 
acelea gumate de pâine albă de toaster, faţă de care nu 
sunt deloc mai presus. Chiar şi afumate, se alterează uşor 
din cauza marii cantităţi de apă pe care o conţin, aşa că 
trebuie păstrate în frigider. 

Lăsaţi-le mai bine acolo. 


Conservarea cu ajutorul zahărului şi al sării 
Somon îngropat 


Şunca şi alte produse din carne sunt de regulă tratate 
prin sărare, în timp ce fructele se conservă de obicei cu 
ajutorul zahărului. Motivul acestei diferenţe are legătură, în 
mod evident, cu gustul. Dar sarea şi zahărul sunt la fel de 

eficace în ceea ce priveşte puterea de ucidere a bacteriilor; 
ele le deshidratează în acelaşi fel: prin osmoză. 

Unul dintre tipurile clasice de carne tratată poartă 
denumirea de gravlax sau gravad lax, şi este somon tratat 
în stil scandinav. Indiferent dacă îi spuneţi /ax (în suedeză), 
laks (în daneză şi norvegiană), /achs (în germană) sau /ox 
(în idiş), cuvântul înseamnă „somon”, iar grav/ax - „somon 
îngropat”. Scandinavii din epoca medievală obişnuiau să 
bage somonii şi scrumbiile în gropi săpate în pământ pentru 
a fermenta. 

Astăzi, somonul este tratat prin acoperire cu un strat de 
zahăr şi un strop de sare. Francezii o fac uneori cu sare şi 
un strop de zahăr. Această reţetă recomandă cantităţi 
egale, deoarece aşa ne place nouă, însă puteţi modifica 
raportul sare/zahăr după bunul plac. Aveţi doar grijă să 
folosiţi o cantitate totală de amestec egală cu o jumătate 
de cană. 

Somonul e uşor de preparat, dar planificarea trebuie 
făcută din timp, deoarece aveţi nevoie de două sau trei zile 
pentru pregătirea lui. La sfârşitul perioadei însă, veţi fi 
posesorii unuia dintre cele mai dichisite şi apetisante 
aperitive. Serviţi-l tăiat în felii subţiri, împreună cu sos 
dulce de muştar (vezi reţeta de mai jos) şi cu pâine de 
secară unsă cu unt. 


Aproximativ 1,5 kg file de somon cu pielea 
intactă, o singură bucată, cât mai 
dreptunghiulară posibil (nu îngustată pe lăţime 
spre capete) 

1 legătură mare de mărar (de vreo 100 g) 

1/4 cană sare cuşer grunjoasă 

1/4 cană zahăr 

2 linguri boabe de piper alb sau negru, 
zdrobite grosier într-un mojar sau cu un bătător 
de carne 


1. Treceţi-vă buricul degetului peste marginea bucății 

de file, de la un capăt la altul, ca să simţiţi dacă are 
oase. Cu ajutorul unui cleşte cioc de papagal sau al 
unei pensete, scoateţi oasele şi aruncaţi-le. Clătiţi 
mărarul, apoi scuturaţi-l ca să se zvânte. Amestecaţi 
într-o farfurioară sarea, zahărul şi piperul zdrobit. 
Tăiaţi somonul pe lăţime, în două bucăţi egale, şi 
puneţi-le pe ambele pe un tocător, cu pielea în jos, 
una lângă alta. Presăraţi-le uniform cu amestecul de 
sare, zahăr şi piper şi frecaţi-l uşor pe toată 
suprafaţa. 

. Puneţi firele de mărar pe una dintre bucăţile de file, 
apoi acoperiţi-o cu cealaltă bucată, aşezată cu 
pielea în sus. Bucata de somon va avea aspectul 
unui sandvici gros şi mustăcios. 

. Înfăşuraţi sandviciul în 2 straturi de folie de plastic, 
puneţi-l într-o tavă de copt nu prea adâncă şi, peste 
el, aşezaţi o greutate de 2-4 kg. Sunt bune cutiile de 
conserve nedesfăcute sau chiar nişte dicţionare 
protejate în pungi de plastic etanşeizate. (Eu 
folosesc o bucată paralelipipedică de plumb pe care 
o înfăşor în plastic, dar majoritatea gospodăriilor n- 
au privilegiul de a fi dotate cu aşa ceva.) 

. Ţineţi somonul în frigider timp de 3 zile, întorcându-l 
de pe o parte pe alta la fiecare aproximativ 12 ore. 
Apoi scoateţi-l din folie şi curăţaţi-l prin răzuire cu un 
cuţit sau o spatulă, aruncând mărarul sărat-dulceag. 
Pentru servire, tăiaţi somonul pe diagonală în felii 
foarte subţiri, detaşând pielea de pe fiecare felie în 
parte. 


Sosul dulce de muştar 


Combinaţi 1/4 cană de sos de muştar brun picant 
cu 1 linguriţă de boabe de muştar măcinate, 3 
linguri de zahăr şi 2 linguri de oţet de vin roşu. 
Adăugaţi 1/3 cană de ulei vegetal, turnându-l în jet 
continuu şi bateţi totul până când ajungeţi la 

consistenţa unei  maioneze. Apoi, amestecând, 
adăugaţi 3 linguri de mărar fin tăiat şi ţineţi la 
frigider sosul timp de 2 ore, pentru a-şi mai pierde 
din tărie. 


SĂ DEFINIM SARAMURAREA 


Saramurarea pare a fi la mare modă în ziua de azi, de 
parcă toți bucătarii-şefi şi autorii de cărți de bucate din 
lume ar fi descoperit brusc apa sărată. Sunt exact ca 
Balboa când a descoperit Oceanul Pacific. Care este, de 
fapt, menirea exactă a saramurării? 


Saramurarea, cu alte cuvinte cufundarea cărnii de 
mamifer, peşte sau pasăre în apă sărată, este departe de a 
putea fi numită o nouă descoperire. Evident, la un anumit 
moment dat din istoria maritimă, cineva a descoperit - 
accidental, poate? - că friptura obţinută din carne ţinută în 
prealabil în apă de mare este mai suculentă şi are un gust 
mai bun. 

Ce se întâmplă în timpul procesului de saramurare? Care 
este efectul unei băi în apă sărată, în afară de cel de a ne 
ajuta să obţinem un aliment... păi cum altfel decât mai 
umed şi mai sărat? Afirmațiile celor care susţin că acest 
proces sporeşte suculenţa şi frăgezimea sunt oare 
justificate? 

In primul rând, hai să punem la punct problemele de 
terminologie. Cuvântul „saramurare” este utilizat greşit, 
referindu-se la toată gama de proceduri care începe cu 
frecarea unei bucăţi de carne cu sare şi se încheie cu 
ţinerea ei într-un amestec de sare, zahăr, piper, oţet, vin, 
cidm, ulei, condimente şi, evident, apă. Dar frecarea cărnii 
cu sare nu înseamnă saramurare; e doar o frecare, al cărei 
scop este cu totul altul. lar unii oameni desemnează prin 

acest termen ţinerea cărnii într-un lichid obţinut ca urmare 
a combinării mai multor ingrediente, deşi aceea este, de 
fapt, marinare, o cu totul altă mâncare de peşte. Pe de altă 
parte, cei din industria prelucrării cărnii înţeleg prin 
marinare injectarea de apă sărată în carnea de porc, deşi 
aceasta este în realitate o formă de saramurare. 

Pentru a nu ne întinde cu această secţiune a capitolului 
mai mult decât se întinde „muratul” Moby Dick, îmi voi 
limita comentariile doar la efectele ţinerii cărnii în apă 
sărată, deşi majoritatea saramurilor au în componenţă şi 
zahăr. 

O celulă tipică de carne (din muşchi) arată ca o fibră 
cilindrică lungă. lnăuntru are o proteină şi diverse 
substanţe dizolvate într-o masă lichidă, totul fiind încasetat 
într-o membrană care le permite moleculelor de apă să 
treacă prin ea. Atunci când o asemenea celulă este 
cufundată într-o saramură cu mult mai multe molecule 
libere de apă decât ea, natura încearcă să restabilească 
echilibrul forțând moleculele de apă să treacă prin 
membrană din partea în care ele se află în exces (din 
saramură) în partea în care sunt deficitare (în celulă). Acest 
proces, care presupune mişcarea apei dinspre o soluţie mai 
apoasă înspre una mai puţin apoasă, se numeşte osmoză, 
iar presiunea ce forţează apa să treacă prin membrană 
poartă denumirea de presiune osmotică. În cazul de faţă, 
rezultatul constă într-un transfer de apă din saramură în 
celule, acesta făcând ca bucata respectivă de carne să fie 
mai suculentă. 

Dar, până una alta, ce se poate spune despre sare? În 
celulă, se află dizolvată foarte puţină sare (ştiinţific vorbind: 
există foarte puţini ioni de sodiu şi de clorură). În schimb, în 
saramură sunt tone de sare! De regulă, 1/4-1 1/2 căni per 
litru. Din nou, natura încearcă să-şi regăsească echilibrul, 
de data aceasta printr-un proces de difuzie: unii dintre ionii 
aflaţi în exces în afara celulei „migrează”, prin membrană, 
în celulă. lar acolo, printr-un mecanism care nu este încă pe 
deplin înţeles, sporesc capacitatea proteinei de a reţine 

apă. Drept rezultat se obţine o bucată de carne asezonată 
şi mai suculentă. Mai mult decât atât, ca bonus, carnea 
poate fi mai fragedă, deoarece elementele structurale ale 
proteinei care rețin apă tind să se umfle şi să se înmoaie. 

Prin urmare, saramurarea este mai eficace în cazul cărnii 
slabe, mai puţin gustoase, care tinde să se usuce pe 
parcursul procesului de gătire, cum ar fi cea albă a 
curcanilor contemporani şi fileul de porc, fără pic de 
grăsime. Dar, dragi prieteni, exact ăsta e locul până unde 
merge ştiinţa şi de unde începe arta, deoarece există zeci 
de metode diferite de saramurare şi de gătire a feluritelor 
tipuri de carne. Nu se poate da un răspuns clar privitor la 
durata de ţinere în saramură şi concentraţia soluţiei de sare 
în care ar trebui saramurată o anumită carne, care ulterior 
va fi pregătită într-un anumit mod, la o anumită 
temperatură, într-un anumit timp. Incepând din acest 
punct, încrederea dumneavoastră în inventatorul reţetei 
trebuie să se transforme în factor de decizie, fiindcă 
încercările şi erorile domnesc în acest domeniu. Dacă 
descoperiţi o reţetă de saramură care dă rezultate fragede, 
suculente şi nu prea sărate, păstraţi-o şi nu puneţi întrebări. 

Şi, dacă tot vorbim de sare, hai să discutăm şi despre 
abilitatea ei de a „extrage umezeala” din alimente - o 
metodă istorică de uscare şi conservare a cărnii de mamifer 
şi de peşte este prin acoperirea ei cu sare gemă. Dar un 
asemenea fenomen nu dezice cumva afirmaţiile pe care 
tocmai le-am făcut conform cărora apa sărată creşte gradul 
de umiditate al cărnii saramurate? Deloc. (Urmăriţi-mă cum 
lămuresc lucrurile strecurându-mă cu agilitatea unui şarpe 
printre obstacole.) 

Apa sărată şi sarea uscată nu au acelaşi efect asupra 
alimentelor. Osmoza este declanşată de diferența dintre 
cantităţile disponibile de apă aflate pe ambele părţi ale 
membranelor celulare. În cazul saramurării, în afara celulei 
există mai multe molecule de apă decât înăuntrul ei, aşa că 
presiunea osmotică forţează o parte din apa aflată în 
exterior să ajungă în interior. În schimb, atunci când 

acoperiţi cu sare solidă un aliment puternic hidratat (în 
categoria asta fiind incluse practic toate alimentele), o 
parte din sare se dizolvă în apa de la suprafaţa lui, dând 
naştere unui film de soluţie sărată extrem de concentrată, 
în care proporţia de apă este extrem de scăzută - mai 
scăzută decât cea din interiorul celulelor. Drept urmare, în 
interiorul celulelor vor fi mai multe molecule disponibile de 
apă decât în exteriorul lor, şi umezeala alimentelor este 
„extrasă”. 


Găini pitice saramurate, din rasa hibridă 
Găinile brun-roşcate ale lui Bob 


Carnea acestor găini pitice este gustoasă şi 
suculentă, în special atunci când o saramurăm înainte 
de a o frige. Folosind reţeta de faţă, îi dăm 
preparatului un iz asiatic, stropindu-l cu puţin sos de 
soia amestecat cu usturoi şi ghimbir pentru ca pielea 
să capete o frumoasă nuanţă brun-roşiatică, de 
mahon. 

Câtă saramură se foloseşte? Puneţi găinile în bolul, 
cratita sau punga de plastic cu închidere etanşă în care 
intenţionaţi să le saramuraţi şi adăugaţi apă atât cât să 
le acopere complet. Apoi scoateţi păsările de acolo şi 
măsuraţi cantitatea de apă. 

Cât de concentrată trebuie să fie saramura? Ca 
regulă generală, dar nu întotdeauna aplicabilă, utilizaţi 
1 cană de sare cuşer marca Morton's sau 1 1/2 căni de 
sare cuşer Diamond Crystal pentru fiecare litru de apă. 
Poate fi adăugat zahăr, plus alte ingrediente, pentru 
echilibrarea aromelor. 


2 găini din rasa hibridă Cornwell - Plymouth 
Rock 
4 litri apă 
lcană sare cuşer Morton's 

1 cană zahăr brun-închis, nu prea îndesat 
1/3 cană sos de soia, preferabil Kikkoman 
2 linguri ulei de arahide 4 căţei de usturoi 
3 felioare de ghimbir cât un bănuţ 


„ Scoateţi găinile din pachete, curăţaţi-le pe interior şi 
clătiţi-le bine. Turnaţi apa într-un bol mare sau într-o 
oală de supă. Adăugaţi sarea şi zahărul, apoi 
amestecați până când se dizolvă. Introduceţi 
păsările în acest lichid, cu piepturile în jos. Folosiţi- 
vă de o farfurie pe post de greutate pentru a le forţa 
să stea total în submersie, şi lăsaţi-le acolo | oră, fie 
într-un loc răcoros, fie în frigider. Apoi scoateţi 
păsările din saramură, clătiţi-le şi zvântaţi-le cu 
prosoape de hârtie. Dacă nu le gătiţi imediat, 
congelaţi-le. 
. Preîncălziţi cuptorul la 200°C. Cu o sforicică, legaţi 
picioarele găinilor unul de altul, dar nu foarte strâns, 
ci doar atât cât să nu se îndepărteze. 
. Măsuraţi cantitatea de sos de soia cu un pahar 
gradat şi adăugaţi-i uleiul. Zdrobiţi căţeii de usturoi, 
apoi, peste ei, turnaţi amestecul de soia şi ulei. 
Mărunţiţi ghimbirul, puneţi-l în mojarul de usturoi şi 
pisaţi-l, vărsând zeama obţinută, cu tot cu fărâmele 
de ghimbir, peste mixtura astfel obţinută. ŞI 
amestecați totul iute, ca să se omogenizeze cât mai 
bine posibil (deşi, desigur, uleiul nu va putea fi 
integrat complet în amestec), pentru ca după aceea 
să ungeţi păsările peste tot cu acest sos şi să le 
puneţi cu piepturile în jos pe un grătar plasat 
deasupra unei tăvi. 
Lăsaţi păsările la cuptor pentru 30 de minute, 
stropindu-le cu sos de soia după 10, apoi din nou 
după 20 de minute. Amestecaţi-l de fiecare dată, 
pentru ca bucăţelele de usturoi şi de ghimbir să se 
distribuie uniform în sos şi să le puteţi pune cu 
ajutorul pămătufului pe carne. În cazul în care 

zeama de carne scursă în tavă începe să fumege, 
turnaţi peste ea o jumătate de cană de apă. 
Întoarceţi păsările cu piepturile în sus şi mai lăsaţi-le 
la cuptor încă 30-40 de minute, stropindu-le cu sos 
la fiecare 10 minute. Aveţi grijă ca elementele solide 
din sos să ajungă pe pielea lor, mai ales la ultima 
stropire. 


Găinile vor fi fragede, suculente şi maronii-roşietice 
de jur împrejur. 
PENTRU 2 PORŢII GENEROASE 


Nu există scuză să nu fii zemos 
Hamburgeri uscați prin sărare 


Hamburgerii pregătiţi la grătar pe gaz sau cărbuni îşi 
pierd o mare parte din sucul propriu, care se scurge în 
foc. Dar, dacă îi puneţi pe un grătar deasupra unui vas 
fixat pe un trepied, sucul evaporat lasă pe fundul 
recipientului „resturi maronii”. Ele ar fi minunate dacă 
s-ar dizolva în vin sau în altă soluţie apoasă bună 
pentru pregătirea unui sos. Insă atunci când optaţi 
pentru hamburgeri simpli, fără sos, toate acele resturi 
maronii se pierd. 

Soluţia: tapetaţi fundul unei tăvi cu un strat subţire 
de sare şi puneţi hamburgerii deasupra ei. Sarea 
extrage sucul propriu din aceştia şi apoi îl coagulează 
repede, formând o crustă pe suprafaţa cărnii şi 
nepermiţându-i astfel să se lipească de vas şi să lase 
în urmă acele minunăţii brune. Hamburgerul rezultat 
este, la exterior, crocant şi delicios de sărat. 


350-450 g carne tocată de vită 
1/2-3/4 linguriţă sare cuşer / grunjoasă 


1. Cu mâinile, presaţi uşor carnea, dându-i forma a 2 

gogoşi ovale grăsane. N-o tasaţi mai mult decât este 
necesar, pentru a nu se împrăştia. 

2. Presăraţi uniform sarea cuşer pe fundul unei tigăi 
din fontă sau chiar al unei oale din tuci cu diametrul 
de 20 cm. Stratul obţinut nu ar trebui să fie chiar 
compact, încălziţi vasul astfel pregătit deasupra unui 
foc mediu, timp de 5 minute. 

3. Puneţi hamburgerii direct peste sare şi frigeţi-i 3 
minute pe o parte, apoi întoarceţi-i şi mai frigeţi-i 3 
minute şi pe partea cealaltă dacă îi vreţi mai în 
sânge, sau ceva mai mult dacă vă plac mai pătrunşi. 

Pentru 2 hamburgeri 


NOAPTE BUNĂ, DRAGĂ MARINATĂ 


În toate retetele scrie să marinez peste noapte, să înmoi 
peste noapte, să las mâncarea să se „odihnească ” peste 
noapte etc. La ce durată de timp se referă, de fapt, 
expresia „peste noapte”? 


Vă dau dreptate. De ce peste noapte? Să credem oare că 
lumina zilei are vreun efect asupra procesului de marinare? 
Dacă e cumva abia ora două după-amiaza, atunci când 
ajungem cu pregătirile în punctul critic al reţetei? Cât de 
devreme poate începe acest „peste noapte”? Sau, dacă e 
să lăsăm alimentele peste noapte, trebuie să ne reapucăm 
de treabă de îndată ce auzim cântatul cocoşului? Ce se 
întâmplă în cazul în care dimineaţa suntem nevoiţi să 
mergem la serviciu? Cum putem opri, pentru numele lui 
Dumnezeu, un proces aflat în plină desfăşurare? 

In general, prin „peste noapte” trebuie să înţelegem o 
durată de 8-10 ore şi, în majoritatea cazurilor, nici 12 n-ar 
strica. Insă ar fi bine ca o reţetă bine gândită să ne permită 
să ne programăm singuri treburile. Mersi frumos, dar 

indicaţi-ne doar durata exactă; suntem suficient de maturi 
pentru a şti să ne stabilim ora de culcare. 


FĂ BINE ŞI IA SPUMA! 


Atunci când fac supă de pui, la puțin timp după ce apa 
începe să clocotească, pe lângă carne se formează o 
spumă albă şi pufoasă. Reuşesc s-o îndepărtez în mare 
măsură, dar ce rămâne dispare la scurt timp de sub ochii 
mei. Ce-i chestia aia? Şi fac bine că o îndepărtezi 


Chestia aia e substanţă proteică coagulată, ţinută laolaltă 
de grăsime. Ea nu vă face rău, dar gustul mâncării nu va fi 
bun, şi oricum este mai bine s-o îndepărtați din motive pur 
estetice. 

Proteina încălzită se coagulează. Asta înseamnă că 
moleculele ei lungi şi convolute se desfăşoară, apoi se 
reînfaşoară unele printre altele, în alte moduri. Fenomenul 
este următorul: o parte dintre proteinele din carnea de pui 
se dizolvă în apă, iar acolo, pe măsură ce temperatura 
creşte, acestea încep să se coaguleze. Între timp, o parte 
din grăsimea puiului se topeşte devenind lichidă şi, aşa 
cum este deprinsă grăsimea lichidă să facă, se ridică la 
suprafaţa apei, deoarece este mai puţin densă decât 
aceasta. Şi ori de câte ori cele două elemente se întâlnesc, 
grăsimea acoperă fragmentele coagulate de proteină, 
acţionând ca un colac de salvare şi ridicându-le la suprafaţă 
sub forma unei spume uleioase. Aceasta este comestibilă, 
însă nu oferă o privelişte prea frumoasă. 

Odată cu creşterea temperaturii spre punctul de fierbere, 
straturile de grăsime lichidă se subţiază, se desprind de 
proteine şi se îndepărtează de ele, lăsându-le să-şi continue 
procesul de aglomerare. lar ele formează în cele din urmă 
acele micuţe particule maronii pe care le puteţi observa în 

supa deja făcută - dar asta numai dacă n-aţi îndepărtat 
spuma de la bun început. Spuma n-a dispărut; doar s-a 
condensat în acele mici aglomerări maro de substanţă, 
dintre care multe se vor lipi de peretele cratiţei, imediat la 
suprafaţa supei, formând ceva asemănător cu (scuzaţi 
metafora) un „colier” de jeg rămas pe marginile căzii de 
baie. 

Deci îndepărtați spuma din vreme şi cu mare sârguinţă, 
pentru a fi recompensaţi prin obţinerea unei supe 
frumoase, foarte limpezi. 


Mult recomandata paletă perforată, pe numele ei 
spumieră, foarte utilă pentru-ca să vezi! - îndepărtarea 
spumei din supe şi alte fierturi, nu este chiar cea mai 
bună ustensilă, deoarece, având găuri prea mari, n-o 
poate lua chiar pe toată. Cel mai bun colector de spumă 
se numeşte (surpriză!) chiar colector de spumă. La 
capătul cozii lui se află un element de lucru semirotund, 
acoperit cu plasă. Este disponibil în magazinele care 
comercializează produse pentru bucătărie. 


BLEAH, SUNT DE-A DREPTUL BLEAH! 


După ce fac un pui la cuptor, tava e plină de scursuri din 
alea de-a dreptul dezgustătoare. Le pot utiliza la ceva? 


Nu. Dacă ţineţi neapărat să întrebaţi de ce, iată 
răspunsul: nu le meritaţi. Scurgeţi grăsimea, răzuiţi 
resturile alea „dezgustătoare” într-un borcan şi expediaţi- 
mi-l cu expresul de noapte. 

Serios, chestiile alea conţin sucuri şi gelatină extrem de 
gustoase, aşa că ar fi crimă să vă „hrăniţi” cu aşa ceva 
maşina de spălat vase. Deseori am gândit că, de-aş fi rege 
sau împărat, le-aş porunci bucătarilor să frigă o sută de pui, 

să-i arunce ţăranilor şi să-mi servească la masă, pe un 
platou de argint, doar ce s-a scurs în tavă, împreună cu 
câteva felii de pâine franţuzească, din aceea crocantă. 

Sau aş umple fuguţa un butoiaş cu cel mai bun sos din 
lume, pentru că toată grăsimea aia minunată, laolaltă cu 
sucul propriu al puiului, gelatina proteică şi fragmentele de 
arsură căzute în tavă, este esenţială pentru obţinerea 
gustului sosurilor de mare clasă. 


JACK SPRAT” NU S-AR ATINGE DE EL 


De ce-mi iese sosul de friptură ori plin de cocoloaşe, ori 
prea gras? 


Sosul nu trebuie să fie nici plin de cocoloaşe, nici gras. 
Dar toţi cunoaştem oameni care reuşesc să-l facă, simultan, 
şi plin de cocoloaşe, şi gras, nu-i aşa? 

Cocoloaşele şi grăsimea sunt o consecinţă a aceluiaşi 
fenomen de bază: uleiul şi apa nu vor să se amestece. lar în 
sosul de friptură, aceste două elemente coexistă, aşa că 
trebuie să le determinaţi, printr-un truc, să se amestece. 

Inainte de toate, hai să punem la punct nişte elemente 
de terminologie. Uleiul, grăsimea şi untura sunt, în 
principiu, unul şi acelaşi lucru. Prin cuvântul „grăsime” 
desemnăm o substanţă grasă solidă, în timp ce uleiul este o 
substanţă de aceeaşi natură, dar în stare lichidă. Orice 
substanţă grasă solidă poate fi topită pentru a se lichefia şi 
orice substanţă grasă lichidă se poate solidifica prin răcire. 

In starea lor naturală, substanţele grase solide sunt de 


29 Personaj al unei poezioare englezeşti pentru copii, inititulată 
omonim: Jack Sprat could eat no fat / His wife could eat no lean. / And 
so between the two of them, / They licked the platter clean. „(Jack Sprat 
nu putea mânca grăsime, / lar soţia nu putea făr' de grăsime. / Şi aşa, 
tot împărțind între ei friptoiu' / Au reuşit să lingă tot platoul.”). 

regulă de origine animală, iar cele lichide se extrag din 
seminţele plantelor. Dar specialiştii în probleme alimentare 
reunesc ambele categorii sunt denumirea de grăsimi, 
deoarece joacă acelaşi rol în procesul de nutriţie. 

Untura are o consistenţă intermediară, starea «ei 
situându-se undeva între cea solidă şi cea lichidă. Cuvântul 
are o conotaţie neplăcută (la noi, când mergi la un local 
ieftin specializat în prăjelniţe, spui „hai la lingura cu 
untură”), iar la masă nu este niciodată rostit, decât în cele 
mai jenante circumstanţe. În rândurile următoare, voi 
utiliza termenii grăsime, ulei şi untură după necesităţi, în 
funcţie de ceea ce vreau să subliniez. Sau, pe şleau 
vorbind, voi apela exact la cel la care simt nevoia să 
apelez. 

Încă ceva despre terminologie: iniţial, prin termenul de 
sos de friptură sau zeamă de carne nu s-a făcut referire 
decât la lichidul scurs din carne în timpul procesului de 
gătire. Când o friptură este servită împreună cu acel lichid 
relativ nemodificat prin intervenţia omului, se spune că 
este au jus, ceea ce înseamnă în franceză „în suc propriu”. 
(Listele de meniuri în care vedeţi scris „cu au jus” au fost 
concepute de nişte bâlbâiţi bilingvi.) Dar, din nefericire, jus- 
ul din majoritatea restaurantelor nu este decât o „esenţă” 
procurată din comerţ, o pudră ce conţine sare, arome şi 
colorant caramel, care a fost dizolvată în apă fierbinte. 

Când adăugaţi alte ingrediente direct în combinaţia de 
lichide scurse în tavă şi le gătiţi împreună, înseamnă că 
pregătiţi o zeamă de carne. Atunci, care este semnificaţia 
cuvântului sos? El se face într-o oală separată, de regulă 
prin încorporarea aceloraşi „scursuri” de carne, dar e 
„sporit” prin adăugarea unui anumit număr de condimente, 
arome şi alte ingrediente. 

Hai să vorbim despre cel mai comun tip de sos de 
friptură: despre cel din tavă, obţinut din lichidul şi grăsimile 
lăsate la frigere de carnea de mamifer sau de pasăre. 

Nimănui nu-i place un sos apos, aşa că trebuie utilizat un 
agent de îngroşare. Aici îşi face apariţia în scenă faina. 

Făina conţine şi amidon, şi proteine. Ingroşarea unui sos cu 
amidon de porumb sau de arorut, ambele fiind neproteice, 
este cu totul altceva, aşa că nu încercaţi să înlocuiţi făina 
cu aşa ceva în cele ce urmează. 

Imediat ce curcanul s-a făcut, scoateţi-l din tavă şi 
examinaţi cu atenţie respingătoarea masă lichidă rămasă 
acolo. Veţi sesiza două tipuri de fluide: unul uleios, 
reprezentând grăsimea de curcan topită, şi unul apos, 
rezultat ca urmare a scurgerii sucului propriu al cărnii, care 
s-a combinat cu sucul legumelor şi eventuala supă sau apă 
pe care aţi adăugat-o. Trucul constă în încorporarea acestor 
lichide incompatibile în sosul de friptură, deoarece fiecare 
dintre ele e caracterizat de un set unic de gusturi specifice. 
Cu alte cuvinte, anumite arome sunt solubile în grăsime, în 
timp ce altele numai în apă. lar scopul este să combinati 
aromele solubile în grăsime cu cele solubile în apă, pentru a 
obţine un sos omogen, lipsit de cocoloaşe. 

Totul depinde de felul în care folosiţi făina, fiindcă 
aceasta nu joacă doar rolul de agent de îngroşare, ci vă 
ajută şi să amestecați uleiul cu apa. 

Făina este o pudră foarte fină, în componenţa căreia intră 
anumite proteine (glutenină şi gliadină), care, odată ce 
absorb apă, se combină şi dau naştere unei substanţe 
cleioase numite gluten. Deci, dacă nu faceţi decât să puneţi 
făina în tavă şi să amestecați, proteinele şi apa se vor 
reuni, formând aglomerări vâscoase de substanţă. Şi din 
moment ce aceste aglomerări conţin apă, uleiul nu va fi 
capabil să pătrundă în ele. Aşa că vă veţi alege cu o 
mulţime de cocoloaşe ce se vor bălăci într-un bazin de ulei. 
E posibil ca ăsta să fie un meniu uzual în unele case, dar 
majoritatea experţilor opinează că sosul de friptură n-ar 
trebui să fie cel mai greu masticabil preparat de pe masa 
întinsă cu ocazia Zilei Recunoștinței. 

Ca atare, oare cum ar fi indicat să procedaţi? Este la fel 
de simplu ca număratul până la trei (plus încă doi paşi): (1) 
separați lichidul apos de cel uleios cu ajutorul unuia dintre 
separatoarele acelea inteligente de sos, cu scurgere prin 

partea inferioară (stratul superior este cel de grăsime, dacă 
mai aveaţi vreun dubiu...); (2) amestecați făina într-un 
strop de grăsime, pentru a obţine un fel de rântaş; (3) 
prăjiţi puţin amestecul obţinut ca să-l rumeniţi şi să scăpaţi 
de gustul de făină crudă; (4) abia după aceea, încet, 
adăugaţi lichidul apos, amestecând continuu, şi veţi vedea 
că faina, uleiul şi apa se vor combina ca prin minune, dând 
naştere unui sos omogen, de parcă nici n-ar fi inamici 
fireşti; (5) în final, aduceţi la fierbere sosul pentru ca 
grăunţii de faină să se descompună şi să elibereze agentul 
de îngroşare, adică amidonul. 

lată care este mecanismul de funcţionare ce stă la baza 
acestui procedeu: Amestecând întâi făina cu grăsime, vă 
asiguraţi că toţi grăunţii minusculi de faină se acoperă cu 
câte un strat de ulei, astfel încât lichidele apoase să nu 
poată pătrunde până la ei şi să-i lipească unii de alţii. Apoi, 
când adăugaţi zeamă peste rântaş, grăunţii de faină se 
dispersează, fiecare luându-şi cu el şi învelişul de grăsime. 
Adică se întâmplă exact ceea ce vă doriţi: grăsimea şi făina 
se împrăştie uniform prin lichid, pentru a forma un amestec 
omogen, lipsit de cocoloaşe. Pe scurt, folosindu-vă de făina 
care a transportat uleiul prin toată masa de apă, aţi convins 
uleiul şi apa să fraternizeze. Apoi, când fierberi sosul pentru 
a-i permite făinii să-şi îndeplinească îndatorirea de agent de 
îngroşare, ea îşi face treaba uniform, absolut peste tot. Nici 
vorbă de grăuncioare mai mari sau mai mici, nici vorbă de 
cocoloaşe. 

Totuşi, dacă pentru obţinerea amestecului iniţial de făină 
şi grăsime utilizaţi prea multă grăsime, nu chiar toată va 
ajunge pe făină, iar excesul va forma mici băltoace 
neplăcute la vedere, ruinându-vă reputaţia. Pe de altă 
parte, dacă utilizaţi prea multă făină, nu va ajunge să fie 
toată învelită în grăsimea disponibilă, iar excesul se va 
transforma într-un fel de pap gloduros imediat ce îi veţi 
adăuga lichidul apos. Deci este esenţial să folosiţi cantităţi 
aproximativ egale de făină şi grăsime. 

Câtă faină, grăsime şi lichid vă trebuie? Pentru o parte 

făină şi o parte grăsime, aveţi nevoie de minimum opt părţi 
de sucuri vegetale şi animale şi/sau supă de carne, în 
funcţie de cât de subţire vă place să fie sosul pentru 
friptură. Dar vă asigur că acesta se va bucura de succes. 


Curăţarea puilor şi a altor păsări înainte de gătire vă 
dă cumva bătăi de cap? Avep probleme cu îndepărtarea 
tuturor acelor chestii îndărătnice din cavitâple lor? Eu 
folosesc o perie cu fire sintetice dure pe post de „perie 
de mate”. O rotesc prin interiorul cavităpi păsării şi 
reuşesc să îndepărtez fiecare fragment de ficat, plămân 
şi Dumnezeu ştie ce s-o mai găsi pe acolo, printre coaste. 
Apoi clătesc peria sub un jet de apă fierbinte şi o pun în 
maşina de spălat vase. 


O „perie de maţe“ 
pentru curățarea cavi- 
tăților păsărilor crude. 


Sfinte Sisoie! 


Un sos perfect pentru friptura de pui sau curcan 


Când pregătiţi sosul de friptură, trebuie să vă 
amintiţi trei lucruri importante: 


1. Combinati şi prăjiţi părţi egale de grăsime şi făină de 
uz general. 

2. Amestecând încontinuu, adăugaţi cantitatea corectă 
de supă, până obţineţi consistenţa dorită. 

3. Ţineţi pe foc în total 7 minute. 


În cazul sosului de friptură, proporţiile standard sunt: 

1 parte grăsime, 1 parte făină, 8-12 părţi lichid. De 

exemplu: 1/2 cană grăsime scursă din carne, 1/2 cană 

făină, 4-6 căni supă. Sau: 4 linguri grăsime, 4 linguri 

făină, 2-3 căni supă. Utilizaţi aceleaşi proporţii şi în 
cazul fripturii de vită. 


lată cum trebuie să procedaţi: curcanul sau puiul a 
fost scos din cuptor şi lăsat să se „odihnească”. Uitaţi- 
vă la tava în care l-aţi fript. Acolo trebuie să vedeţi un 
minunat amestec de grăsime, suc propriu (apos) şi 
legume frumos rumenite. Reuşita pregătirii sosului 
depinde de toate aceste „zemuri”, dar şi de supa 
obţinută prin fierberea măruntaielor. 

Da, puteţi face sosul chiar acolo, în tavă, dar există 
un dezavantaj. Cantitatea de grăsime este greu de 
măsurat, şi acest simplu fapt vă poate da peste cap 
toate proporţiile ingredientelor. Ca să nu mai spunem 
cât de dificil e să pui tava aia gigantică peste două 
ochiuri ale aragazului şi câtă curăţenie va trebui să faci 
după masă. 

Mai bine pregătiţi sosul astfel: turnaţi lichidul din 
tavă - atât grăsimea, cât şi sucurile vegetale şi 
animale, lăsând acolo friptura şi legumele rumenite - 
într-un pahar gradat mare. Grăsimea şi sucurile se vor 
separa, grăsimea rămânând la suprafaţă, şi cantităţile 
vor fi mai uşor de măsurat. 


Sosul de bază pentru curcan sau pui 


Curcan sau pui 

câte 1/2 cană ceapă, ţelină şi morcov 
mărunţite 

1/4 cană grăsime luată din tava în care aţi fript 
carnea 

1/4 cană făină de uz general zeamă din cea 
scursă în tavă 

cam 2 căni supă de curcan sau pui sare şi 
piper proaspăt măcinat 


1. Pregătiţi curcanul sau puiul pentru cuptor. Înainte 

să-l aşezaţi în tavă, răsturnaţi legumele mărunţite 
(ceapa, telina şi morcovul). 

2. Rumeniţi pasărea aşa cum vă indică reţeta 
dumneavoastră. 

3. Cât ea stă la cuptor, pregătiţi supa de măruntaie. 

4. Când friptura e gata, mutaţi-o pe un platou, să se 
„odihnească**, în timp ce dumneavoastră faceţi 
sosul. 

5. Turnaţi tot lichidul din tavă într-un pahar gradat din 
sticlă. 

6. Măsuraţi 1/4 cană de grăsime şi puneţi-o la loc, în 
tavă. 

7. Măsuraţi şi păstraţi resturile maronii de lichid. 
(Partea de grăsime nefolosită o puteţi arunca sau 
pune deoparte, ca eventual să mai faceţi nişte sos, 
pentru bucăţelele de carne rămase după masă.) 

8. Răzuiţi fundul tăvii, pentru a desprinde legumele şi 
arsurile. 

9. Puneţi şi făina în tavă. 

10. Amestecaţi grăsimea cu făina, folosindu-vă de o 
lingură de lemn, până când obţineţi o mixtură 
groasă, lipsită de cocoloaşe. 

| |. Reglând focul la intensitate mică, lăsaţi conţinutul 
tăvii să dea în clocot şi apoi fierbeţi timp de 2 
minute. Aşa scăpaţi de gustul de făină crudă. 

12. Amestecând încet, turnati deasupra „scurgerile” 
maronii de carne, pe care le-aţi păstrat, şi atâta 
supă câtă trebuie pentru ca sosul să ajungă la 
consistenţa care vă place - aproximativ 2 căni de 
lichid în total. 

13. Mai ţineţi la fiert 5 minute, până ce sosul devine 
gros şi omogen. Asezonaţi cu sare şi piper. 

14. Treceţi totul prin sită, lăsând sosul să se scurgă 
într-o sosieră. 

ÎN MARE. i 
ADEVĂRATA CARNE ALBĂ 


De ce timpul de gătire al cărnii de peşte este mult mai 
scurt decât cel al altor tipuri de carne? 


Carnea în general, exact ca vinul, poate fi ori roşie, ori 
albă. Cea de vită este roşie; peştii şi crustaceele o au, de 
regulă, albă. Somonul este roz - sau trandafiriu, dacă 
preferaţi aşa - deoarece se hrăneşte numai cu crustacee 
ale căror carapace au nuanţe roz. Păsările flamingo, în 
cazul în care vă interesează, sunt roz dintr-un motiv similar. 

In bucătărie, aflăm repede că timpul de gătire al cărnii 
albe este mult mai scurt decât al celei roşii. Aici nu-i vorba 
doar de culoare, desigur; carnea de peşte este genetic 
diferită din punct de vedere structural faţă de cea a 
majorităţii creaturilor mergătoare,  târâtoare sau 
zburătoare. 

Inainte de toate, incursiunile prin apă nu prea pot fi 
categorisite drept exerciţii de body building, cel puţin prin 
comparaţie cu o cursă în galop de-a curmezişul câmpiei sau 
cu o „ejecţie” în aer. De aceea, muşchii peştilor nu ajung să 
fie la fel de schwarzeneggerieni ca cei ai altor animăluţe. 
Peştii ceva mai activi, cum ar fi tonul, au o masă mai mare 
de muşchi roşu, conţinând mai multă mioglobină roşie (vezi 
pag. 116), carnea lor fiind, drept urmare, mai închisă la 
culoare. 

Dar mai important este faptul că peştele are un ţesut 
muscular fundamental diferit de cel al majorităţii fiinţelor 
terestre. Pentru a o zbughi rapid din faţa inamicilor, el are 
nevoie de adevărate explozii energetice, nu de rezistenţa 
de cursă lungă necesară altor animale pentru a alerga - sau 
care le-a fost necesară odinioară, înainte de a le domestici 
noi şi de a le transforma în nişte creaturi indolente. 

Muşchii sunt compuşi de regulă din fascicule de fibre, iar 

acestea, în cazul peştilor, sunt din cele cu o mare viteză de 
contracție. Şi, fiind mai scurte şi mai subţirele decât fibrele 
mari şi lente ale celor mai multe animale terestre, ele pot fi 
mai uşor zdrobite - prin mestecare, de pildă - şi 
descompuse pe cale chimică - de temperatura la care sunt 
gătite. Acesta este motivul pentru care peştele este 
suficient de fraged ca să fie mâncat crud în cazul unui 
sushi, în timp ce carnea de vită trebuie tocată în vederea 
pregătirii unui muşchi tartar care să fie vulnerabil în faţa 
molarilor noştri. 

Şi mai există un motiv principal al frăgezimii cărnii de 
peşte: peştele trăieşte într-un mediu practic lipsit de forţe 
gravitaționale, aşa că nu prea are nevoie de ţesuturi 
conjunctive - cartilaje, tendoane, ligamente şi alte chestii 
dintr-astea, necesare altor animale pentru susţinerea 
elementelor anatomice ale organismului şi securizarea lor, 
prin legare de osatură. Ca atare, peştii sunt constituiți mai 
mult din muşchi, aproape lipsiţi de zgârciuri, şi dintr-o 
simplă coloană vertebrală, pe lângă care există foarte 
puţine elemente din departamentul osatură. lar relativa lor 
lipsă de ţesut conjunctiv implică o relativă lipsă de colagen, 
proteina care, prin încălzire, se preschimbă într-o foarte 
atrăgătoare şi suculentă gelatină. Acesta este unul dintre 
motivele pentru care carnea de peşte ajunge să fie mai 
uscată după gătire decât alte tipuri de carne. Un alt motiv 
constă în faptul că, având sânge rece, peştii n-au nevoie de 
un strat izolator prea mare de grăsime, substanţă care ar fi 
contribuit la suculenţa lor. 

Pentru toate aceste motive, principala problemă ridicată 
de pregătirea cărnii de peşte este cea a timpului de gătire, 
care nu trebuie să fie prea mare. Peştele ar trebui ţinut pe 
foc numai până când proteinele îşi pierd transparenţa 
caracteristică, devenind opace, exact cum se întâmplă în 
cazul proteinelor din albuşul unui ou. Carnea de peşte 
ajunge să fie tare şi uscată dacă durata de gătire este prea 
mare, deoarece fibrele musculare se contractă, 
determinând întreaga carne să se strângă şi să se durifice; 

totodată, astfel se pierde prea mult suc propriu, țesuturile 
deshidratându-se. Regula generală îndeobşte valabilă 
spune că sunt necesare 3-4 minute de gătire per 
centimetru de grosime de carne. 


Un peşte pregătit aşa cum trebuie 
Peşte /a pachet 


Carnea de peşte se face atât de repede, că ar putea fi 
gătită şi în abur, o altă metodă ce o protejează de 
deshidratare. Dar una dintre metodele clasice este en 
papillote, presupunând, mai exact, înfăşurarea peştelui în 
hârtie de copt şi încălzirea pachetului în cuptor. Sau, şi 
mai bine, putem folosi folie de aluminiu. 

Aproape orice file de peşte poate fi pregătit în acest 
mod: şi cel al somonului coho, şi cele ale unei întregi serii 
de bibani, începând de la cei de mare - negri, de apă 
rece sau cocoşaţi - până la cel galben, de apă dulce. 
Peştele se găteşte perfect (şi nesupravegheat) de absolut 
fiecare dată. Sucurile cărnii făcute în abur se amestecă 
cu aromele legumelor şi ale condimentelor. 


2 folii de aluminiu de 40 cm lungime 

2 linguriţe ulei de măsline 

2 fileuri de peşte sare şi piper 

2 fire de ceapă verde, cu frunze cu tot, tăiate pe 
jumătate, pe lungime 

2 fire de pătrunjel 

2 felioare de ceapă uscată 

8 roşii cherry bine coapte 

2 linguri de vin alb sec sau de suc de lămâie 

2 linguriţe capere deshidratate (opţional) 


1. Preîncălziţi cuptorul la 220°C. Clătiţi fileurile sub un 
jet de apă rece şi uscaţi-le cu ajutorul unor prosoape 

de hârtie. Rupeţi din sulul de folie de aluminiu două 
fâşii. Stropiţi cu ulei de măsline câte o jumătate a 
fiecărei fâşii. 

2. Apucaţi un file de unul dintre capete şi treceţi-l 
peste jumătatea unsă a unei folii, ca să se îmbibe cu 
ulei.  Intoarceţi-l pe cealaltă parte şi repetaţi 
operaţiunea. Procedaţi la fel şi cu celălalt file, care 
va fi tăvălit prin uleiul de pe folia lui de aluminiu. 
Asezonaţi fiecare file cu sare şi piper. Împodobiţi-le 
pe ambele cu ceapă verde şi pătrunjel, punând 
deasupra şi câte o felie de ceapă uscată. Adăugaţi 
roşii cherry, vin şi capere, dacă doriţi. 

3. Pliaţi jumătatea curată a fiecărei folii peste peşte şi 
legume. Pe margini, strângeţi folia între degete, 
pentru a obţine nişte pacheţele compacte şi bine 
etanşeizate. Puneţi pachetele pe o tavă cu pereţi 
joşi, de copt fursecuri, şi ţineţi-le la cuptor timp de 
10-12 minute. 

4. Scoateţi tava din cuptor. Mutaţi fiecare pachet pe 
câte o farfurie adâncă, mare, din-aceea de supă sau 
de paste făinoase. Apoi desfaceţi-le pe amândouă 
folosindu-vă de un cuţit ori de o foarfecă, tăind foliile 
pe margine, într-o zonă în care nu le-aţi încreţit când 
le-aţi strâns între degete, şi, uşor,  lăsaţi-le 
conţinutul, cu tot lichidul de acolo, să alunece în 
farfurii. 


PEŞTELE DE LA CAP SE-MPUTE 


Peştele chiar trebuie să miroasă dubios? 


Deloc. Oamenii continuă să accepte ca peştele să aibă un 
miros dubios deoarece îşi spun, probabil, „ei, doar e peşte, 
cum altfel ar trebui să miroasă?” Totuşi, oricât de ciudat ar 

părea, nu este neapărat necesar ca peştele să 
răspândească un iz aparte. 

Când sunt foarte proaspeţi, adică la numai câteva ore de 
la întreruperea zbenguielii lor prin apă, peştii şi crustaceele 
sunt practic inodori. Degajă, poate, un „miros înviorător de 
mare”, dar cu siguranţă absolut nimic nu pute. Putoarea 
apare abia atunci când fiinţele marine încep să se 
descompună. lar carnea de peşte începe să se descompună 
mult mai repede decât alte tipuri de carne. 

Carnea de peşte - muşchiul peştelui - conţine alte 
proteine decât, să zicem, cea de vită sau de pui. Prin gătire, 
ea se frăgezeşte mai iute, dar, în afară de asta, se şi 
descompune repede sub acţiunea enzimelor şi bacteriilor; 
cu alte cuvinte, se alterează mai uşor. Mirosul respingător 
provine de la produsele de descompunere, în special de la 
amoniac, de la diferiţi compuşi ai sulfului şi de la nişte 
substanţe chimice numite amine, care rezultă ca urmare a 
degradării aminoacizilor din componenţa moleculelor 
proteice. 

Miresmele neplăcute degajate de aceşti compuşi chimici 
sunt sesizabile cu mult timp înainte ca alimentul cu pricina 
să devină complet necomestibil, aşa că un miros slab de 
peşte nu indică decât că aveţi un simţ olfactiv bine 
dezvoltat şi că peştele respectiv nu-i chiar foarte, foarte 
proaspăt. Dar asta nu înseamnă că este alterat. Aminele şi 
amoniacul sunt contracarate (ştiinţific vorbind: neutralizate) 
de acizi; de aceea, peştele este deseori servit împreună cu 
nişte felii de lămâie. Dacă aveţi moluşte al căror miros este 
un pic prea puternic şi neplăcut, grăbiţi-vă să le clătiţi în 
suc de lămâie sau în oţet înainte de a vă apuca să le gătiţi. 

Mai există un motiv pentru care carnea de peşte se 
alterează repede. Majoritatea peştilor au respingătorul 
obicei de a-şi înghiţi confrații mai mici pe de-a-ntregul, 
fiind, de aceea, „echipaţi” cu enzime care reuşesc să-i 
mistuie. Dacă vreuna dintre aceste enzime scapă din 
măruntaie în timpul unei mânuiri mai neîndemânatice a 
peştelui abia prins în plasă, ea se va grăbi să acţioneze 

chiar asupra cărnii gazdei sale purtătoare. Asta este 
motivul pentru care, după ce au fost pescuiţi, peştii ar 
trebui să fie curăţaţi cât de repede posibil. 

Totodată, e bine să se ştie că bacteriile de descompunere 
din interiorul şi din exteriorul peştilor sunt mai eficiente 
decât cele proprii animalelor terestre, deoarece sunt făcute 
să opereze în mări şi ape curgătoare reci. Ca să le oprim să- 
şi facă murdara treabă, trebuie să le reducem temperatura 
habitatului mult mai repede şi mult mai mult decât în cazul 
în care intenţionăm să conservăm carne de animal cu 
sânge cald. Asta explică de ce gheaţa, a cărei temperatură 
nu depăşeşte niciodată 0°C, este cel mai bun prieten al 
pescarului. În frigiderul de acasă, aveţi vreo 4*C. 

Un al treilea motiv pentru care carnea de peşte se 
alterează mai repede decât cea a animalelor terestre este 
că ea conţine grăsimi ceva mai slab saturate. lar grăsimile 
slab saturate râncezesc (se oxidează) mult mai rapid decât 
cele puternic saturate ale cărnii de vită, de exemplu. Şi, 
prin oxidare, grăsimile se transformă în acizi graşi urât 
mirositori, care contribuie la sporirea izului respingător de 
peşte. 


ÎNGHITE MOMEALA! 


Zilele trecute am cumpărat nişte batoane artificiale de 
crab, dar, sincer, n-au fost rele. Pe etichetă scria că 
sunt făcute din surimi. Ce-i asta şi prin ce metodă se 
obține? 


Surimi se obţine din carne de peşte tocată, căreia i s-a 
dat ulterior formă de crab sau crevete. Inventat în Japonia 
în vederea recuperării „deşeurilor” rezultate ca urmare a 
tranşării fileurilor şi din necesitatea de valorificare a unor 
specii de peşti mai puţin căutate pe piaţă, care s-au agăţat 

întâmplător în plasele pescarilor, acest produs a pătruns în 
Statele Unite ca o alternativă ieftină a produselor adevărate 
pe care le întruchipează. 

Resturile de carne de peşte, cel mai des de cod negru şi 
de  merluciu, sunt tocate, curățate temeinic pentru 
îndepărtarea grăsimilor, pigmenţilor şi gusturilor specifice, 
apoi clătite, trecute prin sită şi parţial uscate, pentru 
reducerea conţinutului de apă la aproximativ 82%. Ulterior, 
ele sunt conservate prin congelare până în momentul 
utilizării lor. Acesta este surimi. 

În vederea fabricării din această pastă a unui anumit 
produs, surimi poate fi tras în fire, după care i se adaugă 
ingrediente precum albuşul, amidonul şi puţin ulei, ca să 
capete o textură similară celei a crabului, crevetelui sau 
homarului real. Urmează extrudarea amestecului în foi şi o 
scurtă încălzire, ce urmăreşte stabilizarea lui în stare de 
gel. Foile sunt apoi mulate, pliate şi/sau modelate sub 
formă de batoane sau diverse alte chipuri, abia după aceea 
fiind aromate şi colorate pentru a imita perfect vietatea pe 
care o întruchipează şi, în final, congelate în vederea 
expedierii pe piaţă. 


CU CE SĂ ASEZONĂM - CARTOFI PRĂJIŢI 
SAU CAVIAR? 


Într-un catalog, am văzut diferite tipuri de linguri pentru 
caviar, cu prețuri variind între 12 şi 50 de dolari. De ce 
caviarul trebuie servit cu o lingură specială, de o calitate 
deosebită? 


Se pot imagina diverse motive: (1) comercianții presupun 
că un om care mănâncă în mod regulat caviar poate fi 
convins uşor să cumpere o ustensilă care să-i fie 
consacrată; (2) caviarul merită aşa ceva; (3 - motiv câtuşi 

de puţin romantic) există o justificare chimică a folosirii 
unui material deosebit. 

Prin cuvântul caviar, înţelegem icrele sturionului, o 
specie de peşti imenşi, din era dinozaurilor, care sunt 
acoperiţi cu discuri osoase, nu cu solzi. Sturionii provin în 
special din mările Caspică şi Neagră, deşi cei din fermele 
americane încep să ne furnizeze o cantitate din ce în ce mai 
mare de caviar de calitate. Coasta Mării Caspice era înainte 
monopolizată de lran şi de Uniunea Sovietică, însă acum 
este împărţită între lran, Rusia, Kazahstan, Turkmenistan şi, 
într-o mică proporție, Azerbaidjan. 

Dintre cele trei specii principale de sturion originar din 
Marea Caspică, morunul este cel mai mare (până la 800 kg) 
şi are şi cele mai mari icre, variind ca nuanţe de la cenuşiu- 
deschis la cenuşiu-închis, şi chiar la negru. Urmează, ca 
dimensiune, nisetrul, care poate ajunge la 230 kg şi are icre 
gri, gri-verzui sau cafenii. lar cel mai mic este păstruga 
(până la 120 kg), icrele ei fiind mărunte, de un negru- 
verzui. 

Deoarece procentajul de grăsimi din caviar se poate situa 
la orice valoare dintre limitele de 8% şi 25% [iar conţinutul 
său de colesterol este mare), el este foarte perisabil, 
trebuind să fie conservat prin adaos de sare. În caviarul de 
calitate superioară nu se adaugă mai mult de 5% sare per 
unitate de greutate. Acesta poartă denumirea de mabsso!, 
termen derivat din echivalentul rusesc al cuvintelor „puţin 
sărat”. 

Aici apare problema: sarea este corozivă. Ea poate 
reacţiona cu argintul şi cu oţelul din care sunt făcute 
lingurile, pe acestea apărând nişte dâre, de fapt nişte 
aglomerări de compuşi renumiţi pentru caracteristica lor, 
de a conferi un gust metalic caviarului. 

De aceea, pentru caviar, au fost întotdeauna folosite 
linguri confecţionate din materiale inerte. Aurul, care nu 
poate fi corodat de sare, este deseori utilizat, deşi 
materialul consfințit prin rutină a fost sideful, acea materie 
dură, albă, lucioasă numită şi nacru, care intră în 

compoziţia perlelor şi a stratului interior al cochiliilor unor 
moluşte. 

Dar suntem în secolul XXI. Acum avem la îndemână un 
material exnem de ieftin, exact la fel de nereactiv, de 
imposibil de corodat şi de insipid ca sideful. Il numim 
plastic. Din fericire, restaurantele de tip fast-food îţi oferă o 
varietate destul de mare de astfel de linguri, doar să ceri, 
însă cred că nu mai este nevoie să subliniez că nu-s făcute 
special pentru caviar. 

Ca angajat guvernamental, am cercetat dacă lingurile 
folosite în localurile firmelor Wendy's, Medonald's, KFC şi 
Dairy Queen sunt potrivite pentru servirea caviarului. (La 
Taco Bell nu ţi se oferă linguri, ci sporks, pe jumătate 
lingură, pe jumătate furculiţă, mai exact nişte tacâmuri în 
formă de lingură, terminate în partea din faţă doar cu 
vârfurile unor dinţi de furculiţă. Vă aduceţi aminte de 
furculiţa cu trei dinţi din poezia The Owlanat he Pussycat a 
lui Edward Lear? Arăta cam la fel.) Dar, vai, toate lingurile 
de degustare pe care le-am examinat erau prea mari! Doar 
la Baskin Robbins am găsit, până la urmă, unele de 
dimensiune ideală - ele având, pe deasupra, şi o frumoasă 
nuanţă roze. (E frumos, din politeţe, să comandaţi măcar şi 
nişte îngheţată atunci când faceţi rost de o astfel de lingură 
pe de-a moaca.) 

În cazul în care consideraţi că aţi comite un sacrilegiu 
dacă aţi servi caviarul cu o ustensilă din plastic, dar nici nu 
doriţi să cheltuiţi 600 de dolari pe o lingură aurită Faberge, 
încercaţi să apelaţi la aşa-numita manevră manuală. 
Strângând pumnul şi ţinând degetul mare întins drept în 
jos, lăsaţi o singură icră să adere, apoi prindeţi-o între el şi 
arătător. Băgaţi-o direct în gură şi „stropiţi-o” cu o duşcă de 
votcă msească sau poloneză rece bocnă, băută dintr-o 
sondă de tequila. 

Na zdorovie! În sănătatea ta! 

ASTA-I O LUME CRUDĂ, CRUDĂ 


Scoicile şi stridiile care mi se aduc în câte o jumătate de 
cochilie sunt încă vii atunci când le înghiţi 


Sunteţi în vacanţă pe litoral, nu-i aşa? Acolo abundă 
restaurantele specializate în meniuri pe bază de fructe de 
mare. Multe dintre ele au tejghele pline de moluşte crude, 
la care se înghesuie hoarde întregi de hedonişti nepăsători, 
pentru a clefai sute de fiinţe nenorocoase, care au fost 
retrogradate forţat de la statutul de bivalve la cel de 
monovalve. Este perfect normal să faci nazuri înainte de a 
te repezi să înghiţi plescăind o fiinţă atât de recent 
„eliberată” din învelişul ei protector. Şi, suflet milos cum 
eşti, să te întrebi dacă nu cumva este încă vie. 

Pentru a lămuri o dată pentru totdeauna care este 
răspunsul acestei întrebări, permiteţi-mi să fac o afirmaţie 
categorică: scoicile şi stridiile abia scoase din cochilie sunt, 
într-adevăr, mai mult sau mai puţin vii, ca să zicem aşa. Ca 
atare, dacă vă numărați printre oamenii care cred că 
plantele suferă în momentul în care sunt tunse, s-ar putea 
să nu vreţi să aflaţi cum justific un asemenea răspuns. 

Reflectaţi numai asupra vieţii unei biete scoici. Ea îşi 
petrece zilele îngropată în nisip sau nămol, ghemuită în 
cochilia ei, sorbind apă printr-unul dintre cele două tuburi 
(sifoane) cu care e dotată, filtrându-şi delicatesele culinare 
(planctonul şi algele) şi eliberând, pe celălalt tub, apa 
reziduală. Şi, evident, ocazional reproducându-se. (Da, 
există scoici-masculi şi scoici-femele.) 

Dar cam cu atât se ocupă. lar când ajunge la restaurant 
cu valvele bine strânse, pentru a se proteja de ofensa 
scoaterii bruşte în atmosferă, nu mai face nici măcar atât. 
Nu-i dotată cu organe ale vederii sau auzului şi, fără 
tăgadă, nu simte nici plăcere, nici durere, în special atunci 
când este amorţită de gheaţa în care a fost păstrată. Din 

punctul dumneavoastră de vedere, asta înseamnă a fi viu? 

Dacă da, ar fi o mare dezamăgire pentru biologie. lar 
acum, să judecăm şi prin prisma fizicii: cum puteţi deschide 
afurisitele alea de chestii în care-i închisă scoica fără să 
curmaţi nu viaţa ei, ci pe a dumneavoastră?. 


OF, VALVELE ASTEA! 


Am cumpărat scoici vii dintr-o pescărie, dar m-am chinuit 
al naibii de tare să le desfac. Există vreo metodă simplă 
de deschidere a valvelor? 


Deschiderea valvelor i-a somat pe oameni să dea dovadă 
de aproape la fel de multă ingeniozitate cum au făcut-o şi 
sticluţele farmaceutice asigurate contra desfacerii, pentru 
protecţia copiilor. In schimb, numărul cazurilor de rănire a 
fost mult mai mare. Au existat persoane care au 
recomandat pe tonul cel mai serios tot felul de metode, 
începând de la unele bazate pe folosirea ciocanelor, pilelor 
şi fierăstraielor, până la „execuţia” în cuptorul cu 
microunde. Insă forţa bmtă este complet inutilă, iar 
temperatura din cuptor poate afecta puternic gustul 
scoicilor. 

Pentru a le desface uşor, băgaţi-le în frigider pentru vreo 
20-30 de minute, în funcţie de dimensiunile lor; vreţi să le 
răciţi bine, dar nu să le îngheţaţi. Anesteziate fiind în acest 
chip, ele nu mai pot să-şi strângă perfect valvele. Apoi, 
ţinând o scoică în căuşul palmei, deasupra unui prosop, 
introduceţi un cuţit plat cu vârf rotunjit, dintr-acela special 
pentru scoici - nu cu vârf ascuţit, de stridii -, între valve, în 
mica scobitură care se află la capătul cel mai proeminent al 
ei. (Pe acolo, scoica îşi scoate sifoanele.) Strecurând cuțitul 
pe lângă suprafaţa interioară a uneia dintre valve, tăiaţi cei 
doi muşchi care o acţionează (ştiinţific vorbind, secţionaţi 

muşchii aductori), apoi rabataţi valva în jurul punctului ei 
de articulaţie şi aruncaţi-o. Pasul următor este să detaşaţi 
în acelaşi mod muşchii care ţin cea de-a doua valvă, dar 
lăsând scoica în ea. Adăugaţi câte un strop de sos de hrean 
şi de ardei iuți de Cayenne, în proporţii egale, poate şi puţin 
sos iute Tabasco sau o picătură de suc de lămâie, şi lăsaţi-o 
să vă alunece în gură. 


Cuţit pentru scoici. Lama lui 
rotunjită la capăt trebuie 
strecurată printre valve, în 
timp ce, în cazul stridiilor, se 
folosește un cuțit cu vârf 

( ascuțit, pentru a determina 
S valvele să „sară din ţâțâni“. 


SUNT CURATE LUNĂ! 


Odată, fiind în vacanță pe litoral, am găsit câteva scoici 
vii. M-am întors cu ele la hotel şi l-am rugat pe bucătar să 
mi le pregătească. Voiam să le mănânc crude. După ce 
le-am mâncat, l-am întrebat cum mi le-a pregătit, iar el 
mi-a spus: „Le-am desfacut”. De ce creaturile astea vii, 
smulse direct din habitatul lor natural nu trebuie curățate 
într-un fel înainte de a fi consumate? 


Ba ar trebui curățate, dar nu neapărat. Etapa asta este 
deseori neglijată. Indiferent dacă sunt luate direct din 
ocean sau de pe piaţă, în general e necesar să fie 
îndepărtate impurităţile din scoici. În momentul în care sunt 
înşfăcate din pătuţurile lor confortabile din nisip, ele îşi 
retrag sifoanele şi îşi închid bine valvele, foarte probabil 
prinzând între acestea şi câte un fir de nisip sau chiar 
diverse obiecte aruncate de pe mal, care întâmplător se 

află prin preajmă. Mai mult decât atât, scoica are un canal 
digestiv asemănător cu cel al crevetelui. Consumarea lui nu 
dăunează, însă poate da un gust uşor nisipos şi, oricum, nu 
este prea apetisant. Mai bine îl scoateţi. 

Astfel, după ce le periaţi suprafaţa exterioară, ţineţi 
scoicile la înmuiat timp de aproximativ o oră într-o soluţie 
care să imite apa de mare - 1/3 cană de sare de masă la 
fiecare 4 litri de apă. Şi amestecați în ea cam o lingură de 
mălai. Dacă vă uitaţi în tăcere (scoicile se sperie şi de o 
simplă vibraţie, aşa că nu mai este nevoie şi de sunet) la 
ceea ce se întâmplă acolo, le veţi vedea hrănindu-se cu 
mălai şi expulzând toate mizeriile dintre valve. După o 
vreme, veţi fi surprinşi cât de multe reziduuri s-au strâns pe 
fundul vasului. Totuşi, n-ar fi prea bine să depăşiţi durata 
de înmuiere recomandată, deoarece scoicile vor consuma 
tot oxigenul din apă, îşi vor „închide porţile” şi vor întrerupe 
procesul de autopurificare. 

Numeroase cărţi de bucate şi articole din reviste ne 
sfătuiesc să determinăm scoicile să se curețe singure 
ţinându-le în apă de la robinet, combinată sau nu cu mălai, 
dar, dacă e să ne gândim, este imposibil să nu realizăm cât 
de inutilă ar fi o asemenea metodă. Deşi există scoici de 
apă dulce, cele la care vă referiţi dumneavoastră trăiesc în 
apă sărată. Şi imaginaţi-vă ce s-ar întâmpla dacă aţi fi o 
scoică de apă sărată băgată în apă dulce. Aţi înţepeni pe 
dată, neîndrăznind să vă deschideţi niciun pic valvele, în 
speranţa că mediul înconjurător va deveni în cele din urmă 
ceva mai sărat şi mai ospitalier. Aşa că nu rezolvaţi nimic 
„îmbâind” o astfel de scoică în apă nesărată. Pe de altă 
parte, folosirea unei băi cu grad de salinitate potrivit le 
păcăleşte pe scoici, determinându-le să creadă că s-au 
întors acasă şi, aşa, îşi vor scoate sifoanele, se vor hrăni şi 
vor elimina mizeriile din interior. 

In unele restaurante, se sare peste etapa autopurificării, 
aşa că scoicile de acolo pot fi, e drept, nisipoase. Aspectul 
acesta nu are o importanţă foarte mare în cazul în care ele 
sunt gătite, însă firele de nisip strânse pe fundul bolului de 

supă reprezintă un indiciu ce vă avertizează că bucătarii au 
economisit timp alegând metoda cea mai rapidă de 
preparare. Dar măcar aşa ştiţi că supa respectivă a fost 
făcută din scoici vii, nu din acelea conservate sau 
congelate. 

Scoicile albe eulamelibranhiate din specia Myaarmaria, 
numite în America de Nord şi scoici cu cochilie moale sau 
„gât lung”, au sifoane („gâturi”) mari şi nu-şi pot închide 
complet valvele. De aceea, întotdeauna veţi găsi nisip 
înăuntru. Acesta este motivul pentru care trebuie să le 
fierbeţi înainte de a le cufunda în unt topit şi de a le mânca. 


PIETRE ÎNCRUSTATE 


Cochiliile scoicilor şi stridiilor sunt tari ca piatra. În 
schimb, creveții şi crabii parcă au pe deasupra un plastic 
subțire. De ce această diferență? 


Deşi le numim pe toate fructe de mare, nu toate-s la fel. 
În categoria celor cu tegument solid includem două clase 
total diferite de animale: crustaceele şi moluştele. 

Printre crustacee se numără crabul, homarul, crevetele şi 
racul. Pe dinafară, ele sunt acoperite cu plăcile chitinoase şi 
flexibile ale unei „armuri” articulate. Carapacea unui crab 
sau rac se numeşte şi crustă, de unde şi numele de 
crustaceu. (Termenul acesta a trebuit introdus doar pentru 
a-mi justifica jocul de cuvinte din titlu.) 

Crustaceele îşi confecţionează subţirile plăci învelitoare 
aproape integral din materie organică - chitină, un 
carbohidrat complex obţinut din hrana pe care o 
ingurgitează. Poate că nu vă place să aflaţi una ca asta, dar 
creveţii, crabii şi homarii sunt strâns înrudiţi cu insectele şi 
scorpionii, care au tot tegumente chitinoase. (Dacă 
informaţia asta vă dezgustă, trebuie să ştiţi că mulţi biologi 

preferă acum să creadă că insectele şi crustaceele au 
evoluat independent. Că doar şi biologilor le plac fructele 
de mare, nu?) 

Pe de altă parte, moluştele bivalve - scoicile, stridiile, 
midiile, diverse specii de pecteni şi alte creaturi care trăiesc 
la adăpostul unei perechi de valve dure - îşi fac cochiliile cu 
precădere din minerale anorganice procurate din ocean, şi 
în special din carbonat de calciu, acea substanţă 
multifuncţională care face parte şi din compoziţia 
calcarului, marmurei şi cojii de ou. Data viitoare când veţi 
avea în farfurie o scoică ori o midie întreagă, vă rog să 
observați liniile sau crestele paralele cu muchiile cochiliei. 
Ele reprezintă adaosuri succesive de material nou, depus 
de animal ori de câte ori creşterea corporală l-a obligat să- 
şi facă rost de mai mult spaţiu, lucm care se întâmplă, de 
regulă, în anotimpurile calde. 


Jocul cochiliilor 
Midii în vin alb 


Midiile sunt darurile marine de tip fast-food pe care 
le primim de la natură. E frumos să le vezi în valvele 
lor ca abanosul, decorate cu inele concentrice de 
creştere. Pot fi gătite practic instantaneu (sunt gata 
când cochiliile se deschid brusc, cu un pocnet) şi au un 
conţinut scăzut de grăsimi, dar multe proteine. 
Consistenţa lor te duce cu gândul la fibra de carne, iar 
gustul este de mare, puţin sărat şi totodată oarecum 
dulceag. 

Midiile provenite de la fermele din Maine (Mytilus 
edulus) sunt disponibile în pungi de un kilogram, în 
cele mai de vază supermarketuri şi în numeroase 
pescării. Totuşi, cele mai mari, mai rotofeie şi mai 
suculente pe care le-aţi mâncat vreodată, dacă le-aţi 
găsit, sunt midiile mediteraneene (Mytilus 

galloprovincialis) cultivate în statul Washington la 
Taylor Shellfish Farms. 

În ambele cazuri, midiile cultivate nu au nici nisip, 
nici ciripede endoparazite, aşa că, înainte de a fi 
gătite, nu trebuie decât să fie puțin periate pe 
dinafară. Veţi constata că până şi majoritatea 
„Mustăţilor” lor întunecate şi aspre au fost 
îndepărtate. Dar dacă mai observați ieşind dintre valve 
vreo structură din aceea filamentoasă de fixare a 
midiei pe substrat, îndepărtaţi-o dumneavoastră, 
trăgând uşor de ea. 

Utilizaţi acelaşi tip de vin pentru gătit şi pentru băut. 


1 kg midii, spălate şi fără „mustăţi” 
1 cană vin alb sec, de exemplu Sauvignon 

blanc, Sancerre sau Muscadet 
1/4 cană bulbi de haşmă, tocaţi 
2 căţei de usturoi, tocaţi 
1/2 cană pătrunjel, tăiat mărunt 
2 linguri unt sărat 

1. Clătiţi midiile sub jetul apei de la robinet şi 
îndepărtați eventualele filamente ce ies dintre valve, 
smulgându-le de la rădăcină. Aruncaţi midiile ale 
căror valve nu sunt bine închise şi care nu se închid 
prompt atunci când le loviți de o altă midie. Ele sunt 
fie moarte, fie muribunde, aşa că se vor altera foarte 
repede. 

2. Într-o cratiţă largă şi adâncă, dotată cu un capac 
potrivit - cum ar fi, de exemplu, o oală mare de supă 
-, puneţi vin, haşmă, usturoi şi pătrunjel. Oala va fi 
suficient de mare pentru a cuprinde midiile şi după 
deschiderea valvelor, acestea trebuind să aibă, în 
plus, şi un oarecare spaţiu liber, pentru a se putea 
întoarce în momentul în care le veţi agita. Ca atare, 
puneţi-le la dispoziţie un volum de cel puţin două ori 
mai mare decât cel pe care îl au înainte de a fi 
gătite. Daţi vinul în clocot, apoi, reducând focul la 

minimum, lăsaţi-l să fiarbă timp de vreo 3 minute. 
Măriţi focul la maximum. Băgaţi înăuntru midiile. 
Puneţi capacul şi agitaţi oala de câteva ori, până 
când midiile îşi deschid valvele, lucru care se va 
întâmpla peste 4-8 minute, în funcţie de mărimea 
oalei şi a midiilor. 

3. Scoateţi midiile din lichid cu ajutorul unei palete sau 
al unei spumiere şi puneţi-le în două boluri mari de 
supă, împărţite în mod egal. Adăugaţi unt în lichidul 
din oală şi amestecați repede, ca să obţineţi un sos 
cu un vag aspect de emulsie. 

4. Turnaţi sosul peste midii şi serviţi-le imediat, cu 
pâine prăjită şi vin alb ţinut la rece. 


PENTRU 2 PORŢII 


Din faptul că stratul dur în care sunt „înveşmântate” 
crustaceele nu seamănă cu cel al moluştelor se deduce că 
aceste fiinţe sunt nevoite să adopte două strategii diferite 
de creştere. Moluştele, care se dezvoltă adăugând materie 
suplimentară în zona marginală a valvelor, îşi lărgesc drept 
urmare pantalonii, în timp ce crustaceele îşi confecţionează 
costume întregi complet noi. 

Atunci când, crescând, un crab sau un homar nu mai 
încape deloc în izmene, el se „dezbracă” de tot; efectiv îşi 
crapă cusăturile întregii îmbrăcăminţi, iese tiptil din ea şi îşi 
face una nouă, mai mare. Dacă prindem vreunul imediat 
după săvârşirea acestui act, putem avea şansa plăcerii 
epicuriene de a ne desfăta cu un crab sau cu un homar cu 
carapace moale. „Carapacele moi” sunt cele noi, aflate în 
primele faze de dezvoltare. 

Crabul albastru de Atlantic, de pildă, are nevoie de 24 
până la 72 de ore pentru a-şi definitiva opera de 
construcţie, timp care le dă posibilitatea pofticioşilor 
prădători, cum suntem şi noi, să-l prindă - lucru care nue 
uşor de făcut, deoarece, fiind privat de armura sa, el se 
ascunde prin câmpurile subacvatice de zostera şi nu-l 

215 


detectezi dacă nu dai la o parte acea iarbă deasă. Totuşi, 
cu puţin noroc, îl putem prinde într-un loc expus, exact 
înainte de a-şi schimba carapacea. Pescarii versaţi pot 
spune de la prima privire când crabul se apropie de 
momentul  aruncării  „veşmântului”, iar atunci când 
descoperă un asemenea exemplar, de viitor „năpârlit”, ei îl 
iau şi îl păstrează într-un recipient special, până în clipa în 
care amicul şi-a încheiat isprava. 

Bun, dar după aceea ce trebuie să facem cu asemenea 
exemplare? Păi, să le gătim cât mai repede posibil şi să le 
mâncăm cu totul. De ce să pierdem vremea chinuindu-ne 
să scoatem carnea de prin carapace, când putem găsi crabi 
fără carapace? Aşa, nu avem de urmat decât trei mici paşi, 
toţi necesari pentru curăţare, care e preferabil să fie făcuţi 
atunci când crabii sunt încă vii. 

De acord, dacă sunteţi greţoşi din fire, lăsaţi-l pe 
negustorul de la pescărie să vă ajute. Oricum, iată ce 
trebuie Scut: (1) smulgeţi şi aruncaţi pliul („şorţul”) 
abdominal (vezi mai jos); (2) tăiaţi şi aruncaţi ochii şi 
întregul aparat bucal, care se află între cei doi cleşti mari, 
în zona mai proeminentă a corpului; (3) apucaţi scutul 
superior al carapacei de cele două extremităţi laterale 
ascuţite şi săltaţi-l, ca să găsiţi şi să scoateţi branhiile 
delicate sau, după cum le place misticilor prea exuberanţi 
să le numească, aşa-zisele „degete ale diavolului”. Ei le-au 
denumit astfel deoarece consumarea lor poate fi riscantă, 
branhiile filtrând eficient orice impuritate toxică prezentă în 
apă. In afară de asta, nu au un gust prea bun. Dar ce-o fi cu 
„toată chestia aia galben-verzuie” din interiorul crabilor? Nu 
întrebaţi. Mâncaţi-o, şi atât. E delicioasă. 

In familia crabilor albaştri, masculii sunt în general mai 
mari decât femelele, de aceea pot fi fierţi şi curăţaţi acasă 
la consumator, în timp ce femelele le sunt expediate 
clienţilor sub formă de conserve. Cum faceţi diferenţa 
dintre un mascul şi o femelă, mă întrebaţi? Uitaţi-vă pe sub 
carapacea crabului şi veţi vedea un „şorţ”, adică un fel de 
clapetă îngustă şi dură, care îi acoperă aproape tot 

abdomenul. În cazul în care ea are exact forma cupolei 
Capitoliului Statelor Unite din Washington, D.C. (pe bune!), 
aveţi de-a face cu o femelă matură. Dacă şorţul seamănă 
cu Tumul Eiffel din Paris, acela e un mascul. lar în cazul 
unei femele tinere, imature, şorţul arată ca o cupolă a 
Capitoliului continuată în vârf cu un segment de Tum Eiffel. 
Inainte de a se maturiza, pe parcursul ultimei sale 
„Nnăpărliri”, femela respectivă se va descotorosi de acea 
decoraţiune în formă de tum. 

O, dar v-aţi întrebat vreodată de ce carapacea aceea 
pestriță, de un cafeniu-deschis combinat cu un verde- 
tuciuriu, a racilor, crabilor şi homarilor se înroşeşte la 
fierbere? Pigmentul roşu, mai exact substanţa chimică 
numită astaxantină, e prezent, fără a fi vizibil, în carapacele 
nefierte, fiind strâns legat de anumite proteine pentru a 
forma compuşi albaştri şi galbeni, care, împreună, dau 
culoarea verde. La încălzire, complexul astaxantină- 
proteine se descompune, rezultând astaxantină liberă. 


Fructe moi de mare pe un ţărm cu soare 


Crabi cu carapace moale traşi la tigaie 


Unii bucătari vor să facă pe grozavii împopoţonându- 
şi crabii cu un „veşmânt” de aluat, pesmet sau foitaj 
ori presărând pe deasupra lor făină şi condimente. Nu 
este necesar să se facă aşa ceva. Toate acestea 
distrug, de fapt, aroma delicată a unui crab într-adevăr 
proaspăt. Păstraţi-vă ingredientele pentru asezonarea 
altor feluri de mâncare. Nu aveţi nevoie decât de 
câţiva crabi vii, de nişte unt fierbinte şi de puţin 
respect. O porţie trebuie să fie formată din doi crabi 
mari sau din trei mici. 

In cazul în care negustorul nu v-a curăţat crabii, 
smulgeţi-le şi aruncaţi-le şorţurile abdominale, tăiaţi-le 
şi aruncaţi-le ochii şi aparatele bucale, care se află 

între cei doi cleşti mari, în zona mai proeminentă a 
corpului, apoi săltaţi-le carapacea apucând-o de cele 
două extremităţi laterale ascuţite, ca să le găsiţi şi să 
le scoateţi branhiile delicate. 

Incingeţi o tigaie la un foc de intensitate medie. 

Puneţi în ea un cub sau două de unt nesărat, iar 
când acesta începe să se înspumeze şi să sfârâie, 
lăsaţi să alunece peste el câţiva crabi. Nu 
supraaglomeraţi tigaia. 

Prăjiţi-i până când devin rumen-aurii, adică vreo 2 
minute. Asezonaţi-i cu sare şi piper. Intoarceţi-i cu un 
cleşte, asezonaţi din nou şi mai prăjiţi-i şi pe cealaltă 
parte vreo 2 minute, ca să fie frumos colorați peste tot 
şi crocanţi. Serviţi-i imediat la masă. 


MAI - NE - GOCIEM ARGUMENTELE 


Unii oameni spun că cel mai bine e să fierbi homarul viu. 
Alții susțin că pregătirea la abur este preferabilă. Ce 
metodă ar trebui să folosesc? 


Pentru a găsi un răspuns demn de încredere, am plecat 
în statul Maine şi am discutat cu mai mulţi bucătari şi 
crescători de homari dintre cei mai importanţi. Am 
descoperit că ei se împart în două tabere distincte: cea a 
„aburitorilor” pasionaţi şi cea a „plonjorilor” înfierbântaţi. 

„Eu prefer plonjoanele”, a declarat provocator bucătarul- 
şef al unui binecunoscut restaurant franțuzesc. El bagă 
homarii într-o baie de apă clocotită, combinată cu vin alb şi 
o mulţime de căţei de usturoi decojiţi. 

Dar după cum spune bucătaml-şef al altui restaurant 
faimos, „fierberea extrage prea multă aromă din homari. 
Chiar se vede apa înverzindu-se, de la glanda hepatică ce-şi 
varsă conţinutul în ea. La noi, homarii sunt pregătiţi la abur, 

deasupra unei ciorbe de peşte sau de legume.” 

Şi bucătarul-şef al unui han vestit şi-a afirmat iniţial 
apartenenţa la această ultimă şcoală de gândire, a 
„gustului distrus prin fierbere”, susţinând că el pregăteşte 
homarii la abur, deasupra unei băi de apă sărată. „lar ei 
ajung, în final, să fie mai puţin apoşi în interior”, a zis. Dar, 
odată strâns cu uşa, a declarat că, din punctul de vedere al 
gustului, „şi fiertul, şi steaming-ul se potrivesc. Orice 
controversă pe tema asta e echivalentă cu despicarea 
firului în patru”. 

Afirmația din urmă şi-a găsit ecoul şi în cele spuse de 
proprietarul unei venerabile ferme de homari, om cu o 
experienţă de patruzeci de ani în pescuitul, comercializarea 
şi prepararea acestui gen de fructe de mare. „Eu ţin 
homarii în abur timp de vreo 20 de minute”, mi s-a 
destăinuit. „Am clienţi care susţin categoric că trebuie 
făcuţi la abur, deasupra unei oale cu apă sărată. Fiecare 
are câte o opinie. Acum am ajuns să-i fierb în apă de mare, 
cam 15 minute.” Adept al filosofiei că dreptatea e 
întotdeauna de partea clientului, el a refuzat să-şi întoarcă 
corabia într-o direcţie anume şi a recomandat o metodă, 
apoi alta. 

Care a fost concluzia mea? 7oarnă-i, toarnă-i, zoru-i 
mare!” / Ori de-i aburit, ori de-i clocotit, homarul tot homar 
e. E remiză. 

Totuşi, există un anumit punct asupra căruia toată lumea 
pare să cadă de acord: pregătirea la abur durează mai mult 
decât fierberea. De ce, vă întrebaţi? Pur teoretic, în 
momentul în care apa începe să fiarbă, aburii degajaţi ar 
trebui să aibă aceeaşi temperatură ca ea. Dar chiar aşa o 
fi? Pentru a găsi un răspuns acestei întrebări, m-am dus în 
bucătăria-laborator din casa mea. 

Am pus apă de câţiva centimetri într-o oală de 12 litri, 
am adus-o la fierbere, am acoperit oala etanş, aşa cum şi 


30 Vers din Macbeth, Actul IV, Scena 1, „Descântecul vrăjitoarelor” 
(Shakespeare, Opere complete, vol. 7, traducere de lon Vinea, Univers, 
Bucureşti, 1988). 

trebuie atunci când pregăteşti ceva la abur, apoi, folosindu- 
mă de un termometru precis de laborator, am măsurat 
temperatura aburului la diverse înălţimi faţă de suprafaţa 
apei. (Cum am reuşit să mânuiesc termometrul pe 
dinăuntrul unei oale acoperite şi să-i citesc indicaţiile din 
exterior vi se va explica în clipa în care voi primi din partea 
voastră un plic timbrat autoadresat, plus un cec sau un 
ordin de plată în valoare de 19,95$, care să mă ajute să-mi 
acopăr cheltuielile medicale.) 

Rezultatele? Cu focul reglat la intensitate suficientă 
pentru a menţine apa în stare de clocot puternic, am 
constatat că, indiferent de nivelul la care fac măsurătoarea, 
temperatura este exact aceeaşi: de 98,8*C, egală cu 
temperatura apei clocotite. (Nu, n-a fost de 100°C. 
Bucătăria mea, împreună cu toată casa de altfel, se află la 
altitudinea de 300m deasupra nivelului mării, iar la 
altitudini mai ridicate apa fierbe la temperaturi mai joase.) 

În schimb, când am diminuat flacăra pentru ca apa să nu 
mai clocotească aşa de tare, temperatura aburului a scăzut 
substanţial. Eu explic fenomenul susţinând că întotdeauna 
temperatura lui se pierde prin pereţii oalei (care, în cazul 
acesta, erau chiar destul de subţiri) şi, de aceea, apa 
trebuie fiartă la foc mare, ca să aibă puterea să suplinească 
pierderile cu abur proaspăt, fierbinte. 

Concluzia: pregătiţi-vă homarii pe un suport sub care apa 
să clocotească viguros, într-o oală cu pereţi groşi şi capac 
etanş, pentru ca temperatura la care-i expuneţi să fie 
perfect egală cu cea la care i-aţi găti prin fierbere. 

Rămâne, atunci, enigmatic motivul care îi determină pe 
toţi bucătarii să-mi spună că ţin homarii la abur ceva mai 
mult timp decât în apa de fierbere. In cuprinzătoarea sa 
carte Lobster at Home (Scribner, 1998), de pildă, Jasper 
White recomandă pentru 700 g de homari fie o durată de 
fierbere de 11-12 minute, fie o durată de expunere la abur 
de 14 minute. (Aceşti timpi sunt mai scurţi decât cei 
indicaţi de bucătarii din Maine, deoarece ei gătesc mai 
mulţi homari odată, şi... e o simplă problemă de 

220 


proporţionalitate: mai multă carne, mai multă căldură.) 

Răspunsul întrebării rezidă, cred, în faptul că apa aflată 
în stare lichidă are puterea să înmagazineze mai multă 
căldură decât aburul încălzit la aceeaşi temperatură 
(ştiinţific vorbind, ea are o capacitate calorică mai mare) şi, 
drept urmare, le poate „dona” homarilor mai multă căldură. 
In plus, apa în stare lichidă este un mai bun conductor de 
căldură decât cea în stare gazoasă, aşa că le cedează 
homarilor caloriile sale cu o mai mare eficienţă, iar ei devin 
mai repede comestibili. 

Ei, dar eu nu-s bucătar-şef. Pe de altă parte, nici 
bucătarii-şefi nu sunt oameni de ştiinţă. Ca atare, cei pe 
care i-am intervievat pot fi scuzaţi pentru unele declaraţii 
eronate din punct de vedere ştiinţific. lată câteva dintre ele, 
laolaltă cu justificarea motivului pentru care trebuie 
considerate greşite: 

„Aburul asigură o temperatură de gătire mai ridicată 
decât apa clocotită.” După cum au demonstrat 
experimentele mele, cele două temperaturi sunt egale. 

„Din apa sărată rezultă un abur mai fierbinte decât cel 
evaporat din apa nesărată.” Mda, o fi un pic mai fierbinte, 
deoarece temperatura de fierbere a apei sărate este mai 
ridicată decât cea a apei nesărate, însă diferenţa e de cel 
mult câteva sutimi de grad. 

„Sarea de mare prezentă în apa degajatoare de abur 
conferă o aromă deosebită, mai atrăgătoare, aburului.” 
Sarea nu părăseşte apa ca să se ridice în abur, aşa că tipul 
sării folosite - sau nefolosirea sării - nu poate avea niciun 
efect. M-am îndoit până şi de faptul că adaosurile de vin 
sau de supă din apa clocotită ar putea pătrunde prin 
carapacea homarului pentru a influenţa gustul cărnii lui. 
Homarii sunt nişte bestii bine blindate. 

lată cum m-a sfătuit Chip Gray, un localnic de pe coasta 
statului Maine, să pregătesc homarii chiar acolo, pe mal, 
imediat după ce i-am pescuit: 

Mai întâi, procură-ţi de la feronerie o ţeavă de gaz de 
120-180 cm lungime. Pe țărm, fă-ţi un foc de tabără, apoi 

astupă cu alge un capăt al ţevii şi amncă în ea doi homari, 
plus un pumn întreg de scoici. Deasupra lor, mai îndeasă 
nişte alge, pentru a se mai forma un dop, iar peste el, încă 
nişte homari şi nişte scoici. Continuă să alternezi umplerea 
cu alge şi fructe de mare până când rămâi fie fără homari, 
fie fără spaţiu în ţeavă. Ţeava trebuie închisă şi la al doilea 
capăt cu un dop de alge, apoi pusă de-a curmezişul peste 
foc. Pe măsură ce fructele de mare se pătrund, stropeşte-le 
continuu cu o cană sau două cu apă de mare picurată prin 
capătul de ţeavă care stă puţin mai ridicat; ea se va scurge 
încet spre celălalt capăt, transformându-se treptat în abur. 
După vreo 20 de minute, răstoarnă conţinutul ţevii pe o 
folie întinsă pe pământ. 
„Sunt al naibii de buni”, spune Chip. 


Cum se găteşte un homar 


Homar fiert de viu 


La pescărie, alegeţi pentru fiecare persoană ce 
urmează a fi servită câte un homar viu, care să dea 
energic din coadă şi să-şi strângă bine cleştii. (Săltaţi 
homarul apucându-l de spate, din imediata apropiere a 
capului. Dacă el se lasă moale în jos când îl ridicaţi, 
daţi-l uitării şi reveniţi în altă zi; nu este proaspăt.) 

Duceţi homarii acasă într-un recipient bine aerisit şi 
răcoros. Deşi sunt animale marine, ei pot supravieţui în 
atmosferă dacă trupurile le sunt păstrate reci şi 
umede. 

Alegeţi o oală adâncă prevăzută cu capac, suficient 
de mare pentru ca homarii să fie total afundaţi în apă. 
(Recomand 3 litri de apă per 700-900 g de homari, dar 
trebuie să se ia în calcul şi faptul că ar fi indicat ca oala 
să fie umplută doar în proporţie de 42.) 

Când apa e pe cale să ajungă la punctul de fierbere, 
adăugaţi în ea 1/3 cană cu sare cuşer la fiecare 1 litru 

de apă (pentru a imita concentraţia apei de mare) şi 
aduceţi-o în stare de clocot puternic. 

Luaţi homarii unul câte unul şi daţi-le drumul 
înăuntru, cu capetele în jos. Acoperiţi oala, readuceţi-i 
conţinutul în stare de clocot, apoi reduceţi intensitatea 
şi lăsaţi-vă homarii să fiarbă la foc mic. Pentru 220 g 
de homari, veţi avea nevoie de aproximativ 11 minute 
de gătire; pentru 450 g, de vreo 5 minute; pentru 900 
g, de 15 minute. Nu-i ţineţi prea mult acolo, deoarece 
carnea lor delicată se va întări. 

Cu ajutorul unui cleşte, scoateţi homarii din apă, 
fiind atenţi să nu-i lăsaţi să vă alunece înapoi în apă şi 
să vă stropească. Puneţi-i deoparte, pe o foaie de 
hârtie sau de pânză. 

Eliminaţi excesul de apă din homari perforându-le 
câte un mic orificiu între ochi, cu ajutorul vârfului unui 
cuţit mic. Sprijiniţi fiecare homar cu capul în jos, fie 
într-o cratiţă, fie în chiuvetă, pentru ca tot lichidul să i 
se scurgă din carapace. Astfel, veţi face ceva mai 
puţină mizerie atunci când îl veţi despica. 

Puneţi cât mai repede homarii pe masă, servindu-i 
cu unt topit şi felii de lămâie. 

CAPITOLUL VI. 
Foc şi gheaţă 


Uitaţi-vă prin bucătărie la toate dispozitivele şi aparatele 
moderne care vă asigură confortul: la prăjitorul de pâine, la 
storcătorul de fructe şi legume, la robotul de bucătărie, la 
râşniţa de cafea, la mixer, la cafetieră - toate ustensilele pe 
care le utilizaţi când şi când, numai în scopuri bine definite. 

lar acum aruncaţi o privire la unicele două instrumente 
de lucru folosite absolut zilnic, fără de care n-aţi putea face 
nimic: unul generează căldură, celălalt, frig. Comparându-le 
cu robotul de bucătărie, s-ar putea să nu consideraţi că 
aragazul şi frigiderul sunt realizări ale tehnicii moderne. 
Totuşi, ele reprezintă nişte dotări surprinzător de recente 
ale arsenalului uman de echipamente pentru gătirea şi 
conservarea alimentelor. 

Prima maşină de gătit, un ansamblu compus dintr-un 
alimentator cu combustibil (iniţial, cu cărbune de pământ) 
şi o suprafaţă plată de gătit, încălzită de el, a fost brevetată 
cu mai puţin de 375 de ani în urmă, vestind sfârşitul celor 
peste un milion de ani de frigere a hranei direct în foc. lar 
frigiderul electric a înlocuit răcirea în gheaţă atât de recent, 
încât unii dintre cititorii acestei cărţi s-ar putea să-şi mai 
amintească de acel eveniment. 

Când veniţi de la piaţă cu alimente proaspete, aveţi 
posibilitatea să le băgaţi în frigider, temperatura asigurată 
de acesta împiedicându-le să se altereze. Apoi vă puteţi 
folosi de temperaturile ridicate ale aragazului ca să 

supuneţi unele dintre alimente unei transformări termice, 
datorită căreia ele vor deveni mai gustoase şi mai uşor 
digerabile. lar după ce aţi gătit şi aţi mâncat, aveţi 
posibilitatea să păstraţi ceea ce a rămas pe masă 
neconsumat tot la rece, fie în frigider, fie în congelator, 
pentru ca ulterior să scoateţi de acolo resturile şi să le 
încălziţi din nou. Manipularea hranei în bucătărie pare să se 
învârtească permanent în cerc, între cele două extreme: 
încălzire şi răcire. Sau, la figurat vorbind, între foc şi 
gheaţă. Dar abia în ziua de azi reuşim să facem toate 
aceste lucruri datorită gazului şi electricităţii. 

Ce efecte au căldura şi frigul asupra alimentelor noastre? 
Cum le putem manipula pentru a obţine cele mai bune 
rezultate? Există posibilitatea să ne ardem hrana dacă o 
încălzim prea mult, însă, pe de altă parte, şi congelatorul o 
poate „arde” cu... ei, bine, dar în definitiv ce-o fi aia arsură 
de congelare? Şi ce se întâmplă pe parcursul celei mai 
elementare operaţiuni desfăşurate în bucătărie, adică a 
fierberii în apă? Ea este mult mai complexă decât aţi crede. 


VEZI CĂ FRIGE! 


CAL ESTE SIMBOLUL CONŢINUTULUI CALORIC 


Caloria este o unitate de măsură pentru căldură, ştiu 
asta, dar de ce mă îngraş dacă mănânc „căldură? Ce s- 
ar întâmpla dacă aş mânca numai hrană rece? 


Conceptul de calorie este mult mai vast decât credeţi. 
Caloria nu e doar o unitate de măsură a cantităţii de 
căldură, deci de energie termică, ci a cantităţii oricărui tip 
de energie. Putem măsura în calorii şi energia unui camion 
care goneşte pe şosea, în cazul în care ţinem morţiş s-o 
facem. 

Energia este acel „ceva” care stă la baza producerii 
oricărui fenomen; spuneţi-i „zvâc” dacă doriţi. Ea ni se 
prezintă sub diverse forme: mişcare fizică (gândiţi-vă la 
camion), energie chimică (gândiţi-vă la dinamită), energie 
nucleară (gândiţi-vă la un reactor), energie electrică 
(gândliţi-vă la baterie), energie gravitaţională (gândiţi-vă la 
o cascadă) şi, corect, energie termică (deci, căldură), cea 
mai comună formă dintre toate. 

Nu căldura este inamicul dumneavoastră, ci energia - 
cantitatea de energie necesară subzistenţei, obţinută de 
organism din hrană prin intermediul procesului metabolic. 
În cazul în care din transformările la care este supusă o 
prăjiturică rezultă mai multă energie decât cea care vă este 
necesară pentru a vă deplasa de la frigider până la 
televizor, organismul dumneavoastră va înmagazina 
excesul de energie sub formă de grăsime. Grăsimea este 
un depozit concentrat de energie, având potențialul de a 
degaja multă căldură în momentul arderii. Dar nu vă grăbiţi 
să trageţi vreo concluzie. Când o reclamă anunţă că un 
anumit produs „arde grăsimile”, trebuie să ştiţi că aveţi de- 
a face cu o simplă metaforă; o lampă de sudat topeşte, ce-i 
drept, până şi metalul, dar nu-i un dispozitiv prea potrivit 
pentru cei care vor să slăbească. 

Care este cantitatea de energie reprezentată de o calorie 
şi de ce numărul de calorii „conţinut” (mai exact, produs pe 
parcursul procesului metabolic) de diferite alimente nu este 
oare acelaşi? 

Din moment ce căldura e cea mai comună şi cea mai 
familiară formă de energie, definiţia caloriei se raportează 
la ea, spunându-ne de câtă căldură este nevoie pentru ca 
temperatura apei să crească cu o anumită valoare. Mai 
exact, după cum şi e utilizat acest termen în nutriţie, 
caloria este cantitatea de energie necesară creşterii 
temperaturii unui kilogram de apă cu un grad Celsius. 

(Chimiştii, spre deosebire de  nutriţionişti şi de 
dieteticieni, utilizează o „calorie” mult mai mică, egală cu 
numai o miime din aceasta. În lumea lor, caloria, ca valoare 

nutriţională, poartă denumirea de kilocalorie. Dar în 
volumul de faţă voi folosi cuvântul ca/orie aşa cum apare în 
mod curent în cărţile de bucate, pe etichete şi în reţetele 
recomandate pentru diverse diete.) 

lată o indicație ce vă va ajuta să vă faceţi o idee asupra 
cantităţii de căldură reprezentate de o calorie: caloria cu 
valoare nutriţională este cantitatea de căldură necesară 
creşterii temperaturii unei halte (0,473 I) de apă cu 3,8*F 
(2,11*C). 

După cum toată lumea ştie, diferite alimente ne 
furnizează diferite cantităţi de energie calorică. Iniţial, 
conţinutul caloric al alimentelor era determinat prin arderea 
efectivă a acestora într-un container cu atmosferă puternic 
oxigenată, care era imersat în apă, măsurându-se creşterea 
de temperatură a apei. (Aparatul se numeşte calorimetru.) 
Puteţi încerca şi voi, cu o felie de plăcintă cu mere, ca să 
aflaţi câte calorii degajă. 

Dar o fi cantitatea de energie degajată de o felie de 
plăcintă arsă în oxigen la fel de mare ca cea degajată de 
aceeaşi felie în organism, unde este supusă procesului 
metabolic? în mod surprinzător, este, chiar dacă cele două 
mecanisme diferă complet. În procesul metabolic, viteza de 
eliberare a energiei este mult mai mică decât în cazul 
combustiei şi, în plus, slavă Domnului, fenomenul acesta nu 
presupune şi izbucnirea unor flăcări. (Nu punem la calcul 
arsurile la stomac.) Oricum, per ansamblu, reacţiile chimice 
sunt practic identice: din aliment plus oxigen rezultă 
energie plus diferiţi produşi de reacţie. Şi unul dintre 
principiile de bază ale chimiei spune că, în cazul în care 
substanţele iniţiale şi finale sunt aceleaşi, şi energia 
eliberată este aceeaşi, indiferent cum are loc reacţia. In 
situaţia noastră, singura diferenţă cu consecinţe practice 
constă în faptul că alimentele nu sunt digerate sau „arse” 
complet în organism, aşa că energia pe care ne-o 
furnizează este oarecum mai mică decât cea pe care ar 
elibera-o prin ardere în oxigen. 

În medie, ne alegem în final cu vreo 9 calorii de energie 

de la fiecare gram de grăsime şi cu vreo 4 de la fiecare 
gram de proteină sau carbohidrat. Aşa că, în loc să se 
repeadă în laborator ca să dea foc la orice aliment pe care 
le cad ochii, nutriţioniştii din zilele noastre nu fac decât să 
adune gramele de grăsimi, proteine şi carbohidrați din 
porţia de mâncare şi să le multiplice fie cu 9, fie cu 4. 

Rata metabolică de bază normală - cantitatea minimă de 
energie ce vă e necesară numai pentru a respira, a vă 
recircula sângele, a vă digera hrana, a vă reface țesuturile, 
a vă menţine temperatura corpului la nivel normal şi a vă 
determina ficatul, rinichii etc. să-şi facă treaba - este de 
aproximativ 1 calorie pe oră pentru fiecare kilogram 
cântărit de trupul dumneavoastră. Asta înseamnă 
aproximativ 1600 de calorii pe zi pentru un bărbat care 
cântăreşte 70 kg. Dar această rată poate varia puţin, în 
funcţie de sex (femeile au nevoie de o rată cu aproximativ 
10% mai mică), de vârstă, de starea de sănătate, de 
dimensiunile şi forma corpului şi aşa mai departe. 

Printre altele, creşterea în greutate depinde de măsura în 
care energia asimilată peste nivelul ratei metabolice de 
bază normale este consumată prin efort fizic - nu vom pune 
totuşi la calcul şi efortul de ridicare a furculiţei de pe masă. 
Pentru un adult a cărui stare de sănătate se află la nivel 
normal, Academia Naţională de Ştiinţe din SUA recomandă 
2700 de calorii, în cazul bărbaţilor, şi 2000, în cazul 
femeilor - mai multe pentru adeţi şi mai puţine pentru 
leneşi. 

De la o vreme încoace, este menţionată deseori sub 
diferite forme o promițătoare teorie privitoare la hrana 
rece, lipsită de calorii, care ar trebui mâncată, dar, din 
nefericire, ea n-are cum să dea rezultate. Una dintre 
variantele pe care le-am auzit spune că băutul apei cu 
gheaţă vă ajută să slăbiţi, deoarece corpul e nevoit să 
consumae calorii pentru a o încălzi. Lucrul acesta este 
adevărat, în principiu, dar e complet trivial. Ca să 
încălzească apa cu gheaţă dintr-un pahar cu capacitatea de 
200 ml până la temperatura proprie, corpul consumă mai 

puţin de 9 calorii, echivalentul unui singur gram de 
grăsime. Dacă ar fi atât de simplu să ţinem dietă, toate 
centrele profilate pe programe de slăbire ar fi pline de 
bazine de înot umplute cu apă cu gheaţă. (Şi tremurând 
consumi energie.) Dar, din păcate, spre deosebire de 
majoritatea substanţelor, care se contractă când le scade 
temperatura, corpul uman n-o face. Sau, mă rog, o face, 
însă nu pentru mult timp. 


EFECTELE ELEMENTELOR ARBITRARE 
ASUPRA EDIŢIEI 


Dacă un gram de grăsime are 9 calorii, înseamnă că 
454g de grăsime (adică o livr), deci au aproape 
jumătate de kilogram, au peste 4000. Totuşi, am citit 
că, pentru a slăbi cu o livră, trebuie să-mi reduc 
aportul caloric cu numai 3500. De ce apare o 
asemenea discrepanță? 


Nefiind nutriţionist, i-am pus această întrebare doamnei 
Marion  Nesde, profesor şi şefa Catedrei de studii 
nutriţioniste şi alimentare din cadrul Universităţii din New 
York. 

„Factori arbitrari nespecificaţi”, a răspuns ea. 

În primul rând, conţinutul energetic al unui gram de 
grăsime este de aproape 9,5 calorii. lar asta nu face decât 
să accentueze şi mai mult discrepanţa. 

De fapt, numărul de calorii efectiv intrate în organism ca 
urmare a consumării unui gram de grăsime este din start 
mai mic din cauza proceselor incomplete de digestie, 
absorbţie şi a metabolismului. Acesta este unul dintre 
factorii arbitrari pomeniţi de doamna Nesde. 

„Un altul”, a continuat ea, „e că se pune în ecuaţie 
numărul de calorii per livră de ţesut adipos. Numai că 

țesutul adipos nu conţine grăsime decât în proporţie de 
aproximativ 85%.” În rest, el e constituit din ţesut 
conjunctiv, vase de sânge şi alte chestii pe care, probabil, 
aţi prefera să nu le numesc. 

Drept urmare, pentru a scăpa de o jumătate de kilogram 
de grăsime propriu-zisă, vă veţi stabili ca deziderat 
renunţarea la numai aproximativ 3500 de calorii. 

Şi vă veţi abţine de la orice produs culinar cu ingrediente 
arbitrare nespecificate. 


ADEVĂRATA HAUTE CUISINE 


Împreună cu soțul şi fiica mea, mă voi întoarce în La 
Paz, Bolivia, pentru a mai adopta un bebeluş. Din 
cauza altitudinii de acolo, ajung să fierb alimentele ore 
întregi până se fac. Există vreo regulă de determinare 
a timpilor de gătire la altitudini diferite? Şi, în plus, la o 
asemenea altitudine, dacă fierb biberonul chiar distrug 
bacteriile? 


Altitudinea din La Paz variază între 3200 şi 4000 m, în 
funcţie de zona în care vă aflaţi. Şi, după cum ştiţi, punctul 
de fierbere al apei este mai scăzut la altitudini mai ridicate. 
Asta deoarece, pentru a trece din mediul lor lichid în mediul 
gazos înconjurător, moleculele de apă trebuie să învingă o 
presiune atmosferică mai scăzută. Când presiunea 
atmosferică este scăzută, cum se întâmplă la altitudini 
ridicate, moleculele de apă pot trece în stare de vapori fără 
a trebui să se înfierbânte prea tare. 

Temperatura de fierbere a apei scade cu aproximativ 
1,05*C la fiecare 300 m diferenţă de nivel. Ca atare, lao 
altitudine de 4000 m, apa va începe să clocotească la 
86,04*C. Opinia generală este că temperaturile de peste 
74*C sunt suficient de ridicate pentru a ucide majoritatea 

bacteriilor, aşa că ar trebui să nu vă mai neliniştiţi din 
pricina asta. 

În privinţa timpilor de gătire, este greu să generalizăm 

vreo teorie, fiindcă alimentele sunt diferite, deci se 
comportă diferit. Vă sugerez să-i întrebaţi pe localnici cât 
ţin pe foc orezul, fasolea şi alte produse de acest gen. Deşi, 
desigur, puteţi oricând împovăra avionul cu o oală din 
aceea grea, de presiune, ca să vă creaţi propria atmosferă 
propice, oricând doriţi. 
__ Coacerea la cuptor pune problema în cu totul alt mod. 
Inainte de toate, trebuie ştiut că apa se evaporă mai uşor la 
altitudini ridicate, aşa că va trebui suplimentată cantitatea 
de lichid adăugată în aluaturi. lar din cauza faptului că 
presiunea atmosferică nu este suficient de mare pentru a 
stopa eliberarea bioxidului de carbon emanat de 
bicarbonatul de sodiu alimentar, gazul acesta va ajunge în 
mod categoric să se ridice spre suprafaţa prăjiturii, facând- 
o să se turtească. Drept urmare, trebuie să folosiţi mai 
puţin bicarbonat de sodiu. Problema e delicată. Sfatul meu 
este să lăsaţi coptul în grija acelor renumiţi paste/erias 
locali. 


AVANTAJ LA START 


Soțul meu susține că apa caldă ajunge mai încet la 
punctul de fierbere decât cea rece deoarece se află în 
plin proces de răcire când o pui pe foc. Mie mi se pare 
că teoria lui e ridicolă. Dar el a făcutfizică în facultate, 
iar eu nu. 


Şi ce notă a avut la examen? Se pare că intuiţia 
dumneavoastră dă rezultate mai bune decât pregătirea lui 
şcolară, deoarece dreptatea e de partea dumneavoastră, 
nu a lui. 

Totuşi, pot ghici la ce s-a gândit. Pun pariu că ideea lui 
are o oarecare legătură cu energia cinetică, deoarece un 
obiect aflat în cădere - temperatura, pesemne, în acest caz 
- nu poate fi întors din dram şi ridicat decât cu un surplus 
de efort şi o pierdere de timp. Inainte de toate, trebuie să-i 
contracarezi forţa motrice ce-l îndreaptă în jos. 

Teoria asta este perfect valabilă în cazul obiectelor fizice, 
însă temperatura nu-i un obiect fizic. Atunci când un buletin 
meteo anunţă că temperatura scade sau se află în „(s) 
cădere”, nu ne prea aşteptăm să auzim vreo bufnitură. 

Temperatura nu-i decât o valoare arbitrară, stabilită de 
oameni, de exprimare a vitezei medii de deplasare a 
moleculelor printr-o substanţă, viteza lor fiind cea care 
determină gradul de încălzire a respectivei substanţe; cu 
cât se mişcă mai repede moleculele, cu atât temperatura 
va fi mai mare. Noi nu putem pătrunde în interiorul materiei 
pentru a cronometra viteza fiecărei molecule, aşa că am 
inventat conceptul de temperatură. Dar, sincer, el nu prea 
se rezumă decât la nişte cifre comod de folosit. 

Într-o cratiţă cu apă caldă, miriadele de molecule aleargă 
de colo-colo cu o viteză medie mai mare decât cele dintr-o 
cratiţă cu apă rece. Încălzind cratita, noi vrem să le 
furnizăm şi mai multă energie acelor molecule, ca să le 
determinăm să se mişte şi mai repede - eventual suficient 
de repede pentru ca întregul conţinut al cratiţei să se 
evapore. Este atunci clar că moleculele calde vor avea 
nevoie de mai puţină energie suplimentară decât cele reci, 
deoarece ele sunt mai aproape deja de linia de finiş: 
punctul de fierbere. Ca atare, apa caldă va începe să 
clocotească prima. 

să-i spuneţi soţului că eu v-am zis asta. 

Utilizarea apei calde de la robinet poate fi impmdentă 
dintr-un alt motiv. Este posibil ca în clădirile vechi instalaţia 
sanitară să fie făcută cu ţevi din cupru, asamblate prin 
intermediul unor racorduri din aliaje pe bază de plumb. 
jetul fierbinte poate determina desprinderea unor 
minuscule cantități de plumb, iar acesta, ingurgitat în doze 

cumulate, devine toxic. Deci este bună ideea de a folosi 
întotdeauna la gătit numai apă rece. Da, va ajunge mai 
greu la punctul de fierbere, dar, din moment ce vă dă 
posibilitatea să trăiţi mai mult, aveţi tot timpul la dispoziţie. 


PUNE-I CAPAC! 


M-am contrazis cu soția mea într-o anumită privință: 
creşte sau nu viteza de fierbere a apei atunci cânapui 
capaculpe cratiţă? Ea spune că da, pentru că, fără 
capac, se pierde o mare cantitate de căldură. Eu susțin 
că apa va începe să fiarbă mai târziu, deoarece 
capacul determină creşterea presiunii din interior şi, 
drept urmare, şi ridicarea punctului de fierbere, ca într- 
o oală sub presiune. Cine are dreptate? 


Soţia câştigă, deşi, pe undeva, nici logica dumneavoastră 
nu este complet eronată. 

Pe măsură ce apa se încălzeşte şi temperatura ei creşte, 
deasupra ei se formează tot mai mulţi vapori. Asta din 
cauza faptului că tot mai multe dintre moleculele din 
straturile superioare ajung să aibă suficientă energie pentru 
a se elibera şi a ieşi în atmosferă. lar cantitatea tot mai 
mare de vapori antrenează eliberarea unei cantităţi tot mai 
mari de energie care, altfel, ar fi folosită pentru creşterea 
temperaturii apei în stare lichidă. Mai mult decât atât, pe 
măsură ce apa se apropie de punctul de fierbere, 
moleculele din componenţa vaporilor ajung să aibă o 
încărcătură energetică mai mare decât la început, aşa că 
devine foarte important să nu le pierdem. Prin folosirea 
unui capac, se blochează parţial ieşirea lor din cratiţă. Cu 
cât el este mai etanş, cu atât vor fi reţinute în interior mai 
multe molecule fierbinţi, iar apa va fierbe mai repede. 

Ideea dumneavoastră că un capac determină creşterea 

presiunii din interior exact ca într-o oală sub presiune, în 
felul acesta ridicând punctul de fierbere şi întârziind 
începerea efectivă a fierberii, este corectă din punct de 
vedere teoretic, însă nu şi practic. Chiar şi un capac perfect 
etanş, dintr-acela greu de vreo jumătate de kilogram, pus 
peste o cratiţă cu deschiderea de 25 cm nu reuşeşte să 
determine creşterea presiunii din interior decât cu mai 
puţin de 0,1, iar această creştere, la rândul ei, va 
determina o ridicare a punctului de fierbere cu numai vreo 
două sutimi şi ceva de grad Celsius. Aveţi şanse mai mari 
să întârziaţi începerea efectivă a fierberii decât dacă aţi sta 
cu privirea pironită pe cratiţă. 


CU „SCĂZUTUL” NU-I UŞOR S-O SCOŢI LA 
CAPAT 


Zilele trecute, ca să pregătesc un sos, a trebuit să las 
la scăzut supa de vițel până ce a rămas doar o mică 
parte din ea. Dar mi s-a părut că a durat o veşnicie! De 
ce-i aşa de greu să scazi o supă? 


A face apa să se evapore pare a fi cel mai simplu lucru 
din lume. Zău, şi dacă laşi neştearsă vreo băltoacă de pe 
podea, ea dispare, prin evaporare, de bunăvoie. Dar, pentru 
asta, trebuie să treacă ceva timp, deoarece caloriile 
necesare desfăşurării procesului nu vor pătrunde prea 
repede în apă din aerul relativ răcoros al încăperii. Chiar şi 
pe aragaz, unde, prin intermediul ochiului încins, furnizaţi 
oalei cu supă o mulţime de calorii, s-ar putea să aveţi 
nevoie de o oră sau chiar de mai mult pentru a reuşi să 
respectaţi aparent simpla, dar înnebunitoarea indicație 
„scădeţi la jumătate” pe care v-o dau reţetele. 

Reducerea excesului de apă din mâncare poate fi la fel 
de frustrantă ca reducerea greutăţii corporale, căci să scapi 

de surplusurile nedorite e mult mai greu decât ne-am putea 
imagina. Evaporarea solicită o surprinzător de mare 
cantitate de energie termică, chiar şi în cazul unui volum 
mic de apă. 

Şi iată de ce: 

Moleculele de apă stau strâns îngrămădite una într-alta. 
Ca atare, e necesar un mare efort - cu alte cuvinte, un 
consum energetic serios - pentru a le desprinde din masa 
de lichid şi a le da dmmul să zboare prin aer sub formă de 
vapori. De exemplu, pentru a face să se evapore complet o 
jumătate de litru de apă, adică pentru ca, din momentul 
ajungerii la punctul de fierbere, apa să treacă din stare 
lichidă în stare gazoasă, sursa de căldură trebuie să-i 
furnizeze peste 250 de calorii de energie termică. Adică 
echivalentul energiei pe care ar consuma-o o femeie de 57 
kg urcând fără oprire o scară timp de 18 minute. Numai 
pentru a pune la fiert şi a transforma în vapori o jumătate 
de litm de apă. 

Puteţi, evident, să rotiţi butonul aragazului la maximum, 
ca să-i furnizaţi mai repede cratiţei toată căldura necesară. 
Temperatura lichidului din ea nu se va ridica sub nicio 
formă peste nivelul punctului de fierbere, dar apa va clocoti 
mai viguros, iar băşicuţele de la suprafaţa ei vor expulza în 
aer mai mulţi vapori. 

Oricum, nu e o idee bună să procedaţi aşa şi în cazul unei 
supe, asta dacă nu cumva aţi trecut-o prin sită şi aţi 
degresat-o în prealabil. În caz contrar, clocotul, care trebuie 
diferențiat de fierberea la foc mic, va duce la mărunţirea 
elementelor solide din ea şi la descompunerea grăsimii în 
globule minuscule, aflate în suspensie, din cauza cărora 
claritatea zemii va fi total compromisă. O metodă mai bună 
de accelerare a întregului proces presupune transferarea 
supei într-o cratiţă mai largă şi mai puţin adâncă. Cu cât 
suprafaţa lichidului e mai mare, cu atât el este mai bine 
expus la aer şi se poate evapora mai repede. 

DE CE NU SE POATE GĂTI LA LUMÂNARE 


Caut să-mi cumpăr o nouă plită şi văd că peste tot se 
aduc în discuție aceste „Btu? ”-uri. Ştiu că e ceva legat 
de temperatura la care se încing ochiurile, dar, totuşi, 
ce semnificaţie ar trebui să aibă pentru mine valorile 
numerice Btu? 


Un Btu”' reprezintă o anumită cantitate de energie, exact 
ca şi caloria. Ambele unităţi sunt utilizate de regulă pentru 
măsurarea căldurii. 

Btu-ul, prescurtare de la British thermal unit, a fost 
inventat de ingineri, aşa că, deşi are sens pentru tipii care 
proiectează aragaze, nu prea înseamnă nimic din punctul 
nostru de vedere, al celor interesaţi de bucătărie. Dar, 
printr-un pur noroc, el se dovedeşte a fi aproape egal cu un 
sfert dintr-o calorie alimentară. De exemplu, cele 250 de 
calorii necesare evaporării unei jumătăţi de litru de apă 
sunt egale cu 1000 Btu. 

Şi un alt exemplu: cantitatea totală de căldură degajată 
prin arderea unei lumânări de dimensiune medie este de 
aproximativ 5000 Btu. Aceasta e cantitatea de energie 
chimică existentă în mod natural în ceară, prin intermediul 
procesului de combustie ea fiind transformată în energie 
termică. Dar o lumânare îşi eliberează căldura încet, pe 
parcursul a câteva ore, aşa că nu-i bună pentru gătit. În 
cazul în care v-a trecut prin minte o asemenea idee, trebuie 
să ştiţi că ăsta-i motivul pentru care nu vă puteţi frige 
hamburgerul deasupra lumânării. 

Pentru gătit, avem nevoie de multă căldură, degajată 
într-o perioadă scurtă de timp. De aceea maşinile de gătit 
sunt împărţite pe categorii, în funcţie de viteza de furnizare 


31 Unitate de măsură utilizată în sistemul anglo-saxon. Simbolul este 
Btu sau BTU, iar echivalentul în sistemul internaţional este de 1055 
Jouli. Vezi şi explicaţiile din glosarul acestei cărţi. 

a căldurii, care este exprimată în Btu pe oră. Confuzia 
intervine atunci când oamenii neglijează să rostească 
cuvintele „pe oră”, spunând doar „Btu”. Valorile Btu nu 
reprezintă cantități de căldură; ele reprezintă ritmul maxim 
de pompare a căldurii în exterior. 

Majoritatea maşinilor de gătit de uz casnic, indiferent 
dacă sunt electrice sau cu gaz, furnizează 9000-12000 Btu 
pe oră. Aragazele din restaurante sunt capabile să 
elibereze căldura de două ori mai repede, deoarece, înainte 
de toate, au ţevi mai mari de alimentare cu gaz, aşa că şi 
cantitatea de gaz furnizată pe minut va fi mai mare. 
Totodată, aragazele din restaurante au în general mai 
multe duze de injecție inelare concentrice, în loc de una 
singură, circulară. Localurile chinezeşti, care necesită 
temperaturi ridicate pentru gătitul tradiţional în vase wok, 
sunt dotate cu aragaze imense, care scuipă căldura ca nişte 
dragoni cu gurile pline de habanero, cei mai iuți ardei din 
lume. 

Vă amintiţi că evaporarea unei jumătăţi de litru de apă 
din supă necesită 1000 Btu de căldură? Ei, bine, pentru 
realizarea unui asemenea deziderat, aţi avea nevoie de o 
douăsprezecime de oră, adică de cinci minute, dacă v-aţi 
utiliza maşina de gătit de 12000 Btu pe oră. Dar ştiţi foarte 
bine că o asemenea treabă vă consumă mult mai mult 
timp. Motivul este că cea mai mare parte a căldurii emise 
de duză se pierde. In loc să intre direct în lichidul din 
cratiţă, această parte pierdută încălzeşte doar cratiţa şi 
aerul din jur. Puneţi două cratiţe diferite cu mâncare pe 
două ochiuri identice ale aragazului, reglate la intensităţi 
identice, şi veţi vedea că mâncarea se va încălzi şi găti în 
mod diferit, în funcţie de forma şi dimensiunea cratiţelor, 
de materialul din care sunt făcute, de cantitatea şi tipul de 
alimente puse înăuntru şi aşa mai departe. De aceea 
trebuie să staţi cu ochii pe cratiţă şi să reglaţi încontinuu 
intensitatea, în raport cu situaţia de moment. 


Când vreţi să cumpăraţi o maşină de gătit, căutați 

una care să aibă măcar un ochi evaluat la 12000 sau, 
preferabil, chiar la 15000 Btu pe oră. Cu un asemenea 
aport de căldură, veți fi capabili să fierbeți apa 
imediat, să rumeniți frumos friptura şi să folosiți vase 
wok şi diverse tigăi cu dexteritatea unui talentat 
bucătar chinez. 


HOCUS-POCUS, UITE VINUL, NU E VINUL? 


Când gătesc cu vin sau cu bere, se evaporă tot alcoolul 
ori mai rămâne ceva în mâncare? Asta ar fi o problemă 
pentru un abstinent, să zicem pentru un alcoolic care 
îşi urmează cu stricteţe tratamentul. 


Oare vinu-şi pierde puterea peste noapte-n cea de lut 
carafa? 

Oare brandy-ul îşi pierde din a muşcăturii forţă într-o 
Alaskă flambată? 

Oare alcoolul de tot dispare, cum ni se spune-n reţetare? 
Ori putem goli o farfurie de ffiptură-n vin, ca să zumzăim 
puţin? 

Păi când cu vin sau brandy tu găteşti, a lui poveste-aci o 
s-o găseşti: 

Întotdeauna rămâne nişte alcool în zeama-n care 
pescuieşti. 


Multe cărţi de bucate ne informează că tot - sau teoretic 


tot - alcoolul „arde” pe parcursul procesului de gătire (de 
fapt, ele vor să spună că se evaporă; nu arde decât dacă îl 
aprindeţi). „Explicaţia” standard, atunci când există vreuna, 
este că alcoolul începe să fiarbă la 78*C, în timp ce apa 
abia la 100°C şi, de aceea, el se va evapora înaintea ei. 


Dar nu în felul acesta se petrec lucrurile. 
Este adevărat că alcoolul pur începe să fiarbă la 78°C, iar 

apa pură la 100°C, însă asta nu înseamnă că aceste 
substanţe se comportă diferit, complet independent, atunci 
când sunt amestecate; fiecare afectează temperatura de 
fierbere a celeilalte. Un amestec de alcool şi apă va ajunge 
la clocot la o temperatură care se poate afla oriunde între 
limitele de 78 şi 100°C - tinzând înspre 100°C dacă este 
compus cu precădere din apă şi înspre 78*C dacă 
predomină alcoolul, situaţie care sper că iese din discuţie în 
cazul mâncărurilor voastre. 

Atunci când un amestec de apă şi alcool se apropie de 
punctul de fierbere sau deja clocoteşte, vaporii reprezintă 
tot un amestec, de vapori de apă şi vapori de alcool; cele 
două substanţe se evaporă simultan. Insă din cauza faptului 
că alcoolul se evaporă mai repede decât apa, proporţia de 
alcool din vapori este oarecum mai mare decât cea din 
lichidul părăsit de ei. Totuşi, această proporţie nu-i atât de 
mare încât să considerăm că vaporii ce se îndepărtează 
încet de cratiţă sunt de alcool pur, aşa că ei nu antrenează 
în plutirea lor o cantitate prea mare din alcoolul rămas jos, 
în lichid. Procesul de „consumare” a alcoolului este mult 
mai puţin eficient decât cred oamenii. 

Cantitatea exactă de alcool rămasă în cratita 
dumneavoastră depinde de atât de mulţi factori, încât e 
imposibil de dat un răspuns unic pentru toate reţetele 
existente. Oricum, s-ar putea ca rezultatele unor teste să 
vă surprindă: în anul 1992, un grup de nutriţionişti de la 
Universitatea din Idaho, Universitatea de Stat din 
Washington şi USDA a măsurat cantităţile de alcool înainte 
şi după gătirea a două feluri de mâncare puternic „stropite” 
cu vin de Burgundia, similare cu boeuf bourguignon şi coq 
au vin, plus nişte stridii la caserolă, servite în propriile 
cochilii, cu sos de vin de Xeres. Cercetătorii au descoperit 
că în mâncarea gătită rămâne un procent ce poate varia 
între 4 şi 49% din alcoolul pus iniţial, în funcţie de tipul 
mâncării şi metoda de gătire. 

S-a constatat, lucru nesurprinzător, că temperaturile 
ridicate, duratele mai îndelungate de gătire, cratiţele 

neacoperite, vasele cu gura largă şi fierberea pe aragaz 
mai degrabă decât înăbuşirea în cuptor - toate 
reprezentând condiţii ce favorizează accelerarea procesului 
de evaporare a apei şi alcoolului - duc la mărirea cantităţii 
de alcool pierdut. 

Credeţi că scăpaţi de tot alcoolul atunci când mărşăluiţi 
triumfători spre sufrageria voastră întunecată cu câte o 
tavă plină de vişine sau clătite flambate? Să nu fiţi aşa de 
siguri. În conformitate cu rezultatele testului din 1992, s-ar 
putea să fi scăpat doar de vreo 20% din alcool înainte ca 
flăcările să se stingă. Şi asta din cauza faptului că, pentru a 
întreţine arderea unei flăcări, procentul de alcool din vapori 
trebuie să depăşească un anumit nivel. Amintiţi-vă că, 
pentru flambare, aţi fost nevoiţi să utilizaţi un brandy tare 
şi să-l încălziţi, ca să obţineţi cât mai mulţi vapori de alcool 
înainte de aprinderea lui. Alcoolul se consumă prin ardere 
până la un anumit nivel, după ce vaporii încetează să mai 
fie inflamabili şi flăcările se sting, dar în mâncare rămâne o 
cantitate substanţială. E o simplă chestie de showbiz. 

Ce importanţă trebuie să daţi acestor rezultate 
experimentale atunci când încercaţi să le oferiţi musafirilor 
tot ce-i mai bun? 

Unul dintre lucrurile pe care ar trebui să le luaţi în 
considerare este factorul de diluţie. Dacă reţeta de coq au 
vin pentru şase persoane vă cere să folosiţi 3 căni cu vin şi 
dacă aproximativ o jumătate din alcool se evaporă ca 
urmare a unei durate de 30 de minute de fierbere (cum au 
descoperit cercetătorii că s-ar întâmpla), fiecare porţie de 
mâncare va ajunge să conţină alcoolul corespunzător unei 
cantităţi de 60 ml de vin. Pe de altă parte, aceleaşi 3 căni 
cu vin adăugate tot pentru şase porţii în boeuf 
bourguignon, pierd, după o fierbere de trei ore, 95% din 
alcool (în conformitate cu rezultatele testelor), aşa că 
fiecare  mesean va avea parte doar de alcoolul 
corespunzător unei cantităţi de 6 ml de vin. 

Dar şi ăsta tot alcool e, chiar dacă nu se poate spune 
decât că există nişte alcool. Luarea unei hotărâri vă 

aparţine în totalitate. 


SFÂRÂIE ASFALTUL 


Chiar se poate întâmpla vreodată să fie atât de cald, 
încât să prăjeşti un ou pe trotuar? 


Puțin probabil. Dar nu s-a întâmplat niciodată ca opiniile 
ştiinţifice să-i descurajeze pe oameni în efortul lor de a 
încerca să demonstreze o legendă urbană veche de când 
lumea. 

Pe vremea copilăriei mele, în marele New York, când nu 
existau încă aparatele de aer condiţionat, ziariştii începeau 
să inventeze poveşti despre ouă „gătite la asfalt”, asta mai 
ales în sezonul „mort”, adică în zilele fierbinţi de vară, când 
până şi spărgătorii de bănci leneveau la soare şi nu le mai 
furnizau subiecte de articol - bieţii oameni de presă nu prea 
aveau ce face. Oricum, din câte îmi aduc aminte, nimeni n- 
a susţinut vreodată că i-ar fi reuşit trucul cu oul. 

Asta nu-i împiedică totuşi pe cei 150 de cetăţeni ai 
localităţii miniere Oatman, din bătrânul deşert Mojave al 
Arizonei, să participe la un concurs de copt ouă, care se 
desfăşoară an de an de 4 iulie, pe marginea legendarei 
Route 66. După cum ne spune exaltatul coordonator al 
concursului, Fred Eck, câştigă concurentul care se apropie 
cel mai mult de dezideratul coptului unui ou în 15 minute 
doar prin puterea razelor solare. 

Ocazional, câte un ou din Oatman a ajuns, într-adevăr, să 
fie făcut, însă regulile jocului de acolo permit folosirea a tot 
felul de dispozitive ingenioase - lupe, oglinzi, suprafeţe 
reflectorizante din aluminiu şi alte lucruri de acest gen. Nu-i 
corect, aş spune. Aici discutăm despre spargerea unui ou 
direct pe sol şi lăsarea lui acolo, ca să se descurce singur. 

Acum doi ani, aflându-mă în Austin, Texas, pe vremea 

când oraşul a fost lovit de un mare val de căldură, mi-am 
propus să aflu dacă este posibil să coci un ou pe asfalt fără 
a te folosi de dispozitive ajutătoare, optice sau mecanice. 
Pentru a trage concluzii valoroase în plan ştiinţific, am fost 
nevoit să măsor temperaturile unor trotuare. Îmi luasem la 
mine, din fericire, o minunată găselniţă a tehnicii moderne 
numită termometru noncontact. El arată ca un pistolaş pe 
care îl îndrepţi spre suprafaţa de măsurat şi, când apeşi pe 
trăgaci, îţi spune instantaneu la cât se ridică temperatura 
ei, dacă aceasta se încadrează în domeniul lui de citire, 
cuprins între 0°F (-18*C) şi 500*F (260°C). Principiul de 
funcţionare al aşa-numitului Minitemp, produs de firma 
Raytek din Santa Cruz, California, se bazează pe analizarea 
cantităţii de radiaţie inffaroşie emisă şi/sau reflectată de 
suprafaţă; moleculele mai calde emit mai multă radiaţie 
infraroşie. Deci Minitemp-ul meu a fost o ustensilă ideală 
pentru trotuarul-plită, deoarece ştiam deja cât de fierbinte 
trebuie să fie el pentru a-mi coace oul. Şi veţi şti şi voi dacă 
veţi continua să citiţi aceste rânduri. 

Intr-o zi mai caniculară decât oricare alta, m-am plimbat 
pe străzi, la amiază, ca să măsor temperaturile a tot felul 
de trotuare, alei şi parcări, încercând să nu stresez niciun 
texan cu gesturi de pistolar adevărat. 

Temperatura de la sol varia în funcţie de coloritul 
suprafeţei - lucru previzibil. Asfaltul negricios era mult mai 
fierbinte decât cimentul, deoarece obiectele închise la 
culoare absorb mai multă lumină şi, prin urmare, mai multă 
energie. Deci de aici se trage una dintre îndrăgitele capricii 
care ţin de tradiţia ouălor făcute în aer liber; ai mai multe 
şanse în mijlocul carosabilului decât pe trotuar. 

Deşi temperatura aerului varia în jur de 38*C, n-am găsit 
niciun petic de ciment care să depăşească 52°C şi niciunul 
de asfalt cu peste 63°C (reţineţi valoarea asta). În cazul 
ambelor tipuri de suprafeţe, temperaturile scădeau brusc, 
aproape imediat după dispariţia soarelui în spatele vreunui 
nor (ei, mă rog, după apariţia vreunui nor în faţa soarelui), 
deoarece o mare parte din radiaţia inffaroşie venită înspre 

termometru din direcţia respectivelor suprafeţe nu era 
decât radiaţie solară reflectată de acestea. E de ştiut faptul 
că, de pildă, suprafeţele metalice lustruite, sclipitoare 
reflectă atât de multă radiaţie solară, încât Minitemp-ul nu 
poate da indicaţii precise cu privire la temperaturile lor. 

Deci venise momentul să-mi  desfăşor  crucialul 
experiment. Imi scosesem din timp un ou din frigider şi îl 
lăsasem să se încălzească la temperatura camerei. L-am 
spart în miezul zilei, direct deasupra asfaltului încins la 
63*C al unei parcări. N-am pus ulei dedesubt, pentru că ar 
fi putut să răcorească prea mult respectiva suprafaţă. Apoi 
am aşteptat. 

Şi am tot aşteptat. 

Dacă nu punem la socoteală privirile ciudate pe care mi 
le-au aruncat trecătorii, nu s-a întâmplat absolut nimic. 
Adică, da, poate că albuşul s-a îngroşat un pic pe margini, 
însă nimic nu semăna nici pe departe a proces de 
prelucrare alimentară. Suprafaţa pur şi simplu nu era 
suficient de fierbinte pentru gătirea unui ou. Dar de ce nu 
era? m-am întrebat. 

Înainte de toate, numai albuşul, sau albumina, se afla în 
contact direct cu suprafaţa încinsă - gălbenuşul pluteşte pe 
albuş -, aşa că problema se reducea la determinarea 
temperaturii necesare gătirii albuminei. Dar, oricum, ce 
înţelegem noi prin verbul „a găti”? Albuşul este un amestec 
a mai multe tipuri de proteine, fiecare dintre acestea fiind 
afectată în mod diferit de căldură şi coagulându-se la o altă 
temperatură. (V-aţi fi aşteptat la un răspuns uşor de dat?) 

Intr-o coajă de ou, ca să zic aşa, fenomenele care 
guvernează oul, iar nu găina, pot fi descrise pe scurt după 
cum urmează: albuşul începe să se îngroaşe la aproximativ 
62°C, încetează să se mai scurgă la 65°C şi se întăreşte 
zdravăn de tot la 70°C; între timp, gălbenuşul începe să se 
îngroaşe la 65*C şi îşi pierde fluiditatea la 70*C. Deci pentru 
a vă alege cu un ou nu excesiv de moale pe deasupra şi 
puţin rumenit pe dedesubt, veţi dori ca şi albuşul, şi 
gălbenuşul să ajungă la temperatura de 70°C, iar aceasta 

să rămână constantă o vreme, pentru ca destul de lentele 
reacţii de coagulare să poată avea loc. 

Dar, din nefericire, temperatura solicitată depăşeşte un 
pic nivelul maxim atins vreodată de temperatura la sol. În 
afară de asta, mai important este faptul că, spărgând un ou 
încălzit la 21*C pe o suprafaţă încinsă la 63*C, el răcoreşte 
considerabil respectiva suprafaţă, şi pe sub ea nu există 
vreun sistem de acoperire continuă a pierderilor termice, 
cum s-ar întâmpla în cazul unei tigăi puse pe foc. lar 
pavajul este, totodată, un foarte slab conductor de căldură, 
aşa că din jur nu vă poate veni nicio salvare. Prin urmare, 
chiar dacă într-o zi cu adevărat foarte, foarte călduroasă 
temperatura asfaltului dintr-o parcare se poate apropia de 
cea de coagulare, de 70°C, mi-e teamă că ideea coacerii 
unui ou pe caldarâm va rămâne pe vecie doar un simplu vis 
din miez de vară. 

Dar staţi! Capota bleumarin „prăjită” de soare a unui 
Ford Taunus vechi din 1994 a indicat 81*C, mai mult decât 
suficient atât pentru coagularea albuşului, cât şi a 
gălbenuşului. Şi pentru că oţelul e un bun conductor termic, 
temperatura poate fi menţinută datorită căldurii furnizate 
de zonele învecinate de pe capotă. Poate că maşinile 
reprezintă soluţia problemei, nu carosabilele şi trotuarele. 

Intr-adevăr, după ce mi-am expus experimentele într-un 
articol de ziar, un cititor mi-a scris pentru a-mi spune că 
într-un film documentar german din perioada celui de-al 
Doilea Război Mondial a văzut doi soldaţi din Afrika Korps 
prăjind nişte ouă pe blindajul unui tanc. (Străzile din Austin 
nu erau bântuite, slavă Domnului, de tancuri, deşi unele 
dintre vehiculele alea 4x4 se cam aseamănă cu ele.) „Au 
curăţat un locşor”, scria el, „au turnat acolo puţin ulei, l-au 
întins, apoi au spart deasupra două ouă. Albuşurile s-au 
opacizat aproape la fel de repede ca în tigaia mea.” 

Am răsfoit Almanahul Ştiinţific şi am descoperit că cea 
mai ridicată temperatură atmosferică înregistrată vreodată 
a fost de aproape 58°C, şi anume pe 13 septembrie 1922, 
în El Azizia, Libia, nu departe de acel tanc german. 

O altă cititoare m-a anunţat că, împreună cu prietenii ei, 
a gătit odată un ou pe un trotuar din Tempe, Arizona, când 
temperatura aerului era de 50°C. Dar nu măsurase şi 
temperatura respectivului trotuar. 

„Oul fusese luat direct din frigider”, mi-a scris. „L-am 
spart acolo, pe trotuar, şi albuşul a început imediat să se 
coacă. In mai puţin de 10 minute, membrana gălbenuşului 
s-a rupt... şi el s-a scurs prin jur, atât că oul s-a copt în 
totalitate. Am crezut că răspândirea gălbenuşului a fost 
accidentală, aşa că am mai încercat cu un ou, dar şi 
membrana acestui gălbenuş s-a rupt, cam după tot atât 
timp.” 

Acum, evident, trebuia să-mi imaginez de ce crapă 
membranele gălbenuşurilor, reducând şansele pregătirii 
perfecte a ochiurilor. Puteam doar ghici despre ce-i vorba, 
însă cititoarea este cea care mi-a furnizat elementul-cheie. 

„Ne-am întors în casă”, a continuat ea, „dar, după o 
vreme, amica mea a zis c-ar fi bine să ieşim, să curăţăm 
mizeria făcută înainte să se întoarcă soţul ei, aşa că am 
ieşit. Ouăle erau complet deshidratate şi, pe deasupra, 
mărunţite. O grămadă de furnici se chinuiau să care 
fărâmele rămase din ele. Efectiv nu mai aveam ce să 
curăţăm.” 

Aha! Asta-i răspunsul: deshidratare. În Arizona, presiunea 
atmosferică poate fi atât de scăzută, încât e aproape 
neglijabilă, aşa că substanţele lichide se evaporă şi dispar 
cât ai clipi. Fenomenul trebuie să fi fost următorul: 
membrana gălbenuşului s-a uscat, a devenit fragilă şi a 
crăpat, revărsându-şi conţinutul încă lichid. In cele din urmă 
s-a uscat întregul ou şi s-a descompus în fragmente micuţe, 
exact ca mâlul uscat de pe fundul unui lac secat. 
Dimensiunile fragmentelor au fost exact pe măsura 
fericitelor furnici, care le-au târât după ele acolo unde or fi 
obişnuind să-şi servească ceaiul de după-amiază. 

Minunăţia ştiinţei constă în faptul că poate da explicaţii 
chiar şi unor fenomene pe care nu vrea să le cunoască 
nimeni. 

JOCUL CU FOCUL 


Cum iese cel mai bine carnea la grătar, folosind drept 
combustibil cărbunele sau gazul? 


Răspunsul acestei întrebări este un fără echivoc „Păi 
depinde”. Puteţi pregăti un pui bine rumenit pe dinafară şi 
aproape crud pe dinăuntru şi cu ajutorul cărbunilor, şi cu 
ajutorul gazului. 

Ca în cazul tuturor problemelor legate de gătit, contează 
cât de multă căldură ajunge să absoarbă mâncarea; asta 
determină „facerea” sau „nefacerea” ei. Pregătirea la 
grătar asigură cantitatea necesară de căldură expunând 
alimentele unei temperaturi foarte ridicate pentru o scurtă 
perioadă de timp, aşa că e suficientă o mică variaţie a 
duratei de expunere termică pentru a face toată diferenţa 
dintre suculenţă şi arsură. 

Dar principalul motiv al păcălelii pe care poate să v-o 
tragă grătarul este temperatura lui, greu de controlat. 
Flacăra întreţinută de gaz e uşor reglabilă, însă cărbunele 
vă impune o ajustare continuă a temperaturii, prin tot felul 
de metode rudimentare, cum ar fi mutarea fripturii într-o 
parte, într-un loc mai fierbinte sau mai rece, ridicarea şi 
coborârea grătarului şi îngrămădirea cărbunilor, pentru a-i 
încinge mai bine, sau răspândirea lor, pentru a-i răcori. În 
plus, regulile jocului diferă în funcţie de tipul de grătar: 
acoperit sau nu. 

Pentru aţâţarea oricărui foc, aveţi nevoie de două 
elemente: combustibil şi oxigen. În lipsa unei cantităţi 
suficiente de oxigen, procesul de combustie va fi incomplet, 
o parte din combustibilul nears demonstrându-şi prezenţa 
prin rotocoale de fum şi flăcări galbene. Culoarea galbenă 
provine de la particulele de carbon nearse care sunt 
încălzite până la incandescenţă. Deoarece combustia nu 
este niciodată 100% completă, va rezulta şi nişte monoxid 

de carbon, din acela toxic, în loc să se producă numai 
bioxid de carbon. Acesta este motivul pentru care ar trebui 
să nu folosiţi grătarul în casă, oricât de dichisit o fi el. 

Pentru gătit, avem nevoie de combustie completă. Drept 
urmare, este esenţial să asigurăm combustibilului un tiraj 
suficient de aer. (Alimentele afumate sunt făcute prin 
privarea deliberată a lemnului încins de aportul necesar de 
oxigen.) Dacă grillul nostru cu gaz e bine reglat, gazul este 
amestecat automat cu o cantitate potrivită de aer încă de 
pe dmmul pe care îl face înspre arzător. La grătarele cu 
cărbuni, în schimb, trebuie să manipulaţi orificiile de 
ventilare. 

Pe vremea când oamenii din peşteră au descoperit focul 
şi şi-au pregătit primul mastodontburger, este cert că 
lemnul a fost combustibilul lor. Dar lemnul conţine răşini şi 
seve care nu ard complet, aşa că generează flăcări impure. 
Lemnul de esenţă tare e mai sărac în astfel de substanţe, el 
fiind şi azi preferat, pentru grătare, de tradiţionaliştii care 
cred că doar combustibilul de pe vremuri n-are asemănare 
şi care preţuiesc mirosul unic de fum răspândit de un foc 
făcut cu lemne. 

Cu privire la combustibil, majoritatea oamenilor se 
interesează dacă e preferabil să utilizeze cărbune sau gaz - 
şi, evident, în ce fel de instalaţie să-l ardă. În zilele noastre, 
gama de instalaţii variază enorm, începând de la grătare 
simple, neacoperite, de tipul hibachi-urilor japoneze, până 
la monştrii aceia de prin suburbii, asemănători legendarei 
fiinţe marine Behemot, care doar cu cozi de peşte şi 
radiolocatoare nu-s dotati. 

Cărbunele vegetal este lemn încălzit odinioară la o 
temperatură ridicată, dar în absenţa aerului, aşa că el nu 
poate arde cu adevărat. Seva şi răşina au fost descompuse 
sau forţate să se scurgă, şi au lăsat în urmă un carbon 
aproape pur, care va mocni lent, calm, fără a afecta 
calitatea aerului din jur. Cărbunele vegetal natural rezultat 
din lemn de esenţă tare, în care se mai pot distinge 
amprentele trunchiurilor de copac din care a fost obţinut, 

nu conţine aditivi şi nu conferă cărnii mirosuri neplăcute. 
Brichetele de cărbune, pe de altă parte, sunt fabricate din 
rumeguş, deşeuri de lemn şi praf de cărbune de pământ, 
toate reunite prin intermediul unui liant. În afară de asta, 
cărbunele de pământ se află, oricum, tare departe de 
carbonul natural; el conţine un asortiment de compuşi 
chimici petrolieri, al căror fum poate afecta gustul mâncării. 

Gazul este combustibilul cu arderea cea mai „curată”, 
indiferent dacă-i vorba de propanul vândut la butelie ori de 
aşa-numitul gaz natural (metan), care ne vine în case prin 
intermediul ţevilor. Grillurile cu gaz sunt concepute pentru 
ambele tipuri de combustibil. Aceste gaze nu conţin nicio 
impuritate despre care ar merita să vorbim, iar din arderea 
lor nu rezultă practic nimic în afară de bioxid de carbon şi 
apă. 

Dar care-i faza cu „aroma de cărbune” pe care toată 
lumea o preţuieşte atât de mult? Chiar puteţi s-o obţineţi 
gătind la un foc întreţinut de gaz? 

Acea aromă minunată, de grătar autentic, nu se 
datorează cărbunelui, ci rumenirii intense a cărnii, în zonele 
pecetluite de temperaturile ridicate ale vergelelor metalice. 
Şi se mai datorează, totodată, şi grăsimii topite scurse pe o 
suprafaţă încinsă - pe bricheta incandescentă ori, în cazul 
unui grill cu gaz, pe barele lui din porțelan sau pe bulgării 
de lavă pietrificată pe care vi i-aţi procurat din magazine 
deoarece această grăsime se vaporizează, lăsându-şi aburii 
să plutească în sus, pentru a se condensa exact pe locul ei 
de provenienţă, adică pe suprafaţa hălcii de carne. 

Totuşi, în cazul în care se scurge prea multă grăsime, 
veţi avea parte de izbucniri bruşte de flăcări înalte, iar 
acestea nu sunt de dorit, deoarece grăsimea, deşi este un 
combustibil formidabil, nu posedă nici timpul, nici oxigenul 
necesare unei arderi complete. Ca atare, din cauza ei, 
flăcările respective, galbene şi pline de funingine, se vor 
prelinge pe lângă carne, carbonizând-o şi depunând pe 
suprafaţa ei nişte substanţe chimice groaznice, cu mirosuri 
neplăcute. Pentru a preveni arderea fripturii, îndepărtați 

grăsimea, pe cât se poate, înainte de a pune carnea pe foc, 
iar în cazul în care tot mai izbucneşte vreo flacără înaltă, 
mutaţi-vă bucăţile de carne mai într-o parte, până când se 
„linişteşte focul”. 

Apoi, în cazul utilizării cărbunelui, mai este şi problema 
aţâţării focului. Niciun combustibil nu începe să ardă până 
când nu se încălzeşte suficient de mult pentru ca o parte 
din el să se vaporizeze. Numai după aceea moleculele lui 
pot să se amestece cu cele de oxigen din aer şi să 
declanşeze reacția generatoare de căldură numită 
combustie. De îndată ce reacţia de combustie e declanşată, 
temperatura degajată prin intermediul ei conduce la 
vaporizarea unei cantităţi din ce în ce mai mari de 
combustibil, întregul proces ajungând să se întreţină prin 
forţe proprii. 

La gaz, desigur, pentru că acesta e deja vaporizat, nu 
mai aveţi nevoie decât de o scânteie sau un chibrit pentru a 
pune întreaga maşinărie pe roate. Dar revenind la gogoriţa 
grătarului cu cărbune, ea are la origine, drept cauză, 
necesitatea asigurării unei temperaturi suficient de ridicate 
pentru parcurgerea extrem de importantei etape de 
început, a vaporizării. Folosiţi un fluid catalizator, adică un 
combustibil care să grăbească aprinderea celuilalt 
combustibil, de bază. Fluidul catalizator va fi un derivat 
petrolier din gama de produse cuprinsă între benzină şi 
păcură. Dacă înainte de a-l aprinde aşteptaţi cam un minut 
ca el să se impregneze în cărbuni, cea mai mare parte a 
fumului va fi absorbită. Dar, după părerea mea, deşi 
cărbunele vegetal deţine recordul mondial în ceea ce 
priveşte puterea de reţinere a mirosurilor neplăcute (e 
folosit în componenţa purificatorilor de apă şi a măştilor de 
gaze), izul degajat de catalizator nu va dispărea niciodată 
complet. 

Aprinzătoarele electrice îşi fac treaba încet, dar bine, 
dacă aveţi vreo sursă de energie la îndemână. Oricum, din 
punctul meu de vedere, cărbunii se încing cel mai bine într- 
un vas metalic cilindric (care tot mangal se cheamă) găurit 

la bază, pe fundul căruia aţi îndesat hârtie de ziar - metoda 
este rapidă şi nu deranjează olfactiv. Burduşiţi-l bine cu 
ziare, apoi puneţi deasupra cărbunii, aprindeţi hârtia, şi în 
15-20 de minute cărbunii vor fi bine încinşi, tocmai buni 
pentru a-i răsturna în vatra grătarului. 


Mangal pentru aprinderea iniţială 
a cărbunilor. Ziarelor mototolite 
de pe fundul lui li se dă foc prin 
orificiile de la bază. 


Oricum, cea mai arzătoare problemă nu este aceasta, ci 
aceea a combustibilului. Care-i mai bun, gazul sau 
cărbunele? Păi, reformulând întrebarea, de partea cărei 
tabere e mai bine să te dai? Fiecare are partizanii ei 
devotați. Eu unul prefer cărbunele din două motive. Primul: 
pe piaţă există prea multe grilluri cu gaz plăpânde, care nu 
produc mai multă căldură decât o brichetă Zippo. Al doilea: 
în timp ce cărbunele încins degajă doar bioxid de carbon, 
din arderea gazului rezultă bioxid de carbon şi vapori de 
apă. Cu toate că n-am făcut niciun experiment în acest 
sens, cred că vaporii nu-i permit cărnii să se înfierbânte la 
fel de tare ca pe un grătar cu cărbuni, iar chintesenţa 
întregii acestei afaceri cu „grătăritul” de succes constă în 
asigurarea unui mediu cât mai cald şi uscat. 


Legume la grătarul din cuptor 


Friptură de legume 

Grătarul folosit la picnicuri este formidabil pentru 
carne, în general, inclusiv pentru peşte, însă pregătirea 
legumelor prin această metodă poate ridica probleme. 
Majoritatea, odată puse pe vergelele lui, tind să cadă 
printre ele direct în foc. Sau înşiraţi-le pe tije pentru 
frigărui, şi veţi vedea că unele părţi li se vor arde, în 
timp ce altele vor scoate aburi. 

E mult mai uşor să coci legumele într-un cuptor bine 
înfierbântat. Le scoţi de acolo frumos rumenite şi 
fragede, cu un gust ce aminteşte de grătar, însă e 
ceva mai dulceag. Puteţi coace un asortiment întreg de 
legume viu colorate, pentru a le servi apoi exact în 
vasul în care le-aţi copt - o farfurie sau o caserolă 
termorezistentă, de preferat mai largă şi adâncă. Sau 
le puteţi coace într-o tavă, transferându-le ulterior pe 
platoul de servit. Diversele legume se vor coace 
simultan, deoarece au cam aceleaşi mărimi. 


2 cepe dulci mari, decojite şi tăiate de-a 

curmezişul la coadă 

1 ardei roşu sănătos, tăiat în două pe lungime, 

cu seminţele, pedunculul şi nervurile 

interioare îndepărtate 

1 ardei galben sănătos, tăiat în două pe 

lungime, cu seminţele, pedunculul şi nervurile 

interioare îndepărtate 

1 dovlecel verde, nu prea mare, cu pedunculul 

tăiat 

1 dovleac galben, de dimensiuni medii, cu 

pedunculul tăiat 

4 roşii bine coapte, dintr-acelea alungite şi 

puţin zemoase, tăiate pe jumătate, cu 

seminţele scoase 

3 morcovi mari, întregi, curăţaţi de coajă 

6 fire groase de sparanghel 

1 căpăţână de usturoi cu mustăţile tăiate ulei 

de măsline extravirgin sare grunjoasă frunze 

de cimbru şi de busuioc pentru garnisire. 


. Preîncălziţi cuptorul la 205°C. Spălaţi legumele şi 
aranjaţi-le într-un mod apetisant pe o farfurie largă 
şi adâncă, suficient de drăguță pentru a nu vă simţi 
jenaţi s-o puneţi pe masă. Sau rânduiţi-le într-un 
singur strat pe o tavă de copt. Apoi stropiţi-le pe 
toate cu ulei de măsline. 

. Coaceţi pe grătarul cel mai de jos al cuptorului timp 
de vreo 50-60 de minute, până când legumele 
capătă nuanţe maronii pe margini. Scoateţi farfuria 
sau tava din cuptor şi lăsaţi legumele să se 
răcorească. 

. Dacă aţi folosit o tavă, transferați legumele pe un 
platou de servit. Pentru a fi totul frumos aranjat, 
împărţiţi cepele în sferturi, îndepărtați pieliţele 
ardeilor frecându-i cu buricele degetelor şi tăiaţi-i în 
fâşii mari, apoi porţionaţi. În felii sau în bucăţi, 
dovlecelul, dovleacul, roşiile şi morcovii. Lăsaţi 
întregi mugurii  sparanghelului şi căpăţână de 
usturoi. Aveţi grijă să nu pierdeţi niciun strop din 
zeama strânsă în tavă, pentru a o turna cu lingura 
peste legume. 

„ Stropiţi legumele cu ulei de măsline extravirgin şi 
presăraţi peste ele sare grunjoasă. Decoraţi totul cu 
verdeață. Serviţi mâncarea la temperatura camerei 
sau puţin călduţă, cu felii de pâine prăjită, dar dintr- 
aceea clasică, cu miez îndesat şi coajă groasă. 
Ungeţi feliile de pâine cu căţei de usturoi copt. 
PENTRU APROXIMATIV 4 PORŢII 

ALIMENTE RECI BOCNĂ 


DECONGELAREA VALOROASELOR VOASTRE REZERVE 


Care este cea mai bună şi cea mai rapidă cale de 
dezghețare a alimentelor congelate? 


Ştiu ce vreţi să spuneţi. Aţi ajuns acasă după o zi grea de 
muncă. Nu aveţi chef să gătiţi şi nu puteţi face faţă încă 
unui drum până la restaurant. Încotro, atunci? 

La congelator, desigur. Exact ca vocile reunite ale unor 
microbişti înfocaţi, în creier vă răsună un glas care 
scandează: „DEEZ-ghea-ţă! DEEZ-ghea-ţă!” 

Plimbându-vă privirea peste stocul de alimente 
congelate, nu vă întrebaţi în primul rând ce-o fi pe acolo 
(„De ce oare n-am pus etichete pe pachete?”), ci mai 
degrabă ce anume se poate dezgheţa într-o perioadă 
minimă de timp. 

Aveţi următoarele opţiuni: (a) să lăsaţi pachetul scos pe 
masă, ca să vă aştepte până vă verificaţi e-mailurile; (b) să- 
| scufundaţi într-o chiuvetă plină cu apă; (c) să apelaţi la 
cea mai bună şi cea mai rapidă metodă dintre toate, pe 
care o voi divulga la momentul potrivit şi care, vă asigur, vă 
va ului. 

In cazul alimentelor din comerţ deja congelate, nu 
trebuie să faceţi altceva decât să urmaţi indicaţiile 
producătorului. N-o să vă vină să credeţi ce armată de 
economişti şi tehnicieni specializaţi în probleme casnic- 
gospodăreşti trudeşte din greu pentru a determina cele mai 
bune metode de dezgheţare a produselor companiilor în 
bucătăriile personale ale consumatorilor. Să aveţi încredere 
în ele. 

Dar, în timp ce indicaţiile de decongelare înscrise pe 
pachetele din comerţ implică deseori folosirea unui cuptor 
cu microunde, procedeul nu dă rezultate, de regulă, şi în 

cazul alimentelor congelate în casă, deoarece este dificil să 
împiedici coacerea regiunilor de suprafaţă ale acestora. 

Să spui „alimente îngheţate” este oaricum o forţare a 
sensului. Tehnic vorbind, congelarea presupune trecerea 
unei substanţe din stare lichidă în stare solidă, prin răcire 
sub punctul ei de îngheţ. Dar carnea şi legumele sunt solide 
atunci când le punem în congelator. Numai apa din ele este 
cea care îngheaţă, transformându-se în nişte cristale 
minuscule de gheaţă, din cauza cărora se întăreşte întregul 
aliment. Decongelarea, în cazul acesta, presupune topirea 
acelor cristale minuscule de gheaţă, pentru a le readuce în 
stare lichidă. 

Cum topiţi gheaţa? Păi, o încălziţi, evident. Deci prima 
problemă cu care vă confruntaţi este să găsiţi o sursă de 
căldură furnizoare de temperaturi scăzute. Dacă 
exprimarea mea vi se pare paradoxală, vă rog să realizaţi 
că temperatura şi căldura sunt două noţiuni complet 
diferite. 

Căldura este o formă de energie - energia moleculelor 
aflate în mişcare. Toate moleculele se mişcă mai mult sau 
mai puţin, aşa că există căldură peste tot, în absolut orice. 
Până şi un cub de gheaţă este definit de un anumit grad de 
căldură. Nu chiar atât de multă ca cea dintr-un cartof 
fierbinte, dar tot are ceva. 

Pe de altă parte, temperatura, după cum am subliniat 
anterior, nu-i decât o valoare arbitrară, stabilită de oameni, 
de exprimare a vitezei de deplasare a moleculelor. Dacă 
moleculele unei substanţe se mişcă, în medie, mai repede 
decât cele ale altei substanţe, spunem că prima este mai 
caldă, sau are o temperatură mai ridicată, decât a doua. 

Energia termică se transferă automat de la o substanţă 
mai caldă la una mai rece din vecinătatea ei, fiindcă 
moleculele mai iuți din substanţa caldă se pot ciocni de 
moleculele substanţei reci, determinându-le și pe ele să se 
mişte mai repede. Este evident, atunci, că cel mai repede 
ne putem încălzi alimentele congelate punându-le în 
contact cu o substanţă fierbinte, cum ar fi atmosfera dintr- 

un cuptor încins. Însă, în acest mod, zona lor de suprafaţă 
va începe să se coacă înainte ca în zona de interior să 
poată pătrunde prea multă căldură. 

Aerul din bucătăria voastră are o temperatură moderată 
în comparaţie cu cel dintr-un cuptor încins, însă cantitatea 
de căldură ce-i corespunde tot nu este suficientă pentru a fi 
folosită la dezgheţarea alimentelor congelate. Aşa că o fi 
bine să lăsăm pachetele expuse la aerul ambiental? Nu. 
Aerului ambiental îi trebuie prea mult timp pentru a-şi 
transfera căldura în alte medii, deoarece el este cel mai 
slab conductor termic cu putinţă. Efectiv, moleculele lui 
sunt prea îndepărtate una de alta pentru a se ciocni des şi 
de alte molecule. În afară de asta, decongelarea lentă este 
periculoasă, bacteriile putându-se dezvolta cu rapiditate în 
zona de suprafaţă, care se dezgheaţă prima. 

Dar ce-ar fi să scufundăm alimentele în apă? Apa este un 
conducător termic mai bun decât aerul, deoarece 
moleculele ei sunt mult mai apropiate. Dacă pachetul este 
închis etanş (băgaţi-l într-o altă pungă, care să fie sigilată, 
în cazul în care nu sunteţi siguri, dar n-o închideţi decât 
după ce aţi scos tot aerul din ea), puteţi să-l scufundaţi fără 
probleme într-un bol cu apă rece - sau într-o chiuvetă, 
eventual într-o cadă, în cazul în care în el se află o găină 
mai mare ori un curcan. Şi, din moment ce pasărea 
îngheţată va răci şi mai mult apa, este indicat să schimbaţi 
apa din recipient cam din jumătate în jumătate de oră, 
pentru ca procesul de dezgheţare să se desfăşoare şi mai 
rapid. 

Dar cea mai eficientă metodă dintre toate, pe care, iată, 
v-o dezvălui acum, presupune punerea alimentului 
congelat, dar despachetat de această dată, într-o tigaie cu 
pereţi groşi. În lumea elementelor chimice, metalele deţin 
titlul de campioane ale conductivității termice, deoarece 
conţin o puzderie de electroni liberi, care pot transmite 
energia şi mai bine decât moleculele ce se ciocnesc. Tigaia 
metalică va direcţiona eficient căldura din încăpere înspre 
alimentul congelat, făcându-l să se dezgheţe într-un timp 

record. Cu cât pereţii tigăii sunt mai groşi, cu atât mai bine, 
metalul masiv putând conduce o cantitate mai mare de 
căldură pe minut. Alimentele plate, cum ar fi antricoatele şi 
cotletele, se vor înmuia mai repede, contactul cu tigaia 
facându-se, în cazul lor, pe o suprafaţă mai mare. Reţineţi 
această idee, pentru momentul în care veţi pregăti 
următoarele pachete de pus în congelator. (Pulpele 
rotunde, rotofeie şi găinile sau curcanii întregi nu se vor 
dezgheţa cu mult mai repede în tigaie decât pe masă; 
oricum, pentru astfel de produse, niciuna dintre metode nu 
este recomandată, din cauza pericolului dezvoltării 
vegetației bacteriene. Pe acestea decongelaţi-le fie în apă 
rece, fie în frigider.) Tigăile din teflon nu sunt însă potrivite, 
deoarece învelişul lor nu-i un bun conductor termic, la fel 
cum nu sunt nici cratiţele din fontă, din cauza porozităţii 
lor. 

Am descoperit trucul cu tigaia în momentul în care am 
făcut experienţe cu acele tăvi „miraculoase” de dezgheţare 
care ne sunt prezentate prin cataloage şi magazine. Ele au 
reputaţia de a fi fabricate dintr-un aliaj „progresist, 
ultramodern,  superconductiv”, care efectiv „absoarbe 
căldura din aer”. Păi, bine, dar aliajul ultramodern s-a 
dovedit a fi banalul aluminiu (eu l-am analizat), iar el 
„absoarbe căldura din aer” exact la fel cum o face orice 
tigaie din aluminiu, din exact aceleaşi motive. 

Deci rezervaţi metoda scufundării în apă pentru 
pachetele mai rotofeie, rămânând ca, în cazul antricoatelor 
sau fileurilor, să nu faceţi altceva decât să le puneţi într-o 
tavă cu pereţi groşi. Ele se vor dezgheţa înainte ca 
dumneavoastră să apucaţi să vă întrebaţi: „Unde oi fi pus 
pachetul de mazăre congelată?” Ei, poate nici chiar aşa, 
însă mult mai repede decât aţi crede. 

CUM SE FACE UN ALUAT RECIŞOR Şi 
INFOIAT 


De ce în cărțile de bucate se recomandă întinderea 
aluatului franțuzesc pe o suprafață de marmură? 


Temperatura aluatului de foitaj trebuie să rămână 
scăzută pe parcursul operaţiunii de întindere, aşa încât 
grăsimea adăugată în el - cel mai des grăsime solidă, de 
genul untului, unturii sau renumitului produs din grăsimi 
vegetale, Crisco - să nu se topească şi să se îmbibe cu 
faină. Dacă s-ar întâmpla aşa ceva, crusta plăcintei ar avea 
textura unui carton gofrat. Când aluatul copt se desface în 
mici fulgi, înseamnă că el nu este compact, ci împărţit în 
straturi subţiri, separate între ele de pături de grăsime. In 
cuptor, straturile separate încep să se întărească şi, până în 
momentul topirii grăsimii, vaporii degajaţi de aluat ajung să 
le despartă definitiv. 

Suprafeţele de marmură sunt recomandate pentru 
întindere deoarece, în conformitate cu cele spuse prin cărţi, 
ele sunt „reci”. Dar asta înseamnă să judeci inconsecvent 
conceptul de temperatură, fiindcă marmura nu-i deloc mai 
rece decât celelalte obiecte din respectiva încăpere. 

Totuşi, veţi protesta, la pipăit marmura pare rece. Da, 
pare. Şi „oţelul rece” din care e făcută lama cuţitului de 
tranşare pare a fi aşa. La fel ca orice cratiţă, tigaie şi 
farfurie. De fapt, fugiţi chiar acum până în bucătărie (vă 
aştept) şi lipiţi-vă fruntea de absolut orice vreţi, cu excepţia 
pisicii. Doamne sfinte, totul pare rece! Cum vine asta? 

Problema constă în faptul că temperatura pielii 
dumneavoastră este de aproximativ 35*C, în timp ce 
bucătăria, cu toate obiectele din ea, nu ajunge decât la 
vreo 21°C. Atunci, oare trebuie să ne surprindă răceala 
obiectelor când ele sunt, de fapt, cu 14*C mai reci decât 
pielea noastră? Când atingeţi un asemenea obiect, căldura 

este transferată dinspre pielea dumneavoastră spre 
respectivul obiect, deoarece ea se scurge întotdeauna 
dinspre mediul cu temperatură mai ridicată înspre cel cu 
temperatură mai scăzută. lar pielea dumneavoastră îi va 
transmite apoi creiemlui un mesaj de genul „Mă simt 
anormal de rece”. 

Deci problema nu este creată de răceala obiectului, ci de 
căldura degajată de piele. După cum Einstein n-a afirmat 
niciodată, „totu-i relativ”. 

Oricum, nu toate obiectele ni se vor părea la fel de reci, 
chiar dacă toate stau la aceeaşi temperatură a camerei, de 
21°C. Intoarceţi-vă în bucătărie, vă rog. Observaţi că lama 
cuţitului de tranşare pare a fi mai rece decât, să spunem, 
fundul de lemn pe care tăiaţi. Este mai rece? Nu, pentru că 
cele două obiecte au stat în acelaşi mediu suficient de mult 
cât să ajungă la aceeaşi temperatură. 

Lama cuţitului se simte mai rece pe frunte decât pe 
fundul de lemn pentru că, la fel ca toate metalele, ea este 
un mai bun conductor de căldură decât lemnul. Odată pusă 
în contact cu pielea dumneavoastră, ea va direcţiona 
căldura pielii înspre aerul din încăpere mult mai repede 
decât lemnul, reuşind astfel să vă şi răcorească pielea mult 
mai repede. 

Marmura nu este un conductor termic la fel de bun ca 
metalul, dar, oricum, e de 10-20 de ori mai bună decât 
suprafaţa furniruită sau melaminată a unui blat de 
bucătărie. Şi, aşa cum ea îi pare rece pielii dumneavoastră 
pentru că îi fură din căldură, îi va părea rece şi aluatului, 
deoarece îl va priva repede de căldura generată pe 
parcursul procesului de întindere cu sucitorul. Drept 
urmare, aluatul nu se mai încălzeşte suficient pentru a topi 
grăsimea. 

Bine, bine, e adevărat că despic firu-n patru. Dacă ceva 
creează senzaţia de rece, se comportă ca fiind rece şi face 
orice altceva în afară de a măcăi ca o rață răcită, de ce 
naiba nu putem defini respectivul lucru ca fiind rece? Ba 
chiar vă rog s-o faceţi. Spuneţi că marmura este rece. Dar, 

în secret, vă rog să vă bucuraţi şi de faptul că ştiţi totuşi că 
afirmaţia nu-i tocmai corectă. 


Aluat întins la rece 


Nişte simple empanadas în limba spaniolă, 
empanada înseamnă „în pâine”, fiind un cuvânt derivat 
din pan, adică „pâine”. Dar termenul este un pic 
derutant, în America Latină din zilele noastre el 
desemnând un produs de patiserie cu foetaj umplut - 
aproape orice gen de foitaj obţinut din faină de grâu 
sau de porumb, umplut cu aproape orice se poate 
imagina, deşi, de regulă, umplutura este pe bază de 
carne sau fructe de mare. Îl putem numi colţunaş sau 
pateu cu carne, iar metoda lui de prelucrare termică 
este ori prin coacere, ori prin prăjire. Fiecare ţară 
latino-americană are propria versiune. Prepararea este 
rapidă dacă vă organizaţi munca exact ca pe o linie de 
montaj automată. 

În versiunea prezentată de mine, o empanada e 
constituită dintr-o umplutură tradiţională înfăşurată în 
foi pufoase ce se găsesc în comerţ, din acelea cu 
straturi alternative de aluat şi unt, nu în aluat tare, 
făcut acasă. Astfel, vă scutesc de efortul frământării. În 
schimb, folosirea foilor din comerţ vă impune 
întinderea lor pe o suprafaţă „rece”, cum ar fi cea a 
marmurei. Acest lucru este deosebit de important. 
Dacă nu aveţi marmură, întindeţi-le cât se poate de 
repede pe un fund de lemn. 

Foile le veţi găsi sub formă congelată, la orice 
supermarket. Umplutura din carne tocată de curcan 
sau de pui poate fi înlocuită cu umplutură din carne de 
vită tocată. 


1 pachet din comerţ de foi tip foitaj congelate, 
de 500 g 

2. 


2 linguri ulei de măsline 

1/2 cană ceapă tăiată fin 

1/2 cană ardei gras roşu, tăiat fin 

1 căţel de usturoi tocat 

400 g carne macră de vită, tocată 

2 linguriţe făină de uz general 

1 lingură boia de ardei iute 

1 linguriţă sare 

1/2 linguriţă ardei iuți deshidrataţi 

1/2 linguriţă oregano deshidratat 

1/2 linguriţă chimen măcinat 

1/4 linguriţă cuişoare măcinate piper proaspăt 
măcinat, după gust 

3 linguri ketchup 

1 gălbenuş mare, amestecat cu 1 lingură apă 


Lăsaţi aluatul în frigider timp de 8-12 ore, ca să se 
dezgheţe. 

Încingeţi uleiul într-o tigaie mare la foc mediu şi 
prăjiţi în el ceapa şi ardeiul până când se înmoaie - 
circa 5 minute. Adăugaţi usturoi şi mai prăjiţi un 
minut. 


Adăugaţi apoi carnea tocată şi lăsaţi-o acolo vreo 5 


3: 


4. 


minute, până se rumeneşte şi se fărâmiţează. 
Scurgeţi toată grăsimea din tigaie şi n-o mai puneţi 
pe foc. 

Într-un bol mic, amestecați făina, mirodeniile şi 
sarea. Puneţi acest amestec peste carne şi 
frământaţi bine. Adăugaţi ketchup, apoi amestecați 
din nou. Verificaţi dacă amestecul este suficient 
condimentat. El ar trebui să fie picant. 

Mutaţi amestecul într-o tavă de copt fursecuri cu 
dimensiunile de 25/40 cm şi întindeţi-l pe tot fundul 
ei, într-un strat subţire, ca să se răcorească. 
Gustările de tip empanada se fac repede dacă 
abordaţi problema în stil „bandă rulantă”, împărţiţi 
această umplutură în 18 porţii mici, de câte 2 linguri 

fiecare, lată cum veţi proceda: folosindu-vă de o 
spatulă, divizaţi-o întâi în 3 fâşii lungi, apoi împărţiţi 
fâşiile în câte 6 secţiuni, pentru ca, per total, să 
obţineţi 18 porţii mici. Lăsaţi umplutura deoparte, 
până când veţi avea nevoie de ea. 


. Preîncălziţi cuptorul la 200°C. 
„ Scoateţi foile de plăcintă dezgheţate din frigider. 


Puneţi-le pe o suprafaţă generos presărată cu făină. 
Foile vor fi încă destul de rigide. Imediat ce se 
încălzesc suficient de mult pentru a nu crăpa la orice 
manevrare, despăturiţi-le. Presăraţi-le cu puţină 
făină pe ambele părţi. 


. Cu un cuţit ascuţit, tăiaţi prima foaie în trei fâşii, de- 


a lungul fostelor ei linii de împăturire. Împărţiţi apoi 
fiecare fâşie în câte trei pătrate de 8/8 cm, pe care, 
cu ajutorul unui sucitor, le veţi întinde până la 
dimensiunile de 13/13 cm. Daţi aceste pătrăţele prin 
puţină făină şi aşezaţi-le una peste alta, ca în turn. 
Repetaţi operaţiunile şi cu cea de-a doua foaie. Veţi 
obţine, în total, 18 pătrate. 


. Pregătiţi empanada: luaţi un pătrăţel şi puneţi-l pe 


suprafaţa presărată cu făină. Cu o periuţă moale, 
umeziţi-i laturile din stânga şi de jos cu amestecul 
de ou şi apă, pe o lăţime de aproximativ 1-1,5 cm. 
Puneţi o porţie de umplutură pe pătrat, distribuită 
mai mult înspre laturile umezite. Pliaţi pe diagonală 
cealaltă jumătate de pătrat, dând plăcintei o formă 
triunghiulară. Presaţi unele peste altele laturile 
tăiate şi împungeţi-le apoi cu vârful dinţilor unei 
furculiţe, pentru a nu se desface. Dacă este necesar, 
tăiaţi marginile zdrenţuite cu ajutorul unui cuţit 
ascuţit. Puneţi empanada într-o tavă de copt. 
Repetaţi operaţiunile până când terminati şi foile, şi 
umplutura. 

Ungeţi plăcinţelele pe deasupra cu restul de 
amestec de ou cu apă. Cu ajutorul vârfului unui 
cuţitaş, faceţi câte două găuri în fiecare, ca să-i 

permiteţi aburului să iasă. Coaceţi timp de 18-20 de 
minute, până ce se „înfoaie” şi se rumenesc. 
Înfăşuraţi-le în ambalaje separate şi băgaţi-le în 
frigider. 


PENTRU 18 EMPANADAS 


APA FIERBINTE ÎNGHEAŢĂ MAI REPEDE! 


Musafirii mei urmau să sosească la o petrecere în trei 
ore şi eram nevoită să fac rost repede de nişte cuburi 
de gheață. Am auzit că apa fierbinte îngheață mai iute 
decât cea rece. Ar fi trebuit să pun apă fierbinte în 
tăvițele de gheață? 


Paradoxul îngheţării mai prompte a apei fierbinţi a fost 
dezbătut încă din secolul al XVII-lea, dacă nu şi mai 
devreme, când Sir Francis Bacon a scris despre el. Chiar şi 
în ziua de azi, canadienii pretind că apa fierbinte dintr-o 
găleată lăsată în frigul de afară îngheaţă mai repede decât 
apa rece dintr-o găleată similară, deşi oamenii de ştiinţă 
sunt incapabili să explice de ce canadienii lasă găleți cu 
apă pe afară când vremea este rece. 

Oricum, indiferent dacă mă credeţi sau nu, apa fierbinte 
chiar îngheaţă mai repede decât cea rece. Uneori. In 
anumite condiţii. Totul depinde de o grămadă de lucruri. 

Intuiţia ne spune că e imposibil, deoarece, în primul rând, 
temperatura apei fierbinţi are de făcut un drum mult mai 
lung până la nivelul a 0°C. Pentru a se răcori cu aproximativ 
două grade, o jumătate de litru de apă trebuie să piardă 
cam o calorie. Deci cu cât este necesar să scadă mai mult 
temperatura apei, cu atât şi cantitatea de căldură cedată 
mediului trebuie să fie mai mare, iar asta înseamnă că 
timpul de răcire va fi mai îndelungat, chiar dacă toate 

celelalte date ale problemei rămân neschimbate. 

Totuşi, în conformitate cu Legea  perversităţii 
molipsitoare a lui Wolke, niciodată celelalte date ale 
problemei nu rămân neschimbate. După cum vom vedea, 
apa fierbinte şi cea rece nu se diferenţiază doar din punctul 
de vedere al temperaturii. 

Odată strânşi cu uşa pentru a ne lămuri cum se poate ca 
apa fierbinte să îngheţe prima, chimiştii vor mormăi, 
probabil, ceva despre cantitatea mai mare de aer care ar fi 
dizolvată în apa rece şi despre proprietatea substanţelor 
dizolvate de a cobori punctul de îngheţ al apei. Adevărat, 
dar trivial. Cantitatea de aer dizolvată în apa rece provenită 
de la robinet va cobori punctul de îngheţ al acesteia cu mai 
puţin de o jumătate de miime de grad Celsius, şi nu există 
vreo apă, caldă sau rece, a cărei stare să fie controlată cu 
atâta precizie. Deci argumentul aerului dizolvat efectiv nu 
rămâne în picioare în cazul de faţă. 

O diferenţă reală între apa fierbinte şi cea rece decurge 
din faptul că o substanţă, cu cât este mai fierbinte, cu atât 
radiază mai repede căldură în mediul înconjurător. Cu alte 
cuvinte, apa mai caldă se va răci într-un ritm mai rapid - cu 
mai multe grade pe minut - decât cea care este ceva mai 
rece. Diferenţa devine clar observabilă în cazul în care 
recipientele folosite sunt puţin adânci, lăsând expuse 
aerului suprafeţe întinse de apă. Dar asta tot nu înseamnă 
că apa fierbinte va ajunge prima la linia de finiş a cursei, 
pentru că, indiferent cât de repede se răcoreşte în prima 
fază, nu poate face altceva decât să prindă din urmă apa 
rece. După aceea, ele avansează practic în acelaşi ritm. 

Există şi o diferenţă mai semnificativă între cele două 
tipuri de apă: cea fierbinte se evaporă mai iute decât cea 
rece. Ca atare, dacă încercăm să îngheţăm cantităţi egale 
de apă fierbinte şi rece, când temperaturile lor se va 
apropia de punctul de 0°C, vom rămâne cu mai puţin lichid 
în recipientul cu apă fierbinte. Şi, firesc, o cantitate mai 
mică de lichid va îngheţa mai repede. 

Dar faptul acesta chiar poate face ca diferenţa să fie 

semnificativă? Ei, bine, apa pare a fi un lichid foarte 
neobişnuit, din multe puncte de vedere. lată unul: înainte 
ca temperatura ei să scadă serios, ea trebuie să piardă o 
cantitate anormal de mare de căldură. (Ştiinţific vorbind: 
apa are o capacitate calorică mare.) Drept urmare, chiar 
dacă din recipientul cald s-a pierdut, prin evaporare, doar 
puţin mai mult lichid decât din recipientul rece, el s-ar 
putea să necesite un timp mult mai redus de răcire pentru 
a ajunge în stare de îngheţ. 

Totuşi, nu daţi fuga în bucătărie pentru a verifica aceste 
teorii pe tăviţele de gheaţă, pentru că, efectiv, suntem 
nevoiţi să luăm în calcul prea mulţi alţi factori determinanti. 
În conformitate cu Legea lui Wolke, două tăviţe nu pot fi 
niciodată identice. Ele nu se află în exact acelaşi loc, la 
exact aceeaşi temperatură, şi, ca atare, nu se răcesc 
neapărat în acelaşi ritm. (Nu cumva una se află mai 
aproape de circuitul cu freon al frigiderului?) Mai mult decât 
atât, cum puteţi stabili exact când anume îngheaţă apa? La 
prima pojghiţă de gheaţă apărută pe suprafaţa ei? Asta nu 
înseamnă nicidecum că toată apa din tăviţă a ajuns deja la 
0°C. Şi nu puteţi trage acolo cu ochiul prea des, fiindcă, 
prin deschiderea uşii frigiderului, creaţi nişte curenţi de aer 
care vor afecta ritmurile de evaporare. 

Cel mai frustrant lucru dintre toate este că apa stătută 
are perversul obicei de a ajunge la o temperatură de sub 
0°C înainte de a îngheţa. (Ştiinţific vorbind: se 
superrăceşte.) Ea se poate încăpăţâna să nu îngheţe decât 
în momentul în care este perturbată de o influenţă 
exterioară total neprevizibilă, cum ar fi o vibraţie, o 
impuritate sau o zgârietură de pe peretele interior al 
tăviţei. Pe scurt, vă angajaţi într-o cursă a cărei linie de finiş 
e tare neclară. Ştiinţa nu-i uşoară. 

Dar ştiu că argumentul acesta nu vă va opri. Aşa că daţi-i 
drumul! Măsuraţi cantităţi egale de apă fierbinte şi rece, 
puneţi-le în tăviţe identice (ha!) de congelare şi nu pariaţi 
prea mult pe ce va să iasă de acolo. 

OUL LUI COLUMB 


Ouăle crude potfi congelate aşa întregi, cum sunt? Am 
aproape un cofraj plin, şi nu voi fi în stare să le mănânc 
până plec în excursie. Şi parcă mă doare sufletul sale 
las să se strice. 


Nici mie nu-mi place să irosesc mâncarea, însă, în acest 
caz, congelarea poate fi mai costisitoare decât ouăle în 
sine. Înainte de toate, după cum s-ar putea să vă aşteptaţi, 
cojile ouălor pot crăpa, albuşurile devenind mai 
voluminoase în timpul procesului de înghețare, la fel cum i 
se întâmplă şi apei atunci când se transformă în gheaţă. Nu 
puteţi preîntâmpina sub nicio formă producerea acestui 
fenomen. În afară de asta, există şi posibilitatea ca gustul şi 
mirosul specifice ouălor să se deterioreze mai mult sau mai 
puţin, în funcţie de durata ţinerii lor în congelator. 

Dar cea mai mare problemă este ridicată de gălbenuşuri, 
care vor fi păstoase şi cleioase în momentul dezgheţării. Se 
produce aşa-numita gelaţie - formare de gel. Acest lucru se 
întâmplă deoarece, pe parcursul îngheţării, unele molecule 
proteice se unesc într-o reţea care are proprietatea de a 
reţine mari cantităţi de apă, iar la dezgheţare ele nu se mai 
separă. Gălbenuşurile îngroşate nu sunt prea potrivite 
pentru prepararea sosurilor şi cremelor pe bază de ouă şi 
lapte, fiindcă, în cazul acestora, omogenitatea este 
importantă. lar utilizarea lor în alte mâncăruri poate fi chiar 
riscantă; dacă o reţetă dă greş, veţi prăpădi şi mai multe 
ouă decât ar fi fost necesar. 

Data viitoare, lăsaţi-le în frigider, dacă excursia 
dumneavoastră nu durează mai mult de două săptămâni, 
sau fierbeţi-le pe toate înainte de plecare, dar aşa încât să 
fie tari, nu moi. 

Producătorii din industria alimentară utilizează tone de 
ouă îngheţate pentru a face tot felul de preparate cu aluat, 

maioneză şi alte genuri de produse. Creşterea vâscozităţii 
gălbenuşurilor este prevenită prin adăugarea, înainte de 
înghețare, a 10 părţi de sare sau de zahăr la fiecare 100 de 
părţi de ouă decojite şi bătute. Presupun că şi 
dumneavoastră aţi putea face aşa ceva dacă aţi vrea să vă 
complicaţi existenţa, însă respectivul adaos de sare sau de 
zahăr vă va limita opţiunile de folosire a ouălor. 


DEGERĂ, DRAGĂ, ŞI ARZI! 


Ce se întâmplă, de fapt, cu alimentele afectate de 
„arsura de congelare”? 


„Arsură de congelare” - acesta cred că e cel mai ridicol 
oximoron cu putinţă. Însă uitaţi-vă bine la cotletul păstrat 
pentru situaţii de urgenţă în congelator o perioadă mai 
lungă de timp decât aţi intenţionat. Nu are cumva suprafaţa 
aparent uscată şi zbârcită, de parcă ar fi fost însemnat cu 
fierul înroşit? 

Conform dicționarului, cuvântul „ars” nu înseamnă 
neapărat mistuit de foc, ci şi uscat, pârjolit, indiferent prin 
ce metodă. Şi observați că urmele de „arsură” de pe 
cotletul dumneavoastră sunt, într-adevăr, uscate şi aspre, 
ca şi cum în respectivele zone carnea ar fi fost complet 
deshidratată. 

Poate el doar frigul, aşa singur-singurel, să usuce 
alimentele congelate, în special atunci când apa se prezintă 
sub formă de gheaţă? Da, categoric. In timp ce nenorocosul 
dumneavoastră codet lâncezea în congelator, acolo exista 
ceva care îi fura moleculele de apă de pe suprafaţa 
îngheţată. 

lată cum pot fi moleculele de apă şterpelite în secret şi 
mutate în alt loc, chiar şi atunci când sunt ferm ancorate 
într-un bloc solid de gheaţă: 


266 


O moleculă de apă migrează spontan într-un alt loc, care 
îi oferă un climat mai ospitalier. Asta înseamnă, pentru 
moleculele de apă, un loc cât mai rece posibil, deoarece 
numai acolo vor poseda o cantitate minimă de energie 
calorică, „toate celelalte date ale problemei rămânând 
neschimbate” (vezi Legea perversităţii molipsitoare a lui 
Wolke din pagina 184). Natura favorizează întotdeauna 
energia scăzută. Ca atare, dacă moleculele pot pătrunde 
prin materialul din care este făcut ambalajul alimentului, pe 
acolo va migra apa, dinspre cristalele de gheaţă din 
respectivul aliment înspre orice alt loc măcar puţin mai 
rece, cum ar fi pereţii congelatorului. (Acesta este motivul 
pentru care trebuie decongelate instalaţiile lipsite de 
sisteme frigorifice Full No Frost, adică fără gheaţă.) 
Consecința principală este că moleculele de apă părăsesc 
alimentul, suprafaţa lui rămânând uscată, zbârcită şi 
decolorată. Pe scurt, cu un aspect de suprafaţă arsă. 

Desigur, un asemenea fenomen nu se produce peste 
noapte; procesul este lent şi antrenează pe rând moleculă 
după moleculă. Dar poate fi şi mai mult încetinit, practic 
până la o viteză de desfăşurare egală cu zero, prin folosirea 
unor ambalaje alimentare care să blocheze înaintarea 
moleculelor rătăcitoare. Unele materiale plastice sunt mai 
bune decât altele din acest punct de vedere. 

Invăţătura numărul 1: Pentru alimente ce trebuie 
păstrate mult în congelator, folosiţi ambalaje proiectate 
special în acest scop, deoarece, ele fiind impermeabile, 
rețin moleculele „migratoare”. Cele mai bune sunt pungile 
groase, din plastic, care permit vidarea, de tip Cryovac, de 
pildă, fiindcă stopează suficient de bine până şi înaintarea 
vaporilor de apă. Hârtia de congelator este, în mod evident, 
şi ea destul de bună: are un strat plastifiat, rezistent la 
umiditate. Dar ambalajele alimentare obişnuite din plastic 
sunt făcute din diverse materiale, nu toate la fel de reuşite. 
Policlorura de viniliden (inclusiv copolimerul său cunoscut 
sub denumirea comercială de Saran) este cea mai bună, iar 
policlorura de _ vinii (PVC) de asemenea dă rezultate 

acceptabile. Consultaţi  înscrisurile minuscule de pe 
ambalaje pentru a afla din ce anume sunt făcute. Pungile 
din polietilenă de densitate joasă sau medie nu sunt prea 
recomandabile; în schimb, cele speciale „pentru 
congelator”, de densitate ridicată, sunt perfecte, datorită 
grosimii lor neobişnuit de mari. 

Învățătura numărul 2: Ambalaţi strâns alimentele, 
nepermiţând ca înăuntru să se formeze perne de aer. Orice 
spaţiu liber existent le va da voie moleculelor de apă să 
plutească prin el înspre peretele interior al ambalajului, 
care este mai rece, şi să se stabilească acolo, sub formă de 
gheaţă. 

învăţătura numărul 3: Atunci când cumpăraţi alimente 
gata congelate, pipăiţi ambalajele, ca să simţiţi dacă în 
interior există cristale de gheaţă sau urme de „zăpadă”. De 
unde credeţi că provine acea apă producătoare de gheaţă? 
Corect: din aliment. Deci el ori s-a deshidratat din cauza 
păstrării îndelungate într-un pachet nu prea bine strâns, ori 
s-a dezgheţat, moment în care i s-au scurs sucurile proprii, 
pentru ca apoi să fie recongelat. In ambele cazuri, alimentul 
respectiv a fost tratat impropriu şi, chiar dacă nu s-a 
alterat, va avea un gust de „învechit” şi o consistenţă mai 
slabă. 


BA-I CALDĂ, BA-I RECE 


De ce suflând în mâncarea fierbinte reuşim s-o mai 
răcim? 


După cum am învăţat cu toţii, din experienţă, atunci când 
profesorii de conduită se uitau în altă direcţie, suflatul dă cu 
adevărat rezultate numai în cazul băuturilor sau, cu puţin 
noroc, şi al mâncărurilor zemoase. Nu veţi reuşi să răciţi un 
hotdog suflând în el, dar ceaiul, cafeaua şi supa se bucură 

de notorietatea de a ne stârni să avem la masă o asemenea 
apucătură necizelată. Ea dă rezultate atât de bune, încât e 
cam greu de crezut că fenomenul de răcire se produce doar 
din cauza faptului că aerul suflat este mai rece decât 
mâncarea. 

Procesul de evaporare justifică producerea acestui 
fenomen. Când suflaţi, acceleraţi ritmul de evaporare a 
lichidului, exact cum acceleraţi ritmul de uscare a unei oje 
abia aplicate pe unghie. Adevărat, toată lumea ştie că 
evaporarea indică, de fapt, desfăşurarea unui proces de 
răcire, însă aproape nimeni nu pare să-şi dea seama de ce 
anume. 

să vă explic de ce. 

Moleculele de apă se mişcă haotic, cu viteze diferite. 
Viteza lor medie este reflectată de valoarea pe care o 
cunoaştem sub denumirea de temperatură. Dar ea 
reprezintă numai o medie. În realitate, domeniul de viteze 
este larg, unele molecule croindu-şi drum cu greu printre 
celelalte, în timp ce altele se strecoară prin mulţime cu 
iuţeala unui taxi din Taipei. la ghiciţi care dintre ele au cele 
mai mari şanse să-şi ia zborul înspre văzduh dacă se 
întâmplă să se trezească ajungând până la suprafaţa 
lichidului. Corect. Cele iuți, pline de energie. Cele mai 
fierbinţi. Aşa că, pe măsura evaporării, numărul de 
molecule calde care îşi părăsesc mediul creşte în raport cu 
numărul moleculelor reci rămase, iar lichidul din cana 
dumneavoastră se va răci din ce în ce mai mult. 

Dar de ce să suflaţi? Suflând tangenţial cu suprafaţa, 
acceleraţi procesul de evaporare, deoarece  goniţi 
moleculele proaspăt evaporate, pentru a le face loc altora. 
lar accelerarea evaporării conduce la accelerarea răcirii. 

Domnişoara Bune Maniere este incapabilă să aprecieze 
unele dintre aplicaţiile gastronomice ale ştiinţei! 


269 


CAPITOLUL VII. 


Plăcere lichidă 


La cursul elementar de chimie, am învăţat cu toţii că 
materia se prezintă sub trei forme (ştiinţific vorbind, există 
trei stări fizice ale materiei): solidă, lichidă şi gazoasă. ŞI 
aşa se prezintă şi mâncărurile noastre, deşi majoritatea nu 
se pot încadra clar doar într-una dintre aceste categorii. 

Combinaţiile stabile  solid-gazoase sunt spuma şi 
plămădeala, adică structuri solide poroase, pline de bule de 
aer sau de bioxid de carbon, care se obţin de regulă prin 
amestecare şi batere. Gândiţi-vă la pâine, checuri, bezele, 
sufleuri şi creme spumoase servite la pahar. Dacă 
preparatul poate absorbi mari cantităţi de lichid fără ca alte 
ingrediente să fie dizolvate, ca în cazul pâinii şi al 
checurilor, rezultă o plămădeală, în timp ce spuma, ca cea 
folosită la bezele, se obţine atunci când ingredientele se 
descompun şi se dizolvă în apa adăugată. 

Emulsii se numesc combinaţiile stabile a două lichide 
care nu se amestecă în mod obişnuit, cum ar fi uleiul şi 
apa. Intr-o emulsie, unul dintre lichide se dispersează prin 
celălalt sub forma unor globule atât de mici, încât rămân în 
suspensie, nu se sedimentează pe fundul vasului. Exemplul 
cel mai relevant este dat de maioneză, o mixtură aromată 
de ulei vegetal, ouă ori doar gălbenuşuri de ou (care au 50 
apă în componenţă) şi oţet sau zeamă de lămâie. Ea se 
obţine prin adăugarea gradată a uleiului în amestecul 

rezultat din ouă plus oţet şi printr-o amestecare energică. 
Uleiul se descompune în picături minuscule, care nu se vor 
separa de masa compactă de ou şi oţet. 

Băuturile sunt produse alimentare aflate exclusiv în stare 
lichidă. Invariabil, constituentul lor de bază este apa, însă 
pot conţine şi un alt lichid, în cantităţi diferite. Este vorba 
despre alcoolul etilic, cunoscut şi sub denumirea de alcool 
de cereale, deoarece se obţine cel mai uşor şi cel mai 
economic prin fermentarea amidonului din anumite cereale, 
cum ar fi porumbul, grâul şi orzul. Termenul de fermentare, 
provenit din latinescul fervere, cuvânt care se traduce prin 
„a fierbe” sau „a barbota”, se referă la descompunerea 
chimică a unei substanţe organice sub acţiunea enzimelor 
eliberate de bacterii şi drojdii pe măsură ce acestea se 
hrănesc cu respectiva substanţă. Ca urmare a diferitelor 
tipuri posibile de fermentare, rezultă diferite tipuri de 
produse, dar cel mai des termenul este utilizat pentru a 
desemna transformarea amidonului şi zaharurilor în alcool 
etilic şi bule de bioxid de carbon. 

Au trecut cel puţin zece mii de ani de când fermentarea 
alcoolică este folosită pentru obţinerea berii, pe baza 
amidonului, şi a vinului, din zaharurile fructelor. Strămoșii 
noştri îndepărtați au descoperit cu rapiditate că nu trebuie 
să facă altceva decât să lase câţiva struguri striviţi sau alte 
fructe zdrobite într-un loc călduţ, pentru ca zeama lor să 
fermenteze, dobândind astfel o proprietate puternic 
ameţitoare. 

In acest capitol ne vom concentra atenţia la trei tipuri 
principale de băuturi: extracte fierbinţi de origine vegetală, 
produse carbogazoase (al căror conţinut de bioxid de 
carbon se datorează fie fermentării naturale, fie unui adaos 
necesar pentru a ne satisface plăcerea senzaţiei de 
pişcătură pe care ne-o creează) şi băuturi alcoolice, 
consumate ca atare, cum au rezultat din fermentare, ori 
„întărite” ulterior prin distilare, pentru a ne furniza un alt 
gen de plăcere, mult mai intensă. 

Hai să trecem, atunci, la cafelele, ceaiurile, răcoritoarele, 

şampaniile, berile, vinurile şi tăriile noastre. Noroc! 


SERVEŞTE O CEŞCUŢĂ, TE ROG 


NU DAŢI VINA PE CAFEA! 


Îmi puteţi spune unde găsesc cafeaua cel mai puțin 
acidă? Caut una nu prea amară, care să nu-mi facă 
stomacul zob. 


Aciditatea este deseori puternic blamată. Probabil că din 
cauza puzderiei de reclame TV făcute pentru pilule ce 
calmează arsurile stomacale şi ţin sub control refluxul 
sucului gastric. Însă acidul din stomacul nostru (cel 
clorhidric) este de mii de ori mai puternic decât orice acid 
din cafea. Numai atunci când sucul gastric o ia la deal din 
stomac direct în esofag simţi arsuri. Cafeaua, într-adevăr, 
provoacă asemenea reacţii în cazul unor persoane, dar nu 
aciditatea ei, ci aceea a sucului gastric cauzează arsurile. 

Câţiva dintre acizii slabi din cafea sunt identici cu cei 
caracteristici merelor şi strugurilor, iar aceştia nu tulbură 
absolut deloc funcţionarea stomacului. Dar dacă tot nu 
sunteţi convinşi, trebuie să ştiţi că majoritatea acestor acizi 
au proprietatea de a se volatiliza, ei fiind eliberaţi pe 
parcursul procesului de prăjire, motiv pentru care veţi fi 
surprinşi să aflaţi că boabele cele mai închise la culoare s- 
ar putea să fie cel mai puţin acide. 

Acizii citric, malic, acetic şi alţii de acest gen detectabili 
în cafea nu sporesc senzaţia de amăreală, ci au calitatea de 
a fi energizanţi. Acizii, în general, nu sunt amari, ci acri. 
Cofeina este amară, dar ea contribuie numai cu 
aproximativ 10% la amăreala cafelei. Şi, oricum, nu 
strâmbaţi din nas când auziţi de amăreală; aceasta este o 
componentă importantă a aromei de cafea, exact cum este 

şi în cazurile altor două categorii de produse alimentare 
esenţiale, berea şi ciocolata. 

Aşa că scoateţi-vă din minte problemele ridicate de acizi 
şi căutaţi tipul de cafea care vă place. Dacă toate 
sortimentele vă „fac stomacul zob”, nu mai trebuie să vă 
spun ce să faceţi. Efectiv, refuzaţi să mai beţi aşa ceva. 


CÂND CLĂNŢĂNESC DINŢII ÎN GURĂ 


Când bea espresso, soția mea este, ore întregi, într-o 
vervă extraordinară. Efectiv se urcă pe tavan. E mai 
multă cofeină în espresso decât în cafeaua obişnuită? 


Depinde. (Ştiaţi că voi da un astfel de răspuns, nu-i aşa?) 

Este dificil să faci o comparaţie clară, deoarece efectiv nu 
există „cafea obişnuită”. Toţi am băut de toate, de la 
lichidul apos pe care ni-l oferă automatele stradale până la 
acidul de baterie de la cafenelele din benzinării. Chiar şi 
acasă ne putem pregăti cafeaua în atâtea moduri, încât ne 
este imposibil să facem generalizări. 

Dar hai să spunem lucrurilor pe nume: în societatea 
americană contemporană, dominată de Starbucks Coffee 
Company, tot ceea ce numim espresso şi se găseşte la 
fiecare colţ de stradă, în orice dugheană sau automat 
umflat cu mărunţiş, ademenindu-i până şi pe cei mai lefteri 
adolescenţi, l-ar face pe un batista (barman) profesionist 
italian să izbucnească în lacrimi. Deci nici în tabăra cafelei 
espresso nu prea e consecvență. 

Volumul ocupat de orice espresso este, desigur, mult mai 
mic decât cel al unei ceşti standard de cafea. Dar oare 
concentraţia lui ridicată nu-i menită decât contracarării 
volumului redus? 

Fiecare doză de lichid, de 30 ml, scursă dintr-un automat 
espresso conţine, cu siguranţă, o cantitate mai mare de 

cofeină - şi de alte ingrediente, dacă vă interesează - decât 
o porţie de cafea obişnuită, servită la o ceaşcă de 180 ml. 
Dar, în multe cazuri, o cană de 240 ml de cafea americană 
bine fiartă va conţine mai multă cofeină decât o ceşcuţă de 
espresso. (Observaţi că am specificat „bine fiartă”. Nu mă 
refer la zeama aceea maronie care poartă denumirea de 
cafea la voi la serviciu, deoarece aceea s-ar putea să 
conţină nu doar o cantitate infimă de cofeină, ci şi de 
cafea.) 

Ce spun experţii? Francesco şi Riccardo Illy, pe de o 
parte, în frumos ilustratul volum From Coffee to Espresso 
(De la cafea la espresso, Amoldo Mondadori Editore, 1989), 
şi Sergio Michel, pe de altă parte, în cartea sa The Art and 
Science of Espresso (Arta şi ştiinţa cafelei espresso, CBC srl 
Trieste, nedatată), au ajuns la un consens: că un pahar tipic 
de cafea espresso bună poate conţine între 90 şi 200 mg de 
cofeină, în timp ce o ceaşcă de cafea americană bună va 
conţine între 150 şi 300 mg. După cum observați, chiar 
dacă cele două domenii valorice se suprapun puţin, în 
medie, cafeaua espresso este mai săracă în cofeină. 

Cantitatea de cofeină din orice pahar sau ceaşcă 
standard depinde înainte de toate de tipul boabelor din 
care a fost obţinută cafeaua. In boabele de cafea Arabica 
există, în medie, 1,2% cofeină, în timp ce în cazul boabelor 
de cafea Robusta media este de 2,2%, deşi se poate ajunge 
şi până la 4,5%. Totuşi, dacă nu sunteţi un bun cunoscător, 
s-ar putea să nu vă daţi seama din ce fel de boabe a fost 
făcută fiertura din ceaşca ce vă este servită la cafeneaua 
din colţ sau amestecul râşnit pe care îl luaţi acasă. 
Ciudăţenia este că, în ambele cazuri, predomină boabele de 
cafea Arabica, fiindcă ele reprezintă trei sferturi din 
producţia mondială de cafea, şi asta chiar şi în condiţiile în 
care, în prezent, din motive pur economice, se observă o 
orientare către creşterea producţiei de Robusta. 

Dar importanţă prezintă, desigur, doar cantitatea de 
cofeină dizolvată din boabe în apă în timpul fierberii. Ea 
depinde de mai mulţi factori: câtă cafea măcinată este 

utilizată, cât de fin este ea măcinată, în câtă apă se pune şi 
cât durează contactul cafea-apă. Cafea mai multă, granule 
mai fine, cantitate mai mare de apă şi contact mai 
îndelungat - toate acestea favorizează extragerea cofeinei. 
Aici intervin diferenţele dintre varianta espresso şi alte 
metode de preparare. 

Cafeaua espresso este râşnită mai fin decât cea de filtru, 
de care vă folosiţi, probabil, acasă. Pe de altă parte însă, 
luând în considerare aceeaşi cantitate de cafea per ceaşcă, 
în cazul variantei espresso numai aproximativ 30 ml de apă 
vor lua contact cu ea, comparativ cu aproximativ 180 ml de 
apă în cazul cafelei obişnuite. Mai mult decât atât, în primul 
caz, apa, se află în contact cu substratul ei numai vreo 30 
de secunde, nu aproximativ două minute, cum se întâmplă, 
în general, în majoritatea celorlalte metode de preparare. 

In consecinţă, la cafeneaua din colţ veţi înghiţi, probabil, 
mai multă cofeină din cauza unei singure doze de espresso, 
a unei Tall Latte (cafea lungă cu lapte) sau a unei Tall 
Cappuccino (cafea lungă cu frişcă), decât din cauza unei 
cafele negre, pur americane (Americano). Totodată însă, 
marile pariuri se fac acum pe reuşita sortimentelor Grande 
Latte şi Venti Latte, precum şi a sortimentelor Grande 
Cappuccino şi Venti Cappuccino, care sunt făcute cu câte 
două doze de espresso. 

Să ne întoarcem la soţia dumneavoastră: De ce o fi atât 
de agitată după o ceşcuţă de espresso? Inainte de toate, s- 
ar putea să fie vorba despre metabolismul ei, cu alte 
cuvinte, despre acea variabilă umană pe care nicio analiză 
chimică a 3,7-dihidro- 1,3,7-trimetil-1H-purină-2,6-dionei, 
adică a cofeinei, n-o poate explica. De la un individ la altul, 
există mari variaţii ale ritmului de metabolizare a cofeinei, 
în conformitate cu lucrarea celor doi Illy, de pildă, femeile 
tinzând s-o metabolizeze mai repede. Insă observaţia 
aceasta este valabilă, evident, pentru orice tip de cafea. 

Nu sunt nici medic, nici nutriţionist, dar cred că este 
posibil ca organismele unor persoane să metabolizeze 
cofeina mai iute atunci când este concentrată într-o 

cantitate mică de lichid, decât atunci când este dispersată 
printr-un volum mai mare. Pe de altă parte, o prietenă mi-a 
spus că mai degrabă cafeaua obişnuită decât cea espresso 
îi dă insomnii şi îi creează senzaţia de „trepidaţie”. 

În absenţa unei serii controlate de studii fiziologice 
privitoare la efectele comparative ale cafelei espresso în 
raport cu numeroasele alte tipuri de cafea, toate 
consumate cu şi fără alte alimente, în diferite momente ale 
zilei, nimeni nu poate formula o teorie generalizată, care să 
spună că excitabilitatea provocată de cofeină se datorează 
mai degrabă cafelei espresso decât celei americane. De 
fapt, probabil că, de regulă, este exact invers. 

Spuneţi-i chestia aceasta soţiei dumneavoastră când va 
cobori de pe tavan. 


Un efect dublu al cofeinei 


Budincă de soia cu moca 


Sunetul acela vag, puţin aspru, pe care îl auziţi 
provine de la mulțimile de oameni intens preocupaţi de 
propria sănătate, care îşi frâng mâinile întrebându-se 
derutaţi cum ar putea adăuga soia în mâncarea lor 
obişnuită, de zi cu zi. Chiar dacă le-ar plăcea s-o facă, 
cei mai mulţi habar n-au cum să-şi sporească raţia de 
soia. Nici măcar nu ştiu mare lucru despre această 
plantă, la încercaţi budinca asta, că se pregăteşte 
uşor, practic instantaneu, fără foc, şi asociază soia, 
prezentă în brânza tofu, cu dublul efect al cofeinei din 
ciocolată şi din cafea. Puteţi substitui cafeaua cu lichior 
Kahlua, dacă vreţi. 


1 cană sau 180 g de fulgi de ciocolată semidulce 
1 pachet (350 g) de brânză tofu tare, scursă de 
zeamă 

1/4 cană lapte din soia sau integral, de vacă 

2 linguri cafea neagră tare sau espresso, tot 
tare, din ce vă rămâne de la micul dejun 
1 linguriţă vanilie un praf de sare 


1. Topiţi ciocolata fie în cuptorul cu microunde într-un 
castronaş special, rezistent în astfel de cuptoare, fie 
la bain-marie, peste o tigaie cu pereţi groşi. 

2. Puneţi în mixer brânza tofu, laptele, cafeaua, vanilia 
şi sarea. Amestecaţi timp de 30 de secunde. 

3. Fără să opriţi mixerul, adăugaţi ciocolata topită şi 
mai amestecați, până când obţineţi o cremă 
omogenă, adică vreun minut. Ţineţi la rece o oră ori 
până când consideraţi că poate fi servită. 


PENTRU 1 PORŢIE FOARTE MARE SAU PENTRU 4 
NORMALE 


HRONICUL DECOFEINIZĂRII 


Or fi oare chiar nevătămătoare substanțele chimice 
utilizate pentru decofeinizarea cafelei? Un chimist mi-a 
spus că ele sunt înrudite cu detergentii. 


Înrudite, da, însă diferite. Cum e şi unchiul meu Leon. În 
familiile chimice, exact ca în familiile noastre, de oameni, 
există şi similarități, şi caracteristici distinctive. 

Cofeina însăşi, de pildă, aparţine unei familii alcaloide de 
compuşi chimici vegetali puternici, din care fac parte şi 
nişte membri „răi”, cum ar fi nicotină, cocaina, morfina şi 
stricnina. Acum, nu e mai puţin adevărat că tigrii şi pisicile 
aparţin, şi ei, aceleiaşi familii. Clorura de metilen, utilizată 
în unele procese de decofeinizare, este înrudită cu 
percloretilena, folosită în curăţătoriile chimice, însă diferă 
semnificativ de ea. Semnificativ, dar nici ea nu-i pisicuţă. 

Chimiştii au identificat în cafea între 800 şi 1500 de 
elemente chimice diferite - numărul depinde de chimistul 
pe care-l întrebaţi. După cum vă puteţi imagina, 
îndepărtarea celor 1-2 procente de cofeină din ea fără a 
face zob echilibrul de arome al celorlalte nu e simplă. 
Cofeina se dizolvă uşor în mulţi solvenţi organici, cum ar fi 
benzenul şi cloroformul, dar este clar că aceştia ies din 
discuţie, deoarece sunt toxici. (Nu, cloroformul nu anulează 
efectul cofeinei prin aceea că el însuşi vă face să adormiţi.) 

Incepând din 1903, când un chimist german pe nume 
Ludwig Roselius şi-a pierdut somnul întrebându-se cum să 
scoată cofeina din cafea şi s-a oprit în cele din urmă asupra 
clorurii de metilen, acesta a rămas solventul preferat în 
general. El dizolvă în foarte mică măsură celelalte 
componente şi se evaporă uşor, eventualele resturi rămase 
din el în cafea putând dispărea imediat la încălzire. Herr 
Roselius şi-a scos cafeaua pe piaţă sub numele de Sanka, 
cuvânt de el însuşi inventat, din franţuzescul sans cafeine. 
Sanka a pătruns în Statele Unite în 1923, iar în 1932 a 
devenit denumire de brand a societăţii General Foods. 

In anii '80, totuşi, clorura de metilen a ajuns să fie ţinta 
multor atacuri critice, considerându-se că ar fi cancerigenă. 
Mai e folosită şi în ziua de azi la decofeinizare, însă FDA îi 
limitează cantitatea din produsul finit la zece părţi per 
milion. lar surse de informaţii din industrie ne atrag atenţia 
că, de fapt, cantitatea reală este şi mai mică decât atât, 
coborând sub o sutime din cea admisă de norme. 

Extragerea cofeinei se face din boabele verzi de cafea, 
înainte ca acestea să fie prăjite. Întâi, ele sunt încălzite în 
abur, proces în timpul căruia cea mai mare parte a cofeinei 
se ridică la suprafaţa lor, apoi cofeina este dizolvată de 
solvent. Pentru a putea fi considerat decofeinizat, unui 
sortiment de cafea trebuie să-i fie îndepărtată peste 97% 
din cofeină. 

Deseori se apelează la o metodă indirectă, uneori 
denumită metoda apei: cofeina - împreună cu numeroase 
elemente componente dezirabile ale gustului şi aromei - 

278 


este mai întâi extrasă în apă fierbinte. (Cofeina se dizolvă în 
apă, evident, că altfel nu s-ar mai ridica problema prezenţei 
ei în ceştile noastre.) Apoi cofeina este îndepărtată din apă 
cu ajutorul unui solvent organic, iar apa, acum 
decofeinizată, dar conţinând toate componentele aromatice 
originale, este returnată boabelor şi lăsată să se zvânte pe 
ele. Solventul practic nu intră în contact direct cu boabele. 

O tehnică nouă, foarte interesantă, presupune utilizarea, 
ca solvent organic, a acetatului de etil în locul clorurii de 
metilen. Deoarece această substanţă chimică se găseşte în 
fructe, ba chiar şi în boabele de cafea, se poate spune că 
este „naturală”. Motiv pentru care este posibil ca pe 
eticheta unei cafele tratate cu acetat de etil să scrie că 
produsul respectiv ar fi „natural decofeinizat”. Dar nu vă 
lăsaţi impresionați de asemenea înscrisuri. Putem face o 
afirmaţie similară şi în cazul utilizării cianurii, deoarece ea 
se găseşte în stare „naturală” în sâmburii piersicilor. 

Multe dintre sortimentele de cafea decofeinizată din ziua 
de azi sunt obţinute printr-o metodă recent pusă la punct, 
extragerea cofeinei facându-se prin transformarea ei în 
nevinovatul şi foarte familiarul bioxid de carbon, numai că 
acesta rezultă într-o stare fizică deosebită, numită de 
chimişti supercritică; nu este nici gazos, nici lichid, nici 
solid. 

Şi, în final, există şi ingeniosul „proces elveţian pe bază 
de apă”, care presupune spălarea boabelor într-o baie de 
apă fierbinte, deja complet îmbogăţită cu toate elementele 
chimice prezente în cafea. Excepţie face doar cofeina, 
pentru ca în apă să nu mai fie loc decât pentru dizolvarea ei 
din boabe. 

Ce influenţă trebuie să aibă toate aceste informaţii 
asupra dumneavoastră atunci când străbateţi intervalul 
dintre rafturile pline de cafea de la supermarket? 

Inainte de toate, există posibilitatea ca pe o cutie să 
vedeţi cuvintele natural decofeinizată. Ele s-ar putea să 
facă referire la metoda pe bază de acetat de etil sau... la 
absolut nimic. Nu primim totul de la Mama Natură? La ce 

altceva ar trebui să ne aşteptăm? La o cafea supranatural 
decofeinizată? 

Nici cuvintele proces cu apă nu ne prea spun nimic, 
deoarece mai multe metode apelează la apă, nu numai 
procesul elveţian. 

Cel mai bun sfat este să nu vă gândiţi la tehnologie - 
toate variantele sunt nepericuloase - şi să vă alegeţi 
„decofeinizată” doar pe baza unor criterii obiective, pur 
raţionale,  gândindu-vă, de pildă, dacă manifestaţi o 
slăbiciune mai mare pentru marca Juan Valdez ori pentru 
Mrs. Olson. 


CE-AI ÎN CEAI? 


Într-un restaurant am cerut un ceai fierbinte şi mi s-a 
adus o cutie din care să-mi aleg un sortiment, dintre 
Zeci de sortimente care mai de care mai tentante, 
printre care Lapsang Souchong, Darjeeling, iasomie, 
muşeţel şi aşa mai departe. Câte tipuri de ceaiuri 
există, în definitiv? 


Unul. Adică există o singură plantă - Camellia sinensis şi 
vreo doi hibrizi derivați din ea - ale cărei frunze pot fi 
cufundate în apă fiartă în vederea obţinerii ceaiului 
adevărat. Dar ceaiurile poartă denumiri diferite în primul 
rând din cauza locului de provenienţă. 

De asemenea, o parte din pliculeţele de „ceai” care v-au 
fost oferite, cum ar fi cel de muşeţel, de exemplu, nu conţin 
ceai. Ele conţin diferite frunze, ierburi, flori şi arome care 
pot fi cufundate în apă fiartă pentru obţinerea unei infuzii 
corect numite tizană, dar care este cunoscută, din 
nefericire, sub denumirea de „ceai medicinal”. Când auziţi 
cuvintele „ceai medicinal”, gândiţi, probabil: „Uau! lerburi. 
Natural. Sănătos. Bun.” Dar tot tizană se poate face şi din 

frunze otrăvitoare de iederă, dacă e să vrem. 

Ceaiul adevărat este disponibil sub trei forme, în funcţie 
de gradul de tratare a frunzelor: nefermentate (verzi), 
semifermentate (oolong - maroniu) şi fermentate (negre). 
Tratarea se face sub acţiunea enzimelor, care oxidează 
componentele tanice din frunze. Din categoria ceaiurilor 
negre, care reprezintă de departe marea majoritate, veţi 
găsi sortimentele Assam, Ceylon, Darjeeling, Earl Grey, 
English Breakfast, Keemun şi Souchong. Peste orice altă 
denumire aţi da, e şansa sau neşansa dumneavoastră; 
puteţi avea bafta de a gusta un ceai adevărat sau o chestie 
despre care gândiţi că ar trebui să aibă un gust bun de 
îndată ce e imersată în apă clocotită. Probabilitatea din 
urmă n-o să vă ucidă, însă numai ceaiul adevărat a trecut 
cu bine testul timpului fără să fi suferit vreun efect negativ, 
cu excepţia accentului englezesc. 


Un „ceai” fierbinte care nu-i ceai 


Tizană proaspătă de mentă 


Aveţi vreo cafetieră din sticlă, poate dintr-aceea 
veche de tip Chemex, ori una postbelică (la cel de-al 
Doilea Război Mondial mă refer), cu filtru şi două 
incinte etajate? Oricare dintre aceste două modele 
este perfect pentru pregătirea unei tizane de mentă, 
căreia i se spune şi ceai de mentă, deoarece planta îi 
conferă apei o nuanţă intensă de verde pe care veţi 
dori s-o vedeţi prin pereţii recipientului. Aroma ei are, 
în acelaşi timp, efect de calmare şi de revigorare. 


1-2 pumni de mentă proaspăt culeasă 
apă clocotită 
zahăr după gust 


1. Spălaţi menta proaspăt culeasă şi puneţi-o într-o 

cafetieră preîncălzită din sticlă. Adăugaţi peste ea 
apă clocotită, numai atât cât s-o acopere puţin. 
Lăsaţi-o acolo, la opărit, 5 minute. 

2. Turnaţi infuzia în ceşcuţe din sticlă, îndulciţi după 
gust şi inhalaţi adânc înainte de a lua prima 
înghiţitură. 


O (NU PREA) ADEMENITOARE CANĂ CU 
CEAI 


De ce oare ceaiul pregătit cu apă încălzită în cuptorul 
cu microunde nu are un gust la fel de bun ca cel făcut 
cu apă fiartă la ibric? 


Apa provenită din cuptorul cu microunde nu este la fel de 
fierbinte ca cea din ibric, chiar dacă vi se pare că a început 
să clocotească. 

Temperatura apei utilizate la pregătirea ceaiului trebuie 
să fie maximă pentru a fi extrasă toată culoarea şi aroma 
plantei. Cofeina, de pildă, nu se dizolvă în apa cu o 
temperatură mai mică de 80°C. Acesta-i motivul pentru 
care ceainicul - ori cana, în cazul în care preferaţi ceaiul la 
pliculeţ şi nu faceţi decât câte o porţie - trebuie preîncălzit, 
deoarece astfel se evită răcorirea prea rapidă a apei pe 
parcursul infuzării. 

Atunci când toată suprafaţa apei din ibric ajunge să 
clocotească viguros, aveţi certitudinea că întreaga ei masă 
a ajuns la temperatura de fierbere - de aproximativ 100°C. 
Şi asta din cauza faptului că apa încălzită de pe fundul 
ibricului se ridică, fiind înlocuită de apă ceva mai rece, care 
se încălzeşte la rândul ei şi se ridică, şi aşa mai departe. 
Drept urmare, tot conţinutul ibricului ajunge la temperatura 
de fierbere cam în acelaşi timp. Lăsând apa să mai 

clocotească puţin, obţineţi un amestec şi mai bun, cu 
temperatură practic uniformă. 

Cuptorul cu microunde, în schimb, încălzeşte numai un 
strat de apă de vreo doi centimetri de prin preajma 
pereţilor cănii, fiindcă microundele n-o pot penetra mai 
mult. Straturile de apă din interior se vor încălzi mai încet, 
şi numai datorită contactului cu stratul exterior. Când apa 
dinspre pereţi ajunge la punctul de fierbere şi începe să 
clocotească, puteţi fi determinaţi - în mod eronat - să ziceţi 
că tot lichidul din cană este la fel de fierbinte. Dar 
temperatura medie poate fi mult mai scăzută decât ar 
trebui, şi ceaiul dumneavoastră va fi privat de aroma lui 
bună. 

Un alt motiv pentru care folosirea ibricului ar fi 
preferabilă este că încălzirea apei într-o cană băgată în 
cuptorul cu microunde poate fi problematică, dacă nu chiar 
riscantă (vezi p. 228-229). 


SĂ NU-ŢI FIE LIMBA MARONITĂ! 


Ce-i cu depunerea aia brună care-mi rămâne în cană 
atunci când fac ceai în cuptorul cu microunde? 


Pacientul: Doctore, mă doare dacă îmi îndoi braţul aşa. 

Medicul: Atunci nu ţi-l mai îndoi aşa. 

Răspunsul la întrebarea dumneavoastră este similar: Nu 
vă mai faceţi ceaiul în cuptorul cu microunde. 

Apa nu este la fel de fierbinte ca cea încălzită în ibric. Ca 
atare, o parte din teină şi din substanţele tanante 
(polifenoli) din ceai nu se dizolvă, ci se precipită, exact ca o 
zgură de culoare brună. Substanțele tanante formează o 
categorie larg definită de compuşi chimici, datorită cărora 
ceaiul, vinul roşu şi nucile sunt astringente, dându-ţi 
senzaţia că ţi se face „gura pungă”. Denumirea de 

„tanante” a derivat din cuvântul „tanin”, ce desemnează o 
substanţă folosită în trecut la argăsirea pieilor. Pentru că, în 
definitiv, într-o măsură mult mai mică, şi ele au un 
asemenea efect asupra limbii şi pereţilor din cavitatea 
dumneavoastră bucală. 


EFERVESCENŢA CARBOGAZOASELOR 


O AGITAȚIE FOSFORICĂ INUTILĂ 


Tocmai am citit despre un studiu medical ce a relevat 
că  adolescentele care beau multe răcoritoare 
carbogazoase au oase mai fragile decât cele care nu 
beau. Ín conformitate cu respectivul articol, 
cercetătorii au emis ideea că acesta ar putea fi efectul 
„fioforului din astfel de băuturi Ce legătură are 
fosforul cu procesul de îmbogătire a unui lichid cu 
bioxid de carbon? 


Absolut niciunul! În articol n-ar fi trebuit să se tragă o 
concluzie atât de generală. 

Este greşită ideea că orice băutură răcoritoare 
carbogazoasă e plină de acel element chimic numit fosfor. 
Singurul lucru pe care îl au în comun toate răcoritoarele 
carbogazoase este apa carbonată: bioxid de carbon 
dizolvat în apă. În afară de ea, ele conţin o mare varietate 
de arome şi alte ingrediente. 

Doar câteva, inclusiv Coca-Cola, Pepsi Cola şi alte genuri 
de „cola” (băutură obţinută pe baza unui extract din nuci 
de cola, foarte bogat în cofeină), au, într-adevăr, în 
componenţa lor acid fosforic. Acesta e un acid slab al 
fosforului, aşa cum şi apa carbonată este un acid slab al 
carbonului: acidul carbonic. Toţi acizii au gust acrişor, iar 
cel fosforic se găseşte acolo, în băutură, pentru a-i 

accentua aciditatea şi gustul acrişor şi a contrabalansa 
astfel gustul dulce. Acidul fosforic se foloseşte şi pentru 
accentuarea acidității şi gustului prăjiturilor coapte, 
bomboanelor şi brânzeturilor procesate. 

Cât despre efectul de „frăgezire” a oaselor, poate că 
studiul s-a limitat la acel tip de cola cu un bogat conţinut de 
fosfor. Dar, chiar şi aşa, întocmai cum cu un singur ghiocel 
nu se face primăvară, un singur studiu nu poate demonstra 
că există o relaţie de cauzalitate între astfel de sucuri şi 
oase. 


TEORIA BIG-TANG-ULUI 


Am citit că, băgând pudră Tang într-o maşină goală de 
spălat vase şi programând-o la un ciclu complet de 
spălare, se curăță toate depunerile de săpun şi petele 
dinăuntru. De asemenea, am citit că rugina de pe 
întinzătoarele  fileului de tenis se îndepărtează cu 
Coca-Cola. Ce naiba bem de fapt? 


Nu ştiu ce beţi dumneavoastră, dar există o mulţime de 
băuturi mai riscante decât Tang şi Cola. Aş fi preocupat de 
acest duet anume doar dacă aş avea stomacul căptuşit cu 
săpun şi rugină. Dacă un compus chimic are un anumit 
efect asupra unei substanţe, nu înseamnă că el va avea 
acelaşi efect şi asupra alteia. Tocmai asta le dă atâta de 
furcă bieţilor chimişti. 

Fără discuţie, acidul citric din Tang, din Gatorade şi din 
alte băuturi pe bază de fructe este cel care dizolvă sărurile 
de calciu din componenţa crustei de mizerie ce se formează 
în maşina de spălat vase. Insă tot acidul citric ne furnizează 
şi gustul acela plăcut, de acrişor. El este, desigur, o 
componentă perfect naturală şi nevătămătoare a citricelor. 
Probabil că v-aţi putea curăța maşina de spălat vase la fel 

de bine şi dacă aţi lăsa-o să funcţioneze în gol, numai cu 
nişte limonadă băgată înăuntru. 

Acidul fosforic din Coca-Cola poate dizolva oxidul de fier 
(rugina). Întinzătoarele de fileu de pe terenul de tenis nu se 
deosebesc de alte piese metalice decât prin faptul că, fiind 
frecvent utilizate, nu pot fi acoperite decât de filme destul 
de subțiri de rugină. În schimb, n-aş încerca să 
„reîntineresc” o veche coasă ruginită aruncând-o într-o 
cisternă plină cu Coca-Cola. 


UN HÂC MIC PENTRU OM... 


Râgâiala contribuie oare la încălzirea globală? 


Nu râdeţi. Întrebarea e bună. Atât de bună, de fapt, că şi 
mie mi-a trecut prin cap atunci când am aflat că, în 1999, în 
Statele Unite, au fost consumate 57,5 miliarde de litri de 
băuturi răcoritoare carbogazoase şi 23,5 miliarde de litri de 
bere. Ce credeţi că se întâmplă cu tot bioxidul de carbon 
din acestea? Până la urmă este eliberat în atmosferă prin 
intermediul proceselor de respiraţie şi eructaţie - al 
răsuflării şi râgâielii, ca să vorbim pe şleau. 

Pe tradiționalul dos al unui plic (oamenii de ştiinţă 
obişnuiesc să colecţioneze exact în acest scop plicurile 
folosite), am calculat repede că 81 de miliarde de litri de 
bere şi sucuri trebuie să conţină 800 000 de tone de bioxid 
de carbon. Uau! Colosal hâc colectiv, mi-am zis. Şi asta, 
fără a lua în considerare corul de eructaţii armonizate de pe 
tot cuprinsul globului pământesc. 

De ce să ne facem griji din pricina bioxidului de carbon? 
El se numără printre aşa-numitele gaze cu efect de seră, 
despre care se ştie că duc la creşterea temperaturii medii 
terestre. Garantat, determinarea temperaturii unei planete 
n-a fost uşoară. Dar analizele ştiinţifice moderne sunt cu 

mult mai sofisticate decât cele din trecut, când se făceau 
prin „plantarea” de oameni prin colţurile străzilor, cu câte 
un termometru în mână. Astăzi, nu prea mai există dubii în 
privinţa faptului că termostatul global este dezechilibrat 
spre valori termice din ce în ce mai ridicate atât de bioxidul 
de carbon, cât şi de alte gaze rezultate din activităţile 
umane. 

lată ce înseamnă efectul de seră: 

Energia radiaţiilor venite dinspre soare înspre pământ se 
află într-un echilibru natural cu cea returnată, prin reflexie, 
în spaţiu. Atunci când lumina soarelui se „ciocneşte” de 
suprafaţa terestră, ea este absorbită, în proporţie de 
aproximativ două treimi, de nori, de uscat şi de oceane şi, 
desigur, de George Hamilton“. Şi o mare parte din această 
energie absorbită e transformată - degradată sau disipată, 
în termeni specifici domeniului - în radiaţii inffaroşii, deseori 
numite valuri de căldură. Normal, un procent semnificativ 
din totalul infraroşiilor ricoşează înapoi, prin stratul 
atmosferic, direct în spaţiul extraterestru. Insă în cazul în 
care se întâmplă ca în atmosferă să existe o cantitate 
nefiresc de mare de gaze ce absorb infraroşiile - iar 
bioxidul de carbon este un prodigios absorbant de astfel de 
radiaţii -, o parte din ele nu va mai reuşi să scape în spaţiu, 
ci va fi reţinută în imediata vecinătate a suprafeţei terestre, 
încălzind tot ce se află dedesubt. 

Deci, ar trebui oare ca niciunul dintre noi să nu mai bea 
sucuri carbogazoase şi bere de teamă că râgâielile vor 
înţesa atmosfera cu şi mai mult bioxid de carbon? Din 
fericire, nu. 

Conform cifrelor corespunzătoare anului 1999 care ne-au 
fost furnizate de Administraţia Energiei din SUA, ultimele 
cifre pe care le-am avut la dispoziţie în momentul scrierii 
acestei cărţi, cele 800 000 de tone de bioxid de carbon 
emise în aer din cauza băuturilor reprezintă doar 0,04% din 


32 Actorul american este faimos pentru bronzul excesiv şi 
promovarea produselor cosmetice destinate întreţinerii acestuia şi este 
deţinătorul unui lanţ de saloane de bronzat ce-i poartă numele. 

cantitatea de bioxid de carbon ajunsă în atmosfera 
americană din pricina motoarelor diesel sau pe benzină. 
Aşadar, consumul nostru constant de băuturi carbonatate 
nu reprezintă decât un hâc amărât în comparaţie cu cel 
cotidian, care tot nouă ne aparţine, de benzină şi motorină. 

In concluzie, daţi-i înainte cu băutura, dar mai uşor cu 
volanul. 


LENTELE FÂSÂIELI 


Econoama de  cumnată-mea cumpără băuturi 
carbogazoase cu baxul de la un magazin en gros cu 
discount, şi zice că ele sunt deseori răsuflate când le 
deschide. Este posibil ca bulele să dispară chiar dacă 
recipientul n-a mai fost deschis? 


Prima mea reacţie a fost să dau un răspuns negativ în 
cazul în care nu s-ar fi pus problema unei închideri 
neetanşe. Dar, după o cercetare vastă, care a constat în 
formarea numărului de telefon 800 al serviciului de 
Informaţii consumatori, pe care l-am descoperit pe eticheta 
unei sticle de Coca-Cola, am aflat nu numai că este posibil 
să se întâmple aşa ceva, ci chiar uzual. 

După ce am îndemnat-o pe amabila domnişoară care mi- 
a răspuns să tasteze în computer cuvintele potrivite, am 
înţeles, în cele din urmă, că recipientele din plastic ale 
băuturilor răcoritoare (făcute din tereftalat de polietilenă 
sau, pe scurt, din PET - de la englezescul po/yethykne 
terephthalate) sunt uşor permeabile pentru bioxidul de 
carbon şi că, în timp, prin pereţii lor se poate duce în afară 
suficient gaz pentru a fi redusă efervescenţa. Acesta este, 
în parte, motivul pentru care - din nou, spre surprinderea 
mea - pe etichetele a numeroase recipiente din plastic 
pentru suc este specificată o anumită dată, „a se consuma 

până la...”. 
poroase. 

Pentru o Coca-Cola clasică îmbuteliată în recipiente din 
plastic, a spus doamna, se recomandă o durată de „viaţă” 
la raft de maximum nouă luni, în timp ce pentru cea 
dietetică, termenul de valabilitate este de numai trei luni. 
De ce? „încercaţi să tastaţi «aspartam»”, i-am sugerat, 
pentru ca, apoi, după ce am luat-o greşit pe câteva drumuri 
înfundate, să descoperim amândoi că acest îndulcitor 
artificial este oarecum instabil, pierzându-şi treptat puterea 
de îndulcire. 

Şi, cum ajunsesem să ne distrăm pe cinste cu computerul 
ăla al ei, am mai făcut nişte sondaje, ca să aflu ce altceva 
ar putea afecta calitatea unei băuturi, înghețarea, ne-a 
informat computerul, poate reduce efervescenţa. A fost o 
adevărată provocare să-mi închipui cum anume, însă iată 
ce cred că s-ar putea întâmpla: atunci când conţinutul 
recipientului îngheață, lichidul solidificat îşi măreşte 
volumul şi umflă pereţii recipientului, iar la dezgheţare, 
recipientul nu-şi mai revine la forma iniţială. În felul acesta, 
apare un spaţiu suplimentar în care bioxidul de carbon din 
lichid poate evada,  micşorându-i astfel gradul de 
efervescenţă. 

Concluzia poveştii este că întotdeauna trebuie să 
verificaţi ce e scris pe etichetele recipientelor din plastic ale 
sucurilor în dreptul cuvintelor „a se consuma până la”. O 
vizită făcută la supermarket mi-a demonstrat că toate 
produsele din gamele Coca şi Pepsi sunt datate, dar că 
reprezentanţii multor alte mărci n-o fac decât sub forma 
unor coduri neinteligibile. Orice aţi cumpăra, păstraţi la 
răcoare - căldura distruge gustul - şi, înainte de 
deschidere, refrigeraţi bine. 

Şi da, în cazul în care cei care vă aprovizionează 
cumnata nu dau atenţie condiţiilor în care sunt păstrate 
sucurile pe parcursul procesului de distribuţie sau dacă ele 
au zăcut ani întregi pe rafturile lor, ori pe ale ei, este foarte 
posibil ca, la deschidere, ele să fie la fel de „dezumflate” ca 

289 


Sticlele obişnuite, evident, nu sunt deloc 


bugetul cumnatei. 


CUM SĂ  RESUSCITĂM O BĂUTURĂ 
RĂSUFLATĂ 


Care este cea mai bună metodă de păstrare a unei 
băuturi răcoritoare carbogazoase pentru a nu i se 
reduce gradul de efervescenţă? 


Dacă nu puteţi goli o sticlă întreagă şi vreţi să păstraţi în 
stare bună, până la următoarea pizza, ceea ce v-a rămas, 
nu trebuie să faceţi altceva decât să-i strângeţi bine 
capacul şi s-o băgaţi la rece. Ştiţi prea bine chestia asta. 
Dar oare de ce e aşa? 

Obiectivul nostru este de a păstra în sticlă bioxidul de 
carbon rămas, pentru că el, cel care ne asaltează limbile cu 
minusculele lui bule, ne furnizează acea minunată senzaţie 
de furnicătură. Totodată, bioxidul de carbon dizolvat în apă 
duce la formarea unui acid, evident acru, numit acid 
carbonic, care creează impresia de astringenţă. Este clar că 
un capac etanş închis nu-i permite sucului să răsufle. Dar 
motivul pentru care trebuie să-l ţinem la rece poate să nu 
fie la fel de clar. 

Din anumite motive, care sunt mai bine explicate la 
cursurile de chimie decât la cele de gastronomie, cu cât un 
lichid este mai rece, cu atât poate absorbi şi reţine o 
cantitate mai mare de bioxid de carbon (sau de orice alt 
gen de gaz). Băutura carbogazoasă, de pildă, poate reţine 
la temperatura din frigider aproximativ de două ori mai 
mult bioxid de carbon decât la temperatura camerei. 
Acesta este motivul pentru care, desfacând o cutie caldă cu 
suc sau cu bere, vă treziţi că este cât pe ce să vă explodeze 
în nas din cauza scăpării puternice de gaz: în ea există prea 
mult bioxid de carbon şi nu tot poate rămâne dizolvat în 

lichidul acela cald. 

Şi acum, ia să vedem, ce-o fi cu acele pompiţe de reglare 
a efervescenţei pe care le tot vedem prin supermarket şi în 
magazinele cu  ieftinituri? Doar le ştiţi, cele care 
funcţionează ca nişte mici pompe de bicicletă. Vâri o 
chestie din aia într-o sticlă de doi litri parţial golită, apeşi pe 
piston de câteva ori, apoi bagi sucul în frigider. Când 
redeschizi sticla, ai parte de cel mai puternic şi mai 
satisfăcător „fâs!” pe care l-ai auzit vreodată şi îţi zici, 
probabil, „Amin! Mi-a reînviat sucul!” 

Dar, ca să vezi, în sticlă nu o să fie bioxid de carbon în 
plus faţă de cât ai fi avut doar strângând bine capacul. N-ai 
pompat de fapt decât aer, nicidecum bioxid de carbon, iar 
moleculele de aer nu se comportă deloc la fel ca cele de 
bioxid de carbon. (Ştiinţific vorbind, numai presiunea 
parţială a acestui compus, CO;, este cea care îi determină 
solubilitatea.) 

Acel dispozitiv de pompare nu e decât un sistem fantezist 
de reglare a efervescenţei. Eu zic să n-aruncaţi banii pe aşa 
ceva. 


ÎN SĂNĂTATEA TA! 


MAI CEVA CA LA DUŞ 


Când desfac o sticlă de şampanie, spuma se împrăştie 
peste tot şi nu suport chestia asta, să se irosească, 
fiind vorba de o băutură atât de scumpă. Ce-o 
determină să reacționeze în felul ăsta? 


Fără niciun dubiu, sticla a fost manipulată cam fără 
mănuşi cu ceva timp înainte şi nu i s-a dat răgazul necesar 
pentru a-şi reveni. Ea trebuie să stea liniştită măcar o oră, 
fie culcată pe o bucată de gheaţă, fie în congelator, înainte 

de a fi cât mai delicat luată de acolo şi destupată. 

Dar în societatea americană contemporană, şampania 
oricum nu e destinată consumului. Sensul ei este de a-i 
stropi prin vestiare pe câştigătorii campionatului de Super 
Bowl. 

Tehnica potrivită acestei extravaganţe clocotitoare, pe 
care o menţionez aici doar pentru valoarea ei ştiinţifică şi 
educativă (NU ÎNCERCAŢI SĂ FACEŢI AŞA CEVA ACASĂ!)), 
presupune să goliţi întâi puţin sticla, pentru a-i furniza 
lichidului spaţiul necesar de mişcare, apoi să vă puneţi 
buricul degetului mare pe deschiderea gâtului ei, s-o 
zgâlţâiţi printr-o mişcare viguroasă şi să vă retrageri repede 
degetul înspre voi - nu lateral! -, pentru a putea îndrepta 
cu precizie jetul concentrat de şampanie înspumată înainte. 

Ideea cu valoare ştiinţifică şi educativă pe care vreau s-o 
scot în evidenţă este următoarea: ţâşnirea lichidului din 
sticlă nu - repet, NU - se datorează creşterii presiunii 
gazului dinăuntru. Aţi putea prosti oricâţi chimişti şi fizicieni 
cu o asemenea teorie, dar nu e aşa. Presiunea gazului 
creşte temporar în interiorul unei sticle agitate al cărei gât 
este obturat, însă nu ea propulsează lichidul, deoarece, 
imediat ce destupaţi sticla sau vă retrageri degetul, 
presiunea scade la nivelul celei a aerului din încăpere. Şi, 
oricum, cum ar putea presiunea gazului aflat în spaţiul de 
deasupra lichidului să împingă acel lichid în afară? Praful de 
puşcă din cartuş trebuie să se găsească în spatele 
glonţului, nu-i aşa? 

Atunci de ce şampania ţâşneşte cu o asemenea putere 
dacă îi daţi drumul să iasă imediat după ce aţi agitat-o? 
Răspunsul rezidă în eliberarea extrem de rapidă a 
bioxidului de carbon din ea - acest fenomen îi conferă forţa 
unui jet de duş. El este similar celui produs în interiorul unui 
pistol cu aer comprimat, al cărui efect puternic se 
datorează eliberării bruşte a respectivei mase de aer. 
Procesul de agitare pare a avea ceva anume, care 
determină gazul să-şi dorească să scape aproape 
instantaneu din lichid. Şi, în graba nebună ce pune 

292 


stăpânire pe el în acel moment, el antrenează spre ieşire o 
bună parte din masa de lichid. 

lată care-i motivul: Bioxidul de carbon se dizolvă foarte 
uşor în apă şi, odată ce se trezeşte acolo, nu-i prea mai 
vine să iasă. De exemplu, puteţi lăsa pe masă o sticlă 
deschisă cu suc, bere sau şampanie, şi lichidului din ea îi va 
trebui câteva ore să ajungă să fie total răsuflat. Unul dintre 
motive este că bulele de gaz nu se pot forma spontan. 
Moleculele gazului au nevoie de un suport de care să se 
prindă, de un fel de loc cât mai atrăgător de întrunire, în 
care să se adune rând pe rând, până când numărul lor este 
suficient de mare pentru a forma o bulă. Aceste „locuri de 
întrunire”, numite nuclee, pot fi ori nişte particule 
microscopice de praf ajunse în masa lichidului, ori diferite 
imperfecţiuni minuscule ale pereţilor recipientului. Dacă 
numărul nucleelor este foarte mic, gazul nu va forma bule, 
ci va rămâne dizolvat în lichid. Îmbuteliatorii de băuturi 
folosesc, din această cauză, apă foarte bine filtrată. 

În schimb, în cazul în care se întâmplă să existe 
suficiente nuclee, moleculele de gaz se vor grăbi să se 
adune în jurul lor, pentru a forma nişte bule pitice. Şi, pe 
măsură ce numărul de molecule strânse acolo se măreşte, 
bulele se dezvoltă, devenind în cele din urmă suficient de 
mari pentru a se ridica prin masa de lichid şi a se elibera, 
ajungând la suprafaţă. 

Atunci când agităm o sticlă, în lichid intră milioane de 
bule minuscule, provenite din gazul aflat în spaţiul liber de 
deasupra - spaţiul din gâtul sticlei. Aceste bule pitice sunt 
extrem de eficiente, nişte nuclee gata formate, prin jurul 
cărora se poate aduna iute o puzderie de alte molecule de 
gaz, pentru a forma bule din ce în ce mai mari. Şi, cu cât 
bulele devin mai mari, cu atât este mai mare şi suprafaţa 
de fixare oferită de ele moleculelor mate şi cu atât mai 
repede vor creşte. Astfel, zgâlţâirea unei sticle accelerează 
enorm procesul de eliberare a gazului, care ţâşneşte cu o 
forţă explozivă, antrenând în mişcarea lui şi o mare 
cantitate de lichid. Rezultatul: o armă foarte eficientă în 

războiul „jeturilor” reciproce. 

Dar, dincolo de aceste împroşcări, principiile astea au 
două implicaţii şi pe timp de pace. 

In primul rând, nu trebuie să ne temem că, ciocnind sau 
lovind o sticlă ori o cutie nedeschisă cu băutură 
carbogazoasă, vom avea parte de o explozie. Ca urmare a 
unei zdruncinări, într-adevăr, o parte din gazul existent în 
lichid va ajunge în spaţiul liber din gâtul sticlei, însă acolo, 
deasupra lichidului, efectiv nu există suficient loc pentru a 
se acumula o cantitate prea mare de gaz şi pentru a creşte 
exagerat presiunea sa. In afară de asta, la puţin timp după 
agitarea sticlei sau cutiei, toate bulele pitice transformate 
în nuclee vor ajunge din nou în acest spaţiu liber „din gât”, 
unde nu-şi mai pot face murdara treabă de, scuzaţi 
expresia, emițătoare de gaze. Totul e să nu deschideţi 
recipientul imediat după ce l-aţi zdruncinat, cât timp bulele- 
nuclee sunt încă distribuite uniform în masa de lichid. 
Lăsaţi-l să se „odihnească” mai întâi, pentru a-şi recăpăta, 
cum i se spune în chimie, „starea de echilibra”. 

Acesta e tracul în cazul şampaniei şi al altor băuturi 
efervescente: să nu deschideţi recipientele de îmbuteliere 
decât după ce au stat liniştite vreo două ore. Efectul 
spectaculos al confruntărilor înspumate cu şampanie e o 
consecinţă a faptului că eliberaţi conţinutul sticlelor imediat 
după ce le-aţi agitat, când bulele se află încă jos, în masa 
de lichid, şi îşi fac datoria de bule. Dar reţineţi: chiar dacă 
şampania s-a „odihnit” suficient timp, prin Convenţia de la 
Geneva a fost interzisă categoric îndreptarea dopului sticlei 
ei în direcţia vreunei persoane, indiferent dacă este civilă 
sau combatantă; el îi poate provoca prejudicii serioase. 

Şi, în al doilea rând, având în vedere că, din cauza 
căldurii, o parte din gazul existent în lichid ajunge în spaţiul 
liber, din gâtul sticlei, o băutură caldă de acest gen va fi 
împroşcată cu mai multă tărie în momentul deschiderii 
decât una rece. Acesta este alt trac ce dă rezultate în cazul 
şampaniei: ea trebuie să fie rece. De fapt, temperatura 
ridicată poate duce la o creştere atât de mare a presiunii 

gazului din gâtul sticlei, încât s-au văzut cazuri când o cutie 
de tablă sau o sticlă a explodat prin portbagajul unei maşini 
parcate la soare. 


SAVOIR FAIRE 


Care e cea mai bună metodă de a destupa o sticlă de 
şampanie fără a da senzaţia că eşti un idiot 
neîndemânatic şifâră a trimite dopul direct în tavan? 


Cel mai important lucru este să vă faceţi treaba cu un 
aplomb care să le creeze musafirilor impresia că altă 
preocupare zilnică nu aveţi decât destupărea sticlelor de 
şampanie. Dar e foarte greu de realizat aşa ceva atunci 
când, crispat, vă aşteptaţi la un dezastru iminent. Aşa că 
înfrantaţi-vă temerile exersând de câteva ori singur cu un 
vin spumant ieftin, după cum urmează: 

Inainte de toate, îndepărtați staniolul care acoperă 
„botniţa” de sârmă şi dopul. Pentru a vă ajuta să faceţi asta 
frumos, fără să sfâşiaţi tot staniolul de pe gâtul sticlei, în 
zona aceea există deseori o micuță banderolă de capătul 
căreia trebuie să trageţi. (Din proprie experienţă: fie nu 
găsesc acel capăt, fie, trăgând de el, rup banderola.) 

Cu o mână, apucaţi ferm sticla de gât, ţinând buricul 
degetului mare presat pe dop, în partea lui superioară, ca 
să vă asiguraţi că nu vă veţi confrunta cu jenanta situaţie a 
unei evacuări premature. Cu cealaltă mână, dezrăsuciţi 
nodul de la baza „botniţei” de sârmă şi îndepărtaţi-o. Apoi 
lăsaţi-vă prima mână, de pe gât, să alunece în jos, spre 
zona cea mai burduhănoasă a sticlei şi înclinați sticla la un 
unghi de 45* faţă de dumneavoastră. (Mai multe despre 
acest subiect ceva mai încolo.) Cu mâna liberă, apucaţi 
zdravăn dopul, apoi rotiţi sticla - nu dopul - până când 
simţiţi că acesta începe să se mişte din loc şi continuaţi să 

rotiţi, mai încet de data aceasta, până ce el iese cu totul. 
Dacă vă confruntaţi cu unul mai nărăvaş, care refuză să se 
pună în mişcare, clătinaţi-l în sus şi în jos, pe direcţia 
gâtului, pentru a slăbi aderenţa dintre el şi sticlă. 

Dar ia stai! De ce oi fi spus că nu trebuie să rotiţi sticla, ci 
dopul? Newton şi Einstein au căzut de acord într-o anumită 
privinţă: că nu contează deloc ce anume roteşti, deoarece 
mişcarea este strict relativă. În fond, putem felia o bucată 
de pâine frecând pâinea de cuţit, nu? Dar ia gândiţi-vă 
puţin: la rotirea unui dop, sunteţi nevoiţi să vă repoziţionaţi 
degetele pe el de câteva ori la rând, slăbind temporar 
strânsoarea. Şi, cu această ocazie, el poate să vă scape de 
sub control şi să sară brusc de acolo, pătându-vă podeaua 
cu şampanie, iar obrazul cu un eşec. 

În legătură cu înclinarea sticlei: nu trebuie să stea pe 
verticală, desigur, fiindcă există pericolul să vă „împuşcaţi” 
singur în faţă cu dopul ţâşnit din ea. Pe de altă parte, dacă 
sticla e pusă aproape pe orizontală, gâtul i se umple cu 
lichid şi gazul acumulat acolo se va ridica pentru a forma o 
mare bulă în zona aşa-numitului umăr al sticlei. Apoi, când 
puterea de compresie scade datorită scoaterii dopului, acea 
bulă se dilată brusc, expulzând cu forţă lichidul din gât. O 
înclinare la 45* vă garantează, de regulă, că gazul rămâne 
în gâtul sticlei, acolo unde îi este locul. 


Şampanie ca desert 


Jeleu de şampanie 


Şampania poate fi şi mâncată, nu doar băută. În 
acest desert de mare efect îi dăinuie şi aroma, şi unele 
dintre bule. Inventat de patiserul-şef califomian 
Lindsey Shere, efervescentul şi delicatul jeleu efectiv ţi 
se topeşte în gură. Utilizaţi ori o şampanie ieftină, ori 
Prosecco, un vin spumant italienesc. Acoperiţi jeleul cu 
un strat de fructe de pădure sau de struguri pentru a 

da impresia de parfe. (Na, să mori de ciudă, Jell-O!) 


3 1/4 linguriţe de gelatină nearomată (1 
pliculeţ, plus încă ceva din al doilea) 

1 cană cu apă rece 

3/4 cană, plus 1 lingură de zahăr 

1 sticlă de şampanie seacă (750 ml) 

500 g zmeură 


1. Presăraţi gelatina peste apa rece, într-o cratiţă, şi 
lăsaţi-o acolo vreo 5 minute, să se înmoaie. 

2. Puneţi cratiţa pe aragaz, la foc mic, şi amestecați cu 
o spatulă numai până când se dizolvă gelatina; n-o 
ţineţi acolo excesiv de mult. 

3. Păstraţi | lingură de zahăr din cantitatea 
recomandată. Tot restul zahărului turnaţi-l în apă, 
amestecând încontinuu, şi luaţi cratita de pe foc. 
Continuaţi să amestecați până ce zahărul se dizolvă 
în totalitate, apoi, tot amestecând, adăugaţi 
şampania. Turnaţi acest amestec gelatinos într-un 
vas nu prea adânc, acoperiţi-l şi băgaţi-l în frigider 
pentru vreo 8-10 ore, de câte are nevoie ca să se 
solidifice. 

4. Înainte de servire, presăraţi zahărul rămas (| lingură) 
peste zmeură. Rotind o  furculiţă prin jeleu, 
mărunţiţi-l, dar nu exagerat de mult. 

5. Puneţi câteva linguri cu jeleu de şampanie în fiecare 
dintre cele şase cupe de parfe sau pahare cu picior. 
Adăugaţi câteva fructe, apoi din nou jeleu, până 
când vi se termină şi jeleul, şi zmeura. Zmeura 
trebuie să fie deasupra. Păstraţi desertul la frigider 
până când vine momentul servirii. 

PENTRU 6 PORŢII 


33 Celebru desert american, obţinut din gelatină, zahăr şi esenţă de 
fructe. 

O PROBLEMĂ CARE NE STĂ ÎN GÂT 


Unele vinuri pe care le cumpăr au „plute” făcute din 
plastic. Ne aflăm în vreo criză globală de dopuri din 
plută sau fenomenul are motivații tehnice? 


Am pus şi eu aceeaşi întrebare în timpul unei excursii în 
Portugalia şi vestul Spaniei, unde cresc peste o jumătate 
dintre stejarii furnizori de dopuri din plută, dar am fost 
incapabil să obţin un răspuns satisfăcător. Parcă aş fi 
întrebat un vierme de mătase ce-i cu poliesterul. 

Reîntors acasă, am aflat de ce numeroşi producători de 
vinuri îşi îndreaptă atenţia spre dopurile din plastic. Da, ele 
sunt mai ieftine decât cele din plută naturală de 
ultracalitate, dar considerentele tehnologice cântăresc la fel 
de mult ca cele economice. 

Cu toţii am învăţat la şcoală că pluta creşte din nişte 
copaci numiţi stejari de plută. Şi, după ce ne-am imaginat 
mii de dopuri coapte atârnând pe ramuri, nu mică ne-a fost 
dezamăgirea să aflăm că ele sunt, de fapt, decupate din 
scoarţa copacului. 

Stejarul de plută este prototipul resursei reînnoibile, 
deoarece, imediat ce ajunge la maturitate, lucru care se 
întâmplă în 25 de ani, scoarţa lui se poate reface de 
nenumărate ori, după fiecare jupuire. Pentru jupuire se fac 
nişte crestături circulare în jurul trunchiului şi al crengilor 
groase, apoi se taie scoarţa pe verticală şi se desprind 
fâşiile rezultate. Ulterior, acestea sunt fierte în apă, puse 
unele peste altele şi presate, ca să se aplatizeze. De-a 
lungul nesfârşiţilor kilometri de dumbravă pe care i-am 
parcurs în Portugalia, am văzut că fiecare copac era marcat 
cu vopsea albă. Cu ea, era scris mare câte un număr, care 
indica anul în care copacul fusese jupuit ultima dată. Avea 
să fie rejupuit la nouă ani după acea dată. 

Uitându-mă la nişte scoarţe proaspăt jupuite, am fost 

plăcut surprins că mi se dă ocazia să dezleg o enigmă care 
m-a frământat întotdeauna: e oare scoarţa suficient de 
groasă pentru ca, din ea, să fie decupat un dop de lungime 
potrivită? Da, după nouă ani, este. Dopurile sunt stanţate 
pe verticală din fâşiile aplatizate de scoarță, de parcă ar fi 
nişte fursecuri înalte şi înguste tăiate dintr-o foaie de aluat. 

Pe parcursul tuturor celor o sută de ani de când pluta 
este folosită pentru fabricarea dopurilor la sticlele de vin, a 
tot persistat o problemă sâcâitoare. Cunoscută ca fiind cea 
a „defectului de dop” sau a „defectului de vin”, ea a fost 
ridicată de mirosul muced dat de nişte ciuperci care 
afectează un mic procent de dopuri de acest gen, dar şi 
gustul vinului din respectivele sticle. Controlul de calitate 
din întreprinderile moderne ale producătorilor actuali, în 
special din cele mari, a făcut să fie reduse până la un 
procent aflat undeva între 2% şi 8% posibilităţile ca vinul să 
mai aibă „iz de dop” sau să fie „înnegrit, cu dop ars”. Chiar 
şi aşa, înlocuirea plutei cu plasticul este o alternativă 
extrem de tentantă, deoarece mucegaiurile nu se pot 
dezvolta pe un suport sintetic. 

lată cum se produce infectarea: 

In timpul proceselor de jupuire, sortare, depozitate şi 
procesare a scoarţei, mucegaiurile au multe oportunităţi de 
dezvoltare. Produsele finite, adică dopurile, sunt de regulă 
tratate cu o soluţie pe bază de clor, menită să dezinfecteze 
şi să înălbească. Dar clorul nu reuşeşte să distrugă tot 
mucegaiul şi, pe deasupra, are efectul secundar de a 
forma, în combinaţie cu fenolii naturali din plută, nişte 
compuşi chimici numiţi clorofenoli. Ciupercile de mucegai 
care rezistă, plus altele, ce li se alătură în timpul lungilor 
călătorii transoceanice dinspre Portugalia înspre California, 
de exemplu, sunt capabile să transforme o parte dintre 
clorofenoli într-o substanţă chimică puternic odoriferă 
numită tricloroanizol (C;HsOCI3), numită şi, slavă Domnului, 
TEA. TEA-ul este cel care face vinurile să aibă gust şi miros 
de dop. El poate fi detectat în concentraţii de doar câteva 
părţi la un trilion. 

299 


„Plutele” din plastic (sistemele sintetice de închidere, în 
jargonul din domeniu) sunt acum utilizate, într-o măsură 
mai mare sau mai mică, de peste două sute de case de 
vinuri din întreaga lume. Companii precum Neocork şi 
Nomacorc scot pe piaţă, cu milioanele, dopuri din 
polietilenă, în timp ce Supreme Corq îşi obţine dopurile 
sintetice printr-un proces oarecare de injecție şi primeşte 
premiul cel mare pentru ortografierea creativă a brandului. 

Ce paralelă putem face între materialele sintetice şi 
dopurile „adevărate”? Primele par să treacă testele de 
pierdere de lichid prin scurgere, scăpare de oxigen şi 
printabilitate - o cerinţă impusă din cauza faptului că mulţi 
producători obişnuiesc să înscrie pe dop mesaje de 
marketing. Insă, având în vedere că dopurile sintetice nu 
există pe piaţă de suficient timp ca să fi fost făcute studii 
pe termen lung, majoritatea producătorilor le utilizează 
doar pentru aşa-numitele vinuri tinere, care trebuie băute 
în maximum şase luni, să zicem, de la îmbuteliere, cu toate 
că cei de la Neocork susţin că produsele lor au o eficacitate 
de până la 18 luni. 

Oricum, când mari cunoscători într-ale vinului plătesc 
peste o sută de dolari pentru o sticlă de calitate superioară 
nu vor, în general, să fie martorii vreunei invenţii tehnice 
fanteziste care să ţină doar de moda momentului. Într-o 
încercare de a distruge orice urmă de snobism, unii 
producători au introdus, tocmai la produsele lor de marcă, 
dopuri din plastic şi chiar şi - vă vine să credeţi? - capace 
înşurubate. In definitiv, un capac de aluminiu este, probabil, 
ideal pentru închiderea unei sticle; e etanş, nu mucegăieşte 
niciodată şi poate fi detaşat fără instrumente ajutătoare. 

Ce ne mai aşteaptă oare? Un Château Mouton-Rothschild 
la cutie? 


Astăzi au apărut şi sticlele de vin cu „plute“ 
sintetice, iar acestea pot fi făcute dintr-un plastic 
destul de dur, care să creeze probleme deopotrivă 
degustătorului şi tirbuşonului acestuia. Verificaţi-vă 

vârful tirbuşonului, ca să vedeti dacă este, într-adevăr, 
ascuțit. Dacă nu e, ascuțiţi-l cu o pilă şi va penetra cu 
uşurinţă până şi cea mai dură dintre „plute”. 


DOAR NASUL ŞTIE 


Atunci când mă aflu într-un restaurant şi ospătarul 
destupă vinul, ce trebuie să fac cu dopul pus pe masă 
de el? 


să-l mirosiţi, ca să spuneţi dacă are sau nu iz de 
mucegai. Dar, în zilele noastre, se întâmplă rareori aşa 
ceva. Când întru aprobarea domnului sau doamnei se 
toarnă în pahar o micuță cantitate de vin, doar vreo două 
rotiri şi aspirări sunt suficiente pentru a spune tot ceea ce 
trebuie să se ştie. Dacă vinul are miros şi gust bun, cui îi 
mai pasă de izul dopului? 

Oricum, în cazul în care simţiţi un imbold de nepotolit de 
a adulmeca ceva, mai bine mirosiţi paharul, înainte de a fi 
turnat vinul în el. Dacă simţiţi vreo duhoare de 
dezinfectant, de săpun sau de orice altceva - paharul curat 
nu miroase a nimic cereţi altul, dar numai dacă n-aţi 
comandat o sticlă de poşircă, caz în care izul de săpun ar 
putea fi chiar benefic. 

Oricum, dacă vi se pune dopul pe masă, aţi putea să 
aruncaţi o privire înspre el - aşa, într-o doară - ca să 
observați dacă este parţial umed sau pătat, în situaţia în 
care vinul e roşu. Dacă este, înseamnă că a fost depozitat 
cum trebuie, culcat, dopul udându-se datorită etanşeizării 
bune. 

Istoriceşte vorbind, prezentarea dopului în faţa patronului 
a avut un cu totul alt scop decât detectarea mirosului de 
muced. Practica aceasta îşi are originile în secolul al XIX- 

lea, când comercianții nescrupuloşi au prins obiceiul de a 
vinde vin ieftin la preţuri ridicate, egale cu cel al vinului de 
calitate. A fost un obicei pe care producătorii de vin s-au 
străduit să-l combată tipărindu-şi numele pe dopuri pentru 
a dovedi autenticitatea produselor. Şi, evident, sticla a fost 
şi este încă întotdeauna destupată în prezenţa clientului. 

In zilele noastre, decât să vă asumaţi riscul insultării 
proprietarului unui restaurant bun ori mirosind dopul, ori 
punându-vă ochelarii de citit pentru a vedea ce scrie pe el, 
mai bine îl ignoraţi - acesta este cel mai bun sfat pe care 
vi-l pot da. 


SPUNEŢI CÂND! 


Tot citesc că un consum moderat de alcool poate fi 
benefic pentru inimă. Dar ce înseamnă mai exact 
„consum moderat”? 


Evazivul răspuns care i se dă de regulă acestei întrebări 
este „una sau două porţii pe zi”. Dar ce-o fi însemnând „o 
porţie”? O doză de bere? Un păhăruţ de vin? Un pahar de 
170 ml plin ochi cu martini? În cazul unor băuturi, porţiile 
sunt mari, în cazul altora, sunt mici; unele sunt tari, altele, 
slabe. Porţia unui bărbat îi poate părea altuia fie micuță cât 
un degetar, fie imensă cât o găleată. 

Acasă, dacă obişnuiţi să vă turnaţi fără măsură whisky în 
pahar, cantitatea consumată are tendinţa să crească 
treptat pe măsura trecerii anilor. lar la restaurant... care 
este cantitatea reală pe care v-o dă barmanul indiferent 
dacă e generos sau zgârcit? Pe scurt, cât alcool etilic se 
află, de fapt, într-o „porţie”? 

Asta este întrebarea care a persistat în minţile tuturor - 
adică, în a mea, cel puţin - de când cei de la USDA au scos 
la rampă ultimul lor Ghid alimentar pentru americani (ediţia 

a cincea, 2000; el este revizuit la fiecare cinci ani). 
Intenţionez să dau un răspuns acestei întrebări arzătoare 
chiar aici şi acum. 

Dar, înainte, cum se spune la radio, iată un mesaj: 

După ce avertizează că există posibilitatea ca bâăutul 
excesiv să conducă la accidente, violenţe, suicid, tensiune 
arterială ridicată, palpitaţii, cancer, malnutriție, deficienţe 
ale nou-născuţilor şi afecţiuni la ficat, pancreas, creier şi 
inimă (văleu!), ghidul USDA afirmă limpede că „băutul cu 
moderație poate reduce riscul de apariţie a bolilor 
coronariene, în special în cazul bărbaţilor de peste 45 de 
ani şi al femeilor de peste 55”. 

(Dar, hei, puştimea de liceu, ia fiţi atenţi şi voi: acolo se 
spune şi că „un consum moderat aduce foarte puţine - spre 
deloc - beneficii sănătăţii tinerilor”. În schimb, se adaugă: 
„Riscurile consumului abuziv de alcool cresc atunci când 
obiceiul băutului se deprinde la o vârstă fragedă.”) 

Cam în acelaşi timp, un studiu epidemiologie realizat la 
Universitatea Harvard şi publicat în numărul din data de 6 
iulie 2000 al periodicului New England Journal of Medicine a 
anunţat că, după ţinerea sub observaţie a 84.129 de femei 
în perioada 1980-1994, s-a constatat că cele care beau 
moderat prezentau un risc de expunere la boli 
cardiovasculare cu 40% mai scăzut decât cele care nu beau 
deloc. Au trecut deja peste zece ani de când şi alte 
cercetări au dus la descoperiri similare, ajunse pe primele 
pagini ale ziarelor. Concluzia pare a fi clară: după cum s-au 
exprimat autorii studiului de la Harvard, „consumul 
moderat de alcool este asociat cu un risc mai redus de boli 
coronariene” atât în cazul bărbaţilor, cât şi al femeilor. 

Consum moderat de alcool? Consum excesiv de alcool? 
Ce semnificaţie or fi având aceşti termeni? 

Într-o încercare de a veni în ajutorul femeilor şi bărbaţilor 
obişnuiţi - sau chercheliţi -, USDA reduce „consumul 
moderat” la „nu mai mult de o porţie pe zi, pentru femei, şi 
nu mai mult de două, pentru bărbaţi”. Diferenţa nu are 
nicio legătură cu virilitatea, ci cu deosebirile care există 

între sexe în ceea ce priveşte greutatea corporală şi 
metabolismul. 

Dar asta tot nu vă ajută cu nimic dacă vreţi ca „o porţie” 
să însemne ceea ce vreţi dumneavoastră să însemne. 
Cercetătorii din domeniul medical, aşa buni oameni de 
ştiinţă cum sunt, nu vorbesc despre „porţii”, ci, invariabil, 
despre un număr de grame de etanol, ele fiind, desigur, 
singurele care contează. Au fost făcute diverse studii care 
au definit consumul moderat - acea unică „porţie” 
recomandată femeilor - ca situându-se între 12 şi 15 grame 
de etanol. (Este amuzant de observat că „porţia standard” 
de etanol variază în alte ţări între 8 g, în Marea Britanie, şi 
20 g, în Japonia.) Or, 12-15 g de etanol reprezintă, foarte 
aproximativ, cantitatea corespunzătoare unei capacităţi de 
330 ml de bere, 150 ml de vin sau 50 ml de băutură 
spirtoasă de 40°. Dar încercaţi numai să le cereţi 
barmanilor să vă servească cu ceva care să conţină numai 
15 grame de etanol! Vor crede că aveţi deja cam prea 
multe grame la bord. 

Întrebarea de un milion de dolari este, atunci, 
următoarea: Cum putem afla câte grame de etanol 
consumăm comandând „o porţie sau două de băutură”? 

E simplu, sincer. Pentru a determina numărul de grame 
de etanol din porţia dumneavoastră, nu trebuie să faceţi 
altceva decât să înmulţiţi cantitatea de băutură cu tăria 
alcoolică volumică, dată în procente, şi cu densitatea 
etanolului, dată în grame per mililitru, apoi să împărţiţi 
rezultatul la 100. 

Bine, bine, fac eu o parte din operaţiile astea aritmetice 
în locul vostru. lată care e formula: Pentru a determina 
numărul de grame de etanol dintr-o portie de băutură, 
înmulțiți numărul de mililitri de băutură cu tăria alcoolică, 
iar rezultatul obținut multiplicați-l cu 0,008. 

Exemple: 50 ml de băutură spirtoasă cu tăria de 40% vol, 
cum ar fi ginul, vodca sau whisky-ul, conţin 50 x 40 x 0,008 
= 16 g de etanol. 

Pentru băutorii de vin: 150 ml de vin cu tăria de 13% vol. 

conţin 150 x 13 x 0,008 =15,6 g de etanol. 

Pentru marii amatori de bere: o doză de 330 ml de bere 
cu tăria de 4% vol. conţine 330 x 4 x 0,008 = 10,56 g de 
etanol. 

Dar nu vă puteţi baza pe nişte procentaje „tipice” de 
alcool. Deşi în cazul majorităţii „spirtoaselor” tăria se 
situează în jurul valorii de 40% voi, mai există şi unele de 
45-50% vol. Tăria vinului poate varia între 7 şi 24% vol. (în 
cazul celor întărite prin alcoolizare), iar cea a berii, între 3 şi 
9% sau chiar 10% vol. (pentru aşa-numitele beri 
malţificate). Acasă, citiţi ce e scris pe etichete şi porţionaţi- 
vă corespunzător băuturile. La restaurant ori la bar, 
barmanul ar trebui să fie întotdeauna capabil să vă spună 
care este cantitatea exactă de băutură dintr-o porţie şi care 
e procentul de etanol din acea porţie. Aprecierile în cazul 
cocktailurilor complicate rămân la latitudinea oricui. 

Ca să rezumăm: Dacă sunteţi sănătoşi şi doriţi să beţi, 
calculaţi-vă consumul zilnic de etanol şi limitaţi-l la vreo 15 
g, dacă sunteţi femeie, şi la 30, dacă sunteţi bărbat. Mie, 
personal, îmi place să mai cochetez prin pauzele dintre 
cursuri cu câte un păhărel, în loc să-mi aprind, ca pe 
vremuri câte o ţigară. 


Un barman destoinic va răci întotdeauna paharul 
înainte de a prepara un martini şi de a-l turna în el. 
Dar, vă zic din experiență, toți o fac greşit. Umplu 
paharul cu gheață, adaugă puțină apă, cu intenția de a 
ameliora calitatea contactului termic dintre gheaţă şi 
sticlă, apoi lasă toată chestia asta să stea liniştită 
vreun minut sau două. 

Este greşit să torni apă acolo. Gheaţa, provenită din 
congelator, are o temperatură de sub 0°C; nu se poate 
altfel, că n-ar mai fi gheaţă. lar apa adăugată nu va 
cobori niciodată sub 0°C, aşa că va diminua puterea de 
răcire a ghepi. Pentru un martini pregătit acasă, puneti 
ceva gheaţă în pahar (spartă, dacă vreți), dar abtineti- 
vă să adâugați apă. Venită direct din congelator, 

gheața va avea o temperatură de minus 12-13*C. Nu 
vă puneţi problema unui contact termic bun; gheața se 
va topi oriunde va atinge pereții paharului. 


Hai la margarita! 


Cea mai bună margarita a la Bob 


După trei zile de vaste cercetări întreprinse pentru a 
testa cât mai multe tipuri de margărita din San 
Antonio, Texas, m-am întors acasă ca să scornesc o 
reţetă proprie, pentru care am folosit, ca ingrediente, 
tot ce am crezut că ar fi mai bun. Numeroase reţete 
clasice cer folosirea unor lichioruri de portocale de 
mare clasă, cum ar fi Cointreau şi Grand Marnier. Insă 
uleiurile şi alcoolul distilat din cojile acestor fructe 
domină aroma de tequila - or, exact ea este cel mai 
important ingredient al unor asemenea băuturi. Am 
descoperit că un triplu sec nepretenţios, cum ar fi 
Hiram Walker, dă rezultate mult mai bune. Margărită, 
oricum ar fi făcută ea, alunecă uşor pe gât fiindcă este 
dulce, dar conţine 16 g de alcool etilic per porţie şi ar 
trebui „supravegheată”. 

Este indicat ca sarea de pe buza paharului să se afle 
numai pe suprafaţa lui exterioară, ca să nu cadă în 
băutură. Eu umezesc buza paharului cu degetul, după 
ce mi l-am cufundat în suc de lămâie. 


30 ml suc de lămâie sau lime sare cuşer 

85 ml tequila Jose Cuervo Especial 

30 ml triplu sec Hiram Walker 

cuburi mici de gheaţă sau gheaţă spartă (nu 
zdrobită) 


1. Cufundaţi un deget în sucul de lămâie şi folosiţi-vă 
de el pentru a umezi marginile a două pahare. Rulaţi 

paharele prin sare, astfel încât să se formeze 
depozite de cristale doar pe zonele exterioare, 
umezite. Lăsaţi paharele în congelator până când 
sunteţi pregătiţi să faceţi amestecul de băuturi. 

2. Folosindu-vă de un pahar gradat, turnaţi cantităţile 
indicate de băutură într-un shaker pentru cocktailuri, 
din acela cu strecurătoare. Adăugaţi gheaţa, apoi 
agitaţi cu vigoare, timp de 15 secunde. Scurgeţi 
totul în paharele răcite. 


__ PENTRU 2 MARGARITA, 
FIECARE CONŢINAND 16g DE ALCOOL ETILIC 


NU ÎNTREBA, NU SUFLA NICIO VORBĂ 


Uneori, eticheta unei sticle de bere imi spune care este 
tăria ei alcoolică, alteori nu. Există vreo lege în această 
privință? 


Guvernul federal american a interzis berarilor din trecut 
să inscripţioneze pe etichete conţinutul procentual de 
etanol, pentru a descuraja oamenii să-şi mai aleagă 
băuturile în funcţie de acesta. Dar situaţia s-a schimbat. 

In 1935, la doi ani după abrogarea Prohibiţiei, 
Administraţia Federală a Alcoolului (FAA - Federal Alcohol 
Administration) a interzis, printr-o lege, înregistrarea tăriei 
berilor, de teamă că între fabricanți va izbucni un „război al 
puterilor alcoolice”. In mod ironic, la vreo 60 de ani după 
aceea, când au început să se bucure de popularitate berile 
„uşoare” şi berile cu un conţinut scăzut de alcool, 
producătorii şi-au revendicat dreptul de a se lăuda cu tăria 
redusă a produselor lor, atacând acea lege a „nesuflării 
vreunei vorbe”. In 1995, Curtea Supremă a Statelor Unite a 
decis că interdicţia specificării tăriei pe etichete violează 


307 


Primul  Amendament, încălcând dreptul berarilor la 
exprimare liberă. 

Citez în continuare dintr-un act promulgat pe data de 1 
aprilie 2000, prin care a fost revizuit Codul de reglementări 
federale, Tidul 27 (Alcool, produse pe bază de tutun şi arme 
de foc), Capitolul 1 (Oficiul pentru alcool, tutun şi arme de 
foc, Departamentul Ministerului de Finanţe), Partea 7 
(Etichetarea şi publicitatea în cazul băuturilor pe bază de 
malţ), Subpartea C (Cerinţe de etichetare pentru băuturi pe 
bază de malţ), Secţiunea 7.71 (Conţinut de alcool etilic), 
Subsecţăunea (a): „Conţinutul de etanol... poate fi 
specificat pe etichetă, cu excepţia cazului în care legea 
statului respectiv o interzice.” 

Deci li s-a permis în mod explicit statelor individuale să 
calce în picioare legea federală dacă doresc, dar numai în 
cazul berii, nu şi al vinului sau al băuturilor spirtoase, 
asupra cărora legea federală deţine supremaţia. După cum 
vă puteţi imagina, acum legile statale privitoare la 
etichetarea berii sunt extrem de diferite. 

De la The Beer Institute am obţinut informaţii publicate în 
Modern Brewery Age Blue Book, care rezumă nebunescul 
talmeş-balmeş de legi ce domneşte în cele 50 de state 
americane, plus în Districtul Columbia şi în Puerto Rico. 

După socotelile mele, în vreo 27 de state continuă să fie 
interzisă înscrierea tăriei alcoolice, în patm se cere doar 
specificarea tăriilor de sub 3,2 voi, iar în restul ori nu se dă 
importanţă acestei probleme, ori legile sunt atât de 
complexe, că îţi vine să-ţi pui semne de întrebare în ceea 
ce priveşte „conţinutul” de alcool al legiuitorilor. (Legile din 
Minnesota câştigă marele premiu pentru complexitate.) lar 
în Alaska, din câte ştiu, este şi interzisă, şi impusă 
înscrierea tăriei alcoolice pe etichete. 


308 


CÂT DE MULT ÎNSEAMNĂ NIMIC? 


Există vreun strop de alcool în berea nealcoolizată? 


Codul de reglementări federale al Statelor Unite, Titlul 
27, Capitolul 1, Partea 7 etc. etc. etc. spune că „termenii de 
«conţinut alcoolic scăzut» sau «conţinut alcoolic redus» pot 
fi utilizaţi doar în cazul băuturilor cu o tărie de sub 2,5% 
vol.” şi că berea nealcoolizată trebuie să conţină mai puţin 
de 0,5% alcool per volum. 

Per volum? Da, per volum. Asta e o altă modificare 
intervenită relativ recent. Diferiţi producători din domeniul 
procesării berii obişnuiau să exprime conţinutul alcoolic în 
procente per masă: câte grame de etanol există în 100 g de 
bere. Alţii au practicat metoda exprimării în procente per 
volum: câţi mililitri de etanol există în 100 ml de bere. Şi 
aici şi-a impus punctul de vedere Titlul 27 etc. al Codului de 
reglementări federale: „Specificarea conţinutului de alcool 
etilic trebuie făcută în procente de alcool per volum, nu în 
procente per masă...” lar acesta-i un lucru bun deoarece, şi 
conţinutul alcoolic al vinurilor şi băuturilor spirtoase fiind 
exprimat în procente per volum, s-a ajuns la un consens. 

CAPITOLUL VIII. 
Misterioasele microunde 


Cu un umor de o subtilitate extraordinară, eseistul şi 
criticul britanic Charles Lamb (1775-1834) povesteşte, în 
„O disertaţie asupra porcului fript”, cum au descoperit 
oamenii procedura gătitului sau, mai precis, a frigerii după 
„primii şaptezeci de mii de ani” în care au mâncat carne 
crudă „sfâşiind cu unghiile sau muşcând direct din animalul 
viu”. 

Povestea, despre care se presupune că şi-ar avea 
originile într-un manuscris chinezesc antic, spune că 
feciorul tânăr al unui porcar ar fi dat foc accidental coteţului 
lor (se pare că aşa trăiau porcarii, în coteţ cu animalele), iar 
acesta a ars până-n temelii, ucigând toţi cei nouă porci 
dinăuntru. Aplecându-se pentru a atinge unul dintre porcii 
morţi, feciorul şi-a ars degetele şi, instinctiv, şi le-a băgat în 
gură, ca să le răcorească. Aşa a avut şansa să simtă un 
gust delicios, pe care specia umană nu-l cunoscuse. 

Dându-şi seama că e într-adevăr bun încă de la primele 
îmbucături, porcarul şi feciorul lui s-au apucat de atunci să 
construiască serii întregi de coteţe din ce în ce mai şubrede 
şi să le dea apoi foc, cu purceii în ele, ca să obţină acea 
carne extraordinar de savuroasă. Dar secretul lor s-a 
răspândit, şi n-a trecut multă vreme până când toţi sătenii 
au început să construiască şi să incendieze adăposturi 
fragile pline de porci. În cele din urmă, „după mai mult 
timp, s-a ivit un înţelept... care a făcut o descoperire: 


310 


carnea porcului, sau a oricărui alt animal în definitiv, se 
putea găti (arde, cum spuneau ei) şi fără să fie nevoie de 
risipa unei întregi coşmelii pentru prepararea ei”. 

Noi, oamenii, am continuat totuşi până la începutul 
secolului XX să facem focul ori de câte ori am dorit să 
gătim. În tot acest timp, am învăţat să le aţâţăm în vetrele 
din bucătării, iar ulterior în nişte spaţii închise numite 
cuptoare. Dar gospodarul tot a fost nevoit să obţină 
combustibil şi să aprindă un foc ca să-şi frigă porcul şi chiar 
ca să-şi fiarbă apa. 

Totuşi, pentru aşa ceva, nu sunt necesare astfel de 
lucruri. 

Ce-ar fi dacă am putea să facem un singur foc imens, 
într-un loc izolat şi, într-un fel sau altul, să-i captăm energia 
şi s-o furnizăm, exact cum facem cu laptele proaspăt, direct 
în mii de bucătării? Ei bine, în ziua de azi o putem face, prin 
intermediul miraculoasei electricităţi. 

Nu mai devreme de acum o sută de ani am descoperit 
cum să ardem cantităţi imense de combustibil într-o 
termocentrală, cum să folosim puterea calorică a focului 
pentru a fierbe apă ori pentru a obţine aburi, cum să 
utilizăm acei aburi pentru a genera electricitate şi apoi cum 
să determinăm energia electrică să circule prin fire de 
cupru de sute de kilometri lungime, spre mii de bucătării, în 
care mii de bucătari şi bucătărese o pot retransforma în 
căldură, pentru a frige, a prăji, a fierbe, a rotisa şi a coace. 
Toţi folosindu-se de acelaşi unic foc. 

Prima dată am folosit focul „transmisibil” în locul gazului 
pentru a ne lumina străzile şi sălile de recepții (când 
dispuneam de aşa ceva). Apoi, în 1909, electricitatea a 
ajuns în bucătărie imediat ce firmele General Electric şi 
Westinghouse şi-au scos pe piaţă cele dintâi prăjitoare de 
pâine. Au urmat maşinile de gătit, cuptoarele şi frigiderele 
electrice. În ziua de azi, nu prea mai există vreun soi de 
aliment care să poată fi preparat fără cuptoare, plite, 
rotisoare, tocătoare, mixere, râşniţe, tot felul de procesoare 
alimentare, inclusiv de pâine, cafetiere, fierbătoare de orez, 

friteuze pentru cartofi, tigăi, grătare, oale sub presiune de 
tip slow cooker, vase de gătit la bain-marie, prese de vafe, 
dispozitive de feliere şi cuțite, toate electrice. (Odată am 
inventat o furculiţă electrică, doar ca să facă pereche bună 
cu un cuţit electric, dar n-a ajuns niciodată să se bucure de 
popularitate.) 

Aici să se termine totuşi povestea electricităţii cu aplicaţii 
gastronomice din istoria umanităţii? Da, aşa părea, dar 
numai până acum vreo 50 de ani, când a fost inventată o 
metodă total revoluţionară de generare, fără foc, a căldurii 
necesare gătitului: cuptorul cu microunde. Ea se bazează 
pe un principiu recent stabilit, pe care puţine persoane îl 
înţeleg şi de care multe, în consecinţă, se tem. Unora, 
cuptoarele cu microunde le inspiră frică şi neîncredere, în 
ciuda omniprezenţei lor, ele continuând să fie cele mai 
derutante aparate electrocasnice. Pentru că da, acestea 
sunt nişte aparate care funcţionează pe bază de curent 
electric, însă încălzesc mâncarea într-un mod cu totul de 
neînchipuit înainte, fără ca măcar să fie nevoie să se 
încălzească ele însele. Astfel a fost pusă la punct, după 
peste un milion de ani, prima metodă realmente nouă de 
pregătire a mâncării. 


CRED CĂ AM PRIMIT mai multe întrebări despre 
cuptoarele cu microunde decât despre orice alt subiect. Le 
prezint în continuare pe unele dintre cele mai frecvent 
puse. Sper ca răspunsurile mele să vă lămurească 
fenomenele suficient de bine pentru a vă răspunde singuri 
la întrebările ulterioare, pe măsură ce vă vor încolţi în 
minte. 


Ce este o microundă? 


În casele voastre, cuptoarele cu microunde creează atâta 
agitaţie, de ai crede că-i vorba de nişte minireactoare 
nucleare de bucătărie. lar unii autori de cărţi de bucate nu 
contribuie deloc la ameliorarea situaţiei, ei părând a nu 

face diferenţa dintre microunde şi radioactivitate. Da, 
ambele sunt radiaţii, dar şi televizorul emite radiaţii, care 
ne aduc în case tot felul de comedii insipide ori seriale 
siropoase. E greu de spus care dintre cele două categorii de 
probleme trebuie evitată. 

Microundele sunt unde de radiaţii electromagnetice, la fel 
ca undele radio, însă au o lungime de undă mai scurtă şi o 
energie mai ridicată. (între lungimea de undă şi energie 
există o legătură: cu cât lungimea de undă e mai scurtă, cu 
atât energia e mai ridicată.) Radiația electromagnetică este 
constituită din unde pur energetice, care străbat spaţiul cu 
viteza luminii. Lumina însăşi, de fapt, este constituită din 
unde electromagnetice, a căror lungime de undă e chiar 
mai scurtă decât în cazul microundelor, de aceea energia 
fiind, evident, mai ridicată. Lungimea de undă şi energia 
specifice unei radiaţii sunt cele care îi stabilesc acesteia 
setul de proprietăţi caracteristice. Astfel, nu vă puteţi găti 
mâncarea folosindu-vă de lumină (vezi pp. 264-266) şi nu 
puteţi citi datorită microundelor. 

Microundele sunt generate de un fel de tub electronic cu 
vid numit magnetron, care le revarsă în incinta cuptorului - 
o cavitate ermetic închisă, în care microundele sunt 
reflectate continuu din perete în perete, atât timp cât 
magnetronul funcţionează. Magnetroanele sunt clasate 
după puterile de ieşire ale microundelor, plaja acestora 
fiind, de regulă, cuprinsă între 600 şi 900 de waţi. (Reţineţi 
că aceşti waţi corespund microundelor produse, nu 
curentului electric, mai puternic, ce vă alimentează 
cuptorul.) 

Dar cu aceste precizări n-am încheiat subiectul. 
Eficacitatea unui cuptor cu microunde, prin urmare viteza 
cu care îşi duce la îndeplinire sarcinile, depinde de numărul 
de waţi cu care microundele acţionează per picior cubic3* 


3 Valoarea rezultată din calculul prezentat de autor în acest paragraf 
este valabilă pentru produsele achiziţionate din ţările care folosesc 
sistemul britanic de unităţi de măsură. La noi, în prospectele produselor 
de acest gen, sunt specificate puterea microundelor şi capacitatea 

313 


de spaţiu disponibil în incintă. Pentru a face comparații 
între cuptoare, împărţiţi puterea exprimată în waţi la 
numărul de picioare cubice. De exemplu, un cuptor cu 
puterea microundelor de 800W şi volumul interior de 0,8 
picioare cubice are o putere relativă de gătire egală cu 
800+0,8=1000, valoare aproape standard. Din cauza 
faptului că puterea de gătire variază de la cuptor la cuptor, 
în reţete nu se poate specifica timpul de tinere a unui 
preparat sub influenţa microundelor. 


Cum generează microundele căldură? 


Nu încercaţi să găsiţi răspunsul acestei întrebări prin 
cărţile de bucate. Cu o singură excepţie, toate volumele din 
biblioteca mea „gastronomică”, inclusiv cele dedicate în 
totalitate gătitului în cuptoare cu microunde fie evită 
complet întrebarea, fie îi oferă cititorului unul şi acelaşi 
răspuns greşit. Evitarea unei asemenea chestiuni nu face 
decât să vă întărească nu foarte salutara părere că aţi avea 
de-a face cu o cutiuţă fermecată. Dar popularizarea unei 
variante greşite de răspuns este mult mai vătămătoare. 

„Nonexplicaţia” larg răspândită spune că „microundele 
determină moleculele de apă să se frece unele de altele şi 
că forţele de frecare rezultante generează căldură”. 
Această informaţie eronată mă agasează, deoarece în cazul 
de faţă nu se pune absolut deloc problema frecării. Ideea că 
moleculele de apă s-ar freca unele de altele pentru a 
produce căldură este pur prostească. Incercaţi numai să 
iscaţi un foc prin frecarea a două bucăţi de gheaţă una de 
alta. Cu toate acestea, veţi descoperi ficţiunea fricţiunii 
până şi în unele dintre broşurile de instrucţiuni ce însoțesc 
cuptoarele. 

lată care este, de fapt, fenomenul: 

Unele dintre moleculele mâncării - în special cele de apă 


cuptorului, dată în litri. În acest caz, în exemplul de calcul dat de autor, 
0,8 picioare cubice 24 litri, ceea ce înseamnă o putere relativă de gătire 
egală cu (800 + 24 =) 33,33. 

- se comportă ca nişte magneţi electrici minusculi (ştiinţific 
vorbind: respectivele molecule sunt dipoli electrici sau, cu 
alte cuvinte, molecule polare). Ele tind să se alinieze pe 
direcţia unui câmp electric, exact ca acul magnetic al unei 
busole, care tinde să se alinieze pe direcţia câmpului 
magnetic terestru. Microundele din cuptorul 
dumneavoastră, care au frecvenţa de 2,45 gigahertzi (sau 
de 2,45 miliarde de cicluri pe secundă), dau naştere unui 
câmp electric care îşi inversează orientarea de 4,9 miliarde 
de ori pe secundă. Sărmanele molecule de apă ajung să fie 
absolut buimăcite tot încercând să ţină pasul cu el, 
reorientându-se şi ele ba într-un sens, ba în altul, tot de 4,9 
miliarde de ori pe secundă. 

Şi, în agitația lor, aceste molecule ce se tot întorc, 
energizate fiind de microunde, se izbesc de moleculele- 
vecine, împingându-le cu bruscheţe, cam în felul în care îşi 
împrăştie prin jur vecinii un grăunte de porumb ce 
explodează, transformându-se în floricică. Odată lovită, o 
moleculă anterior staţionară se pune iute într-o mişcare 
rapidă, iar o moleculă rapidă este, prin definiţie, o moleculă 
fierbinte. Aşa duce reorientarea moleculară indusă de 
microunde la generarea unei călduri larg răspândite în 
spaţiul disponibil. 

Vă rog să observați că n-am pomenit pe nicăieri de vreo 
frecare între molecule. Frecarea, dacă îmi permiteţi să vă 
amintesc, este reprezentată de forţa de rezistenţă ce se 
opune  alunecării libere dintre două suprafeţe solide. 
Această forţă de rezistenţă reduce oarecum energia de 
mişcare, iar acea cantitate, care a fost redusă, trebuie să-şi 
manifeste prezenţa pe altundeva, deoarece energia, pur şi 
simplu, nu poate dispărea în neant. Ca atare, reapare sub 
formă de căldură. Lucru foarte bun pentru anvelopele cu 
fricţiune ridicată, ba chiar şi pentru pucurile cu fricţiune 
scăzută folosite la hochei, însă nu este necesar ca o 
moleculă de apă să fie frecată de vreo maseuză moleculară 
pentru a se înfierbânta în cuptorul cu microunde. Ea nu 
trebuie să facă altceva decât să se lase îmbrâncită de o 

vecină rapid reorientabilă, care a „înghiţit” o microundă. 

În mod bizar, cuptoarele cu microunde nu dau rezultate 
prea bune în cazul topirii gheții. Şi asta din cauza faptului 
că moleculele de apă din componenţa gheții sunt strâns 
legate între ele, într-un cadru rigid (ştiinţific spus, într-o 
reţea cristalină), care nu le permite să se reorienteze sub 
influenţa oscilaţiilor microundelor, oricât şi-ar dori s-o poată 
face. Când decongelaţi un aliment îngheţat în cuptorul 
vostru cu microunde, îi încălziţi mai ales componentele 
constituente neapoase, iar căldura rezultată este transmisă 
abia ulterior cristalelor de gheaţă, topindu-le. 


Dacă vă folosiți de un burete sintetic pentru a vă 
şterge chiuveta şi tocătorul, s-ar putea să doriți să-l 
sterilizați din când în când, în special după ce ați folosit 
tocătorul pentru tăierea vreunei bucăţi de carne crudă 
(lucru pe care, oricum, n-ar trebui să-l faceți; tăiați 
carnea crudă doar pe hârtie cerată de unică folosință). 
Ati putea să fierbeți buretele în apă, dar o metodă mai 
rapidă presupune punerea lui, ud fleaşcă, pe o farfurie 
şi băgarea ei imediată în cuptorul cu microunde reglat 
la temperatură maximă, unde va sta un minut Fiţi 
atenți când scoateti burete de acolo pentru că o să 
frigă. Unii oameni işi bagă burepi în maşinile de spălat 
vase, dar multe dintre ele nu ating temperaturile de 
sterilizare. 


De ce mâncarea din cuptorul cu microunde trebuie, 
uneori, să fie lăsată un pic „să se liniştească” după ce a 
fost încălzită? 


Spre deosebire de razele X,  verişoarele lor 
electromagnetice care au o frecvenţă şi o energie mult mai 
ridicate, microundele nu pot penetra alimentele decât pe o 
adâncime de vreo doi, trei centimetri; energia lor este 
complet absorbită şi transformată în căldură în această 
zonă marginală. Deci iată unul dintre motivele indicaţiei de 

tip „acoperă şi aşteaptă” din reţete şi din broşurile de 
prezentare ale cuptoarelor „inteligente”: este nevoie de 
timp pentru ca acea căldură acumulată în stratul exterior 
să-şi facă drum spre interiorul mâncării. 

În cazul în care nu aveţi un cuptor mai performant, se va 
întâmpla deseori ca în reţete să întâlniți indicaţia de a-l opri 
din când în când şi a amesteca mâncarea înainte de a 
continua încălzirea. Motivul e acelaşi. 

Căldura se distribuie în două moduri. În primul rând, 
moleculele mai calde ale alimentelor se lovesc de cele ceva 
mai reci din imediata lor vecinătate, transferându-le o parte 
din energia lor de mişcare - din căldură -, astfel încât, 
gradat, căldura pătrunde tot mai adânc în mâncare. 

În al doilea rând, apa din vas se transformă în mare 
măsură în abur, iar aburul se infiltrează în toată masa de 
ingrediente, transferându-le, la rându-i, căldură. Acesta 
este motivul pentru care încălzirea în cuptoare cu 
microunde se face cu precădere în vase neetanş închise; 
vreţi ca aburul să rămână înăuntru, dar nu doriţi ca 
presiunea să crească într-atât încât să salte capacele de pe 
ele. 

Ambele procese de transfer de căldură pe care le-am 
prezentat sunt lente, aşa că, în cazul în care nu-i daţi 
căldurii răgazul necesar pentru a se distribui uniform, veţi 
avea parte de o mâncare pe alocuri caldă, pe alocuri rece. 

Deoarece practic orice fel de mâncare conţine apă, 
înseamnă că, practic, orice fel de mâncare poate fi încălzit 
în cuptoare cu microunde. (Nu încercaţi să băgaţi în ele 
ciuperci deshidratate, de exemplu.) Dar mai există 
molecule, altele decât cele de apă, care pot fi încălzite de 
microunde, notabile fiind grăsimile şi zaharurile. De aceea 
şunca se poate pregăti atât de bine în cuptorul cu 
microunde şi tot de aceea dulcile stafide dintr-o brioşă 
încălzită într-un astfel de cuptor pot ajunge să fie periculos 
de fierbinţi pentru limbă, chiar dacă aluatul din jurul lor 
este abia călduţ. 

Ca atare, merită să fiţi atenţi cu alimentele grase şi cu 

cele zaharoase. Moleculele de apă bine înfierbântată se 
ridică sub formă de abur, dar cele încinse ale grăsimilor şi 
zaharurilor rămân la locurile lor, supunându-vă la riscuri 
neaşteptate. Şi acesta este un motiv pentru care e 
întotdeauna mai înţelept să ai răbdare puţin înainte de a 
scoate şi de a consuma mâncarea încălzită într-un cuptor 
cu microunde: aburul trebuie să aibă timp să se 
domolească, iar „punctele ei fierbinţi” să se răcească, 
ajungând la o temperatură egală cu cea a ingredientelor 
din jur. 


De ce sunetele scoase de cuptorul meu cu microunde 
îmi dau senzația că porneşte şi se opreşte încontinuu? 


Pentru că asta şi face. Magnetronul are cicluri de 
funcţionare şi de repaos, pentru a-i permite din când în 
când căldurii să se distribuie prin masa de mâncare. Când 
vă reglaţi cuptorul la „putere” maximă, nu reglaţi, de fapt, 
puterea microundelor ieşite din magnetron; el nu poate 
funcţiona decât la numărul exact de waţi pentru care a fost 
proiectat (dar vezi explicaţiile date în continuare). 

De fapt, ceea ce reglaţi este un procent de timp, care 
reprezintă timpul de repaos. Pentru o „putere de 50”, 
repaosul este egal cu o jumătate dintr-un ciclu complet. 
Huruitul de pornire şi de oprire se datorează ventilatorului 
de răcire al magnetronului. 

Unele cuptoare ceva mai sofisticate au programate 
diverse secvenţe şi perioade ale ciclurilor de funcționare- 
repaos, pentru optimizarea unor operaţiuni specifice, cum 
ar fi „reîncălzire mâncare”, „coacere cartofi”, „dezgheţare 
legume” şi, cea mai importantă dintre toate, „pregătire 
floricele de porumb”. 

Dar, relativ recent, în domeniul cuptoarelor cu microunde 
a început să se manifeste o nouă direcţie de dezvoltare: 
tehnologia „invertorului”. În loc de a avea cicluri de pornire 
şi oprire, cuptorul are posibilitatea să furnizeze în mod 
continuu microunde de putere mai redusă, în vederea unei 

încălziri ceva mai uniforme. 


De ce într-un cuptor cu microunde mâncarea se face 
mult mai repede decât într-unul convențional? 

Înainte de a putea încălzi mâncarea, cuptorul obişnuit, 
indiferent dacă e cu gaz sau electric, trebuie să încingă un 
volum de vreo 0,05-0,1 m? de aer (doar ştiţi textul: 
„preîncălziţi cuptorul”), şi abia apoi aerul fierbinte îi va 
transfera mâncării energia sa calorică. Acestea sunt nişte 
procese foarte lente şi foarte ineficiente. Un cuptor cu 
microunde, pe de altă parte, încălzeşte mâncarea - şi 
numai mâncarea - fără a apela la vreun intermediar de 
genul aerului ori apei (ca în cazul fierberii). 

E un nonsens să spui, ca în unele cărţi de bucate 
dedicate în totalitate gătitului în astfel de cuptoare, că ele 
pregătesc mâncarea atât de repede „pentru că 
microundele, fiind aşa de micuţe, călătoresc prin spaţiu 
extrem de iute”. Toate undele electromagnetice se 
deplasează cu viteza luminii, indiferent care este lungimea 
lor de undă. Prefixul „micro-” al cuvântului microundă nu 
este echivalent cu „micuţ”. Ele au fost denumite 
„microunde” deoarece, în esenţă, sunt nişte unde radio 
ultrascurte. 


De ce mâncarea trebuie rotită în timpul gătim? 


Este greu de proiectat un cuptor de acest gen care să fie 
caracterizat de o intensitate uniformă a microundelor în tot 
volumul incintei, aşa încât puterea lui de încălzire să 
afecteze în aceeaşi măsură orice punct al masei de 
ingrediente din vasul de gătit. Mai mult decât atât, orice fel 
de mâncare ar fi în cuptor, acesta va absorbi microundele, 
slăbindu-le puterea, oricât de uniform distribuite ar fi fost. 
Puteţi cumpăra din magazinele cu produse de bucătărie un 
aparat de măsurare a puterii microundelor. Este ieftin şi, 
plasându-l în mai multe zone ale cuptorului, veţi vedea că 
înregistrează intensităţi diferite în puncte diferite. 

Soluţia este să nu vă lăsaţi mâncarea să stea pe loc, ca 
să puteţi „aplatiza” iregularităţile de intensitate ale 
microundelor. Majoritatea cuptoarelor din zilele noastre 
sunt dotate cu platouri care se rotesc automat, dar, pentru 
cazul în care al dumneavoastră nu are aşa ceva, 
numeroase rețete şi instrucțiuni de dezgheţare a 
produselor congelate vă vor reaminti să rotiţi vasul cu 
mâncare pe la jumătatea timpului de încălzire. 


De ce nu trebuie să introduci metal în cuptorul cu 
microunde? 


Lumina e reflectată de oglinzi; microundele sunt 
reflectate de suprafeţele metalice. (Radarul este un fel de 
microundă care vă dă peste cap toate planurile atunci când 
se reflectă în maşina voastră exagerat de grăbită.) Dacă 
vasul pe care l-aţi băgat în cuptor reflectă prea multe 
microunde, în loc să le absoarbă, tubul magnetronului 
poate fi deteriorat. In cuptor, trebuie să existe întotdeauna 
ceva care să absoarbă microundele. De aceea nu este 
indicat să funcţioneze în gol. 

Obiectele metalice din cuptoarele cu microunde se pot 
comporta imprevizibil dacă nu deţineţi vreo diplomă în 
domeniul ingineriei electrice.  Microundele generează 
curenţi electrici în masa unui metal şi, dacă respectivul 
obiect metalic este prea subţire, s-ar putea să nu fie capabil 
să reziste curentului, aşa că se va înroşi şi se va topi, exact 
cum se întâmplă în cazul unei siguranţe supraîncălzite. lar 
dacă obiectul are, pe deasupra, şi nişte zone proeminente 
ascuţite, poate acţiona exact ca un paratrăsnet, 
concentrând atâta energie provenită de la microunde în 
acele proeminențe, încât va ajunge să emită scântei. (De 
mare notorietate în acest sens se „bucură” acele sârmuliţe 
cu teacă de hârtie folosite pentru legarea pungilor, care nu 
sunt numai subţiri, ci şi ascuţite la capete, aşa că fiţi atenţi 
cu ele!) 

Pe de altă parte, inginerii care proiectează cuptoare cu 

microunde pot inventa obiecte metalice cu dimensiuni şi 
forme adecvate, datorită cărora nu veţi avea probleme. ŞI 
chiar o fac. Unele cuptoare sunt dotate cu tăvi şi grătare 
metalice. 

Dar din cauza faptului că este greu de prevăzut ce 
dimensiuni şi forme de obiecte metalice sunt sigure, 
respectiv care pot declanşa adevărate focuri de artificii, cel 
mai bun sfat este să nu introduceţi nimic metalic în 
cuptorul cu microunde. Lucru valabil şi pentru vasele 
ornamentale cu modele obţinute prin depunere de straturi 
metalice, cum ar fi de pildă cele aurite. 


Prăjirea pâinii în cuptorul cu microunde 


Pesmet auriu 


Anumite accesorii specializate ale acestor cuptoare 
au învelişuri metalice subţiri, pe care microundele le 
încing puternic, şi astfel se rumenesc apoi alimentele 
aflate în contact cu ele. De regulă, fără un intermediar, 
microundele nu rumenesc mâncarea, deoarece energia 
lor este absorbită cu precădere în interiorul ei, 
suprafaţa neîncălzindu-se suficient de mult pentru a 
putea avea loc reacţiile specifice rumenirii. 

Ca atare, să nu vă aşteptaţi să reuşiţi să pregătiţi 
într-un astfel de cuptor crutoane ori felii de pâine 
prăjită. În schimb, el va face repede o treabă foarte 
bună cu fărâme de pâine proaspătă înmuiate în ulei. 
Uleiul absoarbe  microundele, se  înfierbântă şi 
„pârleşte” pâinea. 

Când cele câteva felii rămase din pâinea ţărănească 
sunt prea vechi pentru a fi mâncate, dar totodată prea 
bune pentru a fi aruncate, folosiţi-vă de cuptorul cu 
microunde pentru a face un astfel de pesmet. Se poate 
presăra peste legume sau paste făinoase. 

2-3 felii groase de pâine ţărănească, doar 
miezul 

vreo 2 linguriţe ulei de măsline 

un praf de sare grunjoasă 


1. Rupeţi pâinea în bucăţi şi băgaţi-o în blender. 
Adăugaţi treptat uleiul de măsline, prin orificiul de 
alimentare, pe măsură ce pâinea dinăuntru este 
mărunţită la dimensiunile dorite. Adăugaţi şi sarea, 
apoi mai învârtiţi puţin, pentru ca totul să se 
amestece bine. 

2. Împrăştiaţi firimiturile într-un strat subţire, pe fundul 
unei farfurii din acelea speciale, rezistente la 
microunde. Lăsaţi-o descoperită şi puneţi cuptorul în 
funcţiune, la putere maximă, pentru 1 minut. Apoi 
amestecati firimiturile şi mai coaceţi-le 1 minut, sau 
până când se rumenesc. Dacă ele sunt mari şi cam 
prea umede, lungiţi timpul de coacere cu încă 30 de 
secunde. Supravegheaţi-le îndeaproape, deoarece 
cu cât sunt mai mici firimiturile, cu atât creşte riscul 
de a le arde. , 

PENTRU APROXIMATIV 1 CANA 
GENEROS UMPLUTA CU PESMET 


Incinta cuptorului poate avea scăpări de microunde, 
care, ieşind, să-l „gătească” pe bucătar? 


Un cuptor vechi şi lovit, cu uşă deformată, poate avea, 
într-adevăr, scăpări suficient de mari prin fantele formate 
pentru ca microundele ieşite să devină periculoase, însă în 
cazul celor din ziua de astăzi, atent proiectate, scăpările 
sunt extrem de mici. Mai mult decât atât, în clipa 
deschiderii uşii, magnetronul se opreşte din funcţiune şi 
microundele dispar, exact ca lumina în momentul stingerii 
unei lămpi. 

Dar ce putem spune despre uşa propriu-zisă, care este 
din sticlă? Microundele trec prin sticlă, dar nu şi prin metal, 

aşa că uşa cuptomlui are depus pe ea un strat metalic, 
care, perforat fiind, permite luminii să pătrundă prin el, ca 
să vedeţi în interior, însă nu dă voie microundelor să iasă, 
deoarece, pur şi simplu, lungimea lor de undă (de 12,24 
cm) este prea mare pentru a le lăsa să se strecoare prin 
perforaţiile stratului metalic protector. Credinţa că e 
nesănătos să stai la o distanţă mai mică de câteva zeci de 
centimetri de un cuptor cu microunde pus în funcţiune nu 
are niciun temei. 


Ce caracteristici aparte are un recipient „rezistent la 
microunde”? 


Teoretic, răspunsul este simplu: acele recipiente au 
molecule care nu sunt dipoli electrici şi nu vor absorbi 
microunde. Nefiind polare, asemenea molecule nu se lasă 
smucite de microunde din locurile lor, aşa încât nu se 
încălzesc. Dar, în practică, răspunsul nu mai este chiar atât 
de simplu de dat. 

În mod surprinzător, în această societate a noastră pe 
care mulți oameni o percep ca fiind exagerat de 
reglementată, se pare că n-ar exista vreo definiție 
guvernamentală, industrială sau comercială a termenului 
„rezistent la microunde”. Am încercat să descopăr una la 
FDA, apoi la Federal Trade Commission (Comisia 
Comercială Federală) şi la Consumer Product Safety 
Commission (un fel de comisie de protecţie a 
consumatomlui), dar în zadar. Şi nici n-am găsit vreun 
fabricant de produse „rezistente la microunde” care să-mi 
explice de ce pretind că respectivele produse ar avea o 
asemenea caracteristică. (Litigii judiciare! Litigii judiciare!) 

Ca atare, se pare că ne putem formula propriile teorii. 
Totuşi, iată câteva principii călăuzitoare: 

Metalele: Am spus deja de ce metalele nu trebuie folosite 
în cuptoare cu microunde. 

Sticla şi hârtia: Sticla (cea standard, de bucătărie, nu un 
cristal de calitate superioară), hârtia şi pergamentul nu 

323 


prezintă niciun risc; ele nu absorb absolut deloc 
microundele. Aşa-zisul cristal, care este de fapt tot un gen 
de sticlă, dar cu un conţinut sporit de oxid de plumb, le 
absoarbe într-o oarecare măsură şi, de aceea, se poate 
încălzi. Şi este posibil ca, într-un perete gros, căldura să 
inducă solicitări care să conducă la fisurarea lui. Mai bine 
nu riscaţi făcând uz de chestii atât de costisitoare. 

Materialele plastice: Nici materialele plastice nu absorb 
microundele. În schimb, mâncarea din ele se poate încinge 
cam tare şi orice vas, indiferent din ce-i făcut, e încălzit 
apoi de mâncare. Unele mase plastice moi, cum ar fi cele 
din care sunt făcute subţirelele pungi de depozitare, cutiile 
de margarină şi ambalajele din polistiren expandat în care 
vi se serveşte de regulă comanda făcută pentru acasă, se 
pot chiar topi din cauza căldurii degajate de mâncare. lar 
anumite recipiente de plastic recomandate pentru 
păstrarea alimentelor în frigider se pot deforma. Numai 
experienţa vă va învăţa ce anume să folosiţi. 

Ceramicele: În general, ceştile şi farfuriile din ceramică 
nu ridică probleme, însă există posibilitatea ca unele piese 
să fie făcute dintr-un material în componenţa căruia să 
intre nişte substanţe minerale care să absoarbă energia 
microundelor, făcându-le să se încingă. Dacă sunteţi în 
dubiu, testaţi-o pe „suspectă” încălzind-o goală în cuptor, 
alături de puţină apă pusă într-un pahar de măsurare. Dacă 
obiectul de test se încinge, nu este rezistent la microunde. 
(Apa trebuie să fie prezentă în incintă pentru a absorbi 
microundele şi a vă ajuta, astfel, să evitaţi problema 
funcţionării în gol a cuptorului, la care m-am referit 
anterior.) 

Pentru a ne complica şi mai mult vieţile, în cuptorul cu 
microunde pot crăpa şi câni sau ceşti ceramice făcute din 
materiale absolut inocente, care nu absorb energie. Dacă 
smalţul lor e ori sărit pe alocuri, ori fisurat din cauza 
vechimii, există posibilitatea ca apa să se infiltreze - în 
timpul spălării, de pildă - în pori sau în pungile de aer 
formate în argilă pe sub smalţ. Şi, la introducere în cuptorul 

cu microunde, apa prinsă acolo ca într-o capcană va începe 
să fiarbă, iar ceaşca poate crăpa sub presiunea aburilor 
degajaţi. Se întâmplă rareori aşa ceva, dar este preferabil 
să nu băgaţi într-un cuptor cu microunde ceşcuţele ştirbite 
sau fisurate lăsate moştenire de familie. 


De ce în asemenea cuptoare se încing până şi 
recipientele aşa-zis „rezistente la microunde”? 


Termenul „rezistent la microunde” se referă doar la 
faptul că respectivele recipiente nu se încălzesc ca urmare 
a absorbției directe a microundelor. Dar mâncarea din ele 
absoarbe energia microundelor, încălzindu-se în consecinţă, 
şi, după cum am subliniat anterior, căldura ei este 
transmisă, în mare parte, vasului în care se află. 
Temperatura la care va ajunge vasul depinde de 
eficacitatea cu care acesta reuşeşte să absoarbă căldura 
din mâncare, diferite materiale - chiar şi diferite materiale 
„rezistente la microunde” - putându-se diferenţia puţin din 
acest punct de vedere. Folosiţi-vă întotdeauna de prosoape 
de bucătărie atunci când scoateţi un vas din cuptor. lar 
când îi daţi la o parte capacul, fiţi atenţi la aburii care se 
vor ridica de sub el - pot fi foarte fierbinţi. 


Este periculos să încălzeşti apă în cuptorul cu microunde? 


Nu şi da. Nu, pe de o parte, deoarece este puţin probabil 
să se întâmple ceva serios, şi da, pe de alta, pentru că 
trebuie să fiţi atenţi. Apa încălzită la microunde, dar care n- 
a ajuns să clocotească viguros absolut peste tot, poate fi, 
într-adevăr, o micuță bombă cu aspect aparent inofensiv. 

Dat fiind că energia microundelor este absorbită doar de 
stratul superficial al masei de apă din cană, strat care nu 
are grosimea mai mare de 2-3 cm, căldura astfel generată 
trebuie apoi să se împrăştie uniform prin zonele interioare 
înainte ca toată apa să poată ajunge la punctul de fierbere. 
Procesul acesta, de difuzie a căldurii, este lent şi există 

posibilitatea ca unele dintre porțiunile limitrofe să se 
înfierbânte foarte tare înainte de a se observa vreun clocot 
în cană. De fapt, în porțiunile limitrofe apa poate chiar 
depăşi punctul de fierbere fără să clocotească; se spune că 
este supraîncălzită. Apa - şi, fireşte, orice lichid - poate să 
nu clocotească chiar dacă este suficient de fierbinte, fiindcă 
pentru a clocoti moleculele ei au nevoie de un loc 
convenabil de „întrunire” până când, strângându-se acolo 
destul de multe, să existe posibilitatea formării unei bule cu 
vapori de apă. (Mai ştiinţific: ele necesită existenţa unor 
centri de  nucleaţie.) Centrul de nucleaţie poate fi 
reprezentat de un fir de praf, de o impuritate din apă, de o 
mică bulă de aer sau chiar de o imperfecţiune microscopică 
din peretele ceştii. 

Dar hai să presupunem că aveţi nişte apă pură, perfect 
filtrată, într-o cană netedă, curată şi fără defecte, aşa încât 
să nu existe practic niciun centru de nucleaţie. O băgaţi în 
cuptorul cu microunde şi, fiind evident foarte grăbiţi, îl 
porniţi la putere maximă, acesta încălzind intens stratul 
exterior de apă. În asemenea condiţii, este posibil să vă 
alegeţi cu nişte „buzunare” de apă supraîncălzită, care abia 
aşteaptă să clocotească furioase imediat ce li se va da 
ocazia. Şi o astfel de ocazie chiar li se va da în momentul în 
care veţi deschide uşa cuptorului şi veţi înşfăca iute ceaşca 
din interior,  zbuciumându-i conținutul. Din cauza 
turbulenței, o parte din „supracăldură” îşi găseşte calea 
spre zone ceva mai reci şi nu chiar atât de clocotitoare, 
determinându-le brusc şi pe ele să fiarbă. Drept rezultat, 
veţi avea parte de apariţia unor noi băşici, complet 
neaşteptate, care vă pot împroşca cu stropi fierbinţi de apă. 

Motivul pentru care o asemenea clocotire întârziată nu se 
produce niciodată în cazul unei ape încălzite pe aragaz este 
că pe fundul ibricului e generată o căldură datorită căreia 
iau naştere încontinuu bule minuscule de aer şi vapori de 
apă ce joacă rol de centri de nucleaţie, preîntâmpinând 
fenomenul de supraîncălzire. Totodată, apa încălzită de pe 
fund se ridică şi circulă necontenit, lucru care împiedică 

acumularea unei cantităţi prea mari de căldură într-un 
singur loc. 

Mai bine vă luaţi toate măsurile de siguranţă şi nu 
scoateţi niciodată ceaşca din cuptorul cu microunde 
imediat ce sesizaţi apariţia primelor băşici la suprafaţa ei, 
deoarece este posibil să mai existe zone mai puţin fierbinţi, 
care să izbucnească în clocot complet pe neaşteptate. 
Urmăriţi comportamentul apei prin geamul cuptomlui şi 
lăsaţi-o să clocotească viguros timp de câteva secunde 
înainte de a opri cuptorul şi de a o scoate de acolo. Doar 
aşa veţi putea fi convinşi că toată apa a ajuns la aceeaşi 
temperatură, de fierbere. 

Dar chiar şi aşa, fiţi atenţi când scoateţi din cuptor orice 
lichid fierbinte; tot mai există posibilitatea să izbucnească 
în clocot pe neaşteptate şi să vă opărească cu picăturile 
împroşcate. Mi-am format obiceiul de a cufunda în cană o 
furculiţă, ca să „dezamorsez” în mod controlat orice zonă 
supraîncălzită înainte de a o scoate din cuptor. 

Dacă vi se va întâmpla vreodată să băgaţi ulterior în apa 
încinsă în cuptorul cu microunde vreun pliculeţ cu ceai sau 
(vai!) nişte cafea instant, veţi mai observa nişte frământări 
pe suprafaţa ei, dar nu va fi vorba de clocot şi nu vor fi 
violente; sunt, în marea lor majoritate, nişte simple bule de 
aer. Substanțele solide adăugate furnizează noi centri de 
nucleaţie, inexistenţi anterior, iar aceşti centri eliberează o 
parte din aerul dizolvat iniţial în apa rece, care n-a avut 
timp să iasă la suprafaţă în cele câteva minute de încălzire. 


Supă în doi timpi şi trei mişcări 
Supă de vară verde ca jadul 


la-ţi tălpăşiţa tu, Vichyssoise, supă-cremă rece de 

cartofi cu praz, dar şi tu, supă de roşii pe nume 

Gazpacho! „Supa de vară verde ca jadul” este la fel de 
răcoroasă şi de înviorătoare. 

Supele nu trebuie fierte ore întregi. Aceasta are 
327 


nevoie doar de vreo 15 minute, şi asta numai 
mulţumită magiei microundelor. Este posibil să fi fost 
inventată de soţia vreunui fermier, care se folosea cu 
pricepere de generozitatea producţiei de vară a 
grădinii din spatele casei sale. 

Această supă arată mai bine dacă este turnată într-o 
supieră albă sau viu colorată şi dacă o garnisiţi cu 
verdeţuri proaspete, tocate mărunt. Ele conţin foarte 
puţine calorii, aşa încât de ce n-am adăuga mai multe? 
încercaţi să puneţi şi un strop de ulei de măsline 
extravirgin ori puțină smântână  acrişoară, de 
fermentație, pentru a domoli aroma legumelor. 


5 căni supă de carne de pui 

2 căni fasole verde crudă, tăiată mărunt 

2 căni lăptuci cu frunze lungi (romaine), crude, 
tocate mărunt 

2 căni dovlecei cruzi, tocaţi mărunt 

2 căni mazăre crudă sau 1 cutie mazăre 
congelată 

1 cană ţelină, tăiată mărunt 

1⁄2 cană ceapă verde mărunţită (atât porţiunea 
albă, cât şi cea verde) 

' cană pătrunjel mărunţit 

sare şi piper negru proaspăt măcinat 

verdeţuri proaspete tăiate mărunt 

ulei de măsline sau smântână fermentată, 
opţional 


1. Puneţi într-un bol mare de sticlă supa de pui, fasolea 
verde, lăptucile, dovleceii, mazărea, ţelina, ceapa 
verde şi pătrunjelul. Acoperiţi-l cu o farfurie din 
carton şi ţineţi-l în cuptorul cu microunde, reglat la 
putere maximă, timp de 15 minute sau până când 
legumele se înmoaie. 

2. Fiertura va fi foarte fierbinte. Scoateţi-o cu grijă din 
cuptor, lăsaţi-o să se răcorească un pic, apoi turnaţi- 

o cu grijă într-un blender, câte o cană o dată, până 
când combinaţia rezultată este omogenă. Asezonaţi 
generos cu sare şi piper, deoarece, supa fiind servită 
rece, aroma legumelor se cam pierde. Turnaţi 
piureul-supă în mai multe recipiente mici destinate 
exclusiv păstrării alimentelor în frigider şi, pentru a 
preîntâmpina încălzirea celorlalte mâncăruri de 
acolo, lăsaţi-le să se răcească înainte de a băga 
acolo respectivele recipiente. Răciţi-l bine înainte de 
a-l servi în nişte boluri, şi ele tot reci. 

3. Ornaţi fiecare porţie cu verdeţuri proaspete, tocate 
mărunt. Dacă vreţi, adăugaţi câţiva stropi de ulei de 
măsline sau de smântână fermentată. 


Notă: Pentru a pregăti o astfel de supă pe aragaz, 
puneţi zeama de carne şi legumele într-o cratiţă 
mare şi fierbeţi-le, parţial acoperite, timp de 15-20 
de minute. Apoi continuaţi cu pasul 2 descris 
anterior. 


PENTRU 6-8 PORŢII 


Microundele schimbă structura moleculară a 
mâncărurilor? 


Da, evident că da. Procesul poartă denumirea de 
„gătire”. Orice metodă de gătire provoacă modificări 
chimice şi moleculare ale alimentelor. Un ou gătit are cu 
siguranță o compoziție chimică diferită de a unuia crud. 


Oare microundele distrug elementele nutritive din 
alimente? 


Nicio metodă de pregătire a hranei nu va distruge 
mineralele. Dar căldura va distruge vitamina C, de pildă, 
indiferent cum vă preparaţi mâncarea. 

Căldura generată de microunde nefiind uniform 

repartizată, unele părţi ale conținutului vasului 
dumneavoastră pot fi expuse unor temperaturi mult mai 
ridicate decât în cazul în care aţi apela la alte metode, aşa 
încât există posibilitatea ca unele vitamine să fie afectate. 
Dar chiar dacă microundele vă distrug complet vitamina X 
dintr-un fel de mâncare, cu siguranţă consumarea 
ocazională a unui astfel de fel, lipsit de vitamina X, nu vă va 
crea probleme nutriţionale. Într-o dietă echilibrată, fiecare 
fel din meniu nu trebuie neapărat să conţină toate 
vitaminele şi mineralele existente. 


De ce mâncărurile pregătite în cuptoare cu microunde 
se răcesc mai repede decât cele făcute în cuptoare 
convenționale? 


Răspunsul acesta s-ar putea să vi se pară dezamăgitor 
de simplu: mâncarea expusă microundelor poate să nu fi 
fost, înainte de toate, încinsă la fel de tare. 

Într-un cuptor cu microunde, gradul de încălzire depinde 
de mulţi factori, cum ar fi tipul, cantitatea şi consistenţa 
mâncării. Dacă, de exemplu, aţi ales un ciclu de pomire- 
oprire ai magnetronului care nu este potrivit pentru o 
anumită mâncare şi un anumit vas, dacă operaţiunile de 
amestecare şi/sau rotire nu sunt executate temeinic ori 
dacă vasul nu e acoperit, pentru a reţine aburul în interior, 
există posibilitatea ca distribuţia căldurii prin mâncare să 
nu fie uniformă. Zonele ei exterioare pot ajunge să fie 
opărite, în timp ce acelea din interior să rămână încă relativ 
reci. Ca atare, per ansamblu, temperatura medie a 
mâncării va fi mai scăzută decât v-aţi închipui şi va cobori 
mai repede la nivelul celei din încăpere. 

Într-un cuptor convenţional, pe de altă parte, mâncarea 
este înconjurată de aer foarte fierbinte o perioadă relativ 
lungă de timp, aşa încât căldura are răgazul necesar pentru 
a pătrunde în toată masa ei. Astfel, temperatura mâncării 
va ajunge în cele din urmă s-o egaleze pe cea a aerului din 
cuptor (cu excepţia cazului în care faceţi în mod deliberat o 

friptură în sânge, de pildă) şi îi va trebui mai mult timp să 
scadă. 

Şi mai există un motiv. Într-un cuptor convenţional, 
vasele de bucătărie folosite se încing la fel de tare ca aerul 
din jur şi îşi transmit căldura direct înspre mâncare. 
Recipientele „rezistente la microunde”, în schimb, sunt 
proiectate în aşa fel încât să nu se încălzească. Drept 
urmare, în cuptorul cu microunde, mâncarea se află în 
contact cu un recipient mai rece decât ea, iar acest fapt o 
privează de o oarecare cantitate de căldură. 


IAR ÎN FINAL, IATĂ DOUĂ mistere ale microundelor, pe 
care nişte gospodine îngrijorate şi dezorientate mi-au cerut 
să le dezleg. 


Când bag mazăre crudă în cuptorul cu microunde, apa 
clocoteşte atât de tare, incât dă pe dinafară, lucru care 
nu se întâmplă şi în cazul mazării conservate. Care-i 
diferența dintre ele? 


Energia microundelor este absorbită cu precădere de 
lichidele din mâncare. Mazărea îmbibată cu apă din 
conservă şi lichidul care o înconjoară vor absorbi 
microundele cam în acelaşi ritm, ajungând să fie, de aceea, 
cam la fel de fierbinţi. Când apa începe să clocotească, 
boabele de mazăre au temperatura apropiată de a ei şi, 
fără niciun dubiu, acesta este momentul când le consideraţi 
făcute şi opriţi cuptorul din funcţiune. 

Pe de altă parte, mazărea crudă, cu cât este mai uscată, 
cu atât va absorbi microundele mai puţin prompt decât apa 
din jurul ei, apa încălzindu-se, de aceea, mai repede. Dar 
boabele, relativ reci, nu-i permit apei să se încălzească 
uniform. Şi, în acelaşi timp ele acţionează ca nişte 
adevăraţi „provocatori de bule” (în termeni ştiinţifici: centri 
de nucleaţie), încurajând apa din orice zonă mai fierbinte să 
ţâşnească în forţă. lar lucrul acesta se întâmplă înainte ca 
mazărea să fie întru totul gătită, făcându-vă să credeţi că e 

momentul s-o scoateţi din cuptor. 

Încercaţi să nu reglaţi cuptorul la putere maximă, ci la 
una mai scăzută, la care iradierea cu microunde se face în 
stil intermitent, acesta dându-i apei răgazul să-şi distribuie 
căldura în boabele de mazăre. In felul acesta, ele se vor 
înmuia înainte ca apa să aibă ocazia să dea pe dinafară. 

Sau, încă şi mai bine, cumpăraţi mazăre congelată. 
Producătorul a detectat, prin teste, care este cea mai bună 
metodă de pregătire a ei într-un cuptor cu microunde, iar 
instrucţiunile lui se află chiar acolo, pe pachet. 


Odată, când am supus acțiunii microundelor mai 
multe tipuri de legume congelate, puse toate într-un 
bol de sticlă, de au început brusc să scânteieze de 
parcă ar fi avut în compoziție cine ştie ce metal. M-am 
grăbit să scot din funcţiune cuptorul şi să le studiez 
atent, dar n-am detectat nicio particulă metalică. In 
schimb, legumele erau practic carbonizate din cauza 
scânteilor! Am repetat figura, cu un alt pachet de 
legume procurat de la aceeaşi firmă, şi lucrurile s-au 
petrecut la fel. Cei de la Telefonul consumatorului mi- 
au spus tot felul de poveşti, iar cei de la 
Departamentul de prevenire a riscurilor din cadrul 
supermarketului respectiv au înaintat plângerea mea 
furnizorului, care, la rândul lui, a înaintat-o companiei 
lui de asigurări. Ce s-o fi întâmplat? 


Pasare de responsabilităţi, asta a fost. A, sau vă refereaţi 
la cuptor? Relaxaţi-vă. Nu daţi pe nimeni în judecată. N-a 
existat niciun pic de metal în legumele dumneavoastră. Pun 
pariu că mai ales morcovii s-au carbonizat, corect? lată ce 
se poate să se fi întâmplat: 

Alimentele congelate conţin, de regulă, cristale de 
gheaţă. Însă, după cum am subliniat anterior, apa aflată în 
stare solidă, de gheaţă, nu absoarbe microundele la fel de 
bine ca cea aflată în stare lichidă. Acesta este motivul 
pentru care, în momentul setării pe „dezgheţare”, cuptorul 

nu încearcă să topească gheaţa direct, ci acţionează în 
rafale intermitente de aer cald, lăsând între rafale câte un 
interval de timp, pentru distribuirea uniformă a căldurii şi 
topirea gheții. 

Dar dumneavoastră nu utilizaţi setarea „dezgheţare”, nu- 
i aşa? (Sau poate că aveţi un cuptor căruia îi lipseşte 
această funcţie.) Vă reglaţi cuptorul la un nivel înalt şi 
constant de încălzire, din cauza căruia porțiunile marginale 
ale alimentelor ajung la temperaturi extrem de ridicate, iar 
căldurii nu i se dă suficient răgaz pentru a se disipa prin tot 
bolul. Drept urmare, aceste porţiuni se ard, apoi se 
carbonizează. 

De ce tocmai morcovii şi de unde acele scântei? (O să vă 
placă ceea ce vă voi spune.) Mazărea, porumbul, fasolea şi 
alte chestii de genul ăsta au forme rotunjite, însă morcovii 
sunt tăiaţi de regulă în cubuleţe sau fâşii alungite, cu 
muchii ascuțite. Muchiile acestea se usucă şi se 
carbonizează mai repede decât restul legumei. lar o muchie 
ascuţită carbonizată sau un vârf carbonizat poate juca rol 
de paratrăsnet, el atrăgând energia electrică înspre sine şi 
preîntâmpinând posibilitatea ca ea să se concentreze în 
altă direcţie. (Ştiinţific vorbind: vârfurile ascuţite bune 
conductoare de electricitate dezvoltă gradienţi ridicaţi de 
concentrare a câmpului electric.) Energia foarte 
concentrată, atrasă de morcovi, este cea care a generat 
scânteile. 

Ştiu că pare greu de crezut, dar teoria este logică. S-au 
mai înregistrat astfel de fenomene. Data viitoare, utilizaţi 
opţiunea „dezgheţare legume” sau setaţi cuptorul pe 
oricare alt nivel de putere redusă. Ori, dacă n-o faceţi, 
măcar adăugaţi suficientă apă în bol, pentru a acoperi 
legumele. 

Serios, cuptorul dumneavoastră nu este posedat de 
diavol. 

CAPITOLUL IX. 
Echipamente şi tehnologii 


Bucătarii de azi, aidoma artiştilor, au propriile palete şi 
pensule, mai exact, un arsenal de ustensile care le 
uşurează ducerea la îndeplinire a vechilor sarcini şi le fac 
posibile pe cele noi. Bucătăriile moderne se mândresc cu o 
largă gamă de dispozitive mecanice şi electrice, de la cel 
mai simplu ansamblu piuliţă-pisălog şi încheiată cu cele mai 
sofisticate cuptoare şi plite de gătit. 

Ca specie, am progresat atât de mult de la lemne de foc, 
bolovani încinşi şi oale de lut (oare arheologii din viitor vor 
dezgropa fragmente de maşini de făcut pâine de pe la 
începutul secolului XXI?), încât s-ar putea ca o parte dintre 
aceste instrumente să nici nu ştim cum şi la ce se folosesc. 
Le întrebuinţăm, deseori greşit, fără a le înţelege pe deplin. 

Cuptoarele cu microunde au reprezentat doar începutul. 
Veniţi cu mine acum într-o bucătărie înţesată cu tot felul de 
drăcii high-tech, de genul plitelor cu inducţie magnetică, 
cuptoarelor solare,  termistoarelor şi „creierelor” 
computerizate care uneori par a şti mai multe decât tine. 
Şi, pe parcurs, vom învăţa cum să ne utilizăm cât mai 
avantajos familiarele şi foarte vechile tigăi, pahare gardate, 
cuțite şi pensule de plăcintă. 

În final, veţi ajunge alături de Alice, în Ţara Minunilor, un 
punct terminus potrivit pentru călătoria noastră făcută prin 
singurele locuri de pe pământ în care, zilnic, chiar se 
produc miracolele: prin sălbaticele şi absolut minunatele 

noastre bucătării. 


USTENSILE ŞI TEHNICI 


SFÂRÂIALA TIPICĂ LIPIRII DE TIGAIE 


De ce nu se lipeşte nimic de vasele antiaderente? Si 
dacă de un strat de acoperire antiaderent nu se lipeşte 
de nimic, cum se poate lipi el de tigaie? 


Lipirea este ca un drum cu dus-întors. Pentru a se 
produce un astfel de fenomen, trebuie să existe un suport 
pe care să lipiţi şi un obiect de lipit. Este necesar ca cel 
puţin unul dintre aceşti doi parteneri să fie lipicios. 

Concurs: ldentificaţi care este cel mai lipicios dintre 
următorii doi parteneri: 1) adezivul sau hârtia; 2) guma de 
mestecat sau talpa pantofului; 3) o acadea sau un băieţel. 

Foarte bine. 

In fiecare dintre cazurile sus-menţionate, cel puţin unul 
dintre membrii perechii trebuie să fie constituit din 
molecule care să se poată asocia intim cu alte molecule. 
Adezivii, guma de mestecat şi acadelele au în structură 
molecule despre care se ştie bine cât de nestatornice pot fi; 
practic orice poate deveni obiectul „afecţiunii” lor. În mod 
deliberat, chimiştii concep adezivii aşa încât să formeze 
legături permanente puternice cu cât mai multe substanţe 
posibil. 

Dar, pe sensul de „întoarcere” al drumului, există PTFE- 
ul, acel strat negricios de acoperire a unei tigăi 
antiaderente. Moleculele lui pur şi simplu refuză să joace rol 
de suport de lipit sau de obiect de lipit, oricare ar fi 
potenţialul său partener. lar lucrul acesta este extrem de 
neuzual în universul chimic al atracţiilor intermoleculare. 
Nici chiar cunoscutul Super Glue nu se poate lipi de PTFE. 

Ce diferențiază moleculele  PFTE-ului de celelalte 
molecule? 

Această întrebare, referitoare la fenomenul aderării, a 
fost pusă în 1938, când un chimist pe nume Roy Plunkett, 
de la E.l. Dupont de Nemours Corp, a inventat o substanţă 
chimică nouă, recunoscută acum de chimişti sub denumirea 
de politetrafluoretilenă. Din fericire, acesteia i se spune, pe 
scurt, PTFE şi este cunoscută sub denumirea comercială de 
teflon, dată de cei de la Dupont. 

După ce a fost lansat pe piaţă sub diferite forme 
industriale, cum ar fi lagărele de alunecare ce nu necesită 
ungere, teflonul a început, de prin anii '60, să-şi facă 
apariţia prin bucătării pentru a juca rol de strat de 
acoperire a tigăilor folosite la prăjit, care se curăţă într-o 
clipită, în primul rând deoarece nu se murdăresc. 

Variantele moderne sunt cunoscute sub diferite denumiri 
comerciale, însă în esenţă toate reprezintă doar nişte 
sortimente de teflon combinat cu diferite elemente 
necesare sporirii gradului de aderenţă la tigaie, lucm care, 
după cum vă puteţi imagina, nu este uşor de realizat. Voi 
aborda şi problema asta. 

Dar, înainte, hai să înţelegem de ce un ou tinde să se 
lipească de o tigaie fără strat antiaderent. 

Lucrurile pot adera unele la suprafaţa altora (şi pot fi 
dezlipite unele de altele) din raţiuni în special mecanice şi 
chimice. Deşi forţele de atracţie dintre moleculele proteice 
şi metalice sunt slabe, fenomenul de lipire a unui ou deo 
tigaie obişnuită este, cu precădere, de natură mecanică: 
albuşul coagulat pune stăpânire pe proeminenţele şi 
crevasele (fisurile) microscopice ale tigăii. Răzuirea prea 
viguroasă a tigăilor dumneavoastră cu spatule metalice nu 
face decât să înrăutăţească lucrurile. Eu folosesc spatule 
teflonate chiar şi în cazul tigăilor obişnuite. 

Pentru a minimiza efectul lipirii mecanice, ne folosim de 
ulei. El umple fisurile şi determină ouăle să plutească pe 
deasupra proeminenţelor, datorită filmului de lichid pe care 
îl formează. (Orice substanţă lichidă ar avea acelaşi efect, 

însă apa n-ar rezista mult timp într-o tigaie încinsă, decât 
dacă folosiţi multă, caz în care v-aţi alege cu un ou fiert, nu 
cu unul prăjit.) 

Suprafeţele antiaderente, pe de altă parte, sunt extrem 
de netede la scară microscopică. Ele neavând practic nicio 
fisură, mâncarea nu are pe ce să se fixeze. Desigur, sticla şi 
multe materiale plastice sunt caracterizate, şi ele, de 
această proprietate, însă teflonul este, în plus, rezistent la 
şocuri şi suportă bine temperaturile ridicate. 

Lipirea chimică este la fel de importantă. Gradele de 
aderenţă cele mai ridicate, precum ar fi cel propriu 
adezivilor, se datorează în special forţelor de atracţie pe 
care le-am menţionat, de tip moleculă-moleculă, forţe care 
nu pot fi contracarate decât de arme chimice de luptă. De 
exemplu, diluantul pentru vopsea (alcoolul mineral) vă va 
îndepărta resturile de gumă de mestecat de pe pantof după 
eşecul suferit de răzuirea lor mecanică. 

In bucătărie, atomii sau moleculele de la suprafaţa tigăii 
de prăjit pot forma legături chimice slabe cu anumite 
molecule din mâncare. Numai moleculele teflonului sunt 
unice, prin aceea că nu formează legături chimice cu 
absolut nimic altceva. Şi iată de ce: 

Teflonul este un polimer format din doar două tipuri de 
atomi, cei de carbon şi cei de fluor, aflaţi într-un raport de 
patru atomi de fluor la fiecare doi atomi de carbon. Mii de 
astfel de molecule sextuplu-atomice sunt legate între ele, 
formând alte molecule, colosal de mari, cu aspect de 
coloane vertebrale lungi, din care ies în evidenţă atomii de 
fluor exact ca perişorii ţepoşi ai unei omizi. 

Dintre toate tipurile de atomi, cei de fluor sunt cel mai 
puţin dornici să intre în reacţie cu alţii din momentul în care 
stabilesc o legătură confortabilă cu un atom de carbon. De 
aceea, zbârliţii atomi de fluor ai teflonului efectiv îi îmbracă 
pe cei de carbon într-un fel de armură ţepoasă, 
nepermiţându-le să se lege de nicio altă moleculă care le-ar 
putea ieşi în cale. Acesta este motivul pentru care de teflon 
nu se lipeşte nimic, nici măcar moleculele unui ou, ale unui 

cotlet de porc sau ale unei franzeluţe. De regulă, teflonul 
nu le permite nici lichidelor să adere suficient de bine la el 
pentru a reuşi să-l umezească. Turnaţi câteva picături de 
apă sau de ulei într-o tigaie antiaderentă şi veţi vedea. 

Şi aşa ajungem (în sfârşit) la întrebarea privitoare la 
modalitatea în care se asigură, înainte de toate, lipirea 
stratului antiaderent de tigaie. Acum puteţi bănui că 
producătorii apelează mai degrabă la tot felul de tehnici 
mecanice, decât chimice, pentru a mări rugozitatea tigăii, 
aşa încât teflonul pulverizat pe ea să aibă parte de o 
suprafaţă bună de fixare. Progresele senzaţionale 
cunoscute de aceste tehnici fac ca, în ziua de azi, 
acoperirile vaselor antiaderente să fie cu mult superioare 
acelora realizate într-un trecut foarte recent, care erau 
subţiri şi, de aceea, se cojeau şi se zgăriau deosebit de 
uşor. In prezent, unii producători îndrăznesc chiar să 
folosească substraturi metalice la fabricarea tigăilor de 
acest tip. 

Există destul de puţine tipuri de acoperiri antiaderente, şi 
majoritatea continuă să se bazeze pe teflon. Un exemplu 
este cel al aşa-numitei Whitford Corp's Excalibur, folosită 
pentru vase de bucătărie de mai multe sortimente 
calitative. Procesul de fabricaţie, în acest caz, presupune 
suflarea pe suprafaţa unei tigăi din oţel inoxidabil a unor 
picături minuscule topite, încinse la roşu, tot de oţel 
inoxidabil. Picăturile se răspândesc în strat subţire şi se 
autosudează de tigaie, formând o suprafaţă grunjoasă, 
parcă zimţată. Apoi, pe deasupra, sunt pulverizate mai 
multe straturi de material antiaderent - un material în a 
cărui formulă intră teflonul -, luând naştere astfel o 
acoperire puternică, bine consolidată datorită 
microscopicelor neregularități metalice de sub ea. Procesul 
de fabricaţie Excalibur dă rezultate numai în cazul tigăilor 
din oţel inoxidabil, însă există şi alte procese, cum ar fi 
Dupont's Autograph, care funcţionează în cazul vaselor din 
aluminiu. 

FRICA DE FRIGERE 


(...cu scuze adresate lui James Barber, Jill Churchill, Josh 
Freed, Ed Goldman, Barbara Kafka, Roşa A. Mo, John Martin 
Taylor, Virginia N. White şi tuturor celorlalţi autori care n-au 
putut rezista tentaţiei de a utiliza acest joc de cuvinte.) 


Vreau să cumpăr o tigaie de uz general, care să fie de 
calitate superioară, însă produsele de pe piată sunt 
confecționate din atât de multe tipuri de metale şi 
variante de strat antiaderent, că nu-mi pot da seama 
care ar putea fi cele mai bune. Ce ar trebui să caut? 


Întâi, desfaceţi-vă baierele pungii cu bani, deoarece aţi 
spus „de calitate superioară”, şi asta înseamnă că nu veţi 
scăpa ieftin. 

Tigaia ideală va distribui uniform, pe toată suprafaţa sa, 
căldura provenită de la arzător, o va transfera apoi iute 
mâncării şi va reacţiona prompt la schimbările de 
intensitate comandate de la butoanele maşinii de gătit. 
Toate aceste cerinţe se reduc la două calităţi: grosime şi 
conductivitate termică. Căutaţi o tigaie cu pereţi groşi, 
făcută dintr-un metal care să transmită căldura cât mai 
eficient posibil. 

O tigaie, fiind destinată prăjitului, ar trebui să aibă pereţi 
groşi deoarece, cu cât sunt mai masivi, cu atât rețin mai 
multă căldură. Când puneţi ingrediente aflate la 
temperatura camerei într-o tigaie subţirică, dar bine 
încinsă, ele pot „şterpeli” o cantitate suficient de mare din 
căldura metalului pentru ca temperatura acestuia din urmă 
să scadă sub cea considerată optimă pentru gătire. Mai 
mult decât atât, căldura nefiind dispersată, orice zone mai 
înfierbântate ale arzătoarelor maşinii de gătit îşi vor face 
resimţite efectele direct pe partea opusă a unui fund 
subţire de tigaie, în mâncare, determinând-o să se prindă şi 

să se ardă pe alocuri. O tigaie groasă, pe de altă parte, are 
destule rezerve de căldură, respectiv o inerție calorică 
suficientă pentru a menţine o temperatură constantă de 
gătire în ciuda acestor vicisitudini. 

Cea mai importantă calitate a unei tigăi este să conducă 
pe cât se poate de bine căldura; ea trebuie să fie 
caracterizată de ceea ce oamenii de ştiinţă numesc 
conductivitate termică ridicată. Există trei motive care 
justifică această afirmaţie. 

În primul rând, trebuie ca tigaia să transmită repede şi 
eficient căldura arzătorului înspre mâncare. N-aţi prea 
putea prăji deloc într-o tigaie din sticlă sau porțelan, aceste 
materiale fiind nişte conductori teribil de lenți de căldură. 

În al doilea rând, trebuie ca întreaga suprafaţă a tigăii să 
aibă aceeaşi temperatură, pentru ca toată mâncarea să se 
bucure de acelaşi tratament, în ciuda variațiilor de 
temperatură ale arzătorului. La aragaze, există limbi de foc 
separate ce pâlpâie în puncte diferite ale fundului unei 
tigăi, iar ochiurile plitelor electrice au forma unor spirale 
metalice încinse, separate de spaţii mai reci. Fundul unei 
tigăi caracterizate de o conductivitate termică ridicată va 
uniformiza repede aceste neregularități. 

În al treilea rând, trebuie ca tigaia să reacționeze imediat 
la schimbările dictate de rotirea butonului de reglare a 
intensității, indiferent dacă îl acţionaţi într-o direcţie sau 
alta. În vederea prăjirii şi sotării, sunteţi nevoiţi să faceţi 
eforturi constante de evitare a arderii mâncării, dar 
totodată de menţinere a ei la o temperatură ridicată, aşa 
încât trebuie să reglaţi frecvent intensitatea căldurii 
degajate de arzător. O tigaie făcută dintr-un metal bun 
conductor va reacţiona prompt la asemenea schimbări. 

Bun, deci care metal ar fi preferabil? 

Câştigător iese... argintul! Cea mai bună tigaie din lume 
ar avea un fund masiv, făcut din singurul metal care 
conduce căldura mai bine decât toate celelalte: argintul. 

Vă temeţi cumva că nu vă puteţi permite o tigaie din 
argint? Ei bine, există şi un vicecampion, foarte apropiat din 

punctul de vedere al performanţelor: cuprul, a cărui 
conductivitate termică se ridică la 91% din cea a argintului. 
Dar o dietă prea bogată în cupru poate fi nesănătoasă, aşa 
că suprafeţele interioare ale tigăilor din cupru trebuie să fie 
căptuşite cu un metal mai puţin toxic. Ani de-a rândul, 
cositorul a constituit opţiunea favorită, însă el este moale şi 
se topeşte la numai 254,4*C. Datorită tehnologiilor 
metalurgice moderne, pe suprafeţele interioare ale tigăilor 
pot fi depuse straturi fine de nichel sau de oţel inoxidabil. 

Ca atare, după părerea mea, nu puteţi căuta nimic mai 
bun decât o tigaie grea din cupru, cu o acoperire interioară 
de inox ori nichel. Dar, din nefericire, pentru a achiziţiona 
aşa ceva, s-ar putea să fiţi nevoiţi să vă amanetaţi wok-ul 
chinezesc. Acesta este cel mai scump vas de bucătărie, 
cuprul fiind mult mai valoros decât aluminiul sau oţelul 
inoxidabil - e un metal dificil de prelucrat, iar „căptuşirea” 
lui interioară cu oţel ori nichel nu este uşor de realizat în 
producţie de serie. 

Atunci, care ar fi, pe scară ierarhică, următorul metal 
bun? Aluminiul. Este foarte ieftin, şi totuşi conductivitatea 
lui termică se situează la nivelul a 55% din cea a argintului 
- n-a apărut încă nicio poticneală în derby-ul transmisiei de 
căldură. In cazul prăjirii şi sotării, o tigaie masivă din 
aluminiu poate face o treabă foarte bună şi, în afară de 
asta, există avantajul că greutatea (densitatea) aluminiului 
este de numai 30% din cea a cuprului. 

Dar (întotdeauna există un „dar”) aluminiul este 
susceptibil la atacul acizilor din mâncare, aşa încât se 
obişnuieşte deseori ca şi el să fie „căptuşit” cu un strat 
nereactiv, cum ar fi cel obţinut din inox 18/10: un aliaj care 
conţine crom în proporţie de 18% şi nichel în proporţie de 
10%. lar stratul dur din oţel inoxidabil ne poate ajuta, în 
plus, să depăşim marea problemă ridicată de aluminiu: pe 
cea a relativei lui moliciuni. El poate fi zgâriat cu mare 
uşurinţă, iar mâncărurile se vor „prinde” de o tigaie 
zgâriată. 

Mai există o metodă de protejare a aluminiului. Suprafaţa 

lui poate fi acoperită pe cale eletrochimică cu un strat dens, 
dur, nereactiv de oxid de aluminiu, prin intermediul unui 
proces cunoscut sub denumirea de acoperire anodică - ce 
presupune trecerea unui curent electric prin interstiţiul 
dintre obiectul din aluminiu şi un alt electrod, într-o baie de 
acid sulfuric. Calphalon este una dintre mărcile populare de 
veselă de bucătărie realizată din aluminiu anodizat. Stratul 
de oxid, normal alb sau incolor, însă înnegrit de un colorant 
din baia acidă, nu are drept scop doar protejarea mecanică 
a suprafeţei obiectului din aluminiu - el este cu aproximativ 
30% mai dur decât oţelul inoxidabil -, ci şi chimică, 
împotriva acizilor, deşi oxidul poate fi atacat de substanţe 
chimice alcaline, cum ar fi detergentul de spălat vase. În 
plus, o suprafaţă anodizată opune o oarecare rezistenţă 
fenomenului de aderenţă, deşi nu este total antiaderentă. 
Chiar că ar trebui să vă gândiţi la o tigaie masivă din 
aluminiu anodizat. Pereţii ei trebuie să aibă grosimea de cel 
puţin 4 mm. 

La capătul de jos al lungii scări calitative se află oţelul 
inoxidabil pur, cel mai prost conductor electric dintre toate 
materialele destinate în mod uzual tigăilor; conductivitatea 
lui termică se situează la nivelul a 4% din cea a argintului. 
In afară de asta, o fi el strălucitor şi frumuşel în momentul 
cumpărării, însă în ochii mei e un neruşinat, fiindcă 
pretinde că nu s-ar coroda şi nici nu s-ar păta, dar o face; 
din cauza sării, pe suprafaţa lui pot apărea puncte de 
rugină, iar la temperaturi ridicate îşi pierde culoarea. 

In schimb, este posibil să combinăm calităţile individuale 
ale cuprului, aluminiului şi oţelului inoxidabil cu cele ale 
unor metale de acoperire, după cum am văzut că se 
procedează în cazul cuprului şi aluminiului, care sunt 
„căptuşite” cu oţel inoxidabil. Tigăile Master-Chef ale firmei 
All-Clad, de pildă, au o „inimă” de aluminiu prinsă, ca într- 
un sandvici, între două straturi de oţel inoxidabil. lar tigăile 
Cop-R-Chef, de la aceeaşi firmă, sunt nişte sandviciuri cu 
aluminiu blocat între un strat interior de inox şi unul 
exterior de cupru, deşi, în cazul acestora, cuprul are mai 

degrabă rol estetic; nu este suficient de gros pentru a intra 
în competiţie cu exorbitant de scumpele tigăi franţuzeşti, 
realizate doar din cupru masiv. Şi, apropo de tigăi 
stratificate, multe dintre sortimentele discutate vă oferă 
posibilitatea să optaţi pentru un model cu strat interior 
antiaderent. 

In final, cele mai ieftine vase în care puteţi prăji, vase ce 
se încadrează într-o categorie total aparte, doar de ele 
ocupată, sunt tuciurile - cu varianta lor de tigaie din fontă 
de care nevestele din benzile desenate de prin ziare se 
folosesc pentru a-şi lovi soţii peste scăfârlie. Materialul este 
gros şi greu (fierul are densitatea egală cu 80% din cea a 
cuprului), însă conductivitatea lui termică e deosebit de 
scăzută: numai 18% din cea a argintului. De aceea o oală 
din fontă se va încălzi încet, dar, odată încălzită - la o 
temperatură ce poate ajunge până pe la vreo mie de grade 
Celsius fără ca oala să se deformeze şi să se topească -, îşi 
va păstra căldura cu o mare tenacitate. lar acest fapt o 
recomandă ca fiind excelentă în anumite cazuri concrete, 
când se cere păstrarea îndelungată a unei temperaturi 
ridicate şi uniforme. Niciun sudist adevărat nu şi-ar prăji 
puiul în altceva. 

Trebuie, cu siguranţă, să aveţi la îndemână aşa ceva, 
atât pentru păsări domestice, cât şi pentru încălcări ale 
regulilor domestice, însă aceasta nu este ustensila de uz 
general despre care aţi întrebat. 


MAGIE MAGNETICĂ 


Care este cel mai bun mod de a depozita cuțitele de 
bucătăriei Am citit că suporturile magnetice de perete 
le afectează tăişul. E adevărat? 


Nu. Dacă vreţi să mă credeţi, datorită suporturilor 

magnetice ele chiar ar putea rămâne ascuţite ceva mai 
mult timp. Intr-unul dintre cataloagele acelea lucioase cu 
produse ultrascumpe de care nimeni nu are nevoie, am 
văzut până şi un toc magnetic pentru protejarea lamei, 
chipurile destinat păstrării în stare de perfectă ascuţire a 
tăişului ei în intervalul dintre două folosiri consecutive. 
(Cum anume s-ar fi putut el toci în intervalul dintre două 
folosiri nu ni se explica.) 

Aţi observat, poate, că un cuţit ţinut pe un suport 
magnetic se magnetizează. (încercaţi să atrageri nişte 
agrafe de birou cu ajutorul lui.) Şi, în conformitate cu 
spusele profesorului Bob O. Handley de la Catedra de 
Ştiinţă şi Inginerie din cadrul MIT, o bucată magnetizată de 
oţel îşi pierde într-o oarecare măsură flexibilitatea ce o 
caracteriza înainte de magnetizare. Probabil că în această 
stare trebuie să se afle lama cuţitului pentru a putea fi 
ascuţită mai bine şi a rămâne aşa mai multă vreme. Dar nu 
contaţi pe asta. Lamele cuţitelor sunt făcute din tot felul de 
aliaje de oţel, dintre care s-ar putea ca unele să nu-şi 
păstreze magnetismul prea mult timp. Sau, în orice caz, 
este puţin probabil ca efectul lui de rigidizare să fie foarte 
puternic. 

Pe de altă parte, folosirea neatentă a suportului magnetic 
poate, într-adevăr, să provoace daune  cuţitelor 
dumneavoastră dacă le loviți sau le frecaţi tăişurile de bara 
magnetică, fie atunci când le luaţi de acolo, fie atunci când 
le puneţi la loc. E posibil ca acesta să fie motivul pentru 
care s-a zvonit că suporturile magnetice ar toci tăişurile 
cuţitelor. 

Dacă vă temeţi că le deterioraţi lamele din cauza grabei 
cu care le smulgeţi de pe suport, poate că ar fi mai bine să 
vă păstraţi cuţitele într-un rastel din acela de lemn, care se 
ţine pe bufet. Unii oameni cred că e chiar cea mai bună 
metodă. Dar, în afară de Martha Stewart* şi de tinerii 


3 Femeie de afaceri, autoare de cărţi şi realizatoare de emisiuni TV 
dedicate artei culinare şi decoraţiunilor. În 2001, în topul celor mai 
puternice femei făcut de Ladies Home Journal, a ieşit pe locul trei. 

însurăţei, cine mai posedă oare un set complet de cuțite 
care să intre, toate, în şanţurile standardizate dispuse în 
paralel în acel bloc de lemn? lar el are şi dezavantaje: 
şanţurile sunt greu de curăţat şi, doar după mânerele care 
ies în afară, este dificil de spus pe ce cuţit aţi pus mâna. Cu 
un suport magnetic fixat pe perete, îl puteţi selecta 
întotdeauna pe cel potrivit. 

După cum veţi găsi notat în orice carte de bucate, cuțitul 
ascuţit este cel mai sigur: nu alunecă de pe aliment direct 
în degetul dumneavoastră. Pe piaţă există numeroase 
dispozitive bune de ascuţit, unele electrice, altele 
mecanice, aşa că se poate renunţa la tradiționala, dar 
foarte mult consumatoarea de timp metodă a frecării 
lamelor de o piatră. 

O atenţionare: dispozitivele de ascuţit a căror funcţionare 
se bazează exclusiv pe principiile prelucrării mecanice, 
având în interior două seturi de discuri intercalate peste 
care treceţi lama cuţitului, fac să se creeze multă pilitură, 
iar aceasta se va lipi de lamă dacă este magnetizată. 
(Astfel de dispozitive nu sunt recomandate decât în cazul în 
care vă place să vă vedeţi cuţitele subţiindu-se progresiv.) 
Şi, cum nu este apetisant să mănânci pilitură, ştergeţi cu 
atenţie cuțitul după utilizarea unui dispozitiv de acest gen, 
folosind un prosop de hârtie umezit. De fapt, indiferent de 
cum vă ascuţiţi cuţitele, ideea asta nu-i rea, în special în 
cazul în care le păstraţi pe un suport magnetic, deoarece 
particulele de metal rezultate în urma abraziunii pot fi 
invizibil de mici. 


RETUŞAREA UNEI PENSULE 


Se pare că nu sunt în stare să-mi păstrez curată şi 
intactă pensula de patiserie. Trebuie să-mi fi cumpărat 
vreo zece noi pe parcursul ultimului an. Vreo sugestie? 

Da. Spălaţi-le ca lumea şi nu le utilizaţi în alte scopuri 
decât cele pe care le au. Dacă nu spălaţi temeinic o 
pensulă de patiserie înainte de a o pune la locul ei, fiind 
folosită pentru ungere cu ou bătut sau unt topit, ea devine 
cleioasă şi râncedă. Înmuiaţi-o în apă fierbinte, apoi frecaţi-i 
părul de un calup de săpun până când se formează clăbuci, 
exact cum aţi proceda cu un pămătuf de bărbierit. lar după 
aceea, ajutaţi clăbucii să intre printre firele de păr, rotind-o 
bine în podul palmei. Sau, o altă metodă: cufundaţi-o şi 
scoateţi-o în mod repetat în şi dintr-un recipient plin cu apă 
fierbinte amestecată cu soluţie de spălat vase. In ambele 
cazuri, clătiţi-o bine în apă caldă, apoi uscaţi-o perfect sub 
jet de aer înainte de a o pune în sertar. 


Două pensule de patiserie (sus) și o pensulă de stropit (jos). 


Referitor la stricăciuni: nu confundați pensula de 
patiserie cu pensula de stropit, aşa cum au făcut autorii a 
mai multe articole apărute în diverse reviste gastronomice 
foarte populare. Acestea sunt două ustensile diferite, cu 
întrebuinţări diferite. 

Fabricanţii nu şi-au propus ca pensulele de patiserie să 
reziste la căldură; părul lor natural şi moale, de porc, se 
poate distruge dacă le folosiţi la aplicarea unui strat de ulei 
ori de sos pe alimentele încinse din cuptor sau de pe grătar, 

în schimb, pensulele de stropit, cele cu cozi ceva mai lungi 
şi păr artificial, mai dur, suportă căldura fără să se 
topească. 

Şi, exact cum o pensulă de patiserie nu trebuie utilizată 
la stropit, o pensulă de stropit este prea rigidă pentru a fi 
pusă în contact cu delicatele foi de plăcintă. 


Pensulele de vopsit ieftine, acelea comercializate prin 
feronerii, care au cozi de lemn neftnisate şi păr natural alb, 
sunt practic identice cu scumpele pensule de patiserie 
vândute în magazinele cu articole de bucătărie. 


LUBRIFIERE INSTANTANEE 


Pentru a consuma mai puține grăsimi, am turnat ulei 
într-o sticlă cu pulverizator, dar din ea a țâşnit un jet 
Zzdravăn de lichid ingrăşăcios. Există vreo metodă prin 
care să ne alimentăm singuri „sprayul de gătit”? 


Da, există una. 

Sticluţele obişnuite din plastic sunt destinate pulverizării 
lichidelor apoase, nu a celor uleioase. Apa este mai 
„subţire” (mai puțin  vâscoasă) decât uleiul şi se 
dispersează uşor într-o ploaie fină, însă presiunea mică 
exercitată prin intermediul  acţionării unei pârghii 
basculante de pompiţă nu e suficientă pentru a separa în 
picături microscopice şi uleiul, în felul în care o poate face 
un tub presurizat cu aerosoli. 

Prin intermediul magazinelor şi cataloagelor cu articole 
de bucătărie, sunt vândute sprayuri utilizabile în cazul 
uleiului de măsline, excepţionale pentru ungerea tigăilor şi 
grătarelor, pentru „gresarea” tăvilor de copt, pentru 
pregătirea pâinii prăjite frecate cu usturoi, pentru stropirea 

salatelor şi multe altele. Turnaţi uleiul în ele şi presurizaţi-le 
acţionând în sus şi în jos „muştiucul” de deasupra. Apoi, la 
o simplă atingere a unui buton, uleiul este expulzat în afară 
într-o ploaie fină, exact ca dintr-un tub cu aerosoli. 


Pentru a umezi tot felul de chestii, eu păstrez în 
bucătărie o sticluță de plastic cu pulverizator, pe care o 
umplu cu apă de la robinet Cea mai bună metodă pe care o 
ştiu pentru împrospătarea unei pâini franțuzeşti este de a o 
şprițui cu pupnă apă şi de a o pne două minute în cuptorul 
încins la 175°C. Numeroase feluri de mâncare ar părea mai 
viu colorate şi mai proaspete dacă le-ap stropi cu apă 
înainte de a le lua din bucătărie pentru a le pune pe masă. 
Practic orice fel de mâncare fierbinte care a trebuit să stea 
în bucătărie un anumit timp înainte să fie servit va avea de 
beneficiat de pe urma acestui „tratament de 
înfrumusețare”. Stiliştii gastronomici se folosesc de un 
astfel de truc pentru ca mâncărurile lor să arate bine în fața 
aparatelor de filmat 


O POVESTE SUCULENTĂ 


Deseori îmi umplu tartinele cu cremă de lămâie şi, 
desigur, mă folosesc întotdeauna de zeamă de lămăie 
proaspăt stoarsă. Dar se pare că nu reuşesc niciodată 
s-o storc pe toată. Există vreo metodă de stoarcere a 
întregii cantităţi de zeamă dintr-o lămăie, fie că-i ea 
obişnuită, fie că-i lime? 


Veţi citi în unele cărţi şi în unele reviste de specialitate că 
ar trebui să rotiţi lămâia pe o suprafaţă plană, apăsând-o cu 
podul palmei. Altele recomandă ţinerea ei într-un cuptor cu 
microunde pentru aproximativ un minut. Ambele sfaturi par 
a fi perfect rezonabile, însă întotdeauna m-am întrebat 

dacă dau într-adevăr rezultate. 

Am avut şansa să aflu dacă dau sau nu atunci când 
prietenul meu Jack, căruia îi place să găsească tot felul de 
chilipiruri, a descoperit că douăzeci de lime erau vândute 
cu numai un dolar într-un supermarket local aprovizionat în 
exces cu acest produs. Cu viziunea unor şiruri infinite de 
margarita dansându-i prin faţa ochilor, el şi-a cumpărat 
patruzeci, apoi m-a sunat să-mi dea vestea cea mare. 

Ce oportunitate! lată şansa de a face experimentul la 
care am năzuit întotdeauna. Cum după lunga experienţă de 
cercetător universitar ştiam că era puţin probabil ca, 
adresându-mă la National Science Foundation (Fundaţia 
Naţională pentru Ştiinţe), să obţin finanţarea necesară, am 
catadicsit să-mi atac rezervele, am făcut rost de lime în 
valoare de patru dolari, adică la un preţ neconcurat de 
nimeni şi fără să fiu măcar nevoit să completez vreo notă 
de comandă, şi le-am livrat personal, via Toyota, 
laboratorului... scuze, bucătăriei mele. Erau nişte lămâi 
tahitiene arătoase, mari şi verzi, evident, cel mai comun tip 
de lămâi de acest gen din supermarketurile americane. 

Voiam să aflu dacă, încălzind lămâia (verde sau galbenă, 
căci principiile trebuie să fie aceleaşi) într-un cuptor cu 
microunde ori rostogolind-o pe blat înainte de a o stoarce, 
se obţine, într-adevăr, mai multă zeamă. Întotdeauna 
recomandările de acest gen mi-au trezit suspiciuni, exact 
ca multe alte „dogme” ale gastronomiei, ele nefiind 
niciodată (după câte ştiu) investigate pe cale ştiinţifică. lar 
eu doream să le testez cu toată rigoarea unui experiment 
ştiinţific controlat. Şi am facut-o, însă rezultatele s-ar putea 
să vă surprindă. 

lată cum am procedat, totul prezentat în stilul „caiet de 
notițe de laborator”, cu care m-am deprins la cursurile de 
specialitate din liceu: 


Experimentul Nr. 1 


Procedură: 

Am împărţit 40 de lămâi verzi în patru grupe. (Algoritmul 
de calcul a fost simplu.) Prima grupă am expus-o 
microundelor timp de 30 de secunde, într-un cuptor de 800 
waţi; pe a doua am rostogolit-o cu fermitate cu podul 
palmei pe blatul mesei; pe a treia am şi rostogolit-o, am şi 
tinut-o în cuptor; celei de-a patra nu i-am făcut nimic, ea 
reprezentând etalonul de control. Am cântărit fiecare 
lămâie în parte, apoi am supus-o tratamentului stabilit (în 
caz că era stabilit vreunul), am tăiat-o în două, i-am extras 
zeama cu un storcător electric şi am măsurat cantitatea de 
zeamă obţinută. În final, am comparat „producţiile” în 
milimetri de zeamă per gram de fruct. Vă scutesc de detalii 
privitoare la măsurătorile de masă, volum şi temperatură şi 
la analizele statistice ale datelor. 


Rezultate şi discuție: 

Nu au existat diferenţe detectabile între cele patru grupe 
de lămâi verzi. Nici microundele, nici rostogolirea, nici 
combinaţia de rostogolire şi încălzire nu au dus la creşterea 
cantităţii de zeamă obţinută. 


Şi, chiar, de ce ar fi dus? Fiecare fruct conţine o anumită 
cantitate de zeamă, care depinde de varietatea lui, de 
condiţiile de dezvoltare şi de felul în care a fost tratat după 
culegere. Din ce motiv s-ar aştepta lumea ca încălzirea sau 
strivirea să modifice cantitatea de zeamă? Treaba asta ţine 
de folclor, iar concepţiile populare privitoare la citrice mi s- 
au părut întotdeauna ilogice, şi acum le-am dovedit a fi 
greşite. 

Deşi, evident, un storcător electric extrage teoretic toată 
zeama dintr-o lămâie verde. Poate că încălzirea şi 
rostogolirea v-ar ajuta s-o stoarceţi manual. Storcând-o în 
mână, s-ar putea ca, după un astfel de tratament, să 
obţineţi mai multă zeamă, chiar dacă mâna dumneavoastră 
exercită asupra ei aceeaşi presiune. 


Experimentul Nr. 2 

Procedură: 

Am împărţit celelalte lămăâi în valoare de doi dolari în 
patru grupe, la fel ca mai înainte, dar de data aceasta le- 
am stors în mână, cât de tare am putut. Desigur, am 
obţinut mai puţină zeamă: în medie, mai puţin de două 
treimi din „producţia” furnizată pe cale mecanică. Un 
bărbat mult mai puternic decât mine ar fi putut obţine, fără 
doar şi poate, mai multă. Dar îmi place să cred că forţa 
mâinii mele drepte o depăşeşte, probabil, pe cea a unei 
femei plăpânde. 


Rezultate şi discuție: 

În medie, ca urmare a stoarcerii manuale a lămâilor 
verzi, se obţine cam 61% din cantitatea totală de zeamă 
conținută de ele. În cazul expunerii lor la microunde, 
cantitatea este de 65%, iar în cel al rostogolirii, de 66%. 
Toate aceste trei rezultate sunt identice dacă avem în 
vedere eroarea experimentală. Scepticismul meu a fost, din 
nou, justificat; nici rostogolirea, nici încălzirea aplicate 
înainte de stoarcerea manuală nu au dus la o creştere 
semnificativă a cantităţii de zeamă obţinută. 

Dar iată marea surpriză: rostogolirea urmată de încălzire 
facilitează atât de mult procesul de stoarcere, încât lămâile 
verzi îşi eliberează 77% din sucul propriu, cu alte cuvinte, 
rezultă cu aproximativ 26% mai multă zeamă decât în cazul 
în care nu s-ar bucura de un tratament preliminar. Practic 
sucul „ţâşneşte” din ele, iar eu am fost nevoit să le tai 
deasupra colectorului de zeamă pentru a nu pierde nicio 
picătură. 

lată ce am dedus că trebuie să se întâmple: procesul de 
rostogolire duce la spargerea unor vacuole - acele 
„pernuţe” pline de zeamă din celulele fructelor. Totuşi, 
zeama nu se poate revărsa în afară prea uşor, din cauza 
tensiunii superficiale (de la suprafaţa de separare lichid- 
mediu, care determină picăturile de lichid să-şi dorească să 
rămână sferice) şi a vâscozităţii sale (rezistenţei la 

curgere), ambele având valori prea mari. Dar atunci când 
ulterior lichidul este încălzit, atât tensiunea superficială, cât 
şi vâscozitatea scad semnificativ şi zeama se scurge mult 
mai uşor - mult mai uşor decât mi-aş fi închipuit neluând în 
considerare vâscozităţile reale. În medie, înainte şi după 
expunerea la temperaturile microundelor, s-a dovedit că 
apa (suficient de asemănătoare cu zeama de lime) curge 
de patru ori mai uşor atunci când este fierbinte. Ca atare, 
rostogolirea sparge stăvilarele, iar încălzirea ajută torentul 
să se scurgă mai iute. 


Rezumat 

Dacă vă folosiţi de un storcător electric sau mecanic, 
rostogolirea şi/sau încălzirea sub acţiunea microundelor nu 
rezolvă nimic. Afirmația rămâne valabilă şi în cazul 
storcătoarelor canelate din lemn ori din plastic, dar şi a 
celor din sticlă, deja demodate, deoarece, în principiu, şi ele 
extrag practic toată zeama conținută de fruct. 

În schimb, în cazul în care obişnuiţi să stoarceţi lămâile 
verzi în pumn şi dispuneţi de un cuptor cu microunde, 
rostogoliţi-le întâi între podul palmei şi blat, apoi încălziţi-le 
în cuptor. Rostogolirea le înmoaie şi vă dă senzaţia că ar fi 
mai suculente, însă, de una singură, are un efect 
nesemnificativ asupra producţiei finale de zeamă. lar 
încălzirea luată de una singură nu prea face decât să ridice 
neplăcut de mult temperatura respectivei zemi: la 75-90*C, 
în conformitate cu experimentele mele. 

Deşi nu le-am testat pe lămâi obişnuite, galbene, m-aş 
aştepta ca aceste tehnici să dea rezultate similare şi în 
cazul acestora. l-am spus lui Jack să stea cu ochii pe 
preţuri. 

Şi, în final, ce cantitate maximă de zeamă vă puteţi 
aştepta să obţineţi dintr-un lime? Sortimentele de lămâi 
verzi sunt neaşteptat de variate, aşa că reţetele ar trebui 
să specifice cantitatea de zeamă în grame, nu să spună 
„Sucul unei jumătăţi de lime”. Folosindu-mă de un storcător 
electric uzual, am obţinut din toate lămâile mele tahitiene o 

producţie de zeamă de exact 56,7 ml per bucată, în timp ce 
prin rostogolire, expunere la microunde şi strivire în pumn 
am obţinut în medie cam 42,5 ml. Campioana din 
eşantionul meu de probă conţinea 70,8 ml de zeamă, în 
timp ce două exemplare aparent foarte sănătoase nu mi-au 
furnizat decât 8,5 ml fiecare. 

Ca rezultat al experimentelor făcute, dispun acum de 
suficientă zeamă pentru 130 păhărele de margarita. Doar 
daţi-mi puţin timp să le pregătesc. (Dacă vreţi să participaţi 
la aceste pregătiri, vedeţi reţeta de la p. 215.) 


Un mod de utilizare a sucului de lămâie 
Cremă de lămâie 


Nu putem decât presupune că tehnica noastră de 
stoarcere a lămâilor verzi dă rezultate la fel de bune şi în 
cazul celor galbene, obişnuite, din moment ce Jack nu ne-a 
vestit că acestea din urmă s-ar vinde pe undeva la un preţ 
foarte avantajos. Dar merită să depunem modestul efort de 
a le stoarce pentru a obţine această delicioasă cremă, pe 
care o putem întinde fie pe felii de pâine prăjită, fie pe 
biscuiţi. Ea poate constitui şi o excelentă umplutură pentru 
tarte sau prăjituri, iar pentru rulade este absolut minunată. 
Ţinută în frigider, rezistă luni întregi. 


5 gălbenuşuri mari 

1 cană zahăr 

1; cană zeamă de lămâie galbenă 
coaja a două lămâi galbene, rasă 
un praf de sare 

14 cană (12 baton) unt nesărat 


1. Într-o tigaie cu fundul gros sau într-o cratiţă cu pereţi 
dubli, pentru preparare la bain-marie, turnaţi zahărul 
peste gălbenuşuri, amestecând continuu, la foc scăzut. 
Adăugaţi zeama şi coaja de lămâie, apoi sarea. 

2. Amestecaţi, adăugând bucățele de unt, puţin câte 
puţin. Ţineţi pe foc până se îngroaşă, adică 3-4 
minute, amestecând neîncetat. 

3. Turnaţi crema într-un borcan, apoi acoperiţi-l cu hârtie 
cerată decupată rotund, ca să preîntâmpinaţi formarea 
la suprafaţa ei a unei cruste dure. Păstraţi borcanul în 
frigider. 


PENTRU APROXIMATIV 1 CANĂ DE CREMĂ 


CA CIUPERCILE DUPĂ PLOAIE 


Toate cărțile de bucate ne spun că nu trebuie să 
spălăm ciupercile, deoarece se îmbibă cu apă ca nişte 
bureti, că este suficient să le clătim repede sau, pur şi 
simplu, să le ştergem. Dar ele nu cresc în bălegar? 


Se îmbibă cu apă? Nu-i adevărat. Cărţile alea greşesc. 

Ciupercile cresc în bălegar? Mă tem că da. 

În primul rând, hai să ne ocupăm de bălegar. 

Ciupercile comune albe sau brune din supermarketuri, de 
tip champignon (Agaricus bisporus), sunt cultivate pe nişte 
aşa-numite paturi, adică amestecuri nutritive de substrat, 
în care poate fi inclus absolut orice: de la fân şi ştiuleţi 
sfărâmaţi de porumb până la găinaţ şi paie murdare 
aruncate din grajdurile cailor. 

Fiind conştient de acest lucru, m-am frământat ani de-a 
rândul. Pentru că am fost avertizat în mod repetat să nu-mi 
îmbib ciupercile cufundându-le în băi de apă, am recurs la o 
perie specială, cu peri moi, despre care se spunea că ar 
îndepărta mizeriile de pe ciuperci dacă sunt uscate, fără să 
le deterioreze, însă ea n-a dat rezultate prea bune. Apoi am 
ajuns să cojesc ciupercile - treabă sâcâitoare şi mare 

consumatoare de timp. 

După cum spune imnul Amazing Grace: „| once was lost, 
but now am found; was blind, but now | see”. Ştiu că 
materialul de substrat este transformat de cultivatori în 
compost printr-un proces de fermentație care creşte 
temperatura acestuia la nivelul celei proprii sterilizării. lar 
compostul, indiferent de originea lui, ajunge să fie 
nemicrobian înainte de a fi „cultivaţi” în el sporii ciupercilor. 

Cu toate acestea, nu mă pot abţine să nu mă gândesc că 
îngrăşământul natural înseamnă şi alte chestii, nu doar 
germeni microbieni. Ca atare, continui să curăţ ciupercile. 
Şi da, le spăl, deoarece nu absorb decât puţină apă, după 
cum vă voi demonstra în continuare. Mai mult decât atât, 
mă îndoiesc serios că apa le-ar îndepărta aroma, după cum 
am mai văzut scris prin cărţi. Ar face-o doar dacă aroma s- 
ar datora cu precădere stratului lor de suprafaţă şi ar fi 
solubilă în apă. 

Paralela dintre burete şi ciupercă mi-a trezit întotdeauna 
suspiciuni, deoarece nu mi s-a părut niciodată că ea ar fi 
poroasă, nici măcar atunci când am studiat-o în secţiune, la 
microscop. (Pentru că da, am făcut şi aşa ceva.) Când am 
citit cartea lui Harold Megee, The Curious Cook (North Point 
Press, 1990), mi-am dat seama că aveam dreptate. La fel 
de suspicios ca mine, Megee a cântărit o anumită cantitate 
de ciuperci, apoi le-a ţinut în apă timp de cinci minute - de 
vreo zece ori mai mult decât ar fi durat o spălare, oricât de 
temeinică -, le-a şters şi le-a cântărit din nou. A constatat 
că masa lor a crescut foarte puţin. 

Am repetat experimentul lui Megee folosindu-mă de două 
caserole de câte 340 g de ciuperci albe de tip champignon 
(conţinând, în total, 40 de bucăţi) şi de o caserolă de 280 g 
de ciuperci brune de acelaşi tip (cu 16 bucăţi). Am cântărit 
cu grijă fiecare grupă cu ajutorul unui cântar de laborator, 
am cufundat ciupercile în apă rece amestecându-le 


se „Cândva eram pierdut, dar acum m-am regăsit; orb am fost şi- 

acuma văd.” Cântec scris de John Henry Newton (1725-1807), cleric 
anglican, fost căpitan de vase cu sclavi. 

ocazional în cele cinci minute recomandate de Megee, le- 
am uscat cât s-a putut de bine într-o centrifugă pentru 
zvântat salată, le-am tamponat cu un prosop şi le-am 
recântărit. 

Ciupercile albe, toate având pălăria perfect reunită cu 
piciorul, au absorbit apă numai într-o proporţie de 2,7% din 
greutatea lor. Adică mai puţin de trei lingurite cu apă per 
livră de ciuperci (453 g) - rezultat aflat în concordanţă cu 
cel obţinut de Megee. Ciupercile brune au reţinut mai multă 
apă: 4,9% din greutatea lor sau, cu alte cuvinte, cinci 
linguriţe per livră. Lucrul acesta s-a întâmplat, probabil, din 
cauza faptului că pălăriile lor erau uşor desprinse de 
picioare, şi apa s-a infiltrat în interstiţiile dintre lamelele cu 
spori, nu datorită unei consistenţe mai spongioase, cu o 
capacitate sporită de absorbţie. Multe alte legume cu forme 
neregulate ar reţine automat mici cantităţi de apă. Din 
punctul de vedere al gradului de înmuiere, chiar şi timida 
„Cclătire rapidă” recomandată pentru ciuperci de multe cărţi 
de bucate poate avea acelaşi efect ca „baia” mea de cinci 
minute. 

Ca atare, daţi-i drumul şi spălaţi ciupercile după pofta 
inimii - cel puţin pe cele comune, de tip champignon; nu 
am testat nicio specie mai exotică. Dar reţineţi că orice 
mizerie maronie aţi vedea, ea nu provine din bălegar; este, 
probabil, muşchi de turbă sterilizat, strat folosit de 
cultivatori pentru acoperirea substratului de compost, prin 
care ciupercuţele îşi scot la iveală micuţele scăfâriii. 

Şi, apropo, în cazul în care constataţi că ciupercile 
dumneavoastră elimină atâta apă în tigaia de prăjit încât 
încep să fiarbă în loc să se rumenească, să ştiţi că 
fenomenul nu se produce din cauza spălării lor. El se 
produce din pricina faptului că ciupercile sunt constituite 
aproape în totalitate din apă şi le-aţi înghesuit atât de mult 
în tigaie, că aburul degajat n-are cum să iasă de acolo. 
Prăjiţi-le în cantităţi mai mici sau folosiţi-vă de o tigaie mai 
mare. 

Ciuperci perfect curate 


Plăcintă cu ciuperci de toamnă 


Periaţi-le, clătiţi-le, spălaţi-le - indiferent de metoda 
aleasă, această plăcintă cu ciuperci de pădure va 
stârni admiraţia tuturor musafirilor. 

Folosiţi o combinaţie de ciuperci puternic aromate, 
cum ar fi cea de hribi, creasta-cocoşului şi ciuperci de 
gunoi, atât din cele deplin dezvoltate, cât şi din cele 
încă pitice, abia formate. Pentru a nu cheltui prea mult, 
jumătate din cantitate poate fi constituită din ciuperci 
champignon albe, chiar dacă nu veţi obţine o aromă la 
fel de înnebunitoare. Pregătiţi umplutura cu o zi 
înainte. 


Aluat pentru două foi de plăcintă, cu diametrul 
de 23 cm 

2⁄2 căni cu ceapă mărunt tăiată (3-4 cepe de 
dimensiune medie) 

4 linguri unt nesărat 

8 căni cu ciuperci asortate, curățate, apoi tăiate 
în bucățele mărişoare (aproximativ 1'£ kg) 

1 linguriţă frunze uscate de cimbru 

' cană vin sec de Marsala 

sare 

piper negru proaspăt măcinat 

1 lingură făină de uz general 

1 gălbenuş amestecat cu 1 '£ linguriţe cu apă 
crenguţe de cimbru proaspăt, pentru ornare - 
opţional 


1. Pentru umplutură, înăbuşiţi ceapa în unt, într-o 
tigaie cu deschiderea de 30 cm, deasupra unui foc 
de intensitate medie. Ţineţi-o pe ochiul aragazului 
până când se înmoaie şi capătă o nuanţă aurie, nu 

brună, adică vreo 10 minute. Adăugaţi ciupercile şi 
cimbrul uscat. Ciupercile îşi vor micşora volumul şi 
vor „lăsa” zeamă. 


. Adăugaţi vinul de Marsala şi continuaţi înăbuşirea 


până ce cantitatea de lichid se reduce la jumătate. 
Condimentaţi generos cu sare şi piper, ca să-i daţi 
gust. Presăraţi făina peste această combinaţie de 
ingrediente, apoi amestecați cam un minut ori până 
când zeama se îngroaşă puţin. Luaţi tigaia de pe foc. 
Lăsaţi umplutura să se răcească înainte de a vă 
apuca să faceţi plăcinta. 

Preîncălziţi cuptorul la 205°C. Întindeţi prima foaie 
de aluat pe fundul unei tăvi cu diametrul de 23 cm. 
Adăugaţi ciupercile şi distribuiţi-le într-un strat 
uniform. Umeziţi cu apă aluatul, pe margine. Puneţi 
şi ultimul strat de aluat peste, presându-i marginea 
peste cea a foii de jos. Tăiaţi surplusul de aluat din 
jur, ca să arate frumos, apoi daţi-le marginilor o 
formă canelată. 

Puneţi amestecul de gălbenuş cu apă într-un vas 
micuţ de bucătărie şi bateţi-l cu o furculiţă. Uşor. 
Intindeţi acest amestec pe foaia de aluat de 
deasupra, fie cu vârfurile degetelor, fie cu o pensulă 
moale de patiserie. Coaceţi plăcinta timp de 35 de 
minute sau până când vedeţi că a făcut o crustă 
aurie. Serviţi-o caldă ori la temperatura camerei. 
Ornaţi feliile cu nişte crenguţe de cimbru, dacă 
doriţi. 


PENTRU 6 PORŢII, SERVITE ORI SUB FORMĂ DE 
GUSTARE, ORI CA GARNITURA A UNEI MESE 
PRINCIPALE 


STUPIDITATEA LUI TATA-MARE 


După cum povesteşte tata, bunicul meu obişnuia să 
plece prin pădure şi să culeagă ciuperci sălbatice, pe 
care apoi le gătea bunica. Odată, tata a întrebat-o cum 
işi dădea seama dacă ciupercile alea nu erau 
otrăvitoare. Ea i-a zis că întotdeauna punea un bănuț 
de argint în tigaie, printre ciuperci, şi ele nu ridicau 
probleme în cazul în care argintul nu se acoperea cu 
un strat negricios de oxid. Atât eu, cât şi tata ne 
întrebăm dacă această metodă are la bază vreo 
explicație ştiinţifică. 


Stop! Sper că v-am oprit înainte de a pune la încercare 
băbeasca metodă a bunicii. Trucul cu bănuţul de argint nu 
are la bază absolut nicio explicaţie ştiinţifică. Eu zic că-i 
doar o poveste a bătrânelor, deşi femeile care trăiesc 
suficient de mult pentru a se transforma în bătrâne nu-i dau 
niciodată crezare. 

Nu există trucuri simple prin care să se poată face 
distincţie între ciupercile otrăvitoare şi cele comestibile; 
doar prin cunoaşterea speciilor şi identificarea lor corectă 
ajungi să le deosebeşti. Sunt cunoscute zeci de mii de 
specii de ciuperci, şi multe dintre cele otrăvitoare se 
aseamănă fantastic cu cele comestibile. Eu unul nu am o 
memorie vizuală bună când se pune problema formelor, 
aşa că nu-mi permit să merg la cules decât după vreo două 
sau trei specii, care nu au surate gemene vitrege. Las în 
seama experţilor (sau a restaurantelor mele preferate) 
sarcina de a mă aproviziona cu toate felurile acelea de 
ciuperci care au reuşit în ultimii ani să reînvie bucătăria 
americană: hribi de toate soiurile (cenușii, de pin, de vară), 
zbârciogi, bureţi galbeni din specia Cantharellus cibarius, 
cunoscuta shiitake chinezească, aşa-zisa ciupercă de aur şi 
păstrăvi de fag. 

întâmplător, acele imense ciuperci de gunoi, 
omniprezente în meniurile din ziua de astăzi, nu reprezintă 
o specie deosebită; sunt doar nişte comune Agaricus 
(champignon), cărora li s-a permis să crească mari înainte 
de a fi culese. 

Bunicul i-a făcut tatălui dumneavoastră un deserviciu, 
dacă îmi permiteţi să zic aşa, lăsându-l să creadă în testul 
banului de argint. El pur şi simplu ştia ce anume să 
culeagă. 


PĂSTRAREA ÎN BUNE CONDIȚII A 
CUPRULUI 


Am achizitionat recent un set de vase de bucătărie din 
cupru. Arată extraordinar, dar cum pot să-l întretin ca 
să pară în permanentă că e nou? 


Cuprul sclipitor e frumos, iar pe piață există nişte 
substanţe de lustruit extraordinar de eficiente. Dar sunteți 
bucătăreasă sau decoratoare? Marea virtute a cuprului şi a 
suprafețelor cuprate este că ele transmit căldura foarte 
bine şi uniform. Pentru asta, cuprul merită o îngrijire 
deosebită, dar nu şi lustruire. Dacă încercaţi să vă păstraţi 
vasele ca noi, ăsta e deja un job full-time. 

Oricum, pentru a evita pătarea lor excesivă, iată câteva 
lucruri simple pe care le puteţi face. Nu le băgaţi niciodată 
în maşina de spălat vase - există pericolul ca detergentul 
puternic alcalin să decoloreze cuprul. Uscaţi-le temeinic 
după ce le spălaţi cu o substanţă lichidă specială pentru 
vase. Folosindu-vă de un burete nu foarte abraziv, 
asiguraţi-vă că îndepărtați toată grăsimea de pe ele, 
deoarece, la încălzire, ea se va arde şi va da naştere unor 
pete negricioase. Şi, în final, nu încingeţi vasele prea mult, 
nici atunci când au ulei în ele, şi cu atât mai puţin când 

sunt goale. Oxidul negm de cupru se formează cu o 
promptitudine mai mare în zonele foarte fierbinţi, şi s-ar 
putea să vă alegeţi cu o imagine de arzător imprimată pe 
fundurile vaselor. 


MĂSURĂ PENTRU MĂSURĂ 


CÂND UNCIA NU-I UNCIE 


De ce avem pahare gradate diferite pentru 
ingredientele lichide şi pentru cele solide? O cană cu 
Zahăr e totuna, din punct de vedere al volumului, cu o 
cană cu lapte, nu-i aşa? 


Asta depinde de ce înţelegeţi dumneavoastră prin 
„totuna”. 

Cana este, într-adevăr, cană, pentru toată lumea: egală 
cu opt uncii lichide în SUA, indiferent dacă ingredientele din 
ea sunt fluide sau uscate. Dar v-aţi putea întreba: în cazul 
în care uncia lichidă este o unitate de măsură pentru fluide, 
cum de se face că noi o utilizăm şi pentru măsurarea 
cantităţii de faină sau alte asemenea solide? Şi care o fi 
diferenţa dintre uncia folosită ca unitate de volum şi uncia 
folosită ca unitate de masă? 

Confuzia este generată de învechitul sistem american de 
măsurare. lată ce se presupune că am fi învăţat în şcoală 
(fiţi atenţi şi urmăriţi salturile zglobiei uncii): uncia lichidă 
SUA este echivalentă cu un anumit volum şi trebuie să se 
facă distincţie între ea şi uncia lichidă britanică, aceasta 
fiind echivalentă cu un alt volum; totodată, ambele trebuie 
deosebite de o uncie comercială (din sistemul avoir du 
pois), care nu este sub nicio formă echivalentă cu un 
anumit volum, ci cu o anumită masă, şi care trebuie 
deosebită de o uncie-carat, ea reprezentând o altă masă, 

dar netrebuind să fie deosebită de o uncie farmaceutică, 
deoarece aceasta este identică întotdeauna cu uncia-carat, 
cu excepţia lunii februarie, care are doar 28 de zile. Vă este 
clar? 

Ei bine, dacă ăsta nu e un argument de susţinere a 
Sistemului Internaţional de Măsuri, cunoscut în toată lumea 
după acronimul SI al cuvintelor franceze Systeme 
International, iar la noi sub denumirea de Sistem Metric, nu 
mai ştiu ce poate fi. În SI, masa este dată întotdeauna în 
kilograme, în timp ce volumul e exprimat întotdeauna în 
litri. De pe întreg globul pământesc, SUA a rămas unica 
naţiune care continuă să utilizeze fostul sistem britanic de 
măsuri, când până şi Marea Britanie l-a abandonat, în 
favoarea sistemului metric. 

Hai să reformulez întrebarea: Opt uncii lichide americane 
de lapte sunt echivalente, din punct de vedere al volumului, 
cu opt uncii lichide americane de zahăr? 

Evident că sunt. Am da de mare bucluc în caz contrar. 
Dar tot avem nevoie de un set întreg de pahare de măsurat 
pentru lichide şi de un altul pentru solide. Primul set, din 
sticlă, al doilea, metalic. 

încercaţi să măsuraţi o cană de zahăr folosindu-vă de un 
pahar de măsurare din sticlă echivalent cu două căni şi veţi 
observa că aprecierea exactă a momentului în care zahărul 
ajunge la reperul corespunzător unei căni vă va da mari 
bătăi de cap, deoarece suprafaţa zahărului nu este bine 
nivelată. Mai mult decât atât, nici chiar după ce trântiţi uşor 
paharul de bufet, pentru a aplatiza suprafaţa şi a o face să 
ajungă exact până în dreptul reperului, nu veţi avea acolo 
cantitatea de zahăr indicată de reţetă. Asta deoarece cel 
care a gândit reţeta s-a folosit de un pahar de măsurat 
metalic, special pentru substanţe solide şi echivalent cu o 
singură cană, pe care l-a umplut până la buză. Şi, indiferent 
dacă vreţi să credeţi sau nu, aşa obţineţi o altă cantitate de 
zahăr decât folosindu-vă de un pahar de măsurare din 
sticlă. 

Testaţi, vă rog. Măsuraţi exact o cană de zahăr umplând, 

puţin mai mult decât ar trebui, un pahar metalic de 
măsurare echivalent cu o cană şi îndepărtând apoi excesul 
de zahăr cu ajutorul unei muchii drepte, cum ar fi cea 
opusă tăişului unui cuţit mare de bucătărie. Apoi turnaţi 
zahărul într-un pahar de măsurare din sticlă echivalent cu 
două căni şi scuturaţi paharul până când suprafaţa 
zahărului se aplatizează. Pun pariu că ea se va afla sub 
reperul corespunzător unei căni. 

Se poate oare ca aceste diferenţe să se datoreze unor 
inexactităţi de execuţie a paharelor? Da, însă doar în cazul 
în care vă folosiţi de chilipiruri achiziţionate de pe la tarabe, 
cu gradaţii care arată de parcă ar fi pictate de mână în vreo 
grădiniţă; producătorii respectabili de veselă dau suficientă 
atenţie preciziei de execuţie a produselor lor. Altfel, 
răspunsul e un categoric nu - el rezidă în diferenţa 
fundamentală dintre lichide şi solidele granulate de genul 
zahărului, sării şi fainii. 

Atunci când turnaţi un lichid într-un vas, el pătrunde în 
orice fisură a acestuia, nelăsând liber niciun spaţiu, nici 
măcar unul microscopic. In schimb, o substanţă solidă 
granulată se poate aşeza imprevizibil, în funcţie de formele 
şi dimensiunile granulelor şi vasului. În general, prin 
vărsare într-un vas cu deschidere mare, granulelor li se dă 
şansa să se răspândească mai mult şi să umple spaţiile 
goale de sub ele, aşa încât formează o masă mai compactă 
decât dacă ar fi îngrămădite într-un vas cu deschidere 
mică. Şi, fiind mai dense, ocupă un volum mai mic. Ca 
atare, într-un vas larg, aceeaşi cantitate de zahăr va ocupa, 
de fapt, un volum mai mic decât într-un vas îngust. 

Dar să ne întoarcem la bucătărie şi la paharele gradate. 
Pun rămăşag pe orice că veţi descoperi că, în dreptul 
gradaţiei care indică aceeaşi capacitate, diametrul 
paharului din sticlă este substanțial mai mare decât gura 
celui metalic. Drept urmare, zahărul şi în special faina, 
recunoscută pentru felul haotic în care se aşază, vor ocupa 
un volum mai mic în paharul din sticlă. Dacă utilizaţi un 
astfel de pahar pentru măsurarea ingredientelor uscate, 

veţi depăşi cantitatea recomandată de reţetă. 

Pentru a-mi fundamenta bine teoria, am testat efectul 
opus: am turnat zahărul bine nivelat dintr-un pahar metalic 
de măsurare într-un recipient îngust şi înalt - un cilindru 
gradat, dintr-acelea folosite în laboratoarele de chimie. 
După cum mă aşteptam, el a umplut cilindrul puţin peste 
gradaţia corespunzătoare unei capacităţi de opt uncii (237 
mililitri). 

Ustensilele moderne de măsurare, mă refer la cele din 
sticlă, sunt din nefericire şi mai largi decât predecesoarele 
lor, probabil din cauza faptului că oamenii din ziua de azi 
vor să încălzească laptele şi alte lichide în cuptorul cu 
microunde fără a le mai scoate din ele, iar lichidele 
respective nu împroaşcă stropi şi nu dau în clocot chiar aşa 
de uşor dacă se află într-un vas cu deschidere mare. Drept 
urmare, paharele de măsurat lichide care se fac acum sunt 
deosebit de nepotrivite pentru măsurarea ingredientelor 
uscate. Mai mult decât atât, ele ridică probleme chiar şi 
atunci când sunt folosite pentru ceea ce au fost concepute. 
Într-un recipient larg, o mică eroare de apreciere a înălţimii 
de umplere poate atrage după sine o eroare volumică 
apreciabilă. Aceste pahare de măsurat din sticlă cu gură 
largă sunt, de aceea, mai puţin precise decât cele vechi, 
ceva mai înguste. 

Şi apoi mai este şi problema măsurării unei linguriţe sau 
unei linguri de lichid. Aţi observat cumva că tensiunea 
superficială determină lichidul să se bombeze pe deasupra 
marginii lingurii de măsurat? Câtă precizie vă poate oferi o 
asemenea ustensilă? Lingurile respective au fost făcute 
pentru substanţe solide, nu lichide. 

Soluţia perfectă pentru toate aceste probleme este, după 
cum am descoperit, foarte competentul Perfect Beaker, 
proiectat de EMSA Design din cadrul companiei Frieling 
USA, Inc. El este calibrat pentru orice tip de unitate de 
măsură a lichidelor v-aţi putea dori: uncii, mililitri, linguriţe, 
linguri, căni şi pinte, inclusiv în subunități ale acestora. Este 
un dispozitiv unic de măsurare, singurul de care aveţi 

nevoie. Forma lui de cornet de îngheţată vă dă garanţia că 
şi o cantitate mică de lichid este măsurată cu maximă 
precizie de citire, în zona îngustată dinspre bază. Îl puteţi 
folosi şi pentru conversia unei unităţi de măsură în alta, 
lucru care va deveni util pe la începutul mileniului următor, 
când, judecând după progresele făcute până acum, SUA vor 
ajunge până la urmă să adere la Sistemul Metric. Nu trebuie 
decât să vedeţi ce cantitate de lichid aţi turnat acolo, după 
sistemul american, şi apoi să-i citiţi echivalentul metric, în 
dreptul gradaţiei aflate la acelaşi nivel. (Sau sunt prea 
pesimist? In definitiv, au trecut numai 27 de ani de când 
Congresul a ratificat o lege prin care se cerea conversia 
metrică, şi iată că deja Coca-Cola şi Pepsi au apărat în sticle 
de doi litri!) 


Perfect Beaker: forma lui conică 
asigură o precizie maximă de citire 
pentru cantităţile mici de lichid. 


Soluţia fundamentală a problemei preciziei şi 
reproductibilităţii în bucătărie este destul de simplă, dar, 
exceptând  brutarii şi alţi profesionişti din industria 
alimentară, noi, americanii obişnuiţi, efectiv n-o vom 
adopta: în loc de a aprecia cantitatea ingredientelor solide 
după volumul lor, folosindu-vă de pildă de linguri şi căni, 
mai bine  cântăriţi-le; aşa procedează majoritatea 

bucătarilor din restul lumii. În unităţi metrice, o sută de 
grame de zahăr, de exemplu, reprezintă întotdeauna 
aceeaşi cantitate de zahăr, indiferent dacă acesta este tos 
sau pudră şi indiferent de tipul vasului în care îl cântăriţi. 
Pentru lichide, nu există decât o unitate metrică: mililitral, 
sau multiplul său, litrul (o mie de mililitri). Fără căni, pinte 
ori galoane şi sferturi de galoane care să dea bătăi de cap. 
Ziceţi repede: Câte căni înseamnă jumătate de galon? 
Inţelegeţi ce vreau să spun? 


Prăjitură pentru cafea, în sistem metric 


Prăjitură cu mure, specială pentru cafeaua de 
dimineață 


lată o reţetă în unităţi SI, metrice, doar pentru a vă 
demonstra cum va fi viaţa noastră în anul 3000. 
Unităţile echivalente americane sunt trecute între 
paranteze, aşa că, dacă doriţi, puteţi ignora metricele. 

Veţi găsi tabele ale echivalenţelor metrice în tot felul 
de cărți de bucate, însă ele sunt deseori 
inconsecvente. Şi asta pentru că toate cifrele sunt 
rotunjite şi fiecare pare să le rotunjească altfel, în 
funcţie de  meticulozitatea sa. Valorile metrice 
echivalente recomandate de această reţetă corespund 
rapoartelor de conversie standard actuale, iar 
rotunjirea este făcută până la cea mai apropiată 
valoare întreagă a cantităţii exprimate în grame sau în 
mililitri. Dar şi dacă le rotunjiţi un pic mai mult 
(punând, de exemplu, 300 g în loc de 296 g), prăjitura 
nu va exploda. Nu am transformat cantităţi de sub o 
jumătate de linguriţă, deoarece, în grame, ele ar fi fost 
neconvenabil de mici. la ziceţi, ghiciţi ce se poate face 
în cazul lor? Folosiţi-vă de măsurile noastre obişnuite, 
de fracțiuni de linguriţă, atunci când poliţia ce apără 
sistemul metric se uită în altă parte. 

PENTRU STRATUL ORNAMENTAL PRESĂRAT PE 
DEASUPRA: 
108 g (1/2 cană) zahăr brun, dintn-acela bine 
îndesat în pachet 
18 g (2 linguri) făină de uz general 
14 g (1 lingură) unt nesărat, congelat 
14 g (1/2 uncie) ciocolată semidulce, mărunţită 
fin 
PENTRU PRĂJITURĂ: 
135 g (1 cană) făină de uz general 
160 g (3/4 cană) zahăr 
2 g (1/2 linguriţă) praf de copt 
1g (1/4 linguriţă) bicarbonat de sodiu 
1g (1/4 linguriţă) sare 
un ou mare 
79 ml (1/3 cană) zer 
5 ml (1/2 linguriţă) extract de vanilie 
76 g (1/3 cană) unt nesărat, topit şi răcit 
175 g (11/4 căni) mure proaspete (sau zmeură) 


1. Într-un bol mic, combinaţi zahărul brun cu făina, 
apoi adăugaţi untul şi amestecați totul fie cu un 
mixer de aluat, fie cu două cuțite trecute prin 
acest amestec până când îl omogenizaţi. Adăugaţi 
ciocolata şi amestecați din nou, cât mai bine. 
Lăsaţi amestecul deoparte, până va fi cazul să-l 
utilizaţi. 

2. Preîncălziţi cuptorul la 190°C (375*F) şi stropiţi o 
tavă de 20 cm (8 inci) diametru, dintr-aceea cu 
fund detaşabil şi cleme, cu spray antiaderent de 
copt. Într-un bol de dimensiuni medii, cerneţi 
faina, zahărul, praful de copt, bicarbonatul de 
sodiu şi sarea. Într-un alt bol, bateţi oul împreună 
cu zerul, vanilia şi untul topit. 

3.  Turnaţi amestecul lichid, deodată, peste 
amestecul pe bază de făină. Amestecaţi până 
când dispar cocoloaşele. Turnaţi uniform aluatul 

rezultat în tava dinainte pregătită. Răspândiţi 
zmeura pe deasupra, tot uniform, apoi presăraţi 
pe întreaga suprafaţă, de asemenea uniform, 
stratul ornamental cu aspect fărâmicios. 

4. Coaceţi până când se rumeneşte bine, timp de 
40-45 de minute. Serviţi cald. 


PENTRU 8-10 PORŢII 


INSTANT, DAR LENT 


A 


De ce termometrului cu „citire instant” îi ia atât de mult 
timp până îmi spune ce temperatură are mâncarea? 


Există două tipuri de aşa-numite termometre cu citire 
instant: analogice şi digitale. Dar chiar oferă ele o citire 
instantanee? Nici să nu vă gândiţi! Acestor reputați demoni 
ai vitezei le sunt necesare între 10 şi 30 de secunde pentru 
a ajunge la indicaţia maximă, cea corectă, pe care doriţi s-o 
vedeţi. Scoateţi un asemenea termometru din mâncare 
înainte de a ajunge la indicaţia maximă, şi fiţi siguri că veţi 
subestima temperatura! 

Evident, vă grăbiţi să citiţi valoarea. Nu vreţi să staţi cu 
mâna băgată în cuptor până când un termometru mocăit se 
decide să vă destăinuiască temperatura reală din interiorul 
fripturii. Dar tristul adevăr e că niciun termometru nu poate 
înregistra temperatura unei mâncări decât în momentul în 
care el însuşi - el, termometrul, sau măcar vârful lui - 
ajunge la temperatura mâncării în care a fost introdus. De 
fapt, se poate spune că termometrul nu poate face altceva 
decât să ne arate care este temperatura /ui. Nu puteţi face 
nimic în privinţa timpului de care are nevoie pentru a 
ajunge la temperatura mâncării, cu excepţia unui singur 
lucru: să alegeţi unul digital, mai degrabă decât unul 

analogic, deoarece, după cum voi explica în continuare, 
cele digitale înregistrează în general valorile mai repede 
decât cele analogice. 

Totuşi, există ceva care depinde doarăt dumneavoastră: 
cunoaşterea exactă a locului în care trebuie luată 
temperatura. Cele două tipuri de termometre cu „citire 
instant” diferă substanţial în această privinţă. 

Analogicele „simt” temperatura prin intermediul unui arc 
spiral bimetalic din coada lor: un arc obţinut prin alipirea a 
două metale diferite. Deoarece fiecare dintre cele două 
metale se dilată altfel în momentul încălzirii, temperatura 
determină arcul să se răsucească, iar el acţionează acul 
indicator de pe cadran, care se va roti. Din nefericire, 
sensibilul arc are de regulă o lungime mai mare de doi 
centimetri jumătate, aşa că, folosind un astfel de 
instrument, măsuraţi de fapt o temperatură medie, 
corespunzătoare unei mase destul de substanţiale de 
mâncare. Totuşi, deseori se întâmplă să aveţi nevoie de 
stabilirea temperaturii unui punct mult mai precis localizat. 
În cazul unei fripturi de curcan, de pildă, temperatura 
variază un pic dintr-un loc în altul, însă, pentru a stabili 
dacă el este făcut sau nu, trebuie să ştiţi temperatura 
exactă din cea mai dolofană zonă a pulpei. 

Termometrul digital, pe de altă parte, măsoară 
temperatura într-un punct mult mai bine determinat. 
Acesta conţine un semiconductor minuscul, acţionat de o 
baterie, a cărui rezistenţă electrică variază odată cu 
temperatura. (Ştiinţific vorbind: conţine un termistor.) Un 
circuit integrat converteşte valoarea rezistenţei în semnale 
electrice, iar acestea sunt transmise afişajului numeric. 
Fiindcă minusculul termistor se află jos, în vârful capului de 
palpare, termometrul digital este recomandabil în special 
pentru muşchi sau codete la grătar, de exemplu, în cazul 
lor având nevoie să ştiţi temperatura fibrelor din interior, 
neaflate în contact cu grătarul. 

Un termometru digital fabricat de Component Design. 


Dimensiunilor mici ale termistoarelor li se datorează şi un 
alt avantaj al termometrelor digitale: vor înregistra mai 
repede temperatura mâncării. Acesta este motivul pentru 
care, de regulă, ne permit să le citim mai prompt indicaţiile 
decât termometrele analogice. 


ŞI ACUM SĂ NE APUCĂM DE GĂTIT: 
GĂTITUL SUB PRESIUNE 


Drăceasca oală-minune a mamei, care datează de prin 
anii 50, pare a reveni printre noi, îmbrăcată în rochie 
nouă. Ce fac, mai exact, aceste oale? 


Accelerează procesul de gătire, forțând apa să fiarbă la o 
temperatură superioară celei normale. 

Pe parcursul acţiunii, pot şuiera, fluiera şi sfârâi ca nişte 
maşini infernale, amenințând să vă redecoreze bucătăria în 
nuanţe de gulaş. Numai că oala-minune a mamei 
dumneavoastră a fost reproiectată, aşa încât să fie mai 
manierată şi aproape sigură în funcţionare. Oricum, ca şi în 
cazul tuturor celorlalte instrumente casnice, luarea unor 
măsuri de protecţie nu denotă decât înţelepciune. Broşurile 
cu instrucţiuni ale oalelor sub presiune sunt, din păcate, 
pline de nişte „faceţi” şi „nu faceţi” absolut de speriat şi de 

neinteligibile dacă nu înţelegeţi fenomenele. De aia şi sunt 
aici. 

Oalele sub presiune au dat buzna - scuzaţi-mă, şi-au 
făcut apariţia - în scenă după cel de-al Doilea Război 
Mondial, prezentându-se ca un mod „modern” de pregătire 
a hranei pentru gospodinele cu program supraîncărcat din 
cauza gătitului, curăţeniei şi plozilor. În ziua de astăzi, 
generaţia baby-boom a ajuns la maturitate şi are un 
program la fel de supraîncărcat, de data asta cu sarcini de 
serviciu, săli de fitness şi Jeepuri. Orice dispozitiv 
şmecheros care promite medalia de aur la Olimpiada 
Bucătăriilor va avea categoric succes de piaţă. 

Pe oricâte scurtături aţi lua-o în orice procedură 
gastronomică, trebuie totuşi făcuţi doi paşi inevitabili, mari 
consumatori de timp. Primul este cerut de procesul de 
propagare a căldurii - timpul în care ajunge ea în interiorul 
mâncării. El poate reprezenta un impas în calea respectării 
multor reţete „rapide”, deoarece majoritatea alimentelor 
sunt proaste conductoare termice. Al doilea pas lent este 
făcut chiar din cauza reacţiilor chimice. Reacţiile chimice 
datorită cărora alimentele crude se transformă în alimente 
gătite se pot desfăşura destul de încet. 

Cuptoarele cu microunde depăşesc impasul 
conductivității termice slabe, generând căldură direct în 
mijlocul masei de ingrediente. Dar numeroase feluri de 
mâncare, cum ar fi supele şi tocanele, beneficiază de pe 
urma unei reuniri lente a aromelor, ca aceea favorizată de 
metodele de gătire în apă, cum ar fi înăbuşirea: rumenirea 
superficială, apoi fierberea înceată a cărnii şi legumelor 
într-o cantitate mică de apă, într-un vas acoperit. Aşa ceva 
nu puteţi face folosindu-vă de un cuptor cu microunde, 
deoarece microundele, nu apa clocotitoare, vor înmuia 
alimentele. 

Pentru a accelera procesul de înăbuşire, am prefera să 
ajungem la temperaturi mai ridicate, fiindcă toate reacţiile 
chimice, inclusiv cele care au loc în oalele de gătit, se 
desfăşoară mai repede la temperaturi ridicate. Dar există 

un mare obstacol: temperatura la care poate ajunge apa 
are o limită caracteristică, de 100°C, ce reprezintă punctul 
ei de fierbere la nivelul mării. Reglaţi ochiul la intensitate 
maximă şi veţi vedea că apa sau sosul vor clocoti mai 
repede, dar nu se vor înfierbânta niciun grad mai mult. 

lar acum pregătiţi intrarea în scenă a oalei sub presiune. 
Ea ridică punctul de fierbere a apei până la 120°C. Cum? 
Mă bucur că aţi întrebat, deoarece cărţile de bucate vă dau 
rareori răspunsul, cum de altfel fac şi broşurile cu 
instrucţiuni ale oalelor-minune. 

Pentru ca apa să fiarbă, moleculele ei trebuie să 
dobândească suficientă energie ca să scape din masa de 
lichid şi să se ridice libere în aer, sub formă de vapori sau 
de gaz. Ca să reuşească una ca asta, ele sunt nevoite să 
forţeze trecerea prin stratul atmosferic, care ne înconjoară 
întreaga planetă. Aerul este uşor, dar se extinde până la 
peste 160 km înălţime, stratul atmosferic fiind, de aceea, 
destul de greu: fiecare inci pătrat (6,452 cm?) cântăreşte în 
jur de 15 livre (6,8 kg) la nivelul mării. În condiţii normale, 
moleculele de apă trebuie să ajungă la energii 
corespunzătoare temperaturii de 100°C pentru a fi capabile 
să forţeze trecerea printr-un strat atmosferic de 15 psi (15 
livre per inci pătrat 1,05 kg/cm?) şi să se ridice în neant. 

Acum hai să încălzim o cantitate mică de apă într-o oală 
sub presiune, aceasta fiind o cratiţă ermetic închisă, cu un 
mic orificiu de evacuare a aerului şi a aburului. Imediat ce 
începe să fiarbă, apa generează abur şi, dacă acel orificiu 
bine controlat este închis, presiunea din interiorul oalei 
creşte. Numai după ce aceasta ajunge la 30 psi (2,1 
kg/cm2) - 15 corespunzătoare stratului atmosferic, plus 
încă 15 ai aburului -, intră în funcţiune ventilul care 
controlează întregul proces, permiţând surplusului de abur 
să năvălească în bucătărie. După aceea, el menţine 
presiunea la nivelul a 30 psi. 

Pentru a învinge presiunea stratului atmosferic şi a 
continua să fiarbă, moleculele de apă sunt nevoite acum să 
se energizeze mai mult decât înainte. Ca să facă faţă unei 

presiuni de 30 psi, ele au nevoie de o energie 
corespunzătoare unei temperaturi de 120°C, aceasta 
devenind noua lor temperatură de fierbere. 

Aburul mai fierbinte şi mai presurizat grăbeşte procesul 
de gătire, pătrunzând în absolut toate zonele masei de 
alimente din cratiţă. 

Atunci când începeţi să încălziţi oala-minune ermetic 
închisă, ventilul lasă aerul să iasă până ce apa începe să 
clocotească şi se formează primii vapori. Presiunea aburului 
este menţinută la nivelul dorit, de 30 psi, de un fel de 
dispozitiv limitator. În multe cazuri, ventilul respectiv 
rămâne pe poziţie datorită unei mici greutăţi plasate 
deasupra lui. Această greutate se dă la o parte în timpul 
procesului de gătire, pentru a lăsa să „scape” tot aburul 
suplimentar, ce ridică presiunea la peste 30 psi, iar el iese 
fasâind şi speriind oamenii că oala este pe cale să 
explodeze. Dar nu este. Noile oale sub presiune sunt dotate 
cu valve acţionate de arcuri, nu de greutăţi, pentru a 
menţine presiunea la nivelul dorit. 

În timpul procesului de gătire, reglaţi intensitatea 
ochiului de aragaz aşa încât conţinutul oalei să fiarbă 
suficient de repede pentru a menţine presiunea aburului, 
dar totodată relativ încet, pentru ca pe sub ventil să nu se 
piardă o cantitate excesivă de abur. În orice caz, 
regulatorul de presiune nu vă va permite să vă transformați 
oala într-o bombă. După ce aţi gătit, lăsaţi oala să se 
răcească, pentru ca aburul din ea să se condenseze - 
retransformându-se în lichid - şi să scadă presiunea din 
interiorul ei. Există şi un dispozitiv de siguranţă, care vă 
asigură că presiunea a scăzut (unele modele nici nu vă 
permit să le îndepărtați capacul până în momentul scăderii 
ei). Abia după aceea veţi putea deschide oala şi servi 
mâncarea. 

MAGNETISMUL DIN BUCĂTĂRIE 


Vecinii mei tocmai şi-au reamenajat bucătăria şi au 
instalat o plită cu încălzire prin inducţie. Care e 
principiul ei de funcţionare? 


Cuptoarele cu microunde au reprezentat primul progres 
făcut după o perioadă de peste un milion de ani de 
stagnare în domeniul metodelor de producere a căldurii. Ei 
bine, acum iată-l şi pe al doilea: încălzirea prin inducţie 
magnetică. 

Inducţia magnetică este utilizată de vreo zece ani în 
bucătăriile unor restaurante europene şi japoneze, iar în 
cele americane a pătruns ceva mai recent. În momentul de 
faţă, ea începe să-şi facă simțită prezenţa şi în casele 
oamenilor. 

Maşinile de gătit cu inducţie diferă de cele electrice prin 
aceea că, dacă acestea din urmă generează căldura 
datorită rezistenţei e/ectrice manifestate de metal (de cel 
din care sunt confecţionate spirele care alcătuiesc ochiul), 
primele o generează datorită rezistenței magnetice 
manifestate de metal: chiar de cel din care este făcut însuşi 
vasul de gătit. 

lată cum se petrec lucrurile: 

Sub acea frumoasă şi bine lustruită suprafaţă ceramică a 
plitei vecinilor dumneavoastră sunt mai multe bobine - 
sârme înfăşurate, aidoma celor dintr-un transformator. 
Când „aprindeţi” un ochi, curentul alternativ de 60 Hz” 
care vă alimentează casa începe să circule prin bobina 
corespunzătoare. Din motive pe care nu le vom aprofunda 
(aşa ceva nici măcar Einstein n-a putut explica într-un mod 
suficient de satisfăcător pentru el), ori de câte ori un curent 


37 În România, curentul din reţeaua de distribuţie monofazată 
casnică este de 240 V şi 50 Hz; în SUA, valorile care îl caracterizează 
sunt: 100-127 V şi 60 Hz. 

străbate învelişul sârmos al unei bobine, o determină pe 
aceasta să se comporte ca un magnet - ca unul adevărat, 
cu doi poli şi toate cele. În cazul de faţă, curentul alternativ 
inversându-şi direcţia de 120 de ori pe secundă, îşi 
inversează şi magnetul polaritatea, tot de 120 de ori pe 
secundă. 

Dar, până în acest punct, în bucătărie nu există nicio 
dovadă că s-ar petrece ceva deosebit: câmpurile magnetice 
nu pot fi văzute, simţite sau auzite. lar ochiul plitei este tot 
rece. 

Acum plasați o tavă metalică deasupra bobinei. Câmpul 
magnetic alternativ magnetizează fierul din care este 
făcută tava, întâi într-o direcţie, apoi în cealaltă, 
schimbându-şi polaritatea de 120 de ori pe secundă. Însă 
fierul magnetizat nu poate fi convins uşor să-şi inverseze 
polaritatea, aşa că opune o rezistenţă semnificativ de mare 
acestor oscilări. Din cauza asta, o mare parte din puterea 
magnetică a bobinei este irosită, iar puterea irosită se 
regăseşte în fier, sub formă de căldură. Drept urmare, 
numai tigaia se înfierbântă. Nu există flacără, nu există 
vreo bobină electrică încinsă la roşu, iar bucătăria rămâne 
tot răcoroasă. 

Orice metal magnetizabil (ştiinţific  exprimându-ne: 
feromagnetic) se va lăsa încălzit prin intermediul acestui 
fenomen, de inducţie magnetică. O va face fierul, evident, 
indiferent dacă este emailat sau nu. O vor face şi multe 
tipuri de oţel inoxidabil, deşi nu chiar toate. Dar aluminiul, 
cuprul, sticla şi ceramica, nu. Pentru a şti dacă un anumit 
vas poate fi utilizat pe plita cu inducţie magnetică, 
desprindeţi-vă de pe frigider unul dintre magneţeii cu 
ajutorul cărora fixaţi acolo tot felul de bileţele şi vedeţi 
dacă aderă la fundul vasului. Dacă da, puteţi găti în el prin 
intermediul inducției. 

Deci, pe lângă faptul că o plită cu inducţie costă cam 
multicel, mai există şi dezavantajul că nu vă puteţi folosi de 
mult preţuitele şi foarte scumpele tăvi din cupru. Vecinii 
dumneavoastră s-au gândit la asta înainte de a se repezi la 

impresionanta maşinărie de ultimă generaţie? 
ŞI SĂ FIE... CĂLDURĂ! 


A apărut un nou tip de cuptor, care ar găti, cică, prin 
acțiunea luminii, nu a căldurii. Cum funcționează? 


Asta să fie oare, după foc, microunde şi inducţie, cea de- 
a patra nouă metodă de generare a căldurii necesare 
gătirii? Nu. Aşa-zisul „cuptor cu lumină” generează căldura 
cam la fel ca plita electrică: încălzeşte metalul cu ajutorul 
rezistenţei electrice opuse de el. 

„Cuptoarele cu lumină”, corect numite cuptoare cu unde 
infraroşii, au început să fie utilizate în industrie aproximativ 
din anul 1993, dar acum sunt produse şi modele pentru uz 
casnic. Modelul Flashbake, în două variante, care poate fi 
amplasat pe blatul din bucătărie sau montat pe perete, a 
fost scos pe piaţă de firma Quadlux Inc. In decembrie 1998, 
în timp ce Advantium, model încastrat în zid, de la General 
Electric Appliances, a început să fie folosit din octombrie 
1999 de constructorii şi antreprenorii care instalează 
bucătării în noile clădiri. 

Când am auzit prima dată de cuptorul cu infraroşii, am 
simţit că butonul scepticismului meu este apăsat cu putere. 
Unele afirmaţii făcute în campaniile de promovare mi-au 
părut exagerări pseudoştiinţifice: el „utilizează puterea 
luminii”, găteşte „cu viteza luminii” şi o face „dinspre 
interior înspre exterior”. 

Într-adevăr, aprecierea e destul de bună, lumina 
călătorind cu viteza luminii, însă ea nu reuşeşte să 
pătrundă prea adânc în majoritatea substanţelor solide, 
încercaţi să citiţi această pagină interpunând între 
dumneavoastră şi ea o felie de friptură. Atunci, cum este 
posibil ca lumina să alimenteze mijlocul masei de 

ingrediente cu suficientă energie pentru a-l găti, cu 
excepţia cazului în care nu este incredibil de intensă? M-am 
gândit la lasere, adică la acele fascicule ultraputemice de 
lumină pe care le utilizăm la orice, şi în chirurgia oculară, şi 
pentru a ne agasa vecinii cu puncticelele roşii proiectate de 
ele, însă lumina lor este atât de concentrată, încât nu poate 
bombarda decât cel mult un bob de orez la fiecare ţâşnire 
din emiţător. 

Ah, dar există lumină şi lumină. Secretul cuptorului cu 
infraroşii nu constă numai în intensitatea radiaţiilor emise, 
ci şi în combinaţia de lungimi de undă generată. lată cum 
funcţionează el, conform informaţiilor pe care le-am cules 
de la nişte foarte suspicioşi angajaţi ai General Electric 
(care nu mi-ar fi divulgat sub nicio formă toate secretele 
lor): 

ŞI DUMNEZEU A ZIS: „Să fie lumină vizibilă, dar şi 
ultravioletă, infraroşie şi un întreg spectru electromagnetic 
de lungimi de undă mai lungi şi mai scurte” (citat inexact). 
Noi, oamenii, înţelegem prin /umină doar fâşia spectrală 
îngustă de energie solară pe care este capabilă s-o 
detecteze ochii noştri. Însă, într-un sens mai larg, cuvântul 
„lumină” chiar necesită o definire ceva mai exactă. 

În cuptoarele cu unde infraroşii, există nişte grupuri de 
lămpi cu halogen de 1500W. Ele sunt special proiectate 
pentru acest gen de instalaţii, au durată mare de 
funcţionare şi nu diferă radical de lămpile cu halogen 
folosite pentru multe alte echipamente moderne. Dar în 
cazul acestor lămpi cu halogen de uz casnic, numai 
aproximativ 10 din energia emisă corespunde domeniului 
vizibil de lumină; 70 este radiaţie inffaroşie, iar restul de 20 
reprezintă căldură. Deci lămpile cu halogen ale 
„cuptoarelor cu lumină” generează un amestec secret de 
lumină vizibilă, radiaţii infraroşii de diferite lungimi de undă 
şi căldură. Şi tocmai combinaţia acestor trei elemente este 
cea datorită căreia cuptorul are puterea de a găti 
mâncarea. 

(Indiferent ce veţi citi prin multe cărţi ştiinţifice, radiaţia 

inffaroşie nu este căldură; e o formă de energie radiantă ce 
se transformă în căldură doar în momentul absorbirii ei de 
către un obiect. Eu o numesc „căldură în tranzit”. Radiația 
inffaroşie provenită de la soare devine căldură numai atunci 
când este absorbită de capota maşinii dumneavoastră. 
„Lampa de încălzire” folosită de bucătarii unor restaurante 
pentru a vă păstra mâncarea caldă până la întoarcerea 
ospătamlui din concediu emite radiaţie inffaroşie, mâncarea 
fiind încălzită prin absorbirea respectivei radiaţii.) 

Lumina vizibilă şi cea aproape vizibilă din cuptoarele cu 
unde infraroşii pot pătrunde în carne până la o anumită 
adâncime - într-o cameră întunecată, degetul mare devine 
translucid sub acţiunea unui flash de lumină. Şi ele nu sunt 
absorbite de moleculele de apă, ca microundele, aşa încât 
îşi pot depozita toată încărcătura energetică direct în 
ingredientele solide ale mâncării, în loc să-şi irosească 
energia înfierbântând întâi lichidul din jurul lor. Undele de 
anumite lungimi generate de lămpile cu halogen pot 
penetra alimentele pe adâncimi de până la 7,5-10 mm. E 
posibil ca acestea să nu vă pară mari, dar rezerva de 
căldură creată este ulterior transmisă straturilor din 
profunzime. În plus, aceste cuptoare trişează, adăugând 
lămpilor cu halogen efectul microundelor, care au putere 
mai mare de penetrare. (Puteţi folosi cuptoarele cu unde 
infraroşii şi ca pe nişte cuptoare independente cu 
microunde.) 

Până ca acestea să-şi facă efectul însă, radiaţiile 
infraroşii, cu o lungime de undă mai mare, şi căldura sunt 
absorbite de stratul de suprafaţă al mâncării, facându-l să 
devină rumen şi crocant - lucru pe care cuptoarele cu 
microunde nu-l pot face. Cuptoarelor uzuale le trebuie mult 
timp să rumenească alimentele, deoarece numai o mică 
parte din căldura degajată de ele ajunge la mâncare prin 
intermediul radiaţiilor infraroşii; restul căldurii trebuie să-şi 
atingă ţinta călătorind prin aer, iar acesta este un slab 
conductor termic. Radiația inffaroşie a „cuptoarelor cu 
lumină” încălzeşte stratul de suprafaţă al mâncării direct, la 

378 


o temperatură mai ridicată decât cea care poate fi 
dezvoltată de un cuptor clasic, aşa că procesul de rumenire 
se desfăşoară mai repede. 

Viteza, reprezintă de fapt marele atu comercial al 
cuptoarelor cu radiaţii inffaroşii. Când echipele de cercetare 
a pieţei de la General Electric s-au interesat ce vor mai întâi 
şi mai întâi consumatorii de la instalaţiile lor de gătit, pe 
primele trei locuri s-au clasat: viteza, viteza şi apoi viteza. 
Oamenii au răspuns că le-ar plăcea să poată găti un pui 
întreg în douăzeci de minute şi să frigă cotletul în nouă. 

Dar caracteristica efectiv remarcabilă a cuptoarelor cu 
inffaroşii constă în tehnologia lor computerizată. Un 
microprocesor acționat de un software brevetat 
programează ciclurile de aprindere/stingere ale lămpilor şi 
ale generatorului de microunde, astfel încât secvențele de 
funcţionare, atent calculate, să corespundă gătirii optime 
fiecărui fel de mâncare. Echipa de cercetare de la General 
Electric a descoperit că, luând în calcul toţi americanii, în 
90 dintre cazuri cunoştinţele lor gastronomice se limitează 
la numai 80 de reţete (fără comentarii), aşa că aceste 80 
de reţete au fost introduse în banca de date a cuptorului, 
iar pregătirea lor se face prin simple apăsări de buton. Nu-i 
nevoie decât să optaţi pentru cele care corespund tipului 
de carne pe care îl aveţi, grosimii şi greutăţii feliei şi 
modului de preparare, apoi vedeţi friptura în farfurie, 
înainte de a apuca să spuneţi mulţumesc. 

Măcar de-am avea un computer care să ne scape şi de 
chinul punerii unei muzici în surdină, al aprinderii unei 
lumânări, al purtării unei conversații şi al degustării unui 
vin, toate îndeletniciri mari consumatoare de timp. 


379 


TEHNICĂ | AVANSATĂ, TEHNICĂ 
ÎNAPOIATĂ, TEHNICĂ LIPSĂ. 


MOTIVUL PENTRU CARE BISCUIŢII SUNT CIURUIŢI 


De ce biscuiții şi pasca evreiască au atâtea găurele pe 
suprafața lor ? 


Saltines, Wheat Thins, Triscuits, Ritz Crackers, cei 
graham - mai ziceţi voi -, cu greu mai găsim crănţănele 
care să nu fie străbătute de un întreg tipar de găurele. 

Producătorii de pască evreiască, acea pâine nedospită 
făcută pentru Pastele mozaic, parcă nu-şi mai pot ţine în 
frâu pofta (trebuie să mă scuz pentru expresie) de 
perforaţii. Azima lor e mult mai plină de găuri decât laicii 
biscuiţi. 

Dar ele nu se datorează doar tradiţiei, ci au un scop pur 
practic. Şi nu, cele 18 găuri dintr-un biscuit Keebler Club nu 
formează traseul de urmat al unor spiriduşi care joacă golf. 

După spusele unui purtător de cuvânt al firmei Keebler, 
găurelele din biscuiţi nasc tot felul de credinţe mistice în 
minţile celor care nu par să aibă ceva mai bun de făcut. 
Aceştia sunt genul de inşi care sună la Departamentul de 
relaţii cu clienţii al firmei Keebler pentru a pune întrebări de 
genul: „De ce există fix 13 găuri în biscuiţii săraţi Saltines, 
de ce numărul lor variază la biscuiţii graham, iar un Cheez- 
lt are o singură gaură?” Răspuns: „Aşa s-a întâmplat să 
fie.” 

lată un abecedar care să vă facă introducerea în ştiinţa 
biscuitpuncturii: Când amestecați o jumătate de tonă de 
aluat, compus din făină şi apă, într-un malaxor enorm, aşa 
cum se procedează într-o fabrică de biscuiţi, efectiv nu 
există nicio şansă să evitaţi intrarea aerului în amestec. 
Apoi, în momentul în care trageţi aluatul în foi subţiri şi îl 

băgaţi într-un cuptor încins (biscuiţii Saltines sunt copţi la 
340-370*C), bulele de aer rămase înăuntru ca într-o 
capcană cresc ca dimensiuni şi se transformă în băşici, 
putând chiar să şi explodeze. Aerul îşi măreşte volumul la 
încălzire deoarece moleculele lui se mişcă mai repede şi 
apasă cu mai multă forţă asupra suprafeţei care le 
delimitează. 

In afară de faptul că apariţia lor este neprevăzută, 
băşicile, care au o membrană acoperitoare subţire, se pot 
coace prea repede, pârlindu-se înainte ca aluatul să fie 
făcut. lar în cazul în care crapă, lasă pe suprafaţa 
produsului ori mici depresiuni, ori adevărate cratere. Un 
biscuit care arată ca un câmp de bătaie pârlit şi plin de 
tranşee face impresie proastă la ora ceaiului. 

Drept urmare, exact înainte ca o foaie dintr-aceea subţire 
de aluat să intre în cuptor, peste suprafaţa ei trece un 
„perforator” - un tambur mare, cu ştifturi sau bolţuri în 
relief. Ştifturile înţeapă bulele de aer, lăsând în aluat acele 
găurele atât de misterioase. Ştifturile sunt distanţate diferit 
pentru diferite tipuri de biscuiţi, în funcţie de ingredientele 
folosite, de temperatura de coacere şi de aspectul final 
dorit. Pe una dintre feţele biscuiţilor săraţi, de exemplu, 
consumatorii par a prefera să vadă un „relief” deluros 
blând, aşa că se permite rămânerea unor bule de aer, care 
să se profileze printre văioage. lar pătrăţelele alea mici de 
Cheez-lt, cu unica lor gaură centrală, au aspectul unor pui 
de pernă loviți cu pumnul direct în mijloc. 

Dacă nu consideraţi că ştiţi deja mai multe lucruri despre 
găurile biscuiţilor decât aţi fi vrut, vă mai dau ceva de 
rumegat: în cazul biscuiţilor care conţin un agent de 
dospire de genul bicarbonatului de sodiu, aluatul aflat în 
continuă creştere şi expansiune va acoperi parţial găurile 
fie atunci când va fi lăsat să se „odihnească”, fie pe 
parcursul  coacerii. Dar, de regulă, ele vor rămâne 
observabile, cel puţin sub formă de mici depresiuni. Credeţi 
că tamburul perforator n-a lăsat nicio gaură în Wheat 
Thins? Ridicaţi un biscut dintr-acela în lumină şi veţi vedea 

doar urme „fosilizate”. Chiar şi un Triscuit ultraaccidentat la 
suprafaţă are 42 de găuri în el. 

Spargerea bulelor de aer prezintă importanţă în special în 
cazul pascăi evreieşti, aceasta fiind coaptă repede, la 
temperatură foarte ridicată, de 425-480*C. La o asemenea 
temperatură, aluatul se usucă imediat la suprafaţă şi orice 
bulă mai umflată va vrea pur şi simplu să explodeze de sub 
crusta dură, umplându-vă cuptorul de gloanţe cuşer de 
şrapnel. Aşa că se cere o spargere temeinică a bulelor. lar 
lucrul acesta se face prin trecerea pe deasupra foii de aluat 
a unui „marcator”, ustensilă foarte asemănătoare cu 
tamburul perforator, dar care are nişte şiruri apropiate de 
dinţi. Ele lasă în urmă acele „brazde” paralele. 

Deoarece legile regimului alimentar adoptat în perioada 
Paştelui evreiesc exclud utilizarea vreunui agent de 
dospire, azima se face doar din faină şi apă. Unul dintre 
motivele „gravării” ei des punctate este, de fapt, evitarea 
până şi a impresiei de dospire, chiar dacă aceasta e 
produsă inocent, de nişte bule de aer aflate în plin proces 
de expansiune. Şi, fiindcă nu fermentează, aluatul de azimă 
nu se umflă în cuptor pentru a acoperi urmele marcatorului, 
acestea rămânând perfect vizibile pe suprafaţa produsului 
finit. Veţi mai vedea, totuşi, nişte umflături printre şirurile 
de adâncituri de pe o azimă. Ele se datorează unor bule de 
aer minuscule, care au scăpat de marcator, dar n-au avut 
şansa să se dezvolte până la o dimensiune explozivă, 
absolut distructivă. Aceste bule neexplodate dau un aspect 
interesant produsului finit, deoarece stratul subţire de aluat 
de deasupra lor capătă nuanţe maronii mai repede decât 
restul aluatului. 

Acum ştiţi de ce trebuie să înţepaţi foaia de aluat de sub 
o plăcintă înainte de a o coace sau, ca măsură 
suplimentară de siguranţă, să o ţineţi lipită de tavă cu 
ajutorul a tot felul de boabe ori a unor lanţuri metalice de 
îngreunare (comercializate special în acest scop). In afară 
de buzunarele de aer formate în aluat, există posibilitatea 
ca aerul să se ascundă şi între foaie şi tavă. Dacă nu vă 

luaţi măsuri de precauţie, deşi nimic nu va exploda, aveţi 
toate şansele să vă alegeţi cu o plăcintă cu fund boltit. 


lată o modalitate simplă şi ingenioasă de a scoate o 
măslină sau un castravecior dintr-un borcan burduşit cu aşa 
ceva. (Apropo, cum le-or fi îndesând producătorii acolo?) 

In magazinele de feronerie şi de articole de menaj se 
comercializează o mică ustensilă special concepută pentru 
apucarea obiectelor mărunte. Ea arată ca o seringă 
hipodermică. Apăsaţi pe piston şi din capătul opus îşi fac 
apariția trei sau patru gheruţe elastice, confecționate din 
oțel de arc. Indreptați gheruțele spre pradă, apoi slăbiți 
apăsarea pe piston, şi ele vor încerca să se retragă în 
carcasa lor cilindrică, fară să mai dea drumul vânatului 
prins. Apăsaţi din nou pe piston pentru a elibera captivul. 


b- a 
~ À O măslină și un „culegător“ 
de murături. 


SĂ FACEM PUŢINĂ LUMINĂ ÎN CAZUL 
IRADIERII 


Există multe controverse pe tema iradierii alimentelor. 
Ce inseamnă, mai exact, iradierea? Oare e sigură? 
lradierea alimentelor este o practică a producătorilor, ei 
expunându-şi produsele unor câmpuri intense de raze 
gama, de raze X sau de fascicule de electroni de mare 
energie înainte de a le expedia pe piaţă. 


383 


De ce fac asta? 
lradierea ucide bacteriile periculoase, inclusiv 
Escherichia coli (E.coli), Salmonella, strafilococi de tot felul 
şi Listeria monocytogenes, printre altele, reducând astfel 
riscul toxiinfecţiilor alimentare. 

lradierea omoară insectele şi paraziţii, fără să mai fie 
necesară utilizarea pesticidelor chimice. (Multe dintre 
condimentele, ierburile şi ingredientele folosite în zilele 
noastre în Statele Unite sunt iradiate pentru câtva timp 
exact în acest scop.) 

lradierea inhibă procesul de alterare a alimentelor şi 
poate mări rezervele de hrană ale omenirii. În peste 30 de 
tări de pe glob, sunt iradiate în mod curent aproximativ 40 
de tipuri diferite de produse, inclusiv fructele şi legumele, 
mirodeniile, cerealele, peştele, carnea roşie şi cea de pui. 

Există două categorii opuse de idei privind utilizarea pe 
scară largă a iradierii alimentelor. Una se centrează pe 
probleme  socioeconomice, cealaltă pe siguranța 
consumului. 

Principala obiecţie socioeconomică este că industria 
alimentară ar putea obţine profit de pe urma iradierii, că ar 
folosi-o în scopuri proprii. Există posibilitatea, se afirmă, ca 
în loc să-şi rezolve problemele sanitare din capul locului, 
domeniile alimentar şi agricol preferă să depindă de 
iradiere pentru a evita responsabilitatea „neutralizării” 
cărnurilor şi altor genuri de alimente contaminate, neglijent 
produse. 

Nu apăr producţia de masă, industria procesării şi 
distribuţiei de produse agricole, ca de altfel nici vreo 
întreprindere al cărei unic scop e producerea banilor - nici 
măcar atunci când, în avantajul ei, o face pe cheltuiala 
sănătăţii publice. Fără tăgadă, avem o istorie a „scăpării” 
ilegale de deşeuri toxice, ca să nu mai menţionăm învoielile 
secrete făcute în cadrul unei anumite industrii pentru a 
trece sub tăcere efectele letale ale arderii şi inhalării 
fumului degajat de produsele sale. Privind lucrurile în 
această lumină, ne este greu să nu credem că iradierea 

alimentelor reprezintă o tentaţie pentru producătorii lor din 
motive pe care mulţi le-ar considera incorecte. 

Totuşi, vreau să evit subiectul argumentelor politice, 
sociale şi economice pro şi contra iradiere, deoarece asupra 
lui am propriile mele opinii, de cetăţean, aşa că mă voi 
concentra numai pe latura ştiinţifică, asupra căreia 
socotesc că sunt mai calificat să mă pronunţ. Numai după 
ce litigiile ştiinţifice sunt rezolvate, pot fi abordate cu o 
oarecare obiectivitate şi celelalte probleme. 

Oare iradierea alimentelor este sigură? Dar avioanele 
sunt? Sau injecţiile antigripale? Sau margarina? Sau însăşi 
viaţa? (Evident că nu; inevitabil, ea e vulnerabilă la 
moarte.) Departe de mine intenţia de a deprecia întrebarea 
dumneavoastră, însă cuvântul „sigur” este, probabil, cel 
mai inutil din limba engleză. Încărcătura lui de contexte, 
conotaţii, interpretări şi implicaţii e atât de mare, încât îşi 
pierde complet sensul. Şi, evident, un cuvânt lipsit de 
noimă dezice scopul limbajului. 

Orice om de ştiinţă v-ar spune că este practic imposibil 
să dovediţi contrariul unei afirmaţii. Cu alte cuvinte, 
încercarea de a demonstra că ceva (de exemplu, un 
eveniment nefavorabil) nu se va întâmpla e complet 
zadarnică, în schimb, este relativ simplu să demonstrezi că 
ceva se întâmplă; nu trebuie decât să depui câteva eforturi 
în acest sens şi să notezi că se întâmplă. Dacă totuşi nu se 
întâmplă, există întotdeauna o „dată viitoare”, iar 
prezicerea unei dăţi viitoare reprezintă o profeție, nu o 
dovadă ştiinţifică. Mai mult decât atât, în cazul în care dai 
de o asemenea dovadă, ştiinţa poate lua în considerare 
doar nişte posibilităţi. 

Permiteţi-mi, atunci, să reformulez întrebarea: Ce şanse 
sunt - ce probabilităţi - ca un consum de alimente iradiate 
să aibă, într-un fel sau altul, efecte nedorite asupra 
sănătăţii? în consens ştiinţific, răspunsul este: Foarte slabe. 

lată câteva explicaţii rapide, date de un chimist 
specializat în probleme nucleare (eu), care, pe vremea lui, 
a şi generat, a şi fost expus fără zgârcenie radiaţiilor: 

Oare alimentele iradiate cauzează cancer sau aduc 
prejudicii genetice? Nu s-a întâmplat niciodată aşa ceva. 

Oare, ca urmare a iradierii, alimentele devin radioactive? 
Nu. Energia radiaţiilor este prea scăzută pentru a duce la 
producerea unor reacţii nucleare. 

Oare iradierea modifică compoziția chimică a produselor 
iradiate? Evident că o face. Asta e stilul ei „de lucru”. Revin 
mai târziu asupra acestui subiect. 

Una dintre marile probleme este că mulţi oameni iau 
cuvântul radiație din expresia „radiaţie letală” (preferata 
mass-mediei), aceea direct legată de bombele atomice şi 
de reactoarele nucleare deteriorate. Insă conceptul de 
radiaţie este mult mai larg - şi nonviolent. 

Orice undă energetică sau particulă care călătoreşte 
dintr-un loc în altul cu o viteză aproximativ egală cu cea a 
luminii reprezintă o radiaţie. Lampa de pe biroul vostru 
emite o radiaţie vizibilă numită lumină. Elementul de ardere 
din cuptor transmite o radiaţie infraroşie invizibilă către 
friptura dumneavoastră. Cuptorul cu microunde trimite 
microunde spre boabele îngheţate de mazăre pe care le-aţi 
băgat în el. Telefoanele celulare, radiourile şi televizoarele 
emit radiaţii purtătoare de pălăvrăgeli nesăbuite, muzică de 
proastă calitate şi comedioare idioate. 

Da, într-un reactor nuclear se manifestă radiaţii nucleare 
intense, emise de materiale radioactive. Sunt prezente 
inclusiv acele raze gama utilizate în iradierea alimentelor. 
Acestea, laolaltă cu razele X şi cu fasciculele de electroni 
de înaltă energie, şi ele utilizate pentru iradierea 
alimentelor, sunt numite „radiaţii de ionizare”, deoarece 
posedă suficientă energie pentru a descompune atomii în 
ioni - fragmente atomice cu sarcină electrică. Ele sunt, într- 
adevăr, foarte periculoase pentru toate fiinţele, începând 
de la microbi, până la oameni. 

Insă căldura cu ajutorul căreia ne pregătim mâncarea 
este, în mare măsură, exact căldura dezlănţuită de flăcările 
iadului. Credeţi-mă că nu vreţi să vă aflaţi în cuptor, alături 
de friptură, aşa cum nu v-aţi dori nici să vă aflaţi nici într-un 

reactor nuclear sau alături de nişte alimente aflate în plin 
proces de iradiere. Totuşi, nu căldura este cea care face ca 
procesele de gătire sau de iradiere să fie periculoase. 
Problema constă în „cine” ori „ce” anume i se expune. 

Razele X şi gama pătrund adânc în țesuturile vegetal şi 
animal, producând, pe parcurs, avarii atomilor şi 
moleculelor din care sunt constituite celulele vii. Aceste 
două tipuri de radiaţie, împreună cu fasciculele de 
electroni, sunt folosite pentru iradierea alimentelor exact 
din cauză că afectează celulele insectelor şi 
microorganismelor, alterându-le ADN-ul şi împiedicându-le 
să se reproducă sau chiar să rămână în viaţă. Căldura, 
desigur, are acelaşi efect. Acesta este motivul pentru care 
laptele, sucurile de fructe şi alte produse sunt pasteurizate 
prin încălzire. Numai că există numeroşi microbi mult mai 
greu de ucis decât bacteriile a căror dezactivare este vizată 
de procesul de pasteurizare. Ca atare, este necesară luarea 
unor măsuri mai drastice, însă temperaturile prea ridicate 
pot schimba radical gustul şi textura alimentelor. Aici intră 
în scenă iradierea. 

Radiațiile de ionizare pot mpe legăturile chimice care 
asigură integritatea moleculelor, apoi fragmentele rezultate 
se pot recombina dând naştere unor configurații noi, 
neuzuale, ce vor forma moleculele unor compuşi inediţi, 
cunoscuţi sub denumirea de produse radiolitice. Privită prin 
această prismă, iradierea provoacă, într-adevăr, nişte 
schimbări chimice distructive. Aşa omoară ea bacteriile. 
Insă, în timp ce schimbările suferite de ADN-ul bacteriilor 
sunt letale pentru ele, modificările chimice survenite în 
structura alimentelor rămân nesemnificative la intensităţile 
radiaţiilor folosite. 90% dintre noile substanţe chimice 
formate sunt oricum prezente în alimente, în special în cele 
gătite. (Procesul de gătire cauzează şi el, evident, nişte 
modificări chimice.) Ce se poate spune despre celelalte 10 
procente? Cele peste 400 de studii luate în considerare de 
FDA înainte de aprobarea iradierii alimentelor nu au 
demonstrat că ar exista vreun efect nefavorabil al 

consumului hranei iradiate, şi asta atât în cazul oamenilor, 
cât şi în cel al mai multor generaţii de animale. 

Deşi nu se poate afirma despre consumul nici unui 
produs, nici măcar despre cel al budincii de ciocolată, că ar 
fi absolut „sigur”, cred, respectând un bine-cunoscut 
principiu ştiinţific, că proba budincii nu se poate face decât 
mâncând-o. Aparent, după el se ghidează şi FDA, USDA, 
centrele de control şi prevenire a bolilor, Institutul 
Specialiştilor în Tehnologie Alimentară (Institute of Food 
Technologists), Asociaţia Medicală Americană şi Organizaţia 
Mondială a Sănătăţii, toate acestea aprobând siguranţa 
diferitelor forme de iradiere a alimentelor. 

Mulţi şi-au exprimat îngrijorarea că utilizarea pe scară 
largă a instalaţiilor de iradiere ar ridica în mod serios 
problema îndepărtării reziduurilor radioactive. Luând 
aminte de cantitățile imense de deşeuri puternic 
radioactive rămase de pe urma prelucrării combustibililor 
destinaţi reactoarelor nucleare, este firesc ca oamenii să se 
întrebe, poate, în ce mod sunt reciclate reziduurile 
instalaţiilor de iradiere alimentară. Dar aceste instalaţii din 
industria alimentară, aşa de periculoase pe cât or fi, diferă 
de un reactor nuclear exact ca o baterie de lanternă de o 
centrală electrică. Materialele radioactive folosite de ele 
ajung să se uzeze, într-adevăr, însă uzura lor nu duce la 
formarea unor acumulări de deşeuri. 

Hai să luăm în considerare, pe rând, pericolele 
prezentate de cele trei tipuri de instalaţii de iradiere 
alimentară: 

Razele X şi fasciculele de electroni utilizate la iradierea 
alimentelor dispar exact ca lumina unei lămpi, imediat ce 
comutatorul lor de acţionare ajunge pe poziţia „închis”. 
După aceea, nu există nici urmă de pericol sau de 
radioactivitate. 

Cobaltul 60 este folosit fără riscuri în terapia cancerului 
de zeci de ani, peste tot în lume. Acest cobalt radioactiv, 
care trebuie să fie ecranat, pentru protecţia oamenilor, de 
pereţi masivi de beton, se prezintă sub forma unor mici 

„creioane” de metal solid, care nu pot avea „scurgeri”. Și 
nimănui n-o să-i treacă prin gând să le arunce în cel mai 
apropiat pârâu. Contestatarii iradierii alimentare au scos în 
evidenţă faptul că în 1984 o unitate de radioterapie cu 
cobalt a ajuns, într-un fel sau altul, într-o groapă de gunoi 
din Ciudad de Mexico, iar radioactivitatea ei s-a transmis în 
cele din urmă oţelului reciclat folosit la fabricarea unor 
produse destinate largului consum, cum ar fi picioarele de 
masă. Dar acolo nu a fost o problemă de reziduu radioactiv. 
A fost o chestiune deplorabilă, provocată ori de stupiditate, 
ori de lăcomie, două trăsături de caracter pe care nicio 
măsură de precauţie şi nicio reglementare nu pot să le 
şteargă din psihicul uman. 

Cestul 137, cealaltă sursă de raze gama radioactive 
utilizată de anumite instalaţii de iradiere, se prezintă sub 
forma unei pudre încapsulate într-o carcasă de oţel 
inoxidabil. Acesta este un produs secundar al prelucrării 
combustibilului de reactor şi are durata de înjumătățire de 
30 de ani, aşa încât după încheierea timpului integral de 
dezintegrare poate ajunge în mormanul de deşeuri ale 
reactomlui sub forma unui grăunte de nisip. Este adevărat 
că o sursă de cesiu 137 a avut scăpări radioactive 
dezastruoase în 1989, însă s-a înţeles care a fost problema, 
iar aceasta a fost soluţionată. 

lată câteva dintre obiecțiile „tehnice” formulate în mod 
regulat la adresa iradierii alimentelor: 

Iradierea alimentelor este echivalentă cu cea 
corespunzătoare unui miliard de radiografii pulmonare 
făcute cu raze X, radiația respectivă fiind suficientă pentru 
a ucide o persoană de 6 000 de ori la rând. 

O asemenea afirmație este relevantă, vă întreb? La 
procesul de iradiere alimentară sunt supuse alimentele, nu 
oamenii. Într-o oțelărie, oţelul topit ajunge la 1650°C, 
temperatură suficientă pentru a vaporiza un organism 
uman. Angajaţii oțelăriilor şi firmelor de iradiere alimentară 
sunt de aceea sfătuiţi, foarte bine, să nu se îmbăieze în 
cuvele cu oţel topit şi să nu aţipească pe benzile 

transportoare pe care se pun alimentele de iradiat. 

Cu fiecare înghițitură din alimentele iradiate, suntem 
expuşi indirect radiației de ionizare. 

În aliment nu există niciun strop de radiaţie, directă sau 
indirectă, indiferent ce-o fi însemnând asta. Credeţi că 
atingând orice bucată de oţel suntem „expuşi indirect” unei 
temperaturi de 1650*C? 

Radiația de ionizare poate ucide şi bacteriile benefice, nu 
numai pe cele periculoase. 

Adevărat. Acelaşi efect are practic orice metodă de 
conservare, inclusiv cea caracteristică alimentelor 
prezentate în uzualele cutii de conserve. Şi ce dacă? O 
porție de mâncare lipsită de microorganisme benefice nu 
face niciun rău. 

Radiatia de ionizate nu poate face deosebire între, să 
zicem, bacteria E.coli şi vitamina E. Orice se află în calea 
acestei radiații poate suferi o schimbare, inclusiv nutrientii. 

Corect, aşa se întâmplă, într-o anumită măsură, în funcţie 
de aliment şi de puterea radiaţiei. Dar nu cred că pierderea 
unor vitamine constituie un motiv de interzicere a 
sterilizării alimentelor prin iradiere. Toate metodele de 
conservare modifică mai mult sau mai puţin profilul nutritiv 
al acestora. Şi mă îndoiesc că dieta cuiva s-ar putea limita 
doar la alimente iradiate. 

Deci iradierea alimentelor prezintă siguranţă pentru 
sănătate? Dar există oare ceva pe lume care să prezinte o 
siguranţă deplină? Nu vă rog decât să citiţi ultimul 
subpunct al instrucţiunilor oricărui medicament dătător de 
sănătate şi salvator de viaţă, intitulat „posibile efecte 
secundare”. Pe pieţele noastre nu s-ar fi comercializat 
niciun medicament dacă „siguranţa absolută” ar fi fost 
criteriul de aprobare a noilor remedii. După cum a subliniat 
James B. Kaper, profesor de microbiologic şi imunologie la 
Universitatea din Maryland, Şcoala de Medicină, care a 
observat ce efecte devastatoare are infestarea cu E.coli în 
cazul copiilor, „poate că unele efecte adverse minore ar 
putea fi în cele din urmă legate de ingerarea de alimente 

iradiate. Dar, până atunci, mulţi oameni, în marea lor 
majoritate aflaţi la vârsta copilăriei, vor fi murit din cauza 
infestării cu £E.co!i în perioada în care au fost protejaţi de 
ingerarea de alimente iradiate”. 

Viaţa reprezintă o analiză continuă a raportului de riscuri 
şi beneficii. Riscul îl constituie, într-o anumită măsură, 
inevitabila umbră aruncată de orice progres tehnologic. 
Până în ultima decadă a secolului al XIX-lea, de exemplu, n- 
am avut electricitate în case. În ultima decadă a celui de-al 
XX-lea, în Statele Unite s-au electrocutat anual, în medie, 
peste 200 de oameni, din cauza instalaţiilor electrice 
casnice de genul lămpilor, întrerupătoarelor, televizoarelor, 
radiourilor, spălătoarelor, uscătoarelor şi aşa mai departe, 
în timp ce alţii 300 au murit în vreo 40.000 de incendii 
declanşate de scurtcircuite electrice. Ne plângem, dar pe 
de altă parte acceptăm aceste consecinţe ale pătrunderii 
electricităţii în casele noastre, deoarece beneficiile ei 
cântăresc mult mai greu decât riscurile la care ne 
expunem. 

Trebuie să comparăm beneficiile conservării alimentelor 
şi distmgerii bacteriilor dăunătoare, insectelor şi paraziţilor 
- ale măririi rezervelor de hrană ale omenirii şi ale salvării 
multor vieţi - cu nişte riscuri foarte puţin probabile şi 
categoric neameninţătoare pentru viaţa noastră. 


DISCUŢIE ÎNTR-O ÎNGHEȚATĂ ŢARĂ A 
MINUNILOR 


Mă derutează toate acele compartimente separate din 

frigider. Ce ar trebui să tin în fiecare dintre ele? De 
pildă, „împrospătorul” ce face? 

Ori de câte ori deschid uşa frigiderului, Alex, motanul 

meu siamez, îi scrutează conţinutul cu privirea exact cum 

faimosul spărgător de bănci Willie Sutton se uita pe furiş 

spre Fort Knox*. El ştie că în acea „casetă de valori” 
inaccesibilă se află toate plăcerile pe care viaţa le are de 
oferit. (Şi rămâne înmărmurit.) 

Noi, oamenii, reacţionăm cam la fel. Frigiderele sunt 
depozitele noastre de comori. Conţinutul lor ne reflectă 
modul de viaţă mult mai bine decât hainele pe care le 
purtăm şi maşinile pe care le conducem. 

Principalul scop al unui frigider este, desigur, să expună 
privirilor fiecare flecuşteţ ce ni se năzare să-l prindem de el 
cu un magnet, ca să nu mai menţionăm etalarea 
mâzgăliturilor „artistice” ale copiilor şi nepoților. Dar, pe 
lângă asta, frigiderele generează temperaturi scăzute, iar 
temperaturile scăzute încetinesc orice proces de alterare 
alimentară, începând de la reacţiile chimice enzimatice 
până la ravagiile provocate de distrugătorii vii, precum 
bacteriile, ciupercile şi mucegaiurile. 

Există două tipuri de bacterii a căror activitate vrem s-o 
inhibăm: cele patogene (generatoare de boli) şi cele care 
declanşează procesul de alterare. Acestea din urmă fac ca 
mâncarea să fie respingătoare şi necomestibilă, dar, de 
regulă, nu ne îmbolnăvesc. Bacteriile patogene, pe de altă 
parte, pot fi complet nedetectabile după gust şi aspect, însă 
tot sunt periculoase. Temperaturile scăzute inhibă 
activitatea ambelor tipuri de bacterii. 

Şi acum, Alice, ce-ai zice de un tur prin îngheţata Ţară a 
Minunilor? Soarbe puţin din sticla asta, pe care scrie „Bea- 
mă”, ca să te faci mică-mică, şi urmează-l pe iepuraşul cel 
alb în frigider. 

Alice: Bârrr. E tare frig aici! 

lepuraşul Alb: Corect. Am aterizat în compartimentul de 
congelare, care se află de regulă sus, deoarece orice 
emanaţie de aer rece se scurge jos, contribuind la răcirea 
compartimentelor aflate acolo. 

Alice: Dar cât de frig este aici? 

lepuraşul Alb: în compartimentul de congelare ar trebui 


38 Fort în care se află rezerva de aura SUA. 

să fie întotdeauna 0*F* sau mai puţin. Asta înseamnă că el 
trebuie să se afle cu minimum 32°F sub punctul de 
înghețare a apei. 

Alice: Cum îmi pot da seama dacă în congelator este 
suficient de frig? 

lepuraşul Alb:  Cumpără-ţi un termometru pentru 
frigider/congelator, special proiectat pentru a avea precizie 
de citire la temperaturi scăzute. Bagă-l printre pachetele cu 
alimente îngheţate din congelator, închide uşiţa şi ai 
răbdare vreo şase-opt ore. Dacă indicaţia termometrului nu 
variază în jurul valorii de 0** cu vreo două grade în plus 
sau în minus, umblă la butonul de control al temperaturii 
congelatorului, apoi mai verifică indicaţia termometrului, 
şase sau opt ore mai târziu. 

Hai să coborâm în zona principală a frigiderului, unde 
este puţin mai cald. 

Alice: Asta înseamnă pentru tine cald? 

lepuraşul Alb: Totul este relativ. Afară, în bucătărie, sunt 
cu cel puţin cu 30°F (16,6*C) mai mult. Mecanismul de 
refrigerare scoate căldura din lădoiul în care ne aflăm, însă 
căldura este o formă de energie, iar tu efectiv nu poţi 
distruge energia; scapă de ea dintr-un loc, şi o vezi 
reapărând în altul. Deci frigiderul o aruncă în afară, în 
bucătărie. Pălărierul Nebun“! pretinde că frigiderul ar fi o 
adevărată instalaţie de încălzire a bucătăriei, şi are 
dreptate. De fapt, cantitatea de căldură emanată de 
frigider este mai mare decât cea expulzată de el din 
interiorul său, deoarece însuşi mecanismul de eliminare a 
căldurii generează căldură. Acesta este motivul pentru care 
nu poţi răcori bucătăria lăsând uşa frigiderului deschisă; n- 
ai face decât să muţi căldura dintr-un loc în altul, ba chiar 


3 Corespunde unei valori de aproximativ -17,7*C. Temperatura de 
înghețare a apei, de 0°C, corespunzătoare unei temperaturi de 32°F, 
este cu 17,7*C (32*F) mai ridicată decât nivelul termic indicat de autor, 
de 0°F. 

+9 A se citi: nu variază în jurul valorii de -18°C cu aproximativ +/-1*C. 

+1 Personaj din Alice în Ţara Minunilor. 

să mai adăugi puţină, fără să scapi de niciun grad. 

Alice: Cum scoate frigiderul căldura din el? 

lepuraşul Alb: în el se află un lichid uşor vaporizabil, 
numit freon. Sau, cel puţin, aşa ceva se afla acolo înainte 
ca oamenii de ştiinţă să descopere că freonul distruge 
stratul de ozon al pământului; frigiderele noi funcţionează 
pe baza unei substanţe chimice mai „prietenoase”, căreia i 
s-a dat o denumire alambicată, HFC-134a“?. In orice caz, pe 
parcursul procesului de vaporizare (evaporare), lichidul, 
oricare ar fi el, absoarbe energie din imediata lui 
vecinătate, şi, în consecinţă, zonele din preajmă se răcesc. 
(Nu dispunem de suficient spaţiu pentru a explica de ce.) 
Atunci când vaporilor li se ridică presiunea prin 
comprimare, fiind retransformaţi în lichid, ei eliberează din 
nou căldura absorbită. Frigiderul îi permite lichidului să se 
vaporizeze aici, în interiorul  lădoiului ăsta, răcind 
serpentinele acelea metalice pe care le vezi fixate de 
perete. Apoi comprimă vaporii, readucându-i în stare lichidă 
(zumzetul pe care îl auzi este scos de motorul 
compresorului), şi disipă în exteriorul lădoiului căldura 
rezultată, prin intermediul labirintului de serpentine aşezate 
în locuri ferite, fie în spatele lui, fie sub el. Un termostat 
pune în funcţiune, apoi scoate din funcţiune, după 
necesităţi, compresorul, pentru a menţine o temperatură 
corespunzătoare. 

Alice: Ce înseamnă „corespunzător” în cazul unei 
temperaturi? 

lepuraşul Alb: în camera principală a corpului unui 
frigider, temperatura ar trebui să se situeze întotdeauna 
sub 40°F (aprox. 4,5*C). La o temperatură superioară, 
bacteriile se pot înmulţi suficient de repede pentru a deveni 
periculoase. 

Alice: Pot folosi noul meu termometru pentru a o 
măsura? 

lepuraşul Alb: Categoric. Bagă-l într-un pahar cu apă, 


+2 Sau 1,1,1,2-tetrafluoretan. 

cam prin mijlocul frigiderului, şi aşteaptă şase-opt ore. 
Dacă nu indică 40°F (4,5*C) sau mai puţin, reglează butonul 
principal al frigiderului şi mai verifică o dată temperatura, 
şase sau opt ore mai târziu. 

Alice: Mulţumesc, acum sunt sigură că voi şti să reglez 
orice frigider la temperatura corespunzătoare. Dar ce ar 
trebui să păstrez într-un frigider? 

lepuraşul Alb: Doar ştii şi tu, chestiile obişnuite. Crabi vii 
- frigiderul îi sedează, aşa că nu-şi vor mai azvârli cleştii 
spre tine când îi fierbi; feţe de masă cu picături de ceară 
scurse de pe lumânări - că le poţi răzui după ce se întăresc; 
rufe umede, băgate în pungi de plastic, ori de câte ori nu le 
poţi călca imediat; cordaje vechi... 

Alice: Am prins ideea, isteţule! Dar există vreun lucru ce 
nu ar trebui păstrat în frigider? 

lepuraşul Alb: Da. Roşiile îşi pierd aroma la temperaturi 
de sub 10*C, din cauza disipării unei importante substanţe 
chimice de aromatizare. Cartofii devin neplăcut de dulci, 
fiindcă o parte din amidonul lor se transformă în zaharuri. 
Pâinea se usucă şi se învecheşte dacă nu este ambalată 
strâns, deşi într-o pungă de plastic există posibilitatea 
dezvoltării sporilor de mucegai, aşa că e preferabil s-o 
congelezi. lar cantităţile mari de mâncare caldă rămase 
nemâncate pot ridica temperatura din frigider la un nivel 
primejdios, propice dezvoltării bacteriilor. In acest caz, 
împarte mâncarea în porţii şi distribuie-le în recipiente mici, 
care să se răcească repede în apă rece, înainte de a le 
băga în frigider. Nu le lăsa la răcorit pe bufet, fiindcă vor fi 
expuse prea mult timp unei temperaturi periculoase. Alice, 
fii atentă! Te afli prea aproape de marginea raftului! 

Alice: Ajutor! Am căzut în sertarul ăsta. Unde mă aflu? 

lepuraşul Alb: în „împrospător”. 

Alice: Nu cred că vreau să fiu împrospătată. 

lepuraşul Alb: El este destinat doar fructelor şi legumelor. 
Controlează mai degrabă umiditatea, decât temperatura. 
Legumele devin seci, se fleşcăiesc dacă gradul de umiditate 
nu este păstrat la un nivel relativ ridicat. „ImprospătoruP 

este o cutie închisă, care păstrează în el vaporii de apă. 
Dar, cum fructele au nevoie de mai puţină umiditate decât 
legumele, unele „împrospătoare” sunt dotate cu supape 
ajustabile, cărora ar trebui să le schimbi poziţia ori de câte 
ori modifici conţinutul „împrospătorului”. 

Alice: Ah, desigur. Şi compartimentul ăla de sub noi ce 
mai e? 

lepuraşul Alb: E custodele cărnii. Exceptând congelatorul, 
reprezintă cea mai răcoroasă secţiune a frigiderului. El se 
află la baza acestuia, deoarece aerul rece se scurge în jos. 
Carnea, de orice tip ar fi ea, inclusiv de peşte, trebuie 
păstrată la temperaturi cât mai scăzute, deşi n-ar fi indicat, 
oricum, ca peştele să fie ţinut acolo mai mult de o zi. 

Şi, apropo de carne, am întârziat la o masă foarte 
importantă. la mai goleşte o sticlă de „Bea-mă”, ca să revii 
la dimensiunile normale, şi hai să ieşim de aici. 

Nu uita să stingi lumina în urma ta. 

Lecturi suplimentare 


Universul cunoştinţelor gastronomice este nelimitat. Cel 
al cunoştinţelor ştiinţifice este, de asemenea, nelimitat. Nu 
există nicio lucrare care să reuşească să lase vreo urmă 
mai accentuată decât o fină zgârietură pe suprafaţa 
vreunuia dintre ele sau, cu atât mai mult, pe interfaţa 
dintre ele. 

În cartea de faţă, am pus în discuţie câteva probleme 
practice, sper de interes pentru toţi cei atraşi de o astfel de 
activitate, ca gătitul, şi le-am abordat într-un limbaj cât de 
puţin tehnic s-a putut. Nu pot decât nădăjdui că 
„aperitivele” acestea le-au stimulat cititorilor mei apetitul 
pentru a aprofunda ceva mai mult misterele „ştiinţei 
bucătăriei”. Celor al căror apetit a fost stimulat, le ofer aici 
o listă de lucrări care sondează mai adânc terenul 
domeniului ştiinţific alimentar. 


Cărţi pur ştiinţifice (fără reţete) 


Belitz, Hans-Dieter şi Grosch, Wemer, Food Chemistiy, 
ed. a ll-a, Berlin, Heidelberg: Springer-Verlag, 1999. 
Procedee chimice detaliate, avansate, de procesare 
alimentară, însoţite de un indice cuprinzător. 

Bennion, Marion şi Scheule, Barbara, /ntroductoiy Foods, 
ed. a Xl-a, Upper Saddle River, Newjersey: Prentice-Hall, 
2000. Manual de colegiu pentru cursuri de ştiinţă 
alimentară. Fennema, Owen R., editor, Food Chemistry, ed. 

a lll-a, New York: Marcel Dekker, 1996. La scrierea 
capitolelor acestei cărţi de referinţă au contribuit, fiecare în 
funcţie de specialitate, 22 de oameni de ştiinţă din lumea 
academică. 

McGee, Harold, Ori Foods and Cooking: The Science and 
Lore of the Kiteben, New York: Macmillan, 1984. Un tratat 
clasic cuprinzător, de pionierat, care acoperă în detaliu 
istoria, tradiţiile şi chimia alimentelor şi gătitului. 

McWilliams, Margaret, Foods, Experimental Perspectives, 
ed. a IV-a, Upper Saddle River, New Jersey: Prentice-Hall, 
2000. Compoziții, structuri, testări şi evaluări ale 
mâncărurilor. Penfield, Marjorie şi Campbell, Ada Mafie, 
Experimental Food Science, ed. a Ill-a, San Diego, 
California: Academic Press, 1990. Testări şi evaluări de 
laborator ale alimentelor. Potter, Norman N. şi Hotchkiss, 
Joseph H., Food Science, ed. a V-a, New York: Chapman 
Hali, 1995. Manual de colegiu despre ştiinţa şi tehnologia 
alimentară. 


Cărţi mai puţin ştiinţifice (cu reţete) 


Barham, Peter, The Science of Cooking, Berlin: Springer- 
Verlag, 2000. Noţiuni introductive de chimie, urmate de 
capitole despre carne, pâine, sosuri etc. Cu 41 de reţete. 

Corriher, Shirley O., Cookwise: 
Thehowsandwhysofsuccessfulcooking, New York: Morrow, 
1997. Ce anume fac şi cum o fac diferitele ingrediente 
recomandate de reţete şi în ce mod să le utilizăm cât mai 
avantajos, cu un accent deosebit pus pe coacere. Cu 224 
de reţete. 

Grosser, Arthur E., The Cookbook Decoder, or Culinaiy 
Alchemy Explaitted, New York: Beaufort Books, 1981. O 
ciudată, dar practică colecţie de informaţii ştiinţifice, 
furnizată de un profesor canadian de chimie. Cu 121 de 
reţete. 

Hillman, Howard, Kitchen Science, Boston: Houghton 
Mifflin, 1989. Intrebări şi răspunsuri. Cu 5 reţete. 

Megee, Harold, The Curious Cook: More Kitchen Science 
and Lore, San Francisco: North Point Press, 1990. O colecţie 
de subiecte deosebite, discutate în detaliu. Cu 20 de reţete. 

Parsons, Russ, How to Reada French Try and Other 
Stories of _ Intriguingkitchen Science, Boston: Houghton 
Mifflin, 2001. Discuţii practice, perfect realiste, despre 
prăjeli, legume, ouă, amidon, carne, grăsimi etc. Cu 120 de 
reţete. 


Glosar“: 


Acid Orice compus chimic care, în apă, eliberează joni de 
hidrogen (H). (Chimiştii dau uneori definiţii mult mai 
complexe.) Acizii au, inerent, puteri diferite, iar gustul 
tuturor este acru. 


Acizi graşi Acizi organici legaţi de glicerol în structura 
grăsimilor şi uleiurilor naturale, pentru a forma gliceride. 
Majoritatea grăsimilor naturale sunt trigliceride, acestea 
conţinând trei molecule de acizi graşi per moleculă de 
grăsime. 


Alcaliu În exprimarea curentă, orice compus chimic care, 
în apă, eliberează joni de hidroxil (OH”), cum ar fi leşia 
(hidroxidul de sodiu) şi bicarbonatul de sodiu. Chimiştii au 
inclus substanţele din această categorie în familia bazelor. 
Mai strict vorbind, alcalii reprezintă un tip deosebit de 
puternic de baze: ei includ hidroxizii de sodiu, de potasiu şi 
de alte aşa-numite metale alcaline. Acizii şi bazele (inclusiv 
alcalii) se neutralizează reciproc, dând naştere sărurilor. 


Alcaloizi Orice familie de compuşi chimici amari la gust, 
eficace din punct de vedere fiziologic, din plante. Din 
familia alcaloizilor fac parte inclusiv atropină, cofeina, 
cocaina, codeina, nicotină, chinina şi stricnina. 


3 Cuvintele definite separat sunt scrise italic. 

Aminoacid Compus organic constituit dintr-o gmpare 
amino (-NH2) şi una acid (-COOH). In aceste formule, Nazot 
(nitrogen), Hhidrogen, Ccarbon şi 0oxigen. Vreo 20 de 
aminoacizi diferiţi constituie blocurile structurale naturale 
ale proteinelor. 


Antioxidant Compus chimic ce previne producerea 
reacţiilor nedorite de oxidare în alimente şi în organism. In 
ceea ce priveşte alimentele, cea mai comună reacţie ce 
trebuie prevenită este cea care duce la râncezirea 
grăsimilor. Printre antioxidanţii alimentari folosiţi se numără 
butilhidroxitoluenul (BHT), butilhidroxianisolul (BHA) şi 
sulfiții. 


Atom - Cea mai mică unitate constituentă a unei 
element chimic. Fiecare dintre cele peste o sută de 
elemente chimice cunoscute conţin atomi care îi sunt 
caracteristici numai lui. 


Btu British thermal unit (unitate de măsură termală 
britanică). Patru Btu sunt aproximativ egali cu o calorie 
nutriţionistă. Maşinile de gătit, indiferent dacă sunt 
electrice sau cu gaz, se împart pe categorii, în funcţie de 
numărul de Btu generat pe oră. 


Calorie Unitate de măsurare a energiei, utilizată cel mai 
des în context alimentar, indicând cantitatea de energie 
furnizată organismului de hrana supusă procesului 
metabolic. 


Carbohidraţi Clasă de compuşi chimici de origine 
organică ce include zaharurile, amidonul şi celuloza. 
Carbohidraţii sunt surse de energie pentru fiinţele vii şi 
componente structurale ale plantelor. 


Centru de nudeaţie Un grăunte, un element străin sau 
o minusculă bulă dintr-un recipient cu lichid, care devine 

punctul de reuniune a moleculelor unui gaz dizolvat în 
respectivul lichid, în vederea formării unor bule mai mari. 


Dipol O moleculă ale cărei capete (două la număr) 
poartă sarcini egale şi de semn contrar. 


Dizaharidă O substanţă din clasa zaharurilor a cărei 
moleculă poate fi descompusă (hidrolizată) în două 
molecule de zaharuri simple sau de monozabaride. Una 
dintre dizaharidele simple este zaharoza, principalul zahar 
al trestiei de zahăr, sfeclei de zahăr şi siropului de arțar. 


Electron Una dintre particulele elementare foarte 
uşoare, cu sarcină negativă, care ocupă regiunile de spaţiu 
din preajma foarte grelelor nuclee ale atomilor. 


Enzimă Proteină produsă de organismele vii, ce are 
funcţia de a accelera (cataliza) anumite reacţii biochimice. 
Deoarece aceste reacţii sunt prin natură foarte lente, 
majoritatea nu se vor produce fără enzima adecvată. Fiind 
proteine, multe enzime pot fi distruse în condiţii extreme, 
cum ar fi temperaturile ridicate. 


Glucoza Zahar simplu sau monozaharidă. Circulă prin 
sânge şi este principalul furnizor de energie al 
carbohidraților. 

Hemoglobina Proteină roşie, cu un mare conţinut de fier, 
care transportă oxigenul prin fluxul sangvin. 


lon Un atom sau un grup de atomi cu încărcare electrică. 
Un ion cu sarcină negativă are un exces de electroni, în 
timp ce unul cu sarcină pozitivă duce lipsa unuia sau mai 
multora dintre electronii care ar face parte din efectivul lui 
complet. 


Lipidă Orice substanţă grasă, ceroasă sau uleioasă din 
structura organismelor vii, care se dizolvă în solvenţi 

organici, de genul cloroformului sau eterului. Printre lipide 
sunt incluse grăsimile şi uleiurile propriu-zise, plus compuşii 
acestora. 


Microundă O unitate de energie electromagnetică a 
cărei lungime de undă este mai mare decât a radiaţiei 
infraroşii şi mai scurtă decât a undelor radio. Ea pătrunde în 
substanţele solide pe o adâncime de câţiva centimetri. 


Mioglobină Proteină roşie, cu un mare conţinut de fier, 
similară cu hemoglobina. Se găseşte în țesuturile 
musculare ale animalelor, servind pe post de compus de 
depozitare a rezervelor de oxigen. 


Moleculă Cea mai mică unitate constitutivă a unui 
compus chimic, formată din minimum doi atomi, legaţi unul 
de altul. 


Monozaharidă Un zahar simplu care nu poate fi 
descompus (hidrolizat) în alte zaharuri. Cea mai comună 
monozaharidă este giticoza, concentraţia de glucoză în 
sânge fiind cunoscută sub denumirea de glicemie. 


Osmoză Procesul prin care moleculele de apă 
traversează o membrană, de exemplu membrana celulară, 
dinspre o soluţie mai diluată a unei substanţe dizolvate 
către o soluţie mai concentrată a respectivei substanţe, 
tinzând astfel să egalizeze concentrațiile lor. 


Oxidare Reacţia unei substanţe cu oxigenul, de regulă 
cu cel din aer. Apelând la o definiţie mai cuprinzătoare, o 
reacţie chimică în urma căreia un atom, un ion sau o 
moleculă pierde electroni. 


Polimer O moleculă imensă, constituită din multe - 
uneori din sute de - unităţi moleculare identice, legate între 
ele. 

Polizaharidă O zahar ale cărui molecule pot fi 
descompuse  (hidrolizate) în mai multe monozaharide. 
Drept exemple, pot da celuloza şi amidonul. 


Radical liber Un atom sau o moleculă cu unul sau mai 
mulţi atomi desperecheaţi, fiind, de aceea, foarte reactivi, 
deoarece electronii atomilor sunt mai stabili atunci când au 
o pereche. 


Sare Produsul reacției dintre un acid şi o bază sau un 
alcalin. clorura de sodiu, adică sarea de masă, este de 
departe cea mai cunoscută. 


Sulfit Sare a acidului sulfuros. Sulfiţii reacţionează cu 
acizii pentru a forma bioxid de sulf, un gaz utilizat ca 
înălbitor şi bactericid (antimicrobian). 


Trigliceridă O moleculă compusă din trei molecule de 
acizi graşi legate de o moleculă de glicerol. Grăsimile şi 
uleiurile naturale rezultă, de regulă, din combinarea a 
diferite trigliceride. 

Mulţumiri 


După mulţi ani de colaborări editoriale temporare şi de 
articole marginale, îi datorez „marea mea lovitură” în 
domeniul culinar lui Nancy Mekeon, fost redactor de profil 
la The Washington Post, care mi-a dat ocazia să ţin rubrica 
de ştiinţă culinară din acea distinsă publicaţie. Au trecut 
deja vreo patru ani de când „Food 101” apare şi în The 
Washington Post, şi în alte ziare, mulţumită încrederii şi 
sprijinului permanent al redactorului actual, Jeanne 
Memanus, care-mi acordă o libertate deplină de mişcare în 
tot ceea ce fac. 

Drumul care m-a condus spre scrierea acestui volum a 
avut ca punct de plecare întâlnirea şi căsătoria mea cu 
Marlene Parrish, autoare de cărţi pe teme gastronomice, 
evaluator de restaurante şi profesor de artă culinară. Ca om 
de ştiinţă iubitor de mâncare şi bucătar amator, eu am 
început să scriu din ce în ce mai mult despre alimente şi 
ştiinţa ce stă la baza preparării lor. Fără încrederea şi 
dragostea soţiei mele, această carte n-ar fi existat. Marlene 
a inventat şi a testat toate reţetele incluse aici, fiecare 
dintre acestea având menirea  exemplificării şi 
experimentării unui principiu ştiinţific explicat în text. Mai 
mult decât atât, pe parcursul nesfârşitelor luni de muncă 
grea, în care am tot scris şi rescris, ea a fost cea care mi-a 
pregătit masa. 

Din nou, trebuie să-mi exprim recunoştinţa faţă de 
agentul meu literar, Ethan Ellenberg, care mi-a susţinut 

interesele de-a lungul anilor, întotdeauna respectuos, cu un 
sfat înţelept şi cu un zâmbet încurajator, chiar şi atunci 
când drumul a devenit neaşteptat de anevoios. 

Am fost formidabil de norocos să o am pe Mafia 
Guamaschelli redactor de carte la W.W. Norton. Punând 
accentul doar pe calitate, Mafia mi-a stat în permanenţă 
alături pentru a mă readuce cu blândeţe pe calea cea bună 
ori de câte ori mă abăteam de la ea, fiind totodată un izvor 
nesecat de încurajări. Oricum ar fi ieşit această carte, este 
net superioară textului care ar fi văzut lumina tiparului fără 
flerul, cunoştinţele şi judecata Măriei şi fără încrederea, 
respectul şi prietenia dezvoltate în timp între noi. 

Autorii nu scriu cărţi; ei scriu manuscrise - nişte simple 
cuvinte aruncate pe hârtie şi rămase aşa până când sunt 
transformate în cărţi de colectivele răbdătoare şi 
sârguincioase de profesionişti ale editurilor. Le sunt 
recunoscător tuturor celor de la W.W. Norton care şi-au 
folosit talentul pentru a-mi preschimba textul în cartea 
minunată pe care o veţi citi. lar mulţumiri deosebite vreau 
să le adresez lui Andrew Marasia, director de producţie la 
Norton, Debra Morton Hoyt, director artistic, Nancy 
Palmquist, redactor-şef, Alan  Witschonke, ilustrator 
colaborator, şi Barbara Bachman, grafician. 

În ciuda convingerilor fiicei mele şi ginerelui meu, Leslie 
Wolke şi Ziv Yoles, nu le ştiu chiar pe toate. Scrierea unei 
cărţi de acest gen m-a determinat, inevitabil, să mă consult 
cu un număr prea mare de nutriţionişti şi de reprezentanţi 
din industria alimentară pentru a-i putea menţiona. Le 
mulţumesc tuturor pentru amabilitatea de a-mi împărtăşi 
câte ceva din cunoştinţele lor. 

Probabil că orice scriitor contemporan care se 
aventurează pe tărâmul nonficţiunii rămâne veşnic 
îndatorat acelei entităţi atotştiutoare, dar imateriale, 
eterice, pe care o cunoaştem sub denumirea de internet. Ea 
ne aduce toate informaţiile din lume (corecte, dar şi 
incorecte) literalmente la vârfurile degetelor - printr-un 
simplu click de mouse. Sper ca internetul, orice ar fi el, să- 

mi aprecieze sincera gratitudine. 

Şi, în final, trebuie să spun că, probabil, această carte n- 
ar fi fost scrisă dacă n-ar fi existat extraordinarii cititori ai 
rubricii mele de ziar. Întrebările şi reacţiile lor m-au asigurat 
în permanenţă că, într-adevăr, le-aş putea fi de folos. Niciun 
autor nu-şi poate dori să aibă parte de un public cititor mai 
bun. 

De ce mâncarea rumenită devine aurie? Ce ne-a 
lăsat moștenire soacra lui Cristofor Columb? De 
unde provine sarea de mare? Ce trebuie să punem 
în apa în care fierbem pastele? De ce untul euro- 
pean e mai gustos decât cel american? Ce înseamnă 
saturat sau nesaturat? Care e deosebirea dintre 
grăsime și acizii grași? Ce este MSG-ul? Cum ne 
dăm seama care scoici sunt bune? Cât alcool mai 
rămâne de fapt în mâncarea gătită cu vin ? Care e cea 
mai rapidă metodă de a dezgheţa alimentele conge- 
late ? Apa caldă chiar îngheaţă mai repede decât apa 
rece? Cum acţionează cofeina ? Consumul de bău- 
turi carbogazoase contribuie la creșterea efectului de 
seră? Cum sunt făcute tigăile antiaderente ? Se poate 
găti doar cu unde magnetice și lumină? 


În bucătăria profesorului Robert L. Wolke, doctor 
în chimie, ingredientele și ustensilele sunt de fapt 
aparatură de laborator. Omul de ştiinţă pasionat de 
principiile chimice care stau la baza gătitului — dar 
şi de preparatele rezultate — le explică într-un limbaj 
accesibil, condimentat cu glume, având grijă să dezo- 
seze sfaturile sau metodele băbești și să înlăture gla- 
zura de mister de pe etichetele și instrucţiunile de 
folosire cu care ne confruntăm zilnic. 

